
Victoria Aveyard, tânără autoare de literatură fantasy și cărți 
pentru tineri, s-a născut în East Longmeadow, un orășel din 
Massachusetts, SUA. Și-a scris romanul de debut, Regina roșie, chiar în 
primul an de după încheierea studiilor de scenaristică la University of 
Southern California. Cartea, primul volum al trilogiei omonime, s-a 
bucurat de un succes răsunător, este bestseller New York Times și va fi 
adaptată pentru marele ecran de Sony Pictures. Glass Sword, volumul 
al doilea din serie, a apărut recent. Locuieşte la Los Angeles, este o 
cititoare împătimită, o fascinează distopiile și e convinsă că literatura 
nu trebuie să ofere mesaje moralizatoare, ci să spună povești care să 
provoace cititorul. 


UNU 


Urăsc Prima Vineri. Pentru că satul este aglomerat, iar acum, în 
arşiţa verii, e ultimul lucru pe care și l-ar putea dori cineva. Din locul 
meu aflat la umbră nu e atât de rău, însă duhoarea trupurilor, toate 
nădușite din pricina muncii începute în zori, e suficientă pentru ca 
laptele să se acrească. Aerul tremură de căldură și umiditate, până și 
băltoacele pe care le-a lăsat în urmă furtuna de ieri sunt fierbinți, cu 
pete colorate de ulei și grăsime. 

Piața începe să se golească, având în vedere că oamenii își închid 
tarabele pentru restul zilei. Comercianţii sunt zăpăciţi, nepăsători, aşa 
că îmi vine uşor să înșfac ce poftesc din mărfurile lor. Atunci când 
termin, buzunarele îmi sunt pline de flecușteţe. Ba chiar am și un măr 
pentru drum. Nu e deloc rău pentru o activitate de câteva minute. În 
timp ce mulțimea înaintează, mă las dusă de curentul de oameni. 
Mâinile mele ţâșnesc înainte și înapoi, mereu cu mișcări rapide și 
lejere. Câteva bancnote din buzunarul unui bărbat, o brățară de la 
încheietura unei femei - mărunțișuri. Sătenii sunt prea ocupați să 
înainteze pentru a observa un hoţ de buzunare în mijlocul lor. 

Clădirile înalte, construite pe piloni, după care satul și-a primit 
numele (Pilonii, foarte original), se ridică peste tot în jurul nostru, la 
trei metri deasupra pământului noroios. Primăvara, partea inferioară a 
țărmului se află sub apă, dar acum suntem în august, când 
deshidratarea și insolaţia pun stăpânire pe sat. Aproape toți oamenii 
așteaptă cu nerăbdare Prima Vineri, când munca și școala se termină 
mai devreme. Nu și eu. Nu, eu aș prefera să stau la școală și să pierd 
vremea într-o clasă plină de copii. 

Nu că voi mai fi la școală prea mult timp. Cea de-a optsprezecea 
aniversare a mea se apropie cu repeziciune și, odată cu ea, 
încorporarea. Nu sunt ucenică pe nicăieri, nu am un loc de muncă, așa 
că voi fi trimisă pe frontul de război, cum se întâmplă cu toți ceilalți 
tineri inactivi. Nu e de mirare că nu mai sunt locuri de muncă, având 
în vedere că toți bărbaţii, toate femeile și toți copiii încearcă să se țină 
departe de armată. 

Imediat ce au împlinit optsprezece ani, cei trei frați ai mei au fost 
trimiși la război, pentru a se lupta cu cei din Ținutul Lacurilor. Numai 
Shade știe să scrie și îmi trimite scrisori atunci când poate. De Bree și 
Tramy, ceilalți frați ai mei, n-am mai auzit de mai bine de un an. Însă 
lipsa veștilor e un lucru bun. Unele familii pot sta ani întregi fără să 
aibă vreo veste, ca apoi să-și găsească fiii sau fiicele la ușă, întorși 
acasă în permisii sau, uneori, spre bucuria tuturor, lăsați la vatră. Dar, 
de obicei, primeşti o scrisoare pe hârtie de calitate superioară, 
ştampilată cu sigiliul regelui, în care ți se mulțumește scurt pentru 


viaţa odorului tău. Ba uneori găsești și câțiva nasturi din uniforma lui 
sfâșiată și distrusă. 

Aveam treisprezece ani când Bree a plecat. M-a sărutat pe obraz și 
mi-a dăruit o pereche de cercei pe care să o împart cu Gisa, surioara 
mea. Erau făcuţi din mărgele de sticlă roz, exact în nuanța apusului. 
Ne-am făcut singure găuri în urechi, chiar în acea seară. Tramy și 
Shade au păstrat această tradiție atunci când au plecat. Acum, eu și 
Gisa avem fiecare câte o ureche cu trei pietricele care să ne aducă 
aminte că frații noștri s-au dus să lupte pe undeva. N-am crezut 
niciodată că ei chiar aveau să plece, până ce nu și-a făcut apariția 
acasă la noi legionarul în armura sa lustruită, luându-i rând pe rând. 
Iar în toamna asta vor veni după mine. Am început deja să pun bani 
deoparte - și să fur —, pentru a-i cumpăra Gisei o pereche de cercei pe 
care să i-o dăruiesc când voi pleca. 

Nu te mai gândi la asta, îmi spune mama mereu, în legătură cu 
armata, în legătură cu frații mei, în legătură cu orice. Bun sfat, mamă! 

Pe stradă, la răscrucea dintre Drumul Morii şi Drumul 
Manifestantului, grupul de oameni se mărește deoarece mai mulți 
săteni se alătură marșului. O gașcă de copii, mici pungași în devenire, 
își vâră degetele lipicioase prin buzunarele oamenilor. Sunt prea tineri 
ca să ştie cum să facă asta, iar agenţii de securitate intervin imediat. 
De obicei, copiii sunt legaţi la stâlpul infamiei sau sunt trimiși la 
închisoarea avanpostului, însă agenţii vor să asiste la Prima Vineri. Se 
hotărăsc să le tragă doar câteva bobârnace înainte să-i lase să plece. 
Mici indulgente. 

O apăsare ușoară pe talia mea mă face să mă răsucesc brusc, 
acționând din instinct. Apuc mâna suficient de nesăbuită încât să mă 
facă la buzunare, strângând-o tare, astfel încât să-l împiedic pe 
drăcușor să fugă. Dar, în loc să văd un puști costeliv, mă trezesc că 
dau nas în nas cu un chip rânjit. 

Kilorn Warren. Ucenicul unui pescar, orfan de război și, probabil, 
singurul meu prieten adevărat. Când eram mici, obişnuiam să ne luăm 
la bătaie, dar, acum, că am mai crescut — și că el e cu vreo treizeci de 
centimetri mai înalt decât mine încerc să evit încăierările. Bănuiesc că 
asta aduce niște foloase. De pildă, poate ajunge lejer la rafturile mai 
înalte. 

— Devii tot mai iute, chicotește el, după care își trage mâna din 
strânsoarea mea. 

— Și tu devii tot mai lent. 

Îşi dă ochii peste cap şi înșfacă mărul din mâna mea. 

— O așteptăm pe Gisa? mă întreabă el, mușcând din fruct. 

— A fost învoită azi, are de muncă. 

— Atunci, hai s-o luăm din loc. Nu vreau să ratez spectacolul. 

— Mare tragedie ar mai fi... 


— Ei, mare! mă admonestează el, fluturând degetul spre mine. Se 
presupune că e amuzant. 

— Se presupune că e un avertisment, tâmpitule! 

Însă el deja se îndepărtează cu pașii lui mari, aproape forțându-mă 
să alerg pentru a-l ajunge din urmă. Mersul lui e dezechilibrat. Picioare 
de marinar, așa le numeşte el, deși nu a fost niciodată în larg. Bănuiesc 
că orele lungi petrecute pe râu, în barca de pescuit a maestrului său, 
au acest efect. 

La fel ca tatăl meu, tatăl lui Kilorn a fost trimis pe front, dar în 
vreme ce al meu s-a întors fără un picior și fără un plămân, domnul 
Warren a venit acasă într-o cutie de pantofi. După asta, mama lui 
Kilorn a dat bir cu fugiţii, lăsându-și băiatul să-și poarte singur de 
grijă. Kilorn aproape că murea de foame, dar, cumva, a continuat să se 
ia la trântă cu mine. I-am dat de mâncare, ca să nu trebuiască să mă 
lupt cu un sac de oase, iar acum, zece ani mai târziu, iată-l. Măcar își 
face ucenicia pe undeva și nu va fi obligat să meargă la război. 

Ajungem la poalele dealului, unde dăm peste și mai mulți oameni, 
care se îmbulzesc din toate părțile. Prezenţa la Prima Vineri e 
obligatorie, doar dacă nu cumva eşti, ca sora mea, un „muncitor 
indispensabil”. De parcă brodatul mătăsurilor e un lucru indispensabil. 
Însă argintiii își adoră mătasea, nu-i aşa? Până și agenții de securitate, 
cel puţin o parte dintre ei, pot fi mituiți cu bucăţi cusute de sora mea. 
Nu că aș ști ceva în legătură cu asta. 

Umbrele care ne înconjoară devin din ce în ce mai întunecate în 
timp ce urcăm treptele de piatră, îndreptându-ne spre vârful dealului. 
Kilorn suie câte două odată, aproape lăsându-mă în urmă, însă se 
oprește să mă aștepte. Rânjeşte și își dă la o parte din ochii săi verzi o 
şuviță de păr roșcat și spălăcit. 

— Câteodată uit că ai picioare de copilaş. 

— Mai bine picioarele, decât creierul unuia, i-o întorc eu, lovindu-l 
în glumă peste obraz în timp ce trec pe lângă el. 

Râsetele lui mă urmează pe trepte. 

— Eşti mai țâfnoasă decât îţi stă în fire. 

— Pur şi simplu urăsc lucrurile de genul ăsta. 

— Știu, murmură el, pentru prima dată solemn. 

Și ajungem în arenă, unde soarele arde deasupra noastră. Construită 
acum zece ani, arena e de departe cea mai mare structură din Pilonii. 
Nici nu se compară cu cele colosale din orașe, totuși, arcadele înalte 
din oțel și miile de metri cubi de beton sunt suficiente pentru a-i tăia 
răsuflarea unei fete de la sat. 

Agenţii de securitate sunt împrăștiați peste tot, iar uniformele lor în 
nuanțe de negru și argintiu ies în evidenţă printre hainele oamenilor 
de rând. Aceasta este Prima Vineri și ei de-abia așteaptă să urmărească 
spectacolul. Fiecare are câte o pușcă sau un pistol, cu toate că nu au 


nevoie de ele. Așa cum se obișnuiește, agenții sunt argintii, iar 
argintiii nu au de ce să se teamă de noi, roșiii. Toată lumea știe asta. 
Noi nu suntem egalii lor, cu toate că nu ţi-ai da seama dacă ne-ai 
compara. Singurul lucru care ne deosebeşte, cel puţin la exterior, e că 
argintiii stau mereu drepți. Noi suntem aduși de spate din cauza 
muncii, a speranței rămase fără răspuns şi a inevitabilei dezamăgiri în 
viaţă. 

În interiorul arenei deschise e la fel de cald ca afară, iar Kilorn, care 
stă mereu pe vârfuri ca să vadă mai bine, mă conduce undeva la 
umbră. Nu există scaune aici, ci doar niște bănci lungi din beton, însă 
câțiva nobili argintii de sus se bucură de niște tribune răcoroase și 
confortabile. Ei au mereu la dispoziție băuturi, mâncare, gheață până 
şi în toiul verii, scaune moi, lumini electrice și alte bunuri de care eu 
nu mă voi bucura niciodată. Argintiii nu sunt niciodată impresionați 
de ceea ce au, plângându-se întruna de aceste „condiţii deplorabile”. 
Dacă aş avea vreodată ocazia, le-aş da eu lor condiţii deplorabile. Noi 
nu avem aici decât niște bănci tari și câteva monitoare disonante, 
aproape prea luminoase și prea zgomotoase pentru a putea fi 
suportate. 

— Pun rămășag pe plata unei zile că azi e un alt oțelit, spune 
Kilorn, aruncând cotorul mărului spre podeaua arenei. 

— Nu pun niciun rămășag! mă răstesc eu. 

Mulţi roşii își joacă economiile pe lupte, sperând să câștige ceva 
care să-i ajute încă o săptămână. Dar nu și eu, nici măcar atunci când 
vine vorba de Kilorn. E mai ușor să tai geanta organizatorului de 
pariuri decât să încerc să câștig bani din asta. 

— N-ar trebui să-ți cheltuieşti banii în halul ăsta! 

— Nu e o cheltuială dacă am dreptate. E mereu un oțelit care se bate 
cu cineva. 

De obicei, cel puţin o luptă din două are ca protagonist un oţelit, 
deoarece, dintre toți argintiii, talentele şi abilitățile oțeliților sunt cele 
mai potrivite pentru arenă. Se pare că ei savurează acest lucru, 
folosindu-și puterile supraomenești ca să se joace cu ceilalți campioni 
de parcă ar fi nişte păpuși de cârpă. 

— Ce zici de cealaltă categorie? îl întreb, gândindu-mă la șirul de 
argintii care ar putea apărea: telekineticii, agilii, acvaticii, verzișorii, 
pietrificatorii — cu toții înspăimântători. 

— Nu sunt sigur. Să sperăm că e ceva mișto. Mi-ar prinde bine ceva 
distracţie. 

Eu şi Kilorn nu împărtășim aceleași păreri când vine vorba de 
Vitejiile Primei Vineri. Pentru mine, să urmăresc doi campioni 
sfârtecându-se unul pe celălalt nu e deloc distractiv, însă Kilorn adoră 
asta. Lasă-i să se distrugă între ei, spune el. Nu sunt oamenii noștri. 

El nu înţelege care e scopul Vitejiilor. Nu vorbim aici de un 


spectacol absurd, menit să le ofere o oarecare relaxare roșiilor după o 
săptămână de muncă istovitoare. Ăsta este un mesaj calculat, rece. 
Doar argintiii pot lupta în arene, întrucât numai un argintiu poate 
supravieţui în arenă. Ei se luptă pentru a ne arăta forța și puterea lor. 
Suntem fără egal. Suntem mai buni decât voi. Suntem zei. E scris în 
fiecare lovitură supraomenească pe care o aplică. 

Şi au absolută dreptate. Luna trecută am privit cum un agil a bătut 
un telekinetic și, cu toate că agilul putea să se miște mai iute decât 
oricine altcineva, telekineticul l-a oprit în loc. Și-a ridicat adversarul 
de jos doar cu puterea minţii. Agilul a început să se înece; cred că 
telekineticul avea un soi de strânsoare invizibilă în jurul gâtului său. 
Când chipul agilului s-a învineţit, meciul a luat sfârșit. Kilorn a chiuit, 
întrucât pariase pe telekinetic. 

— Doamnelor și domnilor, argintii și roșii, bine ați venit la Prima 
Vineri, Vitejiile din August. 

Vocea prezentatorului răsună în arenă, amplificată de pereţii 
imenși. Pare plictisit, ca de obicei, și nu-l învinuiesc. 

Cândva, Vitejiile nu prevedeau meciuri, ci adevărate execuții. 
Prizonierii şi vrăjmașii statului erau transportați spre capitală, în 
Archeon, și omorâţi în fața unei mulțimi de argintii. Bănuiesc că 
argintiii adorau asta, întrucât aşa au luat ființă meciurile. Nu pentru a 
omori, ci pentru a distra. Apoi s-au transformat în Vitejii și s-au extins 
și în alte orașe, în arene diferite şi pentru spectatori diferiți. În cele 
din urmă, roşiilor li s-a acordat permisiunea de a participa, chiar dacă 
erau obligați să aleagă cele mai banale locuri. Nu a durat mult până ce 
argintiii au construit arene peste tot, până și în sate ca Pilonii, iar 
prezenţa roșiilor, care cândva era considerată o favoare, a devenit un 
blestem obligatoriu. Fratele meu Shade spune că acest lucru e din 
cauză că infracțiunile, disidenţele și cele câteva acte de rebeliune ale 
roşiilor au început să scadă însemnat în arenele marilor orașe. Acum, 
argintiii nu mai trebuie să folosească execuțiile sau legiunile sau chiar 
securitatea pentru a păstra ordinea; doi campioni ne pot speria la fel 
de ușor. 

Astăzi, cei doi campioni sunt pe măsura titulaturii. Primul care 
păşește pe nisipul alb este Cantos Carros, un argintiu din Golful 
Portuar de la est. Monitorul prezintă o imagine clară a războinicului și 
e limpede ca lumina zilei că e vorba de un oţelit. Brațele lui sunt ca 
niște trunchiuri de copac, cu noduri și vene și o piele care de-abia se 
mai poate întinde. Când zâmbește, văd că dinţii îi sunt sparți sau 
lipsesc cu desăvârșire. Poate că a intrat în conflict cu periuţa de dinți 
când era mic. 

Lângă mine, Kilorn ovaționează, iar ceilalți săteni i se alătură. Un 
agent de securitate aruncă o chiflă către cei mai gălăgioși, pentru 
deranjul lor. În stânga mea, un altul îi oferă unui copil urlător o hârtie 


galbenă. Electrofoaie - o raţie de electricitate în plus. Toate pentru a 
ne face să ovaţionăm, să urlăm, să ne oblige să urmărim, chiar dacă 
noi nu vrem asta. 

— Foarte bine, faceți puţină gălăgie, ca să vă audă! tărăgănează 
prezentatorul, încercând să adopte un oarecare entuziasm în glas. Și 
iată-l pe adversarul lui, venit direct din capitală, Samson Merandus! 

Celălalt războinic arată palid și pricăjit prin comparaţie cu halca de 
mușchi în formă umană, însă armura sa din oțel albastru e fină și 
foarte bine lustruită. Cel mai probabil e al doilea fiu al unui al doilea 
fiu și încearcă să-și facă un renume în arenă. Cu toate că ar trebui să 
fie speriat, pare straniu de calm. 

Numele lui de familie îmi pare cunoscut, dar nu e un lucru 
neobișnuit. Mulţi argintii fac parte din familii faimoase, din case 
renumite, cu zeci de membri. Familia care guvernează regiunea 
noastră, Valea Capitalei, este Casa Welle, cu toate că nu l-am văzut 
niciodată pe guvernatorul Welle. Nu ne vizitează decât o dată sau de 
două ori pe an, şi nici măcar atunci nu catadicsește să intre într-un sat 
populat de roşii ca al meu. I-am văzut odată nava fluvială, o chestie 
lucioasă, cu steaguri în nuanţe de verde și auriu. El e un verzișor și, 
când a trecut pe lângă noi, copacii de pe mal au înflorit brusc și florile 
au țâșnit din pământ. A fost un lucru deosebit de frumos, până ce unul 
dintre băieții mai mari a început să arunce cu pietre în navă. Pietrele 
au căzut inofensiv în râu, dar pe băieți tot i-au legat la stâlpul 
infamiei. 

— Sigur va câștiga oţelitul. 

Kilorn priveşte încruntat spre micul campion. 

— De unde știi? Care e puterea lui Samson? 

— Cui îi pasă? Tot o să piardă, îl batjocoresc eu, aşezându-mă 
pentru a privi spectacolul. 

Bine cunoscutul gong răsună deasupra arenei. Cei mai mulți se 
ridică în picioare, nerăbdători să privească lupta, însă eu rămân 
aşezată pe bancă, protestând în sinea mea. Oricât de calmă aș părea, 
clocotesc de furie. Furie și gelozie. Suntem zei, răsună în mintea mea. 

— Campioni, pregătiţi-vă! 

Cei doi se îndreaptă spre laturile opuse ale arenei și adoptă poziția 
de luptă. Pistoalele nu sunt permise în luptele din arenă, așa încât 
Cantos scoate o sabie scurtă și lată. Mă îndoiesc c-o să aibă nevoie de 
ea. Samson nu scoate nicio armă, iar degetele de-abia i se mișcă pe 
lângă trup. 

În arenă răsună un zumzet electric. Urăsc partea asta. Sunetul 
vibrează în dinții mei, în oasele mele și continuă să pulseze până ce 
cred c-o să spargă ceva. Se sfârșește abrupt, cu un dangăt. Începe. 
Expir. 

Şi arată imediat ca un masacru. Cantos pornește în viteză, ca un 


taur, lăsând în urma sa un nor de praf. Samson încearcă să se ferească 
de Cantos, folosindu-și umărul pentru a aluneca în spatele argintiului, 
însă oţelitul e mai iute. Îl apucă pe Samson de picior și îl aruncă de-a 
lungul arenei, de parcă ar fi plămădit din pene. Uralele care urmează 
înăbușşă geamătul de durere al lui Samson la impactul cu peretele de 
ciment, însă agonia i se citește limpede pe chip. Înainte să poată face 
vreo mișcare, Cantos apare lângă el, apucându-l și azvârlindu-l în sus. 
Un morman de oase rupte loveşte nisipul, dar, cumva, se ridică din 
nou în picioare. 

— E un sac de box? râde Kilorn. Pune-l la punct, Cantos! 

Lui Kilorn nu-i pasă de chiflele gratuite sau de cele câteva minute în 
plus de electricitate. Nu de asta ovaţionează. El chiar vrea să vadă 
sânge, sânge de argintiu, sângeargintiu pătând arena. Nu contează că 
acel sânge reprezintă tot ceea ce noi nu suntem, tot ceea ce noi nu 
putem fi, tot ceea ce noi ne dorim. El pur și simplu vrea să îl vadă și să 
se păcălească singur, crezând că ei sunt cu adevărat oameni, că și ei 
pot fi răniţi şi învinși. Însă eu știu prea bine cum stau lucrurile. 
Sângele lor e o ameninţare, un avertisment, o promisiune. Nu suntem și 
nu vom fi niciodată la fel. 

Kilorn nu pare dezamăgit. Până şi cei din tribune pot vedea lichidul 
metalic iridescent care picură din gura lui Samson și care reflectă 
soarele verii precum o oglindă apoasă, pictând un râu pe gâtul și pe 
armura lui. 

Aceasta este adevărata diviziune dintre argintii și roșii: culoarea 
sângelui nostru. Această simplă diferență îi face cumva să fie mai 
puternici, mai inteligenţi, mai buni decât noi. 

Samson scuipă, trimițând un șuvoi de sângeargintiu peste nisipul 
din arenă. La trei metri distanță de el, Cantos strânge sabia mai tare, 
pregătit să-l scoată din uz pe Samson și să pună capăt acestui meci. 

— Bietul neghiob, murmur eu. 

Kilorn are dreptate. Nu e decât un sac de box. 

Cantos țâșnește prin nisip, cu sabia ridicată și cu ochii scăpărând de 
furie. Apoi înlemnește cu piciorul în aer, iar armura lui zdrăngăne din 
pricina opririi bruște. Din mijlocul arenei, războinicul care sângerează 
stă cu degetul arătător îndreptat spre Cantos și are o privire care ar 
putea îngheţa apele. 

Samson mișcă degetul și Cantos pornește, sincronizat la perfecție cu 
mișcările lui Samson. Rămâne cu gura căscată, de parcă e retardat sau 
idiot. De parcă a rămas fără creier. 

Nu pot să-mi cred ochilor. 

O tăcere mormântală se așterne peste arenă în timp ce noi privim 
uluiți, neînțelegând scena care se desfăşoară în fața noastră. Până și 
Kilorn a rămas fără grai. 

— Un şoptitor, îmi scapă mie cu voce tare. 


N-am mai văzut niciodată unul în arenă - mă îndoiesc că a văzut 
cineva vreunul. Șoptitorii sunt rari, periculoși și puternici, chiar și 
printre argintii, chiar și în capitală. Zvonurile despre ei variază, însă 
toate duc spre aceeași concluzie simplă și înfiorătoare: îți pot pătrunde 
în minte, îți pot citi gândurile și te pot manipula. Şi exact asta face 
Samson acum, după ce și-a croit drum prin armura și mușchii lui 
Cantos, ajungând chiar la creierul său, unde nu există apărători. 

Cantos îşi ridică sabia cu mâini tremurânde. Încearcă să se opună 
puterii lui Samson. Dar, oricâtă forță ar avea, nu are nicio șansă să se 
lupte cu dușmanul din mintea lui. 

O altă răsucire a mâinii lui Samson şi sângeleargintiu se împrăștie 
peste nisip în timp ce Cantos își înfige sabia direct prin armură, 
pătrunzând în carnea propriului său abdomen. Chiar și de-aici, de sus, 
pot auzi pleoscăitul îngrețoșător al metalului care taie carnea. 

În timp ce sângele curge șuvoi din Cantos, din arenă încep să răsune 
icnete. Nimeni n-a mai văzut vreodată atât de mult sânge aici. 

Becurile albastre prind viață, scăldând podeaua arenei într-o lumină 
fantomatică, semnalând sfârșitul meciului. Tămăduitorii argintii 
gonesc prin nisip, grăbindu-se să ajungă la Cantos. Argintiii nu trebuie 
să moară aici. Argintiii trebuie să se lupte vitejeşte, să-și etaleze 
abilităţile, să dea un spectacol bun - dar nu să moară. La urma urmei, 
ei nu sunt roșii. 

Agenţii de securitate se mișcă mai repede ca oricând. Câţiva dintre 
ei sunt agili, alergând încolo și încoace într-un vârtej ameţitor în timp 
ce ne mână spre ieşire. Nu ne vor prin preajmă, în cazul în care Cantos 
își va da duhul pe nisip. Între timp, Samson iese din arenă asemenea 
unui titan. Privirea lui cade pe trupul lui Cantos și mă aștept să-l văd 
smerit. Însă chipul lui nu trădează nicio emoție şi este extrem de rece. 
Meciul a fost o nimica toată pentru el. Noi suntem o nimica toată 
pentru el. 

La școală am învăţat despre lumea premergătoare acesteia, despre 
îngerii și zeii care locuiau în ceruri, conducând pământul cu iubire și 
bunăvoință. Unii spun că sunt doar niște povești, însă eu nu cred asta. 

Zeii încă ne conduc. S-au pogorât dintre stele. Și nu mai sunt 
binevoitori. 


DOI 


Casa noastră este mică, chiar și după standardele din Pilonii, dar cel 
puţin avem o privelişte frumoasă. În timpul uneia dintre permisiile 
sale, înainte să fie rănit, tata a construit casa înaltă, astfel încât să 
putem privi peste râu. Chiar și prin pâcla verii se întrezăresc fâşiile de 
pământ defrișat care cândva găzduiau pădurea și care acum sunt date 
uitării. Arată ca și când ar fi fost lovite de o molimă, însă, în nord și în 
vest, dealurile imaculate transmit un mesaj calm: acolo se află mult mai 
multe lucruri. Dincolo de noi, dincolo de argintii, dincolo de tot ceea ce 
știu. 

Urc scara de la intrarea în casă, acele bucăţi de lemn putrezit ce au 
luat în timp forma picioarelor care urcă şi coboară zi de zi. De aici 
zăresc câteva ambarcaţiuni ce străbat râul, arborând mândrele lor 
steaguri în culori deschise. Argintii. Sunt singurii suficient de bogați 
încât să-şi permită mijloace de transport exclusive. În vreme ce ei se 
bucură de vehicule pe roți, ambarcaţiuni de lux, ba chiar și aeronave 
private, noi trebuie să ne mulțumim cu propriile noastre picioare sau 
cu niște trotinete, dacă suntem norocoși. 

Presupun că ambarcaţiunile se îndreaptă spre Cetatea Soarelui, 
micul oraș care prinde viaţă în jurul reședinței de vară a regelui. Gisa 
a fost azi acolo, ajutând-o pe croitoreasa sub îndrumarea căreia își 
face ucenicia. Când regele se află în vizită acolo, ele merg des în piața 
din Cetatea Soarelui, pentru a-și vinde marfa comercianților și 
nobililor argintii care se țin ca niște rățuște după familia regală. 
Palatul e cunoscut sub numele de Reședința Soarelui și se zvoneşte c- 
ar fi o minunăţie, însă eu nu l-am văzut niciodată. Nu știu de ce 
familia regală deţine o a doua casă, mai ales de vreme ce palatul din 
capitală e atât de frumos și de elegant. Însă, aidoma tuturor 
argintiilor, ei nu acționează din nevoie. Ei sunt mânaţi de dorință. Și 
primesc tot ceea ce-și doresc. 

Înainte de a deschide ușa ce dă spre bine cunoscutul haos, mângâi 
steagul care flutură pe verandă. Trei stele roșii pe un material 
îngălbenit, una pentru fiecare frate şi destul spațiu pentru mai multe. 
Pentru mine. Cele mai multe case din Pilonii au steaguri asemănătoare, 
unele cu dungi negre în loc de stele, în amintirea copiilor decedați. 

Înăuntru, mama nădușește deasupra aragazului, amestecând într-o 
oală cu tocăniță pe care tata o ochește încruntat din scaunul lui cu 
rotile. Gisa brodează la masă, realizând ceva frumos și splendid și cu 
mult peste înțelegerea mea. 

— M-am întors, anunţ eu pe nimeni în special. 

Tata îmi răspunde cu o fluturare din mână, mama cu o mișcare a 
capului, iar Gisa nici măcar nu-și ridică privirea de la bucata ei de 


mătase. 

Pun lângă ea punguța cu bunurile furate, făcând monedele să 
zăngănească intenţionat. 

— Cred că avem suficient cât să-i cumpărăm tatei un tort de ziua 
lui. Și am și ceva baterii, destule cât să ne ajungă până la sfârșitul 
lunii. 

Gisa ocheşte punguţa, încruntându-se dezgustată. Are doar 
paisprezece ani, însă e foarte ageră pentru vârsta ei. 

— Într-o zi, oamenii o să vină și-o să-ţi ia tot ce ai. 

— Gisa, nu-ţi şade bine să fii geloasă, o dojenesc eu, lovind-o ușurel 
cu mâna peste cap. 

Mâinile îi zboară iute spre părul ei perfect și strălucitor, aranjându-l 
la loc într-un coc dichisit. 

Dintotdeauna mi-am dorit să am părul ei, cu toate că nu i-aş spune 
niciodată asta. În vreme ce al ei seamănă cu o flacără, al meu e ceea 
ce noi numim maroniul râului. Închis la rădăcină şi mai decolorat spre 
vârfuri, întrucât culoarea părului nostru se deteriorează din pricina 
stresului excesiv provocat de viața trăită în Pilonii. Cei mai mulți 
oameni se tund scurt, pentru a ascunde vârfurile albe, însă eu n-o fac. 
Îmi place să-mi aduc aminte că până și părul meu ştie că viața n-ar 
trebui să fie așa. 

— Nu sunt geloasă, pufnește ea, văzându-și în continuare de treabă. 

Brodează flori de foc, care strălucesc pe fundalul mătăsii negre. 

— Gi, sunt superbe! 

Îmi plimb mâna peste una dintre flori și mă minunez de cât de 
mătăsoasă e la atingere. Ea îşi ridică privirea și zâmbește timid, 
arătându-mi o dantură perfectă. Oricât de mult ne-am ciondăni, ea știe 
că e steluța mea. 

Și apoi, toată lumea știe că eu sunt cea geloasă, Gisa. Nu pot decât să 
fur de la oamenii care chiar știu să facă ceva. 

Imediat ce își va termina ucenicia, va putea să-și deschidă propriul 
atelier. Argintiii din toată lumea vor veni să plătească pentru batistele, 
steagurile și hainele create de ea. Gisa va dobândi ceea ce puţini roșii 
reuşesc și o va duce bine. Se va îngriji de părinţii noștri și ne va da 
mie și fraților mei locuri de muncă umile, pentru a ne scăpa de război. 
Într-o bună zi, Gisa ne va salva, înarmată doar cu un ac și aţă. 

— Fetele mele sunt ca noaptea și ziua, murmură mama, trecându-și 
un deget prin părul ei încărunțit. 

Nu se vrea a fi o insultă, ci un adevăr dur. Gisa e talentată, 
frumoasă și cuminte. Eu sunt puţin mai aspră, așa cum o spune cu 
blândețe mama. Sunt întunericul care scoate în evidență lumina Gisei. 
Bănuiesc că singurele lucruri pe care le avem în comun noi două sunt 
cerceii împărţiţi, care ne amintesc de frații noștri. 

Tata hârcâie din colțul lui și își lovește pieptul cu pumnul. E un 


lucru obişnuit, de vreme ce are doar un singur plămân. Din fericire, un 
medic roșu iscusit a putut să-l salveze, înlocuindu-i plămânul distrus 
cu un dispozitiv care respiră pentru el. Nu a fost o invenție de-a 
argintiilor, de vreme ce ei nu au nevoie de aşa ceva. Ei au 
tămăduitori. Dar tămăduitorii nu-și pierd vremea salvându-i pe roșii 
sau lucrând pe fronturile de război pentru a-i ţine pe soldați în viață. 
Cei mai mulți dintre ei rămân în orașe, prelungind vieţile argintiilor 
bătrâni, vindecând ficaţii distruși de alcool și altele de genul ăsta. Așa 
că noi ne vedem nevoiți să acceptăm tehnologiile și invențiile 
comerțului clandestin pentru a ne îmbunătăţi vieţile. Unele sunt 
ridicole, cele mai multe nu funcționează - însă o bucăţică de metal 
care bate întruna i-a salvat viața tatălui meu. O pot auzi mereu 
ticăind, un mic impuls care îl ajută pe tata să respire. 

— Nu vreau tort, bodogăne el, privindu-şi burta care creşte pe zi ce 
trece. 

— Ei bine, atunci, spune-mi ce anume vrei, tată. Un ceas nou sau... 

— Mare, nu consider nou ceva furat de la mâna altei persoane. 

Înainte să izbucnească un alt război în casa Barrow, mama ia 
tocăniţa de pe foc. 

— Cina e servită. 

O aduce la masă și fumul mă copleșește. 

— Mamă, miroase minunat! minte Gisa. 

Tata nu e atât de diplomat și se strâmbă spre oala cu mâncare. 

Nedorind să ies în evidență, înghit cu de-a sila o lingură de tocăniță. 
Nu e la fel de rea ca de obicei, spre marea mea surpriză. 

— Ai folosit piperul pe care ți l-am adus? 

În loc să încuviinţeze și să zâmbească și să-mi mulțumească fiindcă 
am remarcat acest lucru, mama se îmbujorează și nu răspunde. Ştie că 
l-am furat, la fel ca toate celelalte daruri de la mine. 

Gisa își dă ochii peste cap, bănuind încotro se îndreaptă conversaţia. 

Ar fi trebuit să mă obişnuiesc cu situația, însă dezaprobarea lor încă 
mă scoate din sărite. 

Oftând, mama își lasă chipul în mâini. 

— Mare, știi că apreciez... mi-aș dori doar... 

Termin eu în locul ei: 

— Ca eu să semăn cu Gisa? 

Mama clatină din cap. O altă minciună. 

— Nu, fireşte că nu. Nu asta voiam să spun. 

— Aha. 

Sunt sigură că mânia mea se simte până în celălalt capăt al satului. 
Îmi dau toată silința să nu-mi pierd vocea în faţa lor. 

— E singurul fel în care vă pot da o mână de ajutor înainte... 
înainte să plec. 

Aducerea războiului în discuţie e cea mai ușoară metodă de a face 


liniște în casă. Până și hârcâitul tatei se opreşte. Mama își întoarce 
capul, cu obrajii roșii de furie. Gisa mă ia de mână pe sub masă. 

— Știu că faci tot ceea ce-ţi stă în putință și că ai cele mai bune 
intenţii, șoptește mama. 

Îi este foarte greu să spună asta, dar tot reușește să mă liniștească. 

Nu mai spun nimic și încuviinţez cu o mișcare a capului. Apoi Gisa 
sare din scaunul ei, de parcă ar fi fost electrocutată. 

— Of, aproape că uitam! Când m-am întors din Cetatea Soarelui, m- 
am oprit la poştă. Am primit o scrisoare de la Shade. 

E ca și când s-ar fi declanșat o bombă. Mama și tata se grăbesc să 
înşface plicul murdar pe care Gisa îl scoate din jachetă. Îi las să-l 
treacă de la unul la altul și să-i examineze hârtia. Niciunul dintre ei nu 
ştie să citească, așa că spicuiesc și ei ce pot de pe bucata de hârtie. 

Tata adulmecă scrisoarea, încercând să-i stabilească geografic 
mirosul. 

— Pin. Nu e fum. Asta-i bine. E departe de Năduful. 

Cu toţii răsuflăm ușurați când auzim asta. Năduful reprezintă fâșia 
de pământ bombardat care leagă Norta de Ținutul Lacurilor, unde se 
desfășoară cea mai mare parte a războiului. Soldaţii își petrec 
majoritatea timpului acolo, ascunzându-se în tranșee menite să 
explodeze sau lansând ofensive îndrăzneţe care sfârșesc în masacre. 
Restul graniţei e străjuit în cea mai mare parte de un lac, cu toate că 
în extremitatea nordică devine o tundră prea rece și aridă pentru a 
putea fi utilizabilă. Tata a fost rănit în Năduful acum mulți ani, când o 
bombă a căzut peste unitatea lui. Acum, Năduful e atât de distrus 
după zeci de ani de bătălii, încât fumul exploziilor e o negură 
constantă și nimic nu poate creşte acolo. Totul e cenușiu și fără viață, 
precum viitorul războiului. 

Într-un târziu, tata îmi întinde scrisoarea ca s-o citesc, iar eu o 
deschid cu emoție, fiind tulburată și înspăimântată în același timp să 
aflu ce are să ne spună Shade. 


Dragă familie, sunt în viaţă. Evident. 


Asta ne face pe mine și pe tata să chicotim și reușește chiar să fure 
un zâmbet de la Gisa. Mama nu e amuzată, cu toate că Shade își 
începe astfel toate scrisorile. 


Am fost chemaţi înapoi de pe front, așa cum copoiul de tata 
probabil că a ghicit. E drăguţ să fim înapoi în taberele principale. 
Aici, sus, e roșu ca zorii zilei și de-abia zărești picior de agent 
argintiu. Și, fără fumul din Năduful, chiar vezi cum soarele 
răsare tot mai puternic în fiecare zi. Dar n-am să mai fiu mult 
timp aici. Comandantul intenționează să relocheze unitatea 


noastră pentru luptele de lângă lac și am fost desemnaţi pe una 
dintre noile nave de război. Am cunoscut o doctoriță detașată de 
la propria ei unitate, care mi-a spus că îl cunoaște pe Tramy și că 
el e bine. A fost lovit de un șrapnel când se retrăgea din Năduful, 
dar s-a vindecat frumos. Fără infecţii, fără daune permanente. 


Mama suspină și clatină din cap. 
— Fără daune permanente, pufnește ea ironic. 


Tot nu știu nimic de Bree, dar nu sunt îngrijorat. El e cel mai 
bun dintre noi și se apropie de sfârșitul celor cinci ani obligatorii. 
O să vină acasă curând, mamă, așa că nu-ţi mai face griji. Nu 
mai am nimic de raportat, cel puţin nu ceva ce pot aşterne fără 
griji într-o scrisoare. Gisa, nu-ţi mai da aere, chiar dacă ai toate 
drepturile din lume. Mare, nu mai fi așa de rebelă și încetează să- 
l mai baţi pe băiatul ăla, Warren. Tată, sunt mândru de tine. 
Mereu. Vă iubesc pe toți. 


Fiul și fratele vostru preferat, Shade 


Ca întotdeauna, suntem marcați de cuvintele lui Shade. Aproape că- 
i pot auzi vocea, dacă mă străduiesc suficient de tare. Apoi, luminile 
din casă încep deodată să pâlpâie. 

— Nu a băgat nimeni electrofoile pe care le-am adus ieri? întreb eu, 
înainte ca luminile să se stingă, lăsându-ne pe întuneric. 

În timp ce ochii încep să mi se acomodeze, o văd pe mama 
clătinând din cap. 

Gisa mârâie. 

— Putem să nu facem asta din nou? 

Scaunul scârțâie pe podea atunci când ea se ridică. 

— Mă duc să mă culc. Încercaţi să nu zbierați. 

Dar nu zbiară nimeni. Se pare că asta e lozinca vieţii mele -— prea 
obosită ca să mă mai cert. Mama și tata se retrag spre dormitorul lor, 
lăsându-mă singură la masă. În mod normal, m-aș furișa din casă, dar 
în seara asta nu am starea necesară și prefer să mă duc la culcare. 

Urc o altă scară, care duce spre mansardă, unde Gisa deja sforăie. 
Are un stil unic de a adormi și cade lată în mai puţin de un minut, în 
vreme ce mie uneori îmi ia ore bune să pot pune geană pe geană. Mă 
aşez pe patul meu de campanie, bucuroasă că pot pur și simplu să mă 
întind acolo și să strâng în mână scrisoarea lui Shade. Aşa cum a spus 
tata, miroase puternic a pin. 

În seara asta, susurul râului e plăcut, lovindu-se de stâncile de pe 
mal şi adormindu-mă ușor-ușor. Nici măcar zumzetul vechiului 
frigider pe baterii, o mașinărie ruginită care de obicei bâzâie atât de 


tare, încât mă ia cu dureri de cap, nu mă mai deranjează în seara asta. 
Dar, apoi, un strigăt ca de pasăre îmi întrerupe coborârea în braţele 
somnului. Kilorn. 

Nu. Pleacă, lasă-mă-n pace. 

Un alt strigăt, de data asta mai tare. Gisa se foiește puţin și 
scufundă capul în pernă. 

Bombănind în sinea mea, urându-l pe Kilorn, mă dau jos din pat și 
alunec pe scară. Oricine altcineva s-ar fi împiedicat de dezordinea care 
domnește în camera de zi, însă eu posed un echilibru perfect 
mulțumită anilor în care am fugit de agenţii de securitate. Cobor într- 
o secundă scara exterioară, aterizând până la glezne în noroi. Kilorn 
mă așteaptă, ieșind din întunericul de sub casă. 

— Sper că-ți plac ochii învineţiți, fiindcă așa sunt gata să ţi-i fac, 
având în vedere că... 

Expresia lui mă face să uit ce voiam să spun. 

A plâns. Kilorn nu plânge. Încheieturile degetelor îi sângerează şi pun 
pariu că pe undeva prin apropiere există un zid care plânge de durere. 
Chiar dacă sunt nervoasă, chiar dacă e o oră atât de târzie, nu pot să 
nu fiu îngrijorată, ba chiar speriată pentru el. 

— Ce e? Ce-ai păţit? 

Fără să stau pe gânduri, îl iau de mână, simțind sângele sub 
degetele mele. 

— Ce s-a întâmplat? 

Îi ia câteva secunde să răspundă, căci încearcă să-şi adune curajul. 
Acum sunt de-a dreptul îngrozită. 

— Maestrul meu... a căzut. A murit. Nu mai sunt ucenic. 

Încerc să-mi înăbuș un sunet de surprindere, însă acesta tot îmi 
scapă de pe buze și ne tachinează. Cu toate că el nu trebuie s-o facă, 
cu toate că știu ce încearcă să spună, Kilorn continuă. 

— Nici măcar n-am apucat să-mi termin pregătirea, iar acum... se 
bâlbâie el. Am optsprezece ani. Ceilalţi pescari au ucenici. Eu nu 
muncesc. Nu-mi pot găsi de muncă. 

Următoarele lui cuvinte sunt ca un cuţit răsucit în inima mea. Kilorn 
inspiră sacadat și poate că mi-aș dori să nu fiu nevoită să-l aud. 

— Mă vor trimite la război. 


A 


își 

TREI 


Ţine de aproape un secol. Nici nu cred că ar mai trebui să fie numit 
război, însă nu există niciun cuvânt pentru a descrie această formă 
supremă de distrugere. La școală ni s-a spus că a izbucnit din cauza 
pământului. Ţinutul Lacurilor e plat și fertil, mărginit de lacuri 
imense, pline de peşte. Nu ca dealurile stâncoase și împădurite din 
Norta, unde terenurile agricole ne asigură cu greu hrana. Până și 
argintiii au simţit această amenințare, așa că regele a declarat război, 
aruncându-ne într-un conflict pe care niciuna dintre tabere nu îl poate 
câștiga. 

Regele din Ţinutul Lacurilor, un alt argintiu, a plătit cu aceeași 
monedă, fiind sprijinit întru totul de propria sa nobilime. Ei își doreau 
râurile noastre, pentru a avea acces la o mare care nu era înghețată 
vreme de jumătate de an, și morile de apă așezate de-a lungul râurilor 
noastre. Ţara noastră este puternică datorită morilor și asigură atât de 
multă electricitate, încât până și roșiii pot beneficia de o parte din ea. 
Am auzit zvonuri legate de oraşele din sud, învecinate cu Archeon, 
capitala noastră, unde niște roșii extrem de iscusiți construiesc 
mașinării ce îmi depășesc cu mult puterea de înțelegere. Pentru 
transport pe pământ, apă și cer, sau arme care să provoace distrugeri 
oriunde au argintiii nevoie. Profesorul nostru ne-a povestit mândru că 
Norta e lumina lumii, o naţiune care s-a făcut remarcată datorită 
tehnologiei și curentului electric. Toţi ceilalți, cum ar fi locuitorii din 
Ţinutul Lacurilor sau Piedmont, locuiesc pe întuneric. Noi am fost 
norocoși că ne-am născut aici. Norocoși. Cuvântul ăsta mă face să 
vreau să urlu. 

Însă, în pofida electricităţii noastre și a alimentelor lacuștrilor, în 
pofida armelor noastre şi a numărului acestora, niciuna dintre tabere 
nu prea are vreun avantaj față de cealaltă. Ambele au agenți argintii și 
soldați roșii, care se luptă cu abilități şi arme și protecția a o mie de 
trupuri roșii. Un război care ar fi trebuit să ia sfârșit în urmă cu mai 
puțin de un secol încă trenează. Mereu mi s-a părut amuzant că ne 
luptam pentru mâncare şi apă. Până și trufașii argintii trebuie să 
mănânce. 

Dar acum nu mai e deloc amuzant, nu când Kilorn e următoarea 
persoană de la care trebuie să-mi iau rămas-bun. Mă întreb dacă o să- 
mi dea un cercel, astfel încât să-mi amintesc de el când legionarul cu 
armura lui lustruită va veni să-l ia. 

— O săptămână, Mare. O săptămână și apoi plec. 

Vocea i se frânge, dar el tușește pentru a încerca s-o camufleze. 

— Nu pot să fac asta. Ei... ei n-o să mă ia de-aici. 

Dar pot vedea răzbind prin ochii lui lupta. 


— Trebuie să fie ceva ce putem face, mă hazardez eu. 

— Nu poate nimeni să facă nimic. Nu există vreun om care să fi 
scăpat de încorporare și să fi trăit. 

Nu trebuie să-mi spună asta. În fiecare an, cineva încearcă să fugă. 
Și, în fiecare an, persoana respectivă e târâtă înapoi în piața principală 
a orașului și spânzurată. 

— Nu. O să găsim noi o cale. 

Chiar și acum, el găsește puterea de a rânji. 

— Noi? 

Căldura din obrajii mei se extinde mai iute decât orice flacără. 

— Și eu sunt sortită încorporării, la fel ca tine, însă nici pe mine n-o 
să apuce să mă prindă. Așa c-o să fugim. 

Armata a fost mereu destinul meu, pedeapsa mea, știu asta. Dar nu 
și a lui. Lui i-a luat deja mult prea multe. 

— N-avem unde merge, bolboroseşște el, dar cel puţin se ceartă cu 
mine. Cel puţin nu se dă bătut. În nord n-o să supravieţuim iernii, la 
est e marea, în vest e războiul, iar în sud e un infern radioactiv — și 
între ele mișună peste tot argintii și agenţi de securitate. 

Cuvintele curg șuvoi din mine. 

— La fel e și satul. Plin de argintii și de agenţi de securitate. Și 
reuşim să furăm chiar sub privirile lor şi să scăpăm cu capetele pe 
umeri. 

Mintea îmi galopează disperată în încercarea de a găsi ceva, orice, 
care ne-ar putea fi de folos. Și apoi mă fulgeră o idee. 

— Piaţa neagră, cea pe care noi o ajutăm să meargă ca pe roate, face 
contrabandă cu de toate, de la cereale până la becuri electrice. Cine 
spune că nu pot face și contrabandă cu oameni? 

Kilorn deschide gura, pregătit să recite o mie de motive pentru care 
asta nu va funcționa. Dar apoi zâmbește. Și încuviințează. 

Nu-mi place să mă implic în treburile altor oameni. Nu am timp 
pentru asta. Și totuși, iată-mă aici, auzindu-mă spunând cele cinci 
cuvinte cu care îmi semnez condamnarea la moarte. 

— Lasă totul în seama mea. 

Lucrurile pe care nu le putem vinde proprietarilor de magazine 
obișnuite trebuie să i le ducem lui Will Whistle. Tipul e bătrân, prea 
slab și bolnăvicios ca să lucreze la fabrica de cherestea, așa că în 
timpul zilei mătură străzile și noaptea vinde tot felul de lucruri din 
furgoneta lui mucegăită, de la cafea extrem de rară și până la obiecte 
exotice din Archeon. Aveam nouă ani și un pumn plin de nasturi furați 
când am riscat și m-am dus la Will. Mi-a dat trei monede de cupru 
pentru ei, fără să pună întrebări. Acum sunt cel mai bun client al lui și 
probabil motivul pentru care reușește să se menţină pe linia de plutire 
într-un sat atât de mic. În zilele mele bune s-ar putea să-l numesc 


prieten. Au trecut mulți ani până să descopăr că Will făcea parte dintr- 
o asociație mult mai mare. Unii o numesc reţea clandestină, alții piață 
neagră, însă pe mine nu mă interesează decât ce fac ei acolo. Au 
„garduri”, oameni ca Will, peste tot. Chiar și în Archeon, oricât de 
neverosimil ar părea. Transportă bunuri ilegale prin toată ţara. Și 
acum pun pariu că s-ar putea să facă o excepţie și să transporte în 
schimb o persoană. 

— Categoric nu. 

În cei opt ani de când îl cunosc, Will nu m-a refuzat niciodată. 
Acum, boşorogul ăsta stafidit practic îmi trânteşte în față portierele 
furgonetei. Din fericire, Kilorn a rămas acasă, așa că nu poate să mă 
vadă cum eşuez în a-l ajuta. 

— Will, te rog! Știu că poți s-o faci... 

Will clatină din cap și barba lui albă i se leagănă. 

— Chiar dacă aș putea, eu sunt doar un simplu comerciant. Oamenii 
cu care lucrez nu sunt genul care să-și irosească timpul și energia 
pentru a transporta dintr-un loc în altul un fugar. Nu cu asta ne 
ocupăm noi. 

Simt cum singura mea speranță, singura speranţă a lui Kilorn îmi 
scapă printre degete. 

Probabil că Will îmi vede disperarea din ochi, căci se înmoaie, 
sprijinindu-se de portiera furgonetei. Oftează adânc și aruncă o privire 
peste umăr, în bezna furgonetei. După câteva clipe, întoarce capul 
înapoi şi îmi face semn să mă urc în mașină. Îl urmez fericită. 

— Will, îți mulțumesc! mă bâlbâi eu. Nu știi cât înseamnă asta 
pentru mine... 

— Fato, aşază-te și ține-ți fleanca, spune o voce pe o tonalitate 
înaltă. 

Din întunericul furgonetei, de-abia vizibilă în lumina slabă a 
lumânării albastre a lui Will, o femeie se ridică în picioare. O fată, mai 
bine zis, de vreme ce nu pare a fi mai mare decât mine. Dar e mult 
mai înaltă, cu o mină de războinică. Pistolul de la brâu, vârât într-o 
cingătoare roșie cu imprimeu cu sori, sigur nu e autorizat. E prea 
blondă și deschisă la ten pentru a fi din Pilonii și, judecând după 
pelicula de sudoare de pe chipul ei, nu prea e obișnuită cu căldura și 
umiditatea. O străină, o călătoare, de fapt, o exilată. Exact persoana de 
care am nevoie. 

Gesticulează din mână spre banca montată în peretele furgonetei, 
iar ea se așază din nou numai după ce o fac eu. Will vine lângă noi, se 
prăbușește într-un scaun șubred și ne priveşte când pe una, când pe 
alta. 

— Mare Barrow, ţi-o prezint pe Farley, murmură el. 

Fata își încleștează maxilarul și apoi mă studiază cu atenţie. 

— Carevasăzică, ai o încărcătură de transportat. 


— Eu şi încă un băiat... 

Farley ridică o mână mare, plină de bătături, și mă întrerupe. 

— O încărcătură, repetă ea cu subînţeles. 

Inima îmi saltă de bucurie; această fată numită Farley s-ar putea să- 
mi dea o mână de ajutor. 

— Și care e destinaţia? 

Îmi răscolesc mintea, încercând să mă gândesc la un loc sigur. 
Vechea hartă de la școală îmi trece prin fața ochilor, ilustrând coasta, 
râurile, orașele, satele și câte și mai câte. De la Golful Portuar până în 
Ţinutul Lacurilor, de la tundra nordică până în deșerturile radioactive 
ale Ruinelor și ale Puhoiului, toate sunt periculoase pentru noi. 

— Într-un loc în care să fim în siguranță față de argintii. Asta-i tot. 

Farley rămâne impasibilă. 

— Siguranţa are un preț, fato! 

— Totul are un preţ, fato! i-o întorc eu, folosind același ton. Nimeni 
nu știe asta mai bine decât mine. 

În furgonetă urmează un lung moment de tăcere. Simt cum noaptea 
se risipește, furându-i lui Kilorn minute preţioase. În mod sigur Farley 
îmi simte neliniștea și nerăbdarea, însă nu se grăbeşte deloc să 
vorbească. După ceea ce pare a fi o eternitate, deschide într-un sfârşit 
gura. 

— Mare Barrow, Garda Stacojie acceptă. 

E nevoie de toată stăpânirea de sine pe care o am ca să nu sar de pe 
scaun de bucurie. Însă ceva tot nu-mi dă pace şi mă împiedică să 
zâmbesc. 

— Plata va fi efectuată într-o singură tranșă, în echivalentul a o mie 
de coroane, continuă Farley. 

Asta mă lasă fără grai. Până și Will pare surprins, dacă e să mă iau 
după sprâncenele lui albe și stufoase, care îi dispar sub breton. 

— O mie? îngaim eu. 

Nimeni nu face afaceri cu astfel de sume, nu în Pilonii. Cu suma 
asta mi-aş putea hrăni familia un an. Mai mulți ani. 

Dar Farley n-a terminat. Am bănuiala că se bucură de asta. 

— Suma poate fi plătită în bancnote, tetradrahme sau în 
echivalentul unui troc. Preţul e per articol, desigur. 

Două mii de coroane. O avere. Libertatea noastră valorează o avere. 

— Încărcătura voastră va fi mutată poimâine. Atunci va trebui să și 
plătiți. 

De-abia mai pot să respir. În două zile trebuie să fac rost de mai 
mulți decât am furat vreodată. N-am nicio șansă. 

Farley nici măcar nu-mi acordă timp să protestez. 

— Accepţi termenii? 

— Am nevoie de mai mult timp. 

Farley clatină din cap și se apleacă spre mine. Simt mirosul de praf 


de puşcă pe care îl emană. 

— Accepţi termenii? 

E imposibil. E o nebunie. E cea mai bună șansă pe care o avem. 

— Accept termenii. 

Următoarele clipe sunt ca un vârtej ameţitor în timp ce mă întorc 
acasă pe întuneric. Mintea mi-a luat-o la goană în încercarea de a găsi 
o modalitate pentru a pune mâna pe ceva ce se apropie cât de cât de 
prețul lui Farley. În Pilonii nu există nimic, asta-i mai mult decât 
sigur. 

Kilorn încă mă așteaptă în întunericul de sub casa mea, arătând ca 
un băiețel rătăcit. Bănuiesc că așa și este. 

— Veşti proaste? întreabă el, și chiar dacă încearcă să pară relaxat, 
vocea tot îi tremură. 

— Reţeaua clandestină ne poate scoate de-aici. 

De dragul lui, încerc să rămân calmă în timp ce îi explic cum stau 
lucrurile. Două mii de coroane ar putea foarte bine să coste tronul 
regelui, însă eu o fac să pară floare la ureche. 

— Dacă există cineva care să poată face asta, aceia suntem noi. Noi. 

— Mare... 

Vocea lui e rece, mai rece decât iarna, însă privirea lui de om 
înfrânt e cea care îmi dă fiori. 

— S-a terminat. Am pierdut. 

— Dar dacă am putea să... 

Kilorn mă apucă de umeri, ținându-mă la distanţă în strânsoarea lui 
fermă. Nu mă doare, dar tot mă șochează. 

— Mare, nu-mi face asta. Nu mă face să cred că există o modalitate 
de a scăpa de asta. Nu-mi da speranțe deșarte. 

Are dreptate. E un lucru lipsit de inimă să-i oferi cuiva speranțe, 
când nu ai de unde. Nu face decât să transforme totul în dezamăgire, 
indignare, furie — acele lucruri care fac ca această viață să fie şi mai 
dificilă decât este deja. 

— Trebuie să accept realitatea. Poate... poate că atunci voi putea 
să-mi limpezesc gândurile și să mă antrenez cum trebuie, pentru a 
avea o șansă de a fi soldat. 

Îl apuc de încheieturi şi îl strâng bine. 

— Vorbești de parcă deja ai murit. 

— Poate că am murit. 

— Fraţii mei... 

— Tatăl tău a avut grijă ca ei să ştie ce făceau. Şi îi ajută și faptul că 
sunt vânjoși. 

Se străduiește să rânjească, încercând să mă facă să râd. Nu 
funcționează. 

— Sunt un bun înotător și un bun marinar. O să aibă nevoie de 


mine în zona lacurilor. 

Abia atunci când își petrece braţele în jurul meu și mă îmbrățișează 
îmi dau seama că tremur. 

— Kilorn... murmur eu la pieptul său. 

Însă următoarele cuvinte nu vor să iasă. Ar trebui să fiu eu în locul 
lui. Însă vremea mea se apropie cu repeziciune. Pot doar să sper că el 
va supraviețui suficient cât să-l văd din nou, la cazarmă sau într-o 
tranșee. Poate că abia atunci voi găsi cuvintele potrivite. Poate că abia 
atunci voi înțelege ce simt. 

— Mare, îți mulțumesc. Pentru tot. 

Face un pas înapoi, dându-mi drumul mult prea repede. 

— Dacă pui bani deoparte, vei avea suficienți când vor veni 
legionarii după tine. 

Încuviinţez de dragul lui. Dar nu am de gând să-l las să lupte şi să 
moară singur. 

Când mă urc în pat, știu că nu voi mai apuca să adorm. Trebuie să 
existe ceva ce pot face, și chiar dacă îmi va lua o noapte întreagă, o să 
găsesc o soluţie. 

Gisa tuşeşte în somn, un sunet delicat. Chiar și când doarme 
reuşeşte să se poarte ca o doamnă. Nu e de mirare că-și găsește locul 
printre argintii. Are toate caracteristicile pe care ei le caută la un roșu: 
e rezervată, mulțumită şi nu are pretenţii. E un lucru bun că ea e cea 
care trebuie să aibă de-a face cu ei, că ea e cea care îi ajută pe idioții 
cu puteri supraomenești să aleagă mătăsuri și materiale fine pentru 
hainele pe care le vor purta doar o dată. Ea spune că te obişnuiești cu 
asta, cu banii pe care ei îi aruncă pe asemenea lucruri triviale. Iar la 
Marea Grădină, piața din Cetatea Soarelui, prețurile sunt de zece ori 
mai mari. Alături de croitoreasa ei, Gisa coase dantelă, mătase, blană, 
ba chiar și pietre preţioase, pentru a confecționa adevărate opere de 
artă pentru elita argintie, care se pare că îi urmează peste tot pe cei 
din familia regală. Parada, îi numeşte ea, un marș nesfârșit de filfizoni 
dichisiți, unul mai mândru și mai ridicol decât altul. Cu toții argintii, 
cu toții absurzi și cu toții obsedați de statut. 

În seara asta îi urăsc mai tare ca oricând. Ciorapii pe care ei îi pierd 
probabil că ne-ar ajuta pe mine, pe Kilorn și pe jumătate din tinerii 
din Pilonii să scăpăm de încorporare. 

Pentru a doua oară în seara asta, mă fulgeră o idee. 

— Gisa, trezește-te! 

Nu șoptesc. Fata asta doarme buștean. 

— Gisa! 

Se foieşte și geme cu fața adâncită în pernă. 

— Uneori îmi doresc să te omor, bombăne ea. 

— Ce drăguţ! Acum, trezește-te! 

Ochii încă îi sunt închiși când mă năpustesc asupra ei, aterizând pe 


ea ca o pisică uriașă. Înainte să înceapă să ţipe, să se vaite și să o 
trezească pe mama, îmi pun mâna peste gura ei. 

— Te rog să mă asculti, asta-i tot ce-ţi cer. Nu vorbi, doar ascultă. 

Pufnește în mâna mea, dar dă din cap a încuviințare. 

— Kilorn... 

Se îmbujorează imediat ce-i aude numele. Ba chiar chicotește, ceea 
ce nu face niciodată. Dar n-am timp acum de pasiunile ei de școlăriță. 

— Gisa, încetează! exclam eu, inspirând adânc. Kilorn va fi 
încorporat. 

Apoi râsetele dispar. Încorporarea nu e o minciună, nu pentru noi. 

— Am găsit o cale de a-l scoate de-aici, de a-l salva de război, dar 
am nevoie de ajutorul tău ca s-o fac. 

Mă doare să spun asta, dar, cumva, cuvintele îmi zboară de pe buze. 

— Gisa, am nevoie de tine. Vrei să mă ajuţi? 

Nu ezită să răspundă și simt un imens val de iubire pentru sora mea. 

— Da. 

E bine că sunt scundă, altminteri uniforma în plus a Gisei nu mi-ar 
veni cu niciun chip. E groasă și închisă la culoare, deloc potrivită 
pentru soarele verii, cu nasturi și fermoare care se pare că se prăjesc la 
căldură. Rucsacul de pe spatele meu se mișcă întruna, iar greutatea 
stofelor și a instrumentelor de cusut aproape că mă doboară. Gisa are 
şi ea un rucsac și o uniformă sufocantă, dar se pare că n-o deranjează 
deloc. E obișnuită cu munca și cu viaţa grea. 

Navigăm cea mai mare distanţă în susul râului, îngrămădite între 
banițe de făină, pe barja unui fermier mărinimos cu care Gisa s-a 
împrietenit în urmă cu mulți ani. Pe-aici, oamenii au încredere în ea, 
așa cum n-ar putea s-o facă niciodată cu mine. Fermierul ne pune să 
debarcăm la circa un kilometru și jumătate de destinația noastră, în 
apropiere de o serpentină de comercianţi care se îndreaptă spre 
Cetatea Soarelui. Acum mergem laolaltă cu ei, spre ceea ce Gisa 
numește Poarta Grădinii, cu toate că nu văd nicio grădină prin 
apropiere. De fapt, e o poartă construită din sticlă strălucitoare, care 
ne orbește înainte ca măcar să apucăm să punem un picior dincolo de 
ea. Restul zidului pare a fi făcut din același material, dar nu prea îmi 
vine să cred că un rege argintiu ar fi atât de tâmpit cât să se ascundă 
în spatele unor ziduri de sticlă. 

— Nu e sticlă, îmi explică Gisa. Sau, cel puţin, nu în totalitate. 
Argintiii au descoperit o metodă să încălzească diamantul și să-l 
amestece cu alte materiale. E pur și simplu impenetrabil. Nici măcar o 
bombă n-ar putea trece prin chestia asta. 

Ziduri de diamant. 

— Pare necesar. 

— Ţine capul plecat. Lasă-mă pe mine să vorbesc, îmi șoptește ea. 


Rămân în spatele ei, cu ochii pe drumul care se transformă treptat 
din asfalt negru crăpat în marmură albă pavată. E atât de neted, încât 
aproape că alunec, dar Gisa mă apucă de mână la țanc. Kilorn n-ar 
avea nicio problemă să meargă pe-aici, nu cu picioarele sale de 
marinar. Dar Kilorn oricum n-ar trece pe aici. A renunțat deja. Eu n- 
am s-o fac. 

În timp ce ne apropiem de porțile de diamant, mijesc ochii pentru a 
mă uita la ceea ce se află dincolo. Deși Cetatea Soarelui există doar 
pentru un anotimp, fiind abandonată înainte de primul vânt mușcător, 
e cel mai mare oraş pe care l-am văzut vreodată. Există străzi 
aglomerate, magazine, taverne, case și curți, toate îndreptate spre o 
monstruozitate sclipitoare construită din  sticlă-de-diamant şi 
marmură. Și acum știu de unde își trage numele. Reședința Soarelui 
străluceşte ca o stea, un amestec de turle și poduri înalte de vreo 
treizeci de metri. Din câte se pare, anumite părți ale construcției se 
întunecă la comandă, pentru a le oferi intimitate ocupanților. Nu le 
poți oferi țăranilor ocazia de a trage cu ochiul la rege și la curtea sa. E 
uimitoare, intimidantă, magnifică — și asta e doar locuința de vară. 

— Numele! latră o voce dură, iar Gisa se oprește. 

— Gisa Barrow. Ea e sora mea, Mare Barrow. Mă ajută să transport 
niște mărfuri pentru maestra mea. 

Gisa nici măcar nu clipește, adoptând o voce monotonă, aproape 
plictisită. Agentul de securitate dă din cap spre mine și eu îmi mișc 
rucsacul, dându-mă în spectacol. Gisa îi înmânează cărțile noastre de 
identitate, nişte chestii rupte și murdare, pe cale să se destrame, dar 
suficiente cât să ne ajute să trecem. 

Bărbatul care le examinează probabil că o cunoaște pe Gisa, căci de- 
abia se uită pe cartea ei de identitate. Pe a mea o studiază lung, 
uitându-se pentru un minut când la poza mea, când la fața mea. Mă 
întreb dacă e și el un șoptitor care îmi poate citi gândurile. Asta ar 
pune capăt imediat micii noastre excursii și probabil mi-ar aduce și un 
ştreang în jurul gâtului. 

— Încheieturile, oftează el, deja plictisit de noi. 

Preţ de o clipă sunt nedumerită, dar Gisa își întinde mâna dreaptă 
fără să stea pe gânduri. Eu îi imit gestul, ridicând braţul spre agent, 
care ne prinde o pereche de brățări roșii în jurul încheieturilor. 
Cercurile se micșorează până ce devin la fel de strânse ca niște cătușe 
- n-ai cum să-ți scoţi chestiile astea de unul singur. 

— Treceţi, ne spune agentul, gesticulând leneş din mână. 

Două tinere nu reprezintă o amenințare pentru el. 

Gisa dă din cap drept mulțumire, dar eu n-o fac. Acest bărbat nu 
merită nici măcar un dram de recunoștință. Porţile se deschid în jurul 
nostru și înaintăm. Bătăile inimii, pe care le simt în urechi, amuțesc 
zgomotul Marii Grădini în timp ce pășim într-o lume cu totul diferită. 


E o piaţă așa cum nu mi-a mai fost dat să văd, mărginită de flori, 
copaci și fântâni. Roșiii sunt puţini și iuți, îndeplinind comisioane sau 
vânzând tot felul de produse, cu toții purtând brățări roșii. Cu toate că 
argintiii nu poartă nicio brățară, nu e deloc greu să-i deosebești. Sunt 
plini de nestemate și metale prețioase, o avere pe fiecare în parte. O 
singură lovitură și mă pot întoarce acasă cu tot ceea ce am nevoie. Cu 
toții sunt înalți și frumoși și detaşaţi, mișcându-se cu o grație domoală, 
pe care niciun roşu n-o poate stăpâni. Pur și simplu nu avem timpul 
necesar pentru a ne mișca așa. 

Gisa mă conduce pe lângă o patiserie cu prăjituri învelite în glazură 
aurie, o băcănie ce are în vitrină fructe colorate, de care n-am mai 
auzit niciodată, și chiar şi o menajerie plină de animale sălbatice. O 
fetiță, probabil argintie, dacă e să ne luăm după veșmintele purtate, 
hrăneşte cu bucățele de măr o creatură bălțată ce seamănă cu un cal și 
are un gât foarte lung. Câteva străzi mai încolo, un magazin de 
bijuterii strălucește în toate culorile curcubeului. Încerc să-l notez în 
minte, însă aici e foarte greu să ţii capul drept. Aerul pare să pulseze, 
plin de viaţă. 

Tocmai când sunt pe cale să cred că nu există nimic mai frumos 
decât acest loc, analizez mai bine argintiii și îmi aduc aminte cu 
exactitate cine sunt ei. Fetița e o telekinetică, făcând mărul să 
plutească la vreo trei metri în aer, pentru a hrăni animalul cu gât 
lung. Un florar își trece mâinile printr-un ghiveci cu flori albe, 
făcându-le să crească brusc și să se răsucească în jurul coatelor lui. El 
e un verzișor, un manipulator al plantelor și al pământului. Doi 
acvatici stau pe marginea unei fântâni și îi distrează plictisiți pe copii, 
creând sfere plutitoare din apă. Unul dintre ei are părul portocaliu și 
ochii plini de ură, chiar şi atunci când copiii roiesc în jurul lui. Prin 
scuar, argintiii își văd în continuare de viețile lor extraordinare. Sunt 
enorm de mulți — maiestuoși și minunați, și puternici, și la atâția ani- 
lumină de lumea pe care o cunosc eu. 

— Așa trăieşte cealaltă jumătate, murmură Gisa, care mi-a înțeles 
stupoarea. E suficient ca să te facă să-ți fie scârbă. 

Sentimentul de vină mă lovește din plin. Mereu am fost geloasă pe 
Gisa, pe talentul ei și pe toate privilegiile pe care acesta i le oferă, însă 
nu m-am gândit niciodată la prețul pe care ea îl plăteşte. Nu a dat 
prea mult pe la școală și are foarte puţini prieteni în Pilonii. Dacă Gisa 
ar fi normală, ar avea foarte mulți. Ar zâmbi. În schimb, fata în vârstă 
de paisprezece ani își îndeplinește obligaţiile cu acul și aţa, cărând pe 
umeri viitorul familiei ei, vârâtă până la gât într-o lume pe care o 
urăște. 

— Gi, îți mulțumesc, îi șoptesc eu la ureche. 

Ea știe că nu mă refer doar la ceea ce a făcut azi. 

— Atelierul Sallei e aici, cel cu paravanul albastru. 


Gesticulează spre o stradă lăturalnică, unde se vede un magazinaș 
înghesuit între două cafenele. 

— Dacă ai nevoie de mine, mă găseşti acolo. 

— N-o să am, îi răspund eu iute. Chiar dacă lucrurile vor ieşi prost, 
n-am de gând să te implic și pe tine. 

— Bine. 

Apoi mă apucă de mână, strângând-o tare preţ de o clipă. 

— Ai grijă! Astăzi e aglomerat, mai mult decât de obicei. 

— Mai multe locuri în care să mă ascund, îi spun eu cu un zâmbet 
năstrușnic. 

Însă tonul ei e serios. 

— Şi mai mulți agenți. 

Continuăm să mergem, fiecare pas aducându-ne tot mai aproape de 
momentul în care ea mă va lăsa singură în acest loc straniu. Un val de 
panică mă străbate brusc atunci când Gisa îmi ia cu grijă rucsacul de 
pe umeri. Am ajuns la atelierul ei. 

Pentru a mă calma, încep să turui în şoaptă: 

— Nu vorbesc cu nimeni, nu mă uit în ochii nimănui. Nu mă opresc. 
Plec pe unde am venit, prin Poarta Grădinii. Agentul îmi scoate 
brăţara și eu continui să merg. 

Gisa încuviințează în timp ce vorbesc, cu ochii mari, îngrijoraţi și 
poate chiar optimişti. 

— Sunt şaisprezece kilometri până acasă, adaug eu. 

— Șaisprezece kilometri până acasă, repetă ea. 

Dorindu-mi din toată inima să pot merge cu ea, o urmăresc pe Gisa 
dispărând sub paravanul albastru. Până aici m-a adus ea. De acum, 
totul ține de mine. 


PATRU 


Am mai făcut asta de nenumărate ori: studiez mulțimea așa cum ar 
face un lup cu o turmă de oi. Îi caut pe cei slabi, domoli, naivi. Doar 
că acum eu sunt prada. Aş putea alege un agil care m-ar prinde cât ai 
clipi din ochi sau, mai rău, un șoptitor care probabil că m-ar simți 
venind de la un kilometru depărtare. Chiar și fetița telekinetică m-ar 
putea învinge, dacă lucrurile nu ar merge conform planului. Așa că va 
trebui să fiu mai iute ca oricând, mai isteață ca oricând și, cel mai 
dificil dintre toate, mai norocoasă ca oricând. Situaţia asta e 
enervantă. Din fericire, nimeni nu bagă în seamă o altă servitoare 
roșie, o altă insectă care se plimbă pe lângă ospățul zeilor. 

Mă întorc înapoi în scuar, cu braţele atârnate fără vlagă pe lângă 
corp. În mod normal, așa operez eu, plimbându-mă printre cele mai 
aglomerate părți ale mulțimii, lăsându-mi mâinile să prindă genţi și 
buzunare așa cum pânzele de păianjen prind muște. Nu sunt atât de 
proastă încât să încerc asta aici. În schimb, mă amestec printre 
oamenii din scuar. Acum nu mai sunt fermecată de splendoarea 
lucrurilor care mă înconjoară, ci privesc dincolo de ele, spre fisurile 
din piatră și spre agenţii de securitate în uniforme negre, care stau 
ascunși în cotloane întunecate. Imposibila lume argintie devine mai 
clară. Argintiii de-abia se uită unii la alții și nu zâmbesc niciodată. 
Doar roșiii par să trăiască aici cu adevărat, zburând agitați printre 
bărbaţii şi femeile care duc o viață mai bună decât ei, dar care se 
mişcă mereu cu încetinitorul. În pofida căldurii, a soarelui și a 
drapelelor în culori deschise, n-am mai văzut niciodată un loc atât de 
rece. 

Însă ceea ce mă îngrijorează cel mai tare sunt camerele negre de 
supraveghere ascunse sub corturi sau pe alei. Acasă avem doar câteva, 
la avanpostul securității și în arenă, însă în piață sunt peste tot. 
Aproape că le aud bâzâind, trimițând un avertisment: cineva e cu ochii 
pe tine. 

Fluxul de oameni mă duce spre bulevard, trecând pe lângă tot soiul 
de taverne și cafenele. Argintiii stau așezați la masă într-un bar în aer 
liber, urmărind mulțimea cum trece, în timp ce ei se bucură de 
băuturile de dimineaţă. Unii se uită la monitoare montate în pereți sau 
care atârnă de arcade. Pe fiecare monitor e ceva diferit: meciuri vechi 
din arene, telejurnale sau transmisiuni animate în culori vesele, pe 
care nu le înțeleg, dar care se amestecă în capul meu. Sunetele 
stridente ale ecranelor și zgomotele îndepărtate ale interferenţei 
statice îmi bâzâie întruna în urechi. Cum de ei le suportă, habar n-am. 
Dar argintiii nici măcar nu clipesc spre monitoarele lor și îți lasă 
senzaţia că le ignoră cu desăvârșire. 


Reşedinţa Soarelui aruncă o umbră strălucitoare peste mine și mă 
trezesc că o privesc din nou cu o admirație prostească. Apoi o melodie 
monotonă mă trezește din visare. La început pare a fi genericul arenei, 
cel folosit pentru începerea Vitejiilor, însă acesta e diferit. Mai grav și 
oarecum mai profund. Fără să stau pe gânduri, mă îndrept spre locul 
în care se aude. 

În barul de lângă mine, toate monitoarele trec la aceeași 
transmisiune. Nu e vreun discurs al regelui, ci o ediție specială a 
telejurnalului. Până și argintiii se opresc să le urmărească într-o tăcere 
deplină. Transmisiunea începe când genericul ia sfârșit. O femeie 
blondă supraponderală, fără îndoială argintie, apare pe ecran. Citește 
de pe o foaie de hârtie și pare a fi îngrozită. 

— Argintii din Norta, vă cerem scuze pentru întrerupere. În urmă cu 
treizeci de minute a avut loc un atac terorist în capitală. 

În jurul meu, argintiii icnesc şi încep să murmure agitati. 

Mie nu îmi prea vine a crede. Atac terorist? Asupra argintiilor? 

E posibil așa ceva? 

— E vorba de un bombardament organizat asupra clădirilor 
guvernului din vestul Archeonului. Potrivit declaraţiilor, Tribunalul 
Regal, Trezoreria și Palatul Focului Alb au fost avariate, însă nici 
tribunalul și nici membrii consiliului nu erau în ședință în această 
dimineaţă. 

Prezentatoarea dispare de pe ecran, fiind înlocuită cu imaginile unei 
clădiri în flăcări. Agenţii de securitate evacuează oamenii, în timp ce 
acvaticii aruncă apă peste flăcări. Tămăduitorii, care poartă pe brațe 
cruci în roșu și negru, aleargă încolo și încoace printre ei. 

— Familia regală nu se afla în reședința de la Palatul Focului Alb și 
până în prezent nu există victime. Regele Tiberias se va adresa 
naţiunii în aproximativ o oră. 

Un argintiu de lângă mine își face mâna pumn și o izbeşte de bar, 
spărgându-i suprafața solidă de piatră. Un oțelit. 

— Sigur e mâna lacușştrilor! Au început să piardă în nord și acum 
vin în sud să bage spaima în noi! 

Alți câțiva urlă odată cu el, blestemându-i pe lacuștri. 

— Ar trebui să-i ștergem de pe fața pământului, să-i împingem până 
la Prerie! urlă un alt argintiu. 

Cei mai mulți ovaționează aprobator. E nevoie de toată stăpânirea 
de sine ca să nu sar la beregata acestor laşi, care nu vor vedea 
niciodată fronturile de război și care nu-şi vor trimite niciodată copiii 
să lupte. Războiul argintiilor e plătit cu sângele roşiilor. 

În timp ce imaginile continuau să curgă, arătându-ne cum fațada de 
marmură a tribunalului se spulberă în urma exploziei sau cum un 
perete din sticlă-de-diamant rezistă unei mingi de foc, o parte din 
mine se bucură. Argintiii nu sunt invincibili. Au și ei dușmani, 


dușmani care îi pot răni, și, pentru prima dată, nu se ascund în spatele 
unui scut format din roșii. 

Prezentatoarea revine pe ecran, mai palidă ca oricând. Cineva din 
studio îi şoptește ceva și ea începe să răsfoiască agitată hârtiile. 

— Se pare că responsabilă pentru bombardamentul Archeonului e o 
organizaţie, declară ea, bâlbâindu-se puţin. 

Bărbaţii mânioși de lângă mine fac imediat liniște, curioși să audă 
ce mai are de spus prezentatoarea. 

— O grupare teroristă ce își spune Garda Stacojie a lansat în urmă 
cu câteva clipe acest material video. 

„Garda Stacojie?” „Ce mama dracului...?” „E o glumă...” și alte 
întrebări confuze încep să plutească în bar. Nimeni n-a mai auzit până 
acum de Garda Stacojie. 

Însă eu am auzit. 

Farley a folosit această denumire, referindu-se la ea și la Will. Însă 
ei simt contrabandiști, nu teroriști sau bombardieri sau cum vor să-i 
numească cei de la telejurnal. E o coincidență, nu poate fi vorba de ei. 

Pe ecran sunt pusă față în față cu o priveliște îngrozitoare. O femeie 
stă în fața unei camere tremurătoare, cu o bandană stacojie înfășurată 
în jurul feței, astfel încât numai părul ei auriu și ochii albaștri se văd. 
Într-o mână are un pistol și în cealaltă un steag roșu ponosit. Și în 
piept are prinsă o insignă de bronz în forma unui soare rupt în două. 

— Noi suntem Garda Stacojie şi luptăm pentru libertatea și 
egalitatea tuturor oamenilor... anunţă femeia. 

Îi recunosc pe loc vocea. 

Farley. 

— ... începând cu roșiii. 

Nu trebuie să fii un geniu ca să știi că un bar plin de argintii furioși 
și violenţi e ultimul loc în care și-ar dori să se afle o fată roșie. Dar nu 
mă pot mișca. Nu-mi pot dezlipi ochii de pe chipul lui Farley. 

— Voi vă credeţi stăpânii lumii, însă domnia voastră ca suverani și 
zei a ajuns la final. Până ce nu ne veţi recunoaște ca oameni, ca egali, 
lupta va fi la uşa voastră. Nu pe un câmp de luptă, ci în orașele 
voastre. Pe străzile voastre. În casele voastre. Voi nu ne vedeţi, aşa că 
noi suntem peste tot. 

Vocea ei e autoritară și echilibrată. 

— Şi vom răsări, roşii ca zorii zilei. 

Roșii ca zorii zilei. 

Materialul video ia sfârșit și imaginea se întoarce la blonda care a 
rămas cu gura căscată. Urletele acoperă restul transmisiunii în timp ce 
argintiii din bar își revin din şoc. Zbiară din cauza lui Farley, numind- 
o teroristă, asasină, diavol roșu. Înainte ca privirea lor să cadă asupra 
mea, mă retrag pe stradă. 

Însă, de-a lungul bulevardului, de la scuar şi până la Reședința 


» 


Soarelui, argintiii încep să curgă șuvoi din toate barurile și cafenelele. 
Încerc să-mi rup brăţara roşie de la încheietura mâinii, însă chestia 
asta tâmpită nu cedează. Alți roșii dispar pe alei și intrânduri, 
încercând să fugă din calea lor, iar eu sunt suficient de isteață încât să 
procedez la fel. Când găsesc în sfârșit o alee, încep tipetele. 

Din instinct, întorc capul și văd un argintiu ţinând de gât un bărbat 
TOȘU. 

— Vă rog! îl imploră el. Nu știu, nu știu cine dracu’ sunt oamenii 
ăia! 

— Ce anume e Garda Stacojie? zbiară argintiul, pe care îl recunosc 
ca fiind unul dintre acvaticii care îi distrau pe copii în urmă cu mai 
puţin de jumătate de oră. Cine sunt ăştia? 

Înainte ca roșul să poată răspunde, un jet de apă se izbește de el, 
mai puternic ca lovitura unui ciocan. Acvaticul mișcă din mână și apa 
se ridică, împroșcându-l din cap până în picioare. Argintiii înconjoară 
scena, zâmbind  satisfăcuţi,  ovaționându-și tovarășul.  Roșul 
bolboroseșşte și icneşte, încercând să-și recapete răsuflarea. Își declară 
nevinovăția în fiecare secundă în care poate, însă apa vine întruna 
peste el. Acvaticul, cu ochii plini de ură, nu dă semne c-ar vrea să se 
oprească. Adună apă din fântâni, din paharele de pe mese, aruncând-o 
din nou și din nou peste bărbatul roșu. 

Acvaticul îl îneacă. 

Paravanul albastru e farul meu călăuzitor, ghidându-mă pe străzile 
pline de oameni panicaţi, în timp ce mă feresc deopotrivă de roșii și 
de argintii. De obicei, haosul e prietenul meu cel mai bun, ușurându- 
mi foarte tare munca de hoţ de buzunare. Nimeni nu observă o pungă 
de bani lipsă când fug disperaţi să-și salveze vieţile. Însă Kilorn și cele 
două mii de coroane nu mai reprezintă prioritatea mea. Acum nu mă 
gândesc decât să ajung la Gisa și să ies din orașul care cu siguranţă va 
deveni o închisoare. Dacă închid porţile... Nu vreau să mă gândesc cum 
ar fi să rămân blocată aici, prinsă în spatele sticlei, având libertatea la 
o aruncătură de băț de mine. 

Agenţii aleargă încolo şi încoace pe stradă — ei nu știu ce să facă sau 
pe cine să protejeze. Câţiva dintre ei încercuiesc niște roșii, obligându- 
i să se pună în genunchi. Aceştia tremură și îi imploră, repetând din 
nou și din nou că nu știu nimic. Pot să pun pariu că eu sunt singura 
persoană din tot orașul care a auzit de Garda Stacojie înainte de 
telejurnal. 

Asta mă face iar să mă panichez. Dacă sunt prinsă, dacă le spun 
ceea ce ştiu — oare ce le vor face alor mei? Lui Kilorn? Celor din 
Pilonii? 

Nu trebuie să mă prindă. 

Folosindu-mă de standuri pentru a mă ascunde, fug mâncând 


pământul. Strada principală e o zonă de război, însă rămân cu privirea 
îndreptată spre paravanul albastru din spatele scuarului. Trec de 
magazinul de bijuterii și încetinesc. O singură piesă l-ar putea salva pe 
Kilorn. În acea fracțiune de secundă în care mă gândesc să mă opresc, 
o grindină formată din cioburi de sticlă îmi zgârie faţa. Pe stradă, un 
telekinetic mă fixează cu privirea și țintește din nou. Nu-i dau ocazia 
s-o facă şi o tai din loc, alunecând pe sub perdele și standuri și brațe 
întinse, până ce ajung înapoi în scuar. Înainte să-mi dau seama, 
împroșc apă cu picioarele în timp ce sprintez prin fântână. 

Un val albastru înspumat mă izbeşte dintr-o parte, făcându-mă să 
cad în apa agitată. Fântâna nu e adâncă, are doar vreo jumătate de 
metru, însă apa seamănă cu plumbul. Nu mă pot mișca, nu pot înota, 
nu pot respira. De-abia pot să gândesc. Mintea mea poate doar să 
zbiere acvatic şi îmi aduc aminte de bietul bărbat roșu de pe bulevard, 
care s-a înecat în picioare. Capul mi se izbește de fundul de piatră și 
văd stele, scântei, înainte ca vederea să mi se limpezească. Fiecare 
centimetru din pielea mea pare încărcat cu electricitate. Apa se mișcă 
în jurul meu, din nou normală, iar eu răsar la suprafața fântânii. Aerul 
urlă în plămânii mei, mistuindu-mi gâtul și nasul, dar nu-mi pasă. 
Trăiesc. 

O pereche de mâini mici și puternice mă apucă de guler, încercând 
să mă scoată din fântână. Gisa. Fac un efort să ies și ne rostogolim 
amândouă pe jos. 

— Trebuie să plecăm! zbier eu, ridicându-mă în picioare. 

Gisa aleargă deja înaintea mea, îndreptându-se spre Poarta Grădinii. 

— Văd că eşti foarte perspicace! strigă ea peste umăr. 

Nu pot să nu arunc o privire înspre scuar în timp ce o urmez. Gloata 
de argintii se revarsă din toate părțile, căutând printre standuri 
precum o haită de lupi înfometați. Cei câțiva roșii rămași în urmă stau 
ghemuiţi pe jos și tremură de frică, implorând milă. Și în fântâna din 
care tocmai am scăpat plutește cu fața în jos un bărbat cu păr 
portocaliu. 

Trupul îmi tremură și sunt un pachet de nervi în timp ce ne 
îndreptăm spre poartă. Gisa mă ţine de mână, trăgându-mă prin 
mulțime. 

— Șaisprezece kilometri până acasă, murmură Gisa. Ai luat ce aveai 
nevoie? 

Greutatea rușinii mele mă apasă tare pe umeri în timp ce clatin din 
cap. N-am avut timp. De-abia am putut să ajung pe bulevard înainte 
de difuzarea telejurnalului. N-am putut să fac nimic. 

Gisa pare dezamăgită, încruntându-se ușor. 

— O să găsim noi o cale de-a rezolva problema, spune ea, vocea ei 
fiind la fel de disperată pe cât mă simt eu. 

Însă poarta se ivește în fața noastră, apropiindu-se tot mai tare cu 


fiecare secundă, lucru care, de fapt, mă îngrozeşte: odată ce voi trece 
prin ea, odată ce voi pleca de-aici, Kilorn va dispărea cu adevărat. 

Şi cred că Gisa de asta o face. 

Înainte să o pot opri, să o pot înșfăca sau să o pot trage înapoi, 
mânuţele iscusite ale Gisei se strecoară în geanta cuiva. Și nu în 
geanta oricui, ci în a unui argintiu. Un argintiu cu ochi de plumb, nas 
dur și umeri lați, care transmit un mesaj foarte clar: „Nu te pune cu 
mine”. Se prea poate ca Gisa să fie o artistă cu acul și aţa ei, dar în 
mod clar nu e o hoaţă de buzunare. Bărbatului îi ia doar o secundă ca 
să-și dea seama ce anume se petrece. Și, apoi, cineva o ridică pe Gisa 
de pe pământ. 

E același argintiu. Sunt doi. Gemeni? 

— Nu e deloc înţelept să te apuci de făcut argintii la buzunare, spun 
gemenii la unison. 

Şi apoi se transformă în trei, patru, cinci, șase, înconjurându-ne în 
mulțime. Multiplicându-se. Argintiul ăsta e un replicator. 

Mă ia cu amețeli. 

— Nu voia să vă facă rău, e doar o copilă proastă... 

— Sunt doar o copilă proastă! urlă Gisa, încercând să-l lovească pe 
cel care o ţine. 

Argintiii chicotesc împreună, scoțând un sunet înspăimântător. 

Mă întind spre Gisa, încercând să o trag spre mine, însă unul dintre 
ei mă pune la pământ. Drumul tare de piatră mă lasă fără suflare și 
gâfâi în încercarea de a-mi recăpăta respiraţia, privind neajutorată în 
timp ce un alt geamăn își lipește piciorul de abdomenul meu, 
ţintuindu-mă la pământ. 

— Vă rog... îngaim eu, însă nimeni nu mă mai ascultă. 

Zgomotele din capul meu se intensifică în timp ce toate camerele de 
supraveghere se rotesc spre noi. Mă simt din nou încărcată de 
electricitate, acum din cauză că mă tem pentru sora mea. 

Un agent de securitate, cel care ne-a lăsat înăuntru mai devreme în 
această dimineață, se îndreaptă cu pași apăsaţi spre noi și observ că 
are un pistol în mână. 

— Ce se întâmplă aici? mârâie el, privindu-i pe argintiii identici. 

Unul câte unul, se îmbină la loc, până ce rămân doar doi: cel care o 
ţine pe Gisa și cel care mă ţintuiește pe mine. 

— Fata asta e o hoaţă! îi explică unul dintre ei, scuturându-mi sora. 

Gisa e chiar de admirat că nu ţipă. 

Agentul o recunoaște și, preţ de o clipă, chipul său dur se 
transformă într-o căutătură urâtă. 

— Fato, cunoşti legea. 

Gisa își lasă capul în piept. 

— Cunosc legea. 

Mă zbat cât de tare pot, încercând să opresc ceea ce o să urmeze. În 


acea clipă, în mijlocul haosului, un monitor din apropiere clipeşte, se 
crapă şi se sparge în mii de bucățele. Dar asta nu îl împiedică pe agent 
să o înșface pe Gisa şi să o împingă la pământ. 

Urlu din toţi rărunchii, alăturându-mă răzmeriţei și haosului. 

— Eu sunt vinovată! A fost ideea mea! Răniți-mă pe mine! 

Însă ei nu mă ascultă. Nu le pasă. 

Nu pot decât să privesc neajutorată în timp ce agentul o întinde pe 
Gisa lângă mine. Ochii ei îi fixează pe ai mei când el își coboară 
pistolul, spulberându-i oasele de la mâna cu care coase. 


CINCI 


Kilorn o să mă găsească oriunde aş încerca să mă ascund, așa că mă 
aflu în continuă mișcare. Sprintez de parcă aș putea scăpa de ceea ce i- 
am făcut Gisei, de dezamăgirea pe care i-am cauzat-o lui Kilorn, de 
felul în care am distrus totul. Dar nu pot scăpa de expresia pe care a 
avut-o mama atunci când am adus-o pe Gisa la ușă. Am văzut 
disperarea adumbrindu-i chipul și am fugit înainte ca tata să-și facă 
apariția. Nu puteam să dau piept cu amândoi. Sunt o lașă. 

Așa că alerg până ce nu mai pot gândi, până ce fiecare amintire 
urâtă se risipește, până ce nu mai pot să simt decât usturimea din 
mușchii mei. Ba chiar îmi spun întruna că lacrimile de pe obrajii mei 
sunt de la ploaie. 

Când în cele din urmă încetinesc ca să-mi recapăt răsuflarea, mă 
trezesc la câțiva kilometri depărtare de sat, pe infamul drum nordic. În 
curbă, printre copaci, se întrezăresc luminile unui han, unul dintre 
numeroasele care se află pe drumurile vechi. E aglomerat ca în fiecare 
vară, plin de servitori şi muncitori sezonieri, care urmează peste tot 
curtea regală. Aceștia nu locuiesc în Pilonii, nu mă cunosc, așa că sunt 
uşor de făcut la buzunare. O fac în fiecare vară, dar Kilorn e mereu 
lângă mine, zâmbind cu o băutură la gură în timp ce mă urmărește 
lucrând. Presupun că n-am să mai văd mult timp acel zâmbet. 

Aud niște hohote de râs în timp ce câțiva bărbaţi ies clătinându-se 
din han, beţi și euforici. Punguţele lor cu bani zornăie vesele, 
îngreunate de salariul primit la sfârșitul zilei. Bani argintii, fiindcă 
slujesc, zâmbesc și se înclină în fața unor monștri deghizați în lorzi. 

Astăzi am provocat multe rele și multă suferință celor pe care îi 
iubesc cel mai mult. Ar trebui să fac cale-ntoarsă și să mă duc acasă, 
pentru a da piept cu oamenii dragi, cât încă mai am un dram de curaj. 
Dar, în schimb, mă așez la umbra hanului, bucuroasă să rămân pe 
întuneric. 

Bănuiesc că mă pricep doar la a-i face pe alții să sufere. 

Nu-mi ia mult timp să îmi umplu buzunarele paltonului. Beţivanii 
ies o dată la câteva minute și mă lipesc de ei, arborând un zâmbet 
pentru a-mi ascunde mâinile. Nimeni nu observă, nimănui nu-i pasă 
când mă fac din nou nevăzută. Sunt o umbră și nimeni nu își 
aminteşte de umbre. 

Miezul nopţii vine și pleacă și eu rămân nemișcată, așteptând. Luna 
din înaltul cerului e o amintire luminoasă a timpului care se scurge, 
cât a trecut de când am plecat de acasă. Încă un buzunar, îmi spun în 
gând. Încă unul și plec. Şi aşa mai trece o oră. 

Atunci când iese următorul client, nu stau pe gânduri. E cu ochii 
îndreptați spre cer şi nu mă observă. E prea ușor să întind mâna și să- 


mi trec un deget prin sforile punguţei lui cu bani. Ar trebui să știu mai 
bine decât oricine că aici nimic nu e uşor, însă răzmerița și privirea 
pierdută a Gisei m-au făcut să înnebunesc de durere. 

Mâna bărbatului se închide peste încheietura mea, strânsoarea lui 
fiind fermă și straniu de fierbinte când mă trage din umbră. Încerc să 
mă opun, să scap și să o iau la sănătoasa, dar el e prea puternic. Când 
se rotește, flăcările din ochii săi mă bagă în sperieţi, exact la fel cum 
mi s-a întâmplat azi-dimineață. Dar primesc cu braţele deschise orice 
fel de pedeapsă pe care şi-ar dori s-o invoce. O merit cu vârf și 
îndesat. 

— O hoaţă, spune el, de-a dreptul surprins. 

Clipesc spre el, luptându-mă cu nevoia de a râde. Nici măcar nu 
găsesc forța de a protesta. 

— Evident! 

Se uită lung la mine, examinându-mă din cap până în picioare. Mă 
face să mă simt jenată. După un moment îndelungat, bărbatul respiră 
adânc și îmi dă drumul. Uluită de acest gest, nu pot decât să mă 
holbez la el. Când o monedă argintie se rostogolește prin aer, îmi aduc 
aminte în ultima clipă să o prind. O tetradrahmă. O tetradrahmă 
argintie, care face cât o întreagă coroană. Depășește cu mult toți bănuţii 
din buzunarele mele. 

— Asta ar trebui să-ți ajungă o vreme, spune el, înainte să-i pot 
răspunde. 

În lumina hanului, ochii săi sclipesc într-o nuanţă de auriu-roşiatic — 
culoarea căldurii. Anii pe care mi i-am petrecut studiind oameni îmi 
sunt de folos. Părul lui negru e prea strălucitor, pielea prea palidă 
pentru a fi altceva decât un simplu servitor. Dar fizicul său aduce mai 
mult cu cel al unui pădurar, cu umeri laţi și picioare puternice. Și el e 
tânăr, puţin mai mare decât mine, cu toate că nu e la fel de sigur pe el 
cum ar trebui să fie un om de nouăsprezece sau douăzeci de ani. 

Ar trebui să-i pup picioarele fiindcă mi-a dat drumul și mi-a făcut și 
un asemenea cadou generos, însă curiozitatea pune stăpânire pe mine. 
Mereu face asta. 

— De ce? 

Aceste două cuvinte ies aspre și dure. După o zi precum cea de azi, 
cum altfel ar putea fi? 

Întrebarea îl ia prin surprindere și ridică din umeri. 

— Ai nevoie de ea mai mult decât mine. 

Vreau să-i arunc cu moneda aia în cap, să-i spun că pot să am grijă 
de mine, însă o parte din mine știe că nu ar fi un lucru tocmai 
înțelept. Experienţa de azi chiar nu te-a învățat nimic? 

— Îţi mulțumesc, mă forțez eu să spun printre dinții încleștați. 

Cumva, tânărul începe să râdă de recunoștința mea șovăielnică. 

— Ai grijă de tine, mă sfătuiește el, după care se apropie de mine. 


E cea mai ciudată persoană pe care am întâlnit-o vreodată. 

— Locuiești în sat, nu-i așa? 

— Da, îi răspund, gesticulând spre mine. 

Cu părul decolorat, hainele murdare și ochii înfrânți, ce altceva aș 
putea fi? El e exact opusul, cu o cămașă elegantă și curată și cu 
pantofi lustruiți din piele. Se foiește sub privirea mea, jucându-se cu 
gulerul. Îl fac să nu se simtă în largul său. 

Pălește în lumina lunii și își mută privirea dintr-o parte într-alta. 

— Îţi place? întreabă el, deviind de la subiect. Să locuiești acolo? 

Întrebarea lui aproape că mă face să râd, însă el nu pare amuzat. 

— Îi place cuiva? reuşesc eu într-un târziu să-i răspund, întrebându- 
mă de-a ce se joacă. 

Dar, în loc să-mi dea un răspuns iute, întorcându-mi-o așa cum ar 
face Kilorn, el rămâne tăcut. Chipul îi este traversat de o privire 
întunecată. 

— Te întorci acolo? mă întreabă el deodată, arătând spre drumul pe 
care am venit. 

— De ce, ţi-e frică de întuneric? tărăgănez eu, încrucișându-mi 
braţele la piept. 

Dar, în adâncul inimii, mă întreb dacă nu cumva mie ar trebui să-mi 
fie teamă. El e puternic, e rapid, iar tu ești singură aici. 

Zâmbetul îi revine pe chip, iar liniştea pe care acesta mi-o transmite 
mă pune în încurcătură. 

— Nu, dar vreau să mă asigur că-ți ţii mâinile unde trebuie în 
noaptea asta. Nu pot să-ți permit să lași pe străzi jumătate din bar, nu- 
i aşa? Apropo, pe mine mă cheamă Cal, adaugă el, întinzându-mi 
mâna. 

Nu i-o apuc, aducându-mi aminte de căldura arzătoare a pielii lui. 
În schimb, pornesc pe drum, cu pași grăbiţi şi tăcuți. 

— Mare Barrow, îi spun peste umăr, iar lui nu-i ia mult să mă 
ajungă din urmă, datorită picioarelor sale lungi. 

— Așadar, ești mereu atât de prietenoasă? mă tachinează el și, 
dintr-un motiv sau altul, mă simt de parcă aș fi examinată. 

Însă argintul rece din mâna mea mă linişteşte, aducându-mi aminte 
de ceea ce s-ar putea să aibă în buzunare. Argint pentru Farley. Cât se 
poate de potrivit. 

— Presupun că lorzii te plătesc bine, dacă îţi permiţi să ai la tine 
coroane, i-o întorc eu, sperând să-l îndepărtez de această discuţie. 

Funcţionează de minune și o lasă baltă. 

— Am un loc de muncă decent, îmi explică el, de parcă ar fi un 
lucru normal. 

— Bine de tine că lucrezi. 

— Dar tu ai... 

— Șaptesprezece ani, termin în locul lui. Mai am ceva timp până la 


încorporare. 

El mijește ochii și adoptă o mină serioasă. Există o duritate care se 
strecoară în glasul lui şi îi ascute cuvintele. 

— Cât mai ai? 

— Tot mai puţin cu fiecare zi ce trece. 

Mi se face rău numai când aud cuvintele astea. Iar Kilorn are și mai 
puțin timp decât mine. 

Cal nu are curajul să-mi răspundă și se uită din nou la mine, 
examinându-mă în timp ce mergem prin pădure. Poate gândește. 

— Și nu există locuri de muncă, murmură în sinea lui. Nu există 
nicio modalitate de a evita încorporarea. 

Confuzia lui mă pune în încurcătură. 

— Poate că lucrurile sunt diferite acolo unde locuiești tu. 

— Așa că furi. 

Fur. 

— E cel mai bun lucru pe care pot să-l fac, îmi scapă mie. 

Din nou, îmi aduc aminte că nu mă pricep decât la a provoca 
durere. 

— Totuși, sora mea lucrează, spun eu, înainte să îmi amintesc: Ba 
nu. Nu mai lucrează. Din cauza ta. 

Cal priveşte lupta care se dă în mine și mă întreb dacă ar trebui sau 
nu să mă corectez. Asta e tot ce pot face pentru a avea o expresie 
serioasă, pentru a nu ceda în fața unui necunoscut. Dar el probabil că 
vede ce încerc să ascund. 

— Ai trecut azi pe la Reședința Soarelui? 

Cred că ştie deja răspunsul. 

— Răzmeriţele au fost îngrozitoare. 

— Așa e. 

Aproape că mă înec cu acele cuvinte. 

— Ai... insistă el în cel mai tăcut și mai calm mod cu putinţă. 

E ca și când ai face o gaură într-un baraj și apa curge șuvoi. N-aş 
putea opri cuvintele nici măcar dacă aș vrea. 

Nu pomenesc de Farley, nici de Garda Stacojie şi nici măcar de 
Kilorn. Îi spun doar că sora mea m-a strecurat în Marea Grădină, 
pentru a mă ajuta să fur banii de care aveam nevoie să supraviețuim. 
Apoi a urmat greșeala Gisei, rana ei, ceea ce a însemnat asta pentru 
noi. Ceea ce i-am făcut familiei mele. Ceea ce am făcut, dezamăgindu- 
mi familia, făcându-mi tatăl de ruşine, furând de la oamenii pe care îi 
numesc comunitatea mea. Aici, pe drum, în întunericul desăvârșit din 
jurul meu, îi povestesc unui necunoscut cât de îngrozitoare sunt. El nu 
pune întrebări, nici măcar când cele spuse de mine nu au noimă. El 
pur și simplu ascultă. 

— E cel mai bun lucru pe care pot să-l fac, repet eu, înainte ca 
vocea să mi se frângă de tot. 


Apoi văd cu coada ochiului o strălucire argintie. Cal a scos o altă 
monedă. În lumina lunii pot să deslușesc conturul coroanei de foc a 
regelui ștanțată în metal. Când o apasă în mâna mea, mă aştept să-i 
simt din nou căldura, însă el a devenit extrem de rece. 

N-am nevoie de mila ta, aș vrea eu să zbier, dar ar fi un lucru 
prostesc. Moneda va cumpăra ceea ce Gisa nu mai poate. 

— Mare, îmi pare enorm de rău pentru ceea ce ţi s-a întâmplat. 
Lucrurile n-ar trebui să fie așa. 

Nu pot nici măcar să-mi adun forța necesară să mă încrunt. 

— Alţii o duc și mai rău. Nu-ţi face griji pentru mine. 

Mă conduce până la intrarea în sat, lăsându-mă să umblu singură 
printre casele pe piloni. Ceva în legătură cu noroiul și cu umbrele îl 
fac pe Cal să nu se simtă în largul său și dispare înainte ca măcar să 
apuc să mă uit înapoi și să-i mulțumesc servitorului necunoscut. 

Casa mea e tăcută și întunecată, dar, chiar și așa, eu tremur de frică. 
Dimineaţa pare a fi la câteva sute de ani distanță, ca și cum ar face 
parte dintr-o altă viaţă în care eram proastă și egoistă și poate chiar 
puţin fericită. Acum nu am nimic altceva decât un prieten încorporat 
şi oasele zdrobite ale unei surori. 

— N-ar trebui să-i faci atâtea griji maică-tii, tună vocea tatălui meu 
din spatele unuia dintre piloni. 

Nu l-am mai văzut de ani buni pe pământ. 

— Tată? Ce faci? Cum ai...? întreb eu, surprinsă și înspăimântată. 

Gesticulează cu degetul mare spre dispozitivul cu scripete din 
spatele lui, care atârnă de etajul superior al casei. L-a folosit pentru 
prima oară. 

— S-a oprit curentul. M-am gândit să arunc o privire, îmi explică el, 
la fel de țâfnos ca întotdeauna. 

Îşi împinge scaunul cu rotile pe lângă mine şi se oprește în faţa 
contorului. Există câte unul în fiecare casă și funcționează pentru a 
regulariza electricitatea care ţine becurile aprinse. 

Tata continuă să hârcâie și ticăitul din piept i se aude de fiecare 
dată când respiră. Poate că acum Gisa va fi ca el, furioasă și amărâtă 
la gândul tuturor lucrurilor pe care le-ar fi putut face cu mâna 
transformată într-un haos de piese metalice. 

— De ce nu vrei să folosești electrofoile pe care ţi le-am dat? 

Drept răspuns, tata scoate o electrofoaie din cămașă și o bagă în 
cutia contorului. În mod normal, chestia asta ar prinde viaţă, dar nu se 
întâmplă nimic. S-a stricat. 

— Nu e de niciun folos, oftează tata, lăsându-se pe spate în scaunul 
său. 

Ne uităm amândoi la cutia contorului, rămași fără cuvinte, nedorind 
să ne mișcăm, nedorind să urcăm înapoi în casă. Tata a fugit exact ca 


mine, neputând să stea în casă, unde mama sigur a plâns pentru Gisa, 
pentru visele ei pierdute, în timp ce sora mea a încercat să nu facă la 
fel. 

Tata începe să tragă pumni în cutie, de parcă chestia asta afurisită 
ar putea să ne aducă înapoi lumina și căldura și speranţa. Loviturile 
lui devin și mai rapide, și mai disperate, iar furia iese în valuri din el. 
Loviturile nu sunt menite mie sau Gisei, ci lumii. Acum mult timp 
spunea că suntem niște furnici, niște furnici roșii care ardeau în 
lumina unui soare argintiu. Distruse de măreţia celorlalți, pierzând 
bătălia pentru dreptul de a exista, deoarece nu suntem speciale. Nu am 
evoluat ca ei, cu puteri și forțe ce ne depășesc cu mult limitele 
imaginaţiei. Am rămas la fel, imobile în propriile noastre trupuri. 
Lumea s-a schimbat în jurul nostru și noi am rămas la fel. 

Furia clocotește și în mine, blestemându-i pe Farley, pe Kilorn, 
încorporarea, toate lucrurile mărunte care îmi trec prin minte. Cutia 
de metal e rece la atingere, având în vedere că și-a pierdut căldura 
electricității. Dar încă mai are niște vibrații, în adâncurile 
mecanismului, care așteaptă să fie re- pornite. Mă pierd în încercarea 
de a găsi electricitatea, de a o aduce înapoi și de a dovedi că până și 
un lucru mărunt poate funcționa bine într-o lume atât de greșită. Ceva 
ascuţit mă înţeapă în buricele degetelor, ceea ce mă face să sar ca 
arsă. Vreun cablu expus sau vreun întrerupător stricat, îmi spun în 
gând. Seamănă cu o înțepătură de ac, un ac care îmi străpunge nervii, 
dar durerea nu sosește niciodată. 

Deasupra noastră, lumina de pe verandă bâzâie și prinde viață. 

— Ei bine, ia te uită! murmură tata. 

Se roteşte în noroi şi porneşte spre dispozitivul cu scripete. Îl urmez 
tăcută, nedorind să aduc în discuție motivul pentru care ne este 
amândurora teamă de locul pe care îl numim casă. 

— Gata cu fuga, șopteşte el, prinzându-și chingile în dispozitiv. 

— Gata cu fuga, sunt eu de acord, mai mult pentru mine decât 
pentru el. 

Dispozitivul scârțâie din pricina efortului în timp ce îl ridică pe 
verandă. Eu sunt mai iute pe scară, așa că îl aştept sus, apoi îl ajut 
tăcută să se desprindă din dispozitiv. 

— Afurisită chestie, mormăie tata când într-un final reușesc să 
desfac ultima chingă. 

— Mama va fi fericită că ai început să mai ieși și tu din casă. 

Se uită la mine încruntat și mă ia de mână. Cu toate că tata de-abia 
mai muncește acum, reparând flecușteţe și făcând jucării de lemn 
pentru copii, mâinile încă îi sunt aspre și pline de bătături, de parcă 
tocmai s-a întors de pe front. Războiul nu te părăsește niciodată. 

— Să nu-i spui maică-tii. 

— Dar... 


— Ştiu că pare o prostie, dar e suficient încât să o facă să vadă 
altceva. Vezi tu, o să creadă că e un pas mic pentru o călătorie mare. 
Mai întâi ies din casă seara, apoi în timpul zilei, apoi încep să mă duc 
cu ea la piață, de parcă suntem iarăși tineri. Apoi lucrurile vor reveni 
la normal. 

Ochii i se întunecă în timp ce vorbește și face eforturi să păstreze un 
ton egal. 

— Mare, eu n-am să mă fac niciodată mai bine. N-am să mă simt 
niciodată mai bine. Nu pot să îi dau astfel de speranţe, nu când știu că 
asta n-o să se-ntâmple niciodată. Înţelegi ce-ţi spun? 

Mult prea bine, tată. 

El ştie ce mi-a făcut mie speranţa și se îmblânzeșşte. 

— Mi-aş dori ca lucrurile să fi stat altfel. 

— Cu toţii ne-am dori asta. 

În pofida întunericului, când urc la mansardă pot să văd mâna 
zdrobită a Gisei. În mod normal, ea doarme ghemuită sub o pătură 
subțire, însă acum stă întinsă pe spate, cu mâna rănită ridicată pe un 
morman de haine. Mama i-a repoziționat atela, îmbunătățind umila 
mea încercare de a da o mână de ajutor, iar bandajele sunt curate. Nu 
am nevoie de lumină ca să știu că biata ei mână e plină de vânătăi. 
Are un somn agitat și se foieşte întruna, însă brațul îi stă nemișcat. 
Chiar și în somn o doare. 

Vreau să o ajut, dar cum aș putea face asta, după toate 
evenimentele îngrozitoare care au avut loc azi? 

Scot scrisoarea lui Shade din cutiuța în care ţin toată corespondenţa 
lui. E singurul lucru care va reuși să mă calmeze. Glumele lui, 
cuvintele lui, vocea lui care se aude printre rânduri mă alină mereu. 
Dar, în timp ce îmi trec din nou privirea peste scrisoare, un sentiment 
de groază își face loc în stomacul meu. 

„Roșu ca zorii zilei...” spune scrisoarea. Iată-le acolo, cât se poate de 
limpezi. Cuvintele folosite de Farley în materialul video, strigătul de 
luptă al Gărzii Stacojii, cuvintele așternute de fratele meu. Fraza e 
prea ciudată pentru a putea fi ignorată, prea singulară pentru a nu fi 
băgată în seamă. Și următoarea propoziţie, „vezi soarele răsărind din 
ce în ce mai puternic...” Fratele meu e isteț, dar scurt și la obiect. Lui 
nu-i pasă de răsărituri și apusuri și figuri de stil. Cuvântul răsare 
răsună în mintea mea, însă nu aud vocea lui Farley, ci pe cea a fratelui 
meu. Răsare, roșu ca zorii zilei. 

Cumva, Shade a știut. Cu multe săptămâni în urmă, înainte de 
atacul cu bombe, înainte de transmisiunea lui Farley, Shade a ştiut de 
Garda Stacojie și a încercat să ne spună. De ce? 

Pentru că face parte dintre ei. 


ȘASE 


Când ușa de la intrare se deschide brusc în zori, nu mă panichez. 
Percheziţiile securităţii sunt normale, deși de obicei avem parte de 
una sau două pe an. Asta ar fi a treia. 

— Haide, Gi, murmur eu, ajutând-o să se dea jos din pat și să 
coboare scara. 

Se mișcă nesigură pe sine, sprijinindu-se pe mâna sănătoasă, iar 
mama ne așteaptă jos. Își petrece braţele în jurul Gisei, dar stă cu 
ochii pe mine. Spre surprinderea mea, nu e mânioasă și nici măcar 
dezamăgită de mine. În schimb, privirea i se îmblânzește. 

Doi agenți așteaptă lângă ușă, cu armele atârnate pe lângă corp. Îi 
recunosc de la avanpostul satului, însă mai există o persoană, o tânără 
îmbrăcată în roșu, ce are în piept o emblemă tricoloră în formă de 
coroană. O servitoare de la palat, o roșie în slujba regelui, îmi dau eu 
seama, după care îmi pică fisa. Nu e o perchiziție obișnuită. 

— Ne supunem percheziţiei și confiscării, mormăie tata, rostind 
cuvintele pe care trebuie le spună de fiecare dată când avem de-a face 
cu o astfel de situaţie. 

Dar, în loc să se despartă pentru a ne răscoli locuința, agenţii de 
securitate rămân fermi pe poziţie. 

Tânăra înaintează și, spre oroarea mea, mi se adresează: 

— Mare Barrow, ai fost convocată în Cetatea Soarelui. 

Gisa mă strânge tare de mână, de parcă m-ar putea împiedica să 
plec. 

— P-poftim? îngaim eu. 

— Ai fost convocată în Cetatea Soarelui, repetă ea, gesticulând spre 
ușă. Noi te vom însoți. Te rog să pornești. 

O convocare. Pentru un roșu. N-am mai auzit niciodată de așa ceva. 
Prin urmare, de ce eu? Ce am făcut ca să merit asta? 

Totuşi, gândindu-mă mai bine, sunt o infractoare și probabil mă 
consideră o teroristă din pricina asocierii mele cu Farley. Simt 
furnicăturile nervilor și fiecare mușchi e încordat și pregătit. Va trebui 
să fug, chiar dacă agenţii stau în ușă. Va fi un miracol dacă ajung la 
geam. 

— Calmează-te, apele s-au liniștit după evenimentul de ieri, 
chicotește tânăra, interpretând greșit teama mea. Reședința Soarelui și 
piaţa sunt extrem de controlate acum. Te rog să pornești. 

Spre surprinderea mea, îmi zâmbește, chiar și atunci când agenții își 
duc mâinile spre pistoalele lor. Asta îmi îngheață sângele în vine. 

Să refuzi securitatea, să refuzi o convocare regală ar însemna 
moartea -— și nu doar pentru mine. 

— Bine, murmur eu, dezlipindu-mă de Gisa. 


Ea dă să mă apuce la loc, dar mama o trage înapoi. 

— Ne vedem mai târziu? 

Întrebarea rămâne în aer și simt mâna caldă a tatei mângâindu-mă 
pe braţ. Își ia rămas-bun. Ochii mamei înoată în lacrimi încă nevărsate 
şi Gisa încearcă să nu clipească, pentru a-și aminti ultimele secunde 
petrecute cu mine. N-am niciun suvenir pe care să i-l las. Dar, înainte să 
zăbovesc sau să încep să plâng, un agent mă apucă de mână și mă 
trage după el. 

Cuvintele ies cu forța de pe buzele mele, chiar dacă sunt mai 
degrabă o șoaptă. 

— Vă iubesc! 

Şi apoi ușa se trântește în urma mea, îndepărtându-mă de casa și de 
viaţa mea. 

Sunt zorită prin sat, pe strada care duce spre scuarul pieței. Trecem 
de casa șubredă a lui Kilorn. De obicei e în picioare la ora asta, în 
drum spre râu pentru a începe ziua mai devreme, cât încă e răcoare, 
însă acele zile s-au dus. Acum pun pariu că doarme toată ziua, 
bucurându-se cât încă mai poate de micile plăceri ale vieţii, înainte de 
încorporare. Aș vrea să-mi iau rămas-bun de la el, dar n-o fac. O să se 
ducă mai târziu să mă caute și Gisa îi va spune totul. Deodată, îmi 
amintesc că Farley așteaptă azi să mă prezint cu suma convenită și râd 
în sinea mea. Va fi tare dezamăgită. 

În scuar ne aşteaptă un vehicul negru și strălucitor. Patru roți, 
geamuri de sticlă, caroserie rotunjită — seamănă cu o bestie pregătită 
să mă înghită. Un alt agent se află la panoul de comenzi și pornește 
motorul când ne vede apropiindu-ne, împrăștiind fum negru în aerul 
dimineţii. Sunt urcată cu forța în spate, fără să mi se spună ceva, iar 
servitoarea nici bine nu se așază pe banchetă, că mijlocul de transport 
o și ia din loc, gonind pe drum cu o viteză ameţitoare. Asta va fi prima 
- și ultima — dată când călătoresc cu așa ceva. 

Aș vrea să vorbesc, să întreb ce se întâmplă, cum o să mă 
pedepsească pentru infracțiunile comise, dar știu că întrebările îmi vor 
fi ignorate. Așa că mă uit pe geam, privind satul dispărând în timp ce 
intrăm în pădure, gonind pe bine cunoscutul drum nordic. Nu e la fel 
de aglomerat ca ieri și vezi peste tot patrule de agenți. Reședința 
Soarelui e controlată, mi-a spus servitoarea. Bănuiesc că la asta se 
referea. 

Sticla-de-diamant străluceşte drept înainte, reflectând soarele care 
răsare dinspre pădure. Vreau să-mi mijesc ochii, dar aleg să nu fac 
nicio mișcare. Trebuie să stau cu ochii larg deschiși aici. 

În fața porții văd mișunând uniforme negre, toți agenţii de 
securitate verificând întruna călătorii care intră. Când oprim, 
servitoarea mă scoate din mijlocul de transport, mă conduce pe lângă 
rândul de oameni în așteptare și intrăm pe poartă. Nimeni nu 


protestează și nu se deranjează să ne verifice cărțile de identitate. 
Probabil că e cunoscută pe-aici. 

Odată ajunse înăuntru, se uită la mine. 

— Apropo, eu sunt Ann, dar, de obicei, ne strigăm pe numele de 
familie. Spune-mi Walsh. 

Walsh. Numele îmi sună cunoscut. Luând în considerare părul ei 
decolorat și tenul bronzat, nu poate însemna decât un singur lucru. 

— Eşti din...? 

— Pilonii, la fel ca tine. L-am cunoscut pe fratele tău, Tramy, și îmi 
doresc să nu-l fi cunoscut pe Bree. Băiatul ăla a frânt multe inimi. 

Bree avea o reputaţie prin sat înainte să fi plecat. Odată, mi-a spus 
că nu se temea atât de tare de încorporare, căci fetele însetate de 
sânge pe care le lăsa în urmă erau cu mult mai periculoase. 

— Totuși, pe tine nu te cunosc. Dar cu siguranţă o voi face. 

Nu pot să nu mă zbârlesc. 

— Ce vrei să spui cu asta? 

— Vreau să spun că aici vei munci peste orele de program. Nu știu 
cine te-a angajat sau ce ţi s-a spus despre acest loc de muncă, dar la 
un moment dat o să-nceapă să-și pună amprenta asupra ta. Nu e vorba 
doar de schimbatul așternuturilor și de spălatul vaselor. Trebuie să 
priveşti fără să vezi, să auzi fără să asculți. Noi suntem niște simple 
obiecte aici, niște statui vii, menite să slujească. 

Oftează și cotește, deschizând o ușă construită chiar într-o parte a 
porții. 

— Mai ales acum, cu toate problemele provocate de Garda Stacojie. 
Nu există niciodată un moment oportun pentru a fi roșu, darămite 
acum. 

Pășește pe ușă și intră în ceea ce pare a fi un perete de piatră. Îmi ia 
câteva secunde să-mi dau seama că ea de fapt coboară un șir de trepte, 
dispărând în semiîntuneric. 

— Loc de muncă? Ce loc de muncă? Ce înseamnă asta? 

Se întoarce pe scări, dându-și ochii peste cap. 

— Ai fost convocată să ocupi un post de servitoare, îmi explică ea 
enervată, de parcă ar fi cel mai evident lucru din lume. 

Să lucrez. Un loc de muncă. Aproape că leșin de emoție. 

Cal. El a spus că are un loc de muncă decent — și acum a tras niște 
sfori pentru a face același lucru pentru mine. Ba chiar s-ar putea să 
lucrez cu el. Inima îmi sare din piept la acest gând, știind ce înseamnă 
asta. N-am să mor, nici măcar n-am să mă duc la luptă. Voi munci și voi 
trăi. Și, mai târziu, când îl voi găsi pe Cal, îl voi ruga să facă același lucru 
şi pentru Kilorn. 

— Ţine pasul, n-am timp să te iau de mână! 

Grăbindu-mă s-o ajung din urmă, cobor într-un tunel extrem de 
întunecat. Nişte beculețe strălucesc pe pereţi, oferind suficientă 


lumină cât să vezi pe tinde calci. Pe deasupra circulă niște ţevi 
încărcate de electricitate și apă curgătoare. 

— Încotro mergem? șoptesc eu într-un târziu. 

Aproape că aud exasperarea lui Walsh când se întoarce spre mine 
confuză. 

— Spre Reşedinţa Soarelui, desigur! 

Pentru o secundă, cred că inima mi s-a oprit în loc. 

— Pof... Poftim? La palat, chiar la palat? 

Walsh lovește cu degetul în emblema de pe uniformă. Coroana 
sclipește în lumina difuză. 

— Acum ești în slujba regelui, îmi confirmă ea. 

Au pregătit deja o uniformă pentru mine, deși de-abia o bag în 
seamă. Sunt prea uluită de ceea ce mă înconjoară, de piatra patinată 
de vreme și de podeaua din mozaic strălucitor a acestei săli date 
uitării, care se află în casa unui rege. Alți servitori forfotesc pe lângă 
noi într-o paradă de uniforme roşii. Le studiez chipurile, uitându-mă 
după Cal, dorind să-i mulțumesc, dar nu îl găsesc pe nicăieri. 

Walsh stă lângă mine, șoptindu-mi tot felul de sfaturi. 

— Să îţi ţii mereu gura. Să nu tragi cu urechea. Să nu vorbești cu 
nimeni, căci nimeni nu va vorbi cu tine. 

Fac eforturi pentru a ține pasul cu tot ce spune; în ultimele două 
zile am fost pusă la grea încercare. Cred că viața pur și simplu s-a 
hotărât să deschidă ecluzele şi să mă înece într-un vârtej de răsturnări 
de situaţie. 

— Ai sosit într-o zi aglomerată, poate cea mai dificilă zi pe care o 
vom vedea vreodată. 

— Am văzut ambarcaţiunile și aeronavele - sunt câteva săptămâni 
de când argintiii navighează pe râu, comentez eu. Mai mult decât de 
obicei, chiar și pentru această perioadă a anului. 

Walsh mă zorește, punându-mi o tavă cu pahare strălucitoare în 
mâini. În mod sigur aceste obiecte ne pot cumpăra libertatea mie și lui 
Kilorn, însă Reședința Soarelui e păzită la fiecare ușă și fereastră. N-aş 
putea trece niciodată de atât de mulți agenţi, nici măcar cu abilitățile 
mele de hoţ de buzunare. 

— Ce se-ntâmplă azi? întreb eu prostește. 

O șuviță de păr negru îmi cade peste ochi și, înainte să o pot ridica, 
Walsh o duce la spate cu mișcări rapide și precise și o prinde cu o 
clamă. 

— E o întrebare tâmpită? 

— Nu, nici eu n-am știut despre asta până ce n-au început 
pregătirile. La urma urmei, n-au mai organizat așa ceva de vreo 
douăzeci de ani, de când a fost aleasă regina Elara. 

Vorbește atât de repede, încât trebuie să fac eforturi pentru a o 


înţelege. 

— Astăzi se desfășoară Turneul Reginelor. Reprezentantele Înaltelor 
Case, cele mai prestigioase familii argintii, au sosit aici pentru a se 
oferi în căsătorie prinţului. În seara asta va avea loc un dineu, însă 
fetele se află acum în Grădina Spiralată, pregătindu-se de competiţie, 
fiecare sperând să fie aleasă. Una dintre acele fete va deveni 
următoarea regină și sunt pregătite să se ia la bătaie pentru această 
oportunitate. 

În minte îmi apare o imagine cu o adunătură de fete înfumurate. 

— Așadar, fac o piruetă, spun câteva cuvinte și flutură din gene? 

Walsh pufnește, clătinând din cap. 

— Nici pe-aproape. 

Apoi ochii îi strălucesc. 

— Astăzi eşti de tură la servit, așa c-ai să vezi singură. 

Ușile din lemn sculptat și sticlă se înalță în fața noastră. O 
servitoare le deschide, permițând șirului de uniforme roşii să 
pornească. Apoi e rândul meu. 

— Tu nu vii? 

Aud disperarea din vocea mea, aproape implorând-o pe Walsh să 
rămână cu mine. Însă ea dă înapoi, lăsându-mă singură. Înainte să pot 
bloca şirul sau să stric aşezarea organizată a servitorilor, mă forțez să 
înaintez şi să ies afară, la lumina soarelui, în ceea ce Walsh numește 
Grădina Spiralată. 

La început am senzaţia că sunt în mijlocul unei arene precum cea de 
acasă. În fața mea se află un spaţiu uriaș, care formează o concavitate 
imensă, dar, în locul băncilor de piatră, în spirala de terase se găsesc 
mese și fotolii plușate. Plante și fântâni curg pe trepte, împărțind 
terasele în loji. Acestea se unesc la bază, împodobind un cerc ierbos, 
mărginit de statui de piatră. În fața mea se află o lojă scăldată în 
mătăsuri roșii și negre. Patru scaune, toate realizate din fier forjat, 
sunt orientate înspre pământ. 

Ce naiba e locul ăsta? 

Munca mea e un vârtej ameţitor, urmând instrucțiunile celorlalți 
roşii. Sunt servitoare la bucătărie, ceea ce înseamnă că trebuie să fac 
curat, să-i ajut pe bucătari și, deocamdată, să pregătesc arena pentru 
noul eveniment. De ce ar avea nevoie familia regală de o arenă, nu 
sunt sigură. Acasă sunt folosite doar pentru Vitejii, pentru a urmări 
luptele dintre argintii, dar oare ce ar putea să însemne aici? Acesta e 
un palat. Pământul de-aici nu va fi niciodată pătat cu sânge. Totuși, 
non-arena mă umple de groază și am o presimţire rea. Senzaţia de 
furnicături revine, pulsând în valuri sub pielea mea. Când termin și 
mă întorc la intrarea servitorilor, Turneul Reginelor e pe cale să 
înceapă. 

Ceilalți servitori se fac nevăzuţi, mutându-se pe o platformă înălțată 


şi înconjurată de perdele transparente. Mă grăbesc să-i ajung şi mă 
așez în rând, tocmai când un nou șir de uși se deschide, poziționat 
între loja regală și intrarea servitorilor. 

Începe. 

Îmi aduc aminte de Marea Grădină, de frumoasele şi nemiloasele 
creaturi care își spun oameni. Cu toții sclipitori şi vanitoși, cu priviri 
dure și temperamente și mai rele. Aceşti argintii, Înaltele Case, așa 
cum le-a numit Walsh, nu vor fi diferiți. Ba chiar s-ar putea să fie și mai 
răi. 

Intră cu toții grămadă, o gloată de culori ce se împrăștie cu o graţie 
detașată în Grădina Spiralată. Familiile sau casele sunt ușor de 
recunoscut; membrii lor poartă aceleași culori. Violet, verde, negru, 
galben, un curcubeu de nuanţe ce se mișcă spre lojile alocate. După 
câteva clipe pierd şirul. Oare câte case există? Din ce în ce mai multe se 
alătură mulțimii. Unii se opresc să vorbească, alții se îmbrățișează 
băţoșşi. Îmi dau seama că asta e o petrecere pentru ei. Cei mai mulți 
probabil că nu au nicio șansă de a intra în familia regală, așa că asta 
reprezintă o vacanţă pentru ei. 

Însă există câțiva care nu par a sărbători. Membrii unei familii cu 
păr argintiu și veşminte din mătase neagră stau tăcuţi și concentrați, 
chiar lângă loja regelui. Patriarhul casei are o barbă ascuţită și ochi 
negri. Mai jos, cei dintr-o casă cu nuanţe de bleumarin și alb șușotesc 
împreună. Spre surprinderea mea, îl recunosc pe unul dintre ei. 
Samson Merandus, șoptitorul pe care l-am văzut în urmă cu câteva zile 
în arenă. Spre deosebire de ceilalți, el stă cu privirea în pământ, având 
gândurile în altă parte. Îmi notez în minte să nu dau peste el sau peste 
puterile lui letale. 

Totuşi, în mod straniu, nu văd nicio fată care să aibă vârsta de 
măritiș. Poate că se pregătesc în altă parte, așteptând cu nerăbdare 
şansa de a câștiga coroana. 

Ocazional, cineva apasă pe un buton metalic de pe masă pentru a 
aprinde o lumină, ceea ce înseamnă că au nevoie de un servitor. 
Persoana care se află cel mai aproape de ușă se ocupă de ei, iar noi 
ceilalți umblăm de colo până colo, așteptând să ne vină rândul pentru 
a servi. Desigur, în clipa în care mă apropii de ușă, afurisitul ăla de 
patriarh cu ochi negri apasă cu putere pe butonul de pe masa lui. 

Îi mulţumesc cerului pentru picioarele mele, care nu au dat greș 
niciodată. Aproape că plutesc prin mulțime, dansând printre trupurile 
care se plimbă alene, în timp ce inima îmi bubuie în piept. În loc să 
fur de la acești oameni, trebuie să îi slujesc. Mare Barrow de 
săptămâna trecută n-ar ști dacă să plângă sau să râdă de această 
versiune a ei. Dar ea era o nesăbuită și acum trebuie să plătesc prețul. 

— Domnule? spun eu, stând cu fața spre patriarhul care m-a 
chemat. 


Mă blestem în gând. Să îți tii mereu gura e prima regulă și deja am 
încălcat-o. 

Însă se pare că el nu a observat și pur și simplu îmi întinde paharul 
de apă gol, având o expresie plictisită pe chip. 

— Își bat joc de noi, Ptolemus, mormăie spre tânărul musculos de 
lângă el. 

Bănuiesc că el e nefericitul care poartă numele de Ptolemus. 

— O demonstraţie a puterii, tată, îi răspunde Ptolemus, golindu-și 
propriul pahar. 

Mi-l întinde și îl iau fără să șovăi. 

— Ne fac să așteptăm, fiindcă ei își permit asta. 

Ei reprezintă familia regală, care încă nu și-a făcut apariția. Dar să îi 
auzi pe acești argintii vorbind așa despre ei, cu atâta dispreţ, e 
deconcertant. Noi, roșiii, îi insultăm pe rege și pe nobili doar dacă 
putem scăpa basma curată, însă cred că ăsta este privilegiul nostru. 
Oamenii ăștia n-au suferit niciodată în viața lor. Ce probleme ar putea 
avea ei? 

Vreau să rămân și să trag cu urechea, dar până și eu știu că acest 
lucru e împotriva regulilor. Mă întorc, urcând un șir de trepte pentru a 
ieși din loja lor. Există o chiuvetă ascunsă în spatele unor flori foarte 
colorate, probabil pentru a nu fi nevoită să ocolesc toată non-arena ca 
să le umplu la loc paharele. Acela e momentul în care în tot acel 
spațiu răsună un sunet metalic și acut, asemănător cu cel de la 
începutul Vitejiilor Primei Vineri. Ciripește de câteva ori, intonând o 
melodie solemnă, care probabil anunţă intrarea regelui. Peste tot în 
jurul meu, reprezentanții Înaltelor Case se ridică în picioare, de voie 
sau de nevoie. Observ că Ptolemus îi şoptește din nou ceva tatălui său. 

Din locul în care mă aflu, ascunsă în spatele florilor, sunt la același 
nivel cu loja regelui și oarecum în spatele ei. Mare Barrow, la câțiva 
metri de rege. Oare ce ar spune familia mea sau, mai ales, Kilorn? 
Omul ăsta ne condamnă la moarte și eu am devenit de bunăvoie 
servitoarea lui. Simt că mi se întoarce stomacul pe dos. 

Regele intră grăbit, cu spatele drept și cu bărbia sus. Chiar și de la 
spate, e mult mai gras decât pare pe monede și în transmisiunile 
televizate, dar, de asemenea, și mai înalt. Uniforma lui e în nuanţe de 
negru și roșu și are o croială militărească, deși mă îndoiesc că a 
petrecut vreo zi în tranșeele în care mor soldații roșii. Medalii și 
distincţii sclipesc pe pieptul său, o dovadă a lucrurilor pe care nu le-a 
făcut niciodată. Ba poartă chiar și o sabie aurită, în pofida numeroșilor 
străjeri din jurul său. Coroana de pe cap îmi e cunoscută, realizată din 
aur roșu întrepătruns cu fier negru, fiecare vârf al ei reprezentând 
explozia unei flăcări. Zici că arde pe părul său negru precum cerneala, 
înspicat cu fire albe. Cât de potrivit, având în vedere că regele e un 
piroman, la fel cum a fost tatăl său și bunicul său, și tot așa. E o putere 


distructivă, care permite manipularea căldurii și a focului. Cândva, 
regii noștri obișnuiau să ardă disidenți cu o simplă atingere fierbinte. 
Se prea poate ca acest rege să nu mai ardă roșii, dar încă ne omoară 
prin războaie și privaţiuni. Îi știu numele de când eram mică și 
mergeam la școală, nerăbdătoare să învăţ, de parcă asta mă putea 
ajuta cumva. Tiberias Calore al VI-lea, Regele Nortei, Flacăra Nordului. 
Aproape că ţi se împleticește limba. Dacă aș putea, i-aş scuipa numele. 

Regina intră după el, salutând mulțimea cu o mișcare a capului. În 
vreme ce hainele regelui sunt negre și cu o croială serioasă, ținuta ei 
în nuanțe de bleumarin și negru e lejeră și vaporoasă. Face o 
plecăciune casei lui Samson și îmi dau seama că poartă aceleași culori 
ca şi ei. Probabil sunt rude, judecând după trăsăturile asemănătoare. 
Acelaşi păr blond-cenușiu, ochi albaștri și zâmbet ascuţit, care o face 
să semene cu o pisică prădătoare, sălbatică. 

Totuşi, oricât de intimidanţi ar părea membrii familiei regale, nu 
sunt nimic prin comparaţie cu străjerii care îi urmează. Chiar dacă 
sunt o roşie născută în noroi, știu cine sunt aceștia. Toată lumea știe 
cum arată o santinelă, întrucât nimeni nu vrea să aibă de-a face cu 
astfel de oameni. Îl flanchează pe rege la fiecare transmisiune 
televizată, la fiecare discurs sau decret. Ca întotdeauna, uniformele lor 
arată ca niște flăcări, pâlpâind între nuanţe de roșu și portocaliu, iar 
ochii lor strălucesc în spatele unor măști negre fioroase. Fiecare 
santinelă deține câte o puşcă neagră pe care e montată o baionetă 
argintie ce ar putea tăia până și oasele. Puterile lor sunt și mai 
înspăimântătoare decât aspectul lor — războinici de elită din diferite 
case argintii, antrenați încă din copilărie să-i apere pe rege și pe 
familia sa, jurându-le acestora credință pentru toată viața. Mi se face 
pielea de găină numai când îi privesc. Însă reprezentanții Înaltelor 
Case nu se tem deloc. 

Undeva, în adâncul lojilor, încep strigătele. 

— Moarte Gărzii Stacojii! strigă cineva, iar ceilalți i se alătură 
imediat. 

Mă ia cu fiori când îmi aduc aminte de evenimentele de ieri, care 
acum mi se par atât de îndepărtate. Cât de repede se puteau 
transforma aceşti oameni... 

Regele pare scos din sărite și înăbușă imediat zarva. Nu e obișnuit 
cu astfel de izbucniri și aproape că își arată colții argintiilor gălăgioși. 

— Avem noi grijă de Garda Stacojie și de ceilalți vrăjmași ai noștri! 
tună Tiberias, iar vocea lui răsună prin mulțime. 

Îi reduce la tăcere cât ai zice pește. 

— Dar nu de asta ne-am adunat aici. Astăzi onorăm o tradiție și 
niciun diavol roșu nu ne va împiedica s-o facem. Acum are loc Turneul 
Reginelor, un ritual care ne va ajuta să o descoperim pe cea mai 
talentată fiică ce îl va lua de soț pe cel mai nobil fiu. În acest lucru 


vom găsi forță pentru a lega Înaltele Case şi putere pentru a asigura 
dominaţia argintie până la sfârșitul zilelor, pentru a ne învinge 
vrăjmașii, atât de la graniță, cât și din regat. 

— Forţă! strigă mulțimea drept răspuns. 

E înspăimântător. 

— Putere! 

— A sosit din nou vremea să susţinem aceste idealuri și ambii mei 
fii vor onora cea mai solemnă tradiție a noastră. 

Regele flutură din mână și două siluete înaintează, flancându-și 
tatăl. Nu pot să le văd chipurile, însă ambii sunt înalți și bruneţi, la fel 
ca regele. Şi ei poartă uniforme militărești. 

— Prințul Maven din Casele Calore și Merandus, fiul consoartei 
mele regale, regina Elara. 

Al doilea prinţ, mai palid şi mai slab decât celălalt, ridică o mână și 
salută băţos mulțimea. Se întoarce în stânga și în dreapta și apuc să îi 
văd chipul. Are trăsături aspre, ochi albaștri și un zâmbet care ar 
putea îngheţa focul — și se pare că nu suportă acest spectacol. Trebuie 
să fiu de acord cu el. 

— Și prințul moștenitor al Caselor Calore și Jacos, fiul răposatei 
mele consoarte, regina Coriane, moştenitor al Regatului Nortei și al 
Coroanei Înflăcărate, Tiberias al VII-lea. 

Sunt prea ocupată să râd la simpla absurditate a numelui pentru a-l 
băga în seamă pe tânărul care face din mână și zâmbește. Într-un 
târziu îmi ridic privirea, doar ca să mă pot lăuda că am stat la o 
aruncătură de băț de viitorul rege. Însă primesc mult mai mult decât 
mă așteptam. 

Pocalele de sticlă din mâna mea cad, aterizând în chiuvetă fără să se 
spargă. 

Recunosc acel zâmbet şi acei ochi. Sunt cei care aseară au scăpărat 
privindu-mă. El mi-a făcut rost de acest loc de muncă; el m-a salvat de 
la încorporare. El era unul dintre noi. Cum e posibil așa ceva? 

Apoi se întoarce cu totul, făcând din mână publicului. Nu există 
nicio îndoială. 

Cal e prințul moștenitor. 


ȘAPTE 


Mă întorc la platforma servitorilor, simțind un gol în stomac. Orice 
dram de fericire pe care îl aveam a dispărut cu desăvârșire. Nu pot să 
privesc înapoi, să-l văd cum stă acolo, îmbrăcat în hainele lui 
elegante, pline de decoraţii și medalii, arborând acea înfumurare de 
suveran pe care o urăsc. La fel ca Walsh, și el poartă emblema 
coroanei înflăcărate, însă a lui e făcută din jais, diamante și rubine, 
strălucind pe fondul negru al uniformei sale. Hainele simple pe care le 
purta aseară pentru a trece drept unul dintre țăranii noștri au dispărut. 
Acum arată exact ca un viitor rege, argintiu din cap până-n picioare. 
Şi când mă gândesc că am avut încredere în el... 

Ceilalți servitori se dau la o parte, lăsându-mă să mă întorc la 
capătul șirului. În timp ce îmi târăsc picioarele, simt cum mă ia cu 
amețeală. El mi-a făcut rost de acest loc de muncă, el m-a salvat, mi-a 
salvat familia — şi e unul dintre ei. Ba chiar mai rău. E un prinț. 
Prințul. Persoana pe care toți cei din această monstruozitate de piatră 
în formă de spirală au venit s-o vadă. 

— Cu toţii ați venit să-mi onorați fiul și regatul, așa că și eu, la 
rându-mi, vă onorez pe voi, tună regele Tiberias, spărgându-mi 
gândurile de parcă ar fi fost din sticlă. 

Îşi ridică braţele, gesticulând spre numeroasele loji pline de oameni. 
Cu toate că încerc din răsputeri să stau cu ochii pe rege, nu pot să nu 
îmi arunc privirea înspre Cal, care zâmbeşte forțat. 

— Vă onorez dreptul de a domni. Viitorul rege, fiul fiului meu, va fi 
sânge din sângele vostru argintiu, așa cum va fi și din al meu. Există 
cineva care își revendică dreptul? 

— Eu revendic Turneul Reginelor! strigă drept răspuns patriarhul cu 
păr argintiu. 

În toată spirala, conducătorii diferitelor case strigă la unison. 

— Eu revendic Turneul Reginelor! repetă ei, afirmând cu tărie o 
tradiție pe care n-o înţeleg. 

Tiberias zâmbește și încuviințează. 

— Atunci, a început! Lord Provos, sunteți amabil? 

Regele se întoarce spre ceea ce bănuiesc că e Casa Provos. Restul 
spiralei îi urmează privirea, poposind cu privirea asupra unei familii ai 
cărei membri sunt îmbrăcaţi în veșminte aurii cu dungi negre. Un 
bărbat mai în vârstă, care are părul cenușiu înspicat cu șuvițe albe, 
înaintează. În hainele lui ciudate arată precum o viespe pregătită să 
înţepe. Când mișcă din mână, nu știu la ce să mă aştept. 

Brusc, platforma începe să tremure, dându-se la o pane. Nu pot 
decât să sar, şi aproape că mă izbesc de servitoarea de lângă mine, în 
timp ce alunecăm pe o glisieră invizibilă. Stau cu sufletul la gură în 


timp ce privesc restul Grădinii Spiralate învârtindu-se. Lordul Provos e 
un telekinetic, folosindu-și doar puterea minții pentru a mișca structura 
pe niște glisiere preconstruite. 

Întreaga structură se răsucește la comanda lui, până ce pământul 
grădinii se deschide spre un cerc imens. Terasele inferioare se trag 
îndărăt, aliniindu-se cu nivelurile superioare, iar spirala devine un 
cilindru uriaş sub cerul liber. În timp ce terasele se mișcă, podeaua 
începe să coboare, până ce se oprește la aproape șase metri sub cea 
mai de jos lojă. Fântânile se transformă în cascade, curgând din vârful 
cilindrului până la bază, unde umplu bazine adânci și înguste. 
Platforma noastră alunecă din ce în ce mai lent, până ce se oprește 
deasupra lojii regelui, oferindu-ne o priveliște perfectă asupra întregii 
structuri, inclusiv a pavimentului de la bază. Toate acestea nu durează 
mai mult de un minut în timp ce lordul Provos transformă Grădina 
Spiralată în ceva mult mai sinistru. 

Dar când Provos se așază la loc, schimbarea încă nu e completă. 
Bâzâitul electricității creşte în intensitate, până ce pârâie peste tot, 
făcându-mi pielea de găină. O lumină alb-purpurie se aprinde la câțiva 
centimetri de baza grădinii, trăgându-și energia din niște punctulețe 
ascunse în piatră. Niciun argintiu nu se ridică pentru a o controla, așa 
cum a procedat Provos cu arena. Îmi dau seama și de ce. Aceasta nu 
este opera vreunui argintiu, ci o minune a tehnologiei, a electricității. 
Fulgere fără tunete. Razele de lumină se încrucişează și se intersectează, 
creând o plasă strălucitoare şi orbitoare. Mă dor ochii numai când mă 
uit la ea, de parcă mi-ar înfige pumnale ascuţite în creier. Cum de o 
suportă ceilalți, habar nu am. 

Argintiii par impresionați, atrași de un fenomen pe care nu îl pot 
manipula. În ceea ce ne priveşte pe noi, roșiii, am rămas cu toţii cu 
gura căscată de uimire. 

Plasa se cristalizează în timp ce electricitatea se extinde și se 
ramifică. Și, apoi, la fel de brusc cum a apărut, zgomotul dispare. 
Fulgerul îngheață, solidificându-se în aer, creând un scut limpede, 
purpuriu, între noi și podea. Între noi și ceea ce s-ar putea să apară 
acolo jos. 

Curiozitatea nu-mi dă pace, întrebându-mă la ce anume folosește un 
scut realizat din fulgere. Nu la un urs sau la o haită de lupi sau la 
vreuna dintre bestiile rare care sălășluiesc în pădure. Nici măcar 
creaturile mitice, cum ar fi pisicile mari sau rechinii de mare sau 
dragonii, nu ar reprezenta un pericol pentru numeroșii argintii de 
deasupra. Și de ce ar exista bestii la Turneul Reginelor? E o ceremonie 
pentru a alege viitoarea regină, nu pentru a te lupta cu monștri. 

De parcă mi-ar răspunde la întrebare, pământul din cercul statuilor, 
care reprezintă acum micul centru din pavimentul cilindrului, se 
deschide larg. Fără să stau pe gânduri, înaintez pentru a vedea mai 


bine. Ceilalți servitori se îngrămădesc lângă mine, încercând să vadă 
ce alte monstruozități mai poate aduce această construcție. 

Din întuneric apare cea mai mică ființă pe care am văzut-o 
vreodată. 

În încăpere izbucnesc urale când reprezentanţii unei case cu 
veşminte maronii şi nestemate roșii își aplaudă fata. 

— Rohr, din Casa Rhambos, strigă familia, prezentându-și fiica celor 
prezenți. 

Fata, care nu are mai mult de paisprezece ani, zâmbește familiei 
sale. E pitică prin comparaţie cu statuile, însă mâinile îi sunt ciudat de 
mari. În rest, ai senzația că ar putea fi luată pe sus de un vânt mai 
puternic. Face un tur în interiorul cercului de statui, zâmbind întruna 
cu ochii ridicați către spectatori. Privirea îi poposeşte asupra lui Cal — 
adică asupra prințului —, încercând să-l farmece cu ochii ei de 
căprioară şi cu părul blond pe care și-l tot dă pe spate. Pe scurt, arată 
caraghios. Până ce se apropie de una dintre statuile solide din piatră și 
îi face capul fărâme cu o simplă lovitură de palmă. 

Cei din Casa Rhambos vorbesc din nou. 

— Oţelită! 

Sub noi, micuța Rohr distruge podeaua într-un vârtej ameţitor, 
transformând statuile în mormane de praf în timp ce fisurează 
pământul de sub picioarele ei. E ca un cutremur în formă umană, 
distrugând tot ce-i stă în cale. 

Așadar, acesta este un spectacol. 

Unul violent, menit să scoată în evidență frumusețea, splendoarea 
unei fete - și forța. Cea mai talentată fiică. Aceasta este o 
demonstrație de putere, pentru a-i găsi prințului o fată puternică, 
astfel încât copiii lor să fie invincibili. Iar acest lucru se desfăşoară de 
sute de ani. 

Mă ia cu fiori când mă gândesc câtă putere are Cal în degetul mic. 

El aplaudă politicos când fata Rhambos își termină demonstraţia de 
distrugere organizată și pășește înapoi pe platforma care coboară. 
Casa Rhambos ovaţionează în timp ce ea se face nevăzută. 

Următoarea concurentă e Heron din Casa Welle, fiica 
guvernatorului meu. E înaltă și are un chip care seamănă cu pasărea 
după care și-a primit numele.» Pământul distrus se mișcă în jurul ei 
în timp ce ea reface la loc podeaua. 

— Verdiană, scandează familia ei. 

O verzișoară. La porunca ei, din pământ răsar copaci care se înalță 
în două secunde, vârfurile lor atingând scutul de fulgere. Acesta 
produce scântei în locurile în care îl ating crengile, dând foc frunzelor 
verzi. Următoarea fată, o acvatică din Casa Osanos, profită de ocazie. 
Folosind fântânile-cascadă, stinge micul incendiu forestier cu un 
uragan de apă înspumată, care lasă în urma sa copaci carbonizați și un 


pământ pârjolit. 

Spectacolul continuă pentru ceea ce pare a fi o eternitate. Fiecare 
fată apare pentru a arăta de ceea ce este în stare, și fiecare găseşte o 
arenă din ce în ce mai distrusă, însă ele au fost antrenate să aibă de-a 
face cu absolut orice. Au vârste și aspecte diferite, însă toate sunt 
fermecătoare. O fată, care abia dacă are doisprezece ani, face să 
explodeze fiecare lucru pe care îl atinge, de parcă ar fi un soi de 
bombă pe două picioare. 

— Ruinătoare, strigă familia ei, descriindu-i puterea. 

În timp ce ea rade de pe faţa pământului ultima statuie albă, scutul 
de fulgere rămâne neclintit. Acesta sâsâie când e atins de focul ei, iar 
urechile îmi țiuie din cauza zgomotului. 

Electricitatea, argintiii şi strigătele se învălmășesc în capul meu în 
timp ce urmăresc acvatice, verzișoare, agile, oţelite, telekinetice și 
numeroase alte fete cu diferite talente etalându-și puterile sub scut. 
Sub privirile mele se petrec lucruri la care nu am visat niciodată, în 
timp ce fetele își transformă pielea în piatră sau sparg pereţi de sticlă 
cu ţipetele lor. Argintiii sunt mai mari și mai potenți decât mă 
temeam, cu puteri despre care nici măcar nu știam că există. Cum e 
posibil ca oamenii ăștia să fie adevăraţi? 

Am bătut atâta drum și brusc m-am întors în arenă, privind cum argintiii 
se fălesc cu tot ceea ce noi nu posedăm. 

Sunt uimită când un animos care manipulează creaturi cheamă din 
cer o mie de porumbei. Când păsările plonjează cu capul în scutul de 
fulgere, explodând în norişori de sânge, pene și electricitate letală, 
uimirea mi se transformă în dezgust. Scutul scoate din nou scântei, 
arzând ceea ce a mai rămas din păsări, până ce arată ca nou. Aproape 
că vomit la sunetul aplauzelor, când animosul cu sânge rece coboară 
înapoi sub pământ. 

O altă fată, sper că ultima, se ridică într-o arenă care acum e numai 
praf. 

— Evangeline, din Casa Samos, strigă patriarhul familiei cu păr 
argintiu. 

El vorbeşte singur și vocea îi răsună în întreaga Grădină Spiralată. 

Din locul în care mă aflu, observ că regele și regina se îndreaptă 
uşor de spate. Evangeline are deja parte de atenţia lor. Spre deosebire 
de ei, Cal are privirea coborâtă în poală. 

În vreme ce fetele celelalte au purtat rochii de mătase şi câteva au 
avut armuri ciudate de aur, Evangeline se ridică îmbrăcată într-o 
ținută din piele neagră. Jachetă, pantaloni, cizme, toate ţintuite cu 
argint dur. Ba nu, nu argint. Fier. Argintul nu e atât de opac și dur. 
Casa ei o aclamă, ridicându-se în picioare. Ea le aparține lui Ptolemus 
și patriarhului, însă și alte familii o ovaţionează. Ei își doresc ca ea să 
devină regina lor. Ea e preferata. Evangeline duce două degete la 


frunte, salutându-și mai întâi familia și apoi loja regelui. Ei îi întorc 
gestul, dându-le tuturor de înţeles că o favorizează pe această 
Evangeline. 

Mă gândesc că această competiție seamănă cu Vitejiile mai mult 
decât mi-am imaginat la început. Doar că în loc să ne arate nouă, 
roșşiilor, unde ne este locul, aici e regele, care le arată supușilor săi, 
oricât de puternici ar fi aceștia, unde le este lor locul. O ierarhie în 
interiorul ierarhiei. 

Am fost atât de ocupată cu turneul, încât aproape că nu observ când 
e rândul meu să servesc din nou. Înainte să-mi dea cineva un ghiont și 
să-mi arate încotro trebuie să mă duc, pornesc spre loja din dreapta și 
de-abia îl aud pe patriarhul Samos vorbind. Magnetron, cred că spune 
el, însă habar nu am ce înseamnă asta. 

Înaintez pe culoarele înguste care mai devreme erau pasarele 
deschise, coborând spre argintiii care au nevoie de mine. Loja e la 
bază, însă eu sunt sprintenă și ajung imediat la ei. Dau peste un clan 
de oameni extrem de grași, îmbrăcați în mătase galbenă țipătoare și 
pene îngrozitoare, care se ospătează dintr-un tort imens. Loja e plină 
de farfurii și pahare goale, așa că trec la treabă și mă apuc să le spăl, 
cu mișcări rapide şi îndemânatice. În lojă se află un monitor ce o 
înfăţişează pe Evangeline, care se pare că stă nemișcată în mijlocul 
arenei. 

— Ce farsă de doi bani, mormăie unul dintre păsăroii grași și 
galbeni în timp ce își umple gura cu tort. Fata Samos a câștigat deja. 

Ciudat. Pare a fi cea mai slabă dintre toate. 

Adun farfuriile în teanc, dar stau cu ochii pe ecran, privind-o cum se 
plimbă pe podeaua pustie. Se pare că nu are nimic cu care să lucreze, 
cu care să își etaleze puterile, dar nu îi pasă. Zâmbetul ei arogant e 
îngrozitor, de parcă e complet convinsă de propria ei măreție. Mie nu 
mi separe deloc excepţională. 

Apoi, ţintele de fier de pe jacheta ei se mișcă. Plutesc în aer, fiecare, 
un glonț puternic de metal. Apoi, asemenea împușcăturilor unui pistol, 
acestea zboară departe de Evangeline, intrând în praf și în pereți și 
chiar și în scutul de fulgere. 

Poate manipula metalul. 

Câteva loji o aplaudă, însă ea e departe de a fi terminat. De undeva 
din adâncul structurii se aud tot felul de scârțâieli și clinchete 
metalice. Până și grașii se opresc din mâncat pentru a se uita de jur 
împrejur, neînțelegând ce se petrece. Sunt confuzi și curioși, însă eu 
simt vibraţiile care au loc sub picioarele mele. Știu când trebuie să-mi 
fie teamă. 

Cu un zgomot năucitor, prin podeaua arenei țâșnesc ţevi de metal, 
care se ridică din adâncurile pământului. Trec prin pereti, 
înconjurând-o pe Evangeline într-o coroană alambicată făurită din 


metale cenușii şi argintii. Ea arată de parcă râde, însă scrâșnetul 
asurzitor al metalelor înăbușă toate celelalte sunete. Din scutul de 
fulgere curg scântei, însă fata se protejează nonșalant cu o bucată de 
metal. Într-un final, aruncă metalul într-o parte şi ridică privirea spre 
boxele de deasupra. Gura îi e larg deschisă, scoțând la iveală niște 
dințișori ascuțiți. Arată de parcă îi e foame. 

Începe lent, cu un uşor dezechilibru, până ce întreaga lojă se clatină. 
Farfuriile se fac țăndări pe podea şi paharele de sticlă se rostogolesc și 
cad peste balustradă, spărgându-se de scutul de fulgere. Evangeline ne 
scoate loja, aplecând-o în față, făcându-ne să ne clătinăm. Argintiii din 
jurul meu ţipă și se ridică brusc, aplauzele lor transformându-se în 
panică. Ei nu sunt singurii — fiecare lojă din rândul nostru se mișcă 
odată cu noi. Dedesubt, Evangeline dirijează cu o mână, încruntând 
din sprâncene a concentrare. Aidoma luptătorilor argintii din ring, ea 
vrea să arate lumii din ce plămadă e făcută. 

La asta mă gândesc când o minge galbenă din piele și haine cu pene 
se izbeşte de mine, aruncându-mă peste balustradă, împreună cu 
tacâmurile din argint. 

În timp ce plonjez, nu văd decât scutul de fulgere purpuriu, care se 
ridică pentru a mă întâmpina. Sâsâie încărcat de electricitate, 
pârjolind aerul. De-abia am timp să înţeleg ce se va întâmpla, însă știu 
că sticla purpurie ramificată mă va arde de vie, electrocutându-mă în 
uniforma mea roşie. Pun pariu că singura grijă a argintiilor va fi să mă 
curețe cineva repede de acolo. 

Capul mi se izbește de scut și văd stele. Ba nu, nu stele. Scântei. 
Scutul își face treaba, aprinzându-mă cu șocuri electrice. Uniforma îmi 
ia foc, pârjolită și plină de fum, și mă aştept ca pielea să facă la fel. 
Cadavrul meu va mirosi frumos. Dar, cumva, nu simt nimic. Probabil că 
durerea e atât de acută, încât nici nu o simt. 

Dar... pot să o simt. Simt căldura scânteilor care îmi traversează 
trupul în sus şi-n jos și dau foc tuturor nervilor mei. De fapt, mă simt, 
ei bine, vie. De parcă toată viața mea am fost oarbă și acum am 
deschis ochii. Ceva se mișcă pe sub pielea mea, dar nu sunt scântei. 
Îmi privesc mâinile, braţele, minunându-mă în timp ce fulgerele 
alunecă peste mine. Hainele mele ard, mistuite de căldură, însă pielea 
îmi rămâne intactă. Scutul încearcă întruna să mă omoare, dar nu 
reușește. 

Ceva nu e în regulă. 

Trăiesc. 

Scutul emană un fum negru, începând să se despice și să crape. 
Scânteile sunt mai luminoase, mai furioase, dar încep să slăbească. 
Dau să mă ridic în capul oaselor, însă scutul se spulberă sub mine și 
cad din nou, rostogolindu-mă în aer. 

Cumva, reușesc să aterizez într-un morman de praf neacoperit de 


bucăți zimțate de metal. Categoric, plină de vânătăi și cu mușchii 
slăbiți, însă tot dintr-o bucată. Uniforma mea nu e atât de norocoasă, 
de-abia reușind să stea pe mine în haosul acela carbonizat. 

Mă străduiesc să mă ridic în picioare, simțind cum și mai multe 
bucăți din uniforma mea se desprind și cad. Deasupra noastră, în 
Grădina Spiralată, răsună icnete și murmure. Simt că toţi ochii sunt 
ațintiți asupra mea - fata roșie carbonizată, paratrăsnetul uman. 

Evangeline se uită lung la mine, cu ochii mari de uimire. Pare 
furioasă, confuză... și speriată. 

Din cauza mea. Oarecum, îi este teamă de mine. 

— Salut! spun eu ca o proastă. 

Evangeline răspunde cu o ploaie de cioburi metalice, toate ascuţite 
şi letale, îndreptate spre inima mea, în timp ce spintecă aerul. 

Fără să stau pe gânduri, ridic mâinile, sperând să mă protejez cât de 
cât de ele. În loc să prind vreo zece bucăți zimţate în palme, simt ceva 
destul de diferit. Așa cum s-a întâmplat mai devreme cu scânteile, 
nervii mei cântă, prinzând viață datorită unui foc lăuntric. Se mișcă 
prin mine, în spatele ochilor mei, pe sub pielea mea, până ce mă simt 
diferită. Apoi izbucnește în afara mea, plin de putere și energie. 

Un jet de lumină - ba nu, de fulgere — erupe din mâinile mele, 
acoperind metalul. Bucăţile sfârâie și scot fum, explodând din pricina 
căldurii. Cad inofensive pe jos în timp ce fulgerul se lovește de 
peretele cel mai îndepărtat, făcând o gaură lată de un metru, ratând-o 
la milimetru pe Evangeline. 

Ea rămâne cu gura căscată. Sunt sigură că eu arăt la fel în timp ce 
îmi privesc uimită mâinile, întrebându-mă ce oare s-a întâmplat. 
Deasupra, o sută dintre cei mai puternici argintii se întreabă același 
lucru. Văd că se uită cu toții la mine. 

Până și regele se apleacă peste marginea lojii lui, coroana lui 
înflăcărată profilându-se pe fundalul cerului. Cal se află lângă el, 
privindu-mă uimit. 

— Santinelele! 

Vocea regelui e ascuţită ca o lamă și foarte amenințătoare. În fiecare 
lojă apar santinele îmbrăcate în uniforme roșii ca focul. Străjerii de 
elită așteaptă următorul cuvânt, următorul ordin. 

Sunt o hoață iscusită, căci știu când trebuie să fug. Acum e una 
dintre acele situații. 

Înainte ca regele să poată vorbi, o iau din loc, trecând pe lângă 
Evangeline, care încă e împietrită după ceea ce a văzut, și mă arunc cu 
picioarele înainte în chepengul încă deschis din podea. 

— Prindeţi-o! se aude în urma mea, în timp ce plonjez în 
semiîntunericul încăperii de dedesubt. 

Spectacolul cu metale zburătoare al lui Evangeline a făcut găuri în 
tavan și asta mă ajută să arunc o privire înspre Grădina Spiralată. Spre 


disperarea mea, structura pare că sângerează, când santinelele în 
uniformă se aruncă din lojile lor, gonind după mine. 

Fără să am timp de gândire, tot ceea ce pot să fac e să fug. 

Anticamera de sub arenă dă spre un coridor întunecat și pustiu. 
Câteva camere de supraveghere mă urmăresc în timp ce fug mâncând 
pământul, cotind pe un coridor și apoi pe un altul. Îi simt nu foarte 
departe în urma mea. Fugi, repetă mintea mea. Fugi, fugi, fugi. 

Trebuie să găsesc o ușă, o fereastră, ceva care să mă ajute să mă 
orientez. Dacă aș reuși să ies afară, poate chiar în piață, aș putea avea 
o șansă. Aș putea. 

Primul șir de trepte peste care dau duce spre un coridor lung, plin 
de oglinzi. Însă şi aici sunt camere de supraveghere, stând în colțurile 
tavanului ca niște gândaci mari și negri. 

Un șuvoi de focuri de arme explodează deasupra capului meu, 
forțându-mă să mă arunc la podea. Două santinele, cu uniformele lor 
în culoarea focului, țâşnesc printr-o oglindă și se îndreaptă spre mine. 
Sunt exact ca ăia de la securitate, îmi spun în sinea mea. Niște agenți 
idioţi, care nu te cunosc. Ei habar n-au ce poţi tu să faci. 

Nici măcar eu n-am habar ce pot să fac. 

Ei se așteaptă să fug, așa că fac taman opusul și pornesc în goană 
spre ei doi. Armele lor sunt mari și puternice, dar cam grele. Înainte să 
le poată ridica pentru a trage, a înjunghia sau ambele, mă las în 
genunchi pe podeaua netedă de marmură, alunecând printre cei doi 
uriași. Unul dintre ei strigă după mine, vocea lui spulberând o altă 
oglindă într-o furtună de sticlă. Până când reușesc ei să-și schimbe 
direcțiile, eu mă ridic și o iau din nou la fugă. 

Într-un târziu găsesc o fereastră, dar e o binecuvântare și un 
blestem. Mă opresc brusc în fața unui panou uriaș cu sticlă-de-diamant 
ce dă înspre pădurea vastă. E chiar acolo, doar că pe partea cealaltă, 
imediat după un zid impenetrabil. 

Bine, mânuţelor, acum ar fi cazul să vă faceți treaba. Desigur, nu se 
întâmplă nimic. Taman când am cea mai mare nevoie. 

Un val de căldură mă ia prin surprindere. Mă întorc să văd cum se 
apropie de mine un perete roșu-portocaliu și știu: santinelele m-au 
găsit. Însă peretele e fierbinte, pâlpâitor, aproape solid. Foc. Şi vine 
direct spre mine. 

Vocea îmi e slabă, ștearsă, înfrântă, și încep să râd de situația 
neplăcută în care mă aflu. 

— O, minunat! 

Dau să fug, dar mă izbesc de un perete lat, făcut din stofă neagră. 
Simt cum sunt cuprinsă de două braţe puternice care mă ţin strâns în 
timp ce încerc să mă eliberez. Fulgeră-l, arde-l! urlu în mintea mea. Dar 
nu se întâmplă nimic. Miracolul n-o să mă salveze din nou. 

Căldura crește, amenințând să mă lase fără suflare. Astăzi am 


supravieţuit fulgerelor; nu vreau să-mi forțez norocul și cu focul. 

Însă fumul e cel care mă va omorî. Dens şi negru și mult prea 
puternic. Mă sufocă. Vederea mi se încețoșează și îmi simt pleoapele 
din ce în ce mai grele. Aud pași, strigăte, mugetul focului în timp ce 
lumea se întunecă. 

— Îmi pare rău, spune vocea lui Cal. 

Cred că visez. 


OPT 


Sunt pe verandă, privind-o pe mama cum își ia rămas-bun de la 
Bree. Plânge, ţinându-l strâns în brațe, netezindu-i părul proaspăt 
tuns. Shade și Tramy aşteaptă să o prindă în cazul în care picioarele îi 
vor ceda. Știu că și ei vor să plângă privindu-și cel mai mare frate 
plecând, dar, de dragul mamei, n-o fac. Lângă mine, tata nu spune 
nimic, mulțumindu-se să-l privească atent pe legionar. Chiar și în 
armura sa placată cu oțel și material antiglonț, soldatul pare mic de 
statură prin comparaţie cu fratele meu. Bree ar putea să-l mănânce de 
viu, dar n-o face. Nu face absolut nimic atunci când legionarul îl 
înșfacă de braț, ducându-l departe de noi. Apoi sosește o umbră cu 
nişte aripi negre îngrozitoare, care începe să-l urmărească. Lumea se 
învârteşte în jurul meu, iar apoi cad în gol. 

Aterizez un an mai târziu, cu picioarele vârâte în noroiul pleoscăitor 
de sub casa noastră. Acum, mama îl îmbrățișează pe Tramy, 
implorându-l pe legionar să-l lase. Shade e nevoie să o tragă spre el. 
Undeva, Gisa plânge după fratele ei preferat. Eu și tata rămânem 
tăcuţi, înăbușindu-ne lacrimile. Umbra revine, de data asta învârtindu- 
se în jurul meu, blocând cerul și soarele. Închid ochii strâns, sperând 
că mă va lăsa în pace. 

Când îi deschid din nou, mă aflu în brațele lui Shade, îmbrățișându-l 
cât mai strâns. Încă nu s-a tuns, şi totuși părul său şaten, lung până la 
bărbie, îmi gâdilă creștetul. Mă lipesc de pieptul său și sar brusc. Simt 
o înțepătură acută în urechi și, când dau înapoi, văd picături de sânge 
pe cămașa fratelui meu. Eu și Gisa ne-am găurit din nou urechile, 
pentru a ne pune micul dar pe care ni l-a lăsat Shade. Bănuiesc că am 
făcut-o greșit, aşa cum greșesc cu toate lucrurile pe care le fac. De 
data asta, simt umbra înainte s-o văd. Și am senzația că e mânioasă. 

Mă trage într-o paradă de amintiri, toată numai răni deschise care 
încă se vindecă. Unele dintre ele sunt chiar vise. Ba nu, coşmaruri. 
Cele mai rele coşmaruri ale mele. 

O nouă lume se materializează în jurul meu, formând un peisaj 
nebulos de fum și cenușă. Năduful. N-am fost niciodată acolo, însă am 
auzit suficiente cât să mi-l pot imagina. Pământul e plan, plin de 
cratere create de miile de bombe aruncate. Soldați în uniforme roșii 
pătate tremură în fiecare crater format, precum sângele care umple o 
rană. Plutesc printre ei, studiind chipurile în căutarea fraţilor pe care 
i-am pierdut din cauza fumului și a șrapnelelor. 

Bree apare primul, luptându-se într-o băltoacă de noroi cu un 
lacustru în veșminte albastre. Vreau să-l ajut, dar continui să plutesc 
până ce nu-l mai văd. Tramy apare următorul, aplecându-se deasupra 
unui soldat rănit, încercând să-i oprească hemoragia care l-ar putea 


omorî. Trăsăturile lui delicate, asemănătoare cu ale Gisei, sunt 
schimonosite de durere. La fel ca și în cazul lui Bree, nu-l pot ajuta. 

Shade se află chiar în linia întâi, depășindu-i inclusiv pe cei mai 
curajoşi războinici. Stă pe o culme, fără să-i pese de bombe sau de 
pistoale, de armata lacuștrilor care așteaptă de cealaltă parte. Ba chiar 
are tupeul să-mi zâmbească. Nu pot decât să privesc atunci când 
pământul de sub picioarele lui explodează, distrugându-l într-un 
evantai de foc și cenușă. 

— Opriţi-vă! reușesc eu să strig, întinzând mâna spre fumul care a 
fost cândva fratele meu. 

Cenușa prinde viață, transformându-se într-o umbră care mă 
învăluie într-un întuneric absolut, până ce un val de amintiri pune din 
nou stăpânire pe mine. Mâna Gisei. Încorporarea lui Kilorn. Tata 
sosind acasă pe jumătate mort. Se amestecă împreună, un vârtej de 
culori mult prea luminoase, care îmi chinuie ochii. Ceva nu e în regulă. 
Amintirile călătoresc înapoi în timp, de parcă mi-aş vedea viața 
mergând în sens invers. Și apoi urmează niște evenimente pe care nu 
mi le pot aminti cu niciun chip: învăţ să vorbesc, să merg, frățiorii mei 
mă trec de la unul la altul în timp ce mama îi privește supărată. Nu e 
posibil. 

— Nu e posibil, repetă umbra. 

Vocea îi e atât de ascuţită, încât mi-e teamă să nu-mi crape craniul. 
Cad în genunchi, izbindu-mă de ceea ce pare a fi ciment. 

Şi apoi dispar. Fraţii, părinții, sora, amintirile, coșmarurile, toate. 
Ciment și gratii de oţel în jurul meu. O cușcă. 

Mă chinui să mă ridic în picioare, ducând o mână la capul care îmi 
bubuie în timp ce lucrurile încep să prindă contur. O siluetă se uită la 
mine din cealaltă parte a gratiilor. O coroană strălucește pe capul ei. 

— Aș face o reverență, dar mă tem că s-ar putea să-mi pierd 
echilibrul, îi spun reginei Elara și îmi doresc imediat să-mi pot retrage 
cuvintele. 

Ea e o argintie, nu-i pot vorbi în halul ăsta. Ar putea să mă lege la 
stâlpul infamiei, ar putea să-mi ia rațiile, să mă pedepsească, să îmi 
pedepsească familia. Nu, îmi dau eu seama îngrozită. Ea e regina. Ar 
putea pur și simplu să mă omoare. Ar putea să ne omoare pe toți. 

Însă nu pare jignită. În schimb, arborează un zâmbet compătimitor. 
Când mă uit în ochii ei, simt un val de greață și mă aplec din nou de 
spate. 

— Asta seamănă cu o reverență, toarce ea, bucurându-se de durerea 
mea. 

Mă lupt cu nevoia de a voma și întind mâna pentru a mă prinde de 
gratiile de metal. Pumnul mi se încleștează în jurul oțelului rece. 

— Ce îmi faceţi? 

— Acum, mai nimic. Dar asta... 


Îşi trece mana printre gratii pentru a-mi atinge tâmpla. Durerea se 
triplează la atingerea degetului ei și mă prăbușesc peste gratii, 
suficient de conștientă cât să mă țin bine. 

— Asta e pentru a te împiedica să faci alte prostii. 

Simt cum lacrimile îmi inundă ochii, dar le împiedic să curgă. 

— Cum ar fi să stau în picioare? reușesc eu să scuip. 

De-abia mai pot să gândesc din pricina durerii, darămite să mai fiu 
și politicoasă, dar tot reușesc să-mi reprim un șir de înjurături. Pentru 
numele lui Dumnezeu, Mare Barrow, ţine-ți pliscul. 

— Cum ar fi să electrocutezi pe cineva! se răstește ea. 

Durerea se diminuează, oferindu-mi suficientă forță pentru a ajunge 
la banca de metal. Când îmi lipesc capul de peretele rece din piatră, 
cuvintele ei își fac în sfârșit efectul. Să electrocutezi pe cineva. 

Amintiri fragmentate îşi fac loc în mintea mea. Evangeline, scutul 
de fulgere, scânteile și cu mine. Nu e posibil. 

— Nu eşti argintie. Părinţii tăi sunt roșii, iar sângele tău e roșu, 
murmură regina, plimbându-se încoace și încolo în faţa celulei mele. 
Eşti un miracol, Mare Barrow, o imposibilitate. Ceva ce nu pot 
înţelege. Și ține cont că am văzut totul. 

— Dumneavoastră aţi fost? aproape că ţip eu, ducându-mi din nou 
mâinile la cap. Dumneavoastră ați fost în mintea mea? În amintirile 
mele? În coșmarurile mele? 

— Nu poți cunoaște o persoană decât prin temerile ei. 

Regina clipește spre mine de parcă aș fi o creatură tâmpită. 

— Și a trebuit să știu cu ce lucru avem de-a face. 

— Nu sunt un lucru. 

— Rămâne să aflăm ce ești. Însă fii recunoscătoare pentru un lucru, 
fetiţo cu fulgerele, zâmbeşte ea batjocoritor, lipindu-şi chipul de gratii. 

Brusc, picioarele îmi cedează, pierzând orice senzație, de parcă am 
stat pe ele greșit. De parcă aș fi paralizată. Intru în panică atunci când 
îmi dau seama că nu pot să-mi mișc nici măcar degetele de la picioare. 
Probabil că așa se simte tata, distrus și inutil. Dar, cumva, reușesc să 
mă ridic, picioarele mele mișcându-se în voia lor, îndreptându-mă spre 
gratii. De cealaltă parte, regina mă priveşte cu atenţie. Clipitul ochilor 
ei e sincronizat la perfecție cu pașii mei. 

E o șoptitoare și se joacă cu mine. Când ajung suficient de aproape, 
ridică mâinile și mă ia de față. Urlu neajutorată în timp ce durerea din 
capul meu se intensifică. Ce n-aş da acum să fi fost trimisă mai 
degrabă pe front. 

— Ai făcut chestia aia în faţa a mii de argintii, oameni care vor 
pune întrebări, oameni influenţi, sâsâie ea în urechea mea, respirația 
ei îngreţoșător de dulce inundându-mi faţa. Ăsta e singurul motiv 
pentru care încă ești în viață. 

Mâinile mi se încleștează și mi-aş dori să pot dispune din nou de 


fulger, dar acesta nu apare. Ea ştie ce fac și râde batjocoritor. Viziunea 
mi se încețoșează și o aud plecând într-un foșnet de mătase. Vederea 
îmi revine exact la timp ca să-i zăresc rochia dispărând după colț, 
regina redându-mi mersul și lăsându-mă singură în celulă. De-abia 
reuşesc să ajung înapoi pe bancă, luptându-mă cu nevoia de a vomita. 

Epuizarea pune stăpânire pe mine, pornind din mușchi și poposind 
în oase. Sunt un simplu om, iar oamenii nu ar trebui să aibă de-a face 
cu zile precum cea de azi. Tresărind, îmi dau seama că încheietura 
mâinii mele e goală. Brățara roșie a dispărut. Ce ar putea să însemne 
asta? Lacrimile îmi ard ochii, amenințând să se reverse, dar nu voi 
plânge. Măcar atâta mândrie să mai am. 

Cu lacrimile mă pot lupta, însă nu și cu întrebările. Nu cu îndoiala 
care își face loc în inima mea. 

Ce mi se întâmplă? 

Ce anume sunt? 

Deschid ochii și văd un agent de securitate privindu-mă de cealaltă 
parte a gratiilor. Nasturii lui argintii strălucesc în lumina difuză, însă 
nu sunt nimic prin comparație cu lumina de pe chelia lui. 

— Trebuie să-i spui familiei mele unde mă aflu, protestez eu, 
ridicându-mă în capul oaselor. 

Bine măcar că le-am spus că îi iubesc, îmi amintesc eu, gândindu-mă 
la ultimele momente petrecute cu ei. 

— Nu trebuie să fac nimic altceva decât să te duc sus, îmi răspunde 
el, dar nu pe un ton prea arogant. 

Agentul e un reprezentant al calmului. 

— Schimbă-ți hainele! 

Brusc, îmi dau seama că uniforma pe jumătate arsă încă atârnă pe 
mine. Agentul gesticulează spre un teanc de haine de lângă gratii. Se 
întoarce cu spatele, oferindu-mi o oarecare intimitate. 

Hainele sunt simple, dar bune, mai moi decât orice altceva am 
purtat de-a lungul vieții. O cămașă albă și pantaloni negri, ambele 
decorate cu o singură dungă argintie pe margini. Am și o pereche de 
încălțări, cizme negre, lucioase, înalte până la genunchi. Spre 
surprinderea mea, nu văd nicio cusătură roșie pe aceste veșminte. De 
ce? Habar n-am. Ignoranța mea începe să devină o temă. 

— Gata, mormăi eu, luptându-mă cu ultima cizmă. 

În timp ce aceasta alunecă pe picior, agentul se întoarce spre mine. 
Nu aud niciun set de chei zornăind și nu văd nicio încuietoare. Nu 
sunt sigură cum plănuieşte el să mă scoată din cușca mea fără ușă. 

Însă, în loc să deschidă vreo poartă ascunsă, strânge din mână și 
gratiile de metal se dau la o parte. Desigur. Temnicerul probabil că e 
un... 

— Magnetron, da, spune el, fluturând din degete. Și, în cazul în care 


te întrebai, fata pe care aproape c-ai prăjit-o e verișoara mea. 

Aproape că rămân fără suflare, neștiind cum să-i răspund. 

— Îmi pare rău. 

Seamănă mai mult cu o întrebare. 

— Să-ţi pară rău c-ai ratat-o, îmi răspunde el, fără să-mi dea 
senzaţia c-ar glumi. Evangeline e o nenorocită. 

— E o trăsătură de familie? 

Gura mi se mișcă mai iute decât creierul și icnesc, dându-mi seama 
de ceea ce tocmai am spus. 

Agentul nu mă pedepsește pentru îndrăzneala mea, cu toate c-ar 
avea toate drepturile din lume s-o facă. În schimb, schițează un 
zâmbet. 

— Bănuiesc c-ai să afli și singură, spune el, cu o privire 
înțelegătoare. Pe mine mă cheamă Lucas Samos. Urmează-mă! 

Nu trebuie să pun întrebări pentru a ști că n-am de ales în această 
privinţă. 

Mă conduce din celula mea spre o scară în spirală la capătul căreia 
dăm peste nu mai puţin de doisprezece agenţi de securitate. Fără să 
scoată vreun cuvânt, mă înconjoară într-o formaţiune exersată și mă 
forțează să pornesc alături de ei. Lucas rămâne lângă mine, mergând 
în ritm cu ceilalți. Cu toţii stau cu pistoalele în mână, ca și când ar fi 
pregătiți de luptă. Ceva îmi spune că bărbații nu sunt aici ca să mă 
apere pe mine, ci ca să-i protejeze pe toţi ceilalți. 

Când ajungem la mult mai somptuoasele niveluri superioare, pereţii 
din sticlă sunt bizar de negri. Fumurii, îmi spun în gând, aducându-mi 
aminte de ceea ce mi-a povestit Gisa în legătură cu Reședința Soarelui. 
Sticla-de-diamant se poate întuneca la comandă, pentru a ascunde 
ceea ce nu trebuie să fie văzut. Evident, probabil că eu mă aflu în acea 
categorie. 

Tresărind, îmi dau seama că ferestrele nu îşi schimbă culoarea 
datorită vreunui mecanism, ci a unei agente roșcate. Flutură din mână 
spre fiecare fereastră pe lângă care trecem, iar o anumită putere 
lăuntrică blochează lumina, întunecând sticla cu o umbră subțire. 

— Ea e o umbră și poate distorsiona lumina, îmi șoptește Lucas, 
care a observat stupoarea mea. 

Desigur, inclusiv aici există camere de supraveghere. Mă feresc de 
privirea lor electrică şi simt cum mi se face pielea de găină. În mod 
normal, când sunt pusă față în față cu o asemenea încărcătură 
electrică, m-ar lua cu dureri de cap, însă, de data asta, durerea întârzie 
să apară. Scutul m-a schimbat într-un fel sau altul. Sau poate că a 
eliberat ceva, scoțând la iveală o parte din mine care rămăsese blocată 
mult timp. Ce anume sunt? răsună din nou în mintea mea, mult mai 
amenințător decât înainte. 

Abia când trecem printr-un imens șir de uși scap de acea senzație 


electrică. Ochii nu mă pot vedea aici. În camera asta ar putea încăpea 
cu ușurință vreo zece case de-ale mele, cu tot cu piloni. Şi fix în 
celălalt capăt al încăperii, cu o privire scăpărătoare, se află regele, 
stând pe un tron din sticlă-de-diamant sculptat ca un infern. În spatele 
lui, fereastra scăldată în lumina soarelui se întunecă brusc. S-ar putea 
să fie ultima oară când apuc să văd soarele. 

Lucas și ceilalți agenți mă împing înainte, însă nu rămân cu noi. Cu 
o scurtă privire aruncată înapoi, Lucas îi conduce pe ceilalți afară din 
sală. 

Regele se află în fața mea, cu regina în stânga lui și cu cei doi prinți 
în dreapta. Refuz să-l privesc pe Cal, însă știu că probabil mă priveşte 
cu gura căscată. Stau cu ochii îndreptați spre cizmele mele noi, 
concentrându-mi atenţia asupra vârfurilor, astfel încât să nu cedez în 
fața temerii paralizante. 

— Îngenunchează! murmură regina, cu vocea moale precum 
catifeaua. 

Ar trebui să îngenunchez, însă mândria nu-mi permite să fac asta. 
Chiar și aici, în fața argintiilor, în fața regelui, genunchii nu mi se 
îndoaie. 

— Nu voi face asta, spun eu, găsind curajul de a ridica privirea. 

— Fato, ţie îți place cumva celula? întreabă Tiberias, vocea sa 
autoritară umplând încăperea. 

Amenințarea din cuvintele sale e limpede ca lumina zilei, însă eu 
rămân în picioare. Tiberias îşi înclină capul într-o parte, privindu-mă 
de parcă aș fi un experiment căruia încă nu i-a dat de capăt. 

— Ce doriţi de la mine? îngaim eu. 

Regina se apropie de el. 

— Ţi-am spus, e roşie până în măduva oaselor... 

Însă regele îi face semn să tacă, fluturând din mână de parcă ar 
alunga o muscă. Ea își țuguie buzele și se îndreaptă de spate, unindu- 
şi palmele în poală. A meritat-o cu vârf și îndesat. 

— Ceea ce îmi doresc, în ceea ce te privește, e imposibil, mi-o 
trânteşte Tiberias. 

Privirea îi ia foc, de parcă ar încerca să mă ardă de vie. Apoi îmi 
amintesc cuvintele reginei. 

— Ei bine, nu îmi pare chiar atât de rău că nu mă puteți omori. 

Regele chicotește. 

— Nu mi s-a spus că ești isteaţă. 

Răsuflu ușurată. Moartea încă nu mă așteaptă aici. Nu încă. 

Regele aruncă spre mine un teanc de hârtii, toate scrise de mână. 
Prima pagină conţine informaţii generale, inclusiv numele, data 
nașterii, părinții și o mică pată maronie care reprezintă sângele meu. 
Și poza mea e acolo, cea de pe cartea de identitate. Îmi cobor privirea 
şi mă uit lung la mine, la acei ochi plictisiți care au stat ore în șir la 


coadă pentru a mi se face poza. Cât mi-aş dori să pot sări în acea 
fotografie, în acea fată ale cărei probleme erau încorporarea și un 
stomac înfometat. 

— Mare Molly Barrow, născută pe 17 noiembrie, în anul 302 al Noii 
Ere, din părinții Daniel și Ruth Barrow, recită Tiberias din memorie, 
dând în vileag toată viața mea. Nu ai nicio ocupaţie și la următoarea 
aniversare vei fi chemată la încorporare. Nu prea dai pe la școală, 
rezultatele testelor tale sunt slabe și ai o listă de acuzaţii care te-ar 
băga imediat după gratii în cele mai multe orașe. Furt, contrabandă și 
opunere în fața arestării, pentru a numi doar câteva. Cu alte cuvinte, 
eşti săracă, nepoliticoasă, ignorantă, fără nicio putere, răutăcioasă, 
încăpăţânată și o pacoste în satul și în regatul meu. 

Șocul pe care mi-l produc cuvintele lui dure necesită câteva clipe 
pentru a-și face efectul, însă, atunci când asta se întâmplă, nu îl 
contrazic. Are perfectă dreptate. 

— Și totuşi, continuă el, ridicându-se în picioare. 

Fiind extrem de aproape de mine, îmi dau seama că acea coroană a 
lui e înfricoșător de ascuţită. 

— De asemenea, ești și altceva. Ceva ce nu pot pricepe. Ești și roşie, 
dar și argintie, o curiozitate cu niște consecințe mortale pe care nu le 
poți înțelege. Așadar, ce-ar trebui să fac cu tine? 

Pe mine mă întreabă? 

— M-aţi putea lăsa să plec. N-aș sufla nicio vorbuliță. 

Hohotele ironice ale reginei mă întrerup. 

— Și ce facem în privinţa Înaltelor Case? Crezi că ele vor păstra 
secretul? O vor uita ele pe fetița cu fulgerele îmbrăcată în uniformă 
roșie? 

Nu. Nimeni nu va uita asta. 

— Ştii deja sfatul meu, Tiberias, adaugă regina, privindu-l pe rege. 
Şi va rezolva ambele noastre probleme. 

Probabil că nu e un sfat tocmai bun, bun pentru mine, întrucât Cal 
își face mâna pumn. Mișcarea îmi atrage atenţia și într-un sfârșit îmi 
întorc privirea spre el. Cal rămâne nemișcat, tăcut și imperturbabil, 
aşa cum sunt sigură că a fost învăţat să facă, însă privirea lui e 
mânioasă. Preţ de o clipă, privirile ni se intersectează, însă eu mă uit 
în altă parte, înainte să-mi vină vreo idee proastă și să-l rog să mă 
salveze. 

— Da, Flara, spune regele, încuviințând spre soția lui. Mare Barrow, 
nu te putem omori. 

Nu încă atârnă în aer. 

— Așa că te vom ascunde în văzul lumii, unde te vom putea urmări, 
proteja şi încerca să te înțelegem. 

Felul în care ochii săi strălucesc mă face să mă simt de parcă aș fi 
un fel de mâncare gata să fie devorat. 


— Tată! exclamă Cal, însă fratele său - prințul palid şi slab — îl 
apucă de braț, împiedicându-l să protesteze în continuare. Acel gest 
are un efect liniștitor, iar Cal își revine imediat. 

Tiberias continuă, ignorându-și fiul. 

— De-acum înainte nu mai ești Mare Barrow, o fiică roșie din 
Pilonii. 

— Atunci, cine sunt? întreb eu speriată, gândindu-mă la toate 
lucrurile îngrozitoare pe care ei mi le pot face. 

— Tatăl tău era Ethan Titanos, generalul Legiunii de Fier, care a fost 
asasinat când încă erai în fașă. Un soldat, un bărbat roșu, te-a luat în 
sânul familiei sale și te-a crescut în noroi, fără să-ți dezvăluie 
niciodată adevărata identitate. Ai crescut crezând că erai o neica 
nimeni, iar acum, datorită acestei împrejurări, ţi-ai recăpătat 
adevărata valoare. Eşti o argintie, o doamnă dintr-o Înaltă Casă 
pierdută, o femeie de viță nobilă, cu o putere impresionantă, și, într-o 
bună zi, o prinţesă a Nortei. 

Oricât m-aș strădui, nu pot să-mi reprim un scâncet de uluire. 

— O argintie... o prinţesă? 

Ochii mă trădează, zburând spre Cal. O prințesă trebuie să ia în 
căsătorie un prinț. 

— Te vei căsători cu fiul meu, Maven, şi nu vei face niciun pas 
greșit. 

Jur că îmi aud maxilarul căzând pe jos. Un sunet disperat și 
stânjenitor îmi scapă de pe buze în timp ce încerc să găsesc ceva de 
spus, dar, ca să fiu sinceră, am rămas fără cuvinte. În fața mea, tânărul 
Maven pare la fel de confuz, bolborosind la fel de tare pe cât mi-aş 
dori eu s-o fac. De data asta, e rândul lui Cal să-l liniștească, cu toate 
că ochii săi sunt ațintiți asupra mea. 

Tânărul prinț reuşeşte să-şi găsească glasul. 

— Nu înţeleg! izbucnește el, debarasându-se de Cal și pornind cu 
pași iuți spre tatăl său. Ea e... de ce...? 

În mod normal m-aș simți jignită, dar trebuie să fiu de acord cu 
nemulțumirile prințului. 

— Linişte! se răstește mama lui. Te vei supune fără să protestezi! 

El îi aruncă o căutătură urâtă, răzvrătindu-se împotriva părinților 
săi cu fiecare fărâmă din trupul lui. Însă privirea mamei lui se 
înăsprește, iar prințul se așază la loc, cunoscând la fel de bine ca și 
mine puterea şi mânia ei. 

— E puţin cam prea... mult, spun eu cu un firicel de voce. 

Nu există niciun alt fel de a descrie această situație. 

— Voi nu doriți să mă faceți doamnă, darămite prințesă. 

Chipul lui Tiberias se transformă într-un surâs diabolic. Aidoma 
reginei, dinţii săi sunt orbitori de albi. 

— O, ba chiar îmi doresc asta, draga mea. Pentru prima dată în 


viaţa ta mică și insignifiantă, vei avea și tu un scop. 

Împunsătura lui mă loveşte ca o palmă peste față. 

— Suntem puși față-n față cu primele etape ale unei revolte care nu 
putea să-și găsească un timp mai bun de-atât, cu grupări teroriste și 
luptători pentru libertate, sau cum dracu își spun idioții ăia care 
aruncă în aer clădiri, în numele egalității. 

— Garda Stacojie. 

Farley. Shade. Imediat ce mă gândesc la ei, mă rog ca regina Elara să 
stea departe de gândurile mele. 

— Au bombardat... 

— Capitala, da. 

Regele ridică din umeri, scărpinându-se la ceafă. 

Anii mei petrecuți în umbră m-au învățat multe lucruri. Cine are cei 
mai mulți bani, cine nu te va observa și cum arată mincinoșii. Regele e 
un mincinos, îmi dau eu seama, privindu-l cum forțează o altă ridicare 
din umeri. Încearcă să fie nepăsător, însă nu prea funcţionează. Ceva 
legat de Farley și de Garda Stacojie l-a băgat în sperieţi. Ceva mult 
mai grav decât nişte simple explozii. 

— Și tu, continuă el, aplecându-se spre mine. Tu s-ar putea să ne 
ajuţi să punem punct acestei situaţii, înainte să ne scape de sub 
control. 

Dacă n-aș fi atât de speriată, i-aș râde în nas. 

— Prin căsătoria mea cu... scuze, cum vă cheamă? 

Obrajii îi devin albi în ceea ce presupun că e varianta de îmbujorare 
a argintiilor. La urma urmei, sângele lor e argintiu. 

— Mă cheamă Maven, spune el, pe un ton blând și liniștit. 

Asemenea fratelui și tatălui său, părul lui e negru și strălucitor, însă 
asemănările se opresc aici. În vreme ce ei sunt lați în umeri și 
musculoși, Maven e subțire, cu ochii de culoarea unei ape limpezi. 

— Și tot nu înțeleg. 

— Ceea ce tata încearcă să spună e că ea reprezintă o șansă pentru 
noi, intervine Cal pentru a-i explica. 

Spre deosebire de a fratelui său, vocea lui Cal e puternică și 
autoritară. Are vocea unui adevărat rege. 

— O persoană cu sânge argintiu, dar crescută drept roșie, care trece 
de partea noastră: dacă roșiii văd asta, s-ar putea linişti. E ca într-un 
vechi basm, când o fată de rând devine prințesă. Va fi eroina lor. Ar 
putea-o lua drept exemplu pe ea, nu pe acei teroriști. 

Şi apoi, mai blând, dar mult mai important decât orice altceva, 
spune: 

— Va fi o diversiune. 

Însă aici nu e vorba de un basm și nici măcar de un vis. Asta e un 
coșmar. Sunt captivă pentru tot restul vieții mele, forțată să fiu 
altcineva. Să fiu una dintre ei. O marionetă. Un spectacol menit a-i face 


pe oameni fericiţi, liniștiți și ținuți sub control. 

— Şi dacă spunem povestea cum trebuie, Înaltele Case vor fi şi ele 
satisfăcute. Eşti fiica pierdută a unui erou de război. Ce onoare mai 
bună ţi-am putea oferi? 

Îi întâlnesc privirea, implorându-l în tăcere. El m-a ajutat odată, 
poate că o va face din nou. Însă Cal mișcă din cap de-abia perceptibil. 
Nu mă poate ajuta aici. 

— Lady Titanos, asta nu este o rugăminte, spune Tiberias. 

Îmi foloseşte noul nume, noul titlu. 

— Ai să faci ceea ce ţi se poruncește și-ai s-o faci cum trebuie. 

Regina Elara își întoarce ochii palizi spre mine. 

— Vei locui aici, aşa cum e obiceiul pentru miresele familiei regale. 
Îți voi programa fiecare zi după placul meu și vei avea profesori 
particulari, astfel încât să înveți cât mai multe lucruri cu putință, 
pentru a fi — Elara caută cuvântul potrivit, mușcându-și buza — 
prezentabilă. 

Nici nu vreau să știu ce înseamnă asta. 

— Vei fi supravegheată. De-acum înainte vei trăi pe muchie de 
cuțit. Un pas greșit, un cuvânt nepotrivit, și vei suferi pentru asta. 

Gâtul mi se încordează, de parcă pot să simt lanţurile pe care regele 
şi regina le leagă în jurul meu. 

— Cum rămâne cu viaţa mea...? 

— Care viață? râde Flara. Fetiţo, cred că încă nu ești conștientă c-ai 
dat peste un miracol. 

Cal strânge din ochi preț de o clipă, de parcă hohotele de râs ale 
reginei îl dor. 

— Se referă la familia ei. Mare... fata... are o familie. 

Gisa, mama, tata, băieții, Kilorn — o viață distrusă. 

— Aaa, am înțeles, pufneşte regele, trântindu-se înapoi pe tronul 
său. Bănuiesc că le vom oferi o sumă lunară pentru a-i reduce la 
tăcere. 

— Vreau ca frații mei să fie scoşi de pe front și duși acasă. 

Pentru prima dată simt că am spus ceva potrivit. 

— Și am şi un prieten, Kilorn Warren, pe care nu vreau ca legionarii 
să-l încorporeze. 

Tiberias răspunde fără să stea pe gânduri. O mână de soldați roșii 
nu înseamnă nimic pentru el. 

— S-a făcut. 

Nu pare a fi o grațiere, ci mai degrabă o sentință la moarte. 


NOUĂ 


Lady Mareena Titanos, fiica lui lady Nora Noile Titanos și a lordului 
Ethan Titanos, generalul Legiunii de Fier. Moștenitoarea Casei Titanos. 
Mareena Titanos. Titanos. 

Noul nume îmi răsună în minte în timp ce cameristele roșii mă 
pregătesc pentru evenimentul iminent. Cele trei fete lucrează iute și cu 
îndemânare, fără să vorbească între ele. Nici mie nu-mi pun întrebări, 
chiar dacă sunt sigură că și-ar dori s-o facă. Să îţi ţii mereu gura, îmi 
amintesc eu. Ele nu au voie să mi se adreseze și în mod sigur nu au 
voie să vorbească despre mine cu oricine altcineva. Chiar dacă sunt 
sigură că ele văd lucrurile bizare, lucrurile roșii. 

Bietele fete lucrează neostenite timp de câteva minute agonizante, 
pentru a mă face prezentabilă: mă îmbăiază, îmi aranjează părul și îmi 
vopsesc fața pentru a mă transforma în chestia aia caraghioasă care se 
presupune că trebui să fiu. Fetele folosesc trei cutii de pudră 
sclipitoare pentru a-mi acoperi faţa, gâtul, clavicula şi braţele. În 
oglindă arăt de parcă toată căldura s-a scurs din mine, de parcă pudra 
a acoperit căldura pielii mele. Cu un strigăt înăbușit, îmi dau seama că 
eu de fapt ar trebui să-mi ascund îmbujorarea naturală, roșeaţa pielii 
mele, sângele roșu. Mă prefac a fi argintie, așa că atunci când ele 
isprăvesc treaba, pot spune cu mâna pe inimă că semăn cu una. Cu 
noua mea piele palidă și cu ochii și buzele întunecate, par rece și 
nemiloasă. Semăn cu o specie de lamă vie. Sunt o argintie. Sunt 
frumoasă. Și urăsc asta. 

Oare cât de mult o să dureze toată treaba asta? Sunt promisă în 
căsătorie unui prinț. Până şi în mintea mea sună ridicol. Pentru că e 
ridicol. Niciun argintiu în toate minţile nu s-ar însura cu tine, darămite un 
print al Nortei. Nici pentru a calma o revoltă, nici pentru a-ţi ascunde 
identitatea, nici pentru nimic. 

Atunci, de ce fac ei toate astea? 

Când cameristele mă ajută să mă îmbrac cu o rochie de gală, mă 
simt ca un cadavru pregătit pentru înmormântare. Știu că nu e prea 
departe de adevăr. Fetele roșii nu se căsătoresc cu prinți argintii. Nu 
voi purta niciodată o coroană și nici nu voi sta pe un tron. Ceva tot se 
va întâmpla, poate un accident. O minciună mă va ridica şi apoi, într-o 
bună zi, o altă minciună mă va pune la pământ. 

Rochia are o nuanţă închisă de purpuriu stropit cu argintiu, croită 
din mătase și dantelă transparentă. Toate casele au o culoare, îmi aduc 
eu aminte, gândindu-mă la curcubeul familiilor. Din câte se pare, 
purpuriul și argintiul sunt culorile familiei Titanos, numele meu. 

Când una dintre cameriste întinde mâna spre cerceii mei, încercând 
să-mi ia şi ultima fărâmă din vechea mea viață, un val de teamă pune 


stăpânire pe mine. 

— Nu-i atinge! 

Fata sare ca arsă, clipind întruna, iar celelalte înlemnesc din pricina 
izbucnirii mele. 

— Scuze, eu... 

O argintie nu și-ar cere niciodată scuze. Îmi dreg vocea, adunându-mă. 

— Lasă cerceii. 

Vocea îmi sună puternică, dură — regească. 

— Puteţi să schimbaţi orice altceva, dar lăsaţi cerceii. 

Cele trei bucăți ieftine de metal, fiecare dintre ele însemnând un 
frate, nu pleacă nicăieri. 

— Culoarea asta te prinde bine. 

Mă răsucesc pe călcâie pentru a le vedea pe cameriste făcând 
reverențe. Și, înălțându-se deasupra lor, Cal. Brusc, sunt foarte 
bucuroasă că machiajul îmi acoperă roşeaţa care mi se extinde pe tot 
corpul. 

Cu un gest iute din mână, le poruncește cameristelor să iasă, iar 
acestea dispar de parcă ar fi niște șoricei fugăriți de o pisică. 

— Nu sunt expertă în eticheta regală, însă nu cred c-ar trebui să te 
afli aici. În camera mea, spun eu, încercând să transmit prin voce tot 
disprețul meu. 

La urma urmei, e vina lui că sunt prinsă aici, fără nicio șansă de 
scăpare. 

Cal face câţiva pași spre mine și, din instinct, dau înapoi. Piciorul 
mi se agaţă în tivul rochiei, punându-mă să aleg între a sta nemișcată 
și a cădea grămadă la pământ. Nu știu care variantă e cea mai bună. 

— Am venit să-ți cer scuze, ceva ce nu pot face de faţă cu ceilalți. 

Se oprește în loc, remarcând faptul că nu mă simt în largul meu. Un 
mușchi i se zbate în obraz în timp ce mă studiază, probabil aducându- 
şi aminte de fata disperată care a încercat să-l facă la buzunare seara 
trecută. Nu mai semăn deloc cu ea. 

— Mare, îmi pare rău că te-am băgat în asta. 

— Mareena. 

Până și rostirea numelui pare greșită. 

— Ăsta-i numele meu, ai uitat? 

— Atunci e un lucru bun că Mare e o poreclă potrivită. 

— Nu cred că există ceva potrivit în legătură cu mine. 

Cal mă studiază din cap până-n picioare, iar pielea mea arde sub 
privirea lui. 

— Îți place Lucas? întreabă el într-un târziu, având şi bunul-simţ de 
a face un pas înapoi. 

Străjerul Samos, primul argintiu amabil pe care l-am cunoscut aici. 

— Bănuiesc că e în regulă. 

Poate că regina va avea grijă să-i facă vânt de-aici imediat ce va afla 


cât de blând a fost agentul cu mine. 

— Lucas e un om bun. Cei din familia lui îi consideră bunătatea o 
slăbiciune, adaugă el, și ochii i se întunecă pentru o clipă, de parcă el 
ar cunoaște acest sentiment. Însă te va sluji cu dăruire și corectitudine. 
Mă voi asigura că așa vor sta lucrurile. 

Cât de grijuliu! Mi-a oferit un soi de temnicer. Însă îmi mușc limba. Nu 
mă ajută cu nimic dacă îi răspund urât fiindcă mi-a arătat puţină 
indulgență. 

— Vă mulțumesc, Înălțimea Voastră. 

Scânteia îi revine în ochi şi zâmbetul pe buze. 

— Ştii că numele meu e Cal. 

— Și tu îmi știi numele, nu-i aşa? îl întreb eu înțepată. Ştii de unde 
vin. 

Încuviinţează de-abia perceptibil, de parcă ar fi stânjenit. 

— Trebuie să ai grijă de ei, adaug eu. 

De familia mea. Chipurile lor îmi trec prin fața ochilor și sunt deja 
foarte departe. 

— De toți, cât mai mult timp cu putinţă. 

— Fireşte c-așa va fi. 

Face un pas spre mine, scurtând distanţa dintre noi. 

— Îmi pare rău, repetă el. 

Acele cuvinte aduc la suprafață o amintire. 

Peretele de foc. Fumul înecăcios. Îmi pare rău, îmi pare rău, îmi pare 
rău. 

Cal a fost cel care m-a prins mai devreme, care m-a împiedicat să 
evadez din acest loc îngrozitor. 

— Îți pare rău fiindcă ai aruncat pe apa sâmbetei singura mea șansă 
de a evada? 

— Te referi la tentativa disperată de a trece de santinele, de 
securitate, de ziduri, de pădure și să te întorci în satul tău, așteptând 
ca regina să te vâneze? răspunde el, ignorând liniștit acuzaţiile mele. 
Să te opresc a fost cel mai bun lucru pentru tine și familia ta. 

— Aș fi putut să scap. Tu nu mă cunoști. 

— Știu că regina ar întoarce lumea cu susul în jos pentru a o găsi pe 
fetița cu fulgerele. 

— Nu-mi spune așa! 

Porecla mă ustură mai tare decât numele meu fals cu care tot încerc 
să mă obișnuiesc. Fetiţa cu fulgerele. 

— Așa îmi spune mama ta. 

Lui Cal îi scapă un râs amar. 

— Nu e mama mea. E a lui Maven, nu a mea. 

Expresia lui serioasă îmi dă de știre că n-ar trebui să insist asupra 
acestui subiect. 

— Aha, spun eu, cu o fărâmă de glas. 


Dispare imediat, un vag ecou ce se risipește în tavanul boltit. Îmi 
lungesc gâtul, admirând noua mea cameră pentru prima oară de când 
am intrat aici. E mai elegantă decât tot ceea ce am văzut vreodată — 
marmură și sticlă, mătase și pene. Lumina s-a schimbat, 
transformându-se în nuanţa portocalie a apusului. Noaptea bate la ușă. 
Şi, împreună cu ea, restul vieții mele. 

— Când m-am trezit azi-dimineaţă eram o persoană, murmur eu, 
mai mult pentru mine decât pentru el, iar acum se presupune că 
trebuie să fiu cu totul altcineva. 

— Poți să faci asta. 

Îl simt cum face un pas spre mine, căldura lui umplând camera într- 
o manieră care îmi dă fiori. Dar nu ridic ochii. N-o voi face. 

— De unde ştii asta? 

— Pentru că trebuie s-o faci. 

Îşi muşcă buza, îndreptându-și ochii spre mine. 

— O fi lumea asta frumoasă, dar e la fel de periculoasă. Oamenii 
care nu sunt de niciun folos, oamenii care comit greșeli pot fi 
înlăturați. Tu poți fi înlăturată. 

Și voi fi. Într-o bună zi. Însă nu e singura amenințare care mă 
pândește. 

— Așadar, momentul în care o voi da în bară ar putea fi ultimul 
petrecut pe lumea asta? 

Cal nu-mi răspunde, însă răspunsul i se citește în ochi. Da. 

Mă joc cu centura argintie de la brâu, strângând-o tare. Dacă ăsta ar 
fi un vis, acum ar trebui să mă trezesc, dar nu se întâmplă nimic. 
Momentul ăsta are loc cu adevărat. 

— Cum rămâne cu mine? În legătură cu - întind mâinile, 
încruntându-mă la lucrurile acestea infernale — asta? 

Drept răspuns, Cal zâmbește. 

— Cred c-ai să te obișnuiești. 

Apoi îşi ridică mâna dezgolită. O invenţie bizară de la încheietura 
lui, similară cu o brățară, care are două capete metalice, face un clic și 
scapără scântei. În loc să dispară, scânteile strălucesc și se transformă 
într-o flacără roșie, care emană valuri de căldură. Cal e piroman, poate 
manipula focul și căldura, îmi amintesc eu. E un prinţ, unul chiar 
periculos. Însă flacăra dispare la fel de repede cum a apărut, lăsând în 
urmă doar zâmbetul încurajator al lui Cal și bâzâitul camerelor de 
supraveghere ascunse pe undeva, care urmăresc totul. 

Santinelele mascate pe care le văd cu coada ochiului sunt o amintire 
constantă a noii mele poziții. Sunt aproape o prințesă, logodită cu al 
doilea dintre cei mai râvniţi burlaci din ţară. Și sunt o minciună pe 
două picioare. Cal a plecat, lăsându-mă în compania străjerilor mei. 
Lucas nu e atât de rău, însă ceilalți sunt serioși, tăcuți și nu inițiază 


niciun contact vizual cu mine. Străjerii, și chiar și Lucas, sunt niște 
supraveghetori care trebuie să mă ţină prizonieră în propriul meu 
trup, unul roșu, ascuns de o perdea argintie, care nu poate fi deschisă 
niciodată. Dacă o dau în bară, dacă fac un pas greșit, voi muri. Și alții 
vor muri pentru eșecul meu. 

În timp ce ei mă conduc la masă, repet în minte povestea pe care a 
inventat-o regina, extraordinara născocire pe care are de gând s-o 
relateze întregii curți. E simplă, uşor de memorat, însă tot mă face să 
mă înfior. 

M-am născut pe frontul de război. Părinţii mei au fost omorâţi într-un 
atac asupra taberei noastre. Un soldat roșu m-a scos de sub dărâmături și 
m-a dus la el acasă, la soţia lui, care și-a dorit mereu o fiică. M-au crescut 
în satul numit Pilonii și până azi-dimineaţă nu am știut nimic legat de 
originile mele nobile și de abilitatea mea. Iar acum m-am întors în locul în 
care trebuia să fiu de la bun început. 

Gândul acesta mă indispune. Locul meu e acasă, alături de părinții 
mei, de Gisa și de Kilorn. Nu aici. 

Santinelele mă conduc printr-un labirint de coridoare de la 
nivelurile superioare ale palatului. Aidoma Grădinii Spiralate, 
arhitectura acestui loc e toată numai curburi din piatră, sticlă și metal, 
care coboară ușor în jos. Sticla-de-diamant e la fiecare colț, înfățișând 
peisajele extraordinare ale pieței, ale văii râului și ale pădurii din 
depărtare. De la înălțimea la care ne aflăm, văd cum dealurile de care 
habar nu aveam se ridică în zare, profilate pe fundalul soarelui care 
apune. 

— La ultimele două etaje se află apartamentele regale, îmi explică 
Lucas, gesticulând spre un culoar înclinat și spiralat. 

Soarele străluceşte ca o furtună de foc și aruncă peste noi un șuvoi 
de pete de lumină. 

— Ascensorul ne va duce în sala de bal. Chiar aici. 

Lucas întinde mâna, oprindu-se lângă un perete de metal. Văd 
reflexiile noastre pe suprafața opacă ce alunecă într-o parte când el 
flutură din mână. 

Santinelele ne împing într-o cutie fără ferestre și prost luminată. Mă 
străduiesc să respir, cu toate că mai degrabă aș rupe-o la fugă din 
chestia asta care seamănă cu un coșciug uriaş din metal. 

Sar înspăimântată când ascensorul se mișcă brusc, accelerându-mi 
pulsul. Respir cu dificultate în timp ce privesc speriată dintr-o parte în 
alta, așteptându-mă să-i văd și pe ceilalți reacționând în același fel. 
Însă se pare că nimeni nu e deranjat de faptul că această cutie în care 
ne aflăm cade în gol. Numai Lucas îmi observă disconfortul, așa că 
încetinește puțin coborârea. 

— Ascensorul se mișcă în sus și-n jos, astfel încât să nu fim nevoiţi 
să mergem pe jos. Lady Titanos, locul acesta e foarte mare, murmură 


el, schițând un zâmbet. 

În inima mea se dă o luptă între uimire și teamă, în timp ce 
plonjăm, și respir ușurată când Lucas deschide ușile ascensorului. 
Pășim pe culoarul cu oglinzi în care am fugit azi-dimineață. Oglinzile 
sparte au fost deja reparate — arată de parcă nu s-a întâmplat nimic. 

Când regina Elara apare de după colț, urmată de propriile ei 
santinele, Lucas face o plecăciune. Acum e îmbrăcată în negru, roșu și 
argintiu, culorile soțului ei. Cu părul ei blond și cu pielea palidă, 
seamănă cu un cadavru. 

Mă apucă de braț, trăgându-mă spre ea în timp ce o luăm din loc. 
Buzele nu i se mișcă, însă tot îi aud vocea reverberând în mintea mea. 
De data asta nu mă doare și nici nu-mi dă vreo stare de greață, însă 
senzația tot pare bolnăvicioasă și greșită. Vreau să ţip, să o înlătur cu 
ghearele din capul meu. Dar nu pot face altceva decât s-o urăsc. 

Membrii familiei Titanos erau ruinători, spune vocea ei, care răsună 
pretutindeni. Puteau face ca lucrurile să explodeze printr-o simplă 
atingere, la fel cum a făcut fata Lerolan la Turnirul Reginelor. Când încerc 
să mi-o amintesc pe fată, Elara proiectează o imagine cu ea direct în 
mintea mea. Silueta pâlpâie și de-abia se vede, însă tot reușesc să 
deslușesc o tânără în portocaliu, care aruncă în aer pietre şi nisip, de 
parcă ar fi o bombă militară. Mama ta, Nora Nolle, era furtunară, 
precum ceilalți membri ai Casei Nolle. Furtunarii pot manipula vremea, dar 
există anumite limite. Nu e ceva ce întâlnești la tot pasul, însă uniunea lor 
a avut ca rezultat puterile tale unice de a manipula electricitatea. Asta e tot 
ceea ce trebuie să spui, dacă te întreabă cineva. 

Ce anume doriţi de la mine? Vocea îmi tremură până și în gânduri. 

Hohotele ei de râs răsună în capul meu, singurul răspuns pe care îl 
voi primi. 

Ţine bine minte cine trebuie să fii, continuă ea, ignorându-mi 
întrebarea. Trebuie să te prefaci că te-ai născut roșie, dar că sângele tău e 
argintiu. Acum ești roșie în minte și argintie în suflet. 

Un fior de teamă îmi străbate șira spinării. 

De-acum înainte și până la sfârșitul zilelor tale va trebui să minţi. Viaţa 
ta depinde de asta, draga mea fetiţă cu fulgerele. 


ZECE 


Flara mă lasă singură pe culoar, pentru a-i rumega cuvintele. 

Cândva credeam că era doar diviziunea, argintii şi roșii, bogaţi și 
săraci, regi şi sclavi. Însă există mult mai multe lucruri între ele, 
lucruri pe care nu le înțeleg, iar eu mă aflu chiar în mijlocul lor. Am 
crescut întrebându-mă dacă vom avea mâncare la cină; acum mă aflu 
într-un palat, pe cale de a fi mâncată de vie. 

Roșie în minte, argintie în suflet — această lozincă răsună în urechile 
mele și îmi călăuzește pașii. Stau cu ochii larg deschişi, admirând 
marele palat la care nici Mare și nici Mareena nu ar fi putut visa 
vreodată, însă reușesc să adopt o expresie impasibilă. Mareena e 
impresionată, însă își ține sentimentele în frâu. Ea e rece și insensibilă. 

Uşile de la capătul culoarului se deschid, scoțând la iveală cea mai 
mare încăpere pe care am văzut-o vreodată, mai mare chiar și decât 
sala tronului. Nu cred că mă voi obişnui vreodată cu imensitatea 
acestui loc. Trec de cele două uși și pășesc pe un balcon. Scările 
coboară spre podea, unde membrii fiecărei case aşteaptă 
imperturbabili, cu privirile întoarse spre mine. La fel ca la Turneul 
Reginelor, poartă culorile familiilor. Câțiva murmură între ei, probabil 
bârfind despre mine și despre micul meu spectacol. Regele Tiberias şi 
regina Elara se află pe o suprafață ridicată la câțiva metri deasupra 
podelei, cu fața spre mulțimea formată din supușii lor. Nu ratează 
niciodată ocazia de a-i domina pe ceilalți. Ori sunt foarte vanitoși, ori 
foarte precauţi. A arăta puternic înseamnă a fi puternic. 

Cei doi prinți sunt îmbrăcați la fel ca părinţii lor, în ţinute cu roșu și 
negru, ambii decorați cu medalii militare. Cal stă în dreapta tatălui 
său, cu chipul dur și impasibil. Dacă știe cu cine se va însura, nu pare 
prea fericit în legătură cu asta. Maven e și el acolo, în stânga mamei 
sale, iar expresia lui e un amestec de emoţii. El nu se pricepe atât de 
bine ca fratele său să-şi ascundă sentimentele. 

Bine măcar că n-o să trebuiască să am de-a face cu un mincinos. 

— Turneul  Reginelor e întotdeauna un prilej de bucurie, 
reprezentând viitorul mărețului nostru regat şi legăturile care ne 
mențin extrem de uniți în fața vrăjmașilor noștri, anunță regele, 
adresându-se mulțimii. 

Membrii familiei regale încă nu m-au zărit. Eu stau la marginea 
sălii, privindu-i de sus. 

— Însă, așa după cum aţi văzut astăzi, Turneul Reginelor ne-a oferit 
mult mai multe decât o viitoare regină. 

Se întoarce spre Elara, care îl ia pe rege de mână, arborând un 
zâmbet respectuos. Capacitatea ei de a se transforma dintr-o scorpie 
perfidă într-o regină timorată e uluitoare. 


— Cu toții ne aducem aminte de farul care ne-a călăuzit prin 
întunericul războiului, de căpitanul nostru, de prietenul nostru, 
generalul Ethan Titanos, spune Elara. 

În sală, oamenii încep să murmure, înduioșaţi sau trişti. Până și 
patriarhul familiei Samos, nemilosul tată al lui Evangeline, își înclină 
capul în semn de respect. 

— El a condus Legiunea de Fier spre victorie și a împins înapoi 
liniile frontului unui război care durase aproape un secol. Lacuștrii se 
temeau de el; soldații noștri îl iubeau. 

Mă îndoiesc că există vreun soldat roșu care să-și fi iubit generalul 
argintiu. 

— Spionii din Ţinutul Lacurilor l-au ucis pe dragul nostru prieten 
Ethan, strecurându-se printre armatele noastre, pentru a ne distruge 
singura speranţă la pace. Soţia lui, lady Nora, o femeie cumsecade și 
corectă, a murit odată cu el. În acea zi fatidică, în urmă cu șaisprezece 
ani, Casa Titanos a plecat dintre noi. Prietenii ne-au fost luaţi. Sângele 
nostru a fost vărsat. 

Tăcerea se aşterne în sală în vreme ce regina face o pauză pentru a- 
şi tampona ochii, ștergând ceea ce știu că sunt lacrimi false, forțate să 
curgă. Câteva dintre celelalte fete, participante la Turneul Reginelor, 
se foiesc în scaunele lor. Lor nu le pasă de un general mort, și nici 
reginei, nu chiar. Totul are legătură cu mine, cu felul în care poți pune 
o coroană pe capul unei fete roșii, fără să observe cineva asta. E un 
truc de magie, iar regina e o magiciană iscusită. 

Elara mă zăreşte pe scări și toți cei din sală se întorc. Câţiva se uită 
la rochia mea. Ei știu culorile Casei Titanos mai bine decât mine și 
înțeleg cine sunt eu. Sau, cel puţin, cine pretind că sunt. 

— În această dimineață, am fost martorii unui miracol. Am văzut o 
fată roșie căzând în arenă ca un fulger, exercitând o putere pe care n- 
ar fi trebuit s-o posede. 

Și mai multe murmure se aud în sală, iar câțiva argintii se ridică în 
picioare. Fata Samos pare furioasă, pironindu-mă cu ochii ei negri. 

— Regele și cu mine am supus-o pe fată unui lung interogatoriu, 
încercând să descoperim mai multe despre rădăcinile ei. 

„Interogatoriu” e un mod amuzant de a descrie percheziția asupra 
minţii mele. 

— Ea nu e roșie, însă e în continuare un miracol. Dragi prieteni, vă 
rog să o primiți înapoi cu braţele deschise pe lady Mareena Titanos, 
fiica lui Ethan Titanos. Pierdută și acum regăsită. 

Cu o fluturare din mână, îmi face semn să mă apropii. Mă supun. 

Cobor treptele în aplauzele forțate ale invitaţilor, concentrându-mă 
mai mult să nu mă împiedic. Însă pasul îmi este sigur și chipul 
impasibil în timp ce merg printre sutele de oameni care îmi aruncă 
priviri curioase și suspicioase. Lucas și străjerii mei nu mă urmează, 


rămânând pe balcon. Sunt din nou singură în fața acestor oameni și nu 
m-am mai simţit niciodată atât de goală, chiar și cu straturile de 
mătase și pudră. Din nou, sunt fericită pentru tot machiajul pe care îl 
port. E scutul meu, între ei şi adevărul rădăcinilor mele. Un adevăr pe 
care nici măcar nu-l înțeleg. 

Regina gesticulează spre un scaun gol din față, așa că îmi croiesc 
drum într-acolo. Fetele de la Turneul Reginelor stau cu ochii pe mine, 
întrebându-se de ce mă aflu aici și de ce e brusc atât de important. 
Însă sunt doar curioase, nu mânioase. Mă privesc cu compasiune, 
empatizând cât de bine pot cu povestea mea tristă. Exceptând-o pe 
Evangeline Samos. Când ajung în cele din urmă la locul indicat, 
observ că ea stă așezată lângă mine, privindu-mă încruntată. Hainele 
de piele și țintele de oțel au dispărut; acum poartă o rochie cu inele de 
metal întrepătrunse. După felul în care își ține degetele strânse, îmi 
dau seama că nu vrea decât să-și petreacă mâinile în jurul gâtului 
meu. 

— Salvată de destinul tragic al părinţilor ei, lady Mareena a fost 
luată de pe front şi dusă într-un sat roșu, care se află la mai puţin de 
cincisprezece kilometri de Cetatea Soarelui, continuă regele, care preia 
povestea, pentru a putea adăuga marea întorsătură de situaţie. 
Crescută de părinţi roşii, fata a lucrat ca servitoare. Și până azi- 
dimineaţă credea că era una de-a lor. 

Auzind această remarcă, oamenii exclamă de uimire, făcându-mă să 
scrâșnesc din dinți. 

— Mareena era un diamant neșlefuit, lucrând chiar în palatul meu, 
fiica răposatului meu prieten, chiar sub nasul meu. Dar s-a terminat. 
Dorind să ispășesc pentru ignoranța mea și să îi răsplătesc tatăl și casa 
pentru contribuţiile lor aduse regatului, aș dori să profit de acest 
moment pentru a anunţa alăturarea Casei Calore și a reînviatei Case 
Titanos. 

Alte exclamaţii de uimire, de data asta din partea fetelor de la 
Turneul Reginelor. Ele cred că li-l fur pe Cal, că voi concura alături de 
ele. Ridic ochii spre rege, implorându-l în tăcere să continue, înainte 
ca una dintre fete să mă omoare. 

Aproape că pot să simt metalul rece al lui Evangeline tăindu-mă fără 
milă. Degetele îi sunt împreunate strâns și se albesc la încheieturi în 
timp ce se străduieşte din răsputeri să nu mă jupoaie de vie de față cu 
toți invitaţii. În cealaltă parte a ei, patriarhul Samos e căzut pe 
gânduri și îşi pune o mână pe braţul ei, pentru a o linişti. 

Când Maven face un pas în față, tensiunea din sală se risipește. Se 
bâlbâie puţin, încurcându-se în cuvintele pe care i-au poruncit să le 
rostească, însă își găseşte glasul. 

— Lady Mareena. 

Străduindu-mă să nu tremur, mă ridic în picioare, cu faţa spre el. 


— În prezenţa tatălui meu, regele, şi a curţii de nobili, vreau să vă 
cer mâna. Mareena Titanos, mă angajez să onorez această promisiune 
de căsătorie. Acceptaţi? 

Inima îmi bubuie în piept în timp ce el vorbește. Deşi aceste cuvinte 
sună mai degrabă a întrebare, știu că nu am de ales în ceea ce privește 
răspunsul meu. Oricât mi-aș dori să pot privi în altă parte, ochii mei 
rămân pe Maven, care îmi oferă cel mai firav zâmbet încurajator cu 
putință. Mă întreb în sinea mea care dintre fete ar fi fost aleasă pentru 
el. 

Eu pe cine aș fi ales? Dacă toate astea nu s-ar fi întâmplat, dacă 
maestrul lui Kilorn n-ar fi murit, dacă Gisa nu și-ar fi rupt mâna, dacă 
nu s-ar fi schimbat nimic. Dacă. E cel mai îngrozitor cuvânt din lume. 

Încorporare. Supravieţuire. Copii cu ochii verzi, picioarele mele sprintene 
şi numele de familie al lui Kilorn. Înainte, acel viitor ar fi fost aproape 
imposibil; acum e inexistent. 

— Maven Calore, mă angajez să onorez această promisiune de 
căsătorie, spun eu, bătând cu ciocanul și ultimul cui din sicriul meu. 

Vocea îmi tremură, dar nu mă opresc. 

— Accept. 

Cu acest cuvânt, închid o ușă pentru tot restul vieții mele. Simt că 
mă prăbușesc, dar, cumva, reuşesc să mă așez la loc cu eleganță. 

Maven se trântește înapoi pe scaunul său, bucuros să scape de 
atenția invitaţilor. Mama lui îl bate ușor pe mână pentru a-l linişti. Îi 
zâmbește cu duioşie, doar lui. Până și argintiii își iubesc copiii. Însă 
adoptă din nou o mină rece când îl vede pe Cal ridicându-se, iar 
zâmbetul îi dispare cât ai zice peşte. 

Aerul pare să dispară din sală în timp ce toate fetele inspiră adânc, 
așteptând decizia lui. Mă îndoiesc că el a avut vreun cuvânt de spus în 
ceea ce privește alegerea reginei, însă îşi joacă foarte bine rolul, la fel 
ca Maven, la fel cum încerc eu să fac. Arborează un zâmbet luminos, 
scoțând la iveală niște dinți drepți și albi, făcând câteva fete să ofteze, 
însă ochii săi calzi sunt îngrozitor de solemni. 

— Sunt moștenitorul tatălui meu, născut într-o familie plină de 
privilegii, putere şi forță. Îmi datoraţi loialitatea voastră, așa cum și eu 
vă datorez viața mea. Este de datoria mea să vă slujesc, pe voi și pe 
ceilalți oameni din regatul meu, pe cât de bine pot și chiar mai mult 
decât atât. 

Şi-a repetat discursul, însă fervoarea pe care o are Cal nu poate fi 
falsă. Crede că va fi un bun rege sau că va muri încercând. 

— Am nevoie de o regină care va face la fel de multe sacrificii ca 
mine, pentru a păstra ordinea, dreptatea și echilibrul. 

Fetele de la Turneul Reginelor se apleacă tot mai tare, nerăbdătoare 
să audă următoarele lui cuvinte. Evangeline nu face nicio mișcare, 
însă îşi curbează buzele într-un zâmbet malițios. Ceilalți reprezentanți 


ai Casei Samos par la fel de calmi. Fratele ei, Ptolemus, își înăbușă 
chiar și un zâmbet. Ei știu deja cine e aleasa. 

— Lady Evangeline! 

Evangeline nu scoate nicio exclamaţie de uimire, nu trădează nicio 
expresie de uluire sau entuziasm. Până și celelalte fete, oricât de 
dezamăgite ar fi, se lasă pe spetezele scaunelor, doar cu umerii căzuți. 
Toată lumea știa că acesta avea să fie deznodământul. Îmi amintesc de 
acea familie de grași din Grădina Spiralată, care se plângeau că 
Evangeline Samos deja câștigase. Aveau dreptate. 

Cu o eleganţă fluidă și rece, Evangeline se ridică de pe scaun. De- 
abia îi aruncă o privire lui Cal când îşi întoarce capul peste umăr 
pentru a le surâde cu dispreț fetelor demoralizate. Se delectează cu 
momentul ei de glorie și, atunci când se răsucește spre mine, văd un 
zâmbet nemilos pe chipul ei. 

Când se întoarce, Cal rosteşte același discurs ca al fratelui său. 

— În prezența tatăl lui meu, regele, şi a curţii de nobili, vreau să vă 
cer mâna în căsătorie. Evangeline Samos, mă angajez să onorez 
această promisiune de căsătorie. Acceptaţi? 

— Principe Tiberias, mă angajez să onorez această promisiune de 
căsătorie, declară ea cu o voce care e ciudat de înaltă și gâtuită, 
contrastând cu înfățișarea ei dură. Accept. 

Cu un zâmbet triumfător, Evangeline se așază la loc și Cal se retrage 
la masa lui. El continuă să zâmbească, ca și când acea expresie ar face 
parte din armura lui, însă ea nu pare să observe. 

Apoi simt cum o mână îmi găsește brațul, vârându-și unghiile în 
pielea mea. Mă lupt cu nevoia de a sări din scaun. Evangeline nu 
reacționează, privind în continuare drept înainte, spre acest loc care 
într-o bună zi îi va aparține. Dacă am fi fost în Pilonii, i-aș fi scos 
câțiva dinți. Își apasă unghiile tare în carnea mea. Dacă va face să 
curgă chiar și o picătură de sânge, o picătură de sânge roșu, micul 
nostru joc va lua sfârșit înainte ca măcar să fi avut șansa de-a începe. 
Însă se oprește fix înainte de a-mi rupe pielea, lăsând niște vânătăi pe 
care cameristele mele vor trebui să le ascundă. 

— Dacă ai să-mi stai în drum, am să te omor lent, fetițo cu 
fulgerele, murmură ea arborându-și în continuare zâmbetul. 

Fetiţa cu fulgerele. Porecla asta începe să mă calce pe nervi. 

Pentru a întări cele spuse, brățara netedă din metal pe care o are la 
mână se mișcă, transformându-se într-un cerc cu spini ascuțiți. Fiecare 
vârf străluceşte, implorând să verse sânge. Înghit cu putere, încercând 
să nu mă mișc. Însă ea îmi dă drumul repede, retrăgându-și mâna 
înapoi în poală și redevenind o fată argintie rezervată. Dacă a existat 
vreodată o persoană care să ceară un cot în figură, aceea e Evangeline 
Samos. 

Între timp, publicul a devenit tăcut. Câteva fete au lacrimi în ochi și 


aruncă priviri haine spre Evangeline și chiar și spre mine. Probabil că 
au așteptat toată viaţa lor această zi, iar acum au eșuat. Mi-aș dori din 
tot sufletul să le cedez logodnicul meu, să le ofer ceea ce își doresc cu 
atâta disperare, dar nu pot. Trebuie să par fericită. Trebuie să mă 
prefac. 

— Oricât de minunată și fericită a fost această zi, spune regele 
Tiberias, ignorând atmosfera din sală, trebuie să vă reamintesc de ce s- 
a făcut această alegere. Puterea Casei Samos, împreună cu a fiului 
meu și a tuturor copiilor ce se vor naște din această uniune, ne va 
oferi un ajutor prețios în conducerea acestui popor. Ştiţi cu toţii starea 
precară în care se află regatul nostru, cu războiul din nord și cu 
extremiștii neghiobi, dușmanii stilului nostru de viață, care încearcă să 
ne distrugă din interior. Se prea poate ca Garda Stacojie să pară mică 
și insignifiantă, însă ea reprezintă o mișcare periculoasă pentru frații 
noștri roșii. 

O bună parte din oameni pufnesc batjocoritor când aud cuvântul 
frați, inclusiv eu. 

Mică și insignifiantă. Atunci, de ce au nevoie de mine? De ce să mă 
folosească, dacă Garda Stacojie nu înseamnă nimic pentru ei? Regele e 
un mincinos. Dar încă nu sunt sigură ce anume încearcă să ascundă. Ar 
putea fi vorba de forța Gărzii. Ar putea fi vorba de mine. 

Probabil amândouă. 

— Dacă această tendință rebelă va lua amploare, continuă el, se va 
sfârși cu vărsare de sânge și cu o națiune din nou divizată, ceva ce nu 
pot suporta. Trebuie să păstrăm echilibrul. Evangeline și Mareena ne 
vor ajuta în această privință, pentru binele tuturor. 

Cuvintele regelui stârnesc numeroase murmure. Unii încuviințează, 
alții par nemulțumiți de alegerile de la Turneul Reginelor, însă nimeni 
nu dă glas adevăratelor gânduri. Nimeni nu vorbeşte. Nimeni nu ar 
asculta, chiar dacă ei ar face-o. 

Zâmbind, regele Tiberias înclină capul. A câștigat și știe asta. 

— Forţă şi putere! repetă el. 

Această lozincă se aude în toată sala, în vreme ce toți invitaţii 
rostesc cuvintele. 

Cuvintele mi se împleticesc pe limbă, părând străine. Cal se uită 
lung la mine, privindu-mă cum scandez alături de ceilalți. În acel 
moment mă detest. 

— Forţă și putere! 

Sufăr pe durata banchetului, privind fără să văd, auzind fără să 
ascult. Până și mâncarea, care e mai multă decât am văzut vreodată, 
are un gust fad. Ar trebui să mă bucur de ceea ce probabil e cel mai 
bun prânz din viața mea, dar nu pot. Nici măcar nu pot să vorbesc 
atunci când Maven mi se adresează în șoaptă, pe un ton calm și 


relaxat, menit să mă liniştească. 

— Te descurci foarte bine, îmi spune el, însă eu încerc să-l ignor. 

Aidoma fratelui său, poartă brățară de metal, care poate produce 
flăcări. E o amintire fermă a ceea ce e Maven - un om puternic și 
periculos, un piroman, un argintiu. 

Stând la o masă făurită din cristale, bând un lichid auriu cu bule 
care îmi face capul să mi se învârtească, mă simt ca o trădătoare. Oare 
părinţii mei ce mănâncă în seara asta la cină? Oare ei știu unde mă aflu? 
Sau mama stă pe verandă, așteptând să mă întorc acasă? 

În schimb, sunt captivă într-o încăpere plină de oameni, care, dacă 
ar şti adevărul, m-ar omori fără să stea pe gânduri. Și membrii familiei 
regale, desigur, care m-ar omorî dacă ar putea, care probabil că mă 
vor omori la un moment dat. M-au întors pe dos, înlocuind-o pe Mare 
cu Mareena, o hoțomană cu o coroană, cârpele cu mătasea, roșul cu 
argintiul. Azi-dimineaţă eram servitoare, în seara asta sunt prințesă. 
Ce alte lucruri se vor mai schimba? Ce altceva voi mai pierde? 

— Gata cu asta, spune Maven, vocea lui croindu-și drum prin 
gălăgia banchetului. 

Îmi ia din mână pocalul elegant, înlocuindu-l cu un pahar de apă. 

— Îmi plăcea băutura aia, protestez eu, însă înghit cu lăcomie apa, 
simțindu-mi capul mai limpede. 

Maven pur și simplu ridică din umeri. 

— O să-mi mulțumești mai târziu. 

— Îți mulţumesc, i-o trântesc eu pe un ton batjocoritor. 

Nu am uitat felul în care m-a privit azi-dimineaţă, de parcă eram o 
mizerie pe talpa de la pantof. Însă, acum, privirea lui e mai blândă, 
mai calmă, semănând mai mult cu a fratelui său. 

— Mareena, îmi pare rău pentru felul în care m-am purtat mai 
devreme. 

Numele meu e Mare. 

— Sunt sigură că-ţi pare. 

— Vorbesc serios, insistă el, aplecându-se spre mine. 

Stăm unul lângă altul, împreună cu ceilalți membri ai familiei 
regale, la masa cea înaltă. 

— Doar că... de obicei, prinții mai tineri au posibilitatea de a alege. 
Unul dintre puținele beneficii de a nu fi moștenitorul coroanei, adaugă 
el, cu un zâmbet îngrozitor de forțat. 

Oh. 

— Nu ştiam, îi răspund eu, neștiind ce altceva să spun. 

Ar trebui să-mi pară rău pentru el, însă nu prea pot să simt niciun 
fel de milă pentru un prinţ. 

— Da, ei bine, normal că nu aveai de unde să știi. Nu e vina ta. 

Priveşte înapoi spre oamenii care benchetuiesc, aruncându-și 
privirea precum o undiță. Mă întreb pe cine caută. 


— E aici? șoptesc eu, încercând să par spăsită. Fata pe care ai fi 
ales-o? 

El șovăie, apoi clatină din cap. 

— Nu, nu am pe nimeni în minte. Dar a fost drăguţ să am 
posibilitatea de a alege, știi? 

Nu, nu știu. Eu nu-mi permit luxul de a alege. Nici acum și nici altă 
dată. 

— Nu ca fratele meu. El a crescut știind că nu va avea niciun cuvânt 
de spus în privinţa viitorului său. Bănuiesc că acum știu exact prin ce 
trece. 

— Tu și fratele tău aveţi totul, principe Maven, șoptesc eu cu o voce 
atât de plină de zel, încât ar putea fi o rugăciune. Locuiești într-un 
palat, ai forță, ai putere. Nu ai ști ce înseamnă cu adevărat necazurile, 
nici măcar dacă ţi-ar trage un pumn în dinți, și crede-mă, asta se 
întâmplă foarte des. Așa că scuză-mă dacă nu-mi pare rău pentru 
niciunul dintre voi. 

Iată-ne, eu și gura mea mare. În timp ce îmi revin, bând restul apei 
într-o încercare de a-mi răcori temperamentul, Maven pur și simplu se 
uită lung la mine, cu o privire dură. Însă zidul de gheaţă se retrage, 
topindu-se pe măsură ce privirea i se îmblânzește. 

— Ai dreptate, Mare. Nimănui n-ar trebui să-i pară rău pentru mine. 

Îi simt amărăciunea din glas. Cu un fior, îl văd cum îi aruncă o 
privire pe furiș lui Cal. Fratele său strălucește ca soarele, râzând 
împreună cu tatăl lor. Când Maven se uită din nou la mine, forțează 
un alt zâmbet, însă observ o tristeţe surprinzătoare în ochii săi. 

Oricât aș încerca, nu pot să ignor acel junghi de compasiune pe care 
îl simt pentru prinţul uitat. Însă îmi revin imediat ce îmi amintesc cine 
este el și cine sunt eu. 

Sunt o fată roşie într-o mare de argintii și nu-mi pot permite să-mi 
pară rău pentru nimeni, cu atât mai puţin pentru fiul unui șarpe. 


UNSPREZECE 


Invitaţii toastează spre finalul banchetului, ridicând paharele către 
masa regală. Se ridică rând pe rând, domni și doamne într-un 
curcubeu de culori, încercând să câştige simpatia suveranilor. Curând, 
va trebui să-i învăţ pe toți, potrivind culorile cu casele și casele cu 
oamenii. Maven îmi șoptește numele lor, cu toate că mâine nu mi-i voi 
mai aminti. La început e enervant, dar apoi încep să mă aplec pentru a 
le auzi numele. 

Lordul Samos e ultimul care se ridică şi, când o face, în sală se 
aşterne o tăcere mormântală. Acest om impune respect chiar și printre 
titani. Deși robele lui negre nu ies cu nimic în evidență, fiind croite 
din mătase simplă, şi nici nu poartă bijuterii elegante sau medalii, 
emană o indiscutabilă aură de putere. Nu am nevoie de Maven să-mi 
spună că el reprezintă cea mai prestigioasă casă și că e unul dintre cei 
mai de temuţi oameni. 

— Volo Samos, murmură Maven. Căpetenia Casei Samos. El deține 
şi exploatează minele de fier. Toate pistoalele folosite în război provin 
de pe pământul său. 

Carevasăzică, nu e doar un nobil. Importanţa lui nu vine doar din niște 
simple titluri. 

Toastul lui Volo e scurt și la obiect. 

— Pentru fiica mea, tună el cu o voce joasă, egală și puternică. 
Viitoarea regină. 

— Pentru Evangeline! strigă Ptolemus, sărind în picioare lângă tatăl 
său. 

Ochii săi scapără de jur împrejurul sălii, provocând pe cineva să li 
se opună. Câţiva domni și doamne par enervați, ba chiar mânioși, însă 
își înalță cupele odată cu ceilalți, salutând-o pe noua prințesă. 
Paharele lor reflectă lumina, câte o stea minusculă în mâna unui zeu. 

Când acesta termină, regina Flara și regele Tiberias se ridică în 
picioare, ambii zâmbindu-le musafirilor. Cal se ridică la rându-i, apoi 
Evangeline, urmaţi de Maven și, după un moment de confuzie, de 
mine. Numeroasele case procedează la fel la mesele lor, iar hârșâitul 
scaunelor pe marmură seamănă cu frecatul unghiilor de piatră. Din 
fericire, regele și regina înclină uşor din cap, coboară micul şir de 
trepte și se îndepărtează de masa noastră înaltă. S-a terminat. Am 
trecut cu bine de prima mea seară. 

Cal o ia pe Evangeline de mână și o conduce după ei, cu mine și 
Maven încheind coloana. Când Maven mă ia de mână, pielea lui e 
şocant de rece. 

Argintiii se adună din ambele părţi, privindu-ne extrem de tăcuţi în 
timp ce ne îndepărtăm. Chipurile lor sunt curioase, viclene, crude — și 


în spatele tuturor zâmbetelor false se află un avertisment: ei mă 
urmăresc. Fiecare pereche de ochi care mă studiază din cap până-n 
picioare, căutând fisuri și imperfecțiuni, mă face să mă agit, însă nu 
pot să cedez. 

Nu pot să fac un pas greşit. Nici acum și nici altă dată. Sunt una 
dintre ei. Sunt specială. Sunt o anomalie. Sunt o minciună. Și viaţa mea 
depinde de perpetuarea acestei iluzii. 

Maven mă strânge mai tare de mână, făcându-mă să înaintez. 

— Aproape că s-a terminat, îmi șopteşte el, în timp ce ne apropiem 
de capătul îndepărtat al culoarului. Nu mai e mult. 

Sentimentul de sufocare trece odată ce lăsăm banchetul în urmă, 
însă camerele de supraveghere ne urmăresc cu ochii lor grei și 
electrici. Cu cât mă gândesc mai mult la asta, cu atât mai puternică 
devine privirea lor, până ce ajung să simt camerele înainte să le văd. 
Poate că acesta este un efect advers al „bolii” mele. Poate că e din 
cauză că nu am mai fost niciodată înconjurată de atât de multă 
electricitate și acesta e felul în care trebuie să te simți. Sau poate că 
pur și simplu sunt o ciudăţenie. 

Ajunși înapoi pe coridor, un grup de santinele așteaptă să ne 
însoţească sus. Şi totuși, care sunt amenințările de care se tem acești 
oameni? Cal, Maven și regele Tiberias pot manipula focul. Elara poate 
manipula minţile. De ce anume s-ar putea teme ei? 

Vom răsări, roșii ca zorii zilei. Vocea lui Farley, cuvintele fratelui 
meu, crezul Gărzii Stacojii revin în mintea mea. Ei au atacat deja 
capitala; locul acesta ar putea fi următoarea lor ţintă. Eu aș putea fi o 
țintă. Farley m-ar putea lua drept ostatică într-o altă transmisiune 
deturnată, scoțându-mă la iveală în faţa întregii lumi, într-o încercare 
de a-i submina pe argintii. Priviţi minciunile lor, priviţi această minciună, 
ar spune ea, împingându-mă spre cameră, rănindu-mă pentru a face 
să-mi curgă sânge roșu, astfel încât toată lumea să vadă adevărul. 

Gânduri tot mai nebune îmi apar în minte, unul mai înspăimântător 
şi mai straniu decât altul. Locul ăsta mă face s-o iau razna după numai o 
zi. 

— A mers bine, spune Elara, dezlipindu-se de rege imediat ce 
ajungem în zona apartamentelor regale. 

Se pare că lui nu-i pasă câtuşi de puţin de acest gest. 

— Duceţi fetele în camerele lor. 

Nu poruncește nimănui în special, însă patru santinele se desprind 
imediat de grupul lor. Ochii le strălucesc în spatele măștilor negre. 

— Pot s-o fac eu, spun Cal și Maven la unison. 

Se privesc unul pe celălalt, uimiţi. Elara ridică una dintre 
sprâncenele ei perfecte. 

— Acest lucru ar fi nepotrivit. 

— Am s-o conduc eu pe Mareena și Mavey o poate lua pe 


Evangeline, sugerează Cal, iar Maven strânge din buze când își aude 
porecla. 

Mavey. Cal probabil că îl striga așa când era mic și acum s-a 
pricopsit cu el, emblema unui frate mai mic, mereu în umbră, mereu 
pe locul al doilea. 

Regele ridică din umeri. 

— Elara, lasă-i. Fetele au nevoie de un somn bun și știi bine că 
santinelele provoacă tuturor oamenilor coşmaruri. 

Regele chicoteşte, dând din cap spre străjeri într-o manieră jucăușă. 
Aceştia nu răspund. Nici nu știu dacă au voie să vorbească. 

După o clipă de tăcere, regina se răsuceşte pe călcâie. 

— Prea bine. 

Ca orice soţie, îi displace când soțul o provoacă și, ca orice regină, 
detestă puterea pe care regele o exercită asupra ei. O combinaţie 
nepotrivită. 

— La culcare! ne poruncește regele, pe un ton ușor mai convingător 
și mai autoritar. 

Santinelele rămân cu el, urmându-l când porneşte într-o direcţie 
opusă față de soţia lui. Presupun că nu dorm în aceeași cameră, ceea 
ce nu mă surprinde. 

— Și unde mai exact se află camera mea? întreabă Evangeline, 
privindu-l urât pe Maven. 

Viitoarea regină timidă și rezervată a dispărut, fiind înlocuită de 
diavolița pe care o cunosc. 

Maven înghite adânc când o privește în ochi. 

— Ăăă, pe-aici, domnişoară... doamnă... milady. 

Întinde braţul spre ea, însă ea trece ca o vijelie pe lângă el. 

— Noapte bună, Cal, Mareena, oftează Maven, aruncându-mi o 
privire. 

Nu pot decât să încuviințez spre prințul care se retrage. Logodnicul 
meu. Mi se face greață. Cu toate că a părut politicos, ba chiar amabil, 
tot un argintiu e. Și e fiul Elarei, ceea ce s-ar putea să fie și mai rău. 
Zâmbetele și cuvintele lui frumoase nu pot ascunde asta. Cal e la fel 
de rău, crescut să domnească, să perpetueze această lume divizată. 

O priveşte pe Evangeline dispărând și îi studiază silueta într-o 
manieră care mă face să fiu ciudat de enervată. 

— Ai făcut o alegere foarte bună, murmur eu, de îndată ce ea nu ne 
mai poate auzi. 

Zâmbetul lui Cal dispare într-o clipită, iar el pornește spre camera 
mea, urcând spirala abruptă. Picioruşele mele se luptă să ţină pasul cu 
el, însă lui Cal nu pare să-i pese, fiind căzut pe gânduri. 

Într-un târziu se întoarce spre mine, cu ochii ca niște cărbuni 
încinși. 

— Nu am ales nimic. Toată lumea știe asta. 


— Cel puţin, ştiai că asta urma să se-ntâmple. Azi-dimineaţă, când 
m-am trezit, nu aveam un iubit. 

Văd că îl incomodează cuvintele mele, însă nu-mi pasă. Nu suport 
să-l văd cum îşi plânge de milă. 

— A, da, ştii, mai e și chestia aia cu „o să fii rege”. Lucrul ăsta sigur 
te impulsionează. 

Cal chicotește pe înfundate, însă nu râde. Ochii i se întunecă și face 
un pas în față, studiindu-mă din cap până-n picioare. Nu pare critic, 
doar trist. O mare tristețe se citește în ochii săi aurii-roșietici; un 
băieţel pierdut, aflat în căutarea unei persoane care să-l salveze. 

— Semeni foarte mult cu Maven, spune el după un moment lung, 
care face ca inima să mi-o ia la goană. 

— Te referi la faptul că sunt logodită cu un necunoscut? Da, avem 
asta în comun. 

— Mă refer la faptul că ambii sunteţi foarte inteligenți. 

Nu mă pot abţine să nu pufnesc. Cal habar nu are că eu nu pot trece 
un test de matematică pentru cei de paisprezece ani. 

— Cunoşti oamenii, îi înţelegi, vezi prin ei. 

— Aseară m-am descurcat de minune în privința asta. Chiar am știut 
în tot acel timp că tu erai prințul moștenitor. 

Tot nu-mi vine să cred că asta s-a întâmplat abia aseară. Câte lucruri 
se pot întâmpla în decurs de o zi. 

— Ai ştiut că sunt ca un pește pe uscat. 

Tristeţea lui e contagioasă și mă prinde și pe mine. 

— Am făcut schimb de locuri. 

Brusc, palatul nu mi se mai pare atât de frumos sau atât de 
magnific. Metalul și piatra sunt prea riguroase, prea luminoase, prea 
nenaturale, ţinându-mă captivă în interiorul lor. Și, pe dedesubt, 
bâzâitul electric al camerelor de supraveghere se aude neîntrerupt. 
Nici măcar nu e un sunet, ci o senzaţie în pielea mea, în oasele mele, 
în sângele meu. Parcă din instinct, îmi întind mintea spre electricitate. 
Încetează, îmi spun în gând. Încetează. Mi se face pielea de găină când 
simt un fâsâit sub pielea mea, o energie pârâitoare pe care nu o pot 
controla. Firește că revine acum, când e ultimul lucru pe care mi-l 
doresc. 

Însă senzaţia trece la fel de repede cum a venit, iar electricitatea se 
transformă din nou într-un bâzâit scăzut în intensitate, lăsând ca 
lumea să revină la normal. 

— Eşti bine? 

Cal se uită la mine confuz. 

— Scuze, îngaim eu, clătinând din cap. Mă gândeam. 

El încuviințează și arată de parcă ar vrea să-și ceară scuze. 

— La ai tăi? 

Cuvintele mă lovesc ca o palmă. Nu m-am gândit nicio clipă la ei în 


ultimele câteva ore și asta mă dezgustă. Câteva ore de mătăsuri și 
splendori regale au fost suficiente pentru a mă schimba. 

— Am trimis o scutire pentru fraţii tăi și pentru prietenul tău, și un 
agent la tine acasă, pentru a le transmite părinților tăi unde te afli, 
continuă Cal, gândindu-se că asta s-ar putea să-mi ia o piatră de pe 
suflet. Totuși, nu le putem spune totul. 

Îmi şi imaginez cum a decurs asta. Ăăă, bună ziua! De azi înainte, 
fiica dumneavoastră este o argintie și se va căsători cu un prinț. N-o s-o 
mai vedeţi niciodată, însă vă vom trimite niște bani pentru a vă ajuta. Un 
târg cinstit, nu-i așa? 

— Ei ştiu că tu lucrezi pentru noi și că trebuie să locuieşti aici, însă 
cred în continuare că ești servitoare. Cel puțin deocamdată. Când 
viaţa ta va intra în atenția publicului, vom găsi o cale de a ajunge la o 
înţelegere cu ei. 

— Pot, măcar, să le scriu? 

Scrisorile lui Shade erau mereu o rază de soare în zilele noastre 
mohorâte. Poate că ale mele vor fi la fel. 

Însă Cal clatină din cap. 

— Îmi pare rău, dar nu cred că e cu putință. 

— Mă gândeam eu. 

Mă conduce în camera care prinde imediat viață. Probabil că 
luminile au senzori de mișcare. Așa cum mi s-a întâmplat pe coridor, 
simțurile mi se amplifică și toate impulsurile electrice se transformă 
într-o senzaţie arzătoare în mintea mea. Știu imediat că în cameră se 
află nu mai puţin de patru camere de supraveghere și asta mă face să 
nu mă simt în largul meu. 

— E pentru binele tău. Dacă cineva ar intercepta scrisorile, dacă ar 
afla despre tine... 

— Camerele de supraveghere de aici sunt tot pentru binele meu? 
întreb eu, gesticulând spre cei patru pereţi. 

Simt cum camerele îmi pătrund pe sub piele, urmărind fiecare 
centimetru din mine. E exasperant, iar după o astfel de zi, nu știu câte 
mai pot înghiți. 

— Sunt captivă în acest palat de coșmar, înconjurată de ziduri și 
străjeri și oameni care vor să mă nimicească, și nu pot nici măcar să 
am parte de puţină intimitate în dormitorul meu. 

În loc să se răstească la mine, Cal pare derutat. Ochii săi cercetează 
camera de jur împrejur. Pereţii sunt goi, însă probabil că și el le simte. 
Cum ar putea cineva să nu simtă ochii aceia apăsători? 

— Mare, în dormitorul ăsta nu există nicio cameră de supraveghere. 

Dau din mână enervată, abandonând subiectul. Încă simt bâzâitul 
electric pe pielea mea. 

— Nu fi prost. Le simt! 

Acum pare cu adevărat pierdut. 


— Le simţi? La ce te referi? 

— Eu... 

Însă cuvintele mele mor pe buzele mele când îmi dau seama ce se 
întâmplă: el nu simte nimic. Nici măcar nu știe ce îi spun. Cum i-aș 
putea explica asta, dacă el nu știe deja? Cum i-aș putea spune că simt 
curentul electric din aer ca pe un puls, ca făcând parte din mine? Ca 
pe un al șaselea simț? Oare ar înțelege? 

Oare ar înțelege cineva? 

— Nu e... ceva normal? 

Ceva pâlpâie în ochii săi în timp ce şovăie și încearcă să găsească 
cuvintele potrivite pentru a-mi spune că sunt diferită. Chiar și printre 
argintii, eu sunt cu totul altceva. 

— Nu din câte știu eu, spune el într-un târziu. 

— Nu cred că mai există ceva normal la mine, zic eu cu vocea 
stinsă. 

El dă să spună ceva, apoi se răzgândeșşte. Nu are ce să spună pentru 
a mă face să mă simt mai bine. Nu are deloc ce să facă. 

În basme, fata săracă zâmbește când devine prințesă. În acest 
moment, eu nu știu dacă voi mai zâmbi vreodată. 


DOISPREZECE 
Programul tău e următorul: 


07:30 — mic dejun 
08:00 - protocol 
11:30 — prânz de gală 
13:00 — lecţii 

18:00 — cină 


Lucas te va însoţi la toate. Programul nu poate fi negociat. 
Maiestatea Sa Regina Elara din Casa Merandus 


Biletul e scurt și la obiect, ca să nu mai spun nepoliticos. Mă 
îngrozesc la gândul celor cinci ore de lecţii, amintindu-mi cât de prost 
m-am descurcat la școală. Oftând, arunc biletul înapoi pe noptieră, 
unde cade în lumina soarelui auriu al dimineţii, doar așa, ca să mă 
necăjească. 

La fel ca ieri, cele trei cameriste intră în cameră fără să-și facă 
simțită prezența. Un sfert de oră mai târziu, după ce mă chinui cu o 
pereche de colanţi de piele, o rochie drapată și alte veșminte bizare și 
incomode, ne punem de acord pentru cea mai simplă ţinută pe care o 
pot găsi în dulapul minunilor. O pereche de pantaloni elastici, dar 
rezistenți, o jachetă purpurie cu nasturi argintii şi o pereche de cizme 
lucioase gri. Exceptând părul strălucitor și faţa pictată, aproape că arăt 
din nou ca înainte. 

Lucas așteaptă de cealaltă parte a ușii, bătând cu piciorul în 
podeaua de piatră. 

— Ai întârziat deja un minut, spune el în clipa în care pășesc pe 
coridor. 

— Ai de gând să mă dădăceşti în fiecare zi sau doar până ce învăţ 
cum stau treburile pe-aici? 

Merge la pas cu mine, conducându-mă cu gesturi delicate în direcţia 
bună. 

— Tu ce crezi? 

— Mă bucur că vom avea parte de o prietenie lungă și fericită, 
domnule agent Samos. 

— Asemenea, milady! 

— Nu-mi spune așa! 

— Cum spuneți dumneavoastră, milady! 

Prin comparaţie cu banchetul de aseară, micul dejun pare 
sărăcăcios. „Mica” sală de mese în care ne aflăm e la fel de 


încăpătoare, cu un tavan înalt și o priveliște spre râu, însă masa cea 
lungă e pregătită pentru doar trei persoane. Din nefericire pentru 
mine, celelalte două se întâmplă să fie Elara și Evangeline. Când intru 
cu picioarele târşâite în sală, ele se află deja la jumătatea bolului cu 
fructe. Elara de-abia își ridică ochii spre mine, însă căutătura urâtă a 
lui Evangeline e suficientă pentru ambele. Cu soarele care se reflectă 
în ținuta ei metalică, seamănă cu o stea orbitoare. 

— Ar trebui să mănânci repede, îmi sugerează regina, fără să-şi 
ridice privirea. Lady Blonos nu tolerează întârzierile. 

Vizavi de mine, Evangeline duce o mână la gură și râde. 

— Încă iei lecţii de protocol? 

— Vrei să spui că tu nu iei? 

Inima îmi saltă de bucurie la gândul că nu va trebui să suport 
prezenţa ei la ore. 

— Perfect! adaug eu. 

Evangeline îmi aruncă un zâmbet batjocoritor, ignorând insulta 
mea. 

— Numai copiii iau lecţii de protocol. 

Spre surprinderea mea, regina îmi ia apărarea. 

— Lady Mareena a crescut în condiții deplorabile. Nu știe nimic 
despre lumea noastră, despre așteptările pe care trebuie să le 
împlinească acum. Sunt sigură că îi înţelegi nevoile, nu-i așa, 
Evangeline? 

Admonestarea e calmă, liniștită și amenințătoare. Lui Evangeline îi 
dispare zâmbetul de pe buze și încuviințează, neîndrăznind să se uite 
în ochii reginei. 

— Astăzi, prânzul de gală va avea loc pe Terasa de Cleștar, 
împreună cu doamnele care au participat la Turneul Reginelor și cu 
mamele lor. Încercaţi să nu vă lăudaţi, adaugă Elara. 

Eu n-aş face niciodată asta. Pe de altă parte, Evangeline păleşte, 
echivalentul îmbujorării la roșii. 

— Încă sunt aici? mă trezesc eu că întreb. Chiar şi după ce... n-au 
fost alese? 

Elara încuviinţează. 

— Musafirii noștri vor sta aici timp de câteva săptămâni, pentru a-i 
onora cum se cuvine pe prinț și pe logodnica lui. Nu vor pleca până ce 
nu va lua sfârșit Balul de Rămas-Bun. 

Inima îmi cade și se loveşte de degetele de la picioare. Carevasăzică, 
vor mai urma seri precum cea de ieri, cu mulțimi curioase și mii de 
ochi. Vor pune și întrebări, asta e clar, întrebări la care va trebui să 
răspund. 

— Minunat! 

— Și, după bal, plecăm odată cu ei, continuă Elara, răsucind cuțitul. 
Ne întoarcem în capitală. 


Capitala. Archeon. Știu că, la fiecare sfârșit de vară, familia regală 
se întoarce la Palatul Focului Alb. Diferența e că acum voi pleca 
împreună cu ei. Va trebui să plec, iar această lume pe care nu o pot 
înţelege va deveni singura mea realitate. Nu mă voi mai putea 
întoarce niciodată acasă. Știai asta, îmi spun în gând, ai fost de acord 
cu asta. Însă nu înseamnă că nu mă doare. 

Când ajung din nou pe coridor, Lucas mă zorește prin pasaj. În timp 
ce mergem, se întoarce spre mine și surâde. 

— Ai pepene pe față. 

— Fireşte că am, spun eu enervată, ștergându-mă la gură cu 
mâneca. 

— Lady Blonos e chiar aici, îmi explică el, gesticulând spre capătul 
culoarului. 

— Care e povestea ei? Poate să zboare sau să-și crească flori în 
urechi? 

Lucas intră în joc și îşi permite un mic zâmbet amuzat. 

— Nu chiar. E tămăduitoare. Acum, trebuie să știi că există două 
tipuri de tămăduitori: tămăduitorii de piele și tămăduitorii de sânge. 
Toţi cei din Casa Blonos sunt tămăduitori de sânge, ceea ce înseamnă 
că se pot vindeca pe ei înșiși. Aș putea s-o arunc de pe Reședința 
Soarelui, iar ea s-ar ridica și ar porni din loc vie și nevătămată. 

Mi-aș dori să testez asta, însă nu o spun cu voce tare. 

— N-am mai auzit până acum de tămăduitori de sânge. 

— Nici n-aveai cum s-auzi, de vreme ce lor nu li se permite să lupte 
în arene. Pur și simplu e inutil s-o facă. 

Uau! O altă categorie senzațională de argintii. 

— Așadar, dacă am, ăăă, un episod... 

Lucas devine serios, înțelegând ceea ce vreau să spun. 

— Ea va fi bine. Pe de altă parte, perdelele... 

— De asta mi-au dat-o mie. Fiindcă sunt periculoasă. 

Însă Lucas clatină din cap. 

— Lady Titanos, ţi-au dat-o din cauză că postura corpului tău e 
îngrozitoare și din cauză că mănânci ca un câine. Bess Blonos te va 
învăţa cum să fii o doamnă, iar dacă îi dai foc de câteva ori, n-o să te 
învinuiască nimeni. 

Cum să fiu o doamnă... va fi un calvar. 

Lucas bate la ușă, făcându-mă să tresar. Ușa se deschide pe niște 
balamale silențioase şi netede, scoțând la iveală o încăpere scăldată în 
lumina soarelui. 

— Mă voi întoarce să te iau pentru masa de prânz, mă informează 
el. 

Eu nu fac nicio mișcare, stând cu picioarele plantate în prag, însă 
Lucas mă împinge blând în camera groazei. 


Ușile se închid în urma mea, de data asta separându-mă de culoar și 
de toate lucrurile care ar putea să mă calmeze. Încăperea arată bine, 
dar e simplă, cu un perete întreg plin de ferestre. În rest e goală. 
Bâzâitul camerelor de supraveghere, al luminilor, al electricităţii e 
extrem de puternic aici și aproape că arde aerul din jurul meu cu 
energia lui. Sunt sigură că regina mă urmărește cu atenţie, pregătită să 
râdă la încercările mele de a deveni o persoană decentă. 

— E cineva aici? întreb eu, așteptându-mă la un răspuns. 

Nimic. 

Traversez încăperea și mă îndrept spre multitudinea de ferestre care 
dau înspre curtea interioară. În loc să văd o altă grădină elegantă, sunt 
surprinsă să aflu că această fereastră nu dă deloc înspre afară, ci spre 
o uriașă sală albă. 

Podeaua se află la câteva etaje sub mine și e mărginită de o pistă de 
alergare. În mijloc, o invenţie bizară se mișcă și se răsuceşte, rotindu- 
se fără încetare cu niște brațe metalice întinse. Bărbaţi și femei, cu 
toții în uniformă, se feresc de mașinăria rotitoare. Aceasta prinde 
viteză, răsucindu-se din ce în ce mai tare, până ce în calea ei nu mai 
rămân decât doi oameni. Aceștia sunt sprinteni, aplecându-se și 
ferindu-se cu eleganță și repeziciune. Dispozitivul accelerează cu 
fiecare pas făcut, până ce într-un final încetinește, oprindu-se de tot. 
Cei doi au învins-o. 

Probabil că e un soi de antrenament, pentru securitate sau pentru 
santinele. 

Însă când perechea de atletici care se antrenează se mută spre ţinta 
de trageri, îmi dau seama că nu sunt deloc de la securitate. Cele două 
siluete aruncă în aer mingi de foc de un roșu strălucitor, care 
detonează toate ţintele ce se înalță și coboară. Toate aruncările sunt 
perfecte și, chiar și din acest loc, le recunosc chipurile amândurora. 
Cal și Maven. 

Carevasăzică, asta e ceea ce fac ei în timpul zilei. Nu învață să 
conducă, să fie regi sau chiar lorzi adevăraţi, ci se antrenează pentru 
război. Cal şi Maven sunt creaturi mortale, soldați. Însă bătălia lor nu 
se desfășoară pe front, ci chiar aici, în palat, prin transmisiunile 
televizate, în inima tuturor supușilor. Ei vor conduce, nu doar prin 
drepturile dinastice, ci și prin atotputernicie. Forţă și putere. Este tot 
ceea ce argintiii respectă şi e singurul lucru de care ei au nevoie 
pentru a ţine în sclavie restul populaţiei. 

Evangeline e următoarea. Când ţintele zboară, ea aruncă un val de 
săgeți metalice ascuţite pentru a le doborî rând pe rând. Nu e de 
mirare că a râs de mine când a auzit că iau lecţii de protocol. În vreme 
ce eu sunt aici, învățând cum să mănânc adecvat, ea se antrenează să 
ucidă. 

— Lady Mareena, te bucuri de spectacol? cârâie o voce în spatele 


meu. 

Mă întorc, simțindu-mă puţin agitată. Ceea ce văd nu reuşeşte câtuși 
de puţin să mă calmeze 

Lady Blonos e o privelişte oribilă și am nevoie de toate manierele 
din lume pentru a nu rămâne cu gura căscată. Tămăduitoare de sânge, 
capabilă să se vindece pe ea însăși. Acum înţeleg ce înseamnă asta. 

Probabil că are peste cincizeci de ani, e mai în vârstă decât mama, 
însă pielea ei e netedă şi șocant de strânsă peste oase. Părul ei e de un 
alb perfect, dat pe spate cu pomadă, iar sprâncenele par paralizate 
într-o expresie permanentă de stupoare, arcuite pe fruntea ei lipsită de 
riduri. Totul la ea e bizar, de la buzele mult prea pline până la forma 
prea ascuţită și nefiresc de încovoiată a nasului. Numai ochii cenușii și 
profunzi exprimă o anumită vitalitate. Restul, îmi dau seama, e fals. 
Cumva, a putut să se vindece sau să se schimbe în această 
monstruozitate, într-o încercare de a arăta mai tânără, mai frumoasă, 
mai bine. 

— Îmi cer scuze, reuşesc eu să îngaim, am intrat și nu erați... 

— Am remarcat, mi-o retează ea și simt că deja mă urăște. Stai ca 
un copac în toiul furtunii. 

Mă apucă de umeri și îi trage în spate, forțându-mă să adopt o 
poziție dreaptă. 

— Numele meu e Bess Blonos și voi încerca să te transform într-o 
adevărată doamnă. Într-o bună zi, vei fi prinţesă şi nu te putem lăsa să 
te porţi ca o sălbatică, nu-i aşa? 

Sălbatică. Într-un acces de mânie, îmi vine s-o scuip între ochi. Dar 
ce m-ar costa acest gest? Ce-aș obţine cu el? Nu ar face decât să-i dea 
dreptate. Ba mai rău, îmi dau seama că am nevoie de ea. 
Antrenamentele ei mă vor ajuta să nu o dau în bară și, mult mai 
important, să rămân în viață. 

— Nu, răspund cu o voce firavă. Nu ne putem permite asta. 

Trei ore şi jumătate mai târziu, Blonos mă eliberează din ghearele ei 
şi mă dă în grija lui Lucas. Mă doare spatele de la numeroasele lecţii 
de postură despre cum să stau, cum să mă ridic, cum să merg și 
inclusiv cum să dorm (pe spate, cu brațele întinse pe lângă corp, mereu 
nemișcată), însă asta nu e nimic prin comparaţie cu exercițiile psihice 
la care m-a supus. Mi-a predat un șir nesfârșit de reguli care 
guvernează curtea și mi-a umplut capul cu informaţii despre nume, 
protocoale și etichete. În ultimele câteva ore am beneficiat de un curs 
special, care conţine absolut toate lucrurile pe care trebuie să le știu. 
Am început cât de cât să pricep ierarhia Înaltelor Case, însă sunt 
sigură că oricum o s-o dau în bară într-un fel sau altul. Suntem abia la 
începutul lecţiilor de protocol, însă acum pot măcar să particip la 
ceremonia aia tâmpită organizată de regină, având o vagă idee în 


privința comportamentului pe care trebuie să îl afișez. 

Terasa de Cleştar e relativ aproape; se găsește un etaj mai jos, în 
capătul coridorului, aşa că nu am suficient timp la dispoziţie ca să mă 
adun înainte să dau din nou piept cu Elara și Evangeline. De data asta, 
când trec de ușă, sunt întâmpinată de o briză rece și revigorantă. Sunt 
afară pentru prima dată de când am devenit Mareena, însă acum, cu 
aerul în plămâni și cu soarele pe chipul meu, mă simt de parcă aș fi 
Mare. Dacă închid ochii, pot să mă prefac că tot ceea ce s-a întâmplat 
n-a avut loc niciodată. Dar a avut. 

Spre deosebire de clasa lui Blonos, Terasa de Cleștar e decorată și își 
merită cu prisosință numele. Un acoperiș de sticlă, susținut de coloane 
transparente, sculptate cu măiestrie, se întinde deasupra noastră, 
reflectând soarele într-un milion de culori ce se asortează cu 
veșmintele doamnelor. E un spectacol de o frumuseţe artificială, așa 
cum sunt toate celelalte lucruri din lumea argintiilor. 

Înainte să pot apuca să-mi trag sufletul, două fete se proțăpesc în 
fața mea. Zâmbetele lor sunt false și reci, la fel ca ochii. Judecând 
după culorile pe care le au rochiile lor (bleumarin și roșu, una, negru, 
cealaltă), îmi dau seama că ele aparțin Caselor Iral și Haven. Mătăsoși 
și umbre, îmi amintesc, gândindu-mă la lecţiile lui Blonos legate de 
abilitățile diferitelor familii. 

— Lady Mareena, spun ele la unison, înclinând bățoase din cap. 

Eu procedez la fel, plecând capul așa cum m-a învăţat lady Blonos. 

— Eu sunt Sonya din Casa Iral, se prezintă prima, ridicând bărbia 
mândră. 

Mișcările îi sunt agile și sinuoase, ca ale unei feline. Mătăsoșii sunt 
sprinteni şi tăcuţi, înzestrați cu reflexe excelente și cu un echilibru 
perfect. 

— Eu sunt Elane din Casa Haven, adaugă cealaltă, aproape șoptit. 

Prin comparație cu Sonya, care are părul negru și tenul măsliniu, 
Elane e palidă, cu un păr roșu strălucitor. Lumina săltăreață îi învăluie 
pielea într-o aureolă perfectă, făcând-o să aibă un ten fără cusur. 
Umbrele pot distorsiona lumina. 

— Voiam să-ți urăm bun venit! 

Așa o fi, însă zâmbetele lor forțate și ochii îngustaţi nu par deloc 
prietenoși. 

— Vă mulţumesc! Sunteţi foarte amabile! 

Îmi dreg vocea, încercând să scap de emoţii, însă fetele nu ratează 
acest moment stânjenitor și fac schimb de priviri. 

— Aţi participat şi voi la Turneul Reginelor? întreb eu repede, 
încercând să le distrag atenţia de la îngrozitoarele mele maniere în 
societate. 

Se pare că asta nu face decât să le înfurie. Sonya își încrucișează 
braţele, scoțând la iveală niște unghii ascuţite, de culoarea fierului. 


— Am participat. Evident, nu am fost atât de norocoase ca tine sau 
Evangeline. 

— Scuze... spun eu, înainte să mă pot opri. Mareena nu și-ar cere 
scuze. Vreau să zic, știți că n-am avut nicio intenţie să... 

— Intenţiile tale rămân de văzut, toarce Sonya, semănând din ce în 
ce mai tare cu o pisică. 

Când se întoarce, pocnind din degete astfel încât unghiile i se izbesc 
una de alta, eu tresar speriată. 

— Bunico, vino să faci cunoștință cu lady Mareena! 

Bunico. Aproape că răsuflu ușurată, aşteptându-mă ca o bătrânică 
amabilă să vină legănându-se spre mine și să mă salveze de scorpiile 
astea. Însă mă înșel amarnic. 

În locul unei babe stafidite, apare o formidabilă femeie care pare 
plămădită din oţel. La fel ca Sonya, are tenul de culoarea cafelei și 
părul negru, cu toate că al ei e înspicat cu șuviţe albe. În pofida 
vârstei, ochii ei căprui sunt plini de viaţă. 

— Lady Mareena, dânsa este bunica mea, lady Ara, căpetenia Casei 
Iral, îmi explică Sonya, cu un zâmbet arogant. 

Femeia în vârstă mă studiază cu atenţie, iar privirea ei 
pătrunzătoare e mai rea decât toate camerele de supraveghere la un 
loc. 

— Poate că o cunoşti sub numele de Pantera? 

— Pantera? Nu cred că... 

Dar Sonya continuă să vorbească, bucurându-se să vadă cum mă 
frământ. 

— În urmă cu mulți ani, când războiul a devenit din ce în ce mai 
lent, agenţii secreți au devenit mai importanți decât soldaţii. Pantera a 
fost cea mai bună dintre ei. 

Un spion. Mă aflu faţă-n față cu un spion. 

Forțez un zâmbet, chiar dacă e doar pentru a încerca să-mi ascund 
teama. Palmele încep să-mi transpire și sper că nu sunt nevoită să dau 
mâna cu cineva. 

— E o adevărată plăcere să vă cunosc, milady. 

Ara pur și simplu încuviințează cu o mișcare a capului. 

— Mareena, l-am cunoscut pe tatăl tău. Și pe mama ta. 

— Mi-e tare dor de ei, răspund eu, pentru a o aduce la sentimente 
mai bune. 

Însă Pantera înclină capul într-o parte, privindu-mă perplex. Preţ de 
o secundă pot să văd miile de secrete, câștigate cu greu în umbrele 
războiului, reflectându-se în ochii ei. 

— ȚŢi-i aminteşti? întreabă ea, testându-mi minciuna. 

Rămân fără voce, însă trebuie să continui să vorbesc, să continui să 
mint. 

— Nu, nu mi-i amintesc, dar îmi este dor să am și eu părinți. 


Mama și tata îmi apar brusc în minte, însă îi alung imediat. Trecutul 
meu roșu e ultimul lucru la care ar trebui să mă gândesc. 

— Mi-aş dori ca ei să fi fost alături de mine, pentru a mă ajuta să 
înţeleg toate astea. 

— Hmm, face ea, studiindu-mă din nou. 

Suspiciunea ei mă face să-mi doresc să sar de la balcon. 

— Tatăl tău avea ochii albaștri, la fel și mama ta. 

Şi ochii mei sunt căprui. 

— Sunt diferită în multe alte feluri, iar pe majoritatea nici măcar nu 
le înțeleg, e tot ceea ce reușesc să spun, sperând că explicaţia va fi 
suficientă. 

Pentru prima dată, vocea reginei e salvarea mea. 

— Doamnelor, ce-ar fi să luăm loc? spune ea, vorbind peste toată 
lumea. 

Nu aştept altă ocazie și mă îndepărtez de Ara, de Sonya și de Elaine 
cea tăcută, pentru a mă așeza într-un loc în care pot răsufla ușurată. 

În timpul lecţiilor încep să mă calmez din nou. M-am adresat 
tuturor cum se cuvine și am vorbit atât cât a trebuit, aşa cum am fost 
învățată. Evangeline a vorbit suficient pentru amândouă, onorându-le 
pe doamnele prezente cu „iubirea ei necondiționată” pentru Cal și cu 
onoarea pe care a simţit-o când a fost aleasă. M-am gândit că fetele de 
la Turneul Reginelor aveau să se alieze și să o omoare, însă n-au făcut- 
o, spre iritarea mea. Se pare că numai Sonyei şi bunicii ei le-a păsat că 
eram acolo, cu toate că nu au insistat cu interogatoriul lor. Însă cu 
siguranţă o vor face la un moment dat. 

Când Maven își face apariția, sunt atât de mândră de supraviețuirea 
mea la prânzul de gală, încât prezenţa lui nici măcar nu mă scoate din 
sărite. De fapt, mă simt ciudat de ușurată și mă străduiesc să fiu mai 
puţin rece. El rânjește şi se apropie de mine cu câțiva pași mari. 

— Încă eşti în viață? mă întreabă el. 

Prin comparaţie cu reprezentantele familiei Iral, el seamănă cu un 
cățeluș prietenos. Nu mă pot abţine să nu zâmbesc. 

— Ar trebui s-o trimiţi pe lady Iral înapoi în Ținutul Lacurilor. O să- 
i facă pe lacuștri să capituleze în mai puțin de-o săptămână. 

Maven face eforturi să râdă, însă e un râs găunos. 

— Femeia aia e ca o halebardă. Se pare că nu înțelege că nu mai are 
nicio treabă cu războiul. Te-a luat la întrebări? 

— A fost mai degrabă un interogatoriu. Cred că e mânioasă din 
cauză c-am bătut-o pe nepoată-sa. 

Observ un licăr de teamă în ochii săi și înţeleg. Dacă Pantera începe 
să-și bage nasul în trecutul meu... 

— N-ar trebui să te inoportuneze în felul acesta, murmură el. Am 
să-i povestesc mamei și-o să aibă ea grijă de problema cu care te 


confrunți. 

Chiar dacă nu-mi doresc să am parte de ajutorul său, nu văd nicio 
altă soluție. O femeie ca Ara ar putea să depisteze cu ușurință hibele 
din povestea mea, iar atunci chiar că voi fi terminată. 

— Îți mulţumesc. Mi-ar fi... mi-ar fi de mare ajutor. 

Maven nu mai e îmbrăcat în uniformă, ci în niște veșminte practice 
şi simple. Mă linişteşte întrucâtva să văd că măcar cineva arată atât de 
neceremonios. Însă nu trebuie să permit ca vreun lucru care are 
legătură cu el să mă consoleze. Maven e unul dintre ei. Nu pot uita asta. 

— Ai terminat pe ziua de azi? întreabă el, transformându-și expresia 
serioasă într-o încercare de zâmbet. Dacă vrei, pot să-ți arăt 
împrejurimile. 

— Nu. 

Cuvântul iese prea repede, iar zâmbetul îi dispare de pe chip. 
Încruntarea sa mă neliniștește la fel de tare ca zâmbetul. 

— Urmează lecţiile, adaug eu, sperând să ușurez lovitura. 

Nu prea înţeleg de ce-mi pasă de sentimentele lui. 

— Mama ta adoră programele pe care le face. 

Maven încuviințează, simțindu-se puţin mai bine. 

— Ai dreptate. Ei bine, nu te mai rețin. 

Mă ia delicat de mână. Răceala pe care am simţit-o înainte pe pielea 
lui a dispărut, fiind înlocuită de o căldură încântătoare. Înainte să-mi 
pot retrage mâna, el se răsuceşte pe călcâie și mă lasă acolo singură. 

Lucas îmi acordă câteva clipe pentru a mă aduna, înainte să 
remarce: 

— Ştii, am ajunge acolo mult mai repede dacă te-ai mișca. 

— Lucas, tacă-ți fleanca! 


TREISPREZECE 


Următorul instructor mă așteaptă într-o încăpere plină de sus până 
jos cu mai multe cărți decât am văzut vreodată, cu mai multe cărți 
decât am crezut vreodată că există. Acestea par vechi şi neprețuite. În 
pofida aversiunii mele față de școală și de orice fel de cărți, mă simt 
oarecum atrasă de ele. Însă titlurile și paginile sunt scrise într-o limbă 
pe care n-o înțeleg, un amalgam de simboluri pe care n-aş reuși 
niciodată să le descifrez. 

La fel de mult mă intrigă și hărțile care se întind de-a lungul 
peretelui, hărți ale regatului și ale altor ținuturi, vechi şi noi. Înrămată 
pe peretele îndepărtat, în spatele unui panou din sticlă, se află o hartă 
imensă, colorată, formată din bucăţi de hârtie îmbinate. Aceasta mă 
depășește de cel puțin două ori în înălțime și domină încăperea. 
Decolorată și ruptă pe alocuri, înfăţişează linii roșii și coaste albastre, 
păduri verzi și orașe galbene. Aceasta este lumea veche, lumea de 
dinainte, cu nume vechi și delimitări vechi, care acum nu ne mai sunt 
de niciun folos. 

— E straniu să privesc lumea care a existat cândva, comentează 
instructorul, care apare dintre stivele de cărți. 

Roba sa galbenă, pătată și decolorată de vreme, îl face să semene cu 
o bucată de hârtie în formă umană. 

— Poți găsi locul în care ne aflăm? 

Simpla dimensiune a hărții îmi pune un nod în gât, dar, la fel ca 
toate celelalte, sunt sigură că și întrebarea asta e un test. 

— Pot să-ncerc. 

Norta e în nord-est. Pilonii sunt pe Râul Capitalei, care se varsă în 
mare. După câteva minute de căutări chinuite, găsesc în cele din urmă 
râul și pârâul din apropierea satului meu. 

— Aici, spun eu, indicând un punct dinspre nord, unde presupun că 
se află Cetatea Soarelui. 

El încuviințează, fericit să afle că nu sunt chiar așa de netoată. 

— Mai recunoști ceva? 

Însă, la fel ca în cazul cărților, harta e scrisă într-o limbă 
necunoscută. 

— Nu pot s-o citesc. 

— Nu te-am întrebat dacă poţi s-o citești, îmi răspunde el pe un ton 
amabil. În plus, cuvintele pot minţi. Priveşte dincolo de ele. 

Ridicând din umeri, îmi întorc din nou privirea spre hartă. N-am 
fost niciodată o elevă bună la şcoală, iar acest bărbat va afla cât de 
curând acest lucru. Însă, spre surprinderea mea, îmi place acest joc — 
să cercetez harta, să caut trăsături pe care le recunosc. 

— Acesta ar putea fi Golful Portuar, murmur într-un târziu, 


încercuind zona din jurul unui promontoriu sub formă de cârlig. 

— Corect, spune el, arborând un zâmbet. 

Ridurile din jurul ochilor săi se adâncesc odată cu acest gest, 
arătându-i vârsta. 

— Acesta e Delphie acum, adaugă el, întinzând degetul spre un oraş 
din sud. Şi Archeonul e aici. 

Îşi pune degetul deasupra Râului Capitalei, la câţiva kilometri mai 
spre nord, pe ceea ce pare a fi cel mai mare oraș de pe hartă, din 
întreaga țară a lumii de dinainte. Ruinele. Am auzit numele, în 
şoaptele copiilor mai mari și la fratele meu, Shade. Orașul de Cenușă, 
Dărâmăturile, așa îl numea el. Mă străbate un fior pe șira spinării la 
gândul unui asemenea loc, încă acoperit de fum și de umbre din 
pricina unui război care a avut loc acum mai bine de o mie de ani. 
Oare această lume va ajunge la fel, dacă războiul nostru nu ia sfârșit? 

Instructorul face câțiva pași înapoi pentru a mă lăsa să gândesc. Are 
un mod foarte bizar de a preda; probabil că se va sfârși cu un joc de 
patru ore în care eu mă voi holba la un perete. 

Dar, deodată, sunt foarte conștientă de bâzâitul din această 
încăpere. Sau, mai degrabă, de lipsa lui. Pe tot parcursul zilei am 
simțit greutatea electrică a camerelor de supraveghere, atât de mult, 
încât am renunţat s-o mai remarc. Până acum, când n-o simt deloc. A 
dispărut. Încă pot să simt luminile cum pulsează, însă nu există nicio 
cameră de supraveghere. Nicio pereche de ochi. Elara nu poate să mă 
vadă aici. 

— De ce nu ne urmărește nimeni? 

El pur și simplu clipește. 

— Carevasăzică, există o diferență, murmură el. 

Nu știu la ce se referă și asta mă înfurie. 

— De ce? 

— Mare, eu sunt aici ca să te-nvăţ trecutul, ca să te-nvăţ cum să fii 
argintie și cum să fii, ah, utilă, îmi spune el, expresia devenindu-i 
brusc serioasă. 

Sunt confuză. Simt cum mă străbate un fior de teamă. 

— Mă cheamă Mareena. 

Însă el nu face decât să dea nepăsător din mână, alungând vorbele 
mele neconvingătoare. 

— De asemenea, încerc să te fac să-nțelegi cum de-ai ajuns așa și 
cum funcționează puterile tale. 

— Puterile mele sunt așa deoarece... deoarece sunt argintie. Puterile 
părinţilor mei s-au amestecat — tatăl meu a fost distrugător și mama 
furtunară. 

Mă bâlbâi cu explicația pe care mi-a născocit-o Elara, încercând să-l 
fac să priceapă. 

— Domnule, eu sunt o argintie. 


Spre oroarea mea, el clatină din cap. 

— Ba nu, nu ești, Mare Barrow, și nu trebuie să uiţi niciodată asta. 

Stie. Sunt terminată. S-a dus totul de râpă. Ar trebui să-l rog, să-l 
implor să-mi păstreze secretul, însă cuvintele îmi rămân blocate în gât. 
Sfârșitul bate la ușă și eu nici măcar nu pot deschide gura pentru a-l 
opri. 

— Nu e necesar, continuă el, observându-mi teama. Nu plănuiesc să 
alertez pe nimeni în legătură cu moștenirea ta. 

Ușurarea pe care o simt e de scurtă durată și se transformă într-un 
alt tip de teamă. 

— De ce? Ce vreţi de la mine? 

— În primul rând, sunt un om curios. lar când ai intrat în Turneul 
Reginelor în rolul unei servitoare roșii și ai ieșit drept o argintie de 
viță nobilă, trebuie să recunosc că am fost destul de curios. 

— De aceea nu există nicio cameră de supraveghere aici? 

Mă zbârlesc, îndepărtându-mă de el. Îmi încleștez pumnii și mi-aş 
dori ca fulgerele să vină și să mă protejeze de acest om. 

— Așadar, nu există nicio înregistrare a examinării pe care mi-o 
faceţi? 

— Nu există camere de supraveghere aici, întrucât eu am puterea de 
a le opri. 

Speranţa se aprinde brusc în mine, precum lumina în întuneric. 

— Care e puterea dumneavoastră? îl întreb, cu glas tremurat. 

Poate că e la fel ca mine. 

— Mare, când un argintiu spune „putere” se referă, de fapt, la 
măreție, la forță. Pe de altă parte, „capacitate” se referă la toate 
lucrușoarele prosteşti pe care noi le putem face. 

Lucrușoare prostești. Cum ar fi să rupi un om în două sau să-l îneci în 
scuarul orașului. 

— Mă refer la faptul că sora mea a fost cândva regină, iar acest 
lucru încă mai contează pe-aici. 

— Lady Blonos nu m-a învăţat asta. 

El chicotește. 

— Asta din cauză că lady Blonos te învaţă prostii. Eu n-aş face 
niciodată asta. 

— Așadar, dacă regina era sora dumneavoastră, asta înseamnă că 
sunteți... 

— Julian Jacos, la dispoziția dumneavoastră. 

Se înclină într-o plecăciune adâncă, extrem de comică. 

— Căpetenia Casei Jacos, moștenitorul a nimic altceva decât 
niscaiva cărți vechi. Sora mea a fost răposata regină Coriane, iar 
prințul Tiberias al Şaptelea, sau, așa cum îl numim noi, Cal, e nepotul 
meu. 

Acum, că a spus-o, văd asemănările. Coloritul lui Cal e al tatălui 


său, însă expresia senină, căldura din ochii săi — pe acelea sigur le-a 
moștenit de la mama sa. 

— Așadar, nu aveți de gând să mă transformați într-un soi de 
experiment științific pentru regină? îl întreb, încă precaută. 

În loc să pară jignit, pe Julian îl apucă râsul. 

— Draga mea, regina nu-și dorește nimic altceva decât să dispari. Să 
descopere ce eşti şi să te ajute să înţelegi asta sunt ultimele lucruri pe 
care ea şi le dorește. 

— Dar aveţi oricum de gând s-o faceţi? 

Văd o strălucire în ochii săi, ceva ce seamănă cu furia. 

— Regina nu e atât de influentă pe cât și-ar dori ea să crezi. Eu 
vreau să știu ce anume ești și sunt convins că și tu vrei asta. 

Pe cât de înspăimântată eram acum câteva clipe, pe atât de curioasă 
sunt acum. 

— Da, vreau. 

— Așa ziceam și eu, comentează el, zâmbindu-mi pe deasupra unui 
teanc de cărți. Îmi pare rău să-ți spun că trebuie să fac și ceea ce mi s- 
a cerut, ca să te pregătesc pentru ziua în care vei face un pas înainte. 

Rămân cu gura căscată, aducându-mi aminte de ceea ce mi-a 
explicat Cal în sala tronului. Va fi eroina lor. O argintie crescută drept 
roșie. 

— Vor să mă folosească pentru a opri o revoltă. Într-un fel sau altul. 

— Da, dragul meu cumnat și regina lui cred că tu poţi face asta, 
dacă te folosesc cum trebuie. 

Fiecare cuvânt e înțesat de amărăciune. 

— E o idee stupidă și imposibilă. Nu voi putea face nimic, iar apoi... 

Fraza rămâne în aer. Apoi mă vor omorî. 

Julian îmi urmează șirul gândurilor. 

— Mare, te înșeli. Tu nu înţelegi puterea care sălășluiește în tine, nu 
înţelegi câte lucruri ai putea manipula. 

Îşi uneşte palmele la spate, într-o poziţie bizară. 

— Garda Stacojie e prea radicală pentru cei mai mulți oameni, prea 
drastică și inovativă. Tu, în schimb, reprezinți ideea unei schimbări 
graduale și echilibrate, în care oamenii pot avea încredere. Eşti flacăra 
lentă care va înăbuși o revoltă cu câteva discursuri și zâmbete. Tu le 
poți vorbi roşiilor, le poţi spune cât de nobili, cât de binevoitori, cât 
de drepți sunt regele și argintiii săi. Îi poţi convinge pe oameni să se 
întoarcă înapoi în lanțurile lor. Până și argintiii care contestă puterea 
regelui, până și cei care se îndoiesc pot fi convinși de tine. Iar lumea 
va rămâne la fel. 

Spre surprinderea mea, Julian pare descurajat de această 
perspectivă. În lipsa camerelor bâzâitoare, uit de bunele maniere și 
îmi permit să rânjesc. 

— Și dumneavoastră nu vreţi asta? Sunteţi un argintiu, ar trebui să 


urâţi Garda Stacojie — și pe mine. 

— Să spunem că toți argintiii sunt diabolici e la fel de greșit ca 
atunci când spunem că toți roșiii sunt inferiori, comentează el pe un 
ton grav. Ceea ce vă fac oamenii mei ţie și semenilor tăi e extrem de 
inuman. E profund nedrept să vă asuprească, să vă ţină închiși într-un 
ciclu nesfârșit de foamete și moarte, doar pentru că vă considerăm 
diferiți de noi? Nu e normal. Și așa cum ti-ar putea spune orice student 
la istorie, acest lucru nu se va sfârși prea bine. 

— Însă noi suntem diferiți. 

O singură zi petrecută în această lume m-a învăţat asta. 

— Nu suntem egali. 

Julian se pleoștește, sfredelindu-mă cu privirea. 

— Am în fața mea o dovadă clară a faptului că te-nșeli. 

Julian, ai în fața ta o ciudăţenie. 

— Mare, vrei, te rog, să-mi permiţi să-ți dovedesc că te-nșeli? 

— Și la ce-o să ne folosească asta? Nu va schimba cu nimic 
lucrurile. 

Julia oftează exasperat. Își trece o mână prin părul său castaniu, 
care a început să se rărească. 

— Vreme de sute de ani, argintiii au mers pe acest pământ ca niște 
zei, iar roșiii au fost sclavii lor, până ce ai apărut tu. Dacă asta nu e o 
schimbare, atunci nu știu ce e. 

El mă poate ajuta să supraviețuiesc. Ba chiar și mai bine, s-ar putea să 
mă poată ajuta să trăiesc. 

— Așadar, ce vrei să facem? îl întreb. 

Zilele mele intră într-un ritm, urmând mereu același program. 
Protocolul dimineaţa, lecţiile după-amiaza; între ele, Elara mă plimbă 
pe la toate prânzurile și cinele de gală. Pantera și Sonya încă par 
suspicioase în ceea ce mă privește, însă nu mi s-au mai adresat de la 
banchetul organizat pe Terasa de Cleștar. Se pare că intervenţia lui 
Maven a fost de folos, chiar dacă îmi displace să recunosc asta. 

La următoarea adunare, de data aceasta în sala de mese personală a 
reginei, familia Iral mă ignoră cu desăvârșire. În pofida lecţiilor de 
protocol, prânzul de gală e în continuare copleșitor în timp ce încerc 
să-mi amintesc ce am învăţat. Osanos, acvatici, albastru și verde. Welle, 
verdieni, verde și auriu. Lerolan, ruinători, portocaliu și roșu. Rhambos și 
Tyros, și Nomus, și Iral și multe altele. N-am să înțeleg niciodată cum 
reuşesc oamenii să țină pasul cu ele. 

Ca de obicei, sunt aşezată lângă Evangeline. Sunt dureros de 
conștientă de numeroasele ustensile metalice de pe masă, de toate 
armele letale care se află în mâna nemiloasă a lui Evangeline. De 
fiecare dată când ia cuțitul pentru a-şi tăia mâncarea, corpul mi se 
încordează, așteptând lovitura de graţie. Ca de obicei, Elara știe ce 


gândesc, însă îşi vede în continuare de farfuria ei, cu zâmbetul pe 
buze. Faptul că îi face plăcere să ia parte la războiul nostru tăcut este, 
probabil, un lucru mai rău decât tortura lui Evangeline. 

— Așadar, vă place la Reşedinţa Soarelui, lady Titanos? mă întreabă 
fata care se află în fața mea — Atara, Casa Viper, verde și negru. Animosa 
care a omorât porumbeii. Îmi imaginez că e o nimica toată prin 
comparaţie cu... satul în care aţi locuit înainte. 

Pronunță cuvântul sat de parcă ar fi un blestem și nu pot să nu 
remarc zâmbetul ei arogant. 

Celelalte doamne râd împreună cu ea și câteva șușotesc între ele, 
scandalizate. 

Îmi ia un minut să-i răspund, având în vedere că mă străduiesc din 
răsputeri să nu mă pierd cu firea. 

— Reşedinţa şi Cetatea Soarelui sunt foarte diferite de locurile cu 
care sunt obișnuită, spun eu pe un ton înţepat. 

— Evident, comentează o altă femeie, aplecându-se pentru a se 
alătura conversaţiei. 

O femeie din Casa Welle, judecând după tunica ei în nuanţe de 
verde și auriu. 

— Am făcut odată un tur prin Valea Capitalei și trebuie să recunosc 
că satele roșiilor sunt pur și simplu deplorabile. Nici măcar nu au 
drumuri bune. 

De-abia avem cu ce să ne hrănim, darămite să asfaltăm străzi. 
Maxilarele mi se încleștează până ce simt că dinţii mai au puţin și mi 
se sparg. Încerc să zâmbesc, dar, în schimb, sfârșesc prin a face o 
grimasă, în timp ce doamnele aprobă ceea ce s-a spus adineauri. 

— Cât despre roșii, păi, presupun că nu se pot descurca mai bine cu 
ceea ce au, continuă femeia Welle, încrețindu-și nasul la acest gând. 
Sunt născuţi pentru o asemenea viaţă. 

— Nu e vina noastră că ei s-au născut ca să slujească, comentează 
cu dezinvoltură o fată Rhambos, îmbrăcată într-o ţinută maronie, de 
parcă ar vorbi despre vreme sau despre mâncare. E în natura lor. 

Simt cum mă cuprinde furia, însă o singură privire din partea 
reginei îmi spune că ar fi mai bine să stau în banca mea. În schimb, 
trebuie să-mi fac treaba. Trebuie să mint. 

— Așa e, mă trezesc eu spunând. 

Pe sub masă, mâinile mi se încleştează și mă gândesc că inima s-ar 
putea să mi se sfâșie. 

Deasupra mesei, doamnele ascultă cu atenție. Multe dintre ele 
zâmbesc, altele încuviințează în timp ce eu reafirm convingerile lor 
groaznice cu privire la oamenii mei. Chipurile lor mă fac să vreau să 
urlu. 

— Desigur, continui eu, neputând să mă opresc. Să fii constrâns să 
duci o asemenea viață, fără niciun răgaz, nicio păsuire și nicio șansă 


de scăpare, ar face pe oricine sclav. 

Puținele zâmbete dispar, transformându-se în uluire. 

— Lady Titanos va avea cei mai buni tutori și va primi tot ajutorul 
necesar pentru a se adapta cât mai bine la această nouă viață, 
intervine repede Elara. A început deja lecţiile cu lady Blonos. 

Doamnele murmură aprobator, în timp ce fetele îşi dau ochii peste 
cap. E suficient timp pentru a-mi reveni, pentru a-mi recăpăta 
stăpânirea de sine de care am nevoie pentru a supraviețui acestei 
mese. 

— Ce are de gând să facă Maiestatea Sa Regele în privinţa rebelilor? 
întreabă o femeie, vocea ei răgușită reducând la tăcere toată masa și 
făcându-mă să fiu atentă. 

Toate capetele se întorc spre femeia în uniformă militară. Mai sunt 
câteva doamne care poartă uniforme, însă a ei strălucește datorită 
numeroaselor medalii și decoraţii. Cicatricea urâtă care îi străbate 
chipul pistruiat îmi dă de înţeles că e posibil ca ea să le fi câștigat cu 
adevărat. Aici, la palat, e ușor să uiţi că există un război în 
desfășurare, însă privirea ei hăituită spune că nu va uita, că nu poate 
uita. 

Regina Elara își pune lingura jos cu o eleganță exersată și cu un 
zâmbet la fel de exersat. 

— Doamnă colonel Macanthos, ar fi o exagerare să-i numim rebeli... 

— Și acela e singurul atac pe care l-au recunoscut! ripostează 
doamna colonel, întrerupând-o pe regină. Cum rămâne cu explozia din 
Golful Portuar sau cu aerodromul din Delphie, că tot veni vorba? Trei 
aeronave distruse și încă două furate de la una din bazele noastre! 

Fac ochii mari și nu pot să nu icnesc a mirare împreună cu celelalte 
doamne. Şi mai multe atacuri? Dar în vreme ce doamnele par 
înspăimântate, cu mâinile duse la gură, eu trebuie să mă lupt cu 
nevoia de a zâmbi. Farley a fost destul de ocupată. 

— Doamnă colonel, sunteți cumva inginer? întreabă Elara cu voce 
ascuţită, rece şi răspicată, însă nu-i permite lui Macanthos nici măcar 
să clatine din cap. Atunci, nu aveți cum să-nţelegeţi că o scurgere de 
gaze în Golf e de vină pentru acea explozie. Și vă rog să-mi amintiţi, 
sunteți cumva comandantul vreunor trupe aeriene? A, nu, vă cer 
scuze, sunteți specializată în forțele terestre. Incidentul de la aerodrom 
a fost un exercițiu de antrenament supravegheat de însuși generalul 
lord Laris. A fost personal la Maiestatea Sa Regele și l-a asigurat că 
baza Delphie e cât se poate de sigură. 

Într-o luptă corp la corp, Macanthos probabil c-ar putea s-o 
nimicească pe Elara cu mâinile goale. Dar, în schimb, Elara a făcut-o 
fărâmițe pe doamna colonel numai prin cuvinte. Şi nici măcar n-a 
terminat. Conversaţia cu Julian răsună în mintea mea -— cuvintele pot 
minţi. 


— Scopul lor e să facă rău cetățenilor nevinovaţi, atât argintiilor, 
cât și roșiilor, pentru a semăna teamă și isterie. Ei sunt mici, înfrânați, 
lași și se ascund de dreptatea soțului meu. Să numim fiecare 
potrivnicie şi neînțelegere din regat opera unor asemenea răufăcători 
nu face decât să perpetueze eforturile lor de a ne teroriza pe noi, 
ceilalți. Nu le oferiţi satisfacție acelor monștri. 

Câteva doamne de la masă aplaudă și încuviințează, aprobând 
această minciună colosală a reginei. Evangeline li se alătură, iar 
acțiunea se împrăștie cu repeziciune, până ce numai eu și doamna 
colonel rămânem tăcute. Îmi dau seama că nu crede nicio iotă din 
discursul anterior, însă nu se cuvine să o faci pe regină mincinoasă. 
Nu aici, nu în arena ei. 

Oricât mi-aş dori să stau potolită, știu că nu pot. Sunt Mareena, nu 
Mare, şi trebuie să-mi susţin regina şi cuvintele ei mizerabile. Îmi ridic 
mâinile, aplaudând minciuna Elarei, în timp ce doamna colonel își 
coboară capul. 

Deși sunt mereu înconjurată de servitori și argintii, singurătatea 
începe să se facă simțită. Nu prea mai apuc să-l văd pe Cal, din cauza 
programului său plin de antrenamente, însă el apucă să iasă din 
Reședință, ducându-se să se adreseze trupelor de la o bază apropiată 
sau să-și însoțească tatăl într-o misiune diplomatică. Bănuiesc că l-aș 
putea căuta pe Maven, cu ochii săi albaștri și cu jumătatea de zâmbet, 
însă tot sunt suspicioasă în privința lui. Din fericire, nu suntem 
niciodată lăsați cu adevărat singuri. E o tradiție absurdă de la curte să 
împiedici băieţii și fetele să fie tentaţi, așa cum ar spune lady Blonos, 
însă mă îndoiesc că acest lucru ar fi vreodată valabil și în cazul meu. 

Sinceră să fiu, uneori uit că într-o zi va trebui să mă căsătoresc cu 
el. Ideea că Maven va fi soțul meu nu pare deloc reală. Nici măcar nu 
suntem prieteni, darămite parteneri. Oricât de amabil ar fi, instinctele 
mele îmi spun să nu-i întorc spatele fiului Elarei, căci în mod sigur el 
ascunde ceva. Însă ce anume e acel lucru, habar nu am. 

Învățăturile lui Julian fac ca totul să fie mai ușor de suportat; 
educația de care odată mă feream e acum un punct de lumină în 
marea întunericului care mă înconjoară. Fără camerele de 
supraveghere și fără ochii iscoditori ai Elarei, putem să ne petrecem 
timpul descoperind ceea ce sunt cu adevărat. Însă procesul e lent și ne 
frustrează pe amândoi. 

— Cred că ştiu care e problema ta, îmi spune Julian la sfârșitul 
primei mele săptămâni. 

Mă aflu la câțiva metri de el, cu brațele întinse, arătând, din nou, 
caraghios. La picioarele mele se află un dispozitiv electric bizar, care 
din când în când împroașcă scântei. Julian vrea să îl exploatez, să îl 
folosesc, dar, din nou, am eșuat în a produce fulgerele care m-au băgat 


în toată încurcătura asta. 

— Poate că trebuie să mă aflu într-un pericol de moarte, pufăi eu. 
Oare să-l rugăm pe Lucas să ne-mprumute pistolul său? 

De obicei, Julian râde la glumele mele, însă acum e prea adâncit în 
gândurile sale. 

— Eşti ca un copil, spune el într-un târziu. 

Strâmb din nas la această insultă, însă el continuă liniștit, fără să mă 
bage în seamă. 

— Așa sunt copiii la început, când nu se pot controla. Puterile lor 
apar în momente de stres sau teamă, până când învaţă să-și exploateze 
acele emoţii și să le folosească în avantajul lor. Există un declanșator 
şi tu trebuie să-l găsești pe-al tău. 

Îmi aduc aminte cum m-am simțit în Grădina Spiralată, căzând spre 
ceea ce credeam că era o moarte sigură. Însă atunci când m-am lovit 
de scutul de fulgere, prin venele mele n-a curs teamă, ci pace. Știam că 
sfârșitul sosise şi acceptam că nu puteam face nimic pentru a-l opri — 
mă lăsam dusă. 

— Cel puţin merită o-ncercare, mă îndeamnă Julian. 

Oftând, mă întorc din nou cu fața la perete. Julian a instalat niște 
rafturi din piatră, toate goale, desigur, astfel încât să pot ţinti spre 
ceva anume. Cu coada ochiului îl văd cum face câțiva pași înapoi, fără 
să mă scape din ochi. 

Relaxează-te. Lasă-te dusă, şopteşte vocea din capul meu. Închid 
ochii lent în timp ce mă concentrez, lăsând gândurile să se risipească, 
astfel încât mintea mea să se poată întinde spre electricitatea pe care 
tânjește s-o atingă. Fluxul de energie, viu pe sub pielea mea, mă 
cuprinde din nou, până ce cântă în fiecare mușchi și în fiecare nerv. 
De obicei, acolo e locul în care se oprește, exact la limita senzaţiei, dar 
nu și de data asta. În loc să încerc să mă ţin de el, să mă împing în 
această forță, mă las dusă. Și alunec în ceva ce nu pot explica, într-o 
senzaţie care e totul și nimic, lumină și întuneric, cald și frig, viu și 
mort. Curând, puterea e singurul lucru la care mă gândesc și care 
înlătură toate fantomele și amintirile mele. Inclusiv Julian și cărțile 
încetează să mai existe. Mintea mea e limpede, un hău întunecat în 
care domnește o forță surprinzătoare. Acum, când împung această 
senzație, ea nu dispare, ci se mișcă înlăuntrul meu, din cap până-n 
picioare. În stânga mea, Julian scoate un strigăt de uimire. 

Deschid ochii și văd scântei purpurii și albe sărind din dispozitiv 
spre degetele mele, precum electricitatea dintre două fire. 

Pentru prima dată, Julian a rămas fără grai. La fel ca mine. 

Nu vreau să mă mișc, temându-mă că orice schimbare, oricât de 
mică ar fi, ar putea face fulgerul să dispară. Însă nu scade în 
intensitate. Rămâne, sărind și răsucindu-se în mâna mea precum o 
pisicuță cu un ghem de lână. Pare inofensiv, însă îmi aduc aminte ce 


anume aproape că i-am făcut lui Evangeline. Această putere poate 
provoca distrugeri, dacă îi permit. 

— Încearcă să-l mişti, şopteşte Julian, care mă urmăreşte emoționat, 
cu ochii mari. 

Ceva îmi spune că acest fulger îmi va asculta dorințele. E o parte 
din mine, o parte din sufletul meu, viu în această lume. 

Strâng mâna pumn, iar scânteile reacționează la mușchii mei 
încordați, devenind mai mari, mai luminoase și mai rapide. Îmi ajung 
pe mâneca de la cămașă, mistuind materialul în câteva secunde. 
Aidoma unui copil care aruncă o minge, împing braţul spre rafturile 
de piatră, deschizând pumnul în ultima clipă. Fulgerul zboară prin aer 
într-un cerc de scântei luminoase, ciocnindu-se de rafturi. 

Bum-ul pe care îl scoate mă face să ţip și să cad cu spatele peste un 
teanc de cărți. În timp ce mă rostogolesc pe jos, cu răsuflarea tăiată, 
raftul din piatră solidă se prăbușește, stârnind un nor de praf. Câteva 
scântei pâlpâie o clipă deasupra molozului, înainte să dispară și să lase 
în urmă numai dărâmături. 

— Îmi pare rău pentru raftul ăla, spun eu de sub un teanc de cărți 
căzute. 

Resturile mânecii mele încă fumegă, însă asta nu e nimic, prin 
comparaţie cu bâzâitul din mâna mea. Nervii mei zbârnâie, încărcați 
de energie — a fost o senzație extraordinară. 

Văd cum umbra lui Julian se mișcă prin norul de praf și îl aud cum 
râde pe înfundate atunci când îmi examinează opera. Rânjetul lui alb 
străluceşte prin negură. 

— O s-avem nevoie de o clasă mai mare. 

Are dreptate. În fiecare zi suntem forțați să găsim săli mai noi și mai 
mari în care să ne antrenăm, până ce, o săptămână mai târziu, găsim 
în sfârșit un loc la nivelurile subterane. Aici, pereţii sunt din metal și 
beton, mai rezistenți decât piatra și lemnul decorativ de la nivelurile 
superioare. Felul în care ţintesc e jalnic, ca să nu spunem altceva, iar 
Julian se fereşte de exercițiile mele, însă devine din ce în ce mai ușor 
să adun toată energia de care am nevoie. 

Julian ia notițe în tot acest timp, trecând pe hârtie absolut totul, de 
la bătăile inimii mele până la temperatura unei cești recent distruse. 
Fiecare notiță așternută pe hârtie îi aduce un alt zâmbet nedumerit, 
dar fericit pe chip, cu toate că nu-mi spune de ce. Chiar dacă ar face-o, 
mă îndoiesc c-aș înţelege ceva. 

— Fascinant, murmură el, citind ceva de pe un alt dispozitiv metalic 
care nu știu cum se numește, dar care am înțeles că măsoară energia 
electrică, deși habar n-am cum. 

Îmi frec palmele, privindu-le cum se „descarcă”, aşa cum spune 
Julian. De data asta, mânecile mi-au rămas intacte, mulțumită noilor 


mele veşminte. Sunt rezistente la foc, ceva ce Cal și Maven poartă, 
deși bănuiesc că ale mele ar trebui să fie numite rezistente la șoc. 

— Ce e fascinant? 

Julian șovăie, ca și când n-ar vrea să-mi spună, ca şi când n-ar trebui 
să-mi spună, dar, într-un târziu, ridică din umeri. 

— Înainte să te fi „încărcat” şi să fi prăjit acea biată statuie, îmi 
explică el, gesticulând spre molozul care fumegă și care cândva 
reprezenta bustul unui oarecare rege, am măsurat cantitatea de 
energie electrică din această încăpere. De la lumini, cabluri, chestii de 
genul ăsta. Și acum tocmai te-am măsurat pe tine. 

— Şi? 

— Ai generat dublul celor măsurate de mine mai devreme, spune el 
mândru, însă nu văd de ce asta ar conta. 

Aplecându-se ușor, opreşte cutia cu scântei, aşa cum m-am obișnuit 
eu să-i spun. Pot să simt cum electricitatea scade în intensitate. 

— Încearcă din nou. 

Pufnind, mă concentrez din nou. După câteva clipe, scânteile revin, 
la fel de puternice ca mai devreme. Dar, de data asta, răsar dinlăuntrul 
meu. 

Julian zâmbeşte cu gura până la urechi. 

— Așadar...? 

— Așadar, acest lucru confirmă bănuielile mele. 

Uneori uit că Julian e cărturar şi om de știință. Însă nu ratează 
niciodată ocazia de a-mi aminti acest lucru. 

— Ai produs energie electrică. 

Acum chiar sunt confuză. 

— Aha. Julian, asta-i abilitatea mea. 

— Nu, credeam că abilitatea ta era să manipulezi energia, nu s-o 
creezi, îmi explică el pe un ton din ce în ce mai serios. Mare, nimeni 
nu poate crea. 

— Dar asta n-are nicio noimă. Acvaticii... 

— Manipulează apa care deja există. Ei nu pot folosi ceea ce nu 
există deja. 

— Ei bine, atunci, ce zici de Cal? De Maven? Nu am văzut niciodată 
în jurul lor vreun foc cu care să se joace. 

Julian zâmbeşte, clătinând din cap. 

— Le-ai văzut brățările, nu-i așa? 

— Le poartă mereu. 

— Acele brățări produc scântei, mici flăcări pe care băieţii le pot 
manipula. Fără vreun obiect care să dea naștere unui foc, ei sunt 
lipsiţi de putere. Din acest punct de vedere, toate elementele sunt la 
fel — manipulezi metalul sau apa sau plantele care deja există. Forța 
lor depinde de ceea ce-i înconjoară. Însă nu e și cazul tău, Mare. 

Nu e și cazul meu. Eu sunt diferită. 


— Aşadar, ce vrea să-nsemne asta? 

— Nu sunt foarte sigur. Eşti cu totul altceva. Nici roșie, nici 
argintie. Altceva. Ceva mai mult. 

— Ceva diferit, concluzionez eu. 

Mă aşteptam ca testele lui Julian să mă aducă mai aproape de un 
oarecare răspuns, însă nu au făcut decât să ridice și mai multe 
întrebări. 

— Julian, ce sunt? Ce e în neregulă cu mine? 

Brusc, îmi dau seama că-mi vine foarte greu să respir, iar ochii mi se 
împăienjenesc. Trebuie să clipesc des pentru a-mi înăbuși lacrimile 
fierbinţi, pe care încerc să le ascund de Julian. Cred că tot ceea ce s-a 
întâmplat în ultima vreme m-a ajuns: lecţiile, protocolul, acest loc 
unde nu pot să am încredere în nimeni, unde nici măcar nu sunt eu 
însămi. E sufocant. Vreau să urlu, dar știu că nu pot. 

— Nu e nimic în neregulă să fii diferit, îl aud pe Julian spunând, însă 
cuvintele sunt doar un ecou. 

Gândurile mele, amintirile de acasă, cu Gisa și Kilorn, îl acoperă 
întrutotul. 

— Mare? 

Face un pas spre mine, cu o expresie blândă, însă se opreşte la 
jumătate de metru de mine. Nu pentru binele meu, ci pentru al lui. 
Pentru a se proteja de mine. Cu un strigăt de uimire, observ că 
scânteile au reapărut și că se întind pe antebraţele mele, amenințând 
să mă înghită într-o furtună violentă de lumină. 

— Mare, fii atentă la mine! Mare, controleaz-o! 

Vorbește pe un ton blând, calm, dar ferm. Ba chiar se pare că e 
îngrozit de mine. 

— Mare, controleaz-o! 

Dar nu pot controla nimic. Nici viitorul, nici gândurile, nici această 
putere care e de vină pentru toate problemele mele. 

Însă există totuşi ceva ce pot controla, cel puţin acum. Picioarele 
mele. 

Ca o lașă afurisită ce sunt, dau bir cu fugiţii. 

Coridoarele sunt pustii în timp ce fug mâncând pământul, însă simt 
greutatea invizibilă a miilor de camere de supraveghere. Nu mai e 
mult până ce Lucas sau, mai rău, santinelele mă vor găsi. Simt nevoia 
să respir. Simt nevoia să văd deasupra mea cerul, nu niște bucăți de 
sticlă. 

Stau pe balcon vreo zece secunde înainte să-mi dau seama că plouă. 
Las apa să-mi înlăture furia care clocotește în mine. Scânteile au 
dispărut și au făcut loc unor lacrimi fioroase, urâte. Undeva, în 
depărtare, bubuie un tunet, iar aerul e cald. Însă atmosfera toridă a 
dispărut. Vremea s-a stricat, iar vara va lua sfârșit cât de curând. 
Timpul trece. Viața merge înainte, chiar dacă eu îmi doresc mai mult 


decât orice să rămână la fel. 

Când o mână puternică mă apucă de braţ, aproape că ţip. Două 
santinele stau deasupra mea, privindu-mă din spatele măștilor cu ochii 
lor întunecaţi. Ambii bărbați sunt de două ori cât mine și lipsiţi de 
inimă. Vor să mă ducă înapoi în închisoarea mea. 

— Milady, mârâie unul dintre ei, însă tonul lui nu e deloc 
respectuos. 

— Dă-mi drumul! 

Porunca mea e slabă, aproape o șoaptă. Înghit aerul de parcă mă 
înec. 

— Mai lăsaţi-mă câteva minute, vă rog... 

Însă eu nu sunt stăpâna lor. Ei nu acceptă ordine din partea mea. 
Nimeni n-o face. 

— Aţi auzit-o pe soția mea, spune o altă voce. 

Cuvintele lui sunt ferme și dure, rostite pe un ton regesc. Maven. 

— Daţi-i drumul! 

Când prințul intră pe balcon, nu pot să nu simt un val de ușurare. 
Santinelele se îndreaptă imediat de spate, înclinând din cap în direcția 
lui. Bărbatul care mă ţine pe mine i se adresează lui Maven: 

— Trebuie să ne asigurăm că lady Titanos își respectă programul 
care i-a fost stabilit, îi explică el, însă își slăbeşte strânsoarea. 
Domnule, sunt ordine pe care le-am primit. 

— Atunci, aveţi ordine noi, îi răspunde Maven, pe un ton glacial. O 
voi însoți eu însumi pe Mareena la ora de lecţii. 

— Prea bine, domnule, rostesc santinelele la unison, neputând să 
refuze un prinţ. 

Când cei doi bărbaţi se îndepărtează cu pași apăsați şi cu mantalele 
lor în culorile focului picurând, oftez cu voce tare. Nu mi-am dat 
seama până acum, dar mâinile îmi tremură, aşa că mă văd nevoită să 
le strâng pumn pentru a ascunde asta. Însă Maven e extrem de 
politicos și se preface că n-a observat. 

— Ştii, avem și înăuntru dușuri care funcționează. 

Ridic mâinile și mă şterg la ochi, deși lacrimile s-au amestecat de 
mult cu ploaia, lăsând în urmă doar un nas umed și niște machiaj 
negru. Din fericire, pudra mea argintie rezistă. E realizată din lucruri 
mai puternice decât mine. 

— Prima ploaie a anotimpului, îngaim eu, străduindu-mă să adopt o 
voce normală. A trebuit s-o văd cu ochii mei. 

— Aha, spune el, apropiindu-se de mine. 

Întore capul, sperând să-mi ascund chipul pentru câteva secunde în 
plus. 

— Să ştii că înţeleg. 

Chiar așa? Înţelegi ce înseamnă să fii luat de lângă toate lucrurile pe 
care le iubești, forțat să fii altceva? Să minţi în fiecare minut al fiecărei 


zile, pentru tot restul vieții tale? Să ştii că e ceva în neregulă cu tine? 

Nu am puterea necesară să-i înfrunt zâmbetele compătimitoare. 

— Poţi înceta să te prefaci că știi ceva despre mine sau despre 
sentimentele mele. 

Când îmi aude tonul, face o grimasă. 

— Crezi că nu știu cât de dificil e să fii aici? Cu acești oameni? 

Aruncă o privire peste umăr, de parcă se teme că cineva l-ar putea 
auzi. Însă nu-l ascultă nimeni, cu excepţia ploii şi a tunetelor. 

— Nu pot să spun ce vreau, nu pot să fac ce vreau — cu mama în 
preajma mea, de-abia pot să gândesc ce vreau. Iar fratele meu...! 

— Ce e cu fratele tău? 

Cuvintele îi rămân pe limbă. Nu vrea să le rostească, însă tot le 
simte. 

— El e puternic, talentat, influent, iar eu sunt umbra lui. Umbra 
flăcării. 

Maven expiră lent şi îmi dau seama că aerul care ne înconjoară e 
ciudat de fierbinte. 

— Scuze, adaugă el, făcând un pas înapoi şi lăsând aerul să se 
răcească. În faţa mea, el se transformă la loc în prințul argintiu crescut 
pentru banchete și uniforme. 

— N-ar fi trebuit să spun asta. 

— E în regulă, murmur eu. Mă bucur să aud că nu sunt singura care 
nu se simte în largul ei aici. 

— Asta e ceva ce-ar trebui să știi despre noi, argintiii. Suntem 
întotdeauna singuri. Aici și aici, spune el, arătând spre capul și spre 
inima lui. Acest lucru te face să fii puternic. 

Un fulger trosneşte deasupra, făcând ca ochii săi albaștri să 
lumineze. 

— Ce idioțenie, îi spun eu, iar el râde amar. 

— Lady Titanos, ai face mai bine să-ți ascunzi sentimentele. N-o să 
te ducă nicăieri. 

Mă înfior. Într-un târziu îmi amintesc că plouă şi că probabil arăt 
groaznic. 

— Ar trebui să mă-ntorc la lecţiile mele, murmur eu, intenționând 
să-l las singur pe balcon. 

Dar, el mă prinde de mână. 

— Cred că te pot ajuta cu problema ta. 

Ridic dintr-o sprânceană. 

— Care problemă? 

— Nu pari genul de fată care plânge din nimic. Ţi-e dor de casă. 

Ridică o mână înainte să pot protesta. 

— Putem rezolva asta. 


PAISPREZECE 


Agenţii de securitate patrulează în perechi pe coridorul de lângă 
camera mea, însă cu Maven la braț nu îndrăznesc să mă oprească. Cu 
toate că e seară, cu mult peste ora la care ar fi trebuit să fiu în pat, 
nimeni nu spune vreun cuvânt. Nimeni nu se pune cu un prinț. Nu știu 
încotro ne îndreptăm, dar mi-a promis că mă duce acolo. Acasă. 

Maven e tăcut, dar hotărât, și încearcă să-și rețină un mic zâmbet. 
Nu pot să nu-l privesc cu simpatie. Poate că nu e atât de ticălos. Însă se 
oprește cu mult înainte ca s-o facă — nici măcar n-am ieșit de la etajul 
apartamentelor. 

— lată, am ajuns, spune el, după care bate la ușă. 

Aceasta se deschide după câteva secunde, scoțându-l la iveală pe 
Cal. Înfăţișarea lui mă obligă să fac un pas în spate. E la bustul gol, în 
timp ce restul armurii sale bizare atârnă pe el. Zale de metal, unele 
zimțate, cusute pe material. Remarc vânătaia de deasupra inimii și 
barba nerasă. E pentru prima dată când îl văd după mai bine de-o 
săptămână și e evident că l-am prins într-un moment prost. La început 
se pare că nu mă observă; e ocupat să-și dea jos armura. Înghit în sec. 

— Mavey, am pregătit placa... începe el, însă tace când își ridică 
privirea și mă vede stând lângă fratele său. Mare, cum pot să, ăăă... ce 
pot să fac pentru tine? 

Se bâlbâie și, pentru întâia dată de când îl cunosc, mi se pare că e 
încurcat. 

— Nu sunt foarte sigură, îi răspund, uitându-mă când la el, când la 
Maven. 

Logodnicul meu rânjește cu gura până la urechi, ridicând uşor dintr- 
o sprânceană. 

— Fiindcă e fiul cel bun, fratele meu beneficiază de câteva avantaje, 
îmi explică el, iar atitudinea lui e surprinzător de jucăușă. 

Până și Cal rânjește puţin și își dă ochii peste cap. 

— Mare, voiai să mergi acasă și ţi-am găsit pe cineva care a mai fost 
pe-acolo. 

După câteva clipe de confuzie, îmi dau seama la ce anume se referă 
Maven și cât de proastă sunt fiindcă nu m-am gândit la asta și singură. 
Cal mă poate scoate din palat. Cal a fost la tavernă... El a reușit să iasă 
de-aici, așa că sigur poate să facă asta și pentru mine. 

— Maven, spune Cal printre dinţi, iar rânjetul i se risipește. Ştii prea 
bine că ea nu poate. Nu e o idee bună... 

E rândul meu să vorbesc, să iau ceea ce-mi doresc. 

— Mincinosule! 

Se uită la mine cu ochii săi scăpărători și pătrunzători. Sper că îmi 
vede hotărârea, disperarea, nevoia. 


— Frate, i-am luat totul, murmură Maven, apropiindu-se de el. 
Chiar nu putem să-i oferim asta? 

Apoi, lent, șovăielnic, Cal încuviinţează din cap și îmi face semn să 
intru în camera lui. Ameţită din pricina entuziasmului, mă grăbesc 
înăuntru, aproape ţopăind de pe un picior pe altul. 

Mă duc acasă. 

Maven zăboveşte la ușă și zâmbetul îi piere întrucâtva când mă 
îndepărtez de el. 

— Tu nu vii. 

Nu e o întrebare. 

Maven clatină din cap. 

— Ai deja suficiente lucruri pentru care să-ţi faci griji. 

Nu trebuie să fiu un geniu ca să remarc adevărul din spatele 
cuvintelor lui. Însă doar fiindcă el nu vine nu înseamnă că voi uita în 
două secunde ce a făcut pentru mine. Fără să stau pe gânduri, îmi 
arunc brațele în jurul lui Maven. Preţ de o secundă, el nu schițează 
niciun gest, dar, apoi, încetişor, își pune o mână peste umerii mei. 
Când mă retrag din îmbrăţișare, pe obraji îi apar două pete argintii. 
Simt cum propriul sânge mi se încălzește pe sub piele și îmi bubuie în 
urechi. 

— Să nu staţi mult, ne sfătuieşte el, mutându-și privirea spre Cal. 

Cal îi răspunde cu un zâmbet arogant: 

— Te porți de parcă n-am mai făcut asta niciodată. 

Cei doi frați chicotesc, împărtășind un moment haios intim, exact 
aşa cum i-am văzut pe frații mei făcând de nenumărate ori. Când ușa 
se închide în urma lui Maven, lăsându-mă în compania lui Cal, îmi 
dau seama că animozitatea mea față de cei doi prinți a mai scăzut 
puţin. 

Camera lui Cal e de două ori cât a mea, însă e atât de aglomerată, 
încât pare mai mică. Armuri și uniforme și costume de luptă umplu 
alcovurile de-a lungul pereţilor, toate atârnând de ceea ce bănuiesc că 
sunt manechine făcute pe mărimea lui Cal. Ele tronează deasupra mea 
asemenea unor fantome fără chip, privindu-mă lung, cu niște ochi 
invizibili. Cele mai multe armuri sunt ușoare, realizate din zale de oțel 
şi material gros, însă câteva sunt greoaie, menite pentru bătălii, nu 
pentru antrenamente. Una are chiar și un coif din metal, cu o vizieră 
din sticlă fumurie. Pe mânecă strălucește o stemă, cusută pe 
materialul gri-închis: o coroană neagră și aripi argintii, ambele în 
flăcări. Nu vreau să mă gândesc ce anume înseamnă, la ce servesc 
uniformele sau ce a făcut Cal îmbrăcat în ele. 

Asemenea lui Julian, Cal are teancuri de cărți împrăștiate peste tot, 
revărsându-se în pârâiaşe de cerneală și hârtie. Totuși, nu sunt la fel 
de vechi ca ale lui Julian — cele mai multe par proaspăt legate, bătute 
la mașină și retipărite pe coli plastifiate, pentru a conserva cuvintele. 


Toate sunt scrise în limba comună, care se vorbește în Norta, în 
Ținutul Lacurilor și în Piedmont. În timp ce Cal îşi scoate restul 
armurii şi intră în dressing, eu arunc un ochi printre cărțile lui. 
Acestea sunt ciudate, pline de hărți, diagrame și scheme - manuale 
despre îngrozitoarea artă a războaielor. Una mai violentă ca alta, 
detaliind mișcările militare din ultimii ani și nu numai. Victorii 
importante, înfrângeri sângeroase, arme și manevre - suficiente pentru 
a mă lua cu amețeli. Notiţele lui Cal de pe marginile paginilor sunt și 
mai îngrozitoare, subliniind tacticile preferate, cele pentru care el 
consideră că merită să pierzi vieți omeneşti. În ilustraţii, soldații sunt 
reprezentaţi sub formă de pătrăţele, însă îmi văd acolo fraţii, pe Kilorn 
şi pe ceilalți asemenea lor. 

În spatele cărților, lângă fereastră, există o măsuţă şi două scaune. 
Pe masă e pregătit un joc de societate, iar piesele sunt deja aranjate. 
Nu-l recunosc, însă știu că era instalat pentru Maven. Probabil că se 
întâlnesc în fiecare noapte, ca să se joace și să râdă așa cum fac fraţii. 

— N-o să avem mult timp la dispoziţie pentru vizita asta, strigă Cal, 
făcându-mă să tresar. 

Arunc o privire spre dressing și îi zăresc spatele înalt și musculos în 
timp ce își pune o cămașă pe el. Are multe vânătăi și cicatrice, deşi 
sunt convinsă că, dacă vrea, are la dispoziție o armată întreagă de 
tămăduitori. Din cine ştie ce motiv, a ales să păstreze cicatricele. 

— Atât timp cât îmi văd familia, e suficient, îi răspund eu, găsindu- 
mi de treabă, astfel încât să nu fiu nevoită să mă uit la el. 

Cal iese, de data asta îmbrăcat în haine simple. După o clipă, îmi 
dau seama că sunt aceleași veşminte pe care le-a purtat în seara în 
care l-am cunoscut. Nu pot să cred că nu am remarcat încă de la 
început ce anume era: un lup în piele de oaie. Iar acum eu sunt oaia 
care se preface a fi lup. 

Părăsim în pripă etajul apartamentelor, coborând numeroasele 
niveluri. La un moment dat, Cal coteşte, conducându-mă într-o 
încăpere mare din ciment. 

— Am ajuns. 

E un soi de depozit, doldora de numeroase forme bizare, acoperite 
cu cearșafuri albe. Unele sunt mari, altele sunt mici, însă toate sunt 
ascunse. 

— E o fundătură, protestez eu. 

N-avem de-ales decât să ne întoarcem pe unde am venit. 

— Da, Mare, te-am adus într-un loc fără ieşire, oftează el, pornind 
spre un loc anume. 

Cearșafurile flutură când trece pe lângă ele și pe dedesubt zăresc 
crâmpeie de metal strălucitor. 

— Alte armuri? întreb eu, împungând cu degetul într-una dintre 


forme. Chiar aveam de gând să-ţi spun c-ar trebui să-ți iei mai multe. 
Se pare că cele de sus nu sunt suficiente. De fapt, poate c-ai vrea să 
pui câteva pe tine. Frații mei sunt destul de mari și le place să se ia la 
bătaie cu oamenii. 

Totuși, judecând după colecţia lui de cărți și după mușchii pe care îi 
are, cred că se poate apăra destul de bine. Ca să nu mai vorbim de 
chestia aia cu manipularea focului. 

Cal pur și simplu clatină din cap. 

— Cred că mă descurc şi fără. În plus, arăt ca un agent de securitate 
în chestiile alea. Nu vrem ca ai tăi să-şi facă o impresie greșită despre 
mine, nu-i așa? 

— Ce impresie vrei să le facem? Nu cred că am voie să te prezint 
cum trebuie. 

— Lucrez cu tine și ambii am primit o permisie pentru seara asta. 
Simplu, spune el, ridicând din umeri. 

Ce ușor le vine lor să mintă! 

— Așadar, de ce m-ai însoți acolo? Care e povestea? 

Cu un zâmbet șiret, Cal gesticulează spre forma acoperită de lângă 
el. 

— Sunt șoferul tău. 

Dă la o parte cearșaful și scoate la iveală o invenţie strălucitoare din 
metal și vopsea neagră. Două anvelope, cromaj cu efect de oglindă, 
faruri, un scaun lung din piele — un mijloc de transport cum nu mi-a 
mai fost dat să văd. 

—E o motocicletă, îmi spune Cal, trecându-și o mână peste 
ghidonul argintiu ca un tată mândru. 

Cunoaște și iubește fiecare centimetru din această bestie metalică. 

— E iute, agilă şi te poate duce acolo unde mijloacele de transport 
normale nu pot ajunge. 

— Seamănă... cu o capcană mortală, comentez într-un târziu, 
nefiind în stare să-mi ascund neliniștea. 

Râzând, Cal ridică o cască de pe scaun. Sper din tot sufletul că nu se 
așteaptă să o port, darămite să mai și încalec drăcia asta. 

— Exact asta au spus tata și doamna colonel Macanthos. Încă nu vor 
să o producă în masă pentru armată, dar am să-i conving eu la un 
moment dat. Nu m-am mai bușit niciodată de când am pus roțile la 
punct. 

— Tu ai construit-o? întreb eu uimită, însă el ridică din umeri, de 
parcă ar fi un fleac. Uau! 

— Stai să vezi când ai să mergi cu ea, îmi spune el, întinzându-mi 
casca. 

Fix în acel moment, peretele din față se cutremură, mecanismele lui 
metalice scârțâind pe undeva, după care începe să alunece într-o 
parte, scoțând la iveală noaptea întunecată din spatele lui. 


Râzând, fac un pas înapoi, îndepărtându-mă de bolidul morții. 

— Asta n-o să se-ntâmple! 

Însă Cal nu face decât să zâmbească și să-şi treacă un picior peste 
motocicletă, lăsându-se pe scaun. Motorul prinde viață sub el, torcând 
și huruind. Simt prezența bateriei din interior care alimentează 
bolidul. Motocicleta imploră să i se dea drumul, să străbată drumul 
dintre aici şi acasă. Acasă. 

— E foarte sigură, îți jur! strigă el, pentru a acoperi zgomotul 
motorului. 

Farul se aprinde brusc, iluminând noaptea întunecată din capătul 
încăperii. Ochii roșii-aurii ai lui Cal îi întâlnesc pe ai mei și el întinde 
o mână spre mine. 

— Mare? 

În pofida îngrozitoarei senzații din stomac, îmi pun casca pe cap. 

Nu am mers niciodată cu o aeronavă, dar știu că zborul e probabil o 
experiență similară cu aceasta. Gustul libertății. Motocicleta lui Cal 
devorează drumul cunoscut, luând curbe cu eleganță și 
profesionalism. El e un șofer bun, trebuie să recunosc. Vechiul drum e 
plin de gropi și denivelări, însă el le evită pe toate cu ușurință, chiar și 
atunci când inima mi se ridică în gât. Abia atunci când facem un 
popas la o jumătate de kilometru de oraș îmi dau seama că mă țin de 
Cal atât de tare, încât se vede nevoit să mă desprindă de el. Brusc, mă 
simt rece fără căldura sa, însă alung imediat acest gând. 

— Amuzant, nu-i aşa? întrebă el, oprind motocicleta. 

Picioarele și spatele îmi sunt deja înţepenite din pricina scaunului 
de dimensiuni reduse, însă el se dă jos fără nicio problemă. 

Cu oarecare dificultate, cobor și eu de pe scaun. Genunchii îmi 
tremură puțin, mai mult din cauza agitaţiei, însă cred că sunt bine. 

— Nu va fi prima mea alegere în ceea ce privește mijloacele de 
transport. 

— Adu-mi aminte să te plimb la un moment dat și cu avionul. După 
aia, în mod sigur vei alege motocicletele, îmi răspunde el, în timp ce 
ia bolidul de pe drum și îl ascunde în pădure. 

După ce aruncă niște crengi înfrunzite peste el, se dă înapoi pentru 
a-și admira opera. Dacă nu aș fi ştiut unde anume să privesc, n-aș fi 
remarcat sub nicio formă motocicleta. 

— Să înțeleg că faci asta des? 

Cal se întoarce spre mine, cu o mână în buzunar. 

— Palatele pot deveni... sufocante. 

— Şi barurile aglomerate, barurile roșii, nu sunt? îl întreb, insistând 
asupra subiectului. 

Însă el pornește spre sat, cu pas iute, ca și când ar putea fugi de 
întrebare. 


— Mare, eu nu ies să beau. 

— Atunci, pur și simplu prinzi pungași și împarți locuri de muncă 
alandala? 

Când se oprește brusc și se răsuceşte pe călcâie, eu mă izbesc de 
pieptul său, simțindu-i pentru o clipă greutatea. Apoi îmi dau seama 
că râde cu poftă. 

— Tocmai ai spus alandala? întreabă el printre chicoteli. 

Chipul mi se îmbujorează pe sub stratul de machiaj și îi dau un mic 
brânci. Extrem de nepotrivit, mă admonestez eu în gând. 

— Răspunde la întrebare! 

Zâmbetul îi rămâne, deși râsetele dispar. 

— Nu fac asta pentru mine, spune el. Mare, trebuie să înţelegi. Eu 
nu... Într-o zi am să fiu rege. Nu-mi permit luxul de a fi egoist. 

— Credeam că regele e singura persoană care își permite acel lux. 

Clatină din cap și ochii i se întristează. 

— De-ar fi așa! 

Cal deschide și închide pumnul și aproape că văd focul din 
interiorul lui, care crește odată cu furia. Însă trece, lăsându-i doar o 
scânteie de regret în ochi. Când pornește din nou, pasul lui e mult mai 
lent. 

— Un rege ar trebui să-şi cunoască poporul. De aceea mă furișez, 
murmură el. O fac şi în capitală, și pe frontul de război. Îmi place să 
văd cum se desfășoară cu adevărat lucrurile în regat, în loc să aflu 
aceste informații de la sfetnici și de la diplomaţi. Asta ar face un rege 
bun. 

Se poartă de parcă ar trebui să-i fie rușine că-și dorește să fie un bun 
conducător. Poate că, în ochii tatălui său și ai celorlalți neghiobi, așa 
ar trebui să fie. Forţă şi putere sunt cuvintele pe care Cal le-a învăţat 
de mic. Nu bunătate. Nu amabilitate. Nu empatie sau curaj sau 
egalitate sau orice altceva ar trebui să se afle în sufletul unui adevărat 
suveran. 

— Şi tu ce vezi, Cal? îl întreb, gesticulând spre satul care se 
întrezărește printre copaci. 

Inima îmi saltă în piept, când ştiu că sunt atât de aproape. 

— Văd o lume pe muchie de cuţit. Fără echilibru, o să cadă, oftează 
el, știind că nu e răspunsul pe care îmi doresc să-l aud. Nu știi cât de 
precare sunt lucrurile, cât de puțin mai are lumea asta și cade din nou 
în ruină. Tatăl meu face tot ce-i stă în putință pentru a ne proteja, iar 
eu voi proceda la fel. 

— Lumea mea e deja în ruină, protestez eu, trăgând cu piciorul în 
drumul noroios. 

În jurul nostru, copacii par să se dea la o parte, scoțând la iveală 
locul mlăștinos pe care îl numesc acasă. Prin comparație cu Reședința 
Soarelui, probabil că arată ca o mahala, ca un infern. Oare el de ce nu 


vede asta? 

— Tatăl tău îi protejează pe oamenii tăi, nu pe ai mei. 

— Mare, să schimbi lumea cere niște sacrificii, spune el. Mulţi ar 
muri. Cei mai mulți ar fi roșii. Și, la final, nu ar exista o victorie, nu 
pentru tine. Tu nu știi cum stau lucrurile cu adevărat. 

— Atunci, spune-mi tu! mă zbârlesc eu, urând cuvintele lui. Arată- 
mi tu cum stau lucrurile cu adevărat. 

— Cei din Ţinutul Lacurilor sunt ca noi: au monarhie, nobili, o elită 
de argintii care să-i conducă pe ceilalți. Iar prinții din Piedmont, aliații 
noștri, n-ar susține niciodată o națiune în care roșiii sunt egali. Preria 
și Tiraxes sunt la fel. Chiar dacă Norta s-ar schimba, restul 
continentului nu i-ar permite să reziste. Am fi invadați, divizați, 
sfâșiați. Mai multe războaie, mai mulți morți. 

Îmi aduc aminte de harta lui Julian şi mă gândesc la dimensiunea 
întregii lumi prin comparaţie cu țara noastră. O lume dominată de 
argintii, în care noi nu avem unde fugi. 

— Dacă te înșeli? Dacă Norta e începutul? Schimbarea de care 
ceilalți au nevoie? N-ai de unde să știi încotro duce libertatea. 

Cal nu știe ce răspuns să-mi dea și cădem amândoi într-o tăcere 
amară. 

— Am ajuns, murmur eu, oprindu-mă sub conturul bine cunoscut al 
casei mele. 

Traversez veranda fără să fac vreun zgomot, spre deosebire de Cal, 
sub ai cărui pași tropăiți scârțâie scândurile de lemn. Emană valuri de 
căldură și pentru o secundă mi-l închipui dând foc casei mele. Îmi 
simte neliniștea și își pune o mână caldă pe umărul meu, însă asta nu 
mă relaxează câtuși de puţin. 

— Dacă vrei, pot să aştept dedesubt, șoptește el, luându-mă prin 
surprindere. Nu vrem să riscăm ca ei să mă recunoască. 

— N-o să te recunoască. Deşi frații mei au fost în armată, probabil 
n-ar putea să facă diferenţa între tine și un picior de pat. 

Shade ar putea, gândesc în sinea mea, însă e suficient de istet cât să-și 
țină pliscul. 

— În plus, ai spus că ţi-ai dori să știi care sunt lucrurile pentru care 
nu merită să lupti. 

Spunând acestea, deschid ușa, pășind în casa care nu-mi mai 
aparține. Parcă aș face un salt înapoi în timp. 

În casă răsună un cor de sforăituri, nu doar de la tata, ci şi de la 
forma cu cocoloașe care se află în camera de zi. Bree e tolănit în 
fotoliul plin de lucruri, un munte de mușchi și pături subțiri. Părul său 
închis la culoare e tuns în continuare periuță ca la armată, iar pe față 
şi pe braţe are numeroase cicatrice, dovezi ale timpului petrecut în 
lupte. Probabil că a pierdut vreun pariu cu Tramy, care se răsucește de 
pe-o parte pe alta în patul meu de campanie. Pe Shade nu-l văd 


nicăieri, însă el nu e genul de om care să doarmă mult. Probabil că a 
ieşit la colindat prin sat, căutându-și fostele iubite. 

— Trezirea, somnorosule! râd eu, după care, cu o mișcare iute, trag 
pătura de pe Bree. 

Fratele meu cade pe jos, probabil rănind podeaua mai mult decât pe 
el însuși, și se oprește din rostogolire la picioarele mele. Preţ de o 
secundă, îmi dă senzația că mai are puţin și adoarme la loc. 

Apoi clipeşte de câteva ori spre mine, cu ochii împăienjeniți și 
confuzi. Pe scurt, nu s-a schimbat deloc. 

— Mare? 

— Bree, tacă-ţi fleanca, oamenii încearcă să doarmă! protestează 
Tramy pe întuneric. 

— GURA, TOATĂ LUMEA! tună tata din dormitorul său, făcându-ne 
pe toți să tresărim. 

Nu mi-am dat seama niciodată cât de mult mi-a lipsit asta. Bree 
clipește pentru a-și alunga somnul din ochi și mă trage într-o 
îmbrăţișare, râzând cu poftă. Un bufnet ne dă de știre că Tramy a sărit 
de la mansardă și a aterizat lângă noi. 

— E Mare! strigă el, ridicându-mă în brațe. 

E mai slab decât Bree, însă nu mai seamănă deloc cu păstaia pe care 
mi-o amintesc. Îi simt mușchii sub palme; ultimii ani nu au fost uşori 
pentru el. 

— Mă bucur să te văd, Tramy! șoptesc cu fața lipită de pieptul său, 
simțind că mai am puțin și explodez. 

Ușa dormitorului se deschide larg și o văd pe mama, îmbrăcată în 
halatul ei ponosit. Deschide gura ca să-i muștruluiască pe băieţi, însă, 
când mă vede împreună cu ei, rămâne fără cuvinte. Apoi zâmbește și 
își împreunează palmele. 

— Oh, în sfârșit ai venit să ne vizitezi! 

Tata o urmează în scaunul lui cu rotile, respirând cu dificultate. 
Gisa e ultima care se trezește, însă nu face decât să scoată capul peste 
marginea mansardei şi să se uite la noi. 

Tramy îmi dă drumul într-un târziu, punându-mă înapoi lângă Cal, 
care se descurcă de minune să pară stânjenit și nelalocul lui. 

— Am auzit c-ai devenit fată serioasă și că ţi-ai găsit de muncă, mă 
necăjește Tramy, dându-mi un ghiont între coaste. 

Bree chicotește și îmi ciufuleşte părul. 

— Cei din armată oricum n-o voiau, fiindcă i-ar fi făcut pe toţi la 
buzunare. 

Zâmbind, îi dau un brânci. 

— Se pare că armata nici pe voi nu v-a dorit. Lăsaţi la vatră, ha? 

Tata răspunde în locul lor, înaintând în scaunul lui cu rotile: 

— În scrisoare era menţionată un soi de loterie. Am câștigat o 
scutire pentru băieții familiei Barrow. Şi o pensie militară completă. 


E limpede că tata nu crede nicio iotă, însă nu insistă asupra 
subiectului. Pe de altă parte, mama crede fiecare cuvințel. 

— Minunat, nu-i așa? Guvernul face în sfârșit ceva pentru noi, 
spune ea, sărutându-l pe Bree pe obraz. Și acum tu, care ţi-ai găsit de 
muncă. 

E deosebit de mândră, așa cum n-am mai văzut-o niciodată - de 
obicei păstrează laudele pentru Gisa. E mândră de o minciună. 

— Era și timpul ca această familie să aibă un dram de noroc. 

Deasupra noastră, Gisa pufneşte. Nu o învinovăţesc. Norocul meu i-a 
distrus mâna și viitorul. 

— Da, suntem foarte norocoşi, spune ea pe un ton ironic, 
hotărându-se în sfârșit să ni se alăture. 

Mișcările îi sunt lente, coborând scara cu o singură mână. Când 
ajunge jos, văd că atela ei e înfășurată cu o bucată de material colorat. 
Cu un junghi de tristeţe, îmi dau seama că e una dintre broderiile ei, 
care nu vor mai fi niciodată finalizate. 

Mă întind s-o îmbrăţișez, însă ea se fereşte, stând cu ochii pe Cal. Se 
pare că e singura care l-a observat. 

— FI cine-i? 

Îmbujorându-mă, îmi dau seama că am uitat aproape de tot de Cal. 

— Ah, el e Cal. E un alt servitor de la Reședința Soarelui. 

— Salut, îngaimă el, făcându-i din mână ca prostul. 

Mama chicoteşte ca o școlăriță și îi face înapoi cu mâna, privirea ei 
zăbovind asupra braţelor sale musculoase. Însă tata și frații mei nu 
sunt atât de fermecați. 

— Nu eşti de prin partea asta, mormăie tata, privindu-l pe Cal de 
parcă ar fi un gândac. Îmi dau seama după miros. 

— E din cauza Reședinţei, tată... protestez eu, însă Cal se bagă peste 
mine. 

— Sunt din Golful Portuar, îi explică el, având grijă să renunţe la 
„r”-uri, aşa cum e accentul celor din Port. Am început să lucrez la 
reşedinţa regală de acolo, Dealul Oceanului, iar acum călătoresc cu ei 
când se mută. 

Se uită la mine cu coada ochiului, având o privire atotștiutoare. 

— O mulțime de servitori fac asta. 

Mama suspină și mă ia de mână. 

— Și tu? Trebuie să te duci cu oamenii ăia când pleacă? 

Vreau să le spun că nu eu am ales asta, că nu plec de bunăvoie. Dar 
trebuie să mint, de dragul lor. 

— Era singurul post pe care îl aveau. În plus, e foarte bine plătit. 

— Cred că ştiu ce se petrece aici, mârâie Bree, apropiindu-se foarte 
tare de Cal. 

Spre surprinderea mea, Cal de-abia îl bagă în seamă. 

— Nu se petrece nimic, spune el pe un ton rece, privindu-l pe Bree 


la fel de urât. Mare a ales să lucreze la palat. A semnat un contract 
pentru un an și asta-i tot. 

Pufnind, Bree se îndepărtează de Cal. 

— Îmi plăcea mai mult Warren, bombăne el. 

— Bree, nu te mai purta ca un copil! i-o trântesc eu. 

Mama tresare când îmi aude tonul, de parcă în numai trei 
săptămâni a şi uitat cum vorbeam. În mod straniu, ochii i se umplu de 
lacrimi. A început să te uite. De asta vrea să rămâi. Ca să nu uite. 

— Mamă, nu plânge! spun eu, ducându-mă s-o îmbrățișez. 

E atât de slabă în brațele mele, mult mai slabă decât îmi amintesc. 
Sau poate că nu am observat niciodată cât de fragilă a devenit. 

— Nu e vorba doar de tine, draga mea, e... 

Îşi mută privirea în altă parte, spre tata. Văd durere în ochii ei, o 
durere pe care n-o înțeleg. Ceilalți nu suportă s-o vadă așa. Până și 
tata îşi mută privirea în pământ. În casă se aşterne o tăcere 
apăsătoare. 

Apoi îmi dau seama ce se petrece, de ce anume încearcă ei să mă 
protejeze. Vocea îmi tremură când vorbesc, punând o întrebare la care 
nu vreau să aflu răspunsul: 

— Unde e Shade? 

Mama cedează şi de-abia reușește să ajungă la scaunul de la masa 
din bucătărie înainte să înceapă să plângă în hohote. Bree și Tramy nu 
suportă să privească și se întorc cu spatele. Gisa nu se mișcă, privind 
podeaua de parcă ar vrea să se înece în ea. Nimeni nu vorbește, lăsând 
doar lacrimile mamei și respirația greoaie a tatei să umple locul pe 
care l-a ocupat cândva fratele meu. Fratele meu, fratele meu preferat. 

Mă împleticesc îndărăt din pricina durerii sufletești, însă Cal mă 
prinde la ţanc și îmi recapăt echilibrul. Mi-aș dori să n-o fi făcut. 
Vreau să cad, să simt ceva dur și real, astfel încât durerea din sufletul 
meu să nu fie atât de acută. Îmi duc mâna la ureche, mângâind cele 
trei pietre la care ţin atât de mult. A treia, piatra lui Shade, e rece pe 
pielea mea. 

— Nu voiam să-ți spunem asta într-o scrisoare, șoptește Gisa, 
ciupindu-și atela. A murit înainte să sosească scutirea pentru serviciul 
militar. 

Nevoia de a lovi ceva, de a-mi aduna furia și suferinţa într-un singur 
fulger de energie mistuitoare, nu a fost niciodată mai puternică. 
Controleaz-o, îmi spun în gând. Și eu îmi făceam griji că cel care urma 
să dea foc casei avea să fie Cal; fulgerul poate fi la fel de distrugător ca o 
flacără. 

Gisa se străduiește să-și reprime lacrimile și să vorbească. 

— A încercat să fugă. A fost executat. Decapitat. 

Picioarele îmi cedează atât de repede, încât nici măcar Cal nu apucă 
să mă prindă. Nu pot să aud, nu pot să văd, pot doar să simt. Suferinţă, 


şoc, durere, întreaga lume învârtindu-se în jurul meu. Becurile bâzâie 
atât de tare, încât am senzaţia c-o să-mi rupă capul. Frigiderul pârâie 
în colţ, iar bateria lui veche pulsează precum o inimă ce trage să 
moară. Mă tachinează, mă necăjesc, încercând să mă facă să explodez. 
N-am să cedez. N-am să cedez. 

— Mare, îmi şoptește Cal la ureche, cu braţele în jurul meu, însă ar 
putea la fel de bine să-mi vorbească din celălalt capăt al țării. Mare! 

Îmi scapă un suspin înfrânt şi încerc să-mi recapăt răsuflarea. Îmi 
simt obrajii uzi, deși nu-mi amintesc să fi plâns. Executat. Sângele îmi 
fierbe în vine. E o minciună. Nu a fugit. Era în Gardă. Și ei au aflat. L-au 
omorât pentru asta. L-au ucis. 

Nu am mai simțit niciodată o astfel de mânie. Nici când au plecat 
băieţii, nici când Kilorn a venit la mine. Nici măcar atunci când i-au 
zdrobit mâna Gisei. 

Un ţiuit asurzitor răsună în casă atunci când frigiderul, becurile și 
cablurile din pereţi cresc la intensitate maximă. Electricitatea bâzâie, 
făcându-mă să mă simt vie și furioasă și periculoasă. Acum creez 
energie electrică, proiectându-mi forța prin casă, exact așa cum m-a 
învăţat Julian. 

Cal zbiară, scuturându-mă, încercând oarecum să ajungă la mine. 
Dar nu poate. Puterea e în mine și nu vreau să-i dau drumul. E mai 
bună decât durerea. 

Începe să plouă cu bucăți de sticlă atunci când becurile explodează, 
pocnind ca floricelele de porumb într-un ceaun. Poc, poc, poc. Aproape 
că acoperă țipetele mamei. 

Cineva mă ridică în picioare cu o forță brută. Acea persoană își 
lipește palmele de fața mea, ţinându-mă nemișcată în timp ce 
vorbeşte. Nu ca să mă liniştească, nu ca să empatizeze, ci ca să mă 
scoată din transă. Aș recunoaște oriunde acea voce. 

— Mare, adună-te! 

Ridic privirea ca să văd o pereche de ochi verzi și un chip extrem de 
îngrijorat. 

— Kilorn! 

— Mă gândeam eu c-aveai să te-ntorci la un moment dat, mormăie 
el. Am stat cu ochii după tine. 

Mâinile îi sunt aspre pe pielea mea, dar au un efect calmant. Mă 
aduce înapoi cu picioarele pe pământ, într-o lume unde fratele meu e 
mort. Ultimul bec care a supravieţuit se leagănă deasupra noastră, de- 
abia luminând încăperea și pe membrii familiei mele uluite. 

Însă acesta nu e singurul lucru care luminează întunericul. 

Scântei purpurii și albe dansează în jurul mâinilor mele, devenind 
din ce în ce mai slabe, însă la fel de vizibile ca lumina zilei. Fulgerele 
mele. Nu mai am cum să scap din asta cu o minciună. 

Kilorn mă așază pe un scaun și mă privește cu un mare semn de 


întrebare pe chip. Ceilalți pur și simplu se uită la mine și, cu un junghi 
de tristeţe, îmi dau seama că le e teamă. Însă lui Kilorn nu îi este deloc 
teamă — el e mai degrabă mânios. 

— Ce ţi-au făcut? tună el, ţinându-și mâinile la câțiva centimetri de 
mine. 

Scânteile se risipesc, lăsând în urma lor doar piele și degete 
tremurânde. 

— Nu mi-au făcut nimic. 

Mi-aș dori ca asta să fi fost vina lor. Mi-aș dori să pot trage pe altcineva 
la răspundere pentru ceea ce sunt. Mă uit peste capul lui Kilorn, 
intersectându-mi privirea cu cea a lui Cal. Există ceva în el care 
cedează; încuviințează și vorbeşte cu mine din priviri. Nu trebuie să 
mint în legătură cu asta. 

— Asta e ceea ce sunt. 

Kilorn se încruntă și mai tare. 

— Eşti una de-a lor? 

N-am mai auzit niciodată atât de multă furie, atât de mult dezgust, 
înghesuite într-o singură propoziție. Simt că mor. 

— Eşti? 

Mama își revine prima și, fără vreo urmă de teamă, mă apucă de 
mână. 

— Mare e fiica mea, Kilorn! exclamă ea, fixându-l cu o privire 
înspăimântătoare, pe care nu am mai văzut-o niciodată. Știm cu toții 
asta! 

Membrii familiei mele îşi murmură aprobarea, adunându-se în jurul 
meu, însă Kilorn nu e convins. Mă priveşte de parcă aș fi o străină, de 
parcă nu ne cunoaștem de-o viață. 

— Dă-mi un cuţit și rezolvăm imediat problema! mă răstesc eu, 
privindu-l urât. Am să-ți arăt ce sânge curge prin venele mele! 

Asta îl linişteşte cât de cât. 

— Doar că... nu înțeleg, spune el, dând înapoi. 

Nici eu. 

— Trebuie să-i dau dreptate lui Kilorn. Noi ştim cine eşti, Mare, 
dar... 

Bree se bâlbâie, gândindu-se cum să formuleze asta. Cuvintele nu au 
fost niciodată punctul lui forte. 

— Cum e posibil? 

Nu prea știu ce să spun, dar îmi dau silința să le explic cât mai 
limpede cu putință. Din nou, sunt extrem de conștientă de prezenţa lui 
Cal, care ascultă atent, așa că omit Garda și descoperirile lui Julian, 
pentru a descrie cât mai simplu cu putință ultimele trei săptămâni: 
deghizarea în argintie, logodna cu prințul Maven, lecţiile care mă 
ajută să mă controlez — pare ridicol, însă ei mă ascultă cu atenţie. 

— Nu ştim cum sau de ce, ci doar că asta este, concluzionez eu, 


întinzând cealaltă mână. 

Nu pot să nu observ cum Tramy se fereşte. 

— S-ar putea să nu aflăm niciodată ce înseamnă asta. 

Mama mă strânge mai tare de mână, pentru a-și arăta sprijinul. 
Acest gest mărunt face minuni pentru mine. Sunt în continuare 
mânioasă și extrem de tristă, însă nevoia de a distruge ceva dispare. 
Îmi recapăt o parte din control, suficient cât să-mi ţin în frâu 
instinctele. 

— Eu cred că e un miracol, murmură ea, străduindu-se să 
zâmbească de dragul meu. Mereu ne-am dorit o viață mai bună pentru 
voi, iar acum am primit-o. Bree și Tramy sunt în siguranţă, Gisa n-o să 
trebuiască să-și facă griji, noi putem trăi fericiți, iar tu — ochii ei 
înlăcrimaţi îi întâlnesc pe ai mei —, tu, draga mea, vei fi specială. Ce 
altceva îşi poate dori o mamă? 

Mi-aș dori ca aceste lucruri să fie adevărate, însă scutur din cap, 
zâmbind pentru mama și pentru ceilalți membri ai familiei mele. Mint 
din ce în ce mai bine şi se pare că ei mă cred. Însă nu și Kilorn. El e în 
continuare mânios, încercând să-și țină în frâu o altă izbucnire. 

— Cum e prințul? mă îndeamnă mama. Maven? 

Mă aflu pe un teren periculos. Îl simt pe Cal ascultând cu atenție, 
așteptând să audă ce am de spus despre fratele lui mai mic. Ce pot să 
spun? Că e amabil? Că încep să-l plac? Că încă nu știu dacă pot avea 
încredere în el? Sau, mai rău, că nu mai pot avea niciodată încredere în 
cineva? 

— Nu e cum mă aşteptam. 

Gisa îmi observă neliniștea și se întoarce spre Cal. 

— Așadar, el cine e, paznicul tău? mă întreabă ea, schimbând 
subiectul și făcându-mi iute semn din ochi. 

— Da, spune Cal, răspunzând în locul meu. 

El știe că nu vreau să-mi mint familia, nu mai mult decât e necesar. 

— Şi vă cer mii de scuze, dar ar cam trebui să plecăm. 

Cuvintele lui sunt asemenea unui cuțit răsucit, însă trebuie să îl 
ascult. 

— Da. 

Mama se ridică odată cu mine, strângându-mă atât de tare de mână, 
încât mă tem să nu o rupă. 

— Desigur, noi n-o să spunem nimic. 

— Niciun cuvinţel, intervine tata. 

Frații mei scutură și ei din cap, jurând să păstreze tăcerea, însă 
chipul lui Kilorn se transformă într-o expresie dezaprobatoare. Dintr- 
un motiv sau altul, a devenit extrem de mânios și nu-mi explic de ce. 
Dar și eu sunt mânioasă. Moartea lui Shade e o durere greu de suportat. 

— Kilorn? 

— Mda, am să-mi ţin pliscul! scuipă el. 


Înainte să-l pot opri, se ridică de pe scaun şi iese ca o tornadă. Ușa 
se trânteşte în urma lui, făcând pereţii să se cutremure. Sunt obișnuită 
cu emoțiile lui Kilorn, cu rarele sale momente de disperare, însă acest 
acces de furie e ceva nou pentru el. Nu știu cum să mă comport. 

Atingerea surorii mele mă aduce înapoi la realitate, reamintindu-mi 
că acesta este un moment de rămas-bun. 

— Ce ai tu e un dar, îmi șopteşte ea la ureche. Nu-l irosi. 

— Ai să te-ntorci, nu-i așa? mă întreabă Bree, iar Gisa se dă la o 
parte. 

Pentru prima dată de când a plecat la război, văd teamă în ochii săi. 

— Acum ești prințesă, regulile le stabileşti tu. 

Aș vrea eu. 

Eu și Cal facem schimb de priviri. Îmi dau seama după buzele sale 
strânse și după ochii întunecați care ar trebui să fie răspunsul meu. 

— Am să-ncerc, șoptesc eu cu voce spartă. 

În fond, încă o minciună n-o să facă rău nimănui. 

Când ajungem la marginea Pilonilor, cuvintele Gisei încă mă 
bântuie. Nu a fost nicio urmă de acuzaţie în ochii ei, deși i-am luat 
totul. Acele cuvinte sunt un ecou în vânt, acoperind toate celelalte 
lucruri. Nu-l irosi. 

— Îmi pare rău pentru fratele tău, se hazardează Cal. Nu știam că... 

— ... era deja mort? 

Executat fiindcă a dezertat. O altă minciună. Furia începe din nou să 
clocotească în mine și nici măcar nu vreau s-o controlez. Însă ce pot 
face în legătură cu asta? Ce pot face pentru a-mi răzbuna fratele sau 
chiar și pentru a-i salva pe ceilalți? 

Nu-l irosi. 

— Trebuie să mai fac o oprire. 

Înainte ca însoțitorul meu să poată protesta, afișez cel mai frumos 
zâmbet al meu. 

— N-o să dureze mult, îți promit. 

Spre surprinderea mea, încuviințează lent pe întuneric. 

— Un loc de muncă la Reședința Soarelui e foarte prestigios. 

Will chicotește în timp ce eu iau loc în furgoneta lui. Vechea 
lumânare albastră încă arde, aruncând umbre mișcătoare în jurul 
nostru. După cum bănuiam, Farley nu mai e pe-aici. 

Când mă asigur că portiera și geamurile sunt închise, îmi cobor 
vocea. 

— Will, nu lucrez acolo. Ei... 

Spre surprinderea mea, Will ridică mâna pentru a-mi face semn să 
tac. 

— A, ştiu asta. Ceai? 


— Ăăă, nu. 

Sunt şocată. 

— Cum de...? 

— Acum o săptămână, maimuțele regale au ales o regină și firește c- 
au trebuit să difuzeze asta în oraşele argintii, spune o voce din spatele 
perdelei. 

Silueta iese la iveală, însă nu e Farley, ci un slăbănog deșirat, care 
trebuie să se aplece într-o poziție ciudată pentru a nu șterge acoperișul 
cu capul. Părul său rubiniu și lung se asortează cu centura roșie fixată 
peste trupul său, de pe umăr până pe şold. E prinsă cu aceeași insignă 
sub formă de soare rupt în două, pe care Farley a purtat-o în 
transmisiunea ei. Și nu pot să nu remarc cingătoarea plină de gloanțe 
strălucitoare și cele două pistoale. Şi el face parte din Garda Stacojie. 

— Ai apărut pe toate ecranele argintiilor, lady Titanos. 

Îmi pronunță titlul de parcă ar fi un blestem. 

— Tu și fata Samos. Spune-mi, e atât de neplăcută pe cât pare? 

— El e Tristan, unul dintre locotenenţii lui Farley, intervine Will, 
admonestându-l cu privirea. Tristan, vorbește frumos! 

— De ce? întreb eu pe un ton înțepat. Evangeline Samos e o 
ticăloasă însetată de sânge. 

Zâmbind, Tristan îi aruncă o privire îngâmfată lui Will. 

— Nu toți sunt maimuțe, adaug eu pe un ton aproape șoptit, 
aducându-mi aminte de cuvintele pe care mi le-a adresat Maven mai 
devreme. 

— Vorbești despre prințul cu care te-ai logodit sau despre cel care 
te-aşteaptă în pădure? întreabă Will pe un ton calm, de parcă s-ar 
interesa de preţul făinii. 

Prin comparaţie cu el, Tristan o ia razna, ţâșnind de pe scaunul său. 
Ajung înaintea lui la portieră și întind mâinile în lături. Din fericire, 
îmi menţin controlul. Ultimul lucru de care am nevoie e să 
electrocutez un membru al Gărzii Stacojii. 

— Ai adus un argintiu aici? sâsâie el. Pe prinț? Ştii ce am putea face 
dacă l-am lua? Ce am putea cere în schimb? 

Cu toate că e mai înalt decât mine, nu mă las intimidată. 

— Lasă-l în pace! 

— Câteva săptămâni în lux și sângele tău e la fel de argintiu ca al 
lor, scuipă el, arătând de parcă ar vrea să mă omoare. Ai de gând să 
mă electrocutezi și pe mine? 

Asta doare și el știe. Las mâinile jos, de teamă ca nu cumva să mă 
trădeze. 

— Nu îl protejez pe el, ci pe tine, tâmpitul naibii! Cal e un soldat 
experimentat și ar putea să dea foc întregului sat, dacă ar vrea. 

Nu că ar vrea. Sper. 

Tristan își duce mâna către pistol. 


— Aş vrea să-l văd că-ncearcă. 

Însă Will își pune o mână zbârcită pe brațul lui. Atingerea e 
suficientă pentru a-l face pe rebel să se calmeze. 

— Suficient, șopteşte el. Mare, de ce-ai venit aici? Kilorn e în 
siguranţă, la fel și frații tăi. 

Respir ușurată, stând în continuare cu ochii pe Tristan. El tocmai m- 
a ameninţat c-o să-l răpească pe Cal şi c-o să ceară o răscumpărare. Și, 
dintr-un motiv sau altul, acest lucru mă nelinișteşte cumplit. 

— Fratele... 

Un singur cuvânt rostit şi deja fac eforturi. 

— Shade făcea parte din Garda Stacojie. 

Nu mai e o întrebare, ci un adevăr. Will îşi coboară privirea, spăsit, 
iar Tristan își lasă capul în jos. 

— L-au omorât pentru asta. Mi-au omorât fratele şi eu trebuie să mă 
port ca și când acest lucru nu mă deranjează. 

— Dacă n-o faci, te vor omori și pe tine. 

— Știu asta. Când va sosi timpul, voi spune tot ce vor ei. Dar... 
Vocea îmi tremură puţin. Sunt în palat, în centrul lumii lor. Sunt iute, 
sunt silențioasă și pot ajuta organizaţia. 

Tristan inspiră adânc, îndreptându-se de spate. În pofida atitudinii 
mânioase de mai devreme, în ochii săi zăresc un licăr de mândrie. 

— Vrei să ni te alături. 

— Da. 

Will îşi încleștează maxilarele, sfredelindu-mă cu privirea. 

— Sper că ești conştientă în ce te bagi. Ăsta nu e doar războiul meu 
sau al lui Farley sau al Gărzii Stacojii — e și al tău. Până la final. Și nu 
pentru a-ți răzbuna fratele, ci pentru a ne răzbuna pe noi toți. Ne vom 
lupta pentru cei de dinainte și pentru cei care vor veni. 

Mâna lui noduroasă se întinde spre a mea și, pentru prima dată, 
observ un tatuaj în jurul încheieturii sale: o brățară roșie. Precum cele 
pe care ne obligă ei să le purtăm. Doar că acum el o poartă pentru 
totdeauna. Face parte din el, precum sângele din venele noastre. 

— Eşti alături de noi, Mare Barrow? mă întreabă el, închizându-și 
mâna peste a mea. 

Mai multe războaie, mai mulţi morţi, a spus Cal. Dar există posibilitatea 
ca el să se înșele. Există posibilitatea ca noi să putem schimba lucrurile. 

Îmi încordez degetele şi mă ţin de Will. Simt greutatea acțiunii 
mele, importanţa din spatele ei. 

— Sunt alături de voi. 

— Vom răsări, șoptește el, la unison cu Tristan. 

Îmi amintesc cuvintele și le pot rosti împreună cu ei: 

— Roșii ca zorii zilei. 

În lumina pâlpâitoare a lumânării, umbrele noastre arată ca nişte 
monștri pe pereţi. 


Când eu şi Cal ne întâlnim la periferia orașului, mă simt cumva mai 
ușoară, încurajată de decizia mea și de perspectiva lucrurilor care mă 
aşteaptă. Cal merge la pas cu mine, aruncându-mi din când în când 
câte o privire, însă nu spune nimic. În vreme ce eu aș sta și-n cap 
pentru a scoate un răspuns de la cineva, Cal e complet opusul. Poate 
că e o tactică militară pe care a deprins-o din cărţile lui: lasă dușmanul 
să vină la tine. 

Pentru că asta sunt eu acum. Dușmanul lui. 

Cal mă dezorientează, exact ca fratele său. Ambii sunt amabili, chiar 
dacă știu că sunt o roşie, chiar dacă știu că nici măcar n-ar trebui să 
mă bage în seamă. Însă Cal m-a dus acasă, iar Maven a fost bun cu 
mine, dorindu-și să mă ajute. Stranii băieți. 

Când intrăm din nou în pădure, atitudinea lui Cal se schimbă, 
devenind deodată serios. 

— Va trebui să vorbesc cu regina să-ți schimbe programul. 

— De ce? 

— Aproape c-ai explodat acolo, spune el pe un ton blând. Va trebui 
să începi să te antrenezi cu noi, ca să ne asigurăm că așa ceva nu se va 
mai întâmpla niciodată. 

Julian mă antrenează. Dar până și acea voce firavă din capul meu 
ştie că Julian nu poate înlocui ceea ce fac Cal, Maven și Evangeline. 
Dacă aș învăţa chiar și numai jumătate din ceea ce ştiu ei, cine știe ce 
ajutor aş putea oferi Gărzii? Memoriei lui Shade? 

— Ei bine, dacă mă scoate de la orele de protocol, n-am să refuz. 

Brusc, Cal se întoarce cu spatele la motocicleta lui. 

— Cineva ne urmărește. 

Nu am de gând să-l contrazic. Simţurile de soldat ale lui Cal sunt 
acute, însă ce anume l-ar putea ameninţa aici? De ce anume s-ar putea 
teme în pădurea unui sat adormit și sărac? Un sat plin de rebeli, îmi 
amintesc eu. 

Dar, în locul lui Farley sau al unor revoluționari înarmaţi, cel care 
iese din frunziș e Kilorn. Am uitat cât de descurcăreț e, cât de uşor se 
poate mișca pe întuneric. 

Mâinile lui Cal se sting într-un norișor de fum. 

— A, tu... 

Kilorn își dezlipeşte privirea de pe mine și îi aruncă o căutătură 
urâtă lui Cal, după care își înclină capul într-o plecăciune ironică. 

— Vă rog să mă scuzați, Înălțimea Voastră. 

În loc să încerce să nege asta, Cal se îndreaptă ușor de spate, 
adoptând o poziție regală. Nu îi răspunde și își vede în continuare de 
înlăturarea frunzelor de pe motocicletă. Însă simt că stă cu ochii pe 
mine, urmărind fiecare vorbă între mine și Kilorn. 

— Chiar faci asta? întreabă Kilorn, semănând cu un animal rănit. 


Chiar pleci? Să fii una dintre ei? 

Cuvintele astea ustură mai tare ca o palmă. Asta nu e o alegere, 
vreau să-i spun. 

— Ai văzut ce s-a întâmplat acolo, ce pot să fac. Fi mă pot ajuta. 

Până și eu sunt surprinsă de cât de ușor îmi iese minciuna asta. Într- 
o zi s-ar putea să mă mint chiar și pe mine, să mă păcălesc că sunt 
fericită. 

— Sunt acolo unde trebuie să fiu. 

El clatină din cap, apucându-mă de mână, de parcă ar putea să mă 
tragă înapoi în trecut, unde grijile noastre erau simple. 

— Locul tău e aici. 

— Mare. 

Cal așteaptă răbdător, rezemându-se de scaunul motocicletei sale, 
însă vocea lui e fermă — un avertisment. 

— Trebuie să plec. 

Încerc să trec de Kilorn, să-l las în urmă, însă el nu-mi dă voie. 
Mereu a fost mai puternic decât mine. Şi oricât de tare mi-aş dori să 
mă oprească, nu se poate întâmpla și cu asta, basta. 

— Mare, te rog... 

Un val de căldură ne învăluie ca o rază de soare mai puternică. 

— Dă-i drumul! mârâie Cal, apărând lângă mine. 

Căldura vine dinspre el și aproape că face aerul să tremure. Calmul 
pe care se străduiește să-l mențină începe să scadă, amenințând să se 
dezlănţuie. 

Kilorn îi râde în față, dorindu-și să-l provoace. Însă el seamănă cu 
mine; noi suntem hoți, noi suntem șobolani. Noi știm când să luptăm și 
când să fugim. Șovăind, dă înapoi, trăgându-și degetele peste brațul 
meu. Asta ar putea fi ultima oară când ne vedem. 

Aerul se răceşte, însă Cal nu se îndepărtează. Sunt logodnica fratelui 
său — trebuie să mă protejeze. 

— Ai negociat și pentru mine, pentru a mă scuti de încorporare, 
spune Kilorn, pe un ton blând, înțelegând într-un final prețul pe care 1- 
am plătit. Ai un obicei de a încerca să mă salvezi. 

De-abia reușesc să scutur din cap și mă văd nevoită să-mi pun casca 
pentru a-mi ascunde lacrimile. Târșâindu-mi picioarele, îl urmez pe 
Cal spre motocicletă și mă sui în spatele lui. 

Kilorn merge cu spatele, tresărind când Cal turează motorul. Apoi 
îmi rânjeşte, trăsăturile sale transformându-se într-o expresie care 
obișnuia să mă facă să vreau să-i trag un pumn. 

— Am să-i transmit lui Farley salutările tale. 

Motocicleta mugește ca o bestie, ducându-mă departe de Kilorn, de 
Pilonii şi de fosta mea viață. Teama curge prin venele mele ca o 
otravă, până când sunt speriată din cap până-n picioare. Însă nu 
pentru mine. Nu acum. Mă tem pentru Kilorn, pentru prostia pe care 


are de gând s-o facă. 
Se duce s-o găsească pe Farley. Și o să i se alăture. 


CINCISPREZECE 


A doua zi dimineaţă, când deschid ochii, observ o siluetă întunecată 
stând lângă patul meu. Gata, până aici mi-a fost. Am plecat, am încălcat 
regulile, iar acum o să mă omoare pentru asta. 

Însă n-am de gând să mă dau bătută fără luptă. 

Înainte ca silueta să apuce să mă lovească, sar din pat, pregătită să 
mă apăr. Muşchii mi se încordează în timp ce în interiorul meu prinde 
viață acel bâzâit încântător. Însă, în locul unui asasin, mă trezesc că 
dau nas în nas cu o uniformă roșie. Și o recunosc pe femeia care o 
poartă. 

Walsh arată exact ca acum câteva secunde, cu toate că eu sigur nu 
mai arăt. Stă lângă un cărucior metalic pe care se află ceai, pâine şi o 
multitudine de mâncăruri pentru micul dejun. Mereu o cameristă 
harnică, nu scoate niciun cuvânt, însă ochii ei ţipă la mine. Se uită 
lung la mâna mea, unde în jurul degetelor dansează bine cunoscutele 
scântei. Îmi frec mâinile, până ce acestea dispar înapoi în pielea mea. 

— Îmi pare atât de rău! exclam eu, îndepărtându-mă de ea. 

Ea tace în continuare. 

— Walsh... 

Însă ea preferă să-și facă de treabă cu mâncarea. Apoi, spre mare 
mea surpriză, rostește pe mutește cinci cuvinte pe care am început să 
le știu ca pe o rugăciune -— sau ca pe un blestem. Răsar, roșie ca zorii 
zilei. 

Înainte să-i pot răspunde, înainte ca șocul să mi se citească pe chip, 
Walsh îmi împinge o ceașcă de ceai în mână. 

— Așteaptă... 

Întind mâna, însă ea se fereşte, făcând o plecăciune adâncă. 

— Milady, spune ea pe un ton înțepat, punând punct conversației 
noastre. 

O urmăresc cum iese din cameră și mă lasă doar cu ecoul cuvintelor 
ei nerostite. 

Walsh face parte din Garda Stacojie. 

Ceaşca de ceai e rece în mâna mea. Straniu de rece. 

Mă uit în jos și observ că nu e plină de ceai, ci de apă. Iar pe fundul 
ceştii se află o bucăţică de hârtie care împrăștie cerneală. În timp ce 
citesc mesajul, cerneala se dizolvă și distruge orice urmă existentă, 
până ce nu mai rămâne decât un lichid cenușiu și o bucată de hârtie 
albă şi încreţită. Nicio dovadă a primului meu act de rebeliune. 

Mesajul nu e greu de reţinut, căci e format din trei cuvinte. 


La miezul nopții. 


Gândul că am o legătură atât de apropiată cu grupul ar trebui să mă 
liniștească, însă, din cine ştie ce motiv, mă trezesc că mă ia cu fiori. 
Poate că nu sunt urmărită doar de camerele de supraveghere. 

Și nu e singurul bilet care mă așteaptă. Noul meu program se află pe 
noptieră, scris cu acea caligrafie exasperant de perfectă a reginei. 


06:30 — micul dejun 
07:00 — antrenament 
10:00 — protocol 
11:30 — prânz de gală 
13:00 — protocol 
14:00 — lecţii 

18:00 — cină 


Lucas te va însoţi la toate. Programul nu poate fi negociat. 
MS Regina Elara 


— Carevasăzică, te-au băgat în sfârșit la antrenamente? îmi surâde 
Lucas cu o urmă de mândrie, în timp ce mă conduce la prima mea 
sesiune. Ai fost ori prea cuminte, ori prea obraznică. 

— Câte puţin din amândouă. 

Mai mult obraznică, gândesc eu, aducându-mi aminte de episodul 
petrecut ieri-seară acasă la mine. Știu că noul meu program e opera 
lui Cal, însă nu mă așteptam să acționeze atât de iute. Ca să fiu 
sinceră, sunt entuziasmată că voi începe antrenamentele. Dacă 
seamănă cu ceea ce am văzut că fac Maven și Cal, mai ales în ceea ce 
privește controlul puterilor, voi fi cu mult în urmă, însă cel puţin voi 
avea cu cine să vorbesc. Și, dacă sunt cu adevărat norocoasă, 
Evangeline va cădea grav bolnavă și va rămâne la pat pentru tot restul 
vieţii ei nefericite. 

Lucas clatină din cap, chicotind. 

— Fii pregătită! Instructorii sunt celebri fiindcă i-au făcut praf până 
şi pe cei mai puternici soldați. N-o să le placă deloc impertinenţa ta. 

— Mie n-o să-mi placă deloc să fiu făcută praf, ripostez eu. Cum au 
fost antrenamentele tale? 

— Păi, am intrat direct în armată la vârsta de nouă ani, așa că 
experiența mea a fost un pic diferită, spune el, şi privirea i se întunecă 
când își amintește de acele zile. 

— Nouă ani? 

Această idee mi se pare imposibilă. Cu sau fără puteri, acest lucru 
nu poate fi adevărat. 

Însă Lucas ridică din umeri, de parcă ar fi o nimica toată. 

— Frontul e cel mai bun loc pentru antrenamente. Până și cei doi 


prinți s-au antrenat o perioadă pe front. 

— Dar acum tu ești aici, spun eu. 

Privirea îmi zăbovește pe uniforma lui Lucas, pe negrul și argintiul 
securității. 

— Nu mai ești soldat. 

Pentru prima dată, zâmbetul ironic al lui Lucas dispare cu 
desăvârșire. 

— E extenuant, recunoaște el, mai mult pentru sine decât pentru 
mine. Bărbaţii nu sunt făcuţi să reziste prea mult în război. 

— Şi roşiii sunt? mă trezesc eu întrebând. 

Bree, Tramy, Shade, tata, tatăl lui Kilorn. Și mii de alți oameni. 
Milioane. 

— Ei rezistă mai bine decât argintiii într-un război? 

Când ajungem la ușa sălii de antrenamente, Lucas îmi răspunde într- 
un final, dându-mi senzaţia că se simte ușor stânjenit. 

— Așa funcționează lumea. Roșiii slujesc, roşiii muncesc, roşiii se 
luptă. La asta se pricep. Asta sunt meniţi să facă. 

Trebuie să-mi mușc limba pentru a nu mă răsti la el. 

— Nu toată lumea e specială. 

Încep să clocotesc de furie, însă nu îi adresez niciun cuvânt. Să-mi 
pierd cumpătul, chiar și cu el, nu m-ar ajuta prea tare. 

— Mă descurc de-aici, spun eu pe ton înțepat. 

Lucas observă că nu mă simt în largul meu și se încruntă. Când 
vorbeşte, o face în şoaptă și rapid, ca și când nu-și doreşte să fie auzit. 

— Nu îmi permit luxul întrebărilor, murmură el. 

Ochii lui negri îi fixează pe ai mei cu subînțeles. 

— Și nici tu, adaugă el. 

Mi se strânge inima, îngrozită de cuvintele sale și de înțelesul lor 
ascuns. Lucas știe că ceea ce i s-a spus despre mine nu e totul. 

— Lucas... 

— Nu se cuvine să pun întrebări. 

Îşi încreţeşte fruntea, încercând să mă facă să înțeleg, încercând să 
mă liniștească. 

— Lady Titanos. 

Titlul sună mai ferm ca oricând, devenind atât scutul meu, cât și 
arma reginei. 

Lucas nu va pune întrebări. În pofida ochilor săi negri, a sângelui său 
argintiu, a familiei lui pe nume Samos, el nu va trage de firul care ar 
putea să dezvăluie existența mea. 

— Milady, vă recomand să vă ţineţi de program. 

Face un pas înapoi, mai formal decât l-am văzut vreodată. Cu o 
mișcare a capului, arată spre ușa la care aşteaptă un asistent roșu. 

— Am să vin să vă iau după antrenament. 

— Lucas, îți mulțumesc, e tot ce reuşesc să îngaim. 


Mi-a oferit mai multe decât știe. 

Asistentul îmi întinde un costum elastic, negru cu dungi purpurii și 
argintii. Îmi indică o încăpere mică, unde mă schimb repede. 
Costumul îmi aduce aminte de vechile mele haine, pe care obișnuiam 
să le port în Pilonii. Uzate de trecerea timpului, însă curate și suficient 
de mulate pentru a nu mă încetini. 

Când intru în sala de antrenament, sunt conștientă că toată lumea e 
cu ochii pe mine, ca să nu mai vorbim de zecile de camere de 
supraveghere. Podeaua pare moale și flexibilă și îmi amortizează 
fiecare pas. O lucarnă imensă se înalță deasupra noastră, dezvăluind 
cerul estival, albastru și plin de nori, care mă ia în derâdere. Șiruri de 
scări șerpuitoare leagă cele câteva niveluri excavate în pereții mari, la 
înălțimi diferite şi cu echipamente diferite. În sală se află numeroase 
ferestre, iar una știu sigur că dă spre sala de clasă a lui lady Blonos. 
Încotro dau celelalte sau cine ne-ar putea urmări prin ele, habar nu 
am. 

Ar trebui să mă simt agitată, având în vedere că am intrat într-o 
încăpere plină de războinici adolescenţi, cu toții mai bine pregătiți 
decât mine. În schimb, mă gândesc la insuportabilul țurțur din oase și 
metale cunoscut drept Evangeline Samos. Nici bine nu ajung la 
jumătatea sălii, că și deschide gura, scuipând venin. 

— Ai absolvit deja orele de protocol? Ai reușit în sfârșit să 
stăpânești arta de a sta cu picioarele încrucișate? zâmbește ea ironic, 
sărind de pe un aparat de ridicat greutăți. 

Părul ei argintiu e legat la spate într-o cosiță complicată, pe care i- 
aş tunde-o cu mare plăcere, însă renunţ la această idee când îi văd 
lamele ascuţite și letale care îi atârnă la brâu. La fel ca mine, la fel ca 
toți ceilalți, poartă un costum pe care se regăsesc culorile casei ei. În 
negru și argintiu pare letală. 

Sonya și Elane o flanchează cu zâmbete ironice trase la indigo. 
Acum, că nu mă mai intimidează, se pare că încearcă să se dea bine pe 
lângă viitoarea regină. 

Îmi dau toată silinţa să le ignor şi mă trezesc că îl caut din priviri pe 
Maven. Îl zăresc într-un colț, separat de ceilalți. Cel puţin putem fi 
singuri împreună. În urma mea aud şoapte, de vreme ce mai mult de 
doisprezece adolescenţi nobili mă urmăresc îndreptându-mă spre el. 
Câţiva își înclină capetele, încercând să fie politicoși, însă cei mai 
mulți par precauţi. Fetele sunt cele mai agitate; la urma urmei, le-am 
furat unul dintre prinți. 

— Ţi-a luat cam mult, chicoteşte Maven când mă așez lângă el. 

Se pare că nu face parte din mulțime și nici nu-și doreşte asta. 

— Dacă nu te-aş cunoaște, aș zice că încercai să stai departe de noi. 

— De o persoană în special, îi răspund eu, aruncând o privire spre 
Evangeline. 


Evangeline se întreține cu admiratorii săi în apropiere de peretele 
cu ținte, unde se dă în spectacol pentru ciracii ei. Cuţitele șuieră prin 
aer, înfigându-se fix în mijlocul țintelor. 

Maven mă privește cum o studiez pe Evangeline. 

— Când o să ne-ntoarcem în capitală, n-o să trebuiască s-o vezi atât 
de des, murmură el. Ea și Cal vor fi extrem de ocupați cu turneul prin 
ţară, îndeplinindu-şi îndatoririle. Desigur, și noi le vom avea pe ale 
noastre. 

Perspectiva de a fi cât mai departe de Evangeline e încântătoare, 
însă, de asemenea, îmi aminteşte de ceasul care ticăie neînduplecat 
împotriva mea. Curând, voi fi forțată să las în urmă Reședința 
Soarelui, valea râului și familia. 

— Ştii cumva când tu... mă bâlbâi eu, după care mă corectez. Vreau 
să zic, când noi ne vom întoarce în capitală? 

— După Balul de Rămas-Bun. Ți s-a spus despre el, nu-i așa? 

— Da, mama ta l-a menţionat în treacăt, iar lady Blonos încearcă să 
mă-nveţe să dansez... 

Mă opresc brusc, simțindu-mă stânjenită. Lady Blonos a încercat ieri 
să mă înveţe câțiva pași, însă am sfârșit prin a mă duce grămadă la 
pământ. Furatul îmi iese bine, însă, aparent, dansatul mă depășește. 

— În fine, subliniez cuvântul încearcă. 

— Nu-ţi face griji, nu noi o să trebuiască s-avem de-a face cu cea 
mai îngrozitoare parte a balului. 

Ideea de a dansa mă înspăimântă, însă înghit cu putere pentru a 
alunga această temere. 

— Dar cine? 

— Cal, spune el, fără să șovăie. Fratele meu trebuie să tolereze 
extrem de multe conversații absurde și să danseze cu o mulțime de 
fete sâcâitoare. Îmi aduc aminte anul trecut... 

Se oprește şi începe să râdă. 

— Sonya lral nu făcea decât să umble după el, întrerupându-i 
dansurile și încercând să-l târască după ea pentru puțină distracţie. A 
trebuit să intervin și s-o suport vreme de două cântece, pentru a-i oferi 
lui Cal un moment de liniște. 

Gândul celor doi frați uniți împotriva unei legiuni de fete disperate 
mă face să râd, gândindu-mă la toate lucrurile prin care au trebuit să 
treacă pentru a se salva unul pe celălalt. Dar în timp ce surâsul meu se 
extinde, zâmbetul lui Maven pălește. 

— Bine măcar că de data asta o avem pe Samos la braţul lui. Fetele 
celelalte nu vor îndrăzni să se pună cu ea. 

Pufnesc, aducându-mi aminte de strânsoarea ei puternică pe brațul 
meu. 

— Bietul Cal! 

— Şi cum a fost vizita ta de ieri? mă întreabă el, referindu-se la 


plimbarea mea până acasă. 

Așadar, Cal nu l-a pus la curent. 

— Dificilă. 

E singurul fel în care pot să o descriu. Acum, familia mea știe ce 
sunt, iar Kilorn s-a băgat singur în cușca leilor. Și, desigur, Shade e 
mort. 

— Unul dintre frații mei a fost executat, chiar înainte să primească 
scutirea. 

Maven își schimbă poziția lângă mine și mă aștept să se simtă prost. 
La urma urmei, oamenii lui au fost cei care au făcut-o. Însă își pune o 
mână peste umărul meu. 

— Mare, îmi pare atât de rău! Sunt sigur că nu a meritat-o. 

— Nu, nu a meritat-o, șoptesc eu, aducându-mi aminte de ce a murit 
fratele meu. 

Acum, eu am pornit pe același drum. 

Maven mă privește atent, de parcă încearcă să descifreze secretul 
din ochii mei. Pentru prima dată sunt bucuroasă de lecţiile lui Blonos, 
altminteri aș presupune că Maven poate să citească gândurile 
oamenilor la fel de bine ca regina. Dar nu, e sută la sută piroman. 
Foarte puțini argintii moștenesc puterile mamelor și nimeni n-a avut 
vreodată mai mult de o abilitate. Așadar, secretul meu, noua mea 
loialitate față de Garda Stacojie, e doar al meu. 

Când Maven întinde mâna pentru a mă ajuta să mă ridic, o accept. 
În jurul nostru, ceilalți se încălzesc, cei mai mulți întinzându-se sau 
alergând prin sală, însă câțiva sunt mult mai impresionanţi. Elane 
apare și dispare din câmpul vizual în timp ce distorsionează lumina 
din jurul ei, până ce dispare cu totul. Un ţesevânt, Oliver din Casa 
Laris, creează un vârtej în miniatură, stârnind particule de praf. Sonya 
face schimb de lovituri cu Andros Eagrie, un băiat mic de statură, dar 
musculos, care are vreo optsprezece ani. Asemenea tuturor 
mătăsoșilor, Sonya e înzestrată cu agilitate şi ar trebui să-l pună la 
pământ în două secunde, însă Andros îi parează lovitură după lovitură 
într-un dans violent. Argintiii din Casa Eagrie sunt clarvăzători, ceea 
ce înseamnă că pot vedea viitorul apropiat, iar Andros se folosește din 
plin de abilitatea lui. Niciunul dintre ei nu pare să iasă câștigător, 
participând mai degrabă la un joc de echilibru, decât de forță. 

Imaginează-ţi ce pot face cu adevărat. Atât de capabili, atât de 
puternici. Iar aceştia sunt doar copiii. Și, uite-așa, speranța mi se 
risipeşte în vânt, transformându-se în teamă. 

— Alinierea, rostește o voce aproape imperceptibilă. 

Noul meu instructor intră fără să facă zgomot. Cal e lângă el, iar în 
spatele lor merge un telekinetic din Casa Provos. Ca un bun soldat, Cal 
merge în pas cu instructorul, care pare mic de statură și cuminte prin 
comparaţie cu el. Pielea lui palidă e brăzdată de riduri, iar părul e la 


fel de alb ca hainele pe care le poartă, o dovadă a adevăratei sale 
vârste şi case. Casa Arven, casa tăcută, îmi aduc eu aminte, gândindu- 
mă la lecţiile mele. O casă importantă, plină de putere și de forță și 
toate lucrurile în care argintiii cred. Ba chiar mi-l amintesc pe 
instructor încă de dinainte să fi devenit Mareena Titanos, de când 
eram mică. El supraveghea execuțiile televizate din capitală, domnind 
peste roșiii și chiar și peste argintiii condamnaţi la moarte. lar acum 
înţeleg de ce l-au ales pe el s-o facă. 

Haven devine din nou vizibilă, în timp ce vârtejul moare în mâinile 
lui Oliver. Cuţitele lui Evangeline cad brusc pe jos și până și eu mă 
simt învăluită de o mantie care îmi înăbușă simțul electric. 

El e Rane Arven, instructorul, călăul, amuţitorul. El îi poate 
transforma pe argintii în ceea ce ei urăsc cel mai mult: în roșii. El le 
poate opri puterile. El îi poate face să fie normali. 

În timp ce rămân cu gura căscată, Maven mă trage în spatele său, 
iar Cal se așază în fața rândului nostru. Evangeline conduce rândul de 
lângă noi și, pentru prima oară, nu pare a fi interesată de mine. Stă cu 
ochii pe Cal, care se pregăteşte şi care pare să se simtă în largul lui la 
postul de comandă. 

Arven nu se deranjează să mă prezinte. De fapt, nici nu pare să 
observe că particip la sesiunea lui. 

— Alergaţi! ne poruncește cu o voce groasă și dură. 

Bun. Ceva ce pot și eu să fac. 

Pornim în marş, fiecare în rândul său, ocolind sala în pas alergător, 
într-o tăcere binecuvântată. luţesc pasul, bucurându-mă de exercițiul 
după care am tânjit atât de mult, până ce trec în viteză pe lângă 
Evangeline. Apoi rămâne doar Cal lângă mine, care dictează ritmul 
pentru ceilalți. Îmi surâde şi mă urmărește cum alerg. Asta e ceva ce 
pot face, ceva de care chiar mă bucur. 

Am o senzaţie ciudată sub picioare, din cauza podelei căptușite care 
se mișcă la fiecare pas, însă sângele care îmi bubuie în urechi, 
sudoarea și ritmul susținut îmi sunt cunoscute. Dacă închid ochii, pot 
pretinde că sunt înapoi în sat, alături de Kilorn și de frații mei, sau 
doar de una singură. Pur și simplu liberă. 

Asta până când o secţiune a peretelui țâșnește brusc, izbindu-mă în 
stomac. 

Cad grămadă la pământ, însă ceea ce mă doare e mândria. Grupul 
de alergători se fereşte, iar Evangeline îmi aruncă un zâmbet satisfăcut 
peste umăr, bucurându-se că am rămas în urmă. Doar Maven 
încetinește, așteptându-mă să îl ajung din urmă. 

— Bun venit la antrenament! chicoteşte el, urmărindu-mă cum mă 
dezlipesc de obstacolul care mi-a ieșit în cale. 

În sală, alte părţi ale peretelui se mișcă, formând bariere pentru 
alergători. Toţi ceilalți se descurcă fără niciun pic de efort; sunt 


obișnuiți cu asta. Cal și Evangeline conduc grupul, ocolind fiecare 
obstacol care le iese în drum. Cu coada ochiului observ că 
telekineticul Provos manipulează diferite părți ale peretelui, făcându- 
le să se miște. Ba chiar îmi dă senzaţia că mă fixează cu un zâmbet 
satisfăcut. 

Rezist tentației de a mă lua de telekinetic și pornesc în pas 
alergător. Maven aleargă lângă mine, dar fără să mă întreacă vreodată 
cu mai mult de jumătate de metru, ceea ce mă cam irită. Îmi măresc 
pasul, până ce sprintez și ocolesc cât pot de bine obstacolele. Însă 
Maven nu e precum agenţii de securitate de acasă — îmi este dificil să-l 
întrec. 

Când terminăm turele, Cal e singurul care nu a transpirat. Până și 
Evangeline pare terminată, însă își dă toată silința să ascundă asta. 
Respir sacadat, însă sunt mândră de mine. În pofida începutului dificil, 
am reușit să țin pasul cu ceilalți. 

Instructorul Arven ne analizează preț de câteva clipe, zăbovind cu 
privirea asupra mea, înainte să se întoarcă spre telekinetic. 

— Theo, te rog să scoţi țintele de tragere, spune el, folosind din nou 
un ton de-abia perceptibil. 

Ca și când ai da perdeaua la o parte pentru a lăsa soarele să intre, 
simt cum puterile mele îmi năvălesc în trup. 

Asistentul telekinetic flutură din mână, dând la o parte o secțiune a 
podelei și scoțând la iveală acel pistol ciudat pe care l-am văzut de la 
fereastra clasei lui Blonos. Îmi dau seama că nu e un pistol, ci mai 
degrabă un cilindru. Numai puterea telekineticului îl face să se miște, 
nu vreo tehnologie avansată. Puterile sunt tot ceea ce ei posedă. 

— Lady Titanos, murmură Arven, făcându-mă să mă înfior. Înţeleg 
că aveţi o abilitate interesantă. 

Vorbește despre fulgerele mele, de scânteile distrugătoare albe și 
purpurii, însă mă gândesc imediat la ceea ce mi-a zis Julian ieri. Eu nu 
manipulez pur și simplu, eu pot crea. Sunt specială. 

Toţi ochii se întorc spre mine, însă strâng din dinţi și încerc să devin 
puternică. 

— E interesantă, dar nu inedită, domnule instructor, comentez eu. 
Sunt foarte nerăbdătoare să învăţ mai multe despre ea. 

— Puteţi începe chiar acum, spune instructorul, iar telekineticul din 
spatele lui se încordează. 

Exact în acel moment, una dintre ţintele pentru mingi se ridică în 
aer, mai iute decât credeam că e cu putință. 

Controlează-te! îmi spun în gând, repetând cuvintele lui Julian. 
Concentrează-te! 

De data asta simt atracția când extrag electricitatea din aer și de 
undeva din interiorul meu. Aceasta se manifestă în mâinile mele, 
prinzând viață sub forma unor mici scântei. Însă mingea lovește 


podeaua înainte s-o pot arunca, scânteile ei împrăştiindu-se pe jos și 
dispărând. Evangeline râde pe înfundate în spatele meu, însă, când mă 
întorc să îi arunc o privire reprobatoare, dau ochi în ochi cu Maven. El 
încuviinţează din cap de-abia perceptibil, îndemnându-mă să încerc 
din nou. Și, lângă el, Cal își împreunează brațele la piept, cu o 
expresie indescifrabilă. 

O altă ţintă ţâșnește în sus, răsucindu-se în aer. Scânteile apar mai 
repede acum, luminoase și pline de viaţă în timp ce ţinta ajunge în 
vârf. La fel cum s-a întâmplat și în prezenţa lui Julian, îmi strâng 
mâna pumn și, simțind valul de putere care mă străbate, arunc. 

Un minunat arc de lumină distructivă loveşte laterala țintei. Aceasta 
se spulberă într-un milion de bucățele, fumegând și scânteind atunci 
când lovesc podeaua cu un trosnet puternic. 

Nu pot să nu zâmbesc, mulțumită de mine însămi. În spatele meu, 
Maven și Cal aplaudă, la fel ca alți câţiva copii. Evident, Evangeline și 
prietenii ei nu fac nicio mișcare — aproape că par insultaţi de victoria 
mea. 

Însă instructorul Arven nu spune nimic, nici măcar nu catadicseşte 
să mă felicite. Pur și simplu se uită peste mine, spre restul grupului. 

— Următorul! 

Instructorul ne face să muncim până la epuizare, obligându-ne să 
trecem prin runde peste runde de exerciții menite să ne perfecționeze 
puterile. Desigur, eu rămân în urmă la toate, dar, de asemenea, simt 
că fac progrese. Când sesiunea ia sfârşit, sunt transpirată și tot corpul 
mă doare. Lecţia lui Julian e o binecuvântare și îmi permite să stau 
jos, pentru a-mi recăpăta puterile. Dar nici măcar sesiunea din acea 
dimineață nu mă poate epuiza întrutotul — se apropie miezul nopţii. Cu 
cât trece timpul mai repede, cu atât ajung mai aproape de miezul 
nopții. Cu atât ajung mai aproape de a face următorul pas, de a prelua 
controlul asupra destinului meu. 

Julian nu îmi observă neliniștea, probabil din cauză că e adâncit 
într-un teanc de cărți proaspăt legate. Toate au aproape doi centimetri 
şi jumătate grosime și sunt etichetate elegant, având doar anul înscris 
și nimic altceva. N-am idee ce anume conțin. 

— Ce sunt astea? îl întreb, ridicând una. 

Înăuntru e o harababură de liste: nume, date, locuri — şi cauzele 
morții. Cele mai multe sunt din pricina pierderilor masive de sânge, 
dar, din când în când, mai zăresc „boală”, „sufocare”, „înec” și alte 
câteva detalii specifice și înfiorătoare. Când îmi dau seama ce anume 
citesc, sângele îmi îngheaţă în vine. 

— O listă de decese. 

Julian încuviințează. 

— Fiecare persoană care a murit luptând în Războiul Lacuștrilor. 


Shade, gândesc eu, simțind cum mi se întoarce stomacul pe dos. 
Ceva îmi spune că numele lui nu va fi consemnat într-unul dintre 
aceste registre. Dezertorii nu primesc onoarea unui rând de cerneală. 
Mânioasă, îmi las mintea să se întindă spre lampa de birou care îmi 
luminează registrul. Curentul electric din ea mă atrage, la fel de 
familiar ca propriul meu puls. Folosindu-mă doar de puterea minții, o 
aprind și o sting, sincronizând jocul cu bătăile neregulate ale inimii 
mele. 

Julian se uită la mine și strânge din buze. 

— Mare, s-a întâmplat ceva? întreabă el pe un ton ironic. 

Da, multe. 

— Nu-mi place această schimbare de program, spun eu în schimb, 
lăsând lampa în pace. 

Nu e o minciună, dar nici adevărul. 

— N-o să ne mai putem antrena. 

El nu face decât să ridice din umeri, făcând ca veșmintele lui de 
culoarea pergamentului să se miște odată cu acest gest. Acestea arată 
cumva mai murdare, de parcă se transformă în paginile cărților lui. 

— Din câte am auzit, ai nevoie de mai mult ajutor decât îți pot eu 
oferi. 

Scrâșnesc din dinți, mestecând cuvintele înainte să le pot scuipa. 

— Ţi-a spus Cal ce s-a întâmplat? 

— Da, mi-a spus, răspunde Julian pe un ton liniștit. Şi are dreptate. 
Nu-l învinui pentru asta. 

— Pot să-l învinuiesc pentru ce am eu chef! pufnesc, aducându-mi 
aminte de manualele de război și moarte care erau împrăștiate peste 
tot în camera lui. E leit ceilalți. 

Julian deschide gura să spună ceva, însă se răzgândește în ultimul 
moment și își vede în continuare de cărţile lui. 

— Mare, ceea ce facem noi nu prea ar putea fi considerat 
antrenament. În plus, te-ai descurcat foarte bine la sesiunea pe care ai 
avut-o azi. 

— Ai văzut-o? Cum? 

— Am cerut permisiunea să o urmăresc. 

— Poftim...? 

— Nu contează, spune el, privindu-mă fix. 

Vocea îi devine brusc melodioasă și zumzăie datorită vibraţiilor 
profunde și relaxante. Expirând, îmi dau seama că are dreptate. 

— Nu contează, repet eu. 

Deși el nu vorbește, un ecou al vocii lui Julian încă plutește în aer 
precum o briză mângâietoare. 

— Așadar, ce facem azi? 

Julian zâmbeşte amuzat. 

— Mare. 


Vocea îi redevine normală, simplă și familiară. Alungă ecourile, care 
se ridică de pe mine precum un nor. 

— Ce... ce naiba a fost asta? 

— Să-nţeleg că lady Blonos nu ţi-a vorbit prea mult la lecţii despre 
Casa Jacos? întreabă el, zâmbind în continuare. Sunt surprins că nu ai 
întrebat niciodată. 

E adevărat, nu m-am întrebat niciodată care e puterea lui Julian. 
Mereu am crezut că era ceva insignifiant, întrucât el nu pare la fel de 
pompos precum ceilalți — însă se pare că nu e deloc adevărat. E mult 
mai puternic și mai periculos decât credeam eu. 

— Poţi controla oameni. Ești exact ca ea. 

Gândul ca Julian, un simpatizant, o persoană amabilă, să semene 
oricât de puţin cu regina mă face să mă înfior. 

Se pare că nu îl deranjează acuzația mea, căci îşi întoarce atenţia 
din nou la cartea sa. 

— Nu, nu sunt. Nu posed nici forța și nici brutalitatea ei. 

Julian oftează și continuă să îmi explice: 

— Suntem numiţi cântăreţi. Sau, mă rog, am fi numiţi așa, dacă ar 
exista mai mulți ca noi. Eu sunt ultimul din casa mea și ultimul cu, mă 
rog, abilitatea mea. Nu pot citi gânduri, nu pot controla oameni, nu 
pot să îți vorbesc prin telepatie. Dar pot cânta — atât timp cât cineva 
mă aude, atât timp cât îi pot privi în ochi —, îi pot face pe oameni să 
acționeze după bunul meu plac. 

Sunt îngrozită. Chiar și Julian... 

Fac un pas înapoi, dorind să pun distanță între mine și el. El 
observă, desigur, dar nu pare furios. 

— Faci bine că n-ai încredere în mine, murmură el. Nimeni nu are. 
Există un motiv bine întemeiat pentru care singurii mei prieteni sunt 
cuvintele scrise. Însă vreau să ştii că nu mă folosesc de puterea mea 
decât atunci când e absolută nevoie, şi nu am făcut-o niciodată cu 
răutate. 

Julian pufnește, râzând pe un ton amar. 

— Dacă aș vrea, m-aş putea folosi de ea pentru a pune mâna pe 
tron. 

— Dar n-ai făcut-o. 

— Nu. Şi nici sora mea, indiferent de ceea ce spun ceilalți. 

Mama lui Cal. 

— Se pare că nimeni nu spune nimic despre ea. În fine, nu mie. 

— Oamenilor nu le place să vorbească despre regine decedate! mi-o 
trânteşte el, întorcându-se cu spatele la mine într-o mişcare lină. Însă 
au vorbit când trăia. Coriane Jacos, Regina Cântăreaţă. 

Nu l-am mai văzut niciodată pe Julian să se comporte așa. De obicei 
e tăcut, calm, poate puțin obsedat, dar niciodată furios. Niciodată atât 
de rănit. 


— Ştii, n-a fost aleasă prin Turneul Reginelor. Nu ca Elara, ca 
Evangeline sau ca tine. Nu, Tibe s-a însurat cu sora mea deoarece o 
iubea, la fel cum și ea îl iubea pe el. 

Tibe. Pare ridicol să îl strigi pe Tiberias Calore al VI-lea, Regele 
Nortei, Flacăra Nordului, cu un nume format din mai puţin de zece 
silabe. Însă şi el a fost cândva tânăr. Era aidoma lui Cal, un băiat 
născut să devină rege. 

— O urau fiindcă noi proveneam dintr-o casă inferioară, fiindcă nu 
aveam forță, putere sau toate celelalte tâmpenii în care cred oamenii 
ăia, continuă Julian, privind în continuare în altă parte. 

Umerii i se ridică odată cu fiecare respirație. 

— Iar când sora mea a devenit regină, a amenințat să schimbe toate 
astea. Fa era bună, miloasă, o mamă care îl putea educa pe Cal să 
devină regele de care această ţară avea nevoie pentru a ne uni. Un 
rege care nu s-ar teme de schimbare. Însă acest lucru nu s-a 
materializat niciodată. 

— Știu cum e să pierzi un frate, murmur eu, amintindu-mi-l pe 
Shade. 

Încă nu-mi vine să cred, e ca şi cum toată lumea mă minte și el e 
acum acasă, viu şi nevătămat. Însă ştiu că nu e adevărat. Și, undeva, 
trupul decapitat al fratelui meu e o dovadă a acestui oribil adevăr. 

— Am aflat aseară. Fratele meu a murit pe front. 

Julian se întoarce în sfârşit spre mine, cu ochii împăienjeniți. 

— Mare, îmi pare rău. N-am știut. 

— N-aveai de unde să știi. Armata nu raportează execuțiile în 
cărțuliile sale. 

— Executat? 

— Pentru dezertare. 

Acest cuvânt are gust de sânge, de minciună. 

— Chiar dacă n-ar fi făcut niciodată așa ceva. 

După un lung moment de tăcere, Julian își pune o mână pe umărul 
meu. 

— Mare, se pare că avem mai multe lucruri în comun decât crezi. 

— Ce vrei să spui? 

— Tot ei mi-au asasinat sora. Le-a stat în cale și pur și simplu a fost 
dată la o parte. 

Julian tace pentru câteva secunde, după care șoptește: 

— Şi o vor face din nou. Îi vor elimina pe toți cei care trebuie să 
dispară. Inclusiv pe Cal, ba chiar și pe Maven, și mai ales pe tine. 

Mai ales pe mine. Fetiţa cu fulgerele. 

— Julian, credeam că voiai să schimbi lucrurile. 

— Asta și intenționez să fac. Însă astfel de lucruri necesită timp, 
planuri și foarte mult noroc pe care să te bazezi. 

Mă studiază din cap până-n picioare, ca și când știe cumva că am 


făcut primul pas pe o cărare întunecată. 
— Nu vreau să te întinzi mai mult decât ţi-e plapuma. 
Prea târziu. 


ȘAISPREZECE 


După o săptămână de stat cu ochii pe ceas, de așteptat cu nerăbdare 
miezul nopţii, încep să disper. În mod evident Farley nu poate 
pătrunde aici. Nici măcar ea nu e atât de talentată. Însă, în seara asta, 
când ceasul ticăie, e pentru prima oară când nu simt nimic de la 
Turneul Reginelor. Nici camerele de supraveghere, nici electricitatea, 
nimic. Curentul electric e oprit. Am mai trecut prin pene de curent, 
prea multe ca să le pot număra pe degetele de la o mână, dar aceasta 
este diferită. Nu e accidentală. E pentru mine. 

Fără să mai pierd vremea, îmi trag cizmele în picioare, acum 
stricate după săptămâni și săptămâni de purtare, şi mă îndrept spre 
ușă. Nici bine nu ajung pe coridor, că o şi aud pe Walsh șoptindu-mi la 
ureche și trăgându-mă după ea prin întunericul regizat. 

— Nu avem mult timp la dispoziție, murmură ea, în timp ce mă 
conduce spre una dintre scările de serviciu. 

E întuneric beznă, însă ea știe încotro ne îndreptăm și am încredere 
c-o să mă ducă exact unde trebuie. 

— Dacă suntem norocoase, vor repara pana de curent într-un sfert 
de oră. 

— Și dacă nu suntem? șoptesc eu pe întuneric. 

Mă zorește pe scări și deschide o ușă cu umărul. 

— Atunci, sper că nu ţii prea mult la capul tău. 

Mai întâi mă întâmpină mirosul de pământ umed, care îmi 
răscolește toate amintirile cu viaţa petrecută în pădure, însă deși arată 
ca o pădure, cu arbori noduroși şi sute de plante pictate de lumina 
lunii în nuanțe de albastru și negru, deasupra se înalță un acoperiș din 
sticlă. Sera. Umbre contorsionate, una mai înspăimântătoare decât 
alta, se întind peste pământ. Văd agenți de securitate și santinele în 
fiecare colț întunecat, așteptând să ne prindă și să ne omoare așa cum 
au făcut cu fratele meu. Dar în locul îngrozitoarelor uniforme negre 
sau înflăcărate nu sunt decât flori, care înmuguresc sub tavanul 
înstelat. 

— Te rog să mă scuzi dacă nu fac o reverență, spune o voce, ieșind 
dintr-un crâng de magnolii pătate cu alb. 

Lumina lunii îi scoate în evidență ochii albaștri, care strălucesc pe 
întuneric asemenea unui foc rece. Lui Farley îi place să se dea în 
spectacol. 

La fel ca în transmisiunea ei, și-a pus peste față o eșarfă roșie, 
ascunzându-și trăsăturile, însă nu și cicatricea de pe gât, care coboară 
sub gulerul cămășii ei. Pare nouă și de-abia a început să se vindece. Se 
pare că a fost cam ocupată de când ne-am văzut ultima oară. Și eu am 
fost. 


— Farley, spun eu, salutând-o cu o mișcare a capului. 

Ea nu îmi răspunde, dar mă aşteptam la asta. E toată numai afaceri. 

— Și celălalt? murmură ea. 

Celălalt? 

— Îl aduce Holland. Trebuie să apară din moment în moment. 

Walsh pare a fi cu sufletul la gură, ba chiar entuziasmată, în 
legătură cu persoana pe care o așteptăm. Până și ochii lui Farley 
strălucesc de fericire. 

— Ce e? Cine ni s-a alăturat? 

Ele nu-mi răspund, ci fac schimb de priviri. Îmi trec câteva nume 
prin minte, servitori şi ajutoare de bucătărie, care ar susține cauza. 

Însă bărbatul care ni se alătură nu e servitor. Nici măcar nu e roşu. 

— Maven! 

Nici măcar nu știu dacă să țip sau să fug când îmi văd logodnicul 
ieşind din întuneric. El e un prinț, un argintiu, el e dușmanul, și totuși 
iată-l aici, stând cu unul dintre liderii Gărzii Stacojii. Însoţitorul său, 
Holland, un servitor roşu trecut de o anumită vârstă, cu mulți ani de 
serviciu în spate, nu-și mai încape în piele de mândrie. 

— Mare, ţi-am spus că nu ești singură, comentează Maven, însă nu 
zâmbește. 

O mână i se zbate întruna pe lângă corp — e extrem de agitat. Farley 
îl sperie. 

Şi înţeleg de ce. Farley vine spre noi, cu pistolul în mână, însă e la 
fel de agitată ca el. Totuși, ei nu-i tremură vocea. 

— Vreau să te aud cum o spui cu gura ta, prințișorule. Spune-mi ce 
i-ai zis lui, îi poruncește ea, dând din cap spre Holland. 

Maven face o grimasă când aude cuvântul „prințișorule”, însă nu se 
răsteşte la ea. 

— Vreau să mă alătur Gărzii, spune el, pe un ton convingător. 

Cu o mișcare iute, Farley încarcă pistolul și îl ridică în același timp. 
Inima îmi stă în loc când ea apasă țeava de fruntea lui, însă Maven nu 
face nicio mișcare. 

— De ce? sâsâie ea. 

— Fiindcă lumea asta e greșită. Ceea ce tatăl meu a făcut, ceea ce 
fratele meu va face e greșit. 

Chiar și cu pistolul la tâmplă, el reușește să vorbească pe un ton 
calm, însă o broboană de sudoare îi alunecă pe gât. Farley nu se dă 
înapoi, așteptând un răspuns mai bun, iar eu mă trezesc că îmi doresc 
același lucru. 

Ochii lui se mișcă, mutându-se spre ai mei, și înghite cu putere. 

— Când aveam doisprezece ani, tatăl meu m-a trimis pe frontul de 
război, pentru a mă căli, pentru a mă face să semăn mai mult cu 
fratele meu. Vezi tu, Cal e perfect, așa că eu de ce n-aş putea fi la fel? 

Mă înfior când aud aceste cuvinte, întrucât recunosc durerea din 


spatele lor. Eu am trăit în umbra Gisei, iar el, în a lui Cal. Știu prea bine 
cum e. 

Farley pufnește, aproape râzând de el. 

— Nu mă ajută cu nimic niște băieţei geloși. 

— Mi-aş dori ca gelozia să mă fi adus aici, murmură Maven. Am 
petrecut trei ani în garnizoane, studiindu-i pe Cal și pe ceilalți ofițeri 
şi generali, urmărind soldaţii luptându-se și murind pentru un război 
în care nu credea nimeni. Acolo unde Cal vedea onoare și loialitate, eu 
vedeam nesăbuință. Eu vedeam distrugeri. Râuri de sânge vărsat în 
ambele părți ale graniţei. Iar oamenii voştri au dat mult mai mult 
decât atât. 

Îmi aduc aminte de cărțile din camera lui Cal, de tacticile și 
manevrele militare așezate de parcă ar fi fost regulile unui joc. 
Această amintire îmi întoarce stomacul pe dos, însă ceea ce Maven 
spune în continuare îmi îngheaţă sângele în vine. 

— Era un băiat, un roșu din Nordul Îngheţat, care tocmai împlinise 
șaptesprezece ani. Spre deosebire de ceilalți, el nu știa cine sunt, însă 
mă trata cu respect. Mă trata ca pe o persoană. Cred că el a fost primul 
meu prieten adevărat. 

Poate că e un truc al lunii, însă în ochii lui strălucesc niște lacrimi. 

— Numele lui era Thomas și a murit sub ochii mei. L-aș fi putut 
salva, însă străjerii mei m-au împiedicat s-o fac. Mi-au spus că nu 
merita să-mi dau viaţa pentru el. 

Apoi lacrimile dispar, înlocuite de pumni încleștați și de o voință de 
fier. 

— Cal o numește „echilibru”: argintiii înaintea roşiilor. El e un om 
bun și va fi un conducător just, însă nu crede că schimbarea merită 
aceste sacrificii, continuă el. Încerc să îți spun că eu nu sunt precum 
ceilalți. Consider că viaţa mea e la fel de valoroasă ca a voastră și aş 
sacrifica-o bucuros, dacă asta va aduce o schimbare. 

Maven e un prinţ și, ceea ce este și mai rău, fiul reginei. Tocmai din 
pricina acestor secrete tăinuite nu am vrut să am încredere în el 
înainte. Sau poate că asta era ceea ce el ascundea în tot acest timp... 
adevăratele lui sentimente. 

Cu toate că el își dă toată silința să pară înverşunat, să stea drept și 
să-și împiedice buzele să-i tremure, eu pot să văd băiatul care se 
ascunde sub acea faţadă. Mi-aș dori să-l îmbrăţişez, să-l alin, însă 
Farley m-ar opri înainte să pot face asta. Când ea coboară lent 
pistolul, scot un oftat de ușurare, pe care nu știam că încercam să-l 
rețin. 

— Băiatul spune adevărul, intervine servitorul Holland, care face un 
pas în față și se opreşte lângă Maven, fiind ciudat de protector cu 
prințul său. Simte asta de câteva luni, de când s-a întors de pe front. 

— Şi i-ai povestit despre noi după câteva nopți de bocete? întreabă 


enervată Farley, îndreptându-și privirea înfricoșătoare spre Holland. 

Bărbatul rămâne impasibil. 

— Îl cunosc pe prinţ de când era mic. Toţi apropiații lui pot vedea 
că el s-a schimbat. 

Holland îl priveşte cu coada ochiului pe Maven, de parcă își aduce 
aminte de băiatul care a fost odată. 

— Gândește-te ce aliat bun ar putea fi. Gândește-te cum s-ar putea 
schimba situația. 

Maven e diferit. Știu sigur asta, însă ceva îmi spune că Farley nu va fi 
dată pe spate de cuvintele mele. Numai Maven poate face asta acum. 

— Jură pe culorile tale! mârâie Farley. 

Un jurământ străvechi, potrivit celor spuse de lady Blonos. E ca și 
cum ai jura pe viața ta, pe familia ta și pe copiii care se vor naște, 
toate în același timp. lar Maven o face fără să ezite. 

— Jur pe culorile mele, spune el, înclinând capul. Promit să mă 
dedic trup și suflet Gărzii Stacojii. 

Seamănă mai degrabă cu o cerere în căsătorie, însă acest jurământ e 
mult mai important și letal. 

— Bun venit în Garda Stacojie! spune ea într-un final, scoțându-și 
eşarfa. 

Traversez tăcută podeaua de marmură, până ce îi simt mâna într-a 
mea. Aceasta emană căldura cu care m-am obișnuit deja. 

— Îți mulțumesc, Maven, şoptesc eu. Nici nu ştii cât de mult 
înseamnă pentru noi. 

Pentru mine. 

Oricare alt om ar zâmbi la ideea recrutării unui argintiu, ca să nu 
mai spun a unei persoane de viță nobilă, însă Farley rămâne 
indiferentă. 

— Ce eşti dispus să faci pentru noi? 

— Vă pot oferi informaţii, secrete, orice aveţi nevoie pentru a 
continua operațiunea voastră. Particip împreună cu tatăl meu la 
consiliile de finanţe... 

— Nu ne interesează taxele, îl întrerupe Farley. 

Îmi aruncă o privire fioroasă, de parcă e vina mea că ei nu-i place 
ceea ce Maven are de oferit. 

— Noi avem nevoie de nume, locuri, ținte. Unde să lovim și când 
putem produce cele mai mari daune. Poţi să-mi oferi asta? 

Maven se foiește întruna, nesimțindu-se în largul său. 

— Aș prefera o variantă mai puțin ostilă, murmură el. Metodele tale 
violente n-o să-ți aducă prea mulţi prieteni. 

Farley pufnește, lăsând sunetul să reverbereze în seră. 

— Oamenii tăi sunt de o mie de ori mai violenţi și mai cruzi decât 
mine. În ultimele secole am fost călcați în picioare de argintii, iar o 
atitudine amabilă n-o să ne-ajute să schimbăm situația. 


— Ai dreptate, murmură Maven. 

Îmi dau seama că se gândește la Thomas și la toți ceilalți pe care i-a 
văzut murind. Umărul său îl atinge pe al meu când se dă înapoi, în 
căutare de protecţie. Farley nu ratează momentul și aproape că râde 
cu voce tare. 

— Prinţișorul şi fetița cu fulgerele, se amuză ea. Voi chiar vă 
potriviți. Unul laş, iar tu... 

Se întoarce spre mine, pironindu-mă cu ochii ei albaștri ca de oțel. 

— ... ultima oară când ne-am văzut, săpai în pământ, în căutarea 
unui miracol. 

— L-am găsit, zic eu. 

Pentru a-mi întări spusele, mâinile mele produc scântei, aruncând o 
lumină purpurie peste noi toți. 

Întunericul pare să se schimbe, iar membrii Gărzii Stacojii ies la 
iveală într-o ordine amenințătoare, apărând de după copaci și tufișuri. 
Feţele lor sunt mascate cu eșarfe și bandane, însă nu își ascund totul. 
Cel mai înalt trebuie să fie Tristan, cu membrele sale lungi. Îmi dau 
seama după poziţia lor, încordaţi și pregătiți de acţiune, că le e teamă. 
Însă chipul lui Farley nu trădează nicio emoție. Ea știe că oamenii care 
se presupune că trebuie s-o protejeze nu ne vor putea face mai nimic 
mie sau lui Maven, însă nu pare deloc intimidată. Spre marea mea 
surpriză, în sfârșit surâde. Zâmbetul ei e înfricoşător şi hămesit. 

— Putem bombarda și arde fiecare centimetru din țara asta, 
murmură ea, uitându-se la noi cu un soi de mândrie, însă asta nu va 
provoca daunele pe care le puteţi provoca voi doi. Un prinț argintiu 
care se întoarce împotriva poporului său și o fată roșie cu abilități. Ce- 
or să spună oamenii, când vă vor vedea alături de noi? 

— Credeam că vrei să... începe Maven, însă Farley îl întrerupe cu o 
mișcare din mână. 

— Bombardările sunt doar o formă de a atrage atenția. Odată ce o 
avem, odată ce fiecare argintiu din ţara asta abandonată e cu ochii pe 
noi, trebuie să le arătăm ceva. 

Ne scrutează cu privirea ei calculată. 

— Cred că vă veţi descurca de minune. 

Vocea îmi tremură, îngrozită de ceea ce ar putea spune în 
continuare. 

— Ce anume să facem? 

— Să fiți imaginea glorioasei noastre revoluţii, spune ea mândră, 
dând capul pe spate. 

Părul ei auriu strălucește în lumina lunii. Preţ de o secundă îmi dă 
senzaţia că poartă o coroană scânteietoare. 

— Picătura de apă care va dărâma barajul. 

Maven încuviințează. 

— Așadar, unde începem? 


— Păi, cred că a sosit timpul să rupem o pagină din cartea 
năzdrăvăniilor lui Mare. 

— Ce înseamnă asta? 

Eu nu înțeleg, însă se pare că Maven nu are probleme să urmeze 
șirul gândurilor lui Farley. 

— Tatăl meu a ținut departe de ochii lumii alte atacuri ale Gărzii, 
murmură el, explicând planul lui Farley. 

Mă gândesc la doamna colonel Macanthos și la izbucnirea ei de la 
prânzul de gală. 

— Aerodromul, Delphie, Golful Portuar. 

Maven încuviințează. 

— EI le-a numit accidente, exerciții de antrenament, minciuni. Însă 
când tu ai început să scaperi scântei la Turneul Reginelor, nici măcar 
mama n-a putut să mușamalizeze incidentul. Avem nevoie de ceva 
asemănător, ceva ce nimeni nu poate ascunde. Pentru a arăta lumii că 
Garda Stacojie e foarte periculoasă și foarte reală. 

— Dar asta n-o să aibă consecinţe? 

Mă gândesc la răzmeriţa de la piață, la oamenii nevinovaţi care au 
fost torturați și omorâţi de o hoardă de nebuni. 

— Argintiii se vor întoarce împotriva noastră, lucrurile se vor 
înrăutăți. 

Farley privește în altă parte, nefiind în stare să-mi susțină privirea. 

— Şi mulți alții ni se vor alătura. Oamenii vor înțelege că viețile pe 
care le ducem sunt greșite şi că putem face ceva pentru a le schimba. 
Am stat cu mâinile-n sân prea mult; e timpul să facem sacrificii și să 
trecem mai departe. 

— Fratele meu a fost sacrificiul vostru? i-o trântesc eu, simțind cum 
furia clocotește în mine. A meritat să moară? 

Bine măcar că Farley nu încearcă să mintă. 

— Shade știa în ce se băga. 

— Şi cum rămâne cu ceilalți? Cum rămâne cu copiii și cu bătrânii și 
cu cei care nu s-au înscris în „glorioasa voastră revoluţie”? Ce se va 
întâmpla când santinelele îi vor alinia să-i pedepsească, atunci când 
nu vă vor găsi pe voi? 

Vocea lui Maven e caldă și blândă în urechea mea. 

— Gândește-te la istorie, Mare. Ce te-a învăţat Julian? 

M-a învățat despre moarte. Despre ceea ce a fost înainte. Despre 
războaie. Însă, dincolo de toate astea, într-o vreme când lucrurile încă 
se puteau schimba, au existat revoluţii. Oamenii s-au răzvrătit, 
imperiile au căzut și lucrurile s-au schimbat. Libertatea se câștigă și se 
pierde în decursul timpului. 

— Revoluţia are nevoie de-o scânteie, murmur eu, repetând ceea ce 
Julian ar spune la lecţiile noastre. Și până și scânteile ard. 

Farley zâmbește. 


— Tu ar trebui să știi asta mai bine ca oricine. 

Însă tot nu sunt convinsă. Durerea de a-l pierde pe Shade, de a şti că 
părinţii mei au pierdut un copil, nu va face decât să se amplifice. Câţi 
Shade vor mai muri? 

În mod straniu, nu Farley, ci Maven încearcă să mă convingă. 

— Cal e de părere că nu merită efortul pentru a schimba lucrurile, 
spune el. 

Vocea îi tremură din pricina agitaţiei și a dârzeniei. 

— Şi într-o bună zi va deveni conducător - vrei să-i permiți să fie 
viitorul? 

Pentru prima dată, răspunsul meu e ușor: 

— Nu. 

Farley încuviinţează încântată. 

— Walsh și Holland, zice ea, dând din cap spre cei doi servitori, 
spuneați că urmează o mică petrecere aici. 

— Balul, intervine Maven. 

— E o ţintă imposibilă, răspund eu. Toată lumea va avea străjeri; 
regina va ști dacă ceva nu merge cum trebuie... 

— Ba nu, mă întrerupe Maven, aproape râzând. Mama nu e 
atotputernică, așa cum și-ar dori ca tu să crezi. Până și ea are limite. 

Limite? Regina? Numai gândul mă face s-o iau razna. 

— Cum poți să spui asta? Ştii exact de ce e în stare... 

— Știu că în toiul unui bal, cu atâtea voci și gânduri în jurul ei, va fi 
lipsită de putere. Și atât timp cât nu-i stăm în cale, atât timp cât nu-i 
dăm niciun motiv să-și bage nasul, nu va ști nimic. E valabil și în cazul 
clarvăzătorilor din Casa Eagrie. Nu vor căuta dinainte probleme, așa 
că n-o să le vadă. 

Se întoarce cu spatele la Farley, stând drept ca o săgeată. 

— Se prea poate ca argintiii să fie puternici, însă nu și invincibili. 
Cred că o să meargă. 

Farley încuviinţează ușor din cap, zâmbind cu toți dinţii. 

— Vom lua din nou legătura, atunci când lucrurile vor fi puse în 
mișcare. 

— Pot să cer ceva în schimb? mă hazardez eu, apucând-o de braţ. 
Prietenul meu, cel despre care ţi-am mai vorbit, vrea să se alăture 
Gărzii. Dar nu-l poți lăsa s-o facă. Ai grijă să nu se implice în toată 
afacerea asta. 

Farley îmi desprinde cu delicateţe degetele de pe brațul ei, în timp 
ce o umbră de regret îi întunecă privirea. 

— Sper că nu te referi la mine. 

Spre oroarea mea, unul dintre străjerii ei ascunși în umbră face un 
pas înainte. Bucata de material roșu din jurul feței nu-i ascunde 
spatele lat sau cămașa ponosită pe care am văzut-o de mii de ori. Însă 
există două lucruri pe care nu le recunosc: privirea lui glacială și 


hotărârea unui bărbat de două ori cât vârsta lui. Kilorn pare deja mult 
mai matur. Gardă Stacojie până în măduva oaselor, dispus să lupte și 
să moară pentru această cauză. E roșu ca zorii zilei. 

— Nu, șoptesc eu, îndepărtându-mă de Farley. 

Acum nu-l văd decât pe Kilorn, care fuge mâncând pământul spre 
destinul lui tragic. 

— Ştii ce i s-a întâmplat lui Shade. Nu poţi face asta! 

El îşi îndepărtează bucata de material și dă să mă îmbrăţișeze, însă 
eu mă feresc. Atingerea lui pare a fi o trădare. 

— Mare, nu trebuie să încerci întruna să mă salvezi. 

— Am s-o fac atât timp cât tu n-o faci! 

De ce nu înțelege că e doar un scut uman? Cum de poate să facă așa 
ceva? Departe, aud un bâzâit care devine din ce în ce mai zgomotos, 
dar îl ignor, căci trebuie să fac eforturi pentru a nu izbucni în plâns de 
față cu Farley, cu Garda și cu Maven. 

— Kilorn, te rog! 

El se întunecă la față când îmi aude cuvintele, de parcă sunt o 
insultă, nu rugămintea unei tinere. 

— Tu ai făcut o alegere, iar acum fac și eu una. 

— Am făcut alegerea asta pentru tine, pentru a avea grijă de tine! i- 
o trântesc eu. 

E uimitor cât de ușor cădem în vechiul nostru ritm, ciondănindu-ne 
ca întotdeauna. Însă acum motivele sunt mult mai serioase. Nu pot 
pur și simplu să-i fac vânt în noroi și să plec. 

— Am făcut un târg pentru tine. 

— Mare, tu faci ceea ce crezi că mă va proteja, murmură el, vocea 
fiindu-i un tunet scăzut. Așa că lasă-mă și pe mine să fac tot ce-mi stă 
în putință ca să te salvez. 

Închid ochii strâns, lăsând durerea sfâșietoare să preia controlul. L- 
am protejat pe Kilorn din ziua în care mama lui l-a părăsit, de când 
aproape că a murit de foame în pragul casei mele. Iar acum nu vrea să 
mă lase, indiferent de cât de periculos a devenit viitorul. 

Lent, deschid ochii din nou. 

— Kilorn, fă ce vrei! 

Tonul meu e rece și mecanic, precum firele și circuitele care 
încearcă să repornească. 

— Curentul urmează să fie repornit. Ar trebui să plecăm. 

Ceilalți se execută, dispărând în seră, iar Walsh mă ia de braț. 
Kilorn se îndepărtează cu spatele, urmându-i pe ceilalți, însă stând cu 
ochii pe mine. 

— Mare! mă strigă el. Măcar ia-ți rămas-bun de la mine! 

Însă eu merg deja, cu Maven lângă mine și cu Walsh conducându-ne 
pe amândoi. N-am să mă uit înapoi, nu acum, când Kilorn a trădat tot 
ceea ce am făcut pentru el. 


Timpul se scurge lent când aștepți un lucru bun, așa că zilele 
zboară, iar infamul bal se apropie. Trece o săptămână fără ca eu și 
Maven să primim vreun semn. Mai multe ore de antrenament, mai 
multe ore de protocol, mai multe prânzuri tâmpite care aproape că mă 
fac să plâng. De fiecare dată trebuie să mint, să-i elogiez pe argintii și 
să îi fac cu ou și cu oțet pe ai mei. Numai Garda îmi dă putere. 

Lady Blonos mă admonestează că sunt împrăștiată la orele de 
protocol. Nu am sufletul să-i spun că, împrăștiată sau nu, niciodată nu 
voi putea să învăţ pașii de dans pentru Balul de Rămas-Bun. Oricât de 
tare m-aş pricepe să mă furișez, sunt un dezastru când vine vorba de 
mișcarea ritmică. Între timp, antrenamentele, pe care cândva le 
detestam, au devenit o metodă excelentă pentru a elimina furia și 
stresul, permițându-mi să alerg și să canalizez prin scântei tot ceea ce 
mă străduiesc să țin înăuntru. 

Dar tocmai când în sfârșit sunt pe cale să pricep cum stau lucrurile, 
atmosfera din sală se schimbă în mod drastic. Evangeline și lacheii ei 
nu se mai iau de mine, ci sunt foarte concentrați pe încălzirea lor. 
Până și Maven îşi execută întinderile cu mai multă atenție, de parcă se 
pregăteşte pentru ceva anume. 

— Ce se-ntâmplă? îl întreb, dând din cap spre restul clasei. 

Ochii mei se opresc asupra lui Cal, care execută la perfecţie o serie 
de flotări. 

— Vei vedea în câteva minute, îmi răspunde Maven, cu o voce 
ciudat de monotonă. 

Când Arven intră alături de Provos, observ că până și el pășeşte 
altfel. Nu dă ordine cu voce ridicată pentru a începe să alergăm, ci se 
adresează clasei. 

— Tirana, murmură instructorul Arven. 

O fată într-un costum cu dungi albastre, acvatica din Casa Osanos, 
devine ochi şi urechi. Își croieşte drum spre mijlocul sălii, așteptând 
ceva anume. Pare entuziasmată și îngrozită în același timp. 

Arven se întoarce, studiindu-ne pe toți. Preţ de o secundă, ochii săi 
se opresc asupra mea, dar, din fericire, se mută spre Maven. 

— Principe Maven, dacă sunteți amabil. 

Arată spre locul în care așteaptă Tirana. 

Maven încuviințează și se duce lângă ea. Ambii se încordează și 
observ că degetele li se mișcă agitate în timp ce așteaptă următoarea 
poruncă. 

Brusc, podeaua de antrenament se mișcă sub ei, împingând câţiva 
pereți transparenţi care trebuie să ia o anumită formă. Din nou, 
Provos își ridică mâinile, folosindu-și abilitățile pentru a transforma 
sala de antrenamente. În timp ce structura prinde formă, inima începe 
să-mi bată din ce în ce mai tare când îmi dau seama ce reprezintă. 


O arenă. 

Cal îi ia locul lui Maven lângă mine, cu mișcări rapide și tăcute. 

— N-o să se rănească unul pe celălalt, îmi explică el. Arven ne 
opreşte înainte ca vreunul dintre noi să poată produce daune. În plus, 
beneficiem de asistența unor tămăduitori. 

— Ce alinare! exclam eu ironică. 

În centrul arenei, care prinde viață cu repeziciune, Maven și Tirana 
se pregătesc pentru meciul lor. Brățara lui Maven se aprinde și dă 
naştere unui foc care i se întinde pe brațe, în timp ce din aer încep să 
curgă vapori de apă ce o înconjoară pe Tirana și îi dau un aspect 
fantomatic. Ambii par pregătiți de luptă. 

Ceva în legătură cu neliniștea mea îl pune în alertă pe Cal. 

— Maven e singurul lucru pentru care îţi faci griji? 

Nici măcar pe aproape. 

— Protocolul nu e chiar atât de ușor în ultima vreme. 

Nu mint, însă, pe lista mea de probleme, dansul e pe ultimul loc. 

— Se pare că mă descurce mai prost cu dansatul decât cu memoratul 
regulilor de etichetă. 

Spre surprinderea mea, Cal râde cu poftă. 

— Probabil că te descurci tare prost. 

— Ei bine, e dificil să înveţi fără un partener, ripostez eu, zbârlindu- 
mă. 

— Adevărat. 

Ultimele două bucăţi se îmbină, completând arena și închizându-i 
pe Maven și pe oponenta sa. Acum sunt separați de noi printr-o sticlă 
groasă, captivi într-o versiune în miniatură a unei arene de luptă. 
Ultima oară când am urmărit doi argintii luptându-se, unul aproape că a 
murit. 

— Cine e în avantaj? întreabă Arven clasa. 

Toate mâinile, mai puțin a mea, se ridică în aer. 

— Elane? 

Fata din Casa Haven ridică bărbia, vorbind cu mândrie. 

— Tirana e în avantaj. E mai mare și mult mai experimentată. 

Elana rostește aceste cuvinte de parcă e cel mai evident lucru din 
lume. Maven e stânjenit și obrajii i se albesc, cu toate că încearcă să 
ascundă asta. 

— Iar apa învinge focul, continuă Elana. 

— Foarte bine! 

Arven își mută din nou privirea spre Maven, provocându-l să-i 
contrazică. Însă Maven își ţine gura, lăsând ca focul care se extinde să 
vorbească în locul său. 

— Impresionaţi-mă! spune Arven. 

Cei doi se ciocnesc, scuipând foc și ploaie într-un duel al 
elementelor. Tirana își folosește apa precum un scut, care e 


impenetrabil în fața atacurilor învăpăiate ale lui Maven. De fiecare 
dată când el se apropie de Tirana, învârtindu-se cu pumnii înflăcărați, 
se alege doar cu niște aburi. Lupta pare egală, dar, cumva, Maven este 
în avantaj. El e acum în ofensivă, împingând-o tot mai mult către 
perete. 

În jurul nostru, clasa ovaţionează și îi incită pe cei doi războinici. 
Obișnuiam să fiu dezgustată de asemenea manifestări, însă acum mi-e 
greu să tac. De fiecare dată când Maven atacă, fiind tot mai aproape 
de a o scoate pe Tirana din luptă, îmi dau toată silința să nu ovaţionez 
cu ceilalți. 

— Mavey, e o capcană! șoptește Cal, mai mult ca pentru sine. 

— Ce e? Ce-are de gând să facă Tirana? 

Cal clatină din cap. 

— Priveşte. L-a prins. 

Însă Tirana numai victorioasă nu pare. E lipită de perete, duelându- 
se din răsputeri în spatele scutului ei de apă, în timp ce parează 
lovitură după lovitură. 

Însă, într-o fracțiune de secundă, Tirana schimbă cu totul mersul 
lucrurilor. ÎI înşfacă pe Maven de braţ şi trage cu putere, după care se 
rotește și schimbă locurile cât ai zice peşte. Acum e Maven în spatele 
scutului ei, captiv între apă și perete. Însă Maven nu poate controla 
apa, care îl apasă și îl ţine în loc în timp ce el încearcă să o evapore. 
Apa nu face decât să fiarbă, clocotind peste pielea sa învăpăiată. 

Tirana se dă înapoi, privindu-l cu zâmbetul pe buze cum se zbate. 

— Cedezi? 

Maven scuipă un șuvoi de bule. Cedez. 

Apa curge de pe el, vaporizându-se în sunetul aplauzelor. Provos 
flutură din nou din mână, iar unul dintre pereţii arenei se mișcă la o 
parte. Tirana face o mică plecăciune în timp ce Maven iese din cerc cu 
picioarele târşâite, ud leoarcă și botos. 

— O provoc pe Elane Haven! exclamă Sonya Iral pe un ton ascuţit, 
înainte ca instructorul să o poată pune în pereche cu altcineva. 

Arven încuviințează, consimțind provocarea, după care își întoarce 
privirea spre Elane. Spre surprinderea mea, ea zâmbeşte şi porneşte 
spre arenă, părul ei lung și roșcat legănându-se cu fiecare pas. 

— Accept provocarea, răspunde Elane, ocupând un loc în mijlocul 
arenei. Sper că ai învăţat ceva trucuri noi. 

Sonya o urmează cu ochi scăpărători. Ba chiar râde. 

— Crezi că ţi-aș spune? 

Cumva, cele două reușesc să chicotească și să zâmbească, până ce 
Elane Haven se face nevăzută și o apucă pe Sonya de gât. Aceasta se 
îneacă, rămânând fără aer, înainte să răsucească brațul fetei invizibile 
şi să se îndepărteze. Meciul lor se transformă curând într-un joc letal, 
violent, de-a șoarecele invizibil și pisica. 


Maven nu e interesat să-l vadă, fiind furios pe el însuși din cauza 
rezultatului său. 

— Da? îi spune el lui Cal, iar fratele său se lansează într-o prelegere 
șoptită. 

Am senzaţia că acest lucru e normal. 

— Nu încolți pe cineva mai bun decât tine — asta nu-l face decât să 
fie și mai periculos, spune el, luându-și fratele pe după umeri. Dacă nu 
o poți învinge cu puterile tale, învinge-o cu mintea. 

— Am să țin cont data viitoare, bombăne Maven, fiind enervat de 
acest sfat, deşi, în același timp, îl acceptă. 

— Totuși, trebuie să recunosc că devii din ce în ce mai bun, 
murmură Cal, bătându-l pe umăr. 

Se vrea a fi un compliment, dar este rostit pe un ton încrezut. Mă 
mir că Maven nu îi răspunde urât, însă e obișnuit cu asta, așa cum și 
eu eram obișnuită cu Gisa. 

— Mulţumim, Cal! Cred că a înțeles, spun eu, vorbind în numele lui 
Maven. 

Fratele său mai mare nu e prost și înțelege aluzia, deși o acceptă 
încruntat. Cu nimic altceva decât o privire aruncată peste umăr, Cal 
ne părăseşte pentru a se duce să stea lângă Evangeline. Mi-aș dori să 
n-o facă, astfel încât să nu trebuiască s-o văd zâmbind și jubilând. Ca 
să nu mai spun că simt un gol în stomac de fiecare dată când se uită la 
ea. 

De îndată ce nu ne mai poate auzi, îl înghiontesc pe Maven cu 
umărul. 

— Ştii, are dreptate. Astfel de oameni trebuie depășiți în istețime. 

În faţa noastră, Sonya înhaţă ceea ce pare a fi aer și îl izbește de 
perete, pe care sar câțiva stropi argintii. Elane devine din nou vizibilă, 
iar din nas îi curge o dâră de sânge. 

— Are mereu dreptate când vine vorba de luptele în arenă! tună 
Maven, care e ciudat de supărat. Așteaptă și-ai să vezi! 

În celălalt capăt al arenei, Evangeline zâmbește la masacrul care se 
desfășoară sub privirile noastre. Cum de e în stare să-şi vadă prietenii 
sângerând acolo, nu știu. Argintiii sunt diferiţi, îmi amintesc eu. 
Cicatricele lor dispar cu repeziciune. Ei nu-și amintesc durerea. Cu 
tămăduitorii de piele care așteaptă în aripile Reședinţei, violența 
capătă o nouă însemnătate pentru ei. O coloană ruptă, un stomac 
despicat nu contează. Mereu va fi cineva care să-i repare. Ei nu cunosc 
pericolul sau teama de durere. Numai mândria le poate fi rănită. 

Tu ești argintie. Tu ești Mareena Titanos. Tu te bucuri de asta. 

Ochii lui Cal zboară între cele două fete, studiindu-le ca pe o carte 
sau ca pe un tablou, nu ca pe o masă mișcătoare formată din sânge și 
oase. Pe sub căptușeala neagră a costumului său de antrenament, 
mușchii i se încordează, pregătiți pentru când le va veni rândul. 


Şi, când vine, înţeleg la ce se referea Maven. 

Instructorul Arven îl pune pe Cal să se lupte cu doi argintii: 
țesevântul Oliver și Cyrine Macanthos, o fată care îşi transformă pielea 
în piatră. E un meci numai cu numele, deoarece, deși e depășit 
numeric, Cal îi învârte pe degete pe ceilalți doi. Îi scoate din uz pe 
rând, prinzându-l pe Oliver într-un vârtej de foc, în timp ce face 
schimb de lovituri cu Cyrine. 

Cyrine seamănă cu o statuie vie, plămădită din piatră în loc de 
carne, însă Cal e mai puternic. Loviturile sale îi despică pielea de 
piatră, creându-i fisuri din ce în ce mai mari pe trup. Acesta e mai 
degrabă un exercițiu pentru el; aproape că pare plictisit. Sfârșește 
meciul doar când arena explodează într-un foc infernal care îl face 
până și pe Maven să dea înapoi. Oliver şi Cyrine cedează înainte ca 
fumul și focul să apuce să se retragă. Pielea lor se crapă în bucățele de 
carne carbonizată, însă niciunul nu se plânge. 

Cal îi lasă pe amândoi în urmă, fără să se deranjeze să arunce o 
privire atunci când un tămăduitor de piele apare pentru a-i repara. El 
m-a salvat, m-a dus acasă, a încălcat regulile pentru mine. Și e un 
soldat nemilos, moștenitorul unui tron sângeros. 

Se prea poate ca sângele lui Cal să fie argintiu, însă inima lui e la fel 
de neagră ca pielea carbonizată. 

Când ne intersectăm privirile, îmi întorc capul în altă parte. În loc 
să permit căldurii lui, bizarei lui amabilități să mă pună în 
încurcătură, mă încăpățânez să memorez infernul la care am fost 
martoră. Cal e mai periculos decât ei toți la un loc. Nu pot uita asta. 

— Evangeline, Andros, ciripește Arven, dând din cap spre ei. 

Andros se dezumflă, aproape enervat de gândul de a lupta și de a 
pierde în faţa lui Evangeline, însă îşi târăște ascultător picioarele 
înspre arenă. Spre surprinderea mea, Evangeline nu se clintește din 
loc. 

— Nu, spune ea cutezătoare, înfigându-şi picioarele în pământ. 

Când Arven se întoarce spre ea, vocea lui șoptită se ridică brusc și e 
la fel de tăioasă ca o lamă. 

— Ce-aţi spus, lady Samos? 

Evangeline își întoarce ochii negri spre mine și îmi aruncă o privire 
ascuţită. 

— O provoc pe Mareena Titanos. 


ȘAPTESPREZECE 


— Sub nicio formă! tună Maven. Mareena nu are nici două 
săptămâni de când se antrenează; ai s-o faci praf. 

Drept răspuns, Evangeline ridică din umeri, lăsând un zâmbet leneş 
să îi însenineze trăsăturile. Degetele îi dansează pe picior și aproape 
că le simt ca pe niște gheare pe pielea mea. 

— Și ce dacă o face? intervine Sonya, și cred că îi văd în ochi 
aceeași privire perfidă ca a bunicii ei. Tămăduitorii sunt aici. N-o să se 
întâmple nimic rău. În plus, dacă are de gând să se antreneze cu noi, 
trebuie s-o facă exact ca la carte, nu-i așa? 

N-o să se întâmple nimic rău, râd eu în mintea mea. Însă toţi o să-mi 
vadă sângele. Simt bătăile inimii în urechi și îmi dau seama că se 
accelerează cu fiecare secundă care trece. Deasupra, becurile 
strălucesc, luminând ringul; va fi dificil să-mi ascund sângele, iar ei 
vor afla ce sunt cu adevărat. Roşia, mincinoasa, hoața. 

— Mi-aş dori să vă mai observ o vreme, înainte să intru în ring, 
dacă nu vă deranjează, răspund eu, dându-mi toată silința să trec 
drept o argintie. 

În schimb, vocea îmi tremură. Evangeline remarcă imediat. 

— ȚŢi-e frică să lupţi? jubilează ea, fluturând alene din mână. 

Unul dintre cuţitele ei, o chestie mică asemănătoare unui dinte din 
argint, îi înconjoară încheietura mâinii într-o amenințare deschisă. 

— Biata fetiță cu fulgerele! 

Da, vreau eu să zbier. Da, mi-e frică. Însă argintiii nu recunosc astfel 
de lucruri. Argintiii au mândria lor, forța lor — și nimic altceva. 

— Când lupt, intenţionez să câștig, spun eu în schimb, aruncându-i 
cuvintele în față. Nu sunt o proastă, Evangeline, și încă nu pot să 
câștig. 

— Mareena, dacă te antrenezi doar în afara ringului, n-ai cum să 
ajungi prea departe, toarce Sonya, agățându-se cu bucurie de 
minciuna mea. Nu sunteți de acord, domnule instructor? Cum se 
aşteaptă să câștige, dacă nu încearcă? 

Arven ştie că există ceva diferit în legătură cu mine, un motiv 
pentru puterea mea și pentru forța mea. Însă nu ştie ce anume și există 
o urmă de curiozitate în ochii săi. Și el vrea să mă vadă în ring. lar 
singurii mei aliați, Cal și Maven, fac schimb de priviri îngrijorate, 
întrebându-se cum să calce pe un teren atât de instabil. Nu se așteptau 
la asta? Nu se gândeau că la un moment dat vom ajunge și aici? 

Sau poate că asta mă aștepta încă de la bun început. O moarte 
accidentală la antrenament, o altă minciună pe care să o spună regina, o 
moarte adecvată pentru o fată „specială”. E o capcană în care am pășit de 
bunăvoie. 


Jocul va lua sfârșit. Și toţi cei pe care îi iubesc vor fi pierdut. 

— Lady Titanos este fiica unui erou de război care a căzut pentru a 
ne apăra ţara și voi nu faceți decât să o necăjiţi, mârâie Cal, aruncând 
priviri ucigătoare fetelor din sală. 

Ele nu prea par să-l bage în seamă și aproape că râd de slaba lui 
tentativă de a mă apăra. Se prea poate să fie un luptător înnăscut, însă 
cuvintele nu prea sunt de partea lui. 

Sonya se aprinde și mai tare, arătându-și adevărata natură șşireată. 
În timp ce Cal e un războinic în ring, ea e un soldat al discursului și îi 
răstălmăcește cuvintele cu o ușurință înspăimântătoare. 

— Fiica unui general ar trebui să se descurce în ring. Ca să fiu 
sinceră, lui Evangeline ar trebui să-i fie frică. 

— Nu a fost crescută de un general, nu fi absurdă... spune Maven, 
zâmbind cu dispreţ. 

Se descurcă mai bine decât mine în astfel de situaţii, însă nu-l pot 
lăsa să-mi câștige bătăliile. Nu cu aceste fete. 

— N-am să mă lupt, repet eu. Provoacă pe altcineva. 

Când Evangeline zâmbeşte, cu dinţii ei albi și ascuţiţi, vechile mele 
instincte răsună în mintea mea precum un clopoțel. De-abia am timp 
să mă arunc când cuțitul ei zboară prin aer, trecând prin locul în care 
gâtul meu se afla în urmă cu câteva secunde. 

— Te provoc! exclamă ea, și o altă lamă zboară spre fața mea. 

De la cingătoarea ei se ridică și mai multe, pregătite să mă facă 
fâșii. 

— Evangeline, încetează! strigă Maven, iar Cal mă ridică în 
picioare, cu o privire extrem de îngrijorată. 

Adrenalina îmi curge prin vene și inima îmi bate atât de tare, încât 
aproape că ratez șoaptele lui. 

— Eşti mai sprintenă. Fă-o mereu să alerge. Nu-ţi fie teamă. 

Un alt cuţit zboară spre mine, de data asta înfigându-se în pământul 
de la picioarele mele. 

— N-o lăsa să te vadă cum sângerezi. 

Peste umărul lui, Evangeline umblă ca o pisică prădătoare, cu o 
furtună de cuțite scânteietoare în pumn. În acel moment, știu că 
nimeni și nimic nu o va opri. Nici măcar cei doi prinți. Și nu-i pot 
oferi ocazia să câștige. Nu pot să pierd. 

La comanda mea, un fulger țâșnește din mine și zboară spre 
Evangeline. O loveşte în piept și o face să se împleticească îndărăt, 
izbindu-se de peretele exterior al arenei. Dar în loc să pară mânioasă, 
Evangeline mă privește bucuroasă. 

— Asta o să se termine repede, fetițo cu fulgerele! mârâie ea, 
ştergându-și o dâră de sângeargintiu. 

În jurul nostru, ceilalți elevi se dau înapoi, aruncând priviri când 
într-o parte, când în alta. S-ar putea să fie ultima oară când mă văd în 


viață. Nu, gândesc eu din nou. Nu pot să pierd. Mă concentrez mai tare, 
amplificându-mi simțul puterii, până când crește într-atât că de-abia 
mai observ pereţii care se schimbă în jurul nostru. Cu un clic, Provos 
reconstruiește arena, încuindu-ne împreună, o fată roșie și un monstru 
argintiu cu zâmbetul pe buze. 

Evangeline surâde și ridică de pe podea bucăţi de metal subțiri ca 
lama, care iau forme după bunul ei plac. Se îndoaie, vibrează și zgârie 
podeaua, transformându-se într-un coșmar viu. Lamele ei obișnuite au 
dispărut, făcând loc unei noi tactici. Bestiile metalice, creaturi ale 
minții ei, țopăie de-a lungul podelei și se opresc la picioarele ei. Toate 
au câte opt picioare tăioase, ascuţite și nemiloase. Tremură în timp ce 
aşteaptă să fie eliberate pentru a mă face bucățele. Păianjeni. Am o 
oribilă senzație de mâncărime pe piele, de parcă s-au cățărat deja pe 
mine. 

Scânteile prind viață în mâinile mele, dansând între degete. 
Luminile pâlpâie în timp ce energia e absorbită în trupul meu precum 
apa într-un burete. Puterea năvălește prin mine, condusă de propria 
mea forță — și de nevoie. Nu voi muri aici. 

De cealaltă parte a peretelui, Maven zâmbeşte, însă chipul lui e 
palid, temător. Lângă el, Cal nu face nicio mișcare. Un soldat nu 
clipește până ce bătălia nu ia sfârșit. 

— Cine e în avantaj? întreabă instructorul Arven. Mareena sau 
Evangeline? 

Nimeni nu ridică mâna. Nici măcar prietenii lui Evangeline. În 
schimb, nu-și iau ochii de la noi, privindu-ne cum ne amplificăm 
puterile. 

Zâmbetul lui Evangeline se transformă într-o expresie malefică. E 
obișnuită să fie favorizată, să fie cea de care toată lumea se teme. Iar 
acum e mai furioasă ca oricând. 

Din nou, luminile se aprind și se sting, în timp ce trupul meu bâzâie 
precum un cablu supraîncărcat. În întunericul intermitent, păianjenii 
ei râcâie podeaua, picioarele lor metalice clămpănind într-o armonie 
îngrozitoare. 

Și apoi, tot ce știu sunt teama și puterea și valul de electricitate din 
venele mele. 

Întunericul și lumina explodează întruna, aruncându-ne pe 
amândouă într-o bătălie de culori pâlpâitoare. Fulgerele mele străpung 
întunericul în purpuriu și alb în timp ce micșorează armata de 
păianjeni. Sfatul lui Cal răsună în mintea mea și continui să mă mișc, 
pentru a nu-i oferi ocazia lui Evangeline să mă rănească. Ea se mișcă 
în zigzag printre păianjeni și face orice pentru a evita loviturile mele. 
Bucăţi metalice zimțate se cațără pe mâinile mele, însă costumul din 
piele rezistă. Evangeline e iute, însă eu sunt mai sprintenă, chiar și cu 
păianjenii care mă strâng de picioare. Însă am făcut-o să alerge. Câştig. 


Îl aud pe Maven printre zgomotele stridente ale păianjenilor și 
uralele colegilor, îndemnându-mă s-o fac praf. Luminile clipesc și 
devine tot mai dificil s-o zăresc, dar, pentru un moment, înțeleg ce 
înseamnă să fii argintiu. Să simți forța și puterea absolută, să știi că 
poți face lucruri pe care milioane de oameni nu le pot face. Evangeline 
se simte așa în fiecare zi, iar acum e rândul meu. Am să te învăţ ce e 
aia frică. 

Un pumn mă izbește în șira spinării, trimițând valuri de durere prin 
tot trupul meu. Genunchii îmi cedează, trimițându-mă grămadă la 
pământ. Evangeline se opreşte deasupra mea, zâmbetul ei fiind 
înconjurat de o perdea dezordonată de păr argintiu. 

— Așa cum am spus, mârâie ea. Repede. 

Picioarele mi se mișcă singure, întinzându-se într-o manevră pe care 
am folosit-o de sute de ori pe străzile din Pilonii. Ba chiar și cu Kilorn 
de vreo două ori. Piciorul meu face contact cu piciorul ei, trăgându-l 
de sub ea. Evangeline se prăbușește la pământ, lângă mine. Într-o 
secundă sunt deasupra ei, în pofida durerii fulgerătoare pe care o 
resimt în spate. Mâinile îmi pârâie încărcate de electricitate fierbinte, 
chiar și atunci când se ciocnesc de chipul ei. Degetele mă ard, însă nu 
mă opresc, căci vreau să văd cum îi curge sângeargintiu. 

— O să-ţi dorești să se fi terminat repede, zbier eu, fără să mă 
opresc. 

Cumva, printre buzele care i se învineţesc, Evangeline reușește să 
râdă. Sunetul scade, fiind înlocuit de un scârțâit metalic. În jurul 
nostru, păianjenii electrocutați revin la viață. Trupurile lor metalice se 
transformă și se unesc pentru a crea o bestie distrugătoare care scoate 
fum. 

Traversează arena cu o viteză surprinzătoare, dându-mă jos de pe 
ea. Acum eu sunt cea imobilizată și ridic privirea spre bucăţile 
metalice care se răsucesc în fața mea. Scânteile mor în mâinile mele, 
alungate de teamă și oboseală. Nici măcar tămăduitorii nu mă vor mai 
putea salva după asta. 

Un picior cu lamă îmi trece peste față și îmi produce o rană din care 
țâşnește un șuvoi de sânge roșu și fierbinte. Mă trezesc urlând, dar nu 
de durere, ci din cauză că am fost învinsă. Asta e sfârșitul. 

Și, apoi, o văpaie de foc incandescent alungă monstrul metalic de pe 
mine și îl carbonizează, reducându-l la o grămăjoară de cenușă 
neagră. Două mâini puternice mă ridică în picioare și apoi se 
îndreaptă spre părul meu, trăgându-mi-l peste față pentru a ascunde 
semnul roșu care ar putea să mă dea de gol. Mă sprijin de Maven, 
lăsându-l să mă scoată din sala de antrenamente. Tremur din cap 
până-n picioare, însă el mă ţine bine și mă ajută să înaintez. Un 
tămăduitor vine spre mine, însă Cal îl întoarce din drum, 
împiedicându-l să-mi vadă chipul. 


Înainte ca ușa să se trântească în urma noastră, o aud pe Evangeline 
zbierând și pe Cal răspunzându-i pe același ton, apostrofând-o furios 
ca o furtună. 

Când în sfârșit vorbesc din nou, o fac cu voce pierdută. 

— Camerele de supraveghere... camerele de supraveghere 
înregistrează. 

— Santinelele de încredere ale mamei manevrează camerele. Crede- 
mă, nu pentru ele ar trebui să ne facem griji acum, spune Maven, 
aproape bâlbâindu-se. 

Mă ţine strâns de mână, de parcă îi e teamă că cineva m-ar putea 
lua de lângă el. Mă mângâie pe obraz, ștergând sângele cu mâneca. 
Dacă vede cineva... 

— Du-mă la Julian. 

— Julian e un prostănac, murmură el. 

În capătul îndepărtat al coridorului apar două siluete, o pereche de 
nobili care se plimbă prin palat; pentru a-i evita, Maven mă împinge 
spre un coridor de serviciu. 

— Julian știe ce sunt, șoptesc eu, ținându-mă de el. 

Pe măsură ce strânsoarea lui se înăspreşte, la fel se întâmplă și cu a 
mea. 

— Julian va ști ce să-mi facă. 

Maven se uită lung la mine, indecis, însă încuviințează. Când 
ajungem la apartamentul lui Julian, sângerarea s-a oprit, însă fața mea 
e în continuare un dezastru. 

— Principe Maven, spune el, făcând o plecăciune băţoasă, aproape 
insultătoare. 

Maven nu-i răspunde, ci pur și simplu trece împreună cu mine pe 
lângă Julian și se îndreaptă spre salon. 

Julian are câteva încăperi mici, care par și mai mici din pricina 
întunericului şi a aerului stătut. Perdelele sunt trase, blocând soarele 
după-amiezii, iar podeaua e alunecoasă din cauza teancurilor de hârtii 
aruncate pe jos. Într-un colț, pe o bucată de metal electrică, ce 
înlocuiește un aragaz, un ceainic fierbe la foc mic. Nu e de mirare că 
nu-l văd niciodată afară; se pare că aici are tot ce-i trebuie. 

— Ce s-a întâmplat? întreabă el, făcându-ne semn să luăm loc pe 
două scaune prăfuite. 

E evident că nu prea are musafiri. Eu mă așez, însă Maven îl refuză, 
rămânând în picioare. 

Îmi dau la o parte părul, arătându-i stindardul roşu al identității 
mele. 

— Evangeline s-a lăsat dusă de val. 

Julian se foieşte de pe un picior pe altul, ceea ce îmi dă de înțeles că 
nu se simte în largul său. Însă nu eu sunt de vină, ci Maven. Cei doi se 


uită urât unul la celălalt, însă nu înțeleg care e războiul lor tăcut. Într- 
un târziu, își întoarce privirile spre mine. 

— Mare, nu sunt tămăduitor de piele. Cel mult pot să-ți curăţ rana. 

— Ţi-am spus! exclamă Maven. Nu poate să facă nimic. 

Julian îi zâmbește cu dispreţ. 

— Găseşte-o pe Sara Skonos! spune el înțepat, strângând din dinți în 
timp ce îl așteaptă pe Maven să o ia din loc. 

Nu l-am mai văzut niciodată pe Maven atât de furios, nici măcar cu 
fratele său. Şi totuși, Maven și Julian nu varsă furie, ci ură. E evident 
că se disprețuiesc. 

— Du-te, prințul meu. 

Julian pronunţă acel titlul de parcă ar fi un blestem. Într-un final, 
Maven cedează și pleacă. 

— Ce se întâmplă între voi? șoptesc eu, gesticulând între Julian și 
ușă. 

— Nu acum, spune el, şi îmi aruncă o bucată de material alb cu care 
să mă şterg. 

— Cine e Sara Skonos? întreb eu în timp ce murdăresc pânza de 
sânge. 

Din nou, Julian șovăie. 

— O tămăduitoare de piele. Ea o să aibă grijă de tine, spune el 
oftând. Și e și o prietenă bună. O prietenă discretă. 

Nu știam că Julian avea și alți prieteni, în afară de mine și de cărțile 
sale, dar nu insist asupra subiectului. 

Când Maven revine câteva minute mai târziu, am reușit să mă curăț 
cum trebuie, deși încă îmi simt pielea lipicioasă și inflamată. Mâine- 
dimineață o să am de ascuns câteva vânătăi și nici nu vreau să știu 
cum arată spatele meu. Cu grijă, ating umflătura în locul în care m-a 
lovit Evangeline. 

— Sara nu e... 

Maven se oprește brusc, alegându-și cu grijă cuvintele. 

— Ea nu e persoana pe care aș fi ales-o pentru această problemă. 

Înainte să pot întreba de ce, ușa se deschide şi dă la iveală o femeie 
care presupun că e Sara. Aceasta intră tăcută, de-abia ridicând 
privirea. Spre deosebire de ceilalți tămăduitorii de sânge din Casa 
Blonos, vârsta i se citește cu mândrie pe chip, în fiecare rid și pe 
obrajii căzuţi și supți. Pare de-o vârstă cu Julian, însă, judecând după 
felul în care e adusă de spate, are ceva ani în plus. 

— Încântată să vă cunosc, lady Skonos. 

Vocea mea e calmă, de parcă aș întreba-o cum e vremea. Se pare că, 
la urma urmei, lecţiile de protocol sunt bune de ceva. 

Dar Sara nu-mi răspunde. În schimb, se lasă în genunchi în fața 
scaunului meu și îmi ia chipul în mâinile ei aspre. Atingerea e rece, 
precum apa pe o piele arsă de soare, iar degetele ei se plimbă cu o 


blândeţe surprinzătoare pe spintecătura de pe obrazul meu. Înainte să 
pot menţiona problema cu spatele, ea își strecoară o mână spre zona 
lombară și sunt imediat învăluită de o senzaţie răcoritoare. Totul va 
trece în câteva minute și mă simt ca atunci când am venit pentru 
prima oară aici. De fapt, chiar mai bine. Vechile mele dureri și vânătăi 
au dispărut cu desăvârşire. 

— Vă mulțumesc, spun eu, dar, din nou, niciun răspuns. 

— Sara, îți mulțumesc, şoptește Julian, iar ochii ei gri zboară spre ai 
lui într-o secundă. 

Ea pleacă uşor capul. Julian întinde mâna și o prinde cu blândeţe de 
braţ. Cei doi se mișcă asemenea partenerilor unui dans, ascultând o 
melodie pe care nimeni altcineva n-o poate auzi. 

Glasul lui Maven spulberă tăcerea lor: 

— Skonos, asta-i tot! 

Calmul lui Skonos se transformă într-o furie prost ascunsă când se 
retrage din strânsoarea lui Julian, grăbindu-se spre ușă ca un animal 
rănit. Uşa se trântește în urma ei și hărțile înrămate tremură în 
închisorile lor de sticlă. Până și mâna lui Julian se mișcă, tremurând 
cu mult după ce ea a plecat, de parcă încă o poate simți. 

Deși încearcă s-o ascundă, nu prea îi reușește: Julian a fost cândva 
îndrăgostit de ea şi poate că încă mai este. Se uită spre ușă cu o privire 
chinuită, așteptând ca ea să se întoarcă. 

— Julian? 

— Dacă mai zăboviți mult, oamenii o să-nceapă să vorbească, 
murmură el, făcându-ne semn să plecăm. 

— De acord. 

Maven porneşte spre ușă, pregătit să o deschidă și să mă scoată cât 
mai repede de acolo. 

— Eşti sigur că nu ne-a văzut nimeni? 

Îmi duc mâna la obraz, care acum e neted și curat. Maven cade pe 
gânduri. 

— Nimeni n-ar îndrăzni să spună ceva. 

— Secretele nu rămân secrete aici, murmură Julian, căruia vocea îi 
tremură de mânie. Înălțimea Voastră, știți asta. 

— Tu ar trebui să știi diferența dintre secrete și minciuni! i-o 
trânteşte Maven, după care mă înșfacă de mână și mă scoate pe culoar 
înainte să pot întreba ce se întâmplă. 

Însă nu ajungem prea departe, înainte ca o siluetă familiară să ne 
oprească din drum. 

— Probleme, dragule? 

Regina Elara, o arătare în mătase, i se adresează lui Maven. În mod 
straniu, e singură, fără nicio santinelă care să o păzească. Ochii ei 
zăbovesc pe mâna lui, care e încă împreunată cu a mea. Pentru prima 
dată, nu încearcă să-mi citească gândurile. Acum se află în mintea lui 


Maven, nu într-a mea. 

— Da, dar mă descurc eu, spune Maven, înăsprindu-și strânsoarea, 
de parcă eu aș fi un soi de ancoră. 

Flara ridică din sprânceană, căci nu crede o iotă, însă nu pune alte 
întrebări. Mă îndoiesc că ea pune cuiva întrebări; știe toate 
răspunsurile. 

— Lady Mareena, ai face bine să te grăbești, altminteri vei întârzia 
la prânzul de gală, toarce ea, băgându-mă în sfârșit în seamă. 

Apoi e rândul meu să mă țin de Maven. 

— Și ai mai multă grijă la sesiunile de antrenament. Sângele roșu e 
foarte dificil de curăţat. 

— Normal că știți asta! mă răstesc eu, aducându-mi aminte de 
Shade. Fiindcă oricât aţi încerca să-l ascundeţi, sunteți mereu mânjită 
pe mâini cu el. 

Ochii i se măresc, surprinsă de izbucnirea mea. Nu cred că i-a vorbit 
cineva pe tonul ăsta, iar acest lucru mă face să mă simt ca o 
cuceritoare. Însă nu ţine prea mult. 

Brusc, trupul mi se contractă îndărăt, aruncându-mă în peretele 
coridorului cu un trosnet răsunător. Regina Elara mă face să dansez 
precum o marionetă. Fiecare os zăngănește, iar gâtul îmi trosnește, 
izbindu-mi capul până ce văd stele albastre ca gheaţa. 

Nu, nu stele. Ochi. Ochii ei. 

— Mamă! strigă Maven, însă vocea lui pare tare departe. Mamă, 
încetează! 

O mână mă apucă de gât, ţinându-mă în loc în timp ce-mi pierd 
controlul asupra trupului. Respirația ei e dulce pe fața mea, prea dulce 
pentru a o putea suporta. 

— Să nu îndrăznești să-mi mai vorbeşti vreodată pe tonul ăsta! îmi 
spune Elara, prea furioasă pentru a-mi șopti în minte. 

Mă strânge și mai tare și nu pot să fiu de acord cu ce spune nici 
măcar dacă aș încerca. 

De ce nu mă omoară? mă întreb în timp ce încerc să-mi recapăt 
răsuflarea. Dacă sunt o asemenea povară, o asemenea problemă, de ce nu 
încearcă să mă omoare? 

— Suficient! zbiară Maven, căldura furiei lui pulsând pe culoar. 

Chiar și prin întunericul cețos care îmi macină vederea, îl zăresc pe 
Maven trăgând-o pe regină de pe mine cu o forță și o îndrăzneală 
surprinzătoare. 

Strânsoarea puterii ei se rupe, lăsându-mă să mă prăbuşesc de 
perete. Din cauza șocului, Elara aproape că se împleticește. Acum, 
căutătura urâtă se îndreaptă spre Maven, care s-a răzvrătit împotriva 
ei. 

— Mare, întoarce-te la programul tău. 

Maven clocotește și nu întrerupe contactul vizual cu mama sa. N-am 


nicio îndoială că ea zbiară în mintea lui, mustrându-l pentru faptul că 
m-a protejat. 

— Du-te! insistă el. 

Căldura care radiază din trupul său se împrăștie peste tot și, preț de 
o clipă, îmi aduc aminte de temperamentul stăpânit al lui Cal. Se pare 
că şi Maven ascunde un foc, unul chiar mai mare, și nu vreau să fiu 
prin preajmă când acesta va exploda. 

În timp ce pornesc cu paşi grăbiţi, încercând să mă distanțez cât mai 
mult de regină, nu pot să nu întorc capul spre ei. Se privesc fix unul pe 
celălalt, două piese pregătite de luptă într-un joc pe care nu-l înțeleg. 

În apartamentul meu, cameristele mele așteaptă tăcute, ţinând în 
mâini o altă rochie sclipitoare. În timp ce una mă ajută să mă îmbrac 
cu acest spectacol de mătase și nestemate purpurii, celelalte îmi 
aranjează părul și mă machiază. Ca de obicei, nu spun niciun cuvânt, 
deși sunt un dezastru pe două picioare după o asemenea dimineaţă. 

Prânzul e o afacere amestecată. De obicei, doamnele mănâncă 
împreună și discută despre următoarele nunţi și despre toate lucrurile 
prosteşti care le interesează pe femeile bogate, însă azi e diferit. Ne- 
am întors pe terasa orientată spre râu, cu uniformele roșii ale 
servitorilor care plutesc prin mulțime, însă există mult mai multe 
uniforme militare ca de obicei. Se pare că luăm masa cu o întreagă 
legiune. 

Cal și Maven sunt și ei acolo, ambii îmbrăcaţi la patru ace, cu 
medaliile lor strălucitoare. Zâmbesc și poartă conversații de 
complezenţă, în timp ce regele dă mâna cu soldaţii. Toţi soldaţii sunt 
tineri, în uniforme gri, cu distincții argintii. Deloc asemănătoare cu 
ținutele uzate pe care frații mei și toți ceilalți roșii le primesc la 
încorporare. Acești argintii se duc la război, da, însă nu să lupte cu 
adevărat. Ei sunt fiii și fiicele unor oameni importanți și, pentru ei, 
războiul e doar un alt loc de vizitat. Un alt pas în antrenamentul lor. 
Pentru noi, cândva pentru mine, e un impas. O condamnare la moarte. 

Însă eu trebuie să-mi fac în continuare datoria, să zâmbesc și să dau 
mâna cu ei și să le mulțumesc pentru curajul lor. Fiecare cuvânt îmi 
lasă un gust amar în gură și, pentru a evita mulțimea, mă văd nevoită 
să mă strecor într-o firidă pe jumătate ascuns de plante. Sub soarele 
amiezii, gălăgia continuă să crească în intensitate, însă pot respira din 
nou. Cel puțin pentru câteva secunde. 

— Eşti bine? 

Cal se apleacă deasupra mea. Pare îngrijorat și relaxat în același 
timp. Îi place să se afle printre soldaţi; bănuiesc că e habitatul lui 
natural. 

Deși vreau să dispar, mă îndrept de spate. 

— Nu mă dau în vânt după concursurile de frumusețe. 


Cal se încruntă. 

— Mare, oamenii ăștia se duc pe front. Mă gândeam că, dintre toți, 
tu ai fi prima care i-ai conduce. 

Scap un hohot de râs. 

— Ce anume te face să crezi că îmi pasă de mucoșii ăștia, care se 
duc la război de parcă e un soi de vacanță? 

— Faptul că ei au ales să plece nu îi face mai puţin curajoși. 

— Ei bine, sper să se bucure de garnizoane și de provizii, şi de 
păsuiri, şi de toate celelalte privilegii de care frații mei n-au 
beneficiat. 

Mă îndoiesc că acești soldați voluntari vor dori vreodată altceva 
decât un bărbat care să lupte pentru ei. 

Deși arată de parcă ar vrea să ţipe la mine, Cal își reprimă această 
pornire. Acum, că ştiu de ce anume e în stare temperamentul său, sunt 
surprinsă că se poate abține. 

— Este prima legiune complet argintie care se duce în tranșee, îmi 
explică el monoton. Vor merge alături de roșii, îmbrăcaţi în roşii și vor 
lupta cot la cot cu ei. Când vor ajunge în Năduful, lacuștrii nu vor ști 
cine sunt. lar când bombele vor cădea, când inamicii vor încerca să 
treacă granița, vor găsi mai multe decât credeau. Legiunea Umbrelor îi 
va lua pe toți. 

Brusc, mă ia cu frisoane, dar și cu călduri. 

— Foarte original. 

Însă Cal nu jubilează. Pare trist. 

— Tu mi-ai dat ideea. 

— Poftim? 

— Când ai căzut la Turneul Reginelor, nimeni n-a știut ce să facă. 
Sunt convins că și lacuștrii vor proceda la fel. 

Deși încerc să vorbesc, nu pot să scot niciun sunet. Nu am fost 
niciodată vreo sursă de inspirație pentru ceva sau cineva, darămite 
pentru strategiile militare. Cal mă privește de parcă vrea să mai 
adauge ceva, însă nu vorbește. Niciunul dintre noi nu știe ce să spună. 

Un băiat pe care l-am mai văzut pe la antrenamente, țesevântul 
Oliver, apare lângă Cal și îl bate cu o mână pe umăr, în timp ce în 
cealaltă ţine un pocal. Și el poartă uniformă. Se duce să lupte. 

— Cal, care-i treaba cu ascunsul? chicoteşte el, gesticulând spre 
mulțimea din jurul nostru. Prin comparaţie cu lacuștrii, gașca asta va 
fi floare la ureche! 

Cal se uită în ochii mei și o tentă argintie îi colorează obrajii. 

— l-aş alege pe lacuștri oricând, răspunde el, fără să întrerupă 
contactul vizual. 

— Te duci cu ei? 

Oliver răspunde în locul lui Cal, zâmbind mult prea mult pentru un 
băiat care se duce la război. 


— Dacă merge cu noi? spune el. Cal ne conduce! Propria lui 
legiune, tocmai până pe front. 

Cal se desprinde din strânsoarea lui Oliver. Se pare că țesevântul 
beat nu observă și continuă să pălăvrăgească. 

— Va fi cel mai tânăr general din istorie și primul prinț care va 
lupta pe front. 

Și primul care va muri, şopteşte o voce morocănoasă din capul meu. 
În pofida instinctelor mele, întind mâna spre Cal. Nu se fereşte de 
mine, ci îmi permite să-l iau de braț. Acum nu mai seamănă cu un 
prinț sau cu un general ori chiar cu un argintiu, ci cu acel băiat de la 
bar, cel care voia să mă salveze. 

Vocea mea e firavă, dar hotărâtă. 

— Când? 

— Când voi veţi pleca în capitală, după bal. Veţi merge în sud, 
murmură el, iar eu, în nord. 

Un fior rece de teamă năvălește peste mine, exact ca atunci când 
Kilorn mi-a spus că se va duce să lupte. Însă Kilorn e un pescar, un 
hoţ, cineva care știe cum să supraviețuiască, cum să se facă nevăzut; 
nu cum e Cal. El e soldat. Dacă trebuie, va muri. Va sângera pentru 
războiul său. Și nu știu de ce acest gând mă înspăimântă. Nu pot să 
spun de ce îmi pasă. 

— Cu ajutorul lui Cal, acest război va lua sfârșit o dată pentru 
totdeauna. Cu ajutorul lui Cal, putem câștiga, spune Oliver, rânjind ca 
un prost. 

Din nou, îl apucă pe Cal de umăr, însă, de data asta, îl duce înapoi 
la petrecere, lăsându-mă pe mine în urmă. 

Cineva îmi pune o băutură rece în mână și o dau de dușcă. 

— Hei, ușurel, murmură Maven. Încă te gândești la ce s-a întâmplat 
azi-dimineaţă? Nimeni nu ţi-a văzut obrazul, am întrebat santinelele. 

Ca să fiu sinceră, asta e ultima dintre preocupările mele în timp ce îl 
urmăresc pe Cal dând mâna cu tatăl său. Arborează un zâmbet 
magnific şi își pune o mască prin care numai eu pot să văd. 

Maven înţelege la ce mă uit şi ce gândesc. 

— Ela vrut să facă asta. A fost alegerea lui. 

— Asta nu înseamnă că trebuie să ne placă. 

— Fiul meu, generalul! tună regele Tiberias, iar vocea lui mândră 
acoperă toată gălăgia petrecerii. 

Pentru o secundă, când îl trage pe Cal aproape, cuprinzându-l cu 
braţul, uit că e rege. Aproape că înţeleg nevoia lui Cal de a-l mulțumi. 

Ce n-aș fi dat ca mama să mă privească așa, atunci când nu eram decât 
o hoaţă. Ce n-aş da acum! 

Această lume e argintie, dar e și gri. Nu există negru și alb. 


Când cineva bate la ușa mea noaptea, la câteva ore după cină, mă 


aştept să fie Walsh, cu un alt mesaj ascuns în ceai, însă sunt complet 
surprinsă când văd că e Cal. Fără uniformă sau armură, arată ca un 
simplu băiat. Are doar nouăsprezece ani și e la un pas de un destin tragic, 
de un viitor glorios sau chiar de ambele. 

Mă fac mică în pijamaua mea, dorindu-mi foarte tare să fi avut un 
halat. 

— Cal? Ce dorești? 

El ridică din umeri și îmi oferă un mic zâmbet. 

— Evangeline aproape că te-a omorât astăzi în arenă. 

— și? 

— Și nu vreau să te omoare pe ringul de dans. 

— Am ratat ceva? O să ne luptăm pe ringul de dans? 

El râde, rezemându-se de cadrul uşii. Însă picioarele lui nu ating 
podeaua camerei mele, de parcă nu poate să facă asta. Sau nu trebuie. 
Vei fi sotia fratelui său. Iar el pleacă la război. 

— Dacă știi cum să dansezi, n-o să fie nevoie. 

Cred că i-am mai spus că n-aş putea să dansez nici dacă ar trebui s-o 
fac pentru a-mi salva viața, mai ales sub îngrozitoarea îndrumare a lui 
Blonos, însă cum mă poate ajuta Cal în acest sens? Și de ce ar vrea s-o 
facă? 

— Sunt un profesor destul de bun, adaugă el, cu un zâmbet strâmb. 

Când întinde o mână spre mine, mă trec fiori. 

Ştiu că n-ar trebui s-o fac. Știu că ar trebui să închid ușa și să nu 
accept oferta lui. 

Dar el pleacă să lupte, poate chiar să moară. 

Tremurând, îmi pun mâna într-a lui și îl las să mă scoată din camera 
mea. 


OPTSPREZECE 


Razele lunii alunecă pe podea, suficient de puternice pentru a ne 
ajuta să vedem. În lumina argintie, roșeața de pe pielea mea de-abia 
se vede — arăt exact ca o argintie. Scaunele scârțâie pe podeaua de 
lemn, în timp ce Cal rearanjează salonul, făcând loc pentru a putea 
exersa. Încăperea e izolată, însă bâzâitul camerelor de supraveghere 
nu e niciodată prea departe. Oamenii Elarei ne urmăresc, însă nu vine 
nimeni să ne oprească. Sau, mai degrabă, să îl oprească pe Cal. 

Scoate din jachetă un dispozitiv bizar, o cutiuţă, şi o pune în centrul 
podelei. Apoi o priveşte insistent, așteptând să se întâmple ceva. 

— Chestia astă mă poate învăța să dansez? 

Fl clatină din cap, zâmbind în continuare. 

— Nu, dar ne va ajuta. 

Brusc, din cutie izbucnește un ritm puternic și îmi dau seama că e 
un difuzor, asemenea celor care se găsesc în arena din Pilonii. Doar că 
acesta e pentru muzică, nu pentru lupte. Viaţă, nu moarte. 

Melodia e uşoară și rapidă, precum o bătaie de inimă. În fața mea, 
Cal zâmbeşte și mai tare și bate ritmul cu piciorul. Nu pot rezista și 
încep şi eu să-mi mișc degetele de la picioare odată cu muzica. E 
veselă și săltăreață și nu seamănă deloc cu muzica rece și metalică din 
clasa lui Blonos sau cu acele cântece triste de acasă. Picioarele îmi 
alunecă pe podea și încerc să-mi amintesc pașii pe care mi i-a arătat 
lady Blonos. 

— Nu te mai gândi la pașii pe care îi ai de urmat, mișcă-te și atât! 
râde Cal. 

Urmează niște bătăi de tobă și Cal se roteşte, fredonând melodia. 
Pentru prima dată, Cal arată de parcă nu are povara unui tron pe 
umeri. 

O simt şi eu odată ce temerile și grijile mă părăsesc, chiar dacă 
numai pentru câteva minute. E senzația unei altfel de libertăți, ca 
atunci când am zburat pe motocicleta lui Cal. 

Cal e mult mai bun decât mine, însă tot arată ca un pămpălău; nici 
nu vreau să știu cât de ridicolă par eu. Totuși, sunt tristă când melodia 
se termină. În timp ce notele se risipesc în aer, mă simt de parcă revin 
la realitate. Un gând rece îşi face loc în mintea mea: n-ar trebui să fiu 
aici. 

— Cal, nu cred că e o idee prea bună. 

El înclină capul într-o parte, confuz într-un mod plăcut. 

— De ce? 

El chiar vrea să mă facă s-o spun. 

— Nu am voie să fiu singură nici măcar cu Maven... mă bâlbâi eu, 
simțind cum mă înroșesc. Nu știu dacă se cuvine să dansez cu tine 


într-o cameră întunecată. 

În loc să mă contrazică, Cal se mărginește să râdă şi ridică din 
umeri. Un alt cântec, de data asta mai lent și mai pătrunzător, umple 
încăperea. 

— Eu consider că-i fac fratelui meu o favoare, zice el, după care îmi 
aruncă un zâmbet strâmb. Asta dacă nu cumva vrei să-l calci pe 
picioare toată noaptea. 

— Posed un control excelent al picioarelor, mulțumesc frumos, 
comentez eu, încrucișându-mi braţele la piept. 

Încet, delicat, mă ia de mână. 

— Poate în arenă, spune el. Pe ringul de dans, nu prea. 

Mă uit în jos, la picioarele lui, care se mișcă în ritm cu muzica. Mă 
trage de mână, forțându-mă să-l urmez, și, în pofida eforturilor mele, 
mă împiedic de el. 

Cal zâmbește, bucuros să-mi arate că avea dreptate. În fond, e 
soldat, iar soldaţilor le place să câștige. 

— Cam așa vor fi toate cântecele de la bal. E un dans simplu, ușor 
de învăţat. 

— Am să găsesc eu o cale de-a o da în bară, bombăn eu, lăsându-l să 
mă conducă prin jurul salonului. 

Picioarele noastre trasează marginile unui pătrat imaginar și încerc 
să nu mă gândesc la bătăturile mâinilor sale sau la faptul că e atât de 
aproape de mine. Spre surprinderea mea, mâinile lui seamănă cu ale 
mele: aspre după ani și ani de muncă. 

— S-ar putea, murmură el pe un ton serios. 

M-am obișnuit cu faptul că el e mai înalt decât mine, însă, în seara 
asta, pare mai scund. Poate că e întunericul sau poate că e dansul. 
Arată exact ca atunci când l-am întâlnit prima oară; nu ca un prinţ, ci 
ca un om. 

Ochii săi zăbovesc pe chipul meu, analizând zona în care se afla 
rana. 

— Maven te-a vindecat foarte frumos. 

În glasul lui se simte o nuanță de amărăciune. 

— Julian m-a ajutat. Julian și Sara Skonos. 

Deși Cal nu reacționează la fel de urât ca Maven, tot își încleștează 
maxilarul. 

— De ce nu o plăceţi? 

— Maven are motivele lui, motive bune, de altfel, mormăie el. Însă 
nu te aștepta să ți le povestesc eu. Și să știi că eu nu o dispreţuiesc pe 
Sara. Doar că nu... nu-mi place să mă gândesc la ea. 

— De ce? Ce ţi-a făcut? 

— Mie, nimic, oftează el. Sara a crescut cu Julian și cu mama. 

Vocea îi coboară brusc când își menționează mama. 

— Era cea mai bună prietenă a ei. Și, când a murit, Sara nu știa cum 


s-o jelească. Julian era distrus, dar Sara... 

Cal şovăie, neștiind cum să continue. Pașii noștri încetinesc până ce 
se opresc de tot, în timp ce cântecul merge în continuare. 

— Eu nu mi-o aduc aminte pe mama, se justifică el pe un ton 
înțepat. Nu aveam nici măcar un an când a murit. Știu doar ce mi-au 
spus tata și Julian. Iar lor nu le place deloc să vorbească despre ea. 

— Sunt sigură că Sara ţi-ar putea spune mai multe despre ea, dacă 
zici că au fost prietene la cataramă. 

— Sara Skonos nu poate să vorbească, Mare! 

— Deloc? 

Cal continuă tărăgănat, cu acea voce calmă și monotonă pe care o 
folosește și tatăl său. 

— A spus lucruri pe care n-ar fi trebuit să le spună, minciuni 
îngrozitoare, şi a fost pedepsită pentru asta. 

Sunt şocată. Nu poate să vorbească. 

— Ce a spus? 

Cât ai clipi, Cal devine rece sub degetele mele. Face un pas înapoi, 
ieşind din brațele mele în timp ce muzica moare. Cu mișcări rapide, 
bagă difuzorul în buzunar și în cameră nu se mai aud decât bătăile 
inimilor noastre. 

— Nu mai vreau să vorbesc despre ea. 

Respiră sacadat. Ochii săi par ciudat de luminoși. Priveşte când spre 
mine, când spre ferestrele scăldate în razele lunii. 

Ceva se frânge în inima mea; durerea din glasul său mă rănește. 

— Bine. 

Cu pași iuți și hotărâți, porneşte spre ușă, de parcă încearcă din 
răsputeri să nu fugă. Însă, când se întoarce cu faţa spre mine, pare la 
fel ca de obicei — calm, adunat, detașat. 

— Exersează paşii pe care ți i-am arătat, mă sfătuieşte el, semănând 
foarte tare cu lady Blonos. Ne vedem mâine, la aceeași oră. 

Şi apoi dispare, lăsându-mă singură într-o încăpere plină de ecouri. 

— Ce naiba fac? murmur eu pe întuneric. 

Mă îndrept spre pat, când îmi dau seama că în camera mea se 
întâmplă ceva ciudat: camerele de supraveghere au fost oprite. 
Niciuna nu bâzâie, niciuna nu mă urmărește cu acea privire electrică, 
înregistrând tot ceea ce fac. Însă, spre deosebire de pana de curent de 
acum câteva zile, toate celelalte lucruri din jurul meu continuă să 
bâzâie. Electricitatea încă pulsează în pereţi, în toate încăperile, mai 
puţin în a mea. 

Farley. 

Însă, în locul revoluționarei, din întuneric iese Maven. Dă perdelele 
la o parte, astfel încât lumina lunii să ne ajute să vedem. 

— O plimbare în miez de noapte? întreabă el cu un zâmbet amar. 


Rămân cu gura deschisă, căutându-mi cuvintele. 

— Ştii că nu ai voie să te afli aici. 

Forţez un zâmbet și sper să mă relaxez. 

— Lady Blonos o va lua razna. Ne va pedepsi pe amândoi. 

— Oamenii mamei mele îmi sunt datori cu o favoare sau două, îmi 
explică el, gesticulând spre locurile în care se află ascunse camerele de 
supraveghere. Blonos nu va avea suficiente dovezi pentru a ne 
condamna. 

Cumva, acest lucru nu mă linişteşte. În schimb, mă ia cu fiori. Nu de 
frică, ci din pricina lucrurilor pe care urmează să mi le spună. Când 
Maven se îndreaptă spre mine, cu pași măsurați, fiorii se amplifică, 
încărcându-mi nervii cu electricitate precum fulgerele mele. 

Mă priveşte satisfăcut cum mă îmbujorez. 

— Uneori uit, murmură el, ridicând o mână pentru a-mi atinge 
obrazul. 

Mâna lui rămâne acolo, ca și când poate simți culoarea care 
pulsează prin venele mele. 

— Mi-aş dori să nu te machieze în fiecare zi. 

Pielea îmi vibrează sub degetele sale, însă încerc să o ignor. 

— Și eu mi-aş dori asta. 

Buzele lui încearcă să schițeze un zâmbet, însă nu-i iese. 

— Ce s-a întâmplat? 

— Farley m-a contactat din nou. 

Maven se retrage, vârând mâinile în buzunare pentru a ascunde 
degetele care îi tremură. 

— Nu erai aici. 

Norocul meu. 

— Ce-a spus? 

Maven ridică din umeri. Se îndreaptă spre fereastră, admirând cerul 
nopții. 

— N-a făcut decât să pună întrebări. 

Tinte. Probabil că a insistat din nou, cerând informații pe care 
Maven nu voia să i le ofere. Îmi dau seama după umerii căzuți și după 
glasul tremurat că a spus mai multe decât voia. Mult prea multe. 

— Pe cine? 

Gândul mă duce la numeroșii argintii pe care i-am întâlnit acolo, cei 
care au fost amabili cu mine în felul lor. Oare și-ar dori vreunul dintre 
ei să se sacrifice pentru revoluţia lui Farley? Cine va fi ales? 

— Maven, pe cine ai desemnat? 

Maven se roteşte brusc, cu o privire feroce, pe care nu am mai 
văzut-o niciodată. Preţ de o secundă, mă tem c-o să explodeze în 
flăcări. 

— N-am vrut s-o fac, dar Farley are dreptate. Nu putem sta cu 
mâinile în sân; trebuie să acționăm. Și dacă acest lucru înseamnă să-i 


dau oameni, am s-o fac. N-o să-mi placă, dar am s-o fac. Și am făcut-o 
deja. 

Asemenea lui Cal, și el respiră adânc într-o încercare de a se calma. 

— Stau alături de tata la consiliile în care se discută chestiuni legate 
de taxe, securitate şi apărare. Ştiu căror persoane le vor duce dorul 
oamenii me... argintiii. I-am dat patru nume. 

— Pe cine? 

— Reynald Iral, Ptolemus Samos, Ellyn Macanthos și Belicos 
Lerolan. 

Scap un oftat, înainte să dau din cap aprobator. Aceste morți nu vor 
fi ascunse. Fratele lui Evangeline, colonelul — lor chiar li se va duce 
dorul. 

— Doamna colonel Macanthos știa că mama ta mințea. Ştie și 
despre celelalte atacuri... 

— Ea comandă o jumătate de legiune și conduce consiliul de război. 
Fără ea, frontul va fi un haos pentru câteva luni bune. 

— Frontul? 

Cal... Legiunea lui... 

Maven încuviințează. 

— După asta, tata nu-și va mai trimite moștenitorul la război. Cu un 
atac atât de aproape de casă, mă îndoiesc c-o să-l mai lase să iasă din 
capitală. 

Așadar, moartea ei îl va salva pe Cal. Și va ajuta Garda. 

Shade a murit pentru asta. Cauza lui e acum a mea. 

— Doi iepuri dintr-o lovitură, șoptesc eu și simt lacrimile calde care 
ameninţă să curgă. 

Oricât de dificil ar putea fi asta, sunt dispusă să sacrific viaţa 
colonelului pentru a lui Cal. Aș face-o de o mie de ori. 

— Și prietenul tău face parte din asta. 

Genunchii îmi tremură, însă reușesc să stau dreaptă. Pendulez între 
furie şi teamă în timp ce Maven îmi explică fără prea mare tragere de 
inimă care e planul. 

— Și dacă eșuăm? îl întreb când termină, rostind într-un final 
cuvintele pe care el le-a tot evitat. 

Maven clatină ușor din cap. 

— Asta n-o să se-ntâmple. 

— Și dacă se întâmplă? 

Nu sunt un prinț și viața mea nu a fost niciodată ca în basme. Știu 
că trebuie să mă aştept la ce-i mai rău de la toți și toate. 

— Maven, ce se întâmplă dacă eșuăm? 

Respirația îi tremură în piept când inspiră, străduindu-se să rămână 
calm. 

— Atunci, ambii vom fi trădători. Vom fi judecaţi pentru înaltă 
trădare, condamnați... şi omorâți. 


Mă aflu la o nouă lecţie cu Julian și nu mă pot concentra. Mă 
gândesc întruna la ce urmează. Multe lucruri se pot termina urât și 
multe lucruri sunt în joc. Viaţa mea, a lui Kilorn, a lui Maven - ne 
riscăm cu toții viețile pentru acest lucru. 

— Chiar nu e treaba mea, începe Julian, făcându-mă să tresar, dar 
pari, ei bine, foarte atașată de prințul Maven. 

Aproape că râd de ușurare, însă nu pot să nu mă simt și ofensată în 
același timp. Maven e ultima persoană de care ar trebui să am grijă în 
acest cuib de viespi. Numai aluzia mă face să mă zbârlesc. 

— Sunt logodită cu el, îi răspund, încercând din răsputeri să nu mă 
răstesc. 

Însă, în loc să o lase baltă, Julian se apleacă spre mine. De obicei, 
atitudinea lui pașnică mă relaxează, însă astăzi nu face decât să mă 
scoată din sărite. 

— Nu încerc decât să te ajut. Maven e fiul mamei lui. 

De data asta chiar mă răstesc: 

— Nu ştii nimic despre el! 

Maven e prietenul meu. Maven riscă mai multe decât mine. 

— Să îl judeci după părinţii săi e ca și cum m-ai judeca pe mine 
după culoarea sângelui. Doar pentru că îi urăști pe rege și pe regină 
nu înseamnă că e musai să-l urăști și pe el. 

Julian se uită lung la mine, având o privire serioasă și înflăcărată. 
Când vorbește, vocea îi seamănă mai degrabă cu un mârâit. 

— Îl urăsc pe rege fiindcă n-a putut să-mi salveze sora, fiindcă a 
înlocuit-o cu vipera aia. O urăsc pe regină fiindcă a distrus-o pe Sara 
Skonos, fiindcă mi-a luat fata pe care o iubeam și a nenorocit-o. 
Fiindcă i-a tăiat Sarei limba. 

Și apoi, pe un ton mai coborât, o lamentaţie: 

— Avea o voce atât de frumoasă... 

Un val de greață mă izbește din plin. Brusc, tăcerea dureroasă a 
Sarei, obrajii ei căzuţi au o noimă. Nu e de mirare că Julian a adus-o 
pe ea ca să mă vindece; ea nu ar putea spune nimănui adevărul. 

— Dar... 

Cuvintele îmi sună răgușit, de parcă mi-a luat şi mie cineva vocea. 

— ... ea e tămăduitoare. 

— Tămăduitorii de piele nu se pot vindeca pe ei înșiși. Și n-ar 
îndrăzni nimeni să încalce pedeapsa dată de regină. Astfel că Sara 
trebuie să trăiască așa, denigrată, pentru tot restul vieții. 

În glasul său răsună amintiri, una mai rea decât alta. 

— Nouă, argintiilor, nu ne pasă de durere, însă suntem mândri. 
Mândrie, demnitate, onoare — acestea sunt niște lucruri pe care nicio 
abilitate nu le-ar putea înlocui. 

Oricât de îngrozitor mă simt pentru Sara, nu pot să nu mă tem 


pentru viaţa mea. I-au tăiat limba pentru ceva ce-a spus. Oare mie ce mi- 
ar face? 

— Eşti cam nesăbuită, fetițo cu fulgerele. 

Porecla asta e ca o palmă peste față — șocul mă aduce înapoi la 
realitate. 

— Lumea asta nu e a ta. Doar pentru că știi să faci o reverență nu 
înseamnă că totul s-a schimbat. Tu nu înţelegi jocul pe care îl jucăm. 

— Pentru că ăsta nu e un joc, Julian! 

Iau unul dintre registrele lui cu numele celor decedați și i-l pun în 
poală. 

— E pe viaţă și pe moarte. Eu nu joc pentru un tron sau o coroană 
ori un prinț. Eu nu joc deloc. Eu sunt diferită. 

— Așa e, murmură el, trecând un deget peste pagini. Și de aceea ești 
în pericol. Trebuie să te ferești de toată lumea. Chiar și de Maven. 
Chiar și de mine. Oricine poate trăda pe oricine. 

Cade pe gânduri şi privirea i se întunecă. În lumina asta, pare 
bătrân și sur, un om supărat pe viață și bântuit de o soră decedată, 
îndrăgostit de o femeie distrusă, condamnat să școlească o fată care nu 
ştie decât să mintă. Peste umărul lui zăresc harta a ceea ce a existat 
cândva, a lumii de dinainte. Întreaga lume e bântuită. 

Şi apoi în minte îmi apare cel mai îngrozitor gând pe care l-am avut 
vreodată. Shade e deja fantoma mea. Cine altcineva se va alătura? 

— Să nu faci niciun pas greșit, fata mea, șopteşte el într-un târziu. 
În jocul ăsta eşti pionul cuiva. 

Nu am curajul să ripostez. Julian, crede ce vrei. Nu sunt proasta 
nimănui. 

Ptolemus Samos. Doamna colonel Macanthos. Chipurile lor dansează 
în mintea mea în timp ce eu și Cal ne învârtim pe podeaua salonului. 
În seara asta, luna se micșorează, estompându-se, însă speranța mea n- 
a fost niciodată mai puternică. Balul e mâine și, după aceea, ei bine, 
nu sunt sigură încotro o vor lua lucrurile. Însă totul va fi diferit, un 
nou drum care să ne conducă spre un viitor mai bun. Vor fi și pagube 
colaterale, răni şi decese pe care nu le putem evita, așa cum a spus 
Maven. Însă cunoaștem riscurile. Dacă totul merge conform planului, 
Garda Stacojie își va ridica steagul într-un loc în care toată lumea 
poate să-l vadă. Farley va difuza un alt video după atac, detaliind 
solicitările noastre. Egalitate, autonomie, libertate. Pentru o rebeliune 
disperată, mi se pare că e un compromis bun. 

Mă las pe spate, îndreptându-mă spre podea într-un arc lent, care 
mă face să icnesc. Cal mă cuprinde cu braţele lui puternice şi mă trage 
cu ușurință înapoi. 

— Scuze, spune el, oarecum stânjenit. Credeam că erai pregătită. 

Nu sunt pregătită. Mi-e frică. Râd forțat, încercând să-i ascund ceea 


ce nu-i pot arăta. 

— Nu, e vina mea. Eram cu gândurile în altă parte. 

Cal nu e uşor de păcălit și îşi înclină ușor capul, privindu-mă lung în 
ochi. 

— Încă îţi faci griji pentru bal? 

— Mai mult decât ai crede. 

— Pas cu pas, e cel mai bun lucru pe care poți să-l faci. 

Apoi râde pe înfundate, trecând la niște pași mai simpli. 

— Știu că e greu de crezut, dar nici eu nu am fost întotdeauna cel 
mai bun dansator. 

— Şocant! răspund eu, imitându-i zâmbetul. Mă gândeam că prinții 
se nasc cu iscusința de a dansa și de a face conversații de complezenţă. 

Cal chicoteşte din nou și întețeşte mișcările noastre. 

— Nu și eu. Dacă ar fi fost după mine, m-aș fi aflat în garaj sau în 
cazarmă, construind şi antrenându-mă. Nu ca Maven. El e de două ori 
prințul care voi fi eu vreodată. 

Mă gândesc la Maven, la cuvintele lui amabile, la manierele 
perfecte, la cunoștințele impecabile în toate aspectele legate de curte — 
tot ceea ce pretinde a fi pentru a-și ascunde adevăratele sentimente. 
Într-adevăr, de două ori prinţ. 

— Însă el va fi mereu prinț, murmur eu, aproape plângându-mă de 
acest gând. Iar tu vei fi rege. 

Vocea îi scade pentru a se potrivi cu a mea și ochii i se întunecă. 
Există o amărăciune în el, care pe zi ce trece devine tot mai 
accentuată. Poate că nu îi place războiul atât de mult pe cât cred eu. 

— Uneori mi-aş dori ca lucrurile să nu stea așa. 

Vorbește pe un ton blând, însă vocea lui îmi răsună în minte. În 
ciuda faptului că balul bate la ușă, eu mă trezesc că mă gândesc mai 
mult la el și la mâinile lui și la mirosul vag de lemn ars care pare să îl 
urmeze pe Cal oriunde ar merge, îmi dă o senzaţie de căldură, de 
toamnă, de acasă. 

Dau vina pe muzică, pe acea melodie plină de viață, pentru bătăile 
rapide ale inimii mele. Cumva, această seară îmi aminteşte de lecţiile 
lui Julian, de poveştile lui despre lumea de dinainte. Aceea era o lume 
a imperiilor, a corupţiei, a războiului și a unei libertăți mai mari decât 
am cunoscut eu vreodată. Însă oamenii acelor timpuri au dispărut, 
visurile le-au fost spulberate și acum se regăsesc doar în fum și cenușă. 

E în natura noastră, ar spune Julian. Suntem făcuţi pentru a distruge. E 
constanta speciei noastre. Indiferent de culoarea sângelui, ființa umană va 
cădea mereu. 

Nu am înțeles lecţia asta în urmă cu câteva zile, însă acum, ținându- 
| de mână pe Cal, care mă conduce cu cea mai ușoară atingere, încep 
să pricep la ce se referea. 

Simt că am început să cad. 


— Chiar ai de gând să pleci cu legiunea? 

Până şi cuvintele mă fac să mă tem. El încuviințează din cap, cu o 
mișcare de-abia perceptibilă. 

— Un general trebuie să fie alături de oamenii lui. 

— Un prinț trebuie să fie alături de prințesa lui. De Evangeline, 
adaug repede. 

Bună asta, Mare! urlă mintea mea. 

Aerul din jurul nostru devine dens și cald, deși Cal nu a făcut nicio 
mișcare. 

— Evangeline va fi bine, cred. Nu ai putea spune că e foarte atașată 
de mine. Nici mie n-o să-mi fie dor de ea. 

Nefiind în stare să mă uit în ochii lui, îmi îndrept privirea spre ceea 
ce e chiar în fața mea. Din nefericire, acel lucru se întâmplă să fie 
pieptul lui și o cămașă mult prea subţire. Deasupra mea, Cal inspiră 
tremurat. 

Apoi, degetele lui se află sub bărbia mea, ridicându-mi capul pentru 
a ne intersecta privirile. Flăcări aurii pâlpâie în ochii lui, reflectând 
căldura din jur. 

— Mare, o să-mi fie dor de tine. 

Oricât mi-aș dori să stau nemișcată, să opresc timpul în loc și să las 
ca acest moment să dureze o veșnicie, știu că nu e cu putință. Orice aş 
simți sau gândi, Cal nu e prințul căruia i-am fost promisă. Ba mai 
mult, el se află de partea greşită a baricadei. El e dușmanul meu. Cal e 
interzis. 

Așadar, fără tragere de inimă, cu pași şovăitori, dau înapoi, ieșind 
din strânsoarea lui și din cercul de căldură cu care m-am obișnuit. 

— Nu pot, e tot ce îngaim eu, deși știu că ochii mă trădează. 

Chiar și acum simt lacrimi de furie și regret, lacrimi pe care am 
jurat că nu le voi vărsa. 

Dar poate că gândul de a pleca la război l-a făcut pe Cal cutezător și 
nesăbuit, ceea ce n-a fost niciodată înainte. Mă ia de mână și mă trage 
spre el. Își trădează singurul frate. Eu îmi trădez cauza, pe Maven și pe 
mine însămi, dar nu vreau să mă opresc. 

Orice poate trăda pe oricine. 

Buzele lui se unesc cu ale mele, tari, calde şi apăsătoare. Atingerea e 
electrizantă, însă nu așa cum sunt obișnuită. Nu e o scânteie a 
distrugerii, ci o scânteie a vieţii. 

Oricât mi-aş dori să mă trag înapoi, pur și simplu nu pot s-o fac. Cal 
e o faleză și eu mă arunc de pe marginea ei, fără să mă îngrijorez ce 
anume ar putea să ne facă asta amândurora. Într-o bună zi, el îşi va da 
seama că sunt dușmanul lui, iar toate acestea vor fi doar o amintire 
demult uitată. Dar nu încă. 


NOUĂSPREZECE 


E nevoie de câteva ore de trucuri pentru a mă transforma în fata 
care se presupune că trebuie să fiu, însă mi se pare că au trecut doar 
câteva minute. Când cameristele mă așază în fața oglinzii, cerându-mi 
în tăcere aprobarea, nu pot decât să încuviințez spre fata care mă 
priveşte din oglindă. E frumoasă și, în același timp, îngrozită de ceea 
ce urmează, învăluită în lanțuri de mătase iridescentă. Trebuie să 
ascund această fată înspăimântată; trebuie să zâmbesc şi să dansez și 
să arăt ca ei. Cu un efort supraomenesc, alung teama. Teama mă va 
omori. 

Maven mă așteaptă în capătul culoarului, o umbră în uniforma lui. 
Negrul-tăciune îi scoate în evidență ochii, care sunt de un albastru 
strălucitor pe fundalul tenului său alb ca zăpada. El nu pare deloc 
speriat, dar nu mă miră, având în vedere că e prinţ. E un argintiu. Nici 
măcar n-o să clipească. 

Întinde o mână spre mine, pe care o apuc bucuroasă. Mă aştept să 
mă facă să mă simt în siguranță sau puternică sau ambele, însă 
atingerea lui îmi aminteşte de Cal și de trădarea noastră. Imaginile de 
aseară devin mai clare în mintea mea, până ce retrăiesc fiecare 
respiraţie. Pentru prima dată, Maven nu pare să remarce faptul că sunt 
neliniștită. Probabil că se gândește la lucruri mai importante. 

— Arăți minunat, mă complimentează el, făcând un semn din cap 
spre rochia mea. 

Nu sunt de acord cu el. E o ţinută ridicolă și pompoasă, o 
complicaţie de bijuterii purpurii care strălucesc la fiecare mișcare, 
făcându-mă să semăn cu un gândac sclipitor. Totuși, în seara asta se 
presupune că sunt o doamnă, o viitoare prințesă, așa că încuviințez și 
îi ofer un surâs recunoscător. Nu pot să uit că buzele mele, care acum 
îi zâmbesc lui Maven, le sărutau aseară pe cele ale fratelui său. 

— Îmi doresc să se termine cât mai repede. 

— Mare, n-o să se termine în noaptea asta. N-o să se termine pentru 
mult timp de-acum încolo. Știi asta, nu-i așa? 

Vorbește ca o persoană mult mai în vârstă, mult mai înţeleaptă, nu 
ca un băiat de șaptesprezece ani. Când șovăi, neștiind cum să mă simt 
cu adevărat, el strânge din dinți. 

— Mare? insistă el, şi îi aud tremuratul din voce. 

— Maven, ţi-e teamă? întreb eu în șoaptă. Pentru că mie îmi este. 

Privirea îi devine dură ca oţelul. 

— Mi-e teamă să nu eşuez. Mi-e teamă să nu las șansa să treacă pe 
lângă noi. Și mi-e teamă de ceea ce se va întâmpla, dacă lumea asta nu 
se va schimba. 

Devine fierbinte la atingerea mea, mânat de o hotărâre lăuntrică. 


— Asta mă sperie mai mult decât moartea. 

E greu să nu fii impresionată de cuvintele lui, așa că dau aprobator 
din cap. Cum aș putea să-i las baltă? N-am să dau înapoi. 

— Vom răsări, murmură el, atât de încet, încât de-abia îl aud. 

Roșii ca zorii zilei. 

Când ajungem pe culoarul cu ascensoare, Maven mă strânge mai 
tare de mână. Un grup de santinele îi păzeşte pe rege și pe regină, care 
ne aşteaptă. Cal şi Evangeline nu sunt aici și sper să stea departe. Cu 
cât îi văd mai puţin împreună, cu atât voi fi mai fericită. 

Regina Elara poartă o monstruozitate sclipitoare în nuanţe de roșu, 
negru, alb și albastru, etalând culorile casei ei şi a soțului ei. Zâmbește 
forțat și își privește fiul, iar pe mine mă ignoră cu desăvârşire. 

— Iată-ne! spune Maven, dându-mi drumul pentru a se duce să stea 
lângă mama lui. 

Pielea mea e straniu de rece fără el lângă mine. 

— Așadar, cât timp trebuie să stau aici? se smiorcăie el, jucându-și 
foarte bine rolul. 

Cu cât reuşeşte mai mult să-i distragă atenţia, cu atât mai mari sunt 
şansele noastre de izbândă. Un pas greșit și totul se va duce de râpă. 
Ca să nu mai spun că vom fi omorâţi. 

— Maven, nu poţi să vii și să pleci după cum îți poftește inima. Ai 
obligaţii de îndeplinit și vei sta atât timp cât e necesar. 

Se agită în faţa lui, aranjându-i gulerul, medaliile, mânecile și, 
pentru o clipă, asta mă ia prin surprindere. Elara e o femeie care mi-a 
invadat gândurile, care m-a dus departe de viața mea, pe care o urăsc, 
și totuși, există ceva bun la ea. Își iubeşte fiul. Şi, în pofida tuturor 
cusururilor ei, Maven o iubește și el. 

Pe de altă parte, regele Tiberias nu pare a fi deloc deranjat de 
Maven. De-abia îl bagă în seamă. 

— Băiatul e doar plictisit. În ziua de azi nu există suficient 
entuziasm, cel puţin nu ca atunci când eram eu pe front, comentează 
el, trecându-și o mână peste barba îngrijită. Mavey, ai nevoie de o 
cauză pentru care să lupți. 

Preţ de o clipă, Maven renunță la masca de băiat enervat. O am pe 
asta! strigă ochii lui, însă nu spune nimic. 

— Cal are legiunea lui, el știe ce face, ce-și dorește. Trebuie să-ţi 
găsești și tu ceva de făcut, hm? 

— Da, tată, spune Maven. 

Deși încearcă s-o ascundă, o umbră îi întunecă trăsăturile. 

Cunosc prea bine acea privire. Obișnuiam și eu să o adopt, atunci 
când părinții mei îmi sugerau să fiu mai mult ca Gisa, deși așa ceva 
era imposibil. Mă duceam la culcare urându-mă din tot sufletul, 
dorindu-mi să mă pot schimba, dorindu-mi să pot fi tăcută, talentată și 
frumoasă ca ea. Nu există nimic mai dureros decât acel sentiment. 


Însă regele nu observă durerea lui Maven, așa cum nici părinții mei nu 
o observau pe a mea. 

— Faptul că mă ajută să mă adaptez acestei vieţi e o cauză suficient 
de bună pentru Maven, spun eu, sperând să îi alung regelui acea 
privire dezaprobatoare. 

Când Tiberias se întoarce spre mine, Maven respiră ușurat şi îmi 
aruncă un zâmbet recunoscător. 

— Și se descurcă bine, răspunde regele, analizându-mă din cap 
până-n picioare. 

Ştiu că îşi aduce aminte de sărmana fată roșie care a refuzat să facă 
o reverență în fața lui. 

— Din câte am auzit, începi să semeni tot mai tare cu o doamnă. 

Însă zâmbetul forțat nu îi ajunge şi în privire, ceea ce face ca 
suspiciunea să fie reală. El chiar a vrut să mă omoare în sala tronului, 
pentru a-și proteja coroana și echilibrul țării, și nu prea cred că acea 
nevoie va dispărea vreodată. Reprezint o amenințare, dar, de 
asemenea, și o investiție. O să mă folosească atunci când o să vrea și o 
să mă omoare atunci când va sosi timpul. 

— Am avut parte de un ajutor bun, Maiestatea Voastră. 

Fac o plecăciune, pretinzând că sunt flatată, deşi nu-mi pasă ce 
crede. Părerea lui nu face nici cât rugina de pe scaunul cu rotile al 
tatălui meu. 

— Sunteţi pregătiți? întreabă Cal, spulberându-mi gândurile. 

Trupul meu reacționează imediat, rotindu-se pentru a-l vedea 
intrând pe culoar. Stomacul mi se face ghem, dar nu din pricina 
entuziasmului sau a agitației ori a celorlalte chestii despre care 
vorbesc fetele neghioabe. Mi-e greață de mine, de ceea ce am lăsat să 
se întâmple — de ceea ce am vrut să se întâmple. Deși el încearcă să-mi 
susțină privirea, eu mă uit la Evangeline, care atârnă de braţul lui. 
Poartă din nou metal și reușește să-mi arunce un zâmbet disprețuitor 
fără să-şi miște buzele. 

— Maiestăţile Voastre, murmură ea, făcând o reverență enervant de 
perfectă. 

Tiberias îi zâmbește viitoarei soții a fiului său, după care pune o 
mână pe umărul lui Cal. 

— Te mai aşteptam pe tine, fiule, chicoteşte el. 

Când stau unul lângă altul, asemănările sunt incontestabile — același 
păr, aceiași ochi ca de aur roșu, chiar și aceeași postură. Maven 
priveşte scena cu ochii săi albaștri, blânzi și gânditori, în timp ce 
regina lui îl ţine de braț. Cu Evangeline de-o parte și cu tatăl său de 
cealaltă parte, Cal nu poate decât să se uite în ochii mei. Mișcă ușor 
din cap și știu că e singurul salut pe care îl merit. 


În pofida decoraţiunilor, sala de bal arată exact cum arăta acum mai 


bine de-o lună, când regina m-a introdus pentru prima oară în această 
lume stranie, înlăturându-mi în mod oficial numele și identitatea. Mi- 
au dat o lovitură dură chiar aici, iar acum e rândul meu să mă răzbun. 

În seara asta va curge sânge. 

Însă nu pot să mă gândesc la asta chiar acum. Trebuie să stau 
alături de ceilalți, să vorbesc cu sutele de membri ai curții, pregătiți să 
schimbe o vorbă cu familia regală și cu o fată roșie, insolentă și 
mincinoasă. Scrutez șirul de argintii, căutându-i pe cei condamnați — 
ţintele pe care Maven le-a oferit Gărzii, scânteia care va aprinde focul. 
Reynald, colonelul, Belicos... și Ptolemus. Băiatul cu păr argintiu și ochi 
negri — fratele lui Evangeline. 

El e unul dintre primii care ne salută, stând în spatele severului său 
tată, care se grăbeşte să ajungă la fiica lui. Când Ptolemus se apropie 
de mine, mă străduiesc din răsputeri să nu mi se facă rău. Nu am mai 
făcut niciodată un lucru atât de dificil, cum ar fi să mă uit în ochii 
unui cadavru ambulant. 

— Felicitările mele, spune el, cu o voce dură ca piatra. 

Mâna pe care mi-o întinde e la fel de fermă. Nu poartă uniformă 
militară, ci un costum din metale negre, care se îmbină ca niște solzi 
netezi și lucioși. E războinic, dar nu și soldat. Ca tatăl său înaintea lui, 
Ptolemus conduce garda de pază din Archeon, protejând capitala cu 
propria lui armată de agenți. Capul unui șarpe, l-a numit Maven 
cândva. Taie-l și restul va muri. Ochii săi ca de vultur sunt aţintiți 
asupra surorii lui, chiar şi atunci când mă ţine de mână. Îmi dă 
drumul grăbit, trecând iute pe lângă Maven și Cal, înainte să o 
îmbrățișeze pe Evangeline într-o rară demonstraţie de afecțiune. Sunt 
surprinsă că ţinutele lor stupide nu rămân încastrate una într-alta. 

Dacă totul merge conform planului, el n-o să-și mai îmbrăţișeze 
niciodată sora. Evangeline va rămâne fără un frate, exact ca mine. Deși 
am simțit acea durere pe pielea mea, nu îmi pare rău pentru ea. Mai 
ales când o văd cum se ține de Cal. Par complet opuși unul celuilalt, el 
în uniforma lui simplă, în timp ce ea strălucește precum o stea într-o 
rochie cu ţepi ascuţiţi. Vreau s-o omor, vreau să fiu ca ea. Însă nu pot 
face nimic în privința asta. Evangeline și Cal nu sunt problema mea în 
seara asta. 

Când Ptolemus dispare și alți oameni trec prin fața noastră cu 
zâmbet rece și cuvinte ironice, îmi este tot mai ușor să îmi uit bunele 
maniere. Casa Iral ne salută următoarea, condusă de Ara, Pantera, 
care înaintează cu mișcările ei sprintene și sinuoase. Spre surprinderea 
mea, face o plecăciune şi îmi zâmbeşte. Însă există ceva straniu în 
legătură cu asta, ceva ce îmi spune că știe mai multe decât arată. 
Trece fără să spună vreun cuvânt, lipsindu-mă de un alt interogatoriu. 

Sonya îşi urmează bunica, braț la braț cu o altă țintă: Reynald Iral, 
vărul ei. Maven mi-a spus că e consultant financiar, un geniu care 


continuă să finanțeze armata cu strategii fiscale și comerciale. Dacă 
moare, la fel se va întâmpla și cu banii, așa că se va lăsa cu război. 
Sunt dispusă să sacrific viața unui administrator financiar pentru asta. 
Când mă ia de mână, nu pot să nu observ că are ochi glaciali și mâini 
catifelate. Acele mâini nu le vor mai atinge niciodată pe ale mele. 

Nu e la fel de ușor să scap de Macanthos când se apropie de mine. 
Cicatricea de pe chipul ei iese în evidență mai ales în seara asta, când 
toată lumea pare atât de dichisită. Se prea poate să nu-i pese de 
Gardă, însă nici pe regină n-a crezut-o. Nu era pregătită să înghită 
minciunile cu care am fost hrăniți noi, ceilalți. 

Strânsoarea ei e puternică atunci când dă mâna cu mine; pentru 
prima dată, cuiva nu îi este teamă că mă voi sparge precum un pahar 
de sticlă. 

— Vă felicit din toată inima, lady Mareena! Văd că vă potriviți de 
minune, spune ea, dând din cap spre Maven. Nu ca simandicoasa de 
Samos, adaugă pe un ton șoptit și jucăuș. Ea va fi o regină tristă și 
dumneavoastră, o prințesă fericită, fiți sigură de asta. 

— Sunt sigură, îi șoptesc eu. 

Reușesc să zâmbesc, deşi viaţa colonelului se va sfârși curând. 
Indiferent câte cuvinte amabile îmi adresează, minutele îi sunt 
numărate. 

Când trece la Maven, dând mâna cu el și invitându-l să-i inspecteze 
trupele peste o săptămână sau ceva de genul, îmi dau seama că el e la 
fel de afectat. După ce Macanthos pleacă, Maven mă ia de mână și mă 
strânge într-un gest liniștitor. Ştiu că regretă faptul că a numit-o, însă, 
la fel ca Reynald, la fel ca Ptolemus, moartea ei va servi unui scop. La 
final, moartea ei nu va fi în zadar. 

Următoarea țintă se află undeva spre capătul șirului și provine 
dintr-o casă inferioară. Belicos Lerolan are un surâs vesel, o claie de 
păr castaniu și niște haine în culorile apusului, care se potrivesc cu 
nuanțele casei lui. Spre deosebire de ceilalți oameni pe care i-am 
salutat astă-seară, el pare cald şi amabil. Zâmbetul din ochii săi e la fel 
de real ca strângerea de mână. 

— Lady Mareena, o adevărată plăcere! 

Înclină capul în semn de salut, extrem de politicos. 

— Sunt bucuros să fiu la dispoziția dumneavoastră mulți ani de- 
acum încolo. 

Îi zâmbesc, prefăcându-mă că vor fi mulţi ani de-acum încolo, însă 
atitudinea de fațadă devine tot mai dificil de păstrat în timp ce 
secundele se scurg. Când apare soția lui, împreună cu doi băieți 
gemeni, vreau să urlu. Nu au nici patru ani, scâncesc ca niște cățeluși 
şi se agaţă de picioarele tatălui lor. El zâmbește amabil, un zâmbet 
intim, doar pentru ei. 

Un diplomat, l-a numit Maven, un ambasador pentru aliații noștri 


din Piedmont, departe, în sud. Fără el, legăturile cu acea ţară și cu 
armata sa ar fi rupte, forțând Norta să facă față singură zorilor noștri 
roşii. El e un alt sacrificiu pe care trebuie să-l facem, un alt nume de 
care ne debarasăm. Și e tată. E tată și noi o să-l omoram. 

— Belicos, îți mulțumesc, spune Maven, întinzând mâna spre el și 
încercând să-i îndepărteze pe membrii familiei lui înainte s-o iau 
razna. 

Încerc să vorbesc, însă nu pot decât să mă gândesc la tatăl pe care 
urmez să li-l fur unor copii atât de mici. Îmi aduc aminte cum a plâns 
Kilorn după ce tatăl său a murit. Și el era mic. 

— Vă rugăm să ne scuzaţi câteva minute! 

Vocea lui Maven pare foarte departe când vorbeşte. 

— Mareena încă nu s-a obișnuit cu frenezia vieţii de la curte. 

Înainte să pot arunca o privire spre tatăl condamnat, Maven mă ia 
de acolo. Câţiva oameni se uită la noi cu gura căscată și îl simt pe Cal 
urmărindu-ne cu privirea. Aproape că mă împleticesc, însă Maven mă 
ține bine zorindu-mă spre un balcon. În mod normal, aerul curat m-ar 
înveseli, însă mă îndoiesc că există ceva care mă poate ajuta acum. 

— Are copii, spun eu printre dinţi. E tată! 

Maven îmi dă drumul și mă sprijin de balustrada balconului, însă el 
nu se îndepărtează de mine. În lumina lunii, ochii săi par a fi de 
gheaţă, strălucind și sfredelindu-mă. Mă apucă de umeri și mă obligă 
să-l ascult. 

— Și Reynald e tată. Macanthos are și ea copii. Ptolemus e logodit 
cu fata Haven. Toţi au rude; toți au pe cineva care îi va jeli. 

Face un efort pentru a continua să vorbească; e la fel de distrus ca și 
mine. 

— Mare, nu putem alege cum să ajutăm cauza. Trebuie să facem ce 
putem, indiferent de cost. 

— Nu le pot face asta. 

— Crezi că eu vreau asta? șoptește el, la câțiva centimetri de mine. 
Îi cunosc pe toţi și mă doare să-i trădez, dar este necesar. Gândeşte-te 
ce vor cumpăra vieţile lor, ce vor realiza morțile lor. Câţi oameni de-ai 
tăi ar putea fi salvați? Credeam c-ai înțeles asta! 

Se oprește brusc, închizând ochii preţ de câteva clipe. Când își 
revine, ridică o mână și mă mângâie pe obraz cu degete tremurătoare. 

— Îţi cer scuze, eu doar... se bâlbâie el. Se prea poate ca tu să nu 
poți vedea încotro ne va duce seara asta, dar eu pot. Și știu că 
lucrurile se vor schimba. 

— Te cred, șoptesc eu, luându-l de mână. Pur și simplu îmi doresc 
ca lucrurile să nu se desfășoare așa. 

Peste umărul său, în sala de bal, şirul de argintii se micșorează. 
Strângerile de mână și conversațiile s-au terminat. Seara a început cu 
adevărat. 


— Însă ăsta este felul în care se vor desfășura, Mare. Îţi jur că asta e 
ceea ce trebuie să facem. 

Oricât de mult ar durea, oricât de mult mi se strânge inima și 
sângerează, încuviințez. 

— Bine. 

— Sunteţi bine? 

Pentru o secundă, tonul lui Cal pare bizar și ridicat, însă își drege 
vocea când își ițește capul pe balcon. Ochii săi zăbovesc pe chipul 
meu. 

— Mare, ești pregătită pentru asta? 

Maven răspunde în locul meu. 

— E pregătită. 

Împreună, ne îndepărtăm de balustradă, de noapte și de ultima 
fărâmă de liniște, o liniște pe care s-ar putea să n-o mai avem 
niciodată. Când trecem pe sub arcadă, simt o vagă atingere pe braț: 
Cal. Mă uit înapoi și îl văd în continuare uitându-se la mine, cu 
degetele răsfirate. Ochii îi sunt mai întunecaţi ca oricând, arzând din 
pricina unui sentiment pe care nu-l înțeleg. Înainte să poată spune 
ceva, Evangeline apare lângă el. Când o ia de mână, mă simt nevoită 
să privesc în altă parte. 

Maven mă conduce spre locul liber din mijlocul sălii de bal. 

— Asta e partea cea mai dificilă, spune el, încercând să mă calmeze. 

Funcţionează cât de cât, iar fiorii care mă străbat încep să dispară. 

Noi deschidem dansul, cei doi prinți și logodnicele lor, în fața 
invitaţilor. O altă demonstraţie de forță și putere, etalându-le pe cele 
două fete care au câștigat în faţa familiilor care au pierdut. E ultimul 
lucru pe care mi-l doresc în acest moment, însă e pentru cauza 
noastră. În timp ce muzica electronică pe care o urăsc pornește în 
difuzoare, îmi dau seama că e un dans pe care îl recunosc. 

Maven e şocat când picioarele mele se mișcă unde trebuie. 

— Ai exersat? 

Cu fratele tău. 

— Puțin. 

— Eşti plină de surprize! chicotește el, găsind puterea de a zâmbi. 

Lângă noi, Cal o învârtește pe Evangeline pe loc. Arată exact cum ar 
trebui să arate un rege și o regină, maiestuoși, detaşaţi și frumoși. 
Când ochii lui Cal îi întâlnesc pe-ai mei în același moment în care 
mâinile lui se închid peste degetele lui Evangeline, simt o mie de 
lucruri în același timp, niciunul dintre ele plăcut. Însă, în loc să mă 
legăn, mă apropii mai tare de Maven. El mă privește uimit, cu ochii 
săi albaștri larg deschişi, în timp ce muzica ne învăluie. La câțiva 
metri de noi, Cal o conduce pe Evangeline în același dans pe care mi l- 
a arătat mie. Ea se descurcă mult mai bine, un amestec de grație și 
frumuseţe orbitoare. Am din nou acea senzație de cădere. 


Ne învârtim în ritmul muzicii, înconjurați de spectatori aroganți. 
Acum recunosc chipurile. Știu casele, culorile, însușirile, poveștile. De 
cine să mă tem, de cine să-mi fie milă. Invitaţii ne privesc cu ochi 
hămesiţi și știu de ce. Ei cred că noi suntem viitorul, Cal, Maven, 
Evangeline, inclusiv eu. Ei cred că privesc un rege și o regină, un prinț 
și o prințesă. Însă acela e un viitor pe care nu intenționez să-l las să se 
împlinească. 

În lumea mea perfectă, Maven nu va trebui să-și ascundă 
sentimentele și eu nu va trebui să ascund cine sunt cu adevărat. Cal nu 
va avea nicio coroană de purtat, niciun tron de protejat. Acești oameni 
nu vor mai avea ziduri în spatele cărora să se ascundă. 

Zorii vor veni pentru voi toți. 

Mai dansăm preţ de două cântece, la care ni se alătură și alte 
cupluri. Amestecul de culori îi face pe Cal și pe Evangeline nevăzuți, 
până ce am senzaţia că eu și Maven ne învârtim singuri. Pentru o 
clipă, chipul lui Cal pluteşte în fața mea, înlocuindu-l pe cel al fratelui 
său, și mă simt de parcă m-am întors în camera scăldată în lumina 
lunii. 

Însă Maven nu e Cal, oricât de mult și-ar dori tatăl său să fie. El nu 
e soldat, nu va fi rege, însă e mai curajos. Și dispus să facă ceea ce e 
drept. 

— Maven, îți mulțumesc, șoptesc eu, de-abia auzindu-mă peste 
muzica îngrozitoare. 

El nu trebuie să întrebe la ce mă refer. 

— Nu ai de ce să-mi mulțumești. 

Vocea lui e straniu de profundă și aproape că se sparge în timp ce 
privirea i se întunecă. 

— Pentru nimic, adaugă el. 

Nu am mai fost niciodată atât de aproape de el, cu nasul la câțiva 
centimetri de gâtul lui. Îi simt inima bătând sub mâinile mele, 
bubuind în sincron cu a mea. Maven e fiul mamei lui, a spus Julian la 
un moment dat. Nu ar fi putut niciodată să se înșele mai mult de atât. 

Maven mă conduce spre marginea ringului de dans, care acum e 
plin de domni și doamne. Nimeni nu va observa că ne-am furișat. 

— Doriţi ceva de băut? murmură un servitor, ținând o tavă cu 
băuturi aurii acidulate. 

Dau să îl expediez, când îmi dau seama că recunosc acei ochi verzi. 
Trebuie să-mi mușc limba pentru a nu-i striga numele. Kilorn. 

În mod straniu, uniforma roșie i se potriveşte și, pentru prima oară, 
a reușit să-și spele mizeria de pe faţă. Se pare că pescarul pe care îl 
ştiam cândva a dispărut cu desăvârșire. 

— Chestia asta îmi produce mâncărimi, bombăne el în barbă. 

Poate că n-a dispărut de tot. 

— Ei bine, n-ai să mă stai prea mult în ea, spune Maven. E totul 


gata? 

Kilorn încuviințează, cercetând mulțimea de oameni. 

— Sus sunt pregătiți. 

Deasupra noastră, santinelele sunt împrăștiate pe un balcon care 
înconjoară toată sala. Dar, deasupra lor, în alcovurile ferestrelor și pe 
balconașele din apropierea tavanului, umbrele nu sunt deloc santinele. 

— Trebuie doar să dați semnalul. 

Kilorn întinde tava și nevinovatul pahar cu lichid auriu. Maven se 
îndreaptă spre mine, lipindu-și umărul de al meu, pentru a căuta 
sprijin. 

— Mare? 

Acum e rândul meu. 

— Sunt pregătită, murmur eu, amintindu-mi planul pe care Maven 
mi l-a șoptit în urmă cu câteva seri. 

Tremurând, permit bine-cunoscutului bâzâit al electricității să curgă 
prin mine, până ce pot să simt prin capul meu toate luminile și 
camerele de supraveghere. Ridic paharul și îl dau de dușcă. 

Kilorn îmi ia repede paharul înapoi. 

— Un minut. 

Vocea lui e extrem de hotărâtă. 

Dispare iute cu tava, mișcându-se prin mulțime până ce nu-l mai 
văd. Fugi, mă rog eu, sperând că e suficient de iute. Maven pleacă și 
el, lăsându-mă singură pentru a-și îndeplini sarcina pe lângă mama 
lui. 

Mă îndrept spre mijlocul mulțimii, deşi curentul electric amenință 
să mă doboare. Dar încă nu-i pot da drumul. Nu până ce ei nu încep. 
Treizeci de secunde. 

Regele Tiberias se ivește în fața mea, râzând alături de fiul său 
preferat. Se pare că e la al treilea pahar de vin, care i-a adus o nuanță 
argintie în obraji, în vreme ce Cal soarbe politicos dintr-un pahar de 
apă. Undeva, în stânga mea, o aud pe Evangeline râzând, probabil 
împreună cu fratele ei. În sală, patru oameni trag aer în piept pentru 
ultima oară. 

Las inima să numere ultimele treizeci de secunde, apropiindu-se cu 
fiecare bătaie de momentul final. Cal mă zărește prin mulțime, 
oferindu-mi acel zâmbet pe care îl ador, și porneşte spre mine. Însă nu 
va ajunge niciodată la mine, nu înainte ca planul să ia sfârșit. Lumea 
începe să meargă în reluare și nu mai simt decât forța șocantă care 
curge prin pereţi. La fel ca la antrenamente, la fel ca la lecţiile cu 
Julian, învăţ să o controlez. 

Patru împușcături răsună în sală, însoțite de patru scânteieri de la 
pistoalele de deasupra. 

Apoi încep tipetele. 


DOUĂZECI 


Țip și eu cu ei în timp ce privesc cum luminile pâlpâie și apoi se 
sting. 

Un minut de întuneric beznă. Asta e ceea ce trebuie să le ofer. 
Ţipetele, urletele, fuga dezordonată a oamenilor aproape că mă fac să- 
mi pierd concentrarea, însă mă forțez să mă concentrez. Luminile 
pâlpâie îngrozitor, după care mor, lăsându-ne aproape în 
imposibilitatea de a ne mișca. Lăsându-i pe prietenii mei să se facă 
nevăzuți. 

— În firide! tună o voce peste haosul din sală. Vor să fugă! 

Tot mai multe voci strigă, deşi niciuna nu îmi este cunoscută. Dar, 
ca să fiu sinceră, vocile sună diferit în această nebunie. „Găsiţi-i!” 
„Opriţi-i!” „Omorâţi-i!” 

Santinelele de pe palier stau cu armele îndreptate în acea direcție, 
în timp ce tot mai mulți li se alătură, într-un vârtej ameţitor, și 
pornesc în urmărire, niște umbre pe întuneric. Walsh e cu ei, îmi 
reamintesc eu. Dacă Walsh și ceilalți servitori i-au putut strecura aici 
şi altădată pe Farley și pe Kilorn, îi pot ajuta să fugă din nou. Ei se pot 
ascunde. Pot evada. Vor fi bine. 

Întunericul meu îi va salva. 

O explozie de foc erupe dinspre mulțime, răsucindu-se în aer 
asemenea unui șarpe de foc. Şuieră deasupra noastră, iluminând sala 
de bal. Umbre pâlpâitoare pictează pereţii și chipurile înspăimântate, 
transformând sala de bal într-un coşmar de lumină roșie și praf de 
pușcă. Sonya urlă prin apropiere, aplecată peste trupul neînsuflețit al 
lui Reynald. Sprintena bătrână Ara se luptă cu ea pentru a o ridica de 
lângă cadavru, îndepărtând-o de haos. Ochii sticloși ai lui Reynald 
sunt îndreptați înspre tavan, reflectând lumina roșie. 

Eu rămân neclintită, cu toți mușchii tari și încordați. 

Undeva în apropierea focului văd că străjerii îl scot pe rege din sală. 
El încearcă să se lupte cu ei, strigând și zbierând să rămână, însă, 
pentru prima dată, străjerii nu îi ascultă ordinele. Elara e imediat în 
urma lor, împinsă de Maven în timp ce fug de pericol. Mulți alții îi 
urmează, nerăbdători să evadeze din acest loc. 

Agenţii de securitate aleargă contra curentului și invadează sala cu 
strigăte și tropăieli. Domnii și doamnele se împing în mine într-o 
încercare de a evada, însă eu rămân fermă pe poziție și mă străduiesc 
din răsputeri să nu fac vreo mișcare. Nimeni nu încearcă să mă ia de 
acolo; nimeni nu mă observă. Le e teamă. Cu toată forța lor, cu toată 
puterea lor, ei tot știu ce înseamnă teama. Și câteva gloanţe sunt tot ce 
trebuie pentru a scoate la suprafață groaza care sălășluiește în ei. 

O femeie care bocește se izbește de mine, dărâmându-mă. Aterizez 


față-n față cu un cadavru, holbându-mă la cicatricea colonelului 
Macanthos. O dâră de sânge argintiu i se scurge de pe frunte pe podea. 
Gaura glonţului e bizară, înconjurată de o carne gri, pietroasă. 
Macanthos era pietrificatoare. A fost în viață suficient de mult cât să 
încerce să oprească împușcătura, cât să își creeze un scut. Însă glonțul 
n-a putut fi oprit. Ea tot a murit. 

Încerc să mă îndepărtez de femeia ucisă, însă mâinile îmi alunecă 
printr-un amestec de sângeargintiu și vin. Las să îmi scape un țipăt de 
frustrare și mâhnire. Sângele rămâne pe mâinile mele, de parcă știe ce 
am făcut. E lipicios și rece și încearcă să mă înece. 

— MARE! 

Două braţe puternice mă târăsc pe podea, îndepărtându-mă de 
femeia pe care am lăsat-o să moară. 

— Mare, te rog... mă imploră vocea, dar nu știu pentru ce. 

Cu un mârâit enervat, pierd bătălia. Luminile revin, scoțând la 
iveală o zonă de război plină de mătăsuri şi decese. Când încerc să mă 
ridic în picioare, pentru a mă asigura că lucrurile s-au terminat cu 
adevărat, o mână mă împinge la loc. 

Recit cuvintele pe care le-am învăţat, jucându-mi propriul rol. 

— Îmi pare enorm de rău... luminile... nu pot... 

Deasupra, luminile pâlpâie din nou. Cal de-abia mă aude și se lasă 
în genunchi lângă mine. 

— Unde te-ai lovit? strigă el, verificându-mă așa cum știu că a fost 
antrenat să facă. 

Mă pipăie pe mâini și pe picioare, uitându-se după rană, după sursa 
sângelui. 

Vocea mea pare stranie. Blândă. Distrusă. 

— Sunt bine. 

Iarăşi nu mă aude. 

— Cal, sunt bine. 

Răsuflă ușurat și, preţ de o secundă, cred că o să mă sărute din nou. 
Însă se dezmeticește mai repede decât mine. 

— Eşti sigură? 

Cu multă grijă, ridic mâneca pătată de argintiu. 

— Cum ar putea fi al meu? 

Sângele meu are altă culoare. Știi prea bine. 

Cal încuviinţează. 

— Fireşte, şoptește el. Doar că... te-am văzut pe jos și am crezut 
că... 
Cuvintele îi rămân în aer, fiind înlocuite de o tristeţe îngrozitoare în 
privire. Însă aceasta dispare iute, transformându-se în hotărâre. 

— Lucas! Scoate-o de-aici! 

Străjerul meu personal își croiește drum prin haos, cu pistolul în 
mână. Deși arată la fel în bocanci și uniformă, nu e acel Lucas pe care 


îl cunosc. Ochii săi negri, ochii clanului Samos, sunt întunecaţi ca 
noaptea. 

— O duc cu ceilalți, mârâie el, ridicându-mă. 

Cu toate că știu mai bine decât oricine că pericolul a trecut, nu mă 
pot abţine să nu-l îmbrățișez pe Cal. 

— Tu nu vii? 

El se desprinde din strânsoarea mea cu o ușurință care mă șochează. 

— Eu nu dau bir cu fugiţii. 

Apoi se îndreaptă de spate și porneşte spre un grup de santinele. 
Pășeşte peste cadavre, însă evită să le privească. O santinelă îi aruncă 
un pistol, iar el îl prinde cu îndemânare, punându-și degetul peste 
trăgaci. O flacără întunecată și letală prinde viață în jurul celeilalte 
mâini a lui. Profilat pe fundalul santinelelor și al trupurilor 
neînsuflețite de pe podea, seamănă cu o altă persoană. 

— Să mergem la vânat, mârâie el, pornind spre scări. 

Santinelele și agenţii de securitate îl urmează, precum un nor de 
fum roșu și negru care iese din flacăra lui. Părăsesc o sală de bal 
pătată de sânge, plină de praf și ţipete. 

În mijlocul sălii se află Belicos Lerolan, care nu a fost răpus de un 
glonţ, ci de o suliță argintie. A fost ucis cu un harpon, ca acelea folosite 
la prinderea peștilor. O banderolă stacojie ponosită atârnă de capătul 
suliței, de-abia mișcându-se în vântul iscat de agitația oamenilor. Pe 
banderolă se află un simbol — soarele rupt în două. 

Apoi, sala de bal dispare, fiind înghițită de pereţii întunecaţi ai unui 
coridor de serviciu. Podeaua huruie sub picioarele noastre și Lucas mă 
aruncă la perete, protejându-mă. Un sunet asemănător unui tunet 
reverberează și tavanul se cutremură, aruncând bucățele de piatră 
peste noi. Ușa din spatele nostru explodează spre interior, distrusă de 
flăcări. În spatele ei, sala de bal e neagră din pricina fumului. O 
explozie. 

— Cal... 

Încerc să mă furișez de lângă Lucas, să fug înapoi pe unde am venit, 
însă el mă aruncă la loc. 

— Lucas, trebuie să-l ajutăm! 

— Crede-mă, o bombă e o nimica toată pentru prinţul Cal, mârâie 
Lucas, făcându-mă să înaintez. 

— O bombă? 

Asta nu făcea parte din planul nostru. 

— Aia a fost o bombă? 

Lucas se îndepărtează de mine, tremurând de furie. 

— Ai văzut afurisita aia de eșarfă roşie. Ăştia sunt cei din Garda 
Stacojie şi asta — arată cu degetul spre sala de bal, încă întunecată și 
incendiată —, asta e ceea ce sunt ei. 

— Nu are nicio noimă, murmur în sinea mea, încercând să-mi 


amintesc toate detaliile planului. 

Maven nu mi-a spus niciodată ceva legat de vreo bombă. Niciodată. 
Iar Kilorn nu m-ar fi lăsat să fac asta, nu dacă ar fi ştiut că eu aș fi fost 
în pericol. Ei nu mi-ar face asta. 

Lucas își ridică arma și spune furios: 

— Ucigaşii nu au niciodată noimă! 

Rămân fără aer. Oare câți au fost lăsați acolo? Cât de mulți copii, 
câte morți inutile? 

Lucas îmi ia tăcerea drept șoc, însă se înșală. Ceea ce simt acum e 
mânie. 

Oricine poate trăda pe oricine. 

Lucas mă conduce în subteran, prin nu mai puţin de trei uși, toate 
de treizeci de centimetri grosime şi construite din oţel. Nu au 
încuietori, însă le deschide cu o fluturare din mână. Prima oară când l- 
am cunoscut, m-a scos de după gratiile celulei tot cu o fluturare din 
mână. 

Îi aud pe ceilalți înainte să îi văd, vocile lor răsunând între pereţii 
de metal în timp ce vorbesc unii cu alții. Regele proferează injurii și 
cuvintele lui îmi trimit fiori pe șira spinării. Prezența lui umple 
buncărul în timp ce se plimbă dintr-o parte într-alta, cu pelerina 
fluturând în urma lui. 

— Vreau să-i găsiți! Vreau să-i am în fața mea, cu o lamă îndreptată 
spre spatele lor, şi vreau să cânte ca niște păsărele lașe ce sunt! se 
adresează el unei santinele, însă femeia mascată nici măcar nu 
clipește. Vreau să știu ce se petrece! 

Elara stă aşezată pe un scaun, cu o mână deasupra inimii și cu 
cealaltă strângându-l bine pe Maven. 

Maven tresare când mă vede. 

— Eşti bine? șoptește el, trăgându-mă încet într-o îmbrăţișare 
scurtă. 

— Doar tulburată, îngaim eu, încercând să comunic pe cât de mult 
pot. 

Însă cu Elara atât de aproape, de-abia îmi permit să gândesc, 
darămite să și vorbesc. 

— A fost o explozie după împușcături. O bombă. 

Maven pare confuz, însă o maschează iute printr-o expresie 
mânioasă. 

— Nenorociţii! 

— Sălbaticii! sâsâie regele Tiberias. Şi ce s-a întâmplat cu fiul meu? 

Privirea mea se îndreaptă spre Maven, înainte să-mi dau seama că 
regele nu se referă deloc la Maven. Maven se face că n-a auzit. S-a 
obișnuit să fie ignorat. 

— Cal s-a dus după asasini. A luat un grup de santinele cu el. 


Imaginea lui, întunecat şi mânios ca o flacără, îmi stăruie în minte și 
mă înspăimântă. 

— Și, apoi, sala de bal a explodat. Nu știu câți oameni mai erau... 
mai erau acolo. 

— Mai există ceva, draga mea? 

Venind din partea Elarei, termenul de afecțiune seamănă cu o 
electrocutare. Ea pare mai palidă ca oricând și respiră sacadat. Îi e 
teamă. 

— Ceva ce-ţi amintești? 

— Am văzut o banderolă agăţată de o suliță. Garda Stacojie a făcut 
asta. 

— Chiar așa? spune ea, ridicând dintr-o sprânceană. 

Simt nevoia de a da înapoi, de a fugi de ea și de şoaptele ei. Mă 
aştept ca din clipă în clipă să șerpuiască în gândurile mele pentru a 
afla adevărul. 

Dar, în schimb, Elara își îndreaptă atenţia spre rege. 

— Ai văzut ce-ai făcut? 

Îşi arată dinţii, care în lumină seamănă cu nişte colți sclipitori. 

— Eu? Tu ai spus că Garda e mică și slabă, tu i-ai minţit pe oamenii 
noștri, se răsteşte Tiberias. Acţiunile tale, nu ale mele, ne-au făcut 
slabi în fața pericolului! 

— Și dacă tu ai fi avut grijă de asta când ai avut ocazia, când erau 
mici și slabi, asta nu s-ar fi întâmplat niciodată! 

Se sfârtecă unul pe celălalt ca niște câini hămesiţi, fiecare încercând 
să muște mai tare. 

— Elara, atunci nu erau teroriști. Nu îmi puteam irosi soldații și 
agenții pentru a vâna o mână de roșii care scriau pamflete. Nu 
făcuseră nimic rău. 

Lent, Elara ridică degetul spre tavan. 

— Asta ți se pare că e nimic rău? 

Tiberias nu are niciun răspuns pentru ea, iar Elara zâmbește, 
încântată că a câștigat cearta. 

— Într-o bună zi voi, bărbaţii, veţi învăţa să fiți atenţi și întreaga 
lume va tremura. Garda Stacojie e o molimă, una căreia tu i-ai permis 
să se extindă. Și e timpul să curmi această molimă de la rădăcină. 

Elara se ridică de pe scaunul ei, adunându-se. 

— Sunt niște diavoli roşii şi probabil că au aliați chiar sub 
acoperișul nostru. 

Îmi dau toată silința să rămân nemișcată, cu ochii fixaţi în podea. 

— Cred c-am să schimb niște cuvinte cu servitorii. Domnule agent 
Samos, dacă nu vă e cu supărare. 

Lucas devine atent, deschizând ușa pentru ea. Elara iese ca un 
uragan, cu două santinele pe urmele ei. Lucas se duce cu ea, 
deschizând ușile rând pe rând, fiecare zdrăngănind din ce în ce mai 


departe. Nu vreau să știu ce-o să le facă regina servitorilor, însă știu că 
va fi dureros și știu că va găsi... nimic. Walsh și Holland au fugit cu 
Farley, conform planului nostru. Ele știau că vor fi în primejdie după 
bal — și aveau dreptate. 

Metalul gros se închide după câteva clipe, numai ca să se deschidă 
câteva clipe mai târziu. Un alt magnetron manipulează ușa: Evangeline. 
Arată ca naiba în rochia ei de petrecere, cu bijuteriile încâlcite și cu 
nervii la pământ. Partea cea mai rea sunt ochii ei, sălbatici și umezi, și 
mânjiți cu machiaj negru. Ptolemus. Plânge după fratele ei mort. Deși 
îmi spun întruna să nu-mi pese, trebuie să mă opun nevoii de a o 
îmbrățișa și de a o linişti. Însă îmi trece imediat ce însoțitorul ei intră 
în buncăr după ea. 

Pielea lui e mânjită de fum și funingine, murdărindu-i uniforma 
cândva curată. În mod normal mi-aș face griji pentru privirea epuizată 
şi plină de ură din ochii lui Cal, însă altceva îmi îngheaţă sângele în 
vine. Uniforma lui neagră şi mâinile îi sunt pătate de sânge. Numai că 
nu e sânge argintiu, ci roşu. Sângele e roșu. 

— Mare, îmi spune el, însă căldura din voce i-a dispărut. Vino cu 
mine. Acum! 

Cuvintele îmi sunt mie adresate, însă toată lumea îl urmează, 
trecând prin numeroase coridoare în timp ce suntem conduși spre 
celule. Inima îmi bubuie în piept, amenințând să explodeze. Nu Kilorn. 
Oricine, numai nu el. Maven stă cu mâna pe umărul meu, ţinându-mă 
aproape de el. La început cred că vrea să mă liniştească, însă mă trage 
înapoi: încearcă să mă împiedice s-o iau înainte. 

— Ar fi trebuit să-l omori pe loc! îi spune Evangeline lui Cal, 
trăgând de cămașa lui îmbibată de sânge. Eu nu l-aș fi lăsat în viață pe 
diavolul ăla roșu! 

Vorbesc despre un el. Îmi mușc buzele, ţinând gura închisă, pentru a 
nu spune vreo prostie. Mâna lui Maven mă strânge ca o gheară pe 
umăr și simt cum îmi crește pulsul. Din câte se pare, acesta s-ar putea 
să fie sfârșitul jocului nostru. Elara se va întoarce și le va spulbera 
creierii, căutând printre rămășițe pentru a descoperi până unde merge 
urzeala lor. 

Drumul spre celule pare să dureze o veșnicie, întinzându-se înspre 
cele mai adânci părți ale Reşedinţei. Temniţa e păzită de șase 
santinele. Un fior rece mă străbate pe șira spinării, însă nu mă 
cutremur. De-abia mai pot să mă mișc. 

Patru siluete stau într-o celulă, una mai însângerată și mai învinețită 
decât alta. În pofida luminii difuze, îi recunosc pe toţi. Walsh nu poate 
să deschidă ochii din pricina umflăturilor, însă se pare că e bine. Nu 
ca Tristan, care se reazemă de perete pentru a nu pune presiune pe 
piciorul plin de sânge. În jurul rănii are un bandaj care se pare că a 
fost confecţionat din cămașa lui Kilorn. Cât despre Kilorn, el pare 


nevătămat, spre marea mea ușurare. O susține pe Farley cu un braţ, 
lăsând-o să se sprijine de el. Umărul ei e dislocat și un braț îi atârnă 
într-o poziţie ciudată. Însă asta nu o oprește din a ne zâmbi cu dispreţ. 
Ba chiar ne scuipă printre gratii, un amestec de sânge și salivă, care 
aterizează la picioarele lui Evangeline. 

— Taie-i limba pentru asta! mârâie Evangeline, dând fuga spre 
gratii. 

Se opreşte brusc, izbind metalul cu o mână. Deși ar putea să-l dea la 
o parte cu puterea minții, distrugând celula și oamenii din interior, se 
abține. 

Farley îi susține privirea, de-abia clipind în fața acestei izbucniri. 
Dacă acesta e sfârșitul ei, în mod evident va ieși cu capul sus din 
această lume. 

— Eşti cam violentă pentru o prințesă. 

Înainte ca Evangeline să-și piardă cumpătul, Cal o trage de lângă 
gratii. Încet, ridică o mână, arătând cu degetul. 

— Tu! 

Tresărind îngrozită, îmi dau seama că arată spre Kilorn. Un mușchi 
zvâcnește în obrazul lui Kilorn, însă el rămâne cu privirea în jos. 

Cal îşi aduce aminte de el. Din seara în care m-a dus acasă. 

— Mare, explică asta! 

Deschid gura, sperând să pot născoci o minciună credibilă, însă nu- 
mi vine nimic în minte. 

Privirea lui Cal se întunecă. 

— E prietenul tău. Explică asta! 

Evangeline icnește și își concentrează furia asupra mea. 

— Tu l-ai adus aici! urlă ea, luându-se de mine. Tu ai făcut asta?! 

— N-am făcut n-nimic, mă bâlbâi eu, simțind toate privirile întoarse 
spre mine. Vreau să zic, i-am făcut rost de un loc de muncă aici. El 
lucra la depozitul de cherestea și e o treabă grea, o treabă mortală... 

Minciunile ies pe bandă rulantă, una mai iute decât alta. 

— EI e... el era prietenul meu când locuiam în sat. Voiam doar să 
mă asigur că era bine. I-am făcut rost de o slujbă de servitor, exact aşa 
cum... 

Îmi mut privirea spre Cal. Ambii ne amintim de prima seară în care 
ne-am cunoscut și de ziua care a urmat. 

— Credeam că i-am dat o mână de ajutor. 

Maven face un pas spre celulă, privindu-i pe prietenii noștri de 
parcă ar fi pentru prima dată când îi vede. Gesticulează spre 
uniformele lor roșii. 

— Se pare că sunt niște simpli servitori. 

— La fel aș spune și eu, doar că i-am găsit încercând să evadeze 
printr-o conductă de drenaj, se răsteşte Cal. Ne-a luat ceva timp să-i 
scoatem de-acolo. 


— Ăștia sunt toţi? întreabă regele Tiberias, aruncând o privire 
printre gratii. 

Cal clatină din cap. 

— Erau mai mulți, dar au apucat să ajungă la râu. Nu știu exact 
câți. 

— Ei bine, haideţi să aflăm, spune Evangeline, cu sprâncenele 
ridicate. Chemaţi-o pe regină. Și, între timp... 

Evangeline se întoarce spre rege. Pe sub barbă, el schițează un 
zâmbet și încuviințează. 

Nu trebuie să întreb ca să știu la ce se gândesc. Tortură. 

Cei patru prizonieri rămân fermi pe poziție, fără ca măcar să 
clipească. Maven încearcă disperat să se gândească la o ieșire din asta, 
însă ştie că nu există niciuna. De fapt, asta ar putea fi mai mult decât 
puteam spera. Ce bine ar fi dacă ei ar reuși să mintă... Dar cum le-am 
putea cere asta? Cum am putea rezista să-i vedem urlând, în timp ce 
noi rămânem indiferenți? 

Kilorn se pare că are un răspuns pentru mine. Chiar și în acest loc 
îngrozitor, ochii săi verzi reușesc să strălucească. Am să mint pentru 
mine. 

— Cal, am să-ţi las ţie această onoare, spune regele, punând o mână 
pe umărul fiului său. 

Eu nu pot decât să îi privesc speriată, implorându-l cu ochii măriți, 
rugându-mă ca el să nu facă ceea ce îi cere tatăl său. 

Cal îmi aruncă o privire scurtă, de parcă s-ar scuza. Apoi se întoarce 
către o santinelă, care e mai scundă decât celelalte. Ochii gri-alburii ai 
femeii strălucesc în spatele măștii. 

— Santinelă Gliacon, am nevoie de niște gheaţă. 

Habar n-am ce înseamnă asta, însă Evangeline chicotește. 

— Bună alegere! 

— Nu trebuie să vezi asta, murmură Maven, trăgându-mă de mână. 

Însă nu-l pot abandona pe Kilorn. Nu acum. Îmi retrag furioasă 
mâna, stând cu ochii pe prietenul meu. 

— Las-o să rămână! cârâie Evangeline, bucurându-se de supliciul 
meu. Asta o s-o înveţe minte ce înseamnă să aibă prieteni roșii. 

Se întoarce cu fața spre celulă, fluturând din mână pentru a da la o 
parte gratiile. Apoi întinde un deget alb. 

— Începe cu ea. Fă-o praf! 

Santinela încuviințează și o înșfacă pe Farley de încheietura mâinii, 
scoțând-o din celulă. Gratiile se închid la loc în urma ei, încuindu-i pe 
ceilalți. Walsh și Kilorn dau fuga la gratii, ambii un tablou al fricii. 

Santinela o forțează pe Farley să se așeze în genunchi, așteptând 
următoarea poruncă. 

— Domnule? 

Cal înaintează și se așază în faţa ei, respirând cu dificultate. Șovăie 


înainte să vorbească, însă vocea lui e puternică. 

— Câţi dintre voi sunt aici? 

Farley are gura închisă și dinţii strânși. Preferă să moară decât să 
vorbească. 

— Începe cu braţul. 

Santinela nu e delicată, trăgând de braţul rănit al lui Farley. Ea urlă 
de durere, însă tot nu spune nimic. Am nevoie de tot autocontrolul de 
care dispun pentru a nu sări la gâtul santinelei. 

— Și mai spuneți că noi suntem sălbatici! scuipă Kilorn, lipindu-şi 
fruntea de gratii. 

Cu mișcări lente, santinela dă la o parte mâneca îmbibată de sânge a 
lui Farley și își lipește mâinile palide și nemiloase de pielea ei. Farley 
ţipă, dar nu înțeleg de ce. 

— Unde sunt ceilalți? o întreabă Cal, lăsându-se în genunchi pentru 
a o privi în ochi. 

Farley tace pentru câteva secunde, respirând sacadat. Cal se 
apleacă, așteptând cu răbdare ca ea să cedeze. 

În schimb, Farley se aruncă în față și îi trage un cap în gură cu toată 
forţa ei. 

— Suntem peste tot! râde ea, însă urlă din nou atunci când santinela 
îşi reia tortura. 

Cal își revine imediat, ducându-și o mână la nasul spart. Altcineva 
ar fi ripostat, însă nu și el. 

Pe brațul lui Farley, acolo unde se află mâna santinelei, apar 
picățele roșii. Acestea cresc cu fiecare secundă, puncte roșii, bombate 
şi strălucitoare, care răsar din pielea ce capătă o tentă albăstruie. 
Santinela Gliacon. Casa Gliacon. Mă gândesc la ceea ce am învăţat la 
lecţiile de protocol. Membrii Casei Gliacon sunt „fiori”. 

Tresărind, înţeleg și îmi mut privirea în altă parte. 

— Ăla e sânge, șoptesc eu, nefiind în stare să întorc capul spre ei. 
Santinela îi îngheaţă sângele! 

Maven încuviințează cu o privire serioasă și tristă. 

În spatele nostru, santinela își vede în continuare de treabă, 
mișcând mâna pe braţul lui Farley. Ţurţuri roşii, extrem de ascuţiţi, îi 
străpung carnea, tăind fiecare nerv cu o durere pe care nu mi-o pot 
închipui. Farley șuieră printre dinţii încleştați. Dar tot nu spune nimic. 
Inima îmi bate din ce în ce mai tare, întrebându-mă când se va 
întoarce regina, întrebându-mă când va lua sfârşit piesa noastră. 

Într-un târziu, Cal se ridică. 

— Suficient! 

O altă santinelă, un tămăduitor de piele din Casa Skonos, se lasă pe 
vine lângă Farley. Fata mai are puţin și se prăbușește, privindu-și 
absentă braţul, care acum e străpuns de cuțite formate din sânge 
înghețat. Noua santinelă o vindecă repejor, cu mișcări exersate. 


Farley chicotește ironică în timp ce căldura îi revine în mână. 

— Ca s-o faceţi din nou, ha? 

Cal își împreunează braţele la spate și face schimb de priviri cu tatăl 
său, care încuviințează. 

— Fireşte, oftează Cal, uitându-se din nou spre santinela-fior. Însă 
femeia nu apucă să continue. 

— UNDE E? zbiară o voce înfiorătoare, reverberând din capul 
scărilor spre noi, care suntem jos. 

Evangeline se răsucește pe călcâie, fugind la baza scărilor. 

— Sunt aici! strigă ea drept răspuns. 

Când Ptolemus Samos coboară și îşi îmbrățișează sora, trebuie să-mi 
vâr unghiile în palmă pentru a nu schița vreun gest. Iată-l acolo, viu și 
nevătămat, şi extrem de furios. Pe jos, Farley începe să blesteme în 
șoaptă. 

Însă el zăboveşte doar câteva secunde și se desprinde de Evangeline, 
cu ochii scăpărând de furie. Armura lui e deformată la umăr, unde a 
fost străpuns de glonţ. Însă pielea de dedesubt e fără cusur. Vindecată. 
Porneşte amenințător spre celulă, flexându-și mâinile. Gratiile de 
metal tremură în găurile lor, scârțâind pe ciment. 

— Ptolemus, nu acum... mârâie Cal, apucându-l de mână, însă 
Ptolemus îl împinge într-o parte, făcându-l să se împleticească îndărăt. 

Evangeline dă fuga spre fratele ei, trăgându-l de mână. 

— Nu, avem nevoie de ei să vorbească! 

Cu o mișcare din umăr se debarasează de sora lui — nici măcar ea 
nu-l poate opri. 

Gratiile scrâșnesc şi cedează, iar celula se deschide în fața lui. Nici 
măcar santinelele nu-l pot opri când el înaintează repede, cu mișcări 
exersate. Kilorn și Walsh se lipesc de pereţii de piatră, însă Ptolemus e 
un prădător, iar prădătorii îi atacă pe cei slabi. Cu piciorul său rupt, 
de-abia putând să se miște, Tristan nu are nicio șansă. 

— N-ai să mai pui niciodată în pericol viața surorii mele! răcnește 
Ptolemus, manipulând barele de metal ale celulei. 

Una trece direct prin pieptul lui Tristan. Acesta icneşte, înecându-se 
cu propriul sânge, murind. Și Ptolemus zâmbește. 

Când se întoarce spre Kilorn cu o privire ucigătoare, mă pierd cu 
firea. 

Pe pielea mea răsar scântei. Când îl apuc de gât pe Ptolemus, las 
scânteile s-o ia din loc. Acestea îl electrocutează și îi luminează 
venele, iar bărbatul cedează sub atingerea mea. Metalul uniformei lui 
vibrează și fumegă, aproape arzându-l de viu. Apoi se prăbușește pe 
podeaua de beton, tremurând din pricina electrocutării. 

— Ptolemus! 

Evangeline fuge lângă el și îl mângâie pe față. Un șoc electric îi sare 
pe degete, făcând-o să cadă pe spate cu o căutătură urâtă. Se întoarce 


spre mine, tremurând de furie. 

— Cum îndrăznești...! 

— O să fie bine. 

Nu l-am lovit suficient cât să-i fac rău cu adevărat. 

— Aşa cum ai spus tu, avem nevoie ca ei să vorbească. Nu pot face 
asta dacă sunt morți. 

Ceilalți se uită la mine încurcaţi, căscând ochii de teamă. Cal, 
băiatul pe care l-am sărutat, soldatul, bestia, nu-mi poate susține deloc 
privirea. Recunosc expresia de pe chipul său: rușine. Însă nu știu dacă 
e din cauză că a rănit-o pe Farley sau din cauză că nu a putut s-o facă 
să vorbească. Cel puţin Maven are bunul-simț să pară trist, stând cu 
privirea îndreptată pe trupul lui Tristan, care încă sângerează. 

— Mama o să se poată ocupa de prizonieri mai târziu, spune el, 
adresându-i-se regelui. Însă oamenii de sus vor dori să-și vadă regele și 
să ştie că e bine. Au murit mulți. Tată, ar trebui să te duci să le alini 
durerea. Și tu, Cal. 

Încearcă, să tragă de timp. Ingeniosul Maven vrea să ne ofere o şansă. 

Întind mâna spre umărul lui Cal, chiar dacă acest gest îmi dă fiori. 
El m-a sărutat odată. Încă ar putea să asculte ce am de spus. 

— Cal, are dreptate. Asta poate aștepta. 

Aflată încă pe podea, Evangeline își dezveleşte dinţii. 

— Curtea va cere răspunsuri, nu îmbrăţișări! Trebuie să terminăm 
cu asta acum! Maiestatea Voastră, faceți rost de adevăr cu orice preţ... 

Dar până și Tiberias vede înțelepciunea din cuvintele lui Maven. 

— Vor rămâne unde sunt, afirmă regele pe un ton impunător. Și 
mâine adevărul va fi scos la iveală. 

Strânsoarea mi se întețește pe brațul lui Cal, simțind mușchii 
încordaţi de dedesubt. El se relaxează la atingerea mea, arătând de 
parcă de pe umeri i-a fost ridicată o mare greutate. 

Santinelele o trag pe Farley înapoi în celula distrusă. Farley stă cu 
ochii pe mine, întrebându-se ce naiba plănuiesc. Mi-aș dori să știu. 

Evangeline îl trage pe Ptolemus, lăsând gratiile să se unească la loc 
în urma ei. 

— Eşti slab, prințul meu, sâsâie el la urechea lui Cal. 

Mă opun nevoii de a-l privi pe Kilorn, în timp ce cuvintele lui 
răsună în mintea mea. Nu mai încerca să mă protejezi. 

N-am de gând să fac asta. 

De pe mânecă îmi picură sânge, care lasă o dâră argintie în urma 
mea în timp ce ne îndreptăm spre sala tronului. Santinelele și agenţii 
de securitate păzesc ușa imensă, cu armele ridicate și îndreptate înspre 
coridor. Nu se mișcă atunci când trecem, rămânând nemișcați ca niște 
statui. Li s-a poruncit să ucidă ori de câte ori e nevoie. Dincolo, în 
încăperea mare, te lovești de furie şi tristețe. Vreau să simt măcar o 


fărâmă de victorie, însă amintirea cu Kilorn în spatele gratiilor îmi 
alungă orice stare de bucurie pe care aş putea s-o am. Până și ochii 
sticloși ai doamnei colonel mă bântuie. 

Mă mut lângă Cal. El de-abia observă, stând cu ochii pironiți în 
podea. 

— Câţi au murit? 

— Până acum zece, murmură el. Doi în timpul atacului, opt în 
timpul exploziei. Alți cincisprezece au fost răniți. 

Ai senzaţia că face o listă de cumpărături, nu că vorbește despre 
niște oameni. 

— Însă se vor vindeca. 

Ridică degetul mare, arătând spre tămăduitorii care aleargă printre 
cei răniți. Număr doi copii printre ei. Și, dincolo de cei răniţi, sunt 
trupurile celor morți, întinse în fața tronului. Cei doi gemeni ai lui 
Belicos Lerolan sunt întinși lângă el, în timp ce mama lor plânge 
disperată și le veghează trupurile. 

Trebuie să duc mâna la gură pentru a-mi înăbuși un geamăt. Nu mi- 
am dorit niciodată să se întâmple așa ceva. 

Maven îmi ia mâinile într-ale lui, îndepărtându-mă de scena 
macabră și conducându-mă spre tron. Cal se oprește în apropiere, 
încercând în van să-şi șteargă sângele roşu de pe mâini. 

— S-a dus vremea lacrimilor, tună Tiberias, strângând pumnii pe 
lângă corp. 

Suspinele și bocetele din sală încetează. 

— Acum îi onorăm pe cei răpuși, îi vindecăm pe cei răniți și îi 
răzbunăm pe cei căzuţi. Eu sunt regele. Eu nu uit. Eu nu iert. În trecut 
am fost îngăduitor, oferindu-le fraților noștri roșii o viață bună, demnă 
și prosperă. Însă ei scuipă peste toleranța noastră, ne refuză 
compasiunea și au atras asupra lor cea mai îngrozitoare sentință. 

Cu un mârâit, aruncă pe jos sulița argintie de care e agățată cârpa 
roșie. Aceasta cade pe podea cu un sunet asemănător clopotelor de 
înmormântare. Soarele rupt în două ne privește sfidător. 

— Acești neghiobi, aceşti teroriști, acești ucigași vor fi trași la 
răspundere. Și vor muri. Jur pe coroana mea, pe tronul meu, pe fiii 
mei că ei vor muri. 

Din mulțime pornește un murmur puternic, fiecare argintiu 
freamătă. Răniți sau nu, fac front comun. Mirosul metalic al sângelui e 
aproape copleșitor. 

— Forţă! strigă cei de la curte. Putere! Moarte! 

Maven se uită la mine, cu ochii mari și înspăimântați. Știu ce 
gândeşte, căci şi eu gândesc exact același lucru. 

Ce am făcut? 


DOUĂZECI ȘI UNU 


Întoarsă în camera mea, rup rochia distrusă, lăsând mătasea să cadă 
pe jos. Cuvintele regelui răsună în mintea mea, însoțite de imaginile 
acestei îngrozitoare nopți. Pe fundalul lor ochii lui Kilorn ies în 
evidență, un foc verde care mă mistuie. Trebuie să-l protejez, dar 
cum? Ce bine ar fi dacă aș putea să dau din nou libertatea mea pentru 
a lui. Ce bine ar fi dacă lucrurile s-ar dovedi iarăși atât de simple. 
Lecţiile lui Julian nu mi s-au mai părut niciodată atât de limpezi: 
trecutul e mult mai glorios decât acest viitor. 

Julian. Julian. 

Culoarele apartamentelor sunt doldora de santinele și agenți de 
securitate, cu toții în alertă. Însă mi-am perfecționat arta de a mă 
strecura neobservată, iar ușa lui Julian nu e foarte departe. În pofida 
orei, el e treaz și răsfoiește niște cărți. Totul pare la fel, ca și când 
nimic nu s-ar fi întâmplat. Poate că nu știe. Apoi observ o sticlă cu un 
lichior maroniu pe masă, care ocupă un loc rezervat de obicei pentru 
ceai. Firește că știe. 

— În lumina ultimelor evenimente, mă gândeam că lecţiile noastre 
au fost anulate o perioadă, spune Julian, peste paginile uneia dintre 
cărțile lui. 

Totuşi, o închide cu un pocnet, îndreptându-și atenţia spre mine. 

— Ca să nu mai spun că e cam târziu. 

— Julian, am nevoie de tine. 

— Are cumva legătură cu Atacul Soarelui? Da, i-au găsit deja o 
denumire inteligentă, spune el, gesticulând spre ecranul video 
întunecat din colțul încăperii. Se difuzează la știri de vreo câteva ore. 
Regele va ţine dimineață un discurs. 

Îmi aduc aminte de prezentatoarea blondă și grăsună care în urmă 
cu o lună a anunţat știrea cu bombele din capitală. Atunci a fost vorba 
doar de câțiva răniți, iar oamenii din piață tot s-au revoltat. Ce vor 
face acum? Câţi roșii nevinovaţi vor plăti? 

— Sau are legătură cu cei patru teroriști care în prezent sunt 
întemnițați în celulele palatului? insistă Julian, cântărind reacția mea. 
Pardon, cu cei trei. Ptolemus Samos nu se dezminte. 

— Nu sunt teroriști, răspund eu calmă, încercând să nu-mi ies din 
fire. 

— Mare, trebuie să-ți spun definiția terorismului? exclamă el pe un 
ton înțepător. Cauza lor se prea poate să fie justificată, însă metodele 
lor... În plus, ceea ce spui tu nu contează. 

Gesticulează din nou spre ecranul video. 

— Ei au versiunea lor de adevăr și aceea e singura pe care oamenii 
o vor auzi. 


Dinţii mei se freacă unii de ceilalți într-un mod dureros, os pe os. 

— Ai de gând să mă ajuţi sau nu? 

— În cazul în care n-ai observat, sunt un simplu profesor şi un om 
oarecum marginalizat. Ce-aş putea face? 

— Julian, te rog! 

Simt cum ultima mea speranţă îmi alunecă printre degete. 

— Eşti cântăreţ, le poți spune străjerilor... îi poți manipula să facă ce 
vrei. Poți elibera prizonierii. 

Însă Julian rămâne nemișcat, sorbindu-și liniștit băutura. Nu se 
strâmbă, așa cum fac bărbaţii în mod normal. E obișnuit cu gustul 
alcoolului. 

— Mâine vor fi interogați. Și oricât de puternici sunt, oricât de mult 
rezistă, adevărul va ieși la iveală. 

Cu un gest lent, îl iau pe Julian de mână și îi strâng degetele 
înăsprite din pricina hârtiei de carte. 

— Ăsta a fost planul meu. Eu fac parte dintre ei. 

Nu trebuie să știe despre Maven. Asta n-o să-l facă decât să se 
înfurie şi mai tare. 

Jumătatea de minciună își face treaba foarte bine. O văd în ochii lui 
Julian. 

— Tu? Tu ai făcut asta? se bâlbâie el. Împușcăturile, bomba...? 

— Bomba a fost... neașteptată. 

Bomba a fost o oroare. 

Julian își îngustează ochii și văd cum rotițele încep să i se 
învârtească. Apoi răbufneşte. 

— Ţi-am spus, ţi-am spus să nu te întinzi mai mult decât ţi-e 
plapuma! 

Izbește cu pumnul de masă, părând mai furios ca oricând. 

— Şi acum, șoptește el, privindu-mă atât de trist, încât mi se rupe 
sufletul, acum trebuie să stau să văd cum te îneci? 

— Dacă ei evadează... 

Julian dă pe gât ce a mai rămas din băutură. Cu un zvâcnet al 
încheieturii, sparge paharul de podea, făcându-mă să tresar. 

— Şi cum rămâne cu mine? Chiar dacă opresc camerele, chiar dacă 
le iau amintirile străjerilor, chiar dacă înlătur toate lucrurile care ar 
putea să ne învinovăţească pe noi doi, regina tot va ști. 

Clătinând din cap, oftează. 

— O să-mi scoată ochii pentru asta. 

Și Julian nu va mai citi niciodată. Cum aș putea să-i cer așa ceva? 

— Atunci, lasă-mă să mor. 

Cuvintele îmi rămân în gât. 

— Merit asta la fel de mult ca ei. 

El nu mă poate lăsa să mor. N-o va face. Eu sunt fetița cu fulgerele și voi 
schimba lumea. 


Când vorbește din nou, pare pustiit. 

— Au spus despre moartea surorii mele că a fost sinucidere, zice el, 
trecându-şi încetișor degetul peste încheietura mâinii, pierdut într-o 
amintire îndepărtată. Era o minciună și știam. Ea a fost o femeie tristă, 
însă n-ar fi făcut niciodată așa ceva. Când îi avea pe Cal și pe Tibe. A 
fost ucisă și nu am spus nimic. Mi-era teamă și am lăsat-o să moară în 
ruşine. Și, începând cu acea zi, am muncit să repar asta, așteptând în 
obscuritatea acestei lumi monstruoase, așteptând să sosească timpul 
potrivit pentru a o răzbuna. 

Ridică ochii spre mine și văd că sunt plini de lacrimi. 

— Bănuiesc că ceea ce voi face acum va fi un lucru bun pentru a-mi 
începe răzbunarea. 

Lui Julian nu-i ia mult să născocească un plan. Nu avem nevoie 
decât de un magnetron și de niște camere de supraveghere oarbe. Din 
fericire, eu pot face rost de amândouă. 

Lucas bate la ușa mea la nici două minute după ce l-am convocat. 

— Cu ce-ţi pot fi de folos, Mare? întreabă el, mai scorțos decât de 
obicei. 

Știu că probabil nu i-a fost ușor să supravegheze interogatoriul la 
care regina i-a supus pe servitori. Bine măcar că va fi suficient de 
zăpăcit pentru a nu observa că tremur. 

— Mi-e foame. 

Cuvintele repetate îmi vin mai ușor decât ar trebui. 

— ştii, cina nu a mai avut loc, așa că mă întrebam dacă... 

— ȚŢi se pare că arăt a bucătar? Ar fi trebuit să suni la bucătărie, 
asta e treaba lor. 

— Eu, ei bine, nu cred că e un lucru bun ca servitorii să se fâțâie pe- 
aici. Oamenii încă nu și-au revenit și nu vreau să fie cineva rănit doar 
pentru că eu nu mi-am primit cina. Tu trebuie doar să mă însoțești, 
asta-i tot. Şi, cine știe, ai putea să primeşti şi-un biscuit pentru asta. 

Oftând ca un adolescent scos din sărite, Lucas întinde un braț. Când 
îl apuc, arunc o privire spre camerele de supraveghere de pe culoar, 
făcându-le să-și oprească activitatea. Și am început. 

Ar trebui să mă simt prost că îl folosesc pe Lucas, știind mai bine ca 
oricine ce înseamnă să se joace cineva cu mintea ta, însă o fac pentru 
viaţa lui Kilorn. Lucas încă pălăvrăgeşte când cotim și dăm peste 
Julian. 

— Lordule Jacos... începe Lucas, dând să încline capul, însă Julian 
îl apucă de bărbie, acționând mai iute decât mă gândeam c-o s-o facă. 

Înainte ca Lucas să poată răspunde, Julian îl priveşte lung în ochi și 
lupta se stinge înainte ca măcar să apuce să înceapă. 

Cuvintele lui mieroase, catifelate ca mătasea și puternice ca fierul, 
zboară spre urechile lui Lucas. 


— Condu-ne la celule. Folosește coridoarele de serviciu. Ţine-ne 
departe de patrule. Nu-ţi aminti asta. 

Lucas, de obicei numai zâmbete și glume, cade într-o transă bizară. 
Ochii săi strălucesc și nu observă când Julian coboară mâna ca să-i ia 
arma. Însă pornește oricum, conducându-ne prin labirintul Reședinței. 
La fiecare cotitură mă opresc ca să simt ochii electrici, oprind toate 
camerele care ne ies în cale. Julian procedează la fel cu străjerii, 
manipulându-i să nu-și amintească de noi când trecem. Împreună, 
suntem o echipă imbatabilă și nu trece mult până când ajungem în 
capul scărilor care coboară spre temniță. Jos se vor afla santinelele, 
prea multe pentru ca Julian să le facă faţă singur. 

— Să nu sufli niciun cuvânt, îi sâsâie Julian lui Lucas, care 
încuviințează. 

Acum e rândul meu să conduc. Mă aștept să-mi fie teamă, însă 
lumina difuză și ora târzie îmi par familiare. Asta știu să fac cel mai 
bine: să mă furișez, să mint și să fur. 

— Cine e? Identificaţi-vă și spuneţi-ne care vă sunt intenţiile! strigă 
una dintre santinele. 

Îi recunosc vocea - Gliacon, fiorul care a torturat-o pe Farley. Poate 
că îl pot convinge pe Julian să-i cânte ca să se arunce de pe o stâncă. 

Mă îndrept de spate cât pot, deși vocea și tonul meu contează cel 
mai mult. 

— Mă numesc lady Mareena Titanos și sunt logodită cu prințul 
Maven! spun eu enervată, coborând treptele cu multă grație. 

Vocea mea e rece și ascuţită, imitându-le pe Elara și Evangeline. Și 
eu am forţă și putere. 

— Şi nu am de ce să stau la taclale cu santinelele. 

Când mă văd, cele patru santinele fac schimb de priviri. Una dintre 
ele, un bărbat bine făcut, cu ochi de porc, mă studiază din cap până-n 
picioare într-o manieră nepoliticoasă. În spatele gratiilor, Kilorn și 
Walsh devin brusc atenţi. Farley nu face nicio mișcare în colțul ei, cu 
braţele petrecute în jurul genunchilor. Pentru o secundă am senzația 
că doarme, până ce văd că se mișcă și lumina se reflectă în ochii ei 
albaștri. 

— Trebuie să știu, milady, spune Gliacon, părând că-și cere scuze. 

Dă din cap spre Julian și Lucas, care mă urmează jos. 

— E valabil și pentru voi doi. 

— Aș dori să discut în particular cu aceste - adopt o voce cât mai 
dezgustată cu putință; nu e dificil, ţinând cont de santinela cu ochi de 
porc care stă atât de aproape de mine -— creaturi. Avem întrebări care 
necesită răspunsuri și fărădelegi de plătit. Nu-i așa, Julian? 

Julian zâmbeşte cu dispreţ, făcând un adevărat spectacol. 

— Va fi ușor să-i facem să cânte. 

— Nu e cu putință, milady, pufnește Ochi-de-Porc. 


Accentul lui e pronunțat și aspru și cred că provine din Golful 
Portuar. 

— Ordinele noastre sunt să stăm aici toată noaptea. Nu avem voie 
să ne mișcăm pentru nimeni. 

Odată, un băiat din Pilonii mi-a zis că am flirtat ca o depravată, 
pentru că m-am folosit de farmec ca să-i șutesc o pereche bună de 
cizme. 

— Îmi înțelegeţi poziţia, nu-i așa? În curând voi deveni prințesă, iar 
favoarea unei prințese e un lucru deosebit de valoros. În plus, şobolanii 
ăştia roșii trebuie să primească o lecţie. Una dureroasă. 

Ochi-de-Porc clipește lent, rumegând cuvintele mele. Julian stă 
lângă mine, pregătit cu vorbele lui dulci, în cazul în care vom avea 
nevoie de ele. Trec două secunde înainte ca Ochi-de-Porc să 
încuviințeze, făcându-le din mână celorlalți. 

— Vă putem acorda cinci minute. 

Mă dor fălcile din cauză că zâmbesc cu gura până la urechi, însă nu- 
mi pasă. 

— Mii de mulțumiri. Vă rămân datoare tuturor. 

Pleacă tropăind unul în spatele celuilalt. De îndată ce ajung sus, îmi 
permit să sper. Cinci minute vor fi mai mult decât suficiente. 

Kilorn aproape că sare pe gratii, nerăbdător să fie eliberat din 
celulă, iar Walsh o ajută pe Farley să se ridice. Însă eu nu fac nicio 
mișcare. Nu intenționez să-i eliberez, nu încă. 

— Mare... şopteşte Kilorn, încurcat de șovăirea mea, însă îl reduc la 
tăcere cu o simplă privire. 

— Bomba. 

Fumul și focul îmi întunecă gândurile, ducându-mă înapoi la 
momentul în care sala de bal a explodat. 

— Spuneţi-mi despre bombă. 

Mă aştept să-și ceară scuze care mai de care să mă implore să-i iert, 
dar, în schimb, cei trei fac schimb de priviri uluite. Farley se reazemă 
de gratii, cu ochii scăpărând de furie. 

— Nu ştiu nimic despre asta! sâsâie ea în șoaptă. Nu am autorizat 
niciodată așa ceva. Trebuia să fie ceva organizat, cu ţinte speciale. Noi 
nu omorâm la-ntâmplare, fără un scop bine întemeiat. 

— Capitala, celelalte bombe...? 

— Ştii prea bine că acele clădiri erau goale. Nimeni n-a murit acolo, 
cel puțin nu din cauza noastră, rostește ea cu o voce monotonă. Mare, 
îți jur că nu noi am făcut asta. 

— Chiar crezi că am încerca să dăm cu piciorul celei mai mari 
dintre speranțele noastre? adaugă Kilorn. 

Nu trebuie să întreb ca să știu că se referă la mine. 

În cele din urmă, întorc capul și încuviințez spre Julian. 

— Deschide celula. În liniște, murmură Julian, cu mâinile pe chipul 


lui Lucas. 

Magnetronul se supune, forțând gratiile să se desfacă într-un O 
suficient de larg cât să poți trece prin el. Walsh iese prima, extrem de 
uluită. Kilorn e următorul, ajutând-o pe Farley să încapă printre gratii. 
Braţul îi atârnă în continuare neajutorat — tămăduitorul a ratat o zonă. 

Gesticulez spre perete, iar ei se mișcă în tăcere, ca niște șoareci. 
Ochii lui Walsh zăbovesc pe trupul neînsuflețit al lui Tristan, însă 
rămâne liniștită lângă Farley. Julian îl împinge pe Lucas lângă ei, 
înainte să se așeze la baza scărilor, vizavi de prizonierii eliberați. 

Eu mă așez în cealaltă parte, făcându-mă una cu peretele lângă 
Kilorn. Deși a petrecut o noapte în celule, cu un cadavru drept 
companie, tot miroase a acasă. 

— Ştiam c-ai să vii, îmi şoptește el la ureche. Ştiam! 

Dar nu avem timp de bârfe și de petreceri. Nu până ce nu îi știu 
departe şi în siguranţă. 

În cealaltă parte a scărilor, Julian încuviințează spre mine. E 
pregătit. 

— Santinelă Gliacon, putem schimba o vorbă? strig eu în sus, 
pregătind momeala pentru următoarea capcană. 

Târșâitul picioarelor îmi spune că a mușcat-o. 

— Ce s-a întâmplat, milady? 

Când ajunge jos, ochii îi zboară direct către celula deschisă și 
icnește în spatele măștii ei. Însă Julian e prea iute, chiar și pentru o 
santinelă. 

— Ai ieşit la o mică plimbare. Te-ai întors și ai găsit asta. Nu îţi 
aduci aminte de noi. Cheamă un coleg de-al tău, murmură Julian, 
vocea lui fiind un cântec terifiant. 

— Santinelă Tyros, e nevoie de dumneavoastră, spune ea pe un ton 
plictisit. 

— Acum vei dormi. 

Cade aproape înainte ca ultimul cuvânt să fie rostit, însă Julian o 
prinde de talie și o întinde cu grijă în spatele lui. Kilorn expiră 
surprins, impresionat de Julian, care își permite un mic zâmbet de 
încântare. 

Apoi Tyros coboară treptele confuz, însă dornic să ne fie de folos. 
Julian o face din nou, cântându-şi ordinele în câteva secunde şoptite. 
Nu mă așteptam ca santinelele să fie atât de proaste, însă are noimă. 
Sunt antrenate din copilărie în arta luptei; logica și inteligența nu sunt 
cele mai importante calităţi ale lor. 

Însă ultimele două santinele, Ochi-de-Pore şi tămăduitorul, nu sunt 
chiar neghioabe. Când Tyros strigă, ordonându-i tămăduitorului de 
piele să vină jos, fac schimb de replici șoptite. 

— Aţi terminat, lady Titanos? strigă Ochi-de-Pore cu o voce 
îngrijorată. 


Gândind iute, strig spre ei: 

— Da, am terminat. Colegii dumitale s-au întors la posturile lor, 
vreau să mă asigur că şi dumneata vei proceda la fel. 

— A, chiar așa? Tyros, e adevărat? 

Cu o viteză orbitoare, Julian îngenunchează peste Tyros cel leșinat. 
Îi deschide ochii cu forța, ţinându-i pleoapele între degete. 

— Spune că te-ai întors la post. Spune că lady Titanos a terminat. 

— M-am întors la post, rostește el monoton. 

Sper că scara lungă și pereţii de piatră îi vor distorsiona vocea. 

— Lady Titanos a terminat. 

Ochi-de-Porc bombăne ceva. 

— Prea bine. 

Bocancii lor tropăie pe trepte și îmi dau seama că santinelele 
coboară împreună. Doi oameni. Julian nu le poate face față amândurora. 
Îl simt pe Kilorn încordându-se în spatele meu, pregătindu-şi pumnii 
în caz de nevoie. Cu o mână îl împing la loc, în timp ce cealaltă 
devine albă din pricina scânteilor. 

Pașii se opresc, chiar la intrare. Eu nu-i pot vedea și nici Julian, însă 
Ochi-de-Porc respiră ca un câine. Tămăduitorul e și el acolo, așteptând 
chiar la intrare. În această liniște deplină e imposibil să nu auzi 
declicul unui pistol. 

Julian face ochii mari, însă rămâne ferm pe poziție, punând mâna 
peste arma furată. Nu vreau să respir, ştiind pericolul în care ne aflăm 
cu toții. Pereţii par să se micșoreze, închizându-ne într-un coșciug de 
piatră fără nicio ieșire. 

Mă simt foarte calmă când mă strecor în fața treptelor, ţinând mâna 
cu scântei la spate. Mă aştept în orice clipă să simt niște gloanțe, însă 
durerea nu soseşte. Nu mă vor împușca, nu până ce nu le ofer un 
motiv întemeiat. 

— E vreo problemă? întreb eu, ridicând din sprânceană, așa cum am 
văzut-o pe Evangeline făcând de mii de ori. 

Cu o mișcare lentă urc o treaptă, astfel încât să-i văd mai bine. Stau 
unul lângă celălalt, cu degetele pe trăgace. 

— V-aș fi recunoscătoare dacă nu aţi sta cu armele îndreptate spre 
mine. 

Ochi-de-Porc îmi aruncă o privire urâtă, însă nu face nimic ca să mă 
enerveze. Eşti o doamnă. Poartă-te ca atare. Fă-o ca să-ți salvezi viața. 

— Unde vă e amicul? 

— A, vine și el. Unul dintre prizonieri are gura cam mare. Avea 
nevoie de mai multă atenţie. 

Minciuna îmi vine cu ușurință. Practica chiar te ajută. 

Rânjind, Ochi-de-Porc își coboară puţin pistolul. 

— Târfa aia cu cicatrice? Şi eu a trebuit să-i arăt dosul palmei, 
chicotește el. 


Râd împreună cu el și visez ce le-ar putea face un fulger ochilor săi 
cărnoși și decolorați. 

Când înaintez, tămăduitorul de piele pune o mână pe balustrada de 
metal, blocându-mi calea. Eu procedez la fel. E rece și solidă sub 
palma mea. Ușurel! îmi spun în gând, adunând suficientă energie în 
scânteile mele. Nu suficientă cât să ardă, nu suficientă cât să lase o 
cicatrice, ci suficientă cât să aibă grijă de amândoi. E ca și cum ai 
băga aţă în ac și, pentru prima oară, eu sunt experta într-ale coaserii. 

Deasupra mea, tămăduitorul nu râde cu prietenul său. Ochii săi sunt 
de un argintiu luminos și, cu masca și mantia fioroase, arată precum 
demonul dintr-un coșmar. 

— Ce-aveţi la spate? sâsâie el prin mască. 

Ridic din umeri, îndrăznind să mai fac un pas. 

— Nimic, santinelă Skonos. 

Replica e concisă. 

— Minţiţi. 

Acţionăm în același moment. Glonţul mă lovește în stomac, însă 
fulgerul meu urcă pe bara de metal, trece prin pielea lui și îi ajunge în 
creier. Ochi-de-Porc strigă, trăgând cu propriul pistol. Glonţul 
pătrunde în perete, ratându-mă la milimetru. Însă eu nu-l ratez când 
arunc mingea de scântei de la spate. Ambii alunecă pe lângă mine, 
inconștienți, iar mușchii li se zbat din pricina șocurilor electrice. 

Și apoi cad. 

Mă întreb dacă podeaua de piatră îmi va crăpa craniul. Bănuiesc că 
e mai uşor decât să mor din cauza hemoragiei. Dar, sunt prinsă de 
două braţe lungi. 

— Mare, va fi bine, șoptește Kilorn. 

Mâna lui îmi acoperă stomacul, încercând să oprească sângerarea. 
Ochii săi sunt verzi ca iarba. les în evidență în această lume care se 
scufundă în beznă. 

— Nu e nimic. 

— Puneţi-vă astea! le poruncește Julian celorlalți. 

Farley și Walsh gonesc pe lângă mine pentru a-și pune mantiile și 
măștile de un roșu înflăcărat. 

— Şi tu! 

Îl smulge pe Kilorn de lângă mine și aproape că îl aruncă în cealaltă 
parte a încăperii. 

— Julian... mă înec eu, încercând să îl apuc de mână. 

Trebuie să-i mulțumesc. 

Însă el e departe de mine, îngenunchind deasupra tămăduitorului. 
Deschide cu forța pleoapele santinelei și îi cântă, poruncindu-i să se 
trezească. Următorul lucru pe care îl știu e că tămăduitorul se uită la 
mine de sus, cu mâinile pe rana mea. Durează doar câteva secunde 
înainte ca lumea să revină la normal. În colț, Kilorn răsuflă ușurat și 


își trage o mantie peste cap. 

— Și pe ea, îngaim eu, gesticulând spre Farley. 

Julian încuviințează și îl conduce pe tămăduitor spre ea. Cu un 
trosnet înfiorător, umărul îi este pus la loc. 

— Mii de mulțumiri, spune ea, trăgându-și masca peste față. 

Walsh stă deasupra noastră, cu masca în mână. Se uită cu gura 
căscată la santinelele căzute. 

— Au murit? întreabă ea, șoptind ca un copil speriat. 

Julian îi termină de cântat lui Ochi-de-Porc și ridică privirea. 

— Nu chiar. Se vor trezi în câteva ore și, dacă ești norocoasă, 
nimeni nu va ști până atunci că ai dispărut. 

— Îmi ajung câteva ore. 

Farley îi trage una peste mână lui Walsh, trezind-o la realitate. 

— Fato, ia și te adună, că în seara asta avem de alergat! 

Nu ne ia mult să îi strecurăm prin ultimele coridoare. Chiar și-așa, 
temerea mea crește cu fiecare secundă, până ce ne trezim în garajul 
lui Cal. Lucas, care are mandibula amorţită, face o gaură în ușa de 
metal, de parcă ar rupe o bucată de hârtie, dezvăluind noaptea de 
dincolo. 

Walsh mă îmbrățișează, luându-mă prin surprindere. 

— Nu știu cum, murmură ea, dar sper că într-o bună zi vei deveni 
regină. Imaginează-ţi ce-ai putea face atunci! Regina roșie. 

Nu pot să nu zâmbesc la acest gând imposibil. 

— Du-te, înainte să-mi transmiți și mie din absurdităţile tale. 

Farley nu e mare amatoare de îmbrăţișări, însă mă bate pe umăr. 

— Ne vom revedea foarte curând. 

— Sper că nu în aceste condiții. 

Trăsăturile i se transformă într-un zâmbet rar, cu gura până la 
urechi. În pofida cicatricei, remarc că e foarte drăguță. 

— Nu în aceste condiții, repetă ea, înainte să dispară în noapte 
alături de Walsh. 

— Știu că nu-ţi pot cere să vii cu mine, murmură Kilorn, 
pregătindu-se să le urmeze. 

Îşi priveşte mâinile, examinând cicatricele pe care le știu mai bine 
decât propria mea minte. Uită-te la mine, idiotule! 

Oftând, fac un efort să-i dau un brânci către libertate. 

— Cauza are nevoie de mine aici. Și tu ai nevoie de mine aici. 

— Ceea ce am nevoie şi ceea ce vreau sunt două lucruri foarte 
diferite. 

Încerc să râd, dar nu găsesc forța necesară. 

— Mare, ăsta nu e sfârşitul nostru, murmură Kilorn, îmbrățișându- 
mă. 

Râde ca pentru sine, făcându-și pieptul să vibreze. 

— Regina roşie. Sună bine! 


— Hai, du-te, tâmpitule! 

Nu m-am mai simţit niciodată atât de fericită și atât de tristă în 
același timp. 

Îmi aruncă o ultimă privire şi dă din cap spre Julian, înainte să 
dispară în întuneric. Metalul se uneşte la loc în urma lui, despărțindu- 
mă de prietenii mei. Încotro se duc, nu vreau să știu. 

Julian trebuie să mă tragă de acolo, însă nu mă admonestează 
fiindcă a durat atât de mult să-mi iau rămas-bun. Cred că e mai 
preocupat cu Lucas, care, în starea lui de zăpăceală, a început să 
saliveze. 


DOUĂZECI ŞI DOI 


În acea noapte visez că Shade vine să mă viziteze pe întuneric. 
Miroase a praf de puşcă. Dar, când clipesc, el dispare, iar mintea mea 
urlă ceea ce deja eu știu. Shade a murit. 

Când soseşte dimineaţa, o serie de pași târșâiți și de obiecte trântite 
mă face să mă trezesc brusc și să mă ridic în capul oaselor. Mă aștept 
să văd santinelele, pe Cal sau pe Ptolemus pregătit să mă distrugă 
pentru ceea ce am făcut, însă nu sunt decât cameristele mele, care se 
fâțâie prin dressingul meu. Par mai grăbite ca oricând și îmi scot 
hainele fără nicio tragere de inimă. 

— Ce se întâmplă? 

Fetele înlemnesc. Fac o plecăciune, cu mâinile pline de mătăsuri și 
lenjerie. Când mă apropii, îmi dau seama că stau aplecate deasupra 
unor cufere din piele. 

— Mergem undeva? 

— Astea au fost ordinele, milady, îmi explică una dintre ele, cu 
ochii în pământ. Nu știm decât ce ni s-a spus. 

— Desigur. Ei bine, atunci am să mă îmbrac. 

Întind mâna spre cea mai apropiată ţinută, intenţionând ca măcar o 
dată să fac ceva pentru mine, însă cameristele mi-o iau înainte. 

Cinci minute mai târziu, m-au machiat și m-au pregătit, 
îmbrăcându-mă într-o bizară pereche de pantaloni din piele și o 
cămașă cu volane. Aș prefera mai degrabă costumul de antrenament, 
însă pare că „nu se cuvine” să port chestia aia în afara sesiunilor. 

— Lucas? întreb eu pe culoarul gol, așteptându-mă să-l văd ieșind 
din vreo nișă. 

Însă Lucas nu e de găsit pe nicăieri, așa că pornesc spre ora de 
protocol, așteptându-l să mă întâmpine pe drum. Când nici asta nu se 
întâmplă, încep să mă panichez. Julian l-a făcut să uite tot ce s-a 
petrecut aseară, dar poate că tot s-a strecurat ceva printre crăpături. 
Poate că e interogat, pedepsit pentru noaptea pe care nu și-o poate 
aminti şi pentru ceea ce l-am obligat noi să facă. 

Însă nu sunt singură mult timp. Maven îmi iese în cale, cu un 
zâmbet amuzat. 

— Te-ai trezit devreme. 

Apoi se apleacă și îmi șoptește: 

— Mai ales după o asemenea noapte. 

— Nu ştiu la ce te referi, spun eu, încercând să folosesc un ton 
nevinovat. 

— Prizonierii au dispărut. Toţi trei, pur și simplu s-au evaporat. 

Îmi duc mâna la inimă, prefăcându-mă a fi şocată în fața camerelor 
de supraveghere. 


— Pe culorile mele! Câţiva roșii au reuşit să evadeze de sub nasul 
nostru? Pare imposibil! 

— Așa spuneam și eu. 

Deși zâmbetul persistă, ochii i se întunecă puţin. 

— Desigur, asta ridică tot felul de semne de întrebare. Penele de 
curent, erorile sistemului de securitate, ca să nu mai vorbesc de 
santinelele cu lacune de memorie, adaugă el, privindu-mă cu 
subînțeles. 

Îi întorc privirea insistent, lăsându-l să-mi vadă neliniştea. 

— Mama ta... i-a interogat. 

— Exact. 

— Și va vorbi cu — îmi aleg cuvintele cu mare grijă — toată lumea în 
legătură cu evadarea? Agenţii, străjerii...? 

Maven clatină din cap. 

— Indiferent cine a făcut asta... a făcut-o ca la carte. Am ajutat-o cu 
interogatoriile şi am îndrumat-o către persoanele care prezintă 
suspiciuni. 

A îndrumat-o. A îndrumat-o departe de mine. 

Răsuflu ușurată și îl strâng de mână, mulțumindu-i că m-a protejat. 

— În plus, s-ar putea să nu aflăm niciodată cine a făcut-o. De aseară 
au tot început să fugă oameni. Cred că Reședința nu mai e sigură. 

— Având în vedere ceea ce s-a întâmplat, probabil că au dreptate s- 
o facă. 

Îl iau de braţ, trăgându-l mai aproape de mine. 

— Ce a aflat mama ta despre bombă? 

— N-a fost nicio bombă, șopteşte el. 

Poftim? 

— A fost o explozie, dar, de asemenea, și un accident. Un glonț a 
străpuns o ţeavă de gaz din podea, iar când focul lui Cal a lovit-o... 

Nu termină fraza, însă lasă mâinile să vorbească. 

— A fost ideea mamei să folosim asta spre, ăăă... avantajul nostru. 

Noi nu omorâm fără un scop bine întemeiat. 

— Vrea să transforme Garda în niște monștri, spun eu. 

Maven încuviinţează solemn. 

— Nimeni nu va dori să fie alături de ei. Nici măcar roşiii. 

Simt cum sângele îmi clocoteşte. Și mai multe minciuni. Elara ne-o ia 
înainte fără să împuște sau să scoată vreo lamă. Nu are nevoie decât 
de cuvinte. Și acum sunt trimisă și mai departe în lumea ei, în 
Archeon. 

N-ai să-ți mai vezi familia. Gisa va crește, până ce n-o vei mai 
recunoaște. Bree și Tramy se vor căsători, vor avea copii și vor uita de tine. 
Tata va muri lent, sufocat de rănile sale, și, când se va prăpădi, mama se 
va duce după el. 

Maven mă lasă să cuget, privind gânditor emoţiile care îmi răsar pe 


chip. Mereu mă lasă să cuget. Uneori cred că tăcerea e mai bună decât 
cuvintele celorlalți. 

— Cât timp mai stăm aici? 

— Plecăm după-amiază. Cei mai mulți oameni de la curte pleacă 
înainte, însă noi trebuie să luăm nava. Trebuie să păstrăm o parte din 
tradiții în toată nebunia asta. 

Când eram mică, obișnuiam să stau pe verandă și să privesc 
frumoasele ambarcațiuni îndreptându-se spre capitală. Shade râdea de 
mine că voiam să-l văd pe rege. Atunci nu mi-am dat seama că era 
doar o parte a spectacolului, o altă demonstraţie, la fel ca luptele din 
arenă, pentru a ne arăta cât de jos ne situam pe marea schemă a lumii. 
Acum voi face din nou parte din ea, doar că, de data asta, mă voi afla 
de cealaltă parte. 

— Măcar vei apuca să-ţi revezi casa, chiar dacă numai pentru scurtă 
vreme, adaugă el, încercând să mă binedispună. 

Da, Maven, exact asta e ceea ce-mi doresc. Să stau neputincioasă și să 
văd cum casa și fosta mea viaţă trec pe lângă mine. 

Însă acesta este preţul pe care trebuie să-l plătesc. Eliberarea lui 
Kilorn şi a celorlalți înseamnă să-mi petrec ultimele zile în vale, și e 
un târg pe care sunt dispusă să-l fac. 

Suntem întrerupți de un zgomot puternic, care vine dintr-un coridor 
din apropiere, cel care duce spre camera lui Cal. Maven reacționează 
primul, pornind spre capătul coridorului înaintea mea, de parcă 
încearcă să mă protejeze de ceva anume. 

— Frăţioare, ai coşmaruri? strigă el, îngrijorat de ceea ce vede. 

Drept răspuns, Cal pășește pe coridor, cu pumnii strânși, de parcă 
încearcă să-și controleze propriile mâini. Uniforma pătată de sânge a 
dispărut, fiind înlocuită de ceea ce pare a fi armura lui Ptolemus, deși 
a lui Cal are o tentă roșiatică. 

Vreau să-l iau la palme, să-l zgârii și să zbier pentru ceea ce le-a 
făcut lui Farley și lui Tristan, și lui Kilorn, și lui Walsh. Scânteile se 
agită din nou în interiorul meu, implorându-mă să le dau frâu liber. 
Dar, la urma urmei, la ce mă aşteptam? Știu cine este el și ce crede — 
roşiii nu merită salvați. Așa că vorbesc pe un ton cât se poate de 
civilizat. 

— Pleci cu legiunea ta? 

Judecând după furia care i se citește în ochi, știu că nu pleacă. 
Odată mă temeam că va pleca, iar acum îmi doresc s-o facă. Nu pot să 
cred că voiam să-l salvez. Nu pot să cred că a existat vreodată un 
asemenea gând. 

Cal inspiră adânc. 

— Legiunea Umbrelor nu merge nicăieri. Tata nu va permite așa 
ceva. Nu acum. E prea periculos, iar eu sunt prea valoros. 

— Ştii că are dreptate. 


Maven îşi pune o mână pe umărul fratelui său, încercând să-l 
calmeze. Îmi aduc aminte că și Cal a făcut acelaşi lucru pentru Maven, 
însă acum coroana se află pe o frunte diferită. 

— Tu ești moștenitorul. Nu-și poate permite să te piardă și pe tine. 

— Sunt soldat, scuipă Cal, ridicând din umăr pentru a se îndepărta 
de atingerea fratelui său. Nu pot să stau cu mâinile în sân și să-i las pe 
alții să lupte în locul meu. N-am s-o fac! 

Zici că e un copil care boceşte după o jucărie - probabil că îi place 
să omoare. Mi se face rău. Nu spun nimic. Prefer să-l las pe Maven să 
vorbească în numele meu. El știe mereu ce să spună. 

— Găseşte o altă cauză. Construiește o altă motocicletă, dublează-ți 
antrenamentele, instruieşte-ți oamenii, pregătește-te pentru momentul 
în care pericolul va trece. Cal, poţi face o mie de alte lucruri, fără să 
sfârșești mort într-un soi de ambuscadă! exclamă el cu o căutătură 
cruntă, după care zâmbeşte, încercând să înveselească atmosfera. Cal, 
tu nu te schimbi niciodată. Pur și simplu nu poți sta locului. 

După un moment de tăcere, Cal schițează un zâmbet vag. 

— Niciodată. 

Îşi îndreaptă ochii spre mine, dar n-am să mă las din nou prinsă de 
privirea lui de bronz, nu din nou. 

Întore capul, prefăcându-mă că examinez un tablou de pe perete. 

— Frumoasă armură, spun eu, zâmbind cu dispreţ. O să se 
potrivească de minune cu celelalte armuri din colecţia ta. 

Pare îndurerat, ba chiar confuz, însă își revine imediat. Zâmbetul i-a 
dispărut acum, fiind înlocuit de o privire mijită și de un maxilar 
încordat. Bate cu degetele în armură și sunetul seamănă cu niște 
gheare frecate de piatră. 

— E un cadou de la Ptolemus. Se pare că împărtășesc o cauză 
comună cu fratele logodnicei mele. 

Logodnicei mele. De parcă asta ar trebui să mă facă geloasă sau cam 
aşa ceva. 

Maven studiază timid armura. 

— Ce vrei să spui? 

— Ptolemus e comandantul agenţilor de securitate din capitală. 
Împreună cu mine și cu legiunea mea, s-ar putea să facem ceva de 
folos, chiar și în oraș. 

Un val de panică năvălește peste mine și înlătură toată speranţa și 
fericirea pe care mi le-a adus succesul nopţii trecute. 

— Și ce anume vreţi să faceți? întreb eu în șoaptă. 

— Eu sunt un bun vânător. El e un bun ucigaș. 

Cal face un pas înapoi, îndepărtându-se de noi. 

Îl simt că scapă, însă nu doar pe coridor, ci și pe un drum întunecat 
şi periculos. Acest lucru mă face să-mi fie teamă pentru băiatul care 
m-a învăţat să dansez. Nu, nu pentru el. De el. Iar acest lucru e mai rău 


decât toate celelalte terori şi coşmaruri ale mele. 

— Eu și cu el vom extirpa Garda Stacojie. Vom pune capăt o dată 
pentru totdeauna acestei rebeliuni. 

Astăzi nu am niciun program de urmat, având în vedere că oamenii 
sunt prea ocupați cu plecarea, ca să-mi mai predea sau să mă 
antreneze. De fapt, fuga e un termen mai potrivit, deoarece, din locul 
meu de observaţie aflat în vestibul, exact asta pare a fi. Obișnuiam să 
cred că argintiii erau niște zei supremi, care nu puteau fi niciodată 
amenințați sau speriați. Acum știu că opusul e adevărul. Au petrecut 
atâta vreme sus, protejați și izolați, încât au uitat că pot și cădea. 
Forța lor s-a transformat în slăbiciune. 

Cândva mi-era teamă de acești pereți; eram înspăimântată de o 
asemenea frumuseţe. Însă acum văd și eu fisurile. E ca în ziua în care 
s-au folosit bombe, când mi-am dat seama că argintiii nu erau 
invincibili. Atunci a fost o explozie; acum, câteva gloanţe au spulberat 
sticla-de-diamant, scoțând la iveală teama și paranoia care sălășluiau 
dedesubt. Argintiii fugind de roșii — leii fugind de șoricei. Regele și 
regina se opun unul celuilalt, nobilii au propriile lor alianțe, iar Cal — 
prințul perfect, soldatul bun - e un vrăjmaș nemilos și înspăimântător. 
Oricine poate trăda pe oricine. 

Cal și Maven își iau rămas-bun de la toți cei prezenţi, făcându-și 
datoria în pofida haosului organizat. Aeronavele așteaptă nu foarte 
departe, huruitul motoarelor auzindu-se chiar și înăuntru. Vreau să ies 
şi să văd de aproape acele bestii, însă asta ar însemna să sfidez 
mulțimea și nu pot suporta privirile celor copleșiți de durere. Aseară 
au murit doisprezece oameni, însă refuz să le aflu numele. Nu vreau 
să-i am pe conștiință, nu când trebuie să fiu cât mai lucidă cu putinţă. 

Când nu mai suport să îi privesc, picioarele mă duc unde vor ele, 
rătăcind pe culoarele acum familiare. Camerele sunt încuiate, fiind 
închise pe perioada următorului anotimp, până când nobilimea se va 
întoarce. Eu n-am să mă întorc, ştiu. Servitorii pun cearșafuri albe peste 
mobilă și tablouri și statui, până ce întregul loc pare bântuit de stafii. 

Nu durează mult până ce ajung la ușa fostei clase a lui Julian, iar 
priveliștea mă șochează. Teancurile de cărți, biroul, ba chiar și hărțile 
au dispărut. Încăperea pare mult mai mare, însă, în același timp, îmi 
dă senzaţia că e mai mică. Cândva, în această cameră găseai lumi 
întregi, însă acum nu găsești decât praf și hârtii mototolite. Ochii îmi 
zăbovesc pe peretele pe care se afla cea mai mare hartă. Cândva nu 
puteam s-o înțeleg; acum mi-o amintesc ca pe un vechi prieten. 

Norta, Ținutul Lacurilor, Piedmont, Preria, Tiraxes, Montfort, Ciron și 
toate ținuturile disputate dintre ele. Celelalte țări, ceilalți oameni, toate 
mai mult sau mai puţin divizate din pricina sângelui, exact ca noi. 
Dacă noi ne schimbăm, oare o vor face și ei? Sau vor încerca să ne 


distrugă și pe noi? 

— Sper că-ți vei aminti lecţiile. 

Vocea lui Julian mă aduce cu picioarele pe pământ, înapoi în 
camera goală. Stă în spatele meu, privind spre locul în care se afla 
harta. 

— Îmi pare rău că nu am putut să te învăţ mai multe. 

— Vom avea suficient timp pentru lecţii în Archeon. 

Zâmbetul lui e dulce-amărui şi aproape mult prea dureros pentru a 
putea fi suportat. Tresărind, îmi dau seama că, pentru prima dată în 
acest loc, suntem urmăriți de camerele de supraveghere. 

— Julian? 

— Arhivarii din Delphie mi-au oferit un loc de muncă. Voi lucra ca 
restaurator de texte vechi. 

E clar că minte de îngheaţă apele. 

— Se pare că au făcut niște săpături prin Puhoiul și au dat peste 
niște buncăre de depozitare. Mi s-a spus că va fi o muncă titanică. 

— O să-ți placă foarte mult. 

Simt un nod în gât. Știai că va fi nevoit să plece. L-ai obligat să ia parte 
la acțiunea de aseară, când l-ai pus în primejdie pentru viața lui Kilorn. 

— Ai să mă vizitezi când poți? 

— Firește! 

O altă minciună. Elara va afla curând care a fost rolul său și atunci 
va fi mereu pe fugă. Mi se pare normal să aibă un oarecare avans. 

— Ţi-am pregătit ceva. 

Aș prefera oricând să-l am pe Julian în locul unui cadou, însă mă 
străduiesc să par recunoscătoare. 

— Un sfat bun? 

Julian clatină din cap și zâmbeşte. 

— Ai să vezi când ai s-ajungi în capitală. 

Apoi își întinde braţele, făcându-mi semn să mă apropii. 

— Trebuie să plec, așa că ia-ți rămas-bun cum trebuie. 

Să-l îmbrățișez pe el e ca și cum mi-aş îmbrăţișa tatăl sau frații pe 
care nu-i voi mai vedea niciodată. Nu vreau să-l las să plece, însă e 
prea periculos ca el să rămână și știm amândoi asta. 

— Mare, îți mulţumesc! şoptește el. Îmi aduci foarte mult aminte de 
ea. 

Nu trebuie să-l întreb, ca să știu că se referă la Coriane, la sora pe 
care a pierdut-o în urmă cu mulți ani. 

— Îmi va fi dor de tine, fetiţo cu fulgerele! 

În acest moment, porecla nu sună chiar atât de rău. 

Nu am puterea necesară să mă minunez la vederea ambarcaţiunii, 
propulsată de motoare electrice. Steaguri negre, argintii și roșii flutură 
de fiecare catarg, însemnând-o drept nava regelui. Când eram mică, 


mă întrebam mereu de ce regele revendica roșul nostru. Era sub 
demnitatea sa. Acum îmi dau seama că steagurile sunt roşii ca flacăra 
sa, aidoma distrugerilor — și oamenilor — pe care îi controlează. 

— Santinelele de aseară au fost transferate, murmură Maven, în timp 
ce ne plimbăm pe una dintre punți. 

Transferate e doar un cuvânt pompos pentru pedepsite. Dar când îmi 
amintesc de Ochi-de-Porc și de felul în care s-a uitat la mine, nu-mi 
pare rău deloc. 

— Unde s-au dus? 

— Pe front, desigur. Vor fi repartizaţi la vreun grup haotic, pentru a 
fi căpitanii unor soldați răniți, infirmi sau indisciplinați. De obicei, 
aceștia sunt primii care vor fi trimiși să lupte. 

Îmi dau seama după privirea lui că Maven știe acest lucru din 
experienţă. 

— Primii care mor. 

Încuviințează solemn. 

— Şi Lucas? Nu l-am mai văzut de ieri... 

— E bine. Călătorește alături de Casa Samos, pentru a fi alături de 
familia lui. Împușcăturile i-au băgat pe toţi în sperieţi, inclusiv pe cei 
din Înaltele Case. 

Simt un val de ușurare, dar, de asemenea, și unul de tristeţe. Deja 
mi-e dor de Lucas, însă e bine de știut că se află în siguranţă și departe 
de curiozitatea Elarei. 

Maven își mușcă buza, părând înfrânt. 

— Dar nu pentru mult timp. Vor veni și răspunsurile. 

— La ce te referi? 

— Au găsit sânge în celule. Sânge roșu. 

Rana mea provocată de glonţ a dispărut, însă amintirea durerii încă 
nu s-a risipit. 

— și? 

— Și dacă baza de sânge își face treaba, vom afla care dintre 
prietenii tăi a avut ghinionul să fie rănit. 

— Baza de sânge? 

— E un soi de bază de date. Tuturor copiilor roșii născuţi pe o rază 
de o mie de kilometri de civilizaţie li se prelevă sângele la naștere. A 
început ca un proiect care să ne ajute să înțelegem cu exactitate care e 
diferența dintre noi, însă a sfârșit prin a fi doar o altă metodă de a le 
pune zgardă oamenilor tăi. În oraşele mai mari, roşiii nu folosesc cărți 
de identitate, ci carduri de sânge. Sunt verificate la fiecare poartă, 
indiferent că ieşi sau intri. Monitorizați ca niște bestii. 

Mă gândesc la vechile documente pe care regele mi le-a azvârlit sub 
ochi în acea zi, în sala tronului. Printre ele se găseau numele meu, 
fotografia mea și o pată de sânge. 

Sângele meu. Au sângele meu. 


— Și... şi pot afla al cui sânge e, așa simplu? 

— Durează puţin, cam o săptămână sau ceva de genul, dar da, cam 
aşa funcționează. 

Ochii îi cad pe mâinile mele tremurânde și le acoperă cu ale lui, 
lăsând căldura să îmi învăluie pielea care a devenit brusc rece. 

— Mare? 

— M-a împușcat, șoptesc eu. Santinela m-a împușcat. Ei au găsit 
sângele meu. 

Iar apoi, mâinile lui devin la fel de reci ca ale mele. Deşi Maven are 
mai tot timpul o idee genială la el, acum nu știe ce să spună. Pur și 
simplu mă fixează cu privirea, respirând cu dificultate. Cunosc 
privirea asta; o am și eu de fiecare dată când sunt forțată să-mi iau 
rămas-bun de la cineva. 

— Ce păcat că n-am stat mai mult, murmur eu, privind râul. Mi-ar fi 
plăcut să mor aproape de casă. 

O altă briză îmi trimite o șuviță de păr peste față, însă Maven o dă 
la o parte și mă trage aproape cu o ferocitate surprinzătoare. 

Oh! 

Sărutul lui nu seamănă deloc cu al lui Cal, care e mai disperat și 
care se surprinde și pe el însuși, nu numai pe mine. El știe că mă 
scufund iute, o piatră aruncată în râu. Și vrea să se înece cu mine. 

— Am să repar asta, murmură el peste buzele mele. 

Nu i-am mai văzut niciodată ochii atât de luminoși și de 
pătrunzători. 

— N-am să le permit să-ți facă rău. Ai cuvântul meu. 

O parte din mine își dorește să-l creadă. 

— Maven, nu poţi repara totul. 

— Ai dreptate. Eu nu pot, răspunde el, cu o ușoară ranchiună în 
glas. Însă pot convinge pe cineva cu mai multă putere decât mine. 

— Pe cine? întreabă o voce. 

Când temperatura se ridică în jurul nostru, Maven face un pas 
înapoi, cu maxilarele încleștate. După felul în care îi scapără ochii, mă 
aştept să sară la gâtul persoanei care ne-a întrerupt. Nu mă întorc, în 
mare parte din cauză că nu-mi simt membrele. Am amorţit, deși 
amintirea încă persistă pe buze. Nu știu ce înseamnă asta. Nu înţeleg 
ce simt. 

— Regina solicită prezența voastră pe puntea panoramică. 

Vocea lui Cal e dură ca piatra. E aproape furios, însă ochii săi aurii 
par triști, ba chiar înfrânți. 

— Mare, trecem pe lângă Pilonii. 

Da, linia țărmului îmi este deja familiară. Cunosc acel copac 
schilodit, acea întindere de nisip, iar ecoul drujbelor și al copacilor 
care cad e inconfundabil. Acesta este căminul meu. Cu mare durere în 
suflet, mă întorc și mă uit la Cal, care se pare că are un schimb de 


priviri cu fratele său. 

— Îți mulțumesc, Cal, murmur eu, încercând în continuare să 
procesez sărutul lui Maven și, desigur, inevitabilul meu destin tragic. 

Cal se îndepărtează și observ că spatele lui, care de obicei e drept, 
acum e încovoiat. Fiecare pas făcut de el îmi trimite un junghi de 
vină, făcându-mă să-mi amintesc de lecţiile de dans și de sărutul 
nostru. Am rănit pe toată lumea, în special pe mine. 

Maven se uită după fratele său. 

— Nu-i place să piardă. Și — își coboară vocea și se apropie atât de 
tare de mine, încât pot să-i văd micile pete argintii din ochi — nici mie. 
Mare, n-am să te pierd. N-am s-o fac. 

— N-ai să mă pierzi niciodată. 

O altă minciună, pe care o știm amândoi. 

Puntea panoramică domină prora navei, împrejmuită dintr-o parte 
în alta de sticlă. Forme maronii prind contur pe malul râului, iar 
vechiul deal care găzduiește arena se ivește dintre copaci. Suntem 
mult prea departe de mal pentru a putea vedea cum trebuie, însă îmi 
recunosc casa în două secunde. Vechiul steag încă flutură pe verandă, 
fiind în continuare decorat cu trei stele roșii. Peste una a fost trasată o 
dungă neagră, în onoarea lui Shade. Shade a fost executat. O astfel de 
situaţie cere ruperea stelei. Însă ei n-au făcut-o. S-au solidarizat cu el în 
propria lor rebeliune. 

Vreau să-i arăt casa mea lui Maven, să-i povestesc câte-n lună și-n 
stele despre satul meu. Am văzut cum trăiește el și acum vreau ca și el 
să vadă cum am trăit eu. Însă cei de pe puntea panoramică sunt tăcuţi 
şi privesc satul în timp ce ne apropiem de el. Sătenilor nu le pasă de 
voi, vreau eu să zbier. Numai neghiobii se vor opri să privească. Numai 
neghiobii vor irosi câteva clipe pentru voi. 

În timp ce nava își continuă drumul, încep să mă gândesc că 
întregul sat s-ar putea să fie format din neghiobi. Toţi cei două mii de 
oameni par îngrămădiți pe mal. Unii stau cu picioarele în râu. De la 
distanță, seamănă leit între ei. Păr decolorat și haine ponosite, pătați 
pe piele, obosiţi, înfometați — așa cum eram și eu cândva. 

Și furioși. Chiar şi de pe ambarcațiune le pot simți furia. Nu 
ovaţionează și nici nu ne scandează numele. Nimeni nu ne face din 
mână. Nimeni nu ne zâmbește. 

— Ce se întâmplă? șoptesc eu, fără să aştept vreun răspuns. 

Însă reginei îi face mare plăcere să-mi răspundă. 

— Ce pierdere să defilezi pe râu când nimeni nu se uită. Se pare că 
am rezolvat asta. 

Ceva îmi spune că acesta e un eveniment obligatoriu, precum 
luptele, precum transmisiunile televizate. Agenţii de securitate i-au 
scos pe bătrânii bolnavi din paturi și pe muncitorii epuizați din casele 


lor, forțându-i să vină să ne privească. 

Un bici pocneşte undeva pe mal, urmat imediat de ţipetele unei 
femei. 

— Stai în rând! se aude peste mulțime. 

Oamenii nici măcar nu clipesc. Privesc drept înainte, atât de 
nemișcați, încât nici măcar nu pot să văd de unde a venit urletul. Ce s- 
a întâmplat cu ei, de ce au devenit atât de obedienţi? Ce le-au făcut bieţilor 
oameni? 

În timp ce îi privesc, mi se adună lacrimi în ochi. Se mai aud câteva 
lovituri și câţiva bebeluşi plângând, însă nimeni de pe mal nu 
protestează. Brusc, mă aflu la marginea punţii, dorindu-mi cu toată 
ființa mea să pot trece prin sticlă. 

— Mareena, pleci undeva? toarce Elara din locul ei aflat lângă rege. 

Soarbe  tacticoasă dintr-o băutură, privindu-mă peste buza 
paharului. 

— De ce faceţi asta? 

Cu braţele încrucișate peste rochia ei magnifică, Evangeline mă 
studiază cu un zâmbet plin de dispreţ. 

— De ce-ţi pasă? 

Însă nimeni nu o bagă în seamă. 

— Ei ştiu ce s-a întâmplat la Reședință, ba chiar s-ar putea să fie de 
acord cu asta, așa că trebuie să vadă că nu am fost învinși, murmură 
Cal, cu ochii spre malul râului. 

Nici măcar nu poate să se uite la mine, lașul. 

— Trebuie să vadă că n-avem nici măcar o zgârietură, adaugă el 
mândru. 

Un alt bici pocnește și mă face să tresar, de parcă am simţit lovitura 
pe propria-mi piele. 

— Ai ordonat să fie inclusiv bătuţi? 

Nu îmi acceptă provocarea, ci strânge ferm din maxilar. Însă când 
un alt sătean protestează față de agenţi, Cal închide ochii. 

— Lady Titanos, dă-te înapoi! 

Ordinul regelui e ca un tunet îndepărtat. Aproape că simt zâmbetul 
lui satisfăcut când fac câțiva pași înapoi, ducându-mă din nou lângă 
Maven. 

— Ăsta e un sat de roşii, dar o știi mai bine decât oricine. Locuitorii 
le oferă adăpost acelor teroriști, îi hrănesc, îi protejează, se transformă 
în ei. Sunt copii care au comis fărădelegi. Și trebuie să înveţe. 

Deschid gura să-l contrazic, însă regina își dezvelește dinţii. 

— Poate că tu cunoşti câțiva pe care ar trebui să-i dăm drept 
exemplu? întreabă ea pe un ton calm, gesticulând spre linia țărmului. 

Cuvintele se risipesc pe limba mea, alungate de ameninţarea ei. 

— Nu, Maiestatea Voastră, nu cunosc. 

— Atunci stai la locul tău și ţine-ţi gura! comentează ea, după care 


rânjeşte. Pentru că va veni şi vremea ta să vorbeşti. 

De asta au nevoie de mine. Pentru un astfel de moment, când balanţa ar 
putea înclina în defavoarea lor. Însă eu nu pot protesta. Nu pot decât să 
fac ceea ce-mi poruncește și să privesc cum căminul meu dispare din 
raza vizuală. Pentru totdeauna. 

Cu cât ne apropiem de capitală, cu atât mai mari devin așezările. 
Curând, peisajul se transformă din păduri și comunităţi agricole în 
orașe adevărate. Acestea înconjoară mori imense, alături de care se 
văd dormitoare și case din cărămidă, unde locuiesc muncitorii roşii. 
Asemenea celorlalte sate, locuitorii s-au adunat pe străzi pentru a privi 
procesiunea. Agenţii latră, bicele pocnesc și eu nu reuşesc niciodată să 
mă obișnuiesc cu această situație. Tresar de fiecare dată. 

Orașele sunt înlocuite de vile, conace și palate asemănătoare cu 
Reşedinţa Soarelui. Construite din piatră, sticlă și marmură, devin din 
ce în ce mai impozante. Pajiștile lor coboară lin spre râu, decorate cu 
fântâni superbe și grădini păzite de verdieni. Casele sunt nişte opere 
divine, una mai frumoasă și mai deosebită ca alta. Însă ferestrele sunt 
întunecate și ușile închise. Satele și orașele erau pline de oameni, însă 
par lipsite de viaţă. Numai steagurile care flutură sus, câte unul pe 
fiecare construcție, îmi spun că aici chiar locuiesc oameni. Albastru 
pentru Casa Osanos, argintiu pentru Samos, maro pentru Rhambos și 
tot așa. Acum știu culorile pe de rost, adăugând chipuri fiecărei case 
tăcute. Ba chiar i-am omorât pe proprietarii câtorva dintre ele. 

— Drumul Râului, îmi explică Maven. Reședinţele de la țară, în 
cazul în care un lord sau o lady dorește să evadeze din oraș. 

Rămân cu ochii pe căminul familiei Iral, o minune din marmură 
neagră, cu coloane înalte. Pantere de piatră păzesc veranda, arătându- 
şi colții spre cer. Până și statuile mă bagă-n sperieţi, făcându-mă să-mi 
amintesc de Ara Iral și de întrebările ei agasante. 

— Nu e nimeni aici. 

— Casele sunt goale în cea mai mare parte a anului și nimeni n-ar 
îndrăzni să părăsească orașul acum, nu cu aceste probleme iscate de 
Gardă, spune Maven, oferindu-mi un surâs amar. Preferă să se ascundă 
în spatele pereţilor de diamant și să-l lase pe fratele meu să lupte 
pentru noi. 

— Ce bine ar fi dacă nimeni n-ar trebui să lupte. 

Maven clatină din cap. 

— Nu e bine să visezi. 

Privim în tăcere în timp ce Drumul Râului dispare în urma noastră 
şi o altă pădure se ridică pe mal. Copacii sunt bizari, foarte înalți, cu 
scoarță neagră și frunze stacojii. E o tăcere mormântală, aşa cum în 
nicio pădure n-ar trebui să fie. Nici măcar cântecele păsărilor nu 
întrerup tăcerea, iar deasupra cerul se întunecă, însă nu din pricina 


faptului că după-amiaza e pe sfârșite. Observ că încep să se adune nori 
negri, care plutesc deasupra copacilor precum o pătură groasă. 

— Şi asta ce e? 

Până și vocea mi se pare înăbușită și îmi dau seama că sunt 
recunoscătoare pentru sticla care  încapsulează puntea. Spre 
surprinderea mea, ceilalți au plecat, lăsându-ne să ne uităm singuri la 
peisajul mohorât. 

Maven privește pădurea cu o mutră dezgustată. 

— Sunt arbori-barieră. Împiedică poluarea să urce pe râu. Verdienii 
Welle i-au creat în urmă cu câţiva ani. 

Valuri maronii spumegă pe laterala ambarcaţiunii, lăsând o peliculă 
de murdărie pe carcasa strălucitoare din oțel. Lumea capătă o nuanță 
stranie, de parcă aș privi printr-un geam murdar. Norii care atârnă 
prea jos nu sunt deloc nori, ci vălătuci de fum care ies prin miile de 
coșuri, întunecând cerul. Copacii și iarba au dispărut — acesta este un 
tărâm al cenușii și al descompunerii. 

— Orașul Cenuşiu, murmură Maven. 

Fabricile se întind cât vezi cu ochii, murdare, imense și încărcate de 
electricitate. Bâzâitul mă loveşte ca un pumn și aproape că îmi pierd 
echilibrul. Inima mea încearcă să țină pasul cu pulsul nefiresc și simt 
nevoia să mă așez. 

Credeam că lumea mea era greșită, că viața mea era nedreaptă. Însă 
n-aș putea niciodată să-mi doresc un loc precum Orașul Cenușiu. 

Centralele electrice strălucesc în acest peisaj mohorât, pulsând într- 
un albastru electric și un verde dezgustător în cablurile sub formă de 
pânză de păianjen care se înalță în aer. Vehiculele încărcate până la 
refuz cu mărfuri înaintează pe drumurile înălțate și transportă bunuri 
de la o fabrică la alta. Tipă unul la altul într-un trafic infernal și 
gălăgios, mișcându-se aidoma unui sânge negru în niște vene gri. Însă 
şi mai îngrozitoare sunt căsuţele care înconjoară fabricile într-o masă 
compactă, unele peste altele, cu străzi înguste între ele. Mahalale. 

Sub cerul fumuriu, mă îndoiesc că muncitorii văd vreodată lumina 
zilei. Străbat drumul dintre fabrici şi case, inundând străzile în timpul 
schimbului de tură. Nu există agenţi de securitate, pocnituri din bici 
sau priviri pierdute. Nimeni nu îi obligă să ne privească. Regele nu are 
nevoie să se dea în spectacol aici, îmi dau eu seama. Acești oameni sunt 
distruși din naștere. 

— Ăştia sunt tehnicienii, şoptesc eu cu o voce răgușită, amintindu- 
mi de numele pe care argintiii îl folosesc cu atâta seninătate. Ei ne 
produc luminile, camerele de supraveghere, ecranele video... 

— Pistoalele, gloanţele, bombele, navele, mijloacele de transport, 
adaugă Maven. Ei ne furnizează energia electrică. Ei ne mențin apa 
curată. Ei fac totul pentru noi. 

Și primesc la schimb doar fum. 


— De ce nu pleacă? 

Maven ridică din umeri. 

— Asta e singura viaţă pe care o cunosc. Cei mai mulți tehnicieni 
nu-și vor părăsi niciodată străzile înguste. Nici măcar nu se pot înrola 
în armată. 

Nici măcar nu se pot înrola în armată. Vieţile lor sunt atât de 
îngrozitoare, încât războiul e o alternativă mai bună - și nici măcar n- 
au voie să se ducă acolo. 

Ca toate lucrurile de pe râu, fabricile dispar rând pe rând, însă 
imaginea îmi rămâne întipărită în minte. Nu trebuie să uit asta, îmi 
spune mie ceva. Nu trebuie să-i uit pe acești oameni. 

Stelele ne așteaptă în spatele unei alte păduri de arbori-barieră, iar 
sub ele e Archeonul. La început nu zăresc deloc capitala, întrucât 
confund luminile cu stele sclipitoare. Dar, pe măsură ce înaintăm, 
rămân cu gura căscată. 

Un pod cu trei niveluri traversează marele râu și unește partea din 
stânga și cea din dreapta a orașului. E lung de sute de metri și animat 
de o agitaţie continuă, pulsând de lumină și electricitate. Există 
magazine și pieţe, toate construite în interiorul structurii, la câteva 
zeci de metri deasupra râului. Mi-i şi imaginez pe argintiii de-acolo 
bând, mâncând și admirând lumea din locul lor aflat la înălțime. 
Vehiculele trec vâjâind pe cel mai de jos etaj al podului, farurile lor 
fiind aidoma unor comete roșii și albe care străbat noaptea. 

În ambele extremități ale Podului există porţi, iar sectoarele 
orașului dintr-o parte și din cealaltă sunt străjuite de ziduri. Pe malul 
estic, turnuri înalte de metal ţâșnesc din pământ asemenea unor săbii 
care par să străpungă cerul, toate încununate cu păsări de pradă, 
uriașe și strălucitoare. Alte vehicule și alți oameni populează străzile 
asfaltate care urcă pe țărmurile abrupte, legând clădirile de Pod și de 
porțile exterioare. 

Zidurile sunt din sticlă-de-diamant, la fel ca la Reședința Soarelui, 
însă sunt prevăzute cu turnuri metalice luminoase și alte structuri. 
Lângă ziduri se află numeroase patrule, însă uniformele lor nu sunt 
roşii ca ale santinelelor sau negre ca ale agenţilor de securitate. 
Membrii patrulelor poartă uniforme în nuanțe de argintiu și alb, 
făcându-i uşor de confundat cu peisajul urban. Sunt soldați, însă nu 
genul acela care ar dansa cu doamnele. Asta este o fortăreață. 

Archeonul a fost construit pentru a face față războaielor, nu păcii. 

Pe malul vestic, recunosc Curtea Regală și Trezoreria de la știrile pe 
care le-am văzut imediat după atacul cu bombe. Ambele sunt 
construite din marmură albă și complet reparate, chiar dacă au fost 
atacate în urmă cu mai puţin de o lună. Am senzaţia că a trecut o 
veșnicie. Cele două clădiri flanchează Palatul Focului Alb, o construcție 
pe care până şi eu o recunosc imediat. Fostul meu profesor obișnuia să 


spună că palatul fusese săpat chiar în coasta dealului, o dovadă vie a 
pietrei albe. Deasupra zidurilor înconjurătoare sclipesc flăcări realizate 
din aur și perle. 

Încerc să absorb totul, privind frenetică dintr-o parte într-alta a 
Podului, însă nu reușesc să înțeleg acest loc. Deasupra, aeronavele 
înaintează alene pe cerul nopții, în timp ce avioanele zboară și mai 
sus, la fel de iute ca stelele căzătoare. Credeam că Reședința Soarelui 
era o minune; se pare că nu am înțeles niciodată adevărata 
semnificație a acestui cuvânt. 

Însă aici nu pot găsi nimic frumos, nu când fabricile întunecate și 
pline de fum se află doar la câţiva kilometri în urmă. Contrastul dintre 
orașul argintiilor și mahalaua roșiilor îmi provoacă repulsie. Asta este 
lumea pe care încerc să o înving, lumea care încearcă să mă omoare 
pe mine și pe toţi cei dragi mie. Acum înțeleg cu adevărat împotriva 
cui lupt și cât de dificil, aproape imposibil, îmi va fi să izbândesc. Nu 
m-am simţit niciodată mai mică decât mă simt acum, cu acest pod 
impunător, care se înalță deasupra noastră. Arată de parcă e pregătit 
să mă înghită cu totul. 

Însă trebuie să încerc. Măcar de dragul Orașului Cenușiu, al celor 
care nu au văzut niciodată soarele. 


DOUĂZECI ȘI TREI 


E deja noapte atunci când ambarcaţiunea acostează pe malul vestic 
şi noi pășim din nou pe uscat. Acasă, asta însemna oprirea curentului 
electric și mersul la culcare, însă acest lucru nu e valabil și în 
Archeon. Orașul pare să lumineze în timp ce restul lumii se întunecă. 
Deasupra noastră pocnesc artificii, scăldând Podul în lumini colorate, 
iar deasupra Focului Alb se înalță un steag cu roșu și negru. Regele s-a 
întors pe tron. 

Din fericire, nu mai există concursuri de frumuseţe pe care trebuie 
să fim nevoiți să le îndurăm; pe docuri suntem întâmpinați de vehicule 
blindate. Spre încântarea mea, eu și Maven avem un vehicul numai 
pentru noi, în care urcă pentru a ne însoți doar două santinele. Maven 
îmi arată diferite puncte de atracţie de-a lungul drumului și îmi spune 
poveştile tuturor statuilor și intersecţiilor. Ba chiar menționează și 
patiseria lui preferată, deşi aceasta se află de cealaltă parte a râului. 

— Podul și Archeonul de Est sunt pentru cetăţeni, argintiii de rând, 
deși mulți dintre ei sunt mai bogaţi decât unii nobili. 

— Argintii de rând? 

Aproape că-mi vine să râd. 

— Există așa ceva? 

Maven pur și simplu dă din umeri. 

— Fireşte. Sunt comercianți, oameni de afaceri, soldați, agenți, 
patroni de magazine, politicieni, baroni, artiști și intelectuali. Unii se 
căsătoresc cu membri din Înaltele Case, alții își depășesc condiţia, însă 
nu au sânge nobil, iar puterile lor nu sunt la fel de... ei bine, puternice. 

Nu toată lumea e specială, mi-a spus odată Lucas. Nu mă gândeam că 
se referea și la argintii. 

— În schimb, Archeonul de Vest e pentru curtea regelui, continuă 
Maven. 

Trecem pe o stradă mărginită de case din piatră splendide și de 
copaci în floare, tunși la perfecție. 

— Toate Înaltele Case au reședințe aici, pentru a fi aproape de rege 
şi guvern. De fapt, întreaga ţară poate fi controlată de pe această 
faleză, în cazul în care va fi vreodată nevoie. 

Asta explică amplasarea. Malul vestic este extrem de abrupt, cu 
palatul și toate celelalte clădiri ale guvernului situate pe culmea unui 
deal ce dă înspre Pod. Un alt zid înconjoară vârful colinei, străjuind 
inima ţării. Încerc să nu rămân cu gura căscată când trecem pe poarta 
care scoate la iveală o piață pavată de mărimea unei arene. Maven o 
numește Piaţa lui Caesar, după primul rege al dinastiei sale. Julian l-a 
menționat cândva pe regele Caesar, însă în treacăt; lecţiile noastre nu 
au ajuns prea departe de Prima Diviziune, când roșiii și argintiii au 


devenit mult mai mult decât niște simple culori. 

Palatul Focului Alb ocupă latura sudică a Pieței, în timp ce curțile, 
trezoreria și centrele administrative ocupă restul. Ba chiar există și 
garnizoane, dacă e să ne luăm după trupele care fac instrucție pe 
terenul apărat de ziduri. Acești oameni fac partea din Legiunea 
Umbrelor a lui Cal, care a plecat înaintea noastră spre oraş. O alinare 
pentru nobili, i-a numit Maven. Soldaţi între ziduri, pentru a ne proteja 
în cazul unui alt atac. 

În pofida orei târzii, Piaţa e în plină activitate, oamenii se grăbesc 
spre o clădire cu aspect auster de lângă cazarmă. Steaguri în nuanțe 
de roşu și negru, decorate cu sabia armatei, atârnă de coloanele ei. 
Văd o mică scenă pregătită în faţa clădirii, cu un pupitru înconjurat de 
reflectoare și de o mulțime de oameni care devine tot mai mare. 

Brusc, camerele de filmat, care au o privire mai pătrunzătoare decât 
cea cu care m-am obișnuit eu, se îndreaptă spre mașina noastră, 
urmărindu-ne în timp ce șirul de vehicule trece pe lângă scenă. Din 
fericire, continuăm să înaintăm, trecând pe sub o arcadă și intrând 
într-o curte, după care ne oprim. 

— Ce se întâmplă? șoptesc eu, apucându-l pe Maven de mână. 

Până acum mi-am ţinut teama în frâu, însă cu toate luminile, 
camerele și mulțimea, zidurile mele încep să se năruie. 

Maven oftează adânc, aproape scos din sărite. 

— Tata trebuie să ţină un discurs. Nimic important, doar niște 
amenințări de război, pentru a face masele fericite. Oamenii nu adoră 
nimic mai mult pe lumea asta decât un lider care le promite victorie. 

Maven iese din vehicul, trăgându-mă după el. În pofida machiajului 
și ținutei, mă simt extrem de goală. Asta este o transmisiune și va fi 
urmărită de milioane de oameni. 

— Nu-ţi face griji, trebuie doar să stăm și să adoptăm un aer sever, 
îmi murmură el la ureche. 

— Se pare că fratele tău n-o să aibă probleme cu asta. 

Dau din cap spre locul în care prințul Cal stă căzut pe gânduri, legat 
în continuare de Evangeline. 

Maven zâmbește. 

— EI crede că discursurile sunt o pierdere de vreme. Lui Cal îi place 
acțiunea, nu vorbăria. 

Și mie la fel, dar nu vreau să recunosc că am ceva în comun cu 
fratele lui mai mare. A existat o vreme când credeam asta, dar nu și 
acum. N-am s-o mai fac niciodată. 

Un secretar agitat ne face semn să ne apropiem. Hainele lui sunt în 
nuanțe de albastru și gri, culorile Casei Macanthos. Poate că o 
cunoștea pe doamna colonel; poate că era fratele ei, vărul ei. Mare, 
încetează! Ăsta e ultimul loc în care ai vrea să te pierzi cu firea. Nici 
măcar nu ne bagă în seamă când ne aşezăm în spatele lui Cal și al lui 


Evangeline, cu regele şi regina în față. În mod ciudat, Evangeline nu 
se simte deloc în apele ei; văd că mâinile îi tremură. Îi e teamă. Voia să 
fie în lumina reflectoarelor, voia să fie mireasa lui Cal, și totuși îi este 
teamă de toate astea. Cum e cu putinţă? 

Şi pe urmă ne urnim din loc, intrând într-o clădire cu mult prea 
multe santinele și musafiri pentru a-i putea număra. Înăuntru, 
structura e construită pentru a fi funcțională, cu hărți, birouri și săli 
de consiliu în loc de tablouri și saloane. Oameni în uniforme gri își fac 
de treabă pe culoar, deși se opresc pentru a ne lăsa să trecem. Cele 
mai multe uși sunt închise, însă reușesc să trag cu ochiul prin unele. 
Câţiva agenţi și soldaţi studiază hărțile de pe frontul de război și se 
contrazic asupra plasării legiunilor. O altă sală, care emană o energie 
aproape letală, se pare că găzduieşte o mie de monitoare, de fiecare 
ocupându-se un soldat în uniformă de luptă. Vorbesc în căști, lătrând 
ordine către oameni și locuri din oraș. Cuvintele diferă, însă toate 
merg în aceeași direcție: 

— Menţinețţi şirul! 

Cal zăboveşte în faţa ușii de la sala video, întinzând gâtul pentru a 
vedea mai bine, însă aceasta i se trânteşte brusc în nas. Se zbârlește, 
însă nu protestează, retrăgându-se lângă logodnica lui. Evangeline îi 
murmură ceva, dar Cal se descotoroseşte de ea, spre încântarea mea. 

Însă zâmbetul îmi dispare când pășim în lumina orbitoare de pe 
primele trepte ale clădirii. Pe o placă de bronz de lângă ușă scrie 
COMANDAMENTUL DE RĂZBOI. Acest loc e inima armatei — fiecare 
soldat, fiecare detașament, fiecare pistol e controlat din interior. Aura 
pe care o emană acest loc îmi face stomacul ghem, însă nu mă pot 
pierde cu firea aici, nu în fața atâtor oameni. Bliţurile aparatelor de 
fotografiat mă orbesc cât ai zice peşte. Când tresar, aud o voce în 
mintea mea. 

Secretarul îmi pune o hârtie în mână. Arunc o singură privire pe ea 
și îmi vine să urlu. Acum știu pentru ce am fost salvată. 

Câștigă-ți supraviețuirea, îmi pătrunde Elara în gânduri. Se află de 
cealaltă parte a lui Maven și își dă toată silința să nu rânjească. 

Maven priveşte în aceeași direcție ca mama lui și observă hârtia din 
mâna mea tremurătoare. Cu un gest lent, își petrece degetele printre 
ale mele, ca și când mi-ar putea transmite forța lui. Nu vreau nimic 
altceva decât să rup hârtia în două, însă el mă împiedică să fac vreo 
mișcare. 

— Trebuie, e tot ce spune el, șoptind atât de încet, încât de-abia îl 
aud. Trebuie. 

— Inima mea deplânge vieţile pierdute, însă acei oameni nu au 
murit în van. Sângele lor ne va întări hotărârea și ne va ajuta să 
depășim dificultăţile care ne așteaptă. Suntem o națiune în plin război, 


ne aflăm în această situație de mai bine de un secol și suntem 
obișnuiți cu obstacolele din calea victoriei noastre. Acești oameni vor 
fi găsiţi, vor fi pedepsiţi, iar boala pe care ei o numesc rebeliune nu va 
avea niciodată sorți de izbândă în țara mea. 

Monitorul din noul meu dormitor e la fel de folositor ca o barcă fără 
fund, difuzând fără oprire discursul de aseară al regelui. De-acum pot 
să recit pe de rost toate vorbele lui, însă nu mă pot opri să-l urmăresc. 
Pentru că știu ce urmează. 

Chipul meu pare ciudat pe ecran, prea palid, prea rece. Tot nu-mi 
vine să cred că expresia nu mi s-a schimbat în timp ce am citit 
cuvintele. Când mă îndrept spre pupitru, luând locul regelui, nici 
măcar nu tremur. 

— Am fost crescută de roșii. Am crezut că eram una de-a lor. Și am 
văzut cu ochii mei grația Maiestăţii Sale regele, dreptatea lorzilor 
noștri argintii și marele privilegiu pe care ei ni l-au oferit. Dreptul de a 
munci, de a ne sluji țara, de a trăi și de a trăi bine. 

Pe ecran, Maven își pune o mână pe braţul meu și încuviințează în 
timp ce rostesc discursul. 

— Acum știu că m-am născut argintie, că aparțin Casei Titanos și că 
într-o bună zi voi fi o prințesă a Nortei. Mi-au fost deschiși ochii și am 
descoperit existența unei lumi la care n-am visat niciodată. O lume 
invincibilă, o lume iertătoare. Și aceşti teroriști, aceşti asasini de cea 
mai joasă speţă, încearcă să distrugă principiile fundamentale ale 
naţiunii noastre. Nu putem permite așa ceva. 

În siguranța dormitorului meu, încep să respir din ce în ce mai greu. 
Abia acum urmează răul. 

— În înţelepciunea sa, regele Tiberias a întocmit un proiect de lege 
intitulat Măsurile, pentru a extirpa maladia rebeliunii și pentru a-i 
proteja pe bunii cetăţeni ai națiunii noastre. Măsurile sunt după cum 
urmează: începând de azi va intra în vigoare pentru toți roșiii ora de 
stingere după apus. Numărul agenţilor de securitate se va dubla în 
toate satele și oraşele roşii. Vor fi construite noi avanposturi, care vor 
funcționa la capacitate maximă. Toate infracțiunile roșiilor, inclusiv 
încălcarea orei de stingere, vor fi pedepsite prin execuţie. Și — aici, 
pentru prima dată, îmi tremură vocea — vârsta încorporării a fost 
redusă la cincisprezece ani. Toţi cei care ne vor oferi informaţii ce ar 
putea duce la capturarea conducătorilor Gărzii Stacojii sau la 
prevenirea acţiunilor Gărzii Stacojii vor fi recompensați cu scutiri de 
încorporare ce pot elibera din serviciul militar până la cinci membri ai 
aceleiași familii. 

E o manevră genială și, în același timp, îngrozitoare. Roșiii se vor 
distruge între ei pentru asemenea scutiri. 

— Măsurile vor fi respectate cu orice preț, până ce molima 
cunoscută drept Garda Stacojie va fi distrusă. 


Mă privesc pe mine însămi pe ecran, cum mă străduiesc să nu mă 
bâlbâi citind discursul. Fac ochii mari și sper că oamenii mei știu ce 
încerc să spun. Cuvintele pot minţi. 

— Trăiască regele! 

Clocotesc de furie, iar ecranul se schimbă, înlocuind fața mea cu un 
hău negru. Dar fiecare ordin nou mi-a rămas întipărit în minte. Mai 
mulți agenți patrulând, mai multe trupuri atârnând pe eșafod și mai 
multe mame plângând după copiii lor furaţi. Noi am omorât o mână 
de argintii, iar ei vor omori o mie de roșii. Știu că aceste lovituri îi vor 
face pe unii oameni să se alăture Gărzii, însă și mai mulţi se vor 
alătura regelui. Pentru vieţile lor, pentru vieţile copiilor lor, vor 
renunța la puțina libertate pe care o mai aveau. 

Credeam că avea să-mi fie ușor să fiu marioneta lor, ţinând cont de 
toate lucrurile prin care am trecut. Se pare că m-am înșelat. Însă nu-i 
pot lăsa să mă distrugă, nu acum. Nu când propriul meu destin tragic 
se întrevede la orizont. Trebuie să fac tot ce-mi stă în putință până ce 
sângele meu e verificat în baza de date și jocul ia sfârșit. Până ce mă 
vor lua şi mă vor omori. 

Bine măcar că fereastra mea e orientată înspre râu; în sud se vede 
marea. Când admir apa, pot să-mi ignor viitorul tot mai incert. Trec cu 
ochii peste fluxul impetuos, căci în zare văd o pată întunecată. Cerul e 
senin, însă în sud plutesc nori întunecaţi, care nu se mișcă de pe 
tărâmul interzis al coastei. Orașul Ruinelor. Radiațiile și focul au 
mistuit odată orașul și de atunci n-au mai plecat. Acum n-a rămas 
decât o stafie neagră la care nu se poate ajunge, o relicvă a vechii 
lumi. 

Îmi doresc ca Lucas să bată la ușă şi să mă zorească fiindcă mă 
aşteaptă noul program, dar el încă nu s-a întors. Bănuiesc că îi e mai 
bine fără mine, fără cea care să-i pună din nou viaţa în primejdie. 

Darul lui Julian stă rezemat de perete, o aducere aminte a unui alt 
prieten pierdut. E o bucată din imensa hartă, înrămată și strălucitoare 
în spatele sticlei. Când o ridic, aud o bufnitură și văd că din spate a 
căzut ceva. 

Știam eu! 

Inima mi-o ia la goană când mă așez în genunchi, sperând să găsesc 
un bilet secret de la Julian. Dar nu e decât o carte. 

În pofida dezamăgirii mele, nu pot să nu zâmbesc. Fireşte că Julian 
avea să-mi lase o altă poveste, o altă colecţie de cuvinte care să mă 
aline când el nu avea să mai poată. 

Deschid cartea, așteptându-mă să găsesc câteva poveşti istorice noi, 
dar, în schimb, pe pagina de titlu dau peste niște cuvinte scrise de 
mână. Roșii și argintii. Este caligrafia inconfundabilă a lui Julian. 

Camerele de supraveghere sunt îndreptate spre spatele meu, 
amintindu-mi că nu sunt singură. Julian știa și asta. Ingeniosul Julian. 


Cartea pare una obișnuită, un studiu neinteresant al vestigiilor 
găsite în Delphie, însă, ascuns printre cuvinte, cu aceleași caractere, se 
află un secret demn de a fi povestit. Îmi ia câteva minute bune să 
găsesc fiecare rând adăugat și mă bucur mult că m-am trezit atât de 
devreme. Într-un târziu le adun pe toate și se pare că am uitat cum să 
respir. 

Dane Davidson, soldat roșu, Legiunea Furtunii, omorât în patrula de 
rutină, trupul nu a fost niciodată recuperat. 1 august 296 NE. Jane 
Barbaro, soldat roșu, Legiunea Furtunii, ucis din greșeală, trupul a fost 
incinerat. 19 noiembrie 297 NE. Pace Gardner, soldat roșu, Legiunea 
Furtunii, executat pentru insubordonare, trupul a fost rătăcit. 4 iunie 300 
NE. Mai există câteva urme care se întind peste ultimii douăzeci de 
ani, cu toții incinerați, pierduţi sau „rătăciți”. Nu prea înțeleg cum ar 
putea cineva să „rătăcească” un bărbat executat. Numele de la 
sfârșitul listei îmi umple ochii de lacrimi. Shade Barrow, soldat roșu, 
Legiunea Furtunii, executat pentru dezertare, trupul a fost incinerat. 27 
iulie 320 NE. 

După numele fratelui meu urmează cuvintele lui Julian şi mă simt 
de parcă e din nou lângă mine, predându-și lecţia cu răbdare și calm. 


Potrivit legilor marţiale, toţi soldaţii roșii trebuie să fie 
îngropaţi în cimitirele Nădufului. Soldaţii executaţi n-au parte de 
înmormântări și sunt aruncaţi la groapa comună. Incinerarea nu 
e ceva ce se face des. Nu există trupuri rătăcite. Și totuși, am 
găsit 27 de nume, 27 de soldaţi, inclusiv fratele tău, care au avut 
parte de un destin similar. 

Au murit cu toţii în patrule, omorâţi de lacuștri sau de propriile 
lor unităţi, dacă nu chiar executaţi pentru acuzaţii fără fond. Cu 
câteva săptămâni înainte să moară, au fost cu toţii transferați în 
Legiunea Furtunii. Și trupurile lor au fost distruse sau pierdute 
într-un fel sau altul. De ce? Legiunea Furtunii nu e un pluton de 
execuţii — sute de roșii sunt în subordinea generalului Eagrie și nu 
au parte de morti bizare. Așadar, de ce i-ai omori pe acești 27? 

Pentru prima dată sunt fericit că există baza de sânge. Chiar 
dacă au „murit” acum ceva timp, mostrele lor de sânge încă au 
rămas. lar acum, Mare, trebuie să-ţi cer scuze, pentru că nu am 
fost întrutotul cinstit faţă de tine. Ai avut încredere în mine să te 
pregătesc, să te ajut, și am făcut-o, dar, de asemenea, m-am 
ajutat și pe mine. Sunt un om curios, iar tu ești cea mai curioasă 
ființă pe care am văzut-o vreodată. N-am putut să mă abţin. Am 
comparat mostra ta de sânge cu mostrele lor, doar ca să găsesc 
un marcator identic în ele, diferit de toţi ceilalți. 

Nu sunt surprins că nimeni n-a observat, întrucât așa ceva pur 
şi simplu nu s-a căutat. Însă acum, că ştiam, a fost ușor de găsit. 


Sângele tău e roșu, dar nu e la fel. Există ceva nou în tine, ceva 
ce nimeni n-a mai văzut vreodată. Și s-a găsit în alți 27 de 
oameni. O mutație, o schimbare care ar putea fi cheia pentru 
înțelegerea diversităţii tale. 

Mare, tu nu ești singura. Mai există și alții. Pur și simplu ești 
prima protejată de ochii a mii de oameni, prima pe care ei n-ar 
putea s-o omoare și s-o ascundă. Ca și ceilalți, tu ești roșie și 
argintie, dar mai puternică decât ambele. 

Cred că tu ești viitorul. Cred că tu reprezinţi noii zori. 

Și dacă au existat 27 înainte, probabil trebuie să mai fie și 
alții. Trebuie să fie mai mulți. 


Mă simt paralizată, împietrită. Simt totul și nimic. Alţii ca mine. 


Folosind mutatiile din sângele tău, am cercetat restul bazei de 
sânge, găsind același lucru și în alte mostre. I-am inclus pe toți 
aici, ca să poţi da mai departe mesajul. 

Știu că nu trebuie să-ți spun cât de importantă este această 
listă, ce ar putea ea să însemne pentru tine și pentru restul lumii. 
Dă-o mai departe unei persoane în care ai încredere, găsește-i pe 
ceilalți, protejează-i, antrenează-i, pentru că nu mai e decât o 
chestiune de timp până când o persoană mai puțin prietenoasă va 
descoperi ceea ce au — și îi va vâna. 


Cuvintele lui se sfârșesc aici, urmate de o listă care îmi face degetele 
să tremure. Există nume și zone, enorm de multe, care aşteaptă să fie 
descoperite. Care așteaptă să lupte. 

Simt că mintea mi-a luat foc. Alţii. Mai mulți. Cuvintele lui Julian 
îmi înseninează sufletul. 

Mai puternică decât ambele. 

Cărticica stă cuibărită în mantia mea, ascunsă în dreptul inimii. 
Însă, înainte să mă pot duce la Maven pentru a-i arăta descoperirea lui 
Julian, dau peste Cal. Mă încolţește într-un salon asemănător celui în 
care am dansat, deși aici lipsesc luna și muzica. Cândva îmi doream 
tot ceea ce el îmi putea oferi, iar acum mi se întoarce stomacul pe dos 
numai când îl privesc. Cal poate să-mi vadă repulsia de pe chip, oricât 
aş încerca s-o ascund. 

— Eşti furioasă pe mine, spune el. 

Nu e o întrebare. 

— Nu suni. 

— Nu minţi! mârâie el, cu ochi scăpărători. 

Te-am minţit încă din ziua în care ne-am cunoscut. 

— Acum trei zile m-ai sărutat, iar acum nici măcar nu poți să mă 


priveşti în ochi. 

— Sunt logodită cu fratele tău, îi spun eu, îndepărtându-mă de el. 

Cal dă din mână a nepăsare. 

— Asta nu te-a oprit înainte. Ce anume s-a schimbat? 

Am văzut cine ești cu adevărat, îmi vine să urlu. Nu ești războinicul 
gentil, prințul perfect și nici măcar băiatul confuz care te prefaci a fi. 
Oricât de mult aș încerca să înlătur acest gând, tu ești exact ca ei. 

— Are legătură cu teroriștii? 

Scrâșnesc din dinţi furioasă. 

— Rebeli. 

— Au ucis oameni, copii nevinovați. 

— Ştim amândoi că asta n-a fost vina lor, scuip eu, fără să-mi pese 
cât de nemiloase sunt cuvintele. 

Cal tresare, împietrit pe moment. Aproape că i se face rău când își 
amintește de Atacul Soarelui și de explozia accidentală care a urmat. 
Însă îi trece repede și treptat apare furia. 

— Fiindcă tot ei au provocat-o, mârâie Cal. Ceea ce le-am poruncit 
santinelelor să facă a fost pentru cei morți, pentru dreptate. 

— Și ce ţi-a adus tortura? Le știi numele, știi câți sunt acolo? Ştii 
măcar ce vor? Te-ai deranjat vreo clipă să-i asculți? 

Cal oftează adânc, încercând să salveze conversaţia. 

— Știu că ai motivele tale pentru... pentru a simpatiza cu ei, însă 
metodele lor nu pot fi... 

— Metodele lor sunt din vina voastră. Voi ne puneţi să muncim, voi 
ne faceţi să sângerăm, voi ne duceţi să murim pentru războaiele, 
fabricile și micile voastre alinturi pe care nici măcar nu le remarcaţi, 
toate astea din cauză că noi suntem diferiți. Cum vă puteţi aștepta ca 
noi să lăsăm lucrurile așa? 

Cal se foiește și văd că un mușchi i se zbate în obraz. Nu are niciun 
răspuns. 

— Singurul motiv pentru care nu sunt moartă printr-o tranșee e că 
ţie ţi s-a făcut milă de mine. Singurul motiv pentru care mă asculți 
acum e că, din cine știe ce miracol absurd, se întâmplă ca eu să fiu 
diferită în alt mod. 

Câteva scântei leneșe se ridică în mâinile mele. Nu-mi pot imagina 
cum ar fi să revin la viața de dinainte, când trupul meu nu bâzâia 
încărcat de electricitate, însă mi-o pot aminti. 

— Cal, tu poţi opri asta. Vei fi rege și poţi opri acest război, poți 
salva mii, milioane de vieți de o sclavie care va dura generaţii întregi. 
Trebuie doar să spui suficient. 

Ceva se rupe în Cal, înăbușind focul pe care se străduieşte atât de 
tare să-l ascundă. Se îndreaptă spre fereastră, cu mâinile împreunate 
la spate. Cu soarele dimineţii pe chipul său și cu umbra în spate, pare 
împărţit între două lumi. În inima mea, știu că exact așa se simte. 


Acea mică parte din mine căreia încă îi mai pasă de el vrea să șteargă 
distanța dintre noi, însă nu sunt atât de proastă. Nu sunt o fetiță care 
suferă din dragoste. 

— M-am gândit şi eu la asta, murmură el. Însă ar isca rebeliuni în 
ambele părți, iar eu nu am să fiu regele care distruge această ţară. Asta 
este moștenirea mea, moştenirea tatălui meu și sunt legat de ea. 

Un mic val de căldură se propagă din el, aburind geamul. 

— Ai da la schimb un milion de morți pentru ceea ce vor ei? 

Un milion de morţi. Mă gândesc la cadavrul lui Belicos Lerolan, 
împreună cu gemenii săi morți de-o parte și de alta a lui. Iar lor li se 
alătură şi alte chipuri — Shade, tatăl lui Kilorn, fiecare soldat roşu care 
a murit pentru războiul lor. 

— Garda n-o să se oprească, spun eu pe un ton blând, însă știu că el 
de-abia mă mai ascultă. Și cu toate că în mod clar ei sunt de învinuit, 
la fel sunt și ai tăi. Principe Cal, eşti mânjit de sânge pe mâini. La fel 
ca Maven. La fel ca mine. 

ÎI las acolo şi sper că l-am schimbat, deși știu că şansele sunt 
aproape inexistente. El e fiul tatălui său. 

— Julian a dispărut, nu-i aşa? strigă el după mine, făcându-mă să 
mă opresc brusc. 

Mă întorc încetişor, gândindu-mă ce răspuns să-i dau. Mă hotărăsc 
s-o fac pe proasta. 

— A dispărut? 

— Evadarea a lăsat multe lacune în amintirile santinelelor, la fel și 
în arhivele video. Unchiul meu nu își folosește puterile prea des, însă 
recunosc semnele. 

— Crezi că i-a ajutat să evadeze? 

— Da, spune el îndurerat, privindu-şi mâinile. De aceea i-am oferit 
suficient timp să se facă nevăzut. 

— Ce-ai făcut? 

Nu-mi vine să-mi cred urechilor. Cal, soldatul, cel care respectă 
întotdeauna ordinele, a încălcat regulile pentru Julian. 

— E unchiul meu, am făcut tot ce-am putut pentru el. Cât de lipsit 
de inimă crezi că sunt? 

Îmi zâmbeşte trist, fără să aştepte vreun răspuns. Expresia lui mă 
doare. 

— Am întârziat arestarea cât de mult am putut, însă toată lumea 
lasă urme, iar regina îl va găsi, oftează el, lipind o mână de geam. Și 
va fi executat. 

— I-ai face asta unchiului tău? 

Nu mă deranjez să-mi ascund dezgustul sau teama care a pus 
stăpânire pe mine. Dacă el îl va omori pe Julian, chiar și după ce l-a lăsat 
să plece, mie ce-mi va face când va descoperi adevărul? 

Cal strânge din umeri când se îndreaptă de spate, transformându-se 


înapoi în soldat. Nu vrea să mai audă de Julian sau de Garda Stacojie. 

— Maven a avut o propunere interesantă. 

La asta nu mă aşteptam. 

— A, da? 

Cal încuviinţează, părând ciudat de enervat când își menționează 
fratele. 

— Mavey a fost întotdeauna o persoană care gândește repede. A 
moștenit asta de la maică-sa. 

— Și asta ar trebui să mă sperie? 

Ştiu mai bine ca oricine că Maven nu seamănă deloc cu mama lui 
sau cu vreun alt afurisit de argintiu. 

— Cal, ce încerci să insinuezi? 

— Ai fost scoasă în văzul lumii, comentează el. După discursul tău, 
întreaga țară îți ştie numele și chipul. Și foarte mulți oameni se vor 
întreba cine și ce ești. 

Nu pot decât să mă încrunt și să dau din umeri. 

— Poate c-ar fi trebuit să te gândeşti la asta înainte să mă fi pus să 
citesc discursul ăla dezgustător. 

— Sunt soldat, nu politician. Știi prea bine că n-am avut nimic de-a 
face cu Măsurile. 

— Dar le vei urma. Le vei urma fără să pui întrebări. 

Nu mă contrazice. Oricâte cusururi ar avea, Cal nu vrea să mă 
mintă. Nu acum. 

— Toate informaţiile legate de tine au fost înlăturate. Agenţii, 
arhivarii, nimeni nu va avea vreo dovadă că te-ai născut roșie, 
murmură el, cu privirea în pământ. Asta e ceea ce a propus Maven. 

În pofida mâniei mele, icnesc cu voce tare. Baza de sânge. Dosarul 
meu. 

— Ce înseamnă asta? 

Nu am forța necesară pentru a-mi ascunde tremurul din voce. 

— Foaia matricolă, certificatul de naștere, amprentele, ba chiar și 
cartea ta de identitate au fost distruse. 

De-abia îl aud peste bubuitul inimii mele. 

Cândva l-aș fi îmbrățișat fără să stau pe gânduri. Însă acum trebuie 
să stau potolită. Cal nu trebuie să știe că m-a salvat din nou. Ba nu, nu 
Cal. Aici a fost mâna lui Maven. A fost umbra care controlează focul. 

— A fost cea mai bună decizie care putea fi luată, spun eu cu voce 
tare, încercând să par neinteresată. 

Însă nu reuşesc să mă prefac multă vreme. După o plecăciune 
bățoasă în direcția lui Cal, mă grăbesc spre camera mea, ascunzând un 
zâmbet larg. 


DOUĂZECI ŞI PATRU 


A doua zi mi-o petrec explorând împrejurimile, deși sunt cu mintea 
în altă parte. Palatul Focului Alb e mai vechi decât Reședința Soarelui, 
cu pereţii făcuţi din piatră și lemn sculptat în loc de sticlă-de-diamant. 
Mă îndoiesc că voi învăţa vreodată structura întregului ansamblu, 
având în vedere că găzduiește nu doar reședința regală, ci și 
numeroase birouri și camere administrative, săli de bal, un întreg 
teren pentru antrenamente și alte lucruri pe care nu le înțeleg. 
Bănuiesc că de aceea îi ia secretarului aproape o jumătate de oră să 
mă găsească rătăcind printr-o galerie de statui. Însă nu voi mai avea 
prea mult timp de explorat. Am îndatoriri de îndeplinit. 

Îndatoriri care, conform celor spuse de vorbăreţul secretar al 
regelui, se aplică unei întregi serii de rele ce depășește simpla citire în 
direct a Măsurilor. Ca viitoare prinţesă, trebuie să mă întâlnesc cu 
oamenii în ieșiri organizate, să țin discursuri, să dau mâna cu diferite 
personalități şi să stau lângă Maven. Ultima parte nu mă deranjează 
câtuși de puţin, dar să fiu expusă ca o capră scoasă la licitaţie nu e 
tocmai o perspectivă încântătoare. 

Urc lângă Maven în vehicul, căci ne îndreptăm spre prima noastră 
apariție. Ard de nerăbdare să-i povestesc despre listă şi să-i mulțumesc 
pentru baza de sânge, însă sunt prea mulți oameni cu noi. 

Cea mai mare parte a zilei trece într-un vârtej de zgomote și culori 
în timp ce facem un tur prin diferite locuri ale capitalei. Piața Podului 
îmi aminteşte de Marea Grădină, deși e de trei ori mai mare. În 
singura oră pe care ne-o petrecem salutând copii și patroni de 
magazine văd cum argintiii atacă sau exasperează zeci de servitori 
roșii, care nu încearcă decât să-și facă treaba. Agenţii de securitate au 
grijă ca violența să nu scape de sub control, însă cuvintele pe care 
aceştia le aruncă sunt extrem de jignitoare. Ucigași de copii, bestii, 
diavoli. Maven mă ţine bine de mână, strângându-mă de fiecare dată 
când un roşu ajunge pe jos în urma unei altercaţii. Când sosim la 
următoarea destinaţie, o galerie de artă, sunt fericită că am ieșit din 
atenția publicului, până ce văd picturile. Artistul argintiu folosește 
două culori, argintiu și roșu, într-o colecţie înfiorătoare, care îmi 
provoacă repulsie. Fiecare pictură înfățișează o siluetă gri-argintie, 
asemănătoare cu o stafie, iar de pe coroana pusă pe frunte curge sânge 
stacojiu. Vreau să mă dau cu capul de pereţi. 

Piaţa de lângă galerie e extrem de animată. Mulți oameni se opresc 
să caște gura la noi în timp ce ne îndreptăm spre vehicul. Maven le 
face din mână cu un zâmbet exersat, iar mulțimea începe să-i scandeze 
numele. Se pricepe la asta; la urma urmei, acești oameni se numără 
printre drepturile lui câștigate prin naștere. Când se opreşte să 


schimbe o vorbă cu câţiva copii, zâmbetul i se înseninează. Cal se prea 
poate să se fi născut pentru a domni, însă Maven era menit pentru asta. Iar 
Maven e dispus să schimbe lumea pentru noi, pentru roșiii pe care a fost 
învățat să-i scuipe. 

Ating pe furiș lista din buzunar, gândindu-mă la cei care ne pot 
ajuta pe mine și pe Maven să schimbăm lumea. Oare ei sunt ca mine 
sau sunt la fel de variaţi ca argintiii? Shade era ca tine. Ei știau de 
Shade și au trebuit să-l omoare, așa cum cu tine n-au putut s-o facă. Mă 
doare sufletul pentru fratele meu căzut, pentru conversațiile pe care 
le-am fi putut avea. Pentru viitorul pe care am fi putut să-l construim 
împreună. 

Însă Shade e mort şi există alţii care au nevoie de ajutorul meu. 

— Trebuie s-o găsim pe Farley, îi şoptesc lui Maven la ureche, atât 
de încet, încât de-abia mă aud eu. 

Însă el mă aude și ridică din sprâncene. 

— Trebuie să-i dau ceva. 

— N-am nicio îndoială că ne va găsi ea pe noi, murmură el, dacă nu 
ne urmărește deja. 

— Cum...? 

Farley, să ne spioneze pe noi? Într-un oraș care vrea să o distrugă? 
Pare imposibil. Dar apoi îi observ pe oamenii care se îmbulzesc și, în 
spatele lor, pe servitorii roșii. Câțiva rămân să se uite la noi, cu brățări 
roșii la mână. Oricare dintre ei ar putea lucra pentru Farley. Cu toții 
ar putea. Chiar și cu santinelele și cu ofițerii de securitate în jurul 
nostru, ea încă e cu noi. 

Acum, problema e cum să dăm peste roșul potrivit, să spunem lucrul 
potrivit, să găsim locul potrivit şi să facem toate astea fără să afle 
cineva că prinţul și viitoarea lui prințesă comunică într-o veselie cu o 
teroristă căutată. 

Această mulțime nu e precum cele de acasă, prin care mă pot 
strecura cu ușurință. Acum sunt în centrul atenției, o viitoare prințesă 
înconjurată de străjeri, cu responsabilitatea unei rebeliuni pe umeri. Și 
poate cu ceva și mai important, gândesc eu, aducându-mi aminte de lista 
de nume din mantia mea. 

Când oamenii se împing și își lungesc gâtul ca să se uite la noi, 
profit de situație și mă fac nevăzută. Santinelele se îngrămădesc în 
jurul lui Maven, fiind în continuare la fel de nepăsătoare în ceea ce mă 
privește, și, cu câteva răsuciri, ies din cercul de paznici și admiratori. 
Ei continuă să înainteze în piață fără mine, iar dacă Maven observă că 
am plecat, nu îi oprește. 

Servitorii roșii nu mă recunosc și stau cu capetele plecate în timp ce 
ies şi intră în magazine. Preferă aleile și locurile din umbră în 
încercarea lor de a trece neobservaţi. Le cercetez atât de atentă 
chipurile, încât nu observ persoana de lângă cotul meu. 


— Milady, aţi scăpat ceva, spune băieţelul. 

Are undeva la vreo zece ani și poartă o brățară roşie la mână. 

— Milady? 

Apoi observ obiectul pe care mi-l întinde. E doar o bucăţică de 
hârtie răsucită pe care nu-mi amintesc s-o fi avut. Totuși, îi zâmbesc 
băiatului și o iau. 

— Îți mulțumesc mult! 

Băiatul îmi rânjește așa cum numai un copil o poate face, înainte să 
dispară pe o alee, țopăind vesel. Viața încă nu și-a pus amprenta 
asupra lui. 

— Lady Titanos, pe-aici, spune o santinelă, uitându-se urât la mine. 

S-a zis cu planul meu. Îl las să mă conducă înapoi la vehicul, 
simțindu-mă brusc deprimată. Nici măcar nu mai pot să mă furişez așa 
cum o făceam cândva. Am început să mă ramolesc. 

— Ce-a fost asta? întreabă Maven, când mă urc înapoi în vehicul. 

— Nimic, oftez eu, aruncând o privire pe geam când pornim. Am 
crezut c-am văzut pe cineva. 

Abia când luăm o curbă mă gândesc să mă uit pe bucăţica de hârtie. 
O despăturesc în poală, ascunzând-o în faldurile mânecii mele. 
Cuvintele scrise pe ea sunt atât de mici, încât de-abia înţeleg ce scrie. 


Teatrul Hexaprin. Spectacolul de după-amiază. Cele mai bune locuri. 


Îmi ia o clipă să-mi dau seama că înțeleg doar jumătate din acele 
cuvinte, însă asta nu contează. Zâmbind, apăs mesajul în mâna lui 
Maven. 

Rugămintea lui Maven e tot ce avem nevoie pentru a intra în teatru. 
E mic, dar somptuos, cu un acoperiș verde în formă de cupolă, 
încununat cu o lebădă neagră. E un loc de divertisment, care 
găzduieşte piese de teatru, concerte sau, la anumite ocazii speciale, 
filme de arhivă. O piesă de teatru, îmi explică Maven, e atunci când 
niște oameni, numiţi actori, interpretează o poveste pe scenă. Acasă nu 
aveam timp pentru povești de noapte bună, darămite pentru scene, 
actori și costume. 

Nici nu-mi dau seama când ajungem pe un balcon închis de 
deasupra scenei. Scaunele de dedesubt sunt pline de oameni, mulți 
dintre ei copii, cu toţii argintii. Câțiva roșii hoinăresc printre şirurile 
de scaune, servind băuturi sau luând bilete, însă niciunul nu se aşază. 
Acesta este un lux pe care ei nu și-l permit. Între timp, noi ne așezăm 
pe niște scaune din catifea, având cea mai bună priveliște. Secretarul 
şi santinelele așteaptă după ușa cu perdele. 

Când sala se întunecă, Maven mă cuprinde cu brațul pe după umeri 
și mă trage atât de aproape de el, încât pot să-i simt bătăile inimii. Îi 


zâmbeşte secretarului, care acum a băgat capul printre perdele. 

— Nu ne deranja, spune el tărăgănat, după care îmi trage chipul 
aproape de al său. 

Uşa se încuie în spatele nostru, însă niciunul dintre noi nu se dă 
înapoi. Trece un minut sau o oră, nu știu exact cât, până ce vocile de 
pe scenă mă aduc înapoi cu picioarele pe pământ. 

— Scuze, îi murmur lui Maven, îndreptându-mă în scaunul meu, 
într-un efort de a pune o oarecare distanţă între noi. 

Acum nu avem timp de sărutat, oricât de tare mi-aş dori. El doar 
zâmbește, uitându-se la mine, nu la actorii de pe scenă. Mă străduiesc 
să-mi mut privirea în altă parte, însă există ceva care mă face mereu 
să-mi întorc ochii spre el. 

— Ce facem acum? 

Râde pe înfundate și ochii îi sclipesc năstrușnic. 

— Nu la asta mă refeream! 

Dar nu mă pot abţine să nu zâmbesc alături de el. 

— Cal m-a încolțit mai devreme. 

Maven strânge din buze. 

— Şi? 

— Se pare c-am fost salvată. 

Zâmbetul lui ar putea lumina întreaga lume și simt nevoia de a-l 
săruta din nou. 

— Ţi-am spus că așa voi face, comentează el cu o voce ciudat de 
aspră. 

Când întinde mâna spre mine, o apuc fără să stau pe gânduri. 

Înainte să putem continua, panoul din tavan alunecă la o parte. 
Maven se ridică brusc în picioare, mai speriat decât mine, și aruncă o 
privire spre hăul întunecat de deasupra noastră. Nu auzim nici măcar 
o șşoaptă, dar nu contează, căci știu ce trebuie să facem. 
Antrenamentele m-au întărit și mă ridic cu ușurință, dispărând în 
spațiul întunecat și rece. Nu pot să văd nimic acolo, însă nu mi-e 
teamă. Entuziasmul a pus stăpânire pe mine și, cu un zâmbet, întind 
mâna pentru a-l ajuta pe Maven, care urcă și încearcă să se orienteze, 
înainte să ne dezmeticim, panoul alunecă la loc, blocând lumina, piesa 
de teatru și oamenii din sală. 

— Ţineţi pasul cu mine și nu vorbii. Vă iau eu de-aici. 

Nu recunosc vocea, ci mirosul: un amestec copleșitor de ceai, 
condimente și o lumânare albastră familiară. 

— Will? întreb eu cu vocea stinsă. Will Whistle? 

Încet, dar sigur, întunericul devine mai uşor de manevrat. Barba lui 
albă, mai încâlcită ca oricând, apare în raza mea vizuală. Acum chiar 
nu mai am cum s-o confund. 

— Nu avem timp de reuniuni, micuță Barrow, spune el. Am multe 
treburi de făcut. 


Cum de-a ajuns Will aici, călătorind tocmai din Pilonii, nu știu, însă 
cunoștințele lui vaste în ceea ce privește acest teatru sunt și mai 
bizare. Ne conduce prin tavanul clădirii, coborând apoi pe tot felul de 
scări, trepte şi trape, toate astea în timp ce piesa de teatru continuă 
deasupra noastră. Nu durează mult până ce ajungem sub pământ, cu 
suporturi de cărămidă şi grinzi de metal ce se întind peste capetele 
noastre. 

— Vouă chiar vă place să fiți dramatici, bombăne Maven, studiind 
decorul mohorât care ne înconjoară. 

Arată ca o criptă, întunecată și umedă, unde fiecare umbră spune o 
poveste de groază. 

Will râde în timp ce deschide cu umărul o ușă din metal. 

— Aşteptaţi şi-o să vedeți. 

Pornim printr-un pasaj îngust, coborând tot mai jos. Aerul miroase 
vag a canalizare. Spre surprinderea mea, drumul se sfârşeşte pe un 
mic peron, luminat doar de o torță, care proiectează umbre ciudate pe 
un perete dezagregat, întărit cu bucăţi rupte de faianță. Pe ele se 
găsesc simboluri negre, litere, dar nu din vreo limbă pe care s-o 
cunosc. 

Înainte să pot întreba ce înseamnă, un scrâșnet puternic face ca 
pereții din jurul nostru să se cutremure. Sunetul vine dintr-o gaură 
rotundă din perete, dintr-un întuneric și mai profund. Maven mă 
apucă de mână, speriat de sunet, iar eu sunt la fel de înspăimântată ca 
el. Metal frecat pe metal, un zgomot asurzitor. Lumini puternice 
țâşnesc din tunel și simt că se apropie ceva mare, electric și puternic. 

Un vierme metalic străpunge întunericul și se oprește în fața 
noastră. Laturile sunt realizate din bucăți de metal sudate și 
înșurubate împreună, iar geamurile seamănă cu niște tăieturi. O uşă se 
deschide pe o șină scârțâitoare, revărsând o lumină caldă peste peron. 

Farley ne zâmbește de pe un scaun din interior. Ne face din mână, 
îndemnându-ne să ne apropiem de ea. 

— Îmbarcarea! 

— Tehnicienii îl numesc tren subteran, ne explică ea în timp ce ne 
așezăm șovăitor pe scaune. E foarte puternic și merge pe șinele vechi 
pe care argintiii nu s-au deranjat niciodată să le caute. 

Will închide ușa în urma noastră, blocându-ne în ceea ce pare a fi 
doar o conservă lungă. Dacă nu mi-aş face atâtea griji că mașinăria 
asta subterană s-ar putea prăbuși, aș fi chiar impresionată. În schimb, 
mă apuc strâns cu mâinile de scaunul de sub mine. 

— Unde ai construit așa ceva? întreabă Maven, analizând cușca asta 
afurisită. Orașul Cenușiu e controlat, tehnicienii lucrează pentru... 

— Avem şi noi tehnicieni și orașe industriale, prințișorule, spune 
Farley, părând foarte mândră. Ceea ce voi, argintiii, știți despre Gardă 
n-ar putea umple o ceașcă de ceai. 


Trenul porneşte brusc sub noi și aproape că mă aruncă de pe scaun, 
dar ceilalți nici măcar nu clipesc. Alunecă pe șine până ce prinde o 
viteză care îmi lipește stomacul de șira spinării. Ceilalți continuă să 
pălăvrăgească, cel mai mult Maven, care pune întrebări despre trenul 
subteran şi despre Gardă. Sunt fericită că nimeni nu-mi cere să 
vorbesc, căci cu siguranță am să vomit sau am să leșin dacă fac vreo 
mișcare. Dar nu și Maven. Lui nu-i scapă nimic. 

Priveşte pe geam, intuind ceva din acest vârtej ameţitor pe lângă 
care trecem. 

— Mergem în sud. 

Farley se reazemă de speteaza scaunului ei, încuviințând. 

— Da. 

— Sudul e plin de radiaţii! latră el, uitându-se fix la ea. 

Farley dă din umeri. 

— Unde ne duci? murmur eu, găsindu-mi într-un sfârşit glasul. 

Maven nu pierde vremea și se apropie de ușa închisă. Nimeni nu-l 
oprește, căci nu are unde să meargă. Nu există nicio șansă de scăpare. 

— Ştii ce îți pot provoca radiaţiile? întreabă el pe un ton cu 
adevărat speriat. 

Farley începe să enumere simptomele pe degete, arborând un 
zâmbet diabolic. 

— Greaţă, vomă, dureri de cap, crize, boli canceroase și, a, da, 
moarte. O moarte extrem de neplăcută. 

Brusc, mă simt rău. 

— De ce faci asta? Suntem aici ca să te ajutăm. 

— Mare, oprește trenul, tu poți să oprești trenul! 

Maven se apleacă în fața mea, apucându-mă de umeri. 

— Opreşte trenul! 

Spre surprinderea mea, conserva de metal scârțâie în jurul nostru, 
oprindu-se brusc. Eu și Maven ne rostogolim pe podea într-o 
învălmășeală de mâini și picioare, lovind cu o bufnitură dureroasă 
puntea dură din metal. Uşa deschisă a trenului subteran scoate la 
iveală un alt peron luminat de torţe. Acesta e mult mai mare și nici nu 
vezi până unde se întinde. 

Farley păşeşte peste noi fără să ne bage în seamă și sare pe peron. 

— Nu veniţi? 

— Mare, nu te mișca! Locul ăsta o să ne omoare! 

Ceva ţiuie în urechile mele, aproape acoperind râsul ironic al lui 
Farley. Când mă ridic în capul oaselor, văd că ea ne așteaptă 
răbdătoare să coborâm. 

— De unde știi că sudul, Ruinele, sunt încă radioactive? întreabă ea 
cu un zâmbet diabolic. 

Maven se bâlbâie. 

— Avem mașinării, detectoare, ele ne spun... 


Farley încuviinţează. 

— Şi cine a construit acele mașinării? 

— Tehnicienii, adaugă Maven, roșiii. 

Înțelege într-un final unde bate Farley. 

— Detectoarele mint. 

Rânjind, Farley încuviințează și întinde o mână, ajutându-l să se 
ridice de pe podea. Maven stă cu ochii pe ea, încă nesigur, dar îi 
permite să ne conducă pe peron și apoi pe un șir de trepte din fier. 
Lumina soarelui se infiltrează de sus, iar o rafală de aer rece se îmbină 
cu vaporii din subteran. 

Apoi ieşim la suprafață şi dăm peste o pătură de ceață. În jurul 
nostru se ridică pereți care susțin un tavan ce nu mai există demult. 
Din el au mai rămas doar bucățele de auriu și acvamarin. În timp ce 
ochii mi se obișnuiesc cu lumina, zăresc clădiri înalte, ale căror vârfuri 
dispar în negură. Străzile, râuri late și negre de asfalt, sunt fisurate și 
găzduiesc buruieni cenușii vechi de o sută de ani. Copacii și tufișurile 
cresc peste ciment și își revendică găuri mici și colțuri, însă mulți 
arbori au fost tăiați. Bucăţi de sticlă spartă scrâșnesc sub picioarele 
noastre și norii de praf sunt purtați de vânt peste tot, însă, cumva, 
acest loc, un tablou al neglijenţei, nu pare abandonat. Cunosc acest loc 
de la orele de istorie, din cărți și vechile hărți. 

Farley mă apucă pe după umeri, zâmbind cu gura până la urechi. 

— Bun venit în Naercey, Orașul Ruinelor, spune ea, folosind vechiul 
nume, cel pe care oamenii l-au uitat. 

Insula ruinată deține marcatori speciali în jurul graniţelor, pentru a 
păcăli detectoarele de radiații cu care argintiii supraveghează fostele 
câmpuri de luptă. Acesta e felul în care ei protejează căminul Gărzii 
Stacojii. Cel puţin în Norta. Asta e ceea ce a spus Farley, dându-ne de 
înţeles că în ţară există și mai multe baze. Și, curând, va fi adăpostul 
tuturor refugiaților roșii care fug departe de noile pedepse ale regelui. 

Fiecare clădire pe lângă care trecem pare dezafectată, acoperită de 
cenușă și buruieni, însă, la o privire mai atentă, există ceva mai mult. 
Urme de pași în praf, o lumină la fereastră, mirosul de mâncare gătită. 
Oamenii, roșiii, au propriul lor oraș chiar aici, ascuns la vedere. 
Electricitatea e limitată, dar zâmbetele nu sunt. 

Clădirea pe jumătate prăbușită la care ne conduce Farley trebuie să 
fi fost cândva o cafenea, dacă e să ne luăm după mesele mâncate de 
rugină și după banchetele rupte ale separeurilor. Ferestrele au 
dispărut acum mult timp, însă podeaua e curată. O femeie dă cu o 
mătură praful de pe ușă, adunându-l în grămăjoare egale pe trotuarul 
fărâmițat. Aș fi descurajată de o asemenea sarcină, știind că mai am 
atât de mult de măturat, însă ea își vede de treabă cu zâmbetul pe 
buze, fredonând ca pentru sine. 


Farley dă din cap spre femeie, care o ia imediat din loc, lăsându-ne 
singuri. Spre încântarea mea, în cel mai apropiat separeu de noi se 
află un chip familiar. 

Kilorn, viu şi nevătămat. Ba chiar are și tupeul de a-mi face cu 
ochiul. 

— A trecut mult timp de când nu ne-am mai văzut. 

— N-avem timp de drăgălășenii, mârâie Farley, așezându-se lângă 
el. 

Gesticulează spre noi să procedăm la fel, ceea ce și facem, 
strecurându-ne în separeul care scârțâie. 

— Să-nţeleg c-aţi văzut satele în călătoria voastră pe râu? 

Zâmbetul îmi dispare iute, la fel și lui Kilorn. 

— Da. 

— Și noile legi? Știu sigur că tu le-ai auzit. 

Privirea i se înăspreşte, de parcă e vina mea că am fost obligată să 
citesc Măsurile. 

— Asta se întâmplă când ameninţi o bestie, murmură Maven, sărind 
în apărarea mea. 

— Dar acum ei îţi știu numele. 

— Acum ei vă vânează, se răstește Maven, izbind cu pumnul în 
masă. 

Stratul subţire de praf tremură, stârnind norișori în aer. 

— Aţi fluturat un steag roșu în fața taurului, însă e ca și cum i-ați fi 
tras una. 

— Totuși, sunt speriați, intervin eu. Au învăţat să se teamă de voi. 
Asta sigur contează. 

— Nu prea, dacă voi vă fofilați înapoi în orașul vostru ascuns și îi 
lăsaţi să se regrupeze. Le oferiţi timp regelui și armatei. Fratele meu e 
deja pe urmele voastre și nu mai durează mult până ce-o să vă 
găsească. 

Maven își privește mâinile, părând ciudat de furios. 

— În curând n-o să mai fiți cu un pas înainte. Acest lucru nici măcar 
n-o să mai fie posibil. 

Ochii lui Farley strălucesc în lumină în timp ce ne studiază pe 
amândoi, căzută pe gânduri. Kilorn e fericit să facă cercuri în praf, 
aparent neimpresionat. Mă lupt cu nevoia de a-i trage un șut pe sub 
masă pentru a-l face să fie atent. 

— Prinţule, mie nu-mi pasă nici cât negru sub unghie de propria-mi 
siguranță, spune Farley. Mie îmi pasă de oamenii din sate, de 
muncitori şi de soldaţi. Ei sunt cei pedepsiți acum, și sunt pedepsiţi 
aspru. 

Mă gândesc la cei din familia mea și din Pilonii, aducându-mi 
aminte de privirile indiferente ale miilor de oameni pe lângă care am 
trecut. 


— Ce-aţi auzit? 

— Niciun lucru bun. 

Kilorn ridică brusc capul, deşi degetele încă i se mişcă pe masă. 

— Ture duble la muncă, spânzurători în fiecare duminică, gropi 
comune. Nu e drăguţ pentru cei care nu pot ţine pasul. 

Şi el își aduce aminte de Pilonii. 

— Oamenii noștri de pe frontul de război spun că nu e foarte diferit 
acolo. Cei de cincisprezece şi de șaisprezece ani au propriile lor 
legiuni. N-o să supraviețuiască prea mult. 

Degetele lui desenează un X în praf, un semn furios a ceea ce simte. 

— Poate îmi stă în putere să întârzii asta, spune Maven, gândind cu 
voce tare. Dacă reușesc să-i conving pe cei din consiliul de război să 
nu-i trimită pe front și să-i supună la mai multe antrenamente. 

— Nu e suficient. 

Vorbesc cu glas scăzut, dar ferm. Lista pare să ardă pe pielea mea, 
implorând să fie eliberată. Mă întorc spre Farley. 

— Ai oameni peste tot, nu-i așa? 

Nu ratez umbra de satisfacție care îi traversează chipul. 

— Da, spune Farley. 

— Atunci, dă-le aceste nume. 

Scot cartea lui Julian din mantia mea, deschizând-o la începutul 
listei. 

— Şi găsiţi-i. 

Maven ia cartea delicat, studiind-o cu atenţie. 

— Trebuie să fie sute, murmură el, fără să-și ridice ochii de pe 
pagină. Ce-i asta? 

— Ei sunt ca mine. Roșii și argintii, mai puternici decât ambele. 

E rândul meu să mă simt îngâmfată. Până și Maven rămâne cu gura 
căscată. Farley pocnește din degete şi Maven i-o dă fără să stea pe 
gânduri, uitându-se în continuare la cărticica în care se află un secret 
atât de puternic. 

— Totuși, n-o să dureze mult până ce o persoană nepotrivită va 
descoperi asta, adaug eu. Farley, e musai să-i găsești prima. 

Kilorn se încruntă când citește numele, de parcă acestea îl insultă. 

— Asta ne-ar putea lua luni, ani! 

Maven pufneşte. 

— Nu dispunem de timp pentru așa ceva. 

— Exact, aprobă Kilorn. Trebuie să acționăm acum. 

Clatin din cap. Revoluţiile nu pot fi zorite. 

— Dar, dacă așteptați, dacă găsiți cât mai mulți... ați putea avea o 
armată. 

Brusc, Maven izbește cu palma în masă, făcându-ne pe toți să 
tresărim. 

— Dar avem una! 


— Am multe sub comanda mea aici, dar nu atât de multe, îl 
contrazice Farley, privindu-l pe Maven de parcă a luat-o razna. 

Însă el rânjește, animat de un foc invizibil. 

— Dacă pot aduce o armată, o legiune în Archeon, tu ce-ai putea 
face cu ea? 

Farley ridică din umeri. 

— Nu prea multe. Celelalte legiuni i-ar omorî pe câmpul de luptă. 

Parcă mă lovește un trăsnet și îmi dau seama în sfârşit unde bate 
Maven. 

— Dar ei nu vor câștiga pe câmpul de luptă, șoptesc eu. 

Maven se întoarce spre mine, zâmbind ca un lunatic. 

— Tu te referi la o coup! 

Farley se încruntă. 

— La o cupă? 

— Coup. Coup d'etat. Lovitură de stat. E o chestie din istorie, o 
chestie care se întâmpla înainte, îi explic eu, încercând să o lămuresc. 
E atunci când un mic grup răstoarnă în scurt timp un guvern mare. 
Sună cunoscut? 

Farley și Kilorn fac schimb de priviri. 

— Continuă, spune ea. 

— Ştiţi cum e construit Archeonul, cu Podul, cu partea vestică și 
partea estică. 

În timp ce vorbesc, desenez în praf o hartă a orașului. 

— Acum, în partea vestică există palatul, comandamentul, 
trezoreria, curțile, întregul guvern. Și, dacă reuşim cumva să intrăm 
acolo, să-l izolăm, să ajungem la rege și să-l obligăm să fie de acord cu 
termenii noștri — s-a terminat. Maven, chiar tu ai spus că poți guverna 
întreaga ţară din Piaţa lui Caesar. Acum nu trebuie decât să punem 
stăpânire pe ea. 

Pe sub masă, Maven mă bate pe genunchi. Nu-şi mai încape în piele 
de mândrie. Suspiciunile lui Farley au dispărut, fiind înlocuite de o 
speranță adevărată. Îşi trece o mână peste buze, repetând cuvintele în 
timp ce studiază planul desenat în praf. 

— S-ar putea să fie vina mea, începe Kilorn, revenind la tonul său 
meschin, dar nu prea pricep cum anume plănuiești să aduci acolo 
suficienți roşii care să se lupte cu argintiii. E nevoie de zece oameni 
de-ai noștri ca să doboare un om de-al lor. Ca să nu mai spun că există 
cinci mii de soldaţi argintii loiali fratelui tău - priveşte spre Maven -, 
cu toţii antrenați să omoare și care încearcă chiar în aceste clipe să ne 
vâneze. 

Mă dezumflu, rezemându-mă de spătarul banchetei. 

— Asta ar putea fi dificil. 

Imposibil. 

Maven trece cu mâna prin harta de praf, ștergând Archeonul de Vest 


cu câteva mișcări ale degetelor. 

— Legiunile sunt loiale generalilor lor. Și se întâmplă să știu o fată 
care cunoaște foarte bine un general. 

Când ochii săi îi întâlnesc pe-ai mei, tot focul din ei a dispărut, fiind 
înlocuit de o răceală aspră. Îmi zâmbeşte forțat. 

— Te referi la Cal. 

Soldatul. Generalul. Prinţul. Fiul tatălui său. Mă gândesc din nou la 
Julian, la unchiul pe care Cal l-ar omorî pentru versiunea lui diabolică 
de dreptate. Cal nu și-ar trăda niciodată țara, pentru nimic în lume. 

Când Maven răspunde, o face clar și răspicat. 

— Am să-l pun în fața unei alegeri dificile. 

Îl simt pe Kilorn cântărind reacţia mea și e aproape prea mult de 
suportat. 

— Cal nu va întoarce niciodată spatele coroanei sale, tatălui vostru. 

— Îmi cunosc fratele. Când va fi pus să aleagă între viața ta și 
salvarea coroanei, știm amândoi ce va alege, mi-o trântește Maven. 

— Nu mă va alege niciodată pe mine. 

Pielea îmi arde sub privirea lui Maven, când mă gândesc la acel 
sărut furat. Cal m-a salvat de Evangeline. Cal m-a împiedicat să fug și 
să trec prin lucruri care să-mi aducă și mai multă durere. Cal m-a 
salvat de la încorporare. Am fost prea ocupată să salvez alte vieți, 
pentru a observa cât de des m-a salvat Cal pe mine. Cât de mult mă 
iubește. 

Brusc, îmi vine greu să respir. 

Maven clatină din cap. 

— EL te va alege mereu pe tine. 

Farley se încruntă. 

— Voi vreţi să las întreaga mea operaţiune, întreaga revoluție, în 
seama unei povești de dragoste adolescentine? Nu pot să cred asta! 

Peste masă, chipul lui Kilorn e traversat de o expresie ciudată. Când 
Farley se întoarce spre el, căutând un oarecare sprijin, nu găsește 
nimic. 

— Eu pot, șoptește el, fără să-şi ia ochii de pe mine. 


DOUĂZECI ŞI CINCI 


În timp ce Maven și cu mine suntem conduși peste Pod, întorcându- 
ne la palat după lunga noastră zi de strângeri de mâini și de planuri 
secrete, mi-aş dori ca zorii să înceapă în seara asta, nu mâine- 
dimineață. Când traversăm orașul, sunt perfect conștientă de tumultul 
din jurul nostru. Totul pulsează de energie, de la transporturile pe 
străzi la luminile întrețesute în oțel și beton. Asta îmi amintește de 
acel moment din Marea Grădină, cu mult timp în urmă, când am privit 
acvaticii jucându-se într-o fântână sau verzişorii îngrijindu-și florile. În 
acel moment, lumea lor mi s-a părut minunată. Înţeleg acum de ce vor 
ei s-o păstreze, să-și mențină domnia asupra celorlalți, dar asta nu 
înseamnă că îi voi lăsa. 

De obicei are loc un ospăț pentru a sărbători întoarcerea regelui în 
oraș, dar, în lumina ultimelor evenimente, Piaţa lui Caesar este mult 
mai puțin animată decât ar trebui să fie. Maven se preface că deplânge 
lipsa spectacolului, fie și numai pentru a umple tăcerea. 

— Sala banchetelor este de două ori mai mare decât cea de la 
Reşedinţă, spune el, în timp ce pătrundem prin marile porți. 

Văd o parte a legiunii lui Cal făcând manevre la garnizoană, o mie 
dintre ei mărşăluind în același timp. Pașii lor bubuie ca o tobă. 

— Obișnuiam să dansăm până în zori — mă rog, Cal obișnuia. Fetele 
nu mă prea invitau la dans, dacă nu le obliga Cal. 

— Eu te-aş invita la dans, murmur eu drept răspuns, fără să-mi iau 
ochii de la cazarmă. 

Oare mâine ei vor fi ai noștri? 

Maven nu răspunde, foindu-se în scaunul lui atunci când reducem 
viteza pentru a ne opri. 

El te va alege mereu pe tine. 

— Nu simt nimic pentru Cal, îi șoptesc la ureche, şi-mi spun că nu 
este o minciună. 

Când ușa dublă a palatului ni se deschide, un țipăt înfiorător se 
propagă prin coridoarele lungi din marmură. Tresar și schimb priviri 
cu Maven. Străjerii noștri intră în stare de alertă, punând mâna pe 
arme, dar nu sunt destui pentru a mă împiedica să mă reped înainte. 
Maven încearcă și el să țină pasul cu mine. Ţipătul se aude din nou, 
acompaniat de zgomotul produs de o duzină de picioare care 
mărșăluiesc și de zdrăngănitul familiar al armurilor. 

O iau la goană, iar Maven mă urmează îndeaproape. Intrăm 
furtunos într-o încăpere circulară, o sală de consiliu din marmură 
lustruită şi lemn negru. Acolo s-au adunat deja mai mulți oameni și 
aproape că mă ciocnesc de însuși lordul Samos, însă mă opresc la fix. 
Maven se izbește de mine, fiind cât pe ce să cădem. Samos ne 


zâmbeşte superior amândurora, cu ochii săi negri, reci și duri. 

— Milady, principe Maven, ne salută el, înclinând ușor capul în 
direcția fiecăruia din noi. Aţi venit să vedeți spectacolul? 

Spectacolul. În jurul nostru se află domni și doamne, împreună cu 
regele şi regina, și toți privesc fix înainte. Îmi fac loc printre ei, fără să 
ştiu ce voi găsi de cealaltă parte, dar știu că nu va fi ceva de bine. 
Maven mă urmează, ținându-mă de cot. Când ajungem în fața 
adunării, sunt bucuroasă că-i simt mâna caldă, o alinare care mă face 
să rămân tăcută, dar care mă trage înapoi. 

Nu mai puţin de șaisprezece soldaţi stau în mijlocul încăperii; 
picioarele lor încălțate cu bocanci lasă dâre de noroi peste marele 
sigiliu al coroanei. Armura lor este aceeași, din metal negru în formă 
de solzi, cu excepţia uneia, care are o strălucire roșiatică. Cal. 

Evangeline stă alături de el, cu părul prins la spate într-o cosiță. 
Respiră greoi, sincopat, însă pare mândră de ea însăși. Și acolo unde 
este Evangeline, în mod sigur este și fratele ei. 

Ptolemus apare din spatele grupului, târând de păr o femeie care 
ţipă. Cal se întoarce și privirile ni se întâlnesc chiar în clipa în care o 
recunosc. Citesc regretul în ochii lui, dar nu face nimic pentru a o 
salva. 

Ptolemus o îmbrânceşte pe Walsh pe podeaua lustruită, iar ea se 
izbește cu faţa de piatră. Cu greu îmi aruncă o privire, înainte de a-şi 
îndrepta ochii plini de durere spre rege. Îmi amintesc de servitoarea 
jucăușă, surâzătoare, care m-a introdus prima dată în această lume; 
acea persoană a dispărut. 

— Şobolanii mișună în tuneluri, mârâie Ptolemus, întorcând-o cu 
piciorul. 

Ea se târăște în patru labe, îndepărtându-se de el, surprinzător de 
iute pentru cineva care are atât de multe răni. 

— Pe asta am găsit-o când ne urmărea în apropierea gurilor râului. 

Îi urmărea? Cât de proastă poate fi? Dar Walsh nu e proastă. Nu, 
acesta a fost ordinul, îmi dau seama, devenind din ce în ce mai 
îngrozită. Supraveghea tunelurile trenului, pentru a fi sigură că era 
liber, astfel încât noi să ne întoarcem în siguranță din Naercey. Și, în 
vreme ce noi am reușit, ea n-a putut. 

Maven mă strânge şi mai tare de braţ și mă trage lângă el, până ce 
stă cu pieptul lipit de spatele meu. Ştie că aş vrea să alerg la ea, să o 
salvez, să o ajut. Iar eu știu că nu putem face absolut nimic. 

— Am mers atât cât ne-au permis detectoarele de radiaţii, adaugă 
Cal, străduindu-se din răsputeri să ignore faptul că Walsh tușește cu 
sânge. Sistemul de tuneluri este imens, mult mai larg decât am crezut 
inițial. Probabil că se întinde pe zeci de kilometri în zonă, iar Garda 
Stacojie îl cunoaște mult mai temeinic decât oricare dintre noi. 

Regele Tiberias se încruntă. Gesticulează spre Walsh, îndemnând-o 


cu o fluturare din mână să înainteze. Cal o înșfacă de braţ și o trage 
spre rege. O mie de torturi diferite îmi năpădesc mintea, una mai rea 
decât cealaltă. Foc, metal, apă, ba chiar și fulgerele mele ar putea să 
fie folosite pentru a o face să vorbească. 

— Nu voi face din nou aceeași greșeală, mormăie regele, uitându-se 
în ochii ei. Elara, fă-o să cânte! Chiar acum! 

— Cu plăcere, vine replica reginei, care își eliberează mâinile din 
lungile-i mâneci. 

Asta e și mai rău. Walsh va vorbi, ne va implica pe toţi, ne va ruina. 
Și, atunci, ei o vor ucide lent. Ne vor ucide pe toți lent. 

Un Eagrie din mulțimea de soldaţi, un clarvăzător cu abilitatea de a 
prezice, sare deodată în față. 

— Opriţi-o! Imobilizaţi-i braţele! 

Însă Walsh e mai rapidă decât viziunea lui. 

— Pentru Tristan! exclamă ea, înainte de a-și duce o mână la gură. 

Muşcă ceva și înghite, dându-și capul pe spate. 

— Un tămăduitor! exclamă Cal, apucând-o de gât și încercând să o 
oprească. 

Însă ea face spume la gură și membrele i se zbat — se asfixiază. 

— Un tămăduitor, acum! 

Walsh se scutură violent, răsucindu-se cu ultimele ei puteri, pentru 
a scăpa din strânsoarea lui. Când cade grămadă pe podea, ochii îi sunt 
larg deschişi și privesc în gol. A murit. 

Pentru Tristan. 

Nici măcar nu pot s-o jelesc. 


— O pilulă de sinucidere. 

Vocea lui Cal este blândă, de parcă i-ar explica unui copil. Dar 
presupun că, atunci când vine vorba despre război și moarte, eu sunt 
un copil. 

— Le dăm agenţilor de pe front și spionilor. Dacă sunt capturați... 

— Nu vor vorbi, mă răstesc eu, terminând fraza. 

Ai grijă, mă avertizez singură. Indiferent cât de tare mă înfioară 
prezența lui, trebuie să-l suport. La urma urmelor, l-am lăsat să mă 
găsească aici, pe balcon. Trebuie să-i dau speranțe. Trebuie să-l las să 
creadă că are o șansă cu mine. Partea asta a fost ideea lui Maven, oricât 
de mult l-a durut s-o propună. În ceea ce mă privește, e greu de trecut 
peste linia îngustă ce separă adevărul de minciună, mai ales cu Cal. Îl 
urăsc, ştiu asta, dar ceva în ochii și în vocea lui îmi amintește că 
sentimentele nu sunt ceva simplu. 

El păstrează distanţa, stând la o lungime de braţ. 

— E o moarte mai bună decât cea care ar fi primit-o de la noi. 

— Aţi fi congelat-o? Sau poate că ați fi ars-o, pentru a mai 
diversifica lucrurile? 


— Nu, spune el, clătinând din cap. Ar fi fost dusă la Circul Oaselor. 

Îşi ridică privirea de la garnizoană, uitându-se dincolo de râu. Pe 
latura îndepărtată, adăpostită printre clădirile înalte, se află o arenă 
imensă, ovală, cu țepușe pe margini sub forma unei coroane 
impunătoare. Circul Oaselor. 

— Ar fi fost executată într-o transmisiune în direct, ca mesaj pentru 
toți ceilalți. 

— Credeam că nu mai faceţi asta. N-am mai văzut o execuţie de mai 
bine de un deceniu. 

De-abia îmi amintesc transmisiunile din perioada copilăriei, acum 
mulți ani. 

— Se pot face excepţii. Luptele din arenă nu au împiedicat Garda să 
câştige teren, poate că altceva o va face. 

— Dar tu o cunoșteai, rostesc eu în șoaptă, încercând să găsesc o 
fărâmă de regret în el. Tu ai trimis-o la mine după ce ne-am cunoscut. 

Îşi încrucișează brațele, ca și cum gestul l-ar putea apăra de 
amintiri. 

— Ştiam că ea provine din satul tău. Am crezut că asta te-ar putea 
ajuta să te adaptezi ceva mai bine. 

— Tot nu ştiu de ce îți păsa. Nici măcar nu știai că eram diferită. 

Trece un moment în tăcere, întrerupt numai de ordinele date pe un 
ton ridicat de locotenenţii de dedesubt, care încă fac manevre în timp 
ce soarele apune. 

— Pentru mine erai diferită, murmură el într-un final. 

— Mă întreb ce ar fi putut să fie, dacă toate astea — arăt spre palat și 
spre Piaţa de dincolo - nu ar fi existat între noi. 

Lasă-l să rumege asta. 

Cal pune o mână pe brațul meu și îi simt degetele fierbinți prin 
materialul mânecii. 

— Dar, Cal, asta nu se poate întâmpla niciodată. 

Forţez nota și pun cât mai multă dorință în privirea mea, bazându- 
mă pe amintirea familiei mele, pe Maven, pe Kilorn, pe toate lucrurile 
pe care încercăm să le facem. 

Cal interpretează greșit sentimentele mele. Dă-i speranțe acolo unde 
n-ar trebui să existe niciuna. Este cel mai crud lucru pe care îl pot face, 
dar, pentru cauză, pentru prietenii mei, pentru viața mea, o fac. 

— Mare, respiră el precipitat, aplecându-și capul spre mine. 

Mă răsucesc pe călcâie, lăsându-l pe balcon să mediteze la vorbele 
mele, și sper să fie copleșit de ele. 

— Mi-aş dori ca lucrurile să stea altfel, șoptește el, dar tot îl mai 
aud. 

Cuvintele mă duc înapoi, la mine acasă și la tatăl meu, care a spus 
același lucru, cu foarte mult timp în urmă. Gândul că tatăl meu, un 
bărbat roșu schilodit, și Cal pot împărtăși aceleași păreri mă face să 


mă opresc. Nu mă pot abţine să nu privesc în urma mea, la soarele 
care asfințeşte în spatele siluetei sale. Cal privește țintă la soldaţii care 
se antrenează, apoi se uită iar la mine, sfâșiat între datoria sa și ceea 
ce simte pentru fetița cu fulgerele. 

— Julian a spus că tu ești ca ea, îmi povestește el calm, cu o privire 
melancolică. Așa cum era ea. 

Coriane. Mama lui. Mă întristează într-o oarecare măsură să mă 
gândesc la regina decedată, pe care n-am cunoscut-o niciodată. A fost 
luată prea curând dintre oamenii pe care îi iubea și a lăsat un gol pe 
care ei încearcă să-l umple. 

Şi oricât de mult îmi displace să recunosc asta, nu-l pot învinovăți 
pe Cal pentru că se simte prins între două lumi. La urma urmelor, și 
eu sunt la fel. 

Înainte de bal eram neliniştită, un pachet de nervi, îngrozită de 
noaptea care urma. Acum, de-abia aştept zorii. Dacă învingem, 
dimineaţa soarele va răsări peste o lume nouă. Regele își va arunca 
coroana, cedându-mi puterea mie, lui Maven și lui Farley. Schimbarea 
se va produce fără vărsare de sânge, o tranziție pașnică de la o formă 
de guvernământ la alta. Dacă eşuăm, Circul Oaselor este tot ceea ce 
pot spera. Însă nu vom da greş. Cal nu mă va lăsa să mor și nici 
Maven. Ei sunt scuturile mele. 

Când mă întind în pat, mă trezesc privind ţintă la harta lui Julian. E 
o chestie veche, practic nefolositoare, dar, totuşi, mă alină. E dovada 
că lumea se poate schimba. 

Cu acest gând în minte, plutesc spre un somn superficial, 
neodihnitor. În vis sunt vizitată de fratele meu. Stă lângă fereastră, 
privind orașul cu o amărăciune stranie, înainte de a se întoarce spre 
mine. 

— Mai sunt şi alţii, zice el. Tu trebuie să-i găsești. 

— Așa voi face, murmur eu, cu vocea încleiată de somn. 

Apoi se face ora patru dimineaţa și nu mai am timp de vise. 

Camerele de supraveghere cad asemenea copacilor sub secure, 
fiecare ochișor închizându-se cu un clic în timp ce eu mă îndrept spre 
camera lui Maven. Tresar la fiecare umbră, crezând că e un agent sau 
o santinelă care iese pe coridor, dar nu este nimeni. Ei îl apără pe Cal 
şi pe rege, nu pe mine, nu pe cel de-al doilea prinț. Noi nu contăm. 
Dar vom conta. 

Maven deschide ușa la o secundă după ce zgâlțâi mânerul, chipul 
său fiind palid pe întuneric. Are cearcăne de parcă n-ar fi dormit 
deloc, dar pare la fel de alert ca întotdeauna. Mă aştept să mă ia de 
braţ, să mă învăluie cu căldura lui, dar nu e nimic, cu excepţia răcelii 
care se revarsă din el. Se teme, îmi dau eu seama. 

După câteva minute chinuitoare ne aflăm afară, mergând prin 


întunericul din spatele Comandamentului de Război, pentru a aștepta 
la locul nostru dintre structură și zidul exterior. Locul nostru este 
perfect; putem să vedem Piaţa și Podul, cu cea mai mare parte din 
acoperișul poleit al Comandamentului de Război, care ne ascunde de 
patrule. Nu am nevoie de ceas pentru a ști că am ajuns la timp. 

Deasupra noastră noaptea păleşte, făcând loc albastrului întunecat. 
Zorii se revarsă. 

La ora asta, orașul este mai tăcut decât am crezut că e cu putință. 
Până și patrulele de gardă sunt moleșite și merg alene de la un post la 
celălalt. Mă cuprind fiori de exaltare, care fac să-mi tremure 
picioarele. Oricum, Maven rămâne liniștit și de-abia clipeşte. Priveşte 
lung la zidul din sticlă-de-diamant, urmărind întruna Podul. 

— Ei întârzie, șoptește el, fără să se miște. 

— Eu nu. 

Dacă n-aș avea destulă experiență, aș crede că Farley era o umbră 
capabilă să se facă văzută și nevăzută. Pare să iasă din semiîntunericul 
cu care s-a contopit, ridicându-se dintr-un canal. 

Îi ofer mâna mea, dar se ridică singură în picioare. 

— Unde sunt ceilalți? 

— În aşteptare. 

Arată cu mâna spre terenul de dedesubt. 

Dacă mijesc ochii, îi văd, înghesuiți în sistemul de canalizare, 
pregătiți să iasă la suprafaţă. Vreau să intru în tunel cu ei, pentru a sta 
alături de Kilorn și de ai mei, dar locul meu este aici, alături de 
Maven. 

— Sunt înarmaţi? 

Buzele lui de-abia se mișcă. 

— Sunt gata să lupte? 

Farley dă aprobator din cap. 

— Întotdeauna. Dar nu-i strig până ce nu sunteţi siguri că Piaţa este 
a noastră. Nu am prea mare încredere în puterea lui lady Barrow de a 
fermeca. 

Nici eu, dar nu pot spune asta cu voce tare. El te va alege mereu pe 
tine. Niciodată n-am vrut altceva decât să am dreptate și, în același 
timp, să nu am. 

— Kilorn a vrut ca tu să ai asta, adaugă ea, întinzând mâna. 

În palmă are o pietricică verde, de culoarea ochilor lui. 

Un cercel. 

— A spus că tu ai să știi ce înseamnă. 

Mă înec cu propriile cuvinte, simțind un val uriaș de emoție. Dau 
din cap, iau cercelul de la ea și îl pun lângă ceilalți. Bree, Tramy, Shade 
- cunosc fiecare piatră și ce înseamnă ea. Kilorn este războinic acum. Și 
el vrea ca eu să mi-l amintesc așa cum era cândva. Râzând, necăjindu- 
mă, adulmecând în jur ca un căţel rătăcit. Nu voi uita asta niciodată. 


Metalul tăios mă înțeapă și-mi dă sângele. Când îmi retrag mâna de 
la ureche, văd pata rubinie pe degetele mele. Asta e cine ești tu. 

Mă uit din nou spre tunel, sperând să-i văd ochii verzi, dar 
întunericul pare să înghită tunelul cu totul, ascunzându-i pe el și pe 
toți ceilalți. 

— Sunteţi pregătiți pentru asta? întreabă Farley pe nerăsuflate, 
privind spre noi doi. 

Maven răspunde și pentru mine, cu voce fermă. 

— Suntem. 

Însă Farley nu e mulțumită. 

— Mare? 

— Sunt pregătită. 

Revoluţionara inspiră pentru a se calma, înainte de a bate cu 
piciorul în lateralul canalului. O dată, de două ori, de trei ori. Ne 
întoarcem împreună spre Pod și aşteptăm ca lumea să se schimbe. 

La această oră nu există trafic, nici măcar o urmă de vehicul. 
Magazinele sunt închise, piaţetele, pustii. Cu puţin noroc, diseară, 
singurele lucruri pierdute vor fi betonul și oţelul. Ultima secțiune a 
Podului, cea care leagă Archeonul de Vest de restul orașului, pare 
liniștită. 

Și apoi explodează în limbi de foc portocalii și roșii, un soare care 
spintecă întunericul argintiu. Se simte un val de căldură, dar nu de la 
bombe, ci de la Maven. Explozia declanșează ceva în el, îi aprinde 
focul. 

Zgomotul devine huruit și aproape că mă dă jos, iar râul de 
dedesubt se zbate atunci când ultima secțiune a Podului se prăbușește. 
Acesta geme și tremură aidoma unei bestii pe moarte și se dărâmă 
atunci când se desprinde de mal și de restul structurii. Stâlpii din 
beton și armătură din oţel crapă și plesnesc, împroșcând apa sau 
izbindu-se de mal. Un nor de praf și fum se ridică imediat, acoperind 
restul Archeonului. Înainte ca Podul să ajungă în râu, începe să sune 
alarma peste Piaţă. 

Deasupra noastră, patrulele aleargă de-a lungul zidului, 
nerăbdătoare să vadă distrugerea. Strigă unii la alții, neștiind ce să 
facă. Cei mai mulți pot doar să se zgâiască. În cazarmă se aprind 
luminile și toți cei cinci mii de soldați sar din paturi. Soldaţii lui Cal. 
Legiunea lui Cal. Şi, cu puţin noroc, a noastră. 

Nu-mi pot dezlipi ochii de la flăcări și fum, dar o face Maven pentru 
mine. 

— lată-l! sâsâie el, arătând spre niște forme întunecate care ies în 
fugă din palat. 

Deși îşi are propria gardă, Cal le-o ia înainte tuturor, sprintând 
dinspre cazarmă. E încă în hainele de noapte, dar niciodată nu a arătat 
mai înfricoşător. Pe măsură ce soldaţii și ofițerii se revarsă în Piaţă, el 


dă ordinele pe un ton ridicat, făcându-se auzit peste mulțimea care 
crește constant. 

— Armele la porți! Puneţi acvaticii de partea cealaltă, nu vrem ca 
focul să se extindă! 

Oamenii lui îi îndeplinesc ordinele în viteză, sărind la fiecare 
cuvânt. Legiunile își ascultă generalii. 

În urma noastră, Farley se lipește de zid, apropiindu-se de canal. Se 
va întoarce și va fugi la primul semn de necaz, dispărând pentru a 
lupta în altă zi. Asta nu se va întâmpla. Știu că va funcţiona. 

Maven vrea să se ducă el primul, să-i facă semn fratelui său să 
înceteze, dar îl împing la loc. 

— Eu trebuie să fac asta, îi spun în șoaptă, simțind cum mă 
cuprinde o senzaţie stranie de calm. 

El te va alege mereu pe tine. 

Când păşesc în Piață, nu mai pot face cale-ntoarsă. Mă arăt legiunii, 
patrulelor și lui Cal. Pe ziduri, reflectoarele prind viaţă, unele 
îndreptate spre Pod, altele spre noi. Lumina unuia pare să treacă 
direct prin mine și trebuie să ridic mâna pentru a-mi feri ochii. 

— Cal! strig eu, pentru a mă face auzită peste zgomotul asurzitor a 
cinci mii de soldați. 

Cumva, el mă aude, întorcând capul în direcția mea. Privirile ni se 
intersectează prin masa de soldați care se aliniază după linii și 
regimente. 

Când el vine spre mine, făcându-şi loc prin marea de oameni, cred 
că s-ar putea să leșin. Brusc, nu mai aud decât bătăile inimii mele 
bubuindu-mi în urechi, acoperind alarmele și țipetele. Mi-e frică. Atât 
de frică! Nu e decât Cal, îmi spun în sinea mea. Băiatul căruia îi plac 
muzica și motocicletele. Nu soldatul, nu generalul, nu prințul. Băiatul. El te 
va alege mereu pe tine. 

— Întoarce-te înăuntru, acum! 

Mă domină cu înălțimea lui, folosind vocea regală, fermă, care ar 
putea face un munte să se încline. 

— Mare, nu ești în siguranţă...! 

Cu o forță pe care n-am știut că o am, îl apuc de gulerul cămășii și, 
cumva, asta îl face să rămână liniștit. 

— Ce-ar fi dacă ăsta ar fi preţul? 

Arunc o privire la Podul dărâmat, care acum e învăluit în fum și 
cenușă. 

— Nimic, doar câteva tone de beton. Ce-ar fi dacă ţi-aș spune chiar 
aici, chiar acum, că ai putea îndrepta totul? Că ai putea să ne salvezi? 

După licărul din ochii lui, îmi dau seama că mă bucur de toată 
atenţia lui. 

— Nu! protestează el slab, prinzându-mă de mână. 

În ochi i se citește teama, mai multă teamă decât am văzut eu 


vreodată. 

— Ai spus cândva că tu crezi în noi, în libertate. În egalitate. Tu poți 
să faci să fie adevărat, cu un singur cuvânt. Nu va fi niciun război. Nu 
va muri nimeni. 

Pare împietrit de cuvintele mele și nici măcar nu îndrăzneşte să 
respire. Nu-mi dau seama ce gândește, dar insist. Trebuie să-l fac să 
înțeleagă. 

— În acest moment, tu deții puterea. Armata e a ta, întregul loc e al 
tău, poate fi preluat și eliberat! Intră în palat, fă-l pe tatăl tău să 
îngenuncheze și fă ceea ce știi că este drept. Te rog, Cal! 

ÎI simt sub palmele mele cum respiră sacadat și n-am simţit 
niciodată ceva care să fi fost atât de real sau de important. Știu la ce 
se gândeşte — la regatul său, la datoria sa, la tatăl său. Și la mine, la 
fetița cu fulgerele, care îi cere să renunțe la tot. Ceva din adâncul 
sufletului îmi spune că o va face. 

Tremurând, îl sărut pe buze. El mă va alege pe mine. Îi simt pielea 
rece, ca a unui cadavru. 

— Alege-mă pe mine, respir eu, cu buzele lipite de ale lui. Alege o 
lume nouă. Creează o lume mai bună. Soldaţii te vor asculta. Tatăl tău 
te va asculta. 

Inima mi se strânge și mușchii mi se încordează în așteptarea 
răspunsului său. Fasciculul de lumină proiectat asupra noastră pâlpâie 
sub puterea mea, aprinzându-se și stingându-se cu fiecare bătaie a 
inimii. 

— În celule era sângele meu. Eu am ajutat Garda să evadeze. Şi în 
curând toți vor ști și mă vor ucide. Să nu-i lași. Salvează-mă! 

Cuvintele îl agită și mă strânge mai tare de încheieturile mâinilor. 

— Tu ai fost mereu. 

El te va alege mereu pe tine. 

— Salută noii zori, Cal. Cu mine. Cu noi 

Acum își mută privirea asupra lui Maven, care se îndreaptă spre noi. 
Privirile fraţilor se intersectează, vorbind într-o manieră pe care n-o 
înţeleg. El te va alege. 

— Tu ai fost mereu, repetă el, de data asta aspru și distrus. 

Vocea lui poartă durerea a mii de morţi, a mii de trădări. 

Oricine poate trăda pe oricine, îmi amintesc eu. 

— Evadarea, atacul, penele de curent. Totul a început cu tine. 

Încerc să-i explic, continuând să mă trag înapoi. Dar el nu are nici 
cea mai mică intenție de a-mi da drumul. 

— Câţi oameni ai omorât cu zorii tăi? Câţi copii, câţi nevinovaţi? 

Mâinile i se înfierbântă, suficient cât să ardă. 

— Câţi oameni ai trădat? 

Genunchii mă lasă, dar Cal nu-mi dă drumul. Ca prin ceață, îl aud 
pe Maven urlând undeva, prințul care șarjează pentru a-și salva 


prințesa. Dar eu nu sunt o prințesă. Nu sunt fata care este salvată. În timp 
ce focul urcă înlăuntrul lui Cal și flăcările joacă în ochii lui, simt cum 
mă străbat fulgerele, alimentate de furie. Acestea lovesc între noi, 
aruncându-mă îndărăt, îndepărtându-mă de Cal. Mintea îmi zumzăie, 
întunecată de amărăciune, de furie și de electricitate. 

În spatele meu, Maven ţipă. Mă întorc la timp să-l văd cum strigă 
spre Farley, gesticulând agitat cu ambele mâini. 

— Fugi! Fugi! 

Cal sare în picioare mai repede decât mine, strigând ceva către 
soldaţii săi. Își îndreaptă privirea spre locul în care strigă Maven, 
unind punctele așa cum numai un general o poate face. 

— Canalizarea! urlă el și mă fixează cu privirea. Sunt în canale! 

Umbra lui Farley dispare, încercând să scape, în timp ce focurile de 
arme o urmăresc constant. Soldaţii traversează în goană Piaţa, rupând 
gratiile, conductele și ţevile, lăsând la vedere sistemul de dedesubt. 
Năvălesc în tuneluri asemenea unui potop îngrozitor. Vreau să-mi 
acopăr urechile, să opresc țipetele și gloanţele, și sângele. 

Kilorn. Numele lui flutură slab în gândurile mele, nu mai tare decât 
o şoaptă. Nu mă mai pot gândi la el; Cal stă deasupra mea, tremurând 
din toate încheieturile. Dar el nu mă înspăimântă. Nu cred că acum 
mă mai poate speria ceva. Ce-a fost mai rău s-a întâmplat deja. Am 
pierdut. 

— Câţi? strig şi eu spre el drept răspuns, găsind tăria de a-l înfrunta. 
Câţi înfometați? Câţi ucişi? Câţi copii luaţi pentru a muri? Câţi, prințul 
meu? 

Până astăzi credeam că ştiu ce este ura. M-am înșelat. În legătură cu 
mine, cu Cal, cu totul. Durerea face să mi se învârtă capul, dar, cumva, 
mă ţin bine pe picioare, reușesc să nu cad. El nu mă va alege niciodată. 

— Fratele meu, tatăl lui Kilorn, Tristan, Walsh! 

De pe buzele mele se revarsă o multitudine de nume - numele 
persoanelor pe care le-am cunoscut și care au pierit. Ei nu înseamnă 
nimic pentru Cal, dar pentru mine înseamnă totul. Şi știu că mai sunt 
mii, milioane. Un milion de rele uitate. 

Cal nu răspunde și mă aştept să văd furia reflectată în ochii lui. Dar, 
în afară de tristețe, nu văd nimic. Șopteşte din nou și cuvintele mă fac 
să vreau să cad și să nu mă mai ridic niciodată. 

— Aş vrea ca lucrurile să fie diferite. 

Aştept scânteile, aştept fulgerul, dar nu mai vine. Când simt mâini 
reci pe gâtul meu și cătușe din metal pe încheieturi, știu de ce. 
Instructorul Arven, amuţitorul, cel care ne poate face oameni 
obișnuiți, stă în spatele meu, reprimându-mi toată forța, până ce nu 
mai sunt nimic altceva decât o fată care plânge. El mi-a luat toată 
forța şi toată puterea pe care credeam că le am. Am pierdut. Când 
genunchii îmi cedează de data asta, nu există nimeni care să mă țină. 


Vag, îl aud pe Maven ţipând, înainte să fie și el împins la pământ. 

— Frate! răcnește el, încercând să-l facă pe Cal să înţeleagă ce face. 
O vor omori! Mă vor omori! 

Dar Cal nu ne mai ascultă. Vorbește numai cu unul dintre căpitanii 
lui, iar eu nu mă sinchisesc să ascult vorbele lor. N-aș fi putut, nici 
dacă aș fi vrut. 

Pământul de sub mine pare să se scuture cu fiecare rafală de 
împușcături din adâncuri. Cât sânge va mânji în seara asta tunelurile? 

Îmi simt capul prea greu, corpul prea slab, şi mă prăbușesc pe 
terenul pavat. ÎL simt rece sub obrazul meu, calmant şi neted. Maven 
se aruncă înainte, aterizând cu capul lângă mine. Îmi amintesc un 
moment care seamănă cu ăsta. ipătul Gisei şi sfărâmatul oaselor 
reverberează vag, o fantomă în mintea mea. 

— Du-i înăuntru, la rege! El îi va judeca pe amândoi! 

Nu-i mai recunosc glasul lui Cal. L-am transformat într-un monstru. 
I-am forțat mâna. L-am pus să aleagă. Am fost nerăbdătoare, am fost 
proastă. Mi-am îngăduit să sper. 

Sunt o proastă. 

Soarele pornește să se ridice în spatele lui Cal, încadrându-l pe 
fundalul zorilor. Este prea luminos, prea contrastant și prea curând; 
sunt nevoită să închid ochii. 


DOUĂZECI ŞI ȘASE 


De-abia mai pot ţine pasul, dar soldatul din spatele meu, care îmi 
ţine braţele încătușate, mă tot înghiontește. Un altul procedează la fel 
cu Maven, forțându-l ca și pe mine. Arven ne urmează, asigurându-se 
că nu putem scăpa. Prezența sa e o influență întunecată, care îmi 
toceşte simțurile. Încă se mai vede pasajul din jurul nostru, pustiu și 
departe de ochii iscoditori ai curții, dar nu am tăria de a-mi păsa. Cal 
conduce grupul, cu umerii încordaţi, în timp ce luptă cu imboldul de a 
privi înapoi. 

Sunetul focurilor de armă și ţipetele, şi sângele din tuneluri mi-au 
rămas în minte. Ei sunt morţi. Noi suntem morți. S-a terminat. 

Mă aştept să coborâm, să mergem în jos, spre cea mai întunecată 
celulă din lume. În loc de asta, Cal ne conduce sus, spre o încăpere 
fără ferestre și fără santinele. Pașii noștri nici măcar nu reverberează 
atunci când intrăm - e izolată acustic. Nimeni nu ne poate auzi. Şi 
asta mă înspăimântă mai tare decât armele sau focul ori ura pură pe 
care o emană regele. 

El stă în picioare, în mijlocul încăperii, îmbrăcat cu armura lui 
aurită și cu coroana pe cap. Sabia sa de ceremonie îi atârnă din nou 
într-o parte, împreună cu un pistol, pe care probabil că nu l-a folosit 
niciodată. Toate fac parte din ceremonial. Cel puţin, el face parte. 

Regina este și ea prezentă, așteptându-ne îmbrăcată simplu într-o 
rochie albă. În clipa în care intrăm, privirile ni se intersectează, iar ea 
își forțează pătrunderea în mintea mea asemenea unui cuțit în carne. 
Țip, încercând să-mi ţin strâns capul, dar cătușele sunt de neclintit. 

Din nou, totul îmi defilează prin faţa ochilor, de la început până la 
sfârșit. Furgoneta lui Will. Garda. Kilorn. Răzmerițele, întrunirile, 
mesajele secrete. Chipul lui Maven se învârtejeşte în amintirile mele, 
făcându-l să iasă în evidenţă în această urzeală, dar Elara îl împinge la 
o parte. Ea nu vrea să vadă ce-mi amintesc despre el. Creierul meu 
încearcă să opună rezistență, sărind dintr-un gând într-altul, până ce 
întreaga mea viaţă, toate sărutările și toate secretele sunt dezvăluite în 
faţa ei. 

Când se opreşte, mă simt moartă. Vreau să fiu moartă. Barem nu voi 
mai avea mult de așteptat. 

— Lăsaţi-ne singuri! cere Flara, cu voce tăioasă. 

Soldaţii așteaptă, uitându-se la Cal. Când el încuviințează, soldații 
rup rândurile, îndepărtându-se în pași răsunând cadenţat. Însă Arven 
rămâne în urmă, influența lui continuând să mă apese. Când 
mărșăluitul bocancilor se pierde, regele își îngăduie să expire. 

— Fiule? 

Se uită la Cal, iar eu văd cum degetele îi tremură vag. Însă de ce 


anume s-ar putea teme, nu ştiu. 

— Vreau să aud asta de la tine. 

— Ei fac demult parte din asta, murmură Cal, reușind cu greu să 
rostească aceste cuvinte. De când ea a venit aici. 

— Amândoi? 

Tiberias se întoarce cu spatele la Cal, spre fiul său uitat. Pare 
aproape trist, chipul lui căpătând accentele unei încruntări îndurerate. 
Șovăie, nu-l poate privi în ochi, dar, în schimb, Maven îl privește lung. 
El nu va bate în retragere. 

— Băiatul meu, tu ştiai despre asta? 

Maven dă afirmativ din cap. 

— Am ajutat la plănuire. 

Tiberias se poticnește, de parcă vorbele lui sunt o lovitură fizică. 

— Şi împușcăturile? 

— Eu am ales ţintele. 

Cal închide ochii strâns, ca și cum ar putea împiedica toate aceste 
dezvăluiri să ajungă la el. 

Ochii lui Maven alunecă dincolo de tatăl său, la Elara, care stă 
aproape. Îşi susțin reciproc privirile și, pentru o clipă, cred că ea îi 
cercetează gândurile. Tresărind, îmi dau seama că n-o va face. Nu vrea 
să vadă așa ceva. 

— Mi-ai spus să găsesc o cauză, tată. Și am făcut-o. Eşti mândru de 
mine? 

Însă Tiberias se întoarce spre mine, mormăind ca un urs: 

— Tu ai făcut asta! Tu l-ai înveninat, tu mi-ai înveninat băiatul! 

Când din ochi îi țţâșnesc lacrimile, știu că inima regelui, oricât e de 
meschină sau de rece, a fost zdrobită. În felul său, îl iubește pe Maven. 
Dar e prea târziu pentru asta. 

— Mi-ai luat fiul de lângă mine! 

— Aţi făcut singur asta! îi spun, printre dinţii încleștaţi. Maven are 
şi el o inimă și crede, la fel de mult ca și mine, într-o lume diferită. La 
drept vorbind, fiul vostru m-a schimbat pe mine. 

— Nu te cred! L-ai păcălit tu cumva! 

— Fata nu minte. 

Rămân fără suflare când aud că Elara e de acord cu mine. 

— Fiul nostru a fost mereu însetat de schimbare. 

Privirea ei zăboveşte asupra lui Maven. Pare înfricoșată. 

— Tiberias, e doar un băiat! 

Salvaţi-l! țip eu în gând. Trebuie să mă audă. Trebuie. 

Lângă mine, Maven inspiră adânc, așteptând ceea ce ar putea fi 
soarta noastră. 

Tiberias se uită la picioarele sale, cunoscând legile mai bine decât 
oricine altcineva, dar Cal este destul de puternic încât să-și privească 
fratele în ochi. Îl văd amintindu-și viața lor petrecută împreună. 


Flacăra și umbra. Una nu poate exista fără cealaltă. 

După un lung moment de tăcere apăsătoare, înăbușitoare, regele 
pune o mână pe umărul lui Cal. Scutură din cap și lacrimile îi curg 
şiroaie pe obraji, înnodându-i-se în barbă. 

— Băiat sau nu, Maven a ucis. Împreună cu asta, cu vipera asta — 
arată cu un deget tremurător spre mine —, a comis crime grave 
împotriva semenilor săi. Împotriva mea și-a ta. Împotriva tronului 
nostru. 

— Tată... Cal se mişcă repede, interpunându-se între rege și noi. El 
este fiul tău. Trebuie să existe o altă cale. 

Tiberias se linişteşte, lăsând la o parte sentimentele de tată, pentru a 
redeveni rege. Își şterge lacrimile cu o mișcare a mâinii. 

— Când vei purta coroana mea, vei înțelege. 

Regina mijeşte ochii, care seamănă cu niște fante albastre. Ochii ei 
sunt aidoma ochilor lui Maven. 

— Din fericire, asta nu se va întâmpla niciodată, spune ea cu voce 
monotonă. 

— Poftim? 

Tiberias se întoarce către Elara, dar se opreşte brusc, cu trupul 
împietrit locului. Am mai văzut asta şi altă dată. În arenă, cu mult 
timp în urmă, atunci când șoptitorul l-a înfrânt pe oțelit. Elara mi-a 
făcut-o chiar și mie, transformându-mă într-o marionetă. Din nou, ea 
trage sforile. 

— Elara, ce faci? sâsâie el printre dinți. 

Elara îi răspunde cu niște cuvinte pe care nu le aud, vorbind direct 
în mintea regelui. Lui îi displace răspunsul ei. 

— Nu! ţipă el, în timp ce ea îl forțează prin șoapte să îngenuncheze. 

Cal se zbârlește, pumnii săi explodând în flăcări, dar Elara întinde o 
mână, oprindu-l brusc. Le ţine piept amândurora. 

Tiberias se zbate cu dinţii încleștați, dar nu se poate mișca nici 
măcar un centimetru. De-abia mai poate vorbi. 

— Elara. Arven...! 

Dar fostul meu instructor nu se mișcă. Rămâne calm, mulțumindu-se 
să privească. Se pare că îi este loial reginei, nu regelui. 

Ea ne salvează. Ea are de gând să ne salveze, de dragul fiului ei. Am 
pariat pe iubirea lui Cal pentru mine, care este suficientă ca să 
schimbe lumea; ar fi trebuit mai curând să contăm pe regină. Îmi vine 
să râd, să zâmbesc, dar ceva de pe chipul lui Cal mă împiedică s-o fac. 

— Julian m-a prevenit! mârâie Cal, încercând în continuare să iasă 
de sub controlul ei. Am crezut că mințea în legătură cu tine, în 
legătură cu mama mea, în legătură cu ceea ce i-ai făcut. 

În genunchi, regele urlă. Este un sunet cumplit, unul pe care n-aş 
vrea să-l mai aud vreodată. 

— Coriane, geme el, privind fix în podea. Julian știa. Sara știa. Tu ai 


pedepsit-o pentru că a spus adevărul. 

Pe fruntea Elarei se adună broboane de sudoare. Nu-i mai poate ţine 
şi pe rege, şi pe prinţ prea mult timp. 

— Elara, trebuie să-l scoţi pe Maven de-aici! îi spun eu. Nu te 
preocupa de mine, ai grijă ca el să fie teafăr! 

— O, nu te agita, fetițo cu fulgerele, zâmbește ea cu superioritate. 
Nu-mi stă câtuși de puţin gândul la tine. Cu toate că loialitatea ta față 
de fiul meu este destul de însuflețitoare. Nu-i așa, Maven? 

Aruncă o privire peste umăr la fiul ei, care este în continuare 
încătușat. 

Drept răspuns, el deschide larg brațele, rupând cătușele din metal 
cu o ușurință șocantă. Acestea se topesc și cad de pe încheieturile lui, 
formând globuri de metal incandescent care găuresc podeaua. Când se 
ridică în picioare, mă aştept să mă apere, să mă salveze, așa cum am 
încercat și eu să-l salvez. Apoi îmi dau seama că Arven încă mă ţine în 
stăpânire, iar senzaţia familiară de scântei, de electricitate, nu a 
revenit. Încă mă ţine în frâu, cu toate că lui Maven i-a dat drumul. 

Când privirea mea o întâlnește pe-a lui Cal, știu că el înțelege mult 
mai bine decât mine. Oricine poate trăda pe oricine răsună din ce în ce 
mai tare, până ce îmi urlă în urechi asemenea vuietului unui uragan. 

— Maven? 

Trebuie să privesc în sus pentru a-i vedea chipul și, pentru o 
secundă, nu-l recunosc. Este același băiat care m-a mângâiat, m-a 
sărutat, m-a făcut să rămân puternică. Prietenul meu. Mai mult decât 
un prieten. Dar ceva e în neregulă cu el. Ceva s-a schimbat. 

— Maven, ajută-mă! 

El îşi roteşte umerii și își pocnește oasele, pentru a alunga durerea. 
Mișcările sale sunt lente și bizare, iar când se ridică din nou în 
picioare, cu mâinile pe șolduri, am senzaţia că îl văd pentru prima 
oară. Ochii lui sunt atât de reci! 

— Nu, nu prea cred. 

— Poftim? 

Îmi aud glasul de parcă ar aparţine altcuiva. Parcă aș fi o fetiță. Sunt 
doar o fetiţă. 

Maven nu-mi răspunde, dar îmi susține privirea. Băiatul pe care îl 
cunosc e încă acolo, ascunzându-se, pâlpâind în spatele ochilor săi. 
Dacă aș putea să ajung la el, dar Maven se mișcă mai repede decât 
mine, împingându-mă atunci când întind mâinile. 

— CĂPITANE TYROS! strigă Cal, incapabil să spună altceva. 

Elara nu i-a luat asta încă. Dar nu vine nimeni alergând. Nimeni nu 
ne aude. 

— CĂPITANE TYROS! strigă el din nou, implorând în van. 
EVANGELINE! PTOLEMUS! CINEVA, AJUTOR! 

Elara este mulțumită să-l lase să țipe, căci se pare că zgomotul îi 


face plăcere, însă Maven tresare. 

— Chiar trebuie să ascultăm așa ceva? 

— Nu, presupun că nu trebuie, oftează ea, aplecându-și capul. 

Trupul lui Cal se mișcă odată cu gândurile ei, schimbându-și poziția 
pentru a se afla față în față cu tatăl său. 

Cal intră în panică, făcând ochii mari. 

— Ce faceţi? 

Sub el, chipul regelui se întunecă. 

— Nu se vede? 

Nu pricep nimic. Locul meu nu este aici. Julian avea dreptate. Acesta e 
un joc pe care nu-l înțeleg, un joc pe care nu știu cum să-l joc. Mi-aș dori 
ca Julian să fie acum aici, să-mi explice, să mă ajute, să mă salveze. 
Dar nu vine nimeni. 

— Maven, te rog! îl implor eu, încercând să-l fac să se uite la mine. 

Dar el se întoarce cu spatele, concentrându-se asupra mamei sale și 
a sângelui pe care l-a trădat. El este fiul mamei sale. 

Elarei nu i-a păsat că el se afla în amintirile mele. Nu i-a păsat că el 
a făcut parte din toate astea. Nici n-a părut surprinsă. Răspunsul este 
înspăimântător de simplu. Deoarece știa deja. Deoarece el este fiul ei. 
Deoarece ăsta a fost planul ei în tot acest timp. Gândul mă doare aidoma 
unor cuțite care îmi crestează pielea, dar durerea nu face decât ca 
totul să fie şi mai real. 

— Te-ai folosit de mine. 

În cele din urmă, Maven binevoieşte să se uite la mine. 

— Te-ai prins, nu? 

— Tu ai ales ţintele. Doamna colonel, Reynald, Belicos, ba chiar și 
Ptolemus — ei nu erau dușmanii Gărzii, ci dușmanii tăi. 

Vreau să-l sfâșii, cu fulgere sau fără. Vreau să-l doară. 

În cele din urmă, mi-am învăţat lecţia. Oricine poate trăda pe oricine. 

— Și ăsta, ăsta a fost un alt complot. Tu m-ai împins în asta, cu 
toate că era imposibil, cu toate că știai că fratele tău, Cal, nu-și va 
trăda niciodată tatăl! M-ai făcut să cred asta. Tu ne-ai făcut pe toți să 
credem asta! 

— Nu e vina mea c-ai fost atât de proastă încât să iei parte la asta, 
răspunde Maven. Garda e terminată. 

Am senzația că mi-a tras o palmă peste față. 

— Erau prietenii tăi. Au avut încredere în tine. 

— Erau o ameninţare la adresa regatului meu. Și, pe deasupra, mai 
erau şi idioţi, replică el. 

Se oprește şi se apleacă deasupra mea, zâmbind strâmb. 

— Erau. 

Flara râde la gluma lui crudă. 

— A fost prea ușor să te infiltrez pe tine în mijlocul lor. O servitoare 
sentimentală a fost tot ceea ce trebuia. Nu înțeleg cum astfel de idioţi 


pot deveni un pericol. 

— M-ai făcut să cred, șoptesc amintindu-mi toate minciunile pe care 
mi le-a spus vreodată. Am crezut că voiai să ne ajuţi. 

Îmi iese ca un scâncet. Pentru o fracțiune de secundă, trăsăturile 
sale palide se îndulcesc. Dar nu durează mult. 

— Fată proastă, zice Elara. Idioţenia ta aproape că ne-a pus în 
pericol planul. Să-ţi foloseşti paznicul în timpul evadării, să cauzezi 
toate penele de curent — tu chiar ai crezut că eram atât de proastă 
încât să-ți pierd urma? 

Paralizată, clatin din cap. 

— Tu m-ai lăsat s-o fac. Aţi știut totul de la bun început. 

— Bineînţeles că am știut. Cum altfel ai fi ajuns atât de departe? Eu 
a trebuit să-ți acopăr urmele, eu a trebuit să te apăr de toți cei 
suficient de inteligenţi ca să prindă indiciile, mârâie ea, ca un animal 
sălbatic. Nu ştii câte lucruri am fost nevoită să fac pentru ca tu să nu 
păţești ceva. 

Se îmbujorează de plăcere, savurând fiecare secundă. 

— Însă tu eşti roşie şi, precum ceilalți, erai condamnată să eşuezi. 

Mă lovește ca un trăsnet și amintirile se îmbină ca piesele unui 
puzzle. Ar fi trebuit să știu, în adâncul sufletului, să nu am încredere 
în Maven. Era perfect, prea curajos, prea amabil. Le-a întors spatele alor 
lui, pentru a se alătura Gărzii. El m-a împins în brațele lui Cal. Mi-a dat 
exact ceea ce voiam și asta m-a făcut să fiu oarbă. 

Vreau să urlu, vreau să plâng și îmi las privirea să se îndrepte către 
Elara. 

— Tu i-ai zis exact ce să spună, rostesc eu în șoaptă. 

Nu e nevoie ca ea să dea aprobator din cap, știu sigur că am 
dreptate. 

— Ştii cine sunt eu aici și știai - mă ia cu dureri de cap, amintindu- 
mi cum s-a jucat în mintea mea —, știai exact cum să mă câştigi. 

Nimic nu doare mai tare decât privirea pustiită de pe chipul lui 
Maven. 

— A fost ceva adevărat? 

Când el clatină din cap, îmi dau seama că și asta e o minciună. 

— Chiar și Thomas? 

Băiatul de pe frontul de război, băiatul care a murit luptând într-un 
război care nu era al lui. Numele lui era Thomas și l-am văzut murind. 

Numele îl loveşte ca un pumn, fisurându-i acea fațadă de indiferență 
detașată, însă nu este suficient. Ridică din umeri, debarasându-se de 
numele și de durerea pe care acesta i-o produce. 

— Un alt băiat mort. Nu contează. 

— Ba contează, șoptesc eu ca pentru mine. 

— Maven, cred că a sosit momentul să-ți iei rămas-bun, i-o retează 
Elara, punând o mână albă pe umărul fiului ei. 


Am lovit prea aproape de punctul său slab, iar ea nu mă va lăsa să 
insist. 

— N-am de la cine să-mi iau rămas-bun, șopteşte el, întorcându-se 
spre tatăl său. 

Ochii lui albaștri privesc când coroana, când sabia, când armura, 
orice, numai nu chipul tatălui său. 

— Nu te-ai uitat niciodată la mine. Nu m-ai văzut niciodată. Nu 
atunci când l-ai avut pe el. 

Mișcă din cap spre Cal. 

— Maven, ştii bine că nu e adevărat. Tu ești fiul meu. Nimic nu va 
schimba asta. Nici măcar ea, spune Tiberias, aruncând o căutătură 
urâtă spre Elara. Nici măcar ceea ce este pe cale să facă. 

— Scumpule, eu nu fac nimic, ciripește ea. Ci preaiubitul tău fiu — îl 
plesnește pe Cal peste față —, moștenitorul perfect — îl plesnește iar, de 
data asta mai tare —, fiul lui Coriane. 

O altă lovitură îi sparge buza, care începe să sângereze. 

— Nu pot să vorbesc în numele lui. 

De pe bărbia lui Cal picură sângeargintiu. Privirea lui Maven 
zăbovește asupra sângelui și se încruntă ușor. 

— Și noi am avut un fiu, Tibe, șoptește Elara, cu glasul răgușit de 
ură, în timp ce se întoarce spre rege. Indiferent de ceea ce ai simţit 
pentru mine, pe el trebuia să-l iubeşti. 

— L-am iubit! strigă el, împotrivindu-se strânsorii ei mentale. Îl 
iubesc! 

Ştiu ce înseamnă să fii dat la o parte, să stai în umbra altuia. Dar 
genul acesta de mânie, această scenă criminală, distructivă, teribilă, 
este dincolo de puterea mea de înțelegere. Maven își iubește tatăl, 
fratele — cum de poate s-o lase să facă una ca asta? Cum de poate să-și 
dorească asta? 

Însă el rămâne impasibil, iar eu nu găsesc cuvintele care să-l facă să 
se miște. 

Nimic nu mă pregătește pentru ceea ce urmează, pentru ceea ce 
Elara își obligă marionetele să facă. Mâna lui Cal tremură, întinzându- 
se, împinsă de voinţa ei. El încearcă să se opună, luptându-se cu 
fiecare dram de forță pe care o mai are, dar este inutil. Aceasta este o 
bătălie pe care nu știe cum s-o ducă. Atunci când mâna lui Cal se 
strânge pe sabia aurită, scoțând-o din teaca de la brâul tatălui său, 
ultima piesă din puzzle se aşază la locul ei. Lacrimile îi şiroiesc pe 
față, transformându-se în aburi la contactul cu chipul lui încins. 

— Nu ești tu, zice Tiberias, cu ochii pe chipul schimonosit al lui Cal. 

Nu se sinchiseşte să implore pentru viaţa lui. 

— Știu că nu ești tu, fiule. Nu e vina ta. 

Nimeni nu merită asta. Nimeni. În mintea mea, ajung la fulgere şi se 
întâmplă. Îi trăsnesc pe Elara și pe Maven, salvându-i pe prinț și pe 


rege. Dar până și fantezia asta este întinată. Farley e moartă. Kilorn e 
mort. Revoluţia s-a sfârșit. Nici măcar în imaginația mea nu pot 
îndrepta asta. 

Sabia se ridică în aer, scuturându-se între degetele tremurânde ale 
lui Cal. Sabia este în cel mai bun caz una de ceremonie, dar tăișul 
sclipește, ascuţit ca o lamă. Oţelul se înroșește, încălzindu-se sub 
atingerea lui Cal, și bucăţi din mânerul aurit se topesc între degetele 
sale. Aur și argint, și fier, picurând ca niște lacrimi de pe mâinile lui. 

Maven privește sabia de aproape, cu grijă, deoarece este prea 
înspăimântat pentru a-și privi tatăl în ultimele sale clipe. Am crezut că 
erai curajos. Cât de tare m-am înșelat! 

— Te rog, este tot ceea ce Cal poate spune, forțând cuvintele să iasă. 
Te rog! 

Nu există nicio urmă de regret în ochii Elarei și nici remușcare. A 
aşteptat acest moment prea mult timp, iar când sabia țâșnește ca un 
fulger, desenând un arc care traversează aerul, carnea și oasele, ea nici 
nu clipește. 

Corpul regelui aterizează cu un bufnet, iar capul se rostogolește de 
câteva ori, înainte să se oprească la câțiva metri mai încolo. 
Sângeleargintiu împroașcă podeaua şi se adună într-o băltoacă ce 
seamănă cu o oglindă, pătând pantofii lui Cal. După ce scapă sabia în 
curs de lichefiere, prințul se lasă în genunchi, cu capul în mâini. 
Coroana zăngănește, făcând cercuri prin sânge, până ce se opreşte la 
picioarele lui Maven. Vârfurile ascuţite strălucesc din pricina 
lichidului argintiu. 

Când Elara ţipă, văitându-se și aruncându-se asupra trupului 
regelui, aproape că izbucnesc în hohote de râs din pricina absurdității. 
Oare s-a răzgândit? Și-a pierdut minţile cu totul? Apoi aud camerele de 
supraveghere trezindu-se la viață. Ies din pereţi, îndreptându-se spre 
trupul regelui și spre ceea ce pare a fi o regină care îşi jelește soțul 
mort. Maven urlă alături de ea, cu o mână pe umărul mamei sale. 

— L-ai omorât! L-ai omorât pe rege! Ţi-ai omorât tatăl! ţipă ea în 
fața lui Cal. 

Numai o urmă de zâmbet superior rămâne, și, cumva, Cal se 
împotrivește impulsului de a-i smulge capul fratelui său. Este șocat, nu 
înțelege, nu vrea să înțeleagă. Dar, de data asta, eu cu certitudine 
înțeleg. 

Adevărul nu contează. Numai ceea ce cred oamenii contează. Julian a 
încercat să mă înveţe aceste lecţii înainte, însă abia acum le pricep. 
Oamenii vor crede această scenetă, această mică piesă cu actori și 
minciuni. Și nicio armată, nicio țară nu-l va urma pe bărbatul care și-a 
omorât tatăl pentru a-i lua coroana. 

— Fugi, Cal! strig eu, încercând să-l trezesc la viață. Trebuie să fugi! 

Arven mi-a dat drumul și pulsul electric se întoarce, curgându-mi 


prin vene asemenea focului prin gheață. E o nimica toată să 
electrocuteze metalul, arzându-l cu scântei, până ce cătușele cad de pe 
încheieturile mele. Cunosc această senzație. Cunosc instinctul care se 
ridică înlăuntrul meu acum. Fugi. Fugi. Fugi. 

Îl apuc pe Cal de umeri, încercând să-l ridic, dar nerodul nu se 
mișcă. Îi transmit un mic șoc, suficient cât să-i captez atenţia, înainte 
să strig: 

— FUGI! 

E suficient, iar el se luptă să se ridice în picioare, aproape alunecând 
în balta de sânge. 

Mă aștept ca Elara să se lupte cu mine, să mă facă să mă sinucid sau 
să-l omor pe Cal, însă ea continuă să ţipe, jucând în faţa camerelor de 
supraveghere. Maven stă deasupra mamei sale, cu braţele în flăcări, 
gata să o apere. Nici măcar nu încearcă să ne oprească. 

— Nu aveţi unde să vă duceţi! strigă el, dar eu deja alerg, târându-l 
pe Cal după mine. Sunteţi niște criminali, niște trădători și veţi fi 
judecaţi! 

Vocea sa, o voce pe care o cunoşteam cândva foarte bine, pare să ne 
urmărească prin uși și de-a lungul sălii. Vocile din mintea mea ţipă 
odată cu el. 

Proasto! Nebuno! Iată unde a dus speranța ta! 

Și apoi Cal este cel care mă trage, forțându-mă să ţin pasul. Lacrimi 
fierbinți de furie, mânie și îngrijorare îmi inundă ochii, până ce nu 
mai văd nimic în afară de mâna mea într-a lui. Unde mă duce, nu știu. 
Nu pot decât să-l urmez. 

În spatele nostru se aud pași care tropăie, un sunet familiar de 
bocanci. Ofiţeri, santinele, soldaţi, cu toţii ne urmăresc și vin după 
noi. 

Podeaua de sub noi se schimbă din lemnul lustruit al coridoarelor 
din spate în marmura cu vârtejuri — sala de banchet. Mesele lungi, pe 
care sunt aşezate porțelanuri, ne blochează calea, dar Cal le aruncă la 
o parte cu o rafală de foc. Fumul declanșează un sistem de alarmă, iar 
apa curge peste noi, luptând cu focul. Se transformă în aburi pe pielea 
lui Cal, învăluindu-l într-un nor alb, dezlănțuit. Arată ca o fantomă, 
bântuită de o viață brusc sfâșiată, și nu știu cum să-l alin. 

Lumea încetinește pentru mine când capătul sălii de banchet se 
întunecă din pricina uniformelor cenușii și a armelor negre. 

Fulgerele ard în pielea mea, implorând să fie eliberate. 

— Nu! 

Glasul lui Cal este pustiit, distrus. Îşi coboară mâinile, lăsând 
flăcările să dispară. 

— Nu putem învinge asta. 

Are dreptate. 

Bărbaţii se strâng tot mai aproape, intrând prin multitudinea de uși 


și arcade. Ba chiar şi ferestrele sunt pline de uniforme. Sute de 
argintii, înarmaţi până în dinţi, gata să ucidă. Suntem prinși în capcană. 

Cal cercetează chipurile, ochii lui adăstând asupra soldaților. 
Oamenii săi. După cum se holbează, aruncându-i căutături urâte, știu 
că au văzut deja oroarea pe care Elara a creat-o. Loialitatea lor s-a 
frânt, întocmai ca generalul lor. Unul dintre ei, un căpitan, tremură la 
vederea lui Cal. Spre surprinderea mea, când pășește în față, își ține 
pistolul în lateral. 

— Nu vă împotriviţi arestării, spune el, și mâinile îi tremură. 

Cal își încrucișează privirea cu vechiul lui prieten și dă aprobator 
din cap. 

— Nu ne împotrivim arestării, căpitane Tyros. 

Fugi, ţipă fiecare centimetru din mine. Dar, pentru prima dată, nu 
pot. Alături de mine, Cal pare foarte afectat, iar ochii lui reflectă o 
durere pe care nici nu mi-o pot închipui. Sufletul său poartă povara 
unor răni adânci. 

Şi el şi-a învăţat lecţia. 


DOUĂZECI ŞI ȘAPTE 


Maven m-a trădat. Ba nu, el n-a fost niciodată de partea mea. 

Ochii mi se adaptează și văd gratiile în lumina slabă. Tavanul este 
scund și greu, ca aerul din subteran. N-am mai fost niciodată aici, dar, 
chiar și așa, cunosc locul. 

— Circul Oaselor, șoptesc eu mai tare, căci nu mă aştept să mă audă 
cineva. 

Însă cineva tot râde. 

Întunericul continuă să se risipească, dezvăluind și mai mult din 
tavan. O formă plină de cocoloașe stă pe jos alături de mine, lipită de 
gratii, transformându-se cu fiecare hohot de râs. 

— Aveam patru ani când am venit aici pentru prima dată, iar 
Maven încă nu împlinise doi ani. Se ascundea după fustele maică-sii, 
temându-se de întuneric și de celulele goale. 

Cal chicotește, iar fiecare cuvânt e tăios ca un cuţit. 

— Bănuiesc că acum nu se mai teme de întuneric. 

— Nu, nu se mai teme. 

Eu sunt umbra flăcării. L-am crezut pe Maven atunci când a rostit 
acele cuvinte, atunci când mi-a spus cât de mult ura această lume. 
Acum știu că totul a fost o păcăleală, un truc abil. Fiecare cuvânt, 
fiecare atingere, fiecare privire au fost minciuni. Și eu, care credeam că 
sunt o mincinoasă. 

Din instinct, încerc să-mi găsesc puterile, pipăind după orice puls de 
electricitate, ceva să-mi dea o scânteie de energie. Dar nu e nimic. 
Nimic. Doar un pustiu, o absenţă, o senzaţie de gol, care mă face să 
tremur. 

— Arven este cumva prin apropiere? mă întreb eu, amintindu-mi 
cum mi-a blocat puterile, forțându-mă să privesc în timp ce Maven și 
mama lui îi distrugeau familia. Nu simt nimic. 

— E din cauza celulelor, spune Cal pe un ton neutru. 

Mâinile lui desenează forme în podeaua murdară - flăcări. 

— Sunt făcute din Piatră Tăcută. Nu-mi cere să-ți explic, deoarece 
nu pot și nici nu am chef să încerc. 

Ridică ochii și priveşte duşmănos la un șir nesfârșit de celule. Ar 
trebui să-mi fie teamă, dar nu mai am de ce să mă tem. Ce-a fost mai 
rău s-a întâmplat deja. 

— Înainte de apariția meciurilor, când încă mai eram nevoiți să-i 
executăm pe-ai noștri, Circul Oaselor găzduia toate lucrurile din care 
sunt alcătuite coșmarurile. Marele Greco, care obișnuia să taie bărbații 
în jumătate și să le mănânce ficații. Mireasa Otrăvitoare, un animos 
din Casa Viper, care a trimis şerpi în patul stră-stră-unchiului meu în 
noaptea nunţii lor. Se spune că sângele lui s-a prefăcut în venin, din 


pricina numărului mare de mușcături. 

Cal îi înșiruie pe toți infractorii din această lume. 

— Acum, noi. Prințul Trădător, așa mi se spune. Și-a omorât tatăl, 
ca să ajungă la tron. Pur și simplu n-a putut să aștepte. 

Nu mă pot abține să nu mai adaug și eu ceva la poveste. 

— „Târfa l-a obligat s-o facă”, vor bârfi ei. 

Parcă văd cu ochii minţii cum se strigă la fiecare colț de stradă, de 
pe fiecare ecran video. 

— Vor da vina pe mine, fetița cu fulgerele. Ţi-am înveninat 
gândurile, te-am corupt. Te-am obligat s-o faci. 

— Aproape c-ai făcut-o, murmură el drept răspuns. Aproape că te- 
am ales pe tine azi-dimineață. 

Oare să fi fost numai în această dimineață? Nu se poate să fie adevărat. 
Mă împing în gratii, aplecându-mă la numai câţiva centimetri de Cal. 

— Au de gând să ne omoare. 

Cal încuviințţează, râzând din nou. L-am mai auzit râzând și altă 
dată, de pildă atunci când încercam să dansez, dar acest sunet nu este 
la fel. Căldura sa a dispărut și nu a lăsat nimic în urmă. 

— Regele o să aibă grijă să se-ntâmple asta. Vom fi executaţi. 

Executaţi. Nu sunt surprinsă, chiar deloc. 

— Cum o vor face? 

Nu îmi prea amintesc ultima execuţie. Numai niște imagini răzlețe: 
sângeargintiu pe nisip, mugetul mulțimii. Și îmi amintesc 
spânzurătorile de acasă, funia legănându-se în bătaia vântului aspru. 

Cal își încordează umerii. 

— Există mai multe feluri. Împreună, pe rând, cu săbii, cu arme de 
foc sau cu diferite puteri. Ori toate trei. 

Oftează, deja resemnat cu soarta sa. 

— Vor face în așa fel încât să doară. Nu va fi o moarte rapidă. 

— Poate că voi sângera abundent. Asta va da ceva de gândit 
poporului. 

Gândul sumbru mă face să surâd. Când voi muri, îmi voi ridica 
propriul drapel roşu, împroșcându-l peste nisipul arenei. 

— Atunci nu vor putea să mă ascundă. Toată lumea va ști ce sunt cu 
adevărat. 

— Şi crezi că asta va schimba ceva? 

Trebuie. Farley are lista, Farley îi va găsi pe ceilalți... Însă Farley e 
moartă. Nu pot decât să sper că a transmis mesajul mai departe unei 
persoane care încă e în viață. Ceilalți sunt acolo și trebuie găsiți. Ei 
trebuie să continue, căci eu nu mai pot. 

— Eu cred că nu, continuă Cal, vocea lui umplând tăcerea. Cred că 
ne va folosi drept scuză. Vor fi și mai multe mobilizări, mai multe legi, 
mai multe lagăre de muncă. Mama lui va scorni o altă minciună 
minunată și lumea va continua să se învârtească, la fel ca până acum. 


Ba nu. N-o să mai fie niciodată la fel. 

— Vor căuta mai mulți ca mine, gândesc eu cu voce tare. 

Deja am căzut, deja am pierdut, deja sunt moartă. Și ăsta este 
ultimul cui bătut în sicriu. Îmi las capul în mâini. 

Cal îşi schimbă poziţia, lipindu-se de gratii, greutatea sa trimițând 
vibrații prin metal. 

— Poftim? 

— Mai există și alții. Julian și-a dat seama. Mi-a spus cum să-i 
găsesc și... 

Vocea mi se frânge, nedorind să continui. 

— Şi i-am spus și lui Maven. 

Simt că-mi vine să ţip. 

— S-a folosit de mine la perfecţie. 

Cal se întoarce pentru a se uita la mine printre gratii. Cu toate că 
puterile lui sunt departe, suprimate de aceste ziduri mizerabile, în 
ochii lui clocotește un infern. 

— Ce simţi? mârâie el, aproape nas în nas cu mine. Ce simţi când 
eşti folosită, Mare Barrow? 

Cândva, aș fi dat orice să-l aud rostindu-mi numele real, dar acum 
mă ustură ca o palmă. Credeam că îi foloseam pe amândoi, pe Maven și 
pe Cal. Cât de proastă am fost! 

— Îmi pare rău, mă forţez eu să spun. 

Detest aceste cuvinte, dar ele reprezintă tot ce pot să ofer. 

— Cal, eu nu sunt Maven. N-am făcut asta ca să te rănesc. N-am 
vrut niciodată să te rănesc. 

Şi mai șoptit, de-abia auzindu-se: 

— N-a fost chiar totul o minciună. 

Se izbeşte cu capul de gratii, atât de tare, încât probabil că doare, 
dar Cal pare să nu-şi dea seama. Ca și mine, el și-a pierdut puterea de 
a simți durere sau teamă. Prea multe s-au petrecut. 

— Crezi că-mi va ucide părinţii? 

Pe sora mea, pe fraţii mei. De data asta, mă bucur că Shade e mort și 
Maven nu poate pune mâna pe el. 

Simt o căldură surprinzătoare pătrunzând în mine, instalându-se în 
oasele mele tremurânde. Cal s-a mișcat iar, rezemându-se de gratii, 
spate în spate cu mine. Căldura sa este blândă, firească, nu mânată de 
furie sau de puterile lui. Este omenească. Îi simt respiraţia, îi simt 
bătăile inimii. Bubuie ca o tobă în timp ce el își caută tăria de a mă 
minţi. 

— Cred că are lucruri mai importante la care să se gândească. 

Știu că simte cum plâng, căci umerii mi se zguduie la fiecare suspin, 
dar nu spune nimic. Pentru asta, nu există cuvinte. Însă el stă chiar 
acolo, ultima mea fărâmă de căldură într-o lume care se năruie. Plâng 
pentru ei toţi. Farley, Tristan, Walsh, Will, Shade, Bree, Tramy, Gisa, 


mama și tata. Luptători cu toţii. Şi Kilorn. Nu l-aș fi putut salva, oricât 
aş fi încercat. Nici măcar pe mine nu mă pot salva. 

Cel puţin am cerceii. Aceste pietricele vor rămâne cu mine până la 
final. Voi muri cu ei, și ei cu mine. 

Stăm așa ore întregi, cu toate că nimic nu se schimbă pentru a 
marca trecerea timpului. Ba, la un moment dat, chiar și ațipesc, 
înainte ca un glas cunoscut să mă facă să tresar. 

— Într-o altă viață, aș putea fi gelos. 

Vorbele lui Maven îmi trimit fiori pe şira spinării, și nu într-un mod 
plăcut. 

Cal sare în picioare, mai iute decât aș fi crezut că e cu putință, și se 
aruncă în gratii, făcând ca metalul să zăngănească. Însă gratiile 
rezistă, iar el nu poate ajunge la Maven, vicleanul, dezgustătorul, 
îngrozitorul de Maven. Spre încântarea mea, el tot tresare speriat. 

— Frate, nu-ți irosi puterile, spune el. Vei avea cât de curând nevoie 
de ele. 

Deși nu poartă nicio coroană, Maven are deja aerul unui rege 
nemilos. Uniforma lui e plină de medalii noi. Cândva i-au aparținut 
tatălui său; mă surprinde că nu sunt încă pline de sânge. Pare mai 
palid ca oricând, deși cearcănele i-au dispărut. Crima îl ajută să 
doarmă. 

— Vei fi în arenă? mârâie Cal printre gratii. O vei face tu însuţi? 
Măcar ai curajul? 

Nu pot găsi tăria de a sta în picioare. Mi-aş dori să mă reped la 
gratii, să sfâșii metalul cu mâinile goale, până când singurul lucru pe 
care l-aș simţi ar fi beregata lui Maven. Nu pot decât să privesc. 

Râde sec la auzul cuvintelor pe care le-a rostit fratele său. 

— Amândoi ştim că nu te-aș putea învinge cu puterile mele, zice el, 
aruncând cu ironie aceleași sfaturi pe care Cal i le-a oferit acum ceva 
timp. Așa că am să te înving cu mintea, dragă frate. 

Cândva, Maven mi-a spus că fratele său detestă să piardă. Acum îmi 
dau seama că cel care juca pentru a câștiga a fost dintotdeauna 
Maven. Fiecare respiraţie, fiecare cuvânt erau folosite pentru această 
victorie afurisită. 

Cal mormăie în barbă. 

— Mavey, spune el, dar diminutivul nu mai poartă nicio urmă de 
iubire. Cum ai putut să-i faci asta tatei? Mie? Ei? 

— Un rege criminal, un prinț trădător. Atât de mult sânge, rostește 
el batjocoritor, sărind dincolo de locul în care Cal l-ar putea ajunge. 
Oamenii plâng pe străzi după tatăl nostru. Sau, cel puțin, așa pretind, 
adaugă el cu o ridicare din umeri. Lupii nebuni mă așteaptă să mă 
împiedic, iar cei isteți știu că n-o voi face. Sunt mulți ani de când 
Casele Samos și Iral își ascut ghearele, așteptând un rege slab și 
indulgent. Ştii că le curg balele după tine? Gândește-te la asta, Cal. 


Peste câteva decenii, tata ar fi murit lent, împăcat, iar tu ai fi ajuns pe 
tron. Căsătorit cu Evangeline, o fiică a oțelului și a cuţitelor, cu fratele 
ei alături de tine. N-ai fi supraviețuit nopții încoronării. Ea ar fi 
procedat ca mama și te-ar fi înlocuit cu propriul ei copil. 

— Să nu-mi spui că ai făcut asta pentru a proteja o dinastie, 
comentează Cal ironic, clătinând din cap. Ai făcut asta pentru tine. 

Din nou, Maven ridică din umeri. Zâmbește plin de cruzime. 

— Chiar ești atât de surprins? Bietul Mavey, al doilea prinț. Umbra 
flăcării fratelui său. O chestie slabă, o chestie insignifiantă, condamnat 
să stea la o parte și să îngenuncheze. 

O ia din loc și se opreşte în fața celulei mele. Nu pot decât să mă 
holbez la el de jos, neavând încredere în mine să fac vreo mișcare. 
Până și mirosul pe care îl emană e rece. 

— Logodit cu o fată care are ochi pentru altul, pentru fratele meu, 
prințul pe care nimeni n-ar putea vreodată să-l ignore. 

Adoptă un ton feroce, sălbatic. Însă există un adevăr în cuvintele 
lui, un adevăr aspru, pe care am încercat din răsputeri să-l uit. Asta 
face ca pielea să mă furnice. 

— Cal, mi-ai luat tot ce ar fi trebuit să fie al meu. Totul. 

Brusc, sunt în picioare și tremur violent, dar stau dreaptă. 

Ne-a mințit atât de mult timp, dar nu-i pot îngădui să ne mintă și 
acum. 

— N-am fost niciodată a ta, iar tu n-ai fost niciodată al meu, Maven! 
mormăi eu. Şi nu din pricina lui. Am crezut că erai perfect, am crezut 
că erai puternic, curajos și bun. Am crezut că erai mai bun decât el. 

Mai bun decât Cal. Acestea sunt cuvintele pe care Maven n-a crezut 
că i le va spune cineva vreodată. Tresare și, pentru o secundă, îl văd 
pe băiatul pe care îl ştiam. Un băiat care nu mai există. 

Întinde o mână și mă apucă printre gratii. Când degetele lui se 
strâng peste încheietura mâinii mele, nu simt nimic altceva decât 
repulsie. Mă ține strâns, de parcă aș fi vreun soi de ancoră de salvare. 
Ceva s-a rupt în el, scoțând la iveală un copil disperat, o ființă jalnică, 
lipsită de speranţă, care încearcă să se țină de jucăria preferată. 

— Eu te pot salva. 

Cuvintele astea mă fac să mă înfior. 

— Maven, tatăl tău te-a iubit. Tu n-ai văzut asta, dar el chiar te-a 
iubit. 

— E o minciună. 

— Te-a iubit, iar tu l-ai ucis! 

Cuvintele ies cu repeziciune, revărsându-se ca sângele dintr-o venă. 

— Fratele tău te-a iubit, iar tu l-ai transformat în ucigaș. Eu... eu te- 
am iubit. Am avut încredere în tine. Am avut nevoie de tine. Și acum 
voi muri din cauza asta. 

— Sunt rege. Vei trăi, dacă eu vreau să trăieşti. Eu pot să te ajut să 


trăiești. 

— Vrei să spui dacă minţi? Într-o bună zi, minciunile tale te vor 
sufoca, rege Maven. Singurul meu regret e că nu voi trăi să o văd. 

Și acum e rândul meu să-l apuc. Îl trag cu toată forța mea, făcându-l 
să se împleticească şi să se lipească de gratii. Încheieturile degetelor 
iau contact cu obrazul lui, făcându-l să schelălăie ca un câine lovit. 

— Nu voi mai face niciodată greșeala de a te mai iubi vreodată. 

Spre disperarea mea, își revine iute și îşi netezește părul. 

— Așadar, îl alegi pe el? 

Despre asta a fost mereu vorba. Gelozie. Rivalitate. Toate, pentru ca 
umbra să poată învinge flacăra. 

Sunt nevoită să-mi dau capul pe spate și să râd, simțind ochii 
fratelui său asupra mea. 

— Cal m-a trădat, dar și eu l-am trădat pe el. Iar tu ne-ai trădat într- 
o mie de feluri diferite. 

Cuvintele sunt grele ca pietrele, dar adevărate. Foarte adevărate. 

— Nu aleg pe nimeni. 

Pentru prima dată, simt că eu controlez focul și că Maven s-a ars. Se 
îndepărtează de celula mea, oarecum înfrânt de fetița fără fulgere, 
prizonieră în lanțuri, un om în fața unui zeu. 

— Ce le vei spune când voi sângera? rostesc printre dinți în urma 
lui. Adevărul? 

Râde cu poftă. Băieţelul dispare, înlocuit din nou de regele ucigaș. 

— Adevărul e cel pe care-l creez eu. Aș putea da foc lumii și să spun 
că e ploaie. 

Iar unii vor crede. Proștii. Dar alții nu vor crede. Roșii și argintii, de sus 
sau de jos, unii vor vedea adevărul. 

Vocea lui devine un mormăit, iar chipul său, umbra unei bestii. 

— Vom avea grijă de toți cei care știu că noi te ascundem, de toți cei 
care au și cea mai mică suspiciune. 

Mintea îmi fierbe, gândindu-se la toţi cei care știau că era ceva 
ciudat în legătură cu mine. Maven mă înfrânge aici, părând să-i facă 
plăcere înșiruirea numeroaselor morți. 

— Lady Blonos a trebuit să plece, desigur. Decapitarea funcționează 
destul de bine la tămăduitorii de piele. 

Chiar dacă era o cioară bătrână, o persoană enervantă, n-a meritat 
asta. 

— Cu cele două cameriste a fost mai lesne. Fete frumușele, surori 
din Oldshire. Mama le-a rezolvat pe ambele. 

Nici măcar nu am catadicsit să le aflu numele. 

Mă prăbușesc în genunchi, dar nu prea simt durerea. 

— Ele nu știau nimic. 

Însă implorările mele nu-și mai au rostul acum. 

— Și Lucas o va păţi, spune el, cu un zâmbet infatuat. Dar vei avea 


şansa să vezi asta cu ochii tăi. 

Îmi vine să vărs. 

— Mi-ai spus că e în siguranță, cu ai săi...! 

Râde mult și zgomotos. 

— Când ai de gând să-ți dai seama că fiecare cuvânt ieșit din gura 
mea a fost o minciuna? 

— Noi l-am obligat, Julian și cu mine. El n-a făcut nimic greșit. 

Detest să-l implor, dar e tot ce-mi trece prin cap să fac. 

— Fl e din Casa Samos. Pe ei nu poţi să-i ucizi. 

— Mare, n-ai fost atentă? Eu pot să fac orice, mârâie el. Ce păcat că 
nu-l putem aduce pe Julian aici în timp util. Mi-ar fi făcut plăcere să-l 
fac să te privească murind. 

Mă străduiesc din răsputeri să-mi înăbuş un suspin, apăsându-mi 
palma pe gură. Alături de mine, Cal mârâie enervat, gândindu-se la 
unchiul lui. 

— L-ai găsit? 

— Fireşte. I-am capturat pe Julian și pe Sara. 

Maven râde. 

— Voi aranja ca Skonos să fie omorâtă prima, pentru a încheia 
treaba începută de mama. Acum, Cal, sigur ştii care e povestea, nu-i 
aşa? Ştii ce a făcut mama, croindu-și drum spre mintea lui Coriane, 
făcând o s-o ia razna. 

Se apropie și mai mult, cu ochii săi sălbatici și înspăimântători. 

— Sara ştia. Și tatăl tău, ba chiar și tu aţi refuzat s-o credeți. Aţi 
lăsat-o pe mama să câștige. Și ați făcut-o din nou. 

Cal nu reacționează, lipindu-și capul de gratii. Satisfăcut pentru că 
şi-a distrus fratele, Maven se întoarce spre mine, plimbându-se prin 
fața celulei mele. 

— Am să-i fac pe ceilalți să urle pentru tine, Mare, pe toţi, până la 
ultimul. Nu numai pe părinții tăi. Nu doar pe fraţii tăi. Ci pe toți cei 
care sunt ca tine. Intenţionez să-i găsesc și o să moară cu tine în gând, 
ştiind că e soarta pe care tu le-ai adus-o. Eu sunt regele, iar tu ai fi 
putut fi regina mea roșie. Acum nu mai ești nimic. 

Nu mă sinchisesc să-mi șterg lacrimile care îmi curg pe obraji. Nu 
mai are rost. Maven savurează faptul că mă vede dărâmată și îşi suge 
dinții de parcă ar vrea să-mi simtă gustul. 

— Adio, Maven. 

Aș fi vrut să fi putut să-i spun mai multe, dar nu există cuvinte 
pentru acest demon. El știe ce este și, cel mai rău dintre toate, îi place 
asta. 

Îşi înclină capul, aproape făcând plecăciuni. Cal nu se obosește să-l 
privească, dar în schimb strânge gratiile, purtându-se de parcă metalul 
ar fi gâtul lui Maven. 

— Adio, Mare. 


Zâmbetul superior i-a dispărut și, spre surprinderea mea, ochii săi 
par umezi. Șovăie, nu vrea să plece. E ca și cum ar fi înţeles brusc ce a 
făcut și ce este pe cale să ni se întâmple tuturor. 

— i-am spus cândva să-ți ascunzi sentimentele. Ar fi trebuit să mă 
asculți. 

Cum de îndrăznește? 

Am trei frați mai mari. Așa că, atunci când îl scuip pe Maven, îl 
nimeresc drept în ochi. 

Se întoarce rapid cu spatele, de parcă ar vrea să fugă de noi. O 
vreme, Cal priveşte lung după el, incapabil să vorbească. Eu nu pot 
decât să stau jos, lăsând furia să se stingă. Când Cal se așază din nou 
lângă mine, nu mai este nimic de spus. 

Multe lucruri au condus la această zi: un fiu uitat, o mamă 
răzbunătoare, un frate cu o umbră lungă, o mutație stranie. Laolaltă, 
au scris o tragedie. 

În povești, în basmele vechi, mereu există un erou care o salvează 
pe domnița aflată la ananghie. Însă toţi eroii mei au plecat sau au 
murit. Nu vine nimeni după mine. 

Când sosesc santinelele, conduse de însuși Arven, probabil că e deja 
dimineață. Cu zidurile sufocante, prezența sa mă face să-mi fie greu să 
stau în picioare, însă mă ridică ei cu forța. 

— Santinelă Provos, santinelă Viper. 

Cal dă din cap spre santinele atunci când acestea descuie celula. Îl 
ridică în picioare cu brutalitate. Chiar și acum, când Cal se află în fața 
morții, este calm. 

Îi salută pe toți gardienii pe lângă care trecem, adresându-li-se pe 
nume. Drept răspuns, ei îl privesc lung, mânioși ori uluiți, sau chiar 
ambele. Un rege ucigaș n-ar trebui să fie atât de amabil. Soldaţii sunt 
şi mai răi. El vrea să se oprească să-și ia rămas-bun cum se cuvine, dar 
propriii săi oameni îl privesc cu răceală. Iar eu cred că asta îl doare la 
fel de mult ca toate celelalte. După o vreme, rămâne tăcut, pierzându- 
și și ultima fărâmă de voinţă care i-a mai rămas. În timp ce urcăm, 
ieşind din întuneric, zgomotul unei mulțimi crește în intensitate. Slab 
la început, apoi un muget monoton, situat exact deasupra noastră. 
Arena este plină, iar ei sunt gata pentru spectacol. 

Asta a început atunci când am căzut în Grădina Spiralată, un corp 
făcut din scântei, iar acum se sfârșește la Circul Oaselor. Voi pleca sub 
formă de cadavru. 

Publicul arenei, format din argintii cu priviri inexpresive, coboară 
deasupra noastră asemenea unui stol de porumbei. Santinelele mă trag 
după o cortină, pregătindu-mă cu mișcări aspre și mâini dure pentru 
ceea ce va urma. De-abia îi simt, împingându-mă și trăgându-mă, 
vârându-mă într-o versiune mai ieftină a costumului de antrenament. 
Asta se vrea a fi o insultă, făcându-mă să port ceva atât de simplu în 


care să mor, însă aș alege oricând veșmintele aspre în locul 
mătăsurilor delicate. Mă gândesc vag la cameristele mele. Mă machiau 
zilnic; ştiau că aveam ceva de ascuns. Și au murit pentru asta. Acum 
nu mă mai machiază nimeni și nici nu se obosesc să-mi curețe mizeria 
unei nopți petrecute în celulă. Totul face parte din spectacol. Cândva, 
purtam mătăsuri și bijuterii, și zâmbete frumoase, dar asta nu se 
potrivește cu minciuna lui Maven. O fată roșie în zdrențe e mai ușor 
de înțeles pentru ei. Și mai ușor de ucis. 

Când mă trag înapoi, văd că au procedat la fel și în cazul lui Cal. Lui 
nu i-au dat nici medalii, nici armură. Însă are din nou brăţara care 
produce flăcări. Focul arde liniștit, mocnind în interiorul soldatului 
distrus. S-a resemnat cu gândul că va muri, dar nu înainte de a lua pe 
cineva cu el. 

Ne susţinem reciproc privirile, pur și simplu pentru că nu avem 
unde să ne uităm. 

— În ce intrăm? întreabă Cal în cele din urmă, luându-și privirea de 
la mine pentru a-l înfrunta pe Arven. 

Bătrânul, alb ca varul, își priveşte foștii elevi fără nicio urmă de 
remușcare. Oare ce i-au promis în schimbul ajutorului său? Dar deja văd. 
Distincția de pe pieptul lui, coroana făcută din jais, diamant și rubin, 
i-a aparținut cândva lui Cal. Nu mă îndoiesc că i s-au dat și mai multe. 

— Ai fost prinț și general. În înțelepciunea sa, milostivul rege a 
decis că se cuvine să mori în glorie. 

Surâde în timp ce vorbește, dezvelindu-și dinții mici și ascuţiţi. Dinţi 
de șobolan. 

— O moarte bună, pe care n-o merită un trădător. 

— Cât despre fata roșie, farsoarea... 

Îşi îndreaptă privirea fioroasă spre mine, concentrându-se şi mai 
abitir. Greutatea sufocantă a puterii sale ameninţă să mă doboare. 

— Ea nu va avea niciun fel de arme și va muri ca o diavoliță ce este. 

Deschid gura să protestez, dar Arven se uită chiorâș la mine, 
răsuflarea mirosindu-i a otravă. 

— Poruncile regelui. 

Fără arme. Îmi vine să tip. Fără fulgere. Arven nu-mi va da drumul 
până mor. Cuvintele lui Maven îmi răsună în minte. Acum nu mai ești 
nimic. Voi muri ca un nimic. Nu au nevoie să-mi ascundă sângele, dacă 
pot să pretindă că puterile mele erau cumva falsificate. 

Jos, în celule, eram aproape nerăbdătoare să pășesc pe nisip, să-mi 
trimit scânteile în cer și sângele în pământ. Acum, tremur și mă înfior, 
vreau s-o iau la fugă, dar mândria mea nenorocită, singurul lucru care 
mi-a mai rămas, nu-mi permite nici măcar asta. 

Cal mă ia de mână. Și el tremură ca mine, fiindu-i frică să moară. 
Cel puţin el va avea șansa să lupte. 

— Te voi apăra cât timp voi putea, îmi şoptește el. 


Aproape că nu-l aud din pricina tropăitului picioarelor și a bătăilor 
patetice ale inimii mele. 

— N-o merit, murmur drept răspuns, dar, în același timp, îi strâng 
recunoscătoare mâna. 

L-am trădat, i-am distrus viața, și iată cum mă răsplătește el. 

Următoarea încăpere este ultima. Este un pasaj înclinat, care dă spre 
o mică rampă și o poartă din oţel. Printre barele acesteia dansează 
razele soarelui, potopindu-ne împreună cu zgomotul arenei pline. 
Zidurile distorsionează sunetele, transformând ovaţiile și strigătele în 
urletele unui coşmar. Presupun că nu e foarte departe de adevăr. 

Când intrăm, văd că nu suntem singurii care așteaptă să moară. 

— Lucas! 

Un străjer ridică braţul, dar Lucas reușește totuși să arunce o privire 
peste umărul lui. Chipul său e plin de vânătăi și pare mai palid decât 
de obicei, de parcă n-ar fi văzut soarele de câteva zile bune. Probabil 
că asta s-a și întâmplat. 

— Mare. 

Felul în care îmi rostește numele mă face să mă crispez. Și pe el l- 
am trădat, folosindu-l așa cum m-am folosit de Cal, de Julian, de 
colonel, așa cum am încercat să mă folosesc de Maven. 

— Mă întrebam când aveam să te revăd. 

— lartă-mă! 

Am să intru în mormânt scuzându-mă, și tot nu va fi de-ajuns. 

— Mi-au spus că ești cu ai tăi, că ești în siguranţă sau că... 

— Sau ce? mă întreabă tărăgănat. Nu reprezint nimic pentru tine. 
Sunt ceva de care te foloseşti și apoi îl arunci cât colo. 

Acuzaţia mă înjunghie asemenea unui cuţit. 

— Îmi pare rău, dar a trebuit s-o fac. 

— Regina m-a făcut să-mi amintesc. 

M-a făcut. Glasul lui e plin de durere. 

— Nu te scuza, căci nu vorbeşti serios. 

Vreau să-l îmbrăţișez, să-i arăt că nu asta am vrut să se întâmple. 

— Ba da. Lucas, îţi jur! 

— Maiestatea Sa, Maven al Caselor Calore și Merandus, regele 
Nortei, Flacăra Nordului. 

Strigătul răsună în arenă, reverberând până la noi, trecând prin 
poartă. Ovaţiile care îl însoțesc mă fac să mă crispez, iar Lucas se 
înfioară. Sfârşitul lui este aproape. 

— Ai face-o din nou? 

Vorbele lui mă dor. 

— Mi-ai pune din nou viața în pericol pentru prietenii tăi teroriști? 

Aș face-o. Nu o spun cu voce tare, dar Lucas citeşte răspunsul în 
ochii mei. 

— Nu ţi-am divulgat secretul. 


Aceste cuvinte sunt mai rele decât oricare altă insultă pe care ar 
putea să mi-o arunce în față. Faptul că ştiu că el m-a apărat, cu toate 
că n-o meritam, îmi roade sufletul. 

— Însă acum ştiu că nu ești diferită. Nu mai ești, continuă el, 
aproape scuipând cuvintele. Eşti la fel ca toți ceilalți. Lipsită de suflet, 
egoistă, rece — exact ca noi. Te-au învăţat bine. 

Apoi se întoarce cu spatele, privind din nou spre poartă. Nu mai 
vrea să audă niciun cuvânt de la mine. Vreau să mă duc la el, să încerc 
să-i explic, dar sunt oprită de un străjer. Nu mai pot să fac altceva 
decât să stau dreaptă și să-mi aştept sfârșitul. 

— Cetăţenii mei. 

Vocea lui Maven se infiltrează prin poartă, odată cu lumina 
soarelui. Seamănă cu a tatălui său, cu a lui Cal, dar există ceva mai 
strident în glasul său. Are numai șaptesprezece ani și e deja un monstru. 

— Poporul meu, copiii mei. 

Cal, alături de mine, râde batjocoritor. Dar în arenă se lasă o liniște 
mormântală, stăruitoare. Îi ţine în palmă. 

— Unii ar numi asta cruzime, continuă Maven. 

Nu mă îndoiesc că a memorat un discurs emoționant, scris probabil 
de scorpia aia de maică-sa. 

— Nici bine nu s-a răcit trupul tatălui meu, nici bine nu a fost 
curățat sângele lui de pe podea, că m-am văzut obligat să-i iau locul, 
să-mi încep domnia într-o astfel de împrejurare violentă. De zece ani 
nu i-am mai executat pe ai noștri și mă doare să reîncep această 
tradiție îngrozitoare. Însă, pentru tatăl meu, pentru coroana mea, 
pentru voi, trebuie. Sunt tânăr dar nu sunt slab. Asemenea crime, 
asemenea fapte diabolice vor fi pedepsite. 

Sus, deasupra noastră, se aud strigăte care incită la moarte. 

— Lucas din Casa Samos, pentru infracțiuni împotriva coroanei, 
pentru coalizare cu organizaţia secretă cunoscută drept Garda 
Stacojie, te declar vinovat. Te condamn la moarte. Predă-te execuţiei. 

Şi atunci Lucas urcă mica rampă și se îndreaptă spre propriul sfârșit. 
Nu-mi aruncă nici măcar o privire. Nu că aș merita vreuna. El moare, 
nu numai pentru ceea ce am făcut noi din el, ci şi pentru ceea ce sunt 
eu. Ca și ceilalți, el ştia că era ceva bizar în legătură cu mine. Şi, 
precum ceilalți, va muri. Când dispare pe poarta îndepărtată, sunt 
nevoită să mă întorc și să nu-mi iau privirea de la perete. 
Împușcăturile sunt greu de ignorat. Mulțimea urlă, încântată de 
manifestarea violentă. 

Lucas este doar începutul, primul act. Noi reprezentăm spectacolul. 

— Înaintaţi! ne poruncește Arven, îmboldindu-ne. 

Ne urmează în clipa în care începem să urcăm rampa. 

Nu pot să-i dau drumul lui Cal; dacă mă împiedic? Toţi mușchii îi 
sunt încordaţi, fiind gata pentru lupta vieţii sale. Încerc să ajung la 


fulgerele mele într-o ultimă tentativă, dar nu iese nimic. În mine n-a 
mai rămas nici măcar o fărâmă de energie. Mi-a fost luată de Arven... 
şi de Maven. 

Văd prin poartă cum este târât trupul lui Lucas, lăsând o dâră de 
sângeargintiu pe nisip. Mă trece un val de greață și sunt nevoită să-mi 
mușc buza. 

Cu un scârțâit, poarta de oţel se cutremură și se ridică. Lumina 
soarelui mă orbește pentru o secundă și mă face să mă opresc în loc, 
însă Cal mă trage mai departe în arenă. 

Nisipul alb, fin ca pulberea, îmi alunecă sub tălpi. Când ochii mei se 
deprind cu lumina, aproape uit să mai respir. Arena este enormă, o 
gură largă, cenușie, din oțel și zidărie din piatră, plină ochi cu mii de 
chipuri supărate. Toţi se holbează în jos, la noi, într-o tăcere 
apăsătoare, iar ura lor îmi pătrunde prin piele. Nu văd deloc roșii, dar 
nici nu mă aşteptam. Asta e ceea ce argintiii numesc distracţie — o altă 
piesă de teatru la care să râdă și pe care să n-o împartă cu roșiii. 

Arena e plină de monitoare care îmi reflectă chipul. Desigur, 
probabil că ei înregistrează evenimentul, pentru a-l difuza în toată 
ţara. Pentru a arăta lumii o altă roşie adusă atât de jos. Când mă văd 
îmi piere tot avântul; arăt ca atunci când locuiam în Pilonii: păr 
încâlcit, haine simple şi pete de murdărie pe față. Tenul mi se 
îmbujorează de la sângele pe care am încercat atât de mult timp să-l 
ascund. Dacă nu m-ar aștepta moartea, probabil că aș surâde. 

Spre surprinderea mea, ecranele pâlpâie, trecând de la imaginea 
noastră la ceva ușor încețoșat — înregistrări ale tuturor camerelor de 
supraveghere, ale tuturor ochilor electrici. Respirând precipitat, îmi 
dau seama exact cât de departe a mers planul lui Maven. 

Ecranele redau toate secretele. Cum plec pe furiș din Reședință 
împreună cu Cal, cum dansăm împreună, conversațiile noastre șoptite, 
sărutul nostru. Și, apoi, uciderea regelui, în toată splendoarea ei 
îngrozitoare. Luate laolaltă ca un întreg, nu e greu de crezut povestea 
lui Maven. Toate se leagă, povestea diavoliței roșii care a sedus un 
prinț, care l-a făcut să ucidă un rege. Mulțimea icnește și murmură, 
înghițind minciuna perfectă. Chiar și părinții mei ar fi avut de furcă să 
nege așa ceva. 

— Mare Molly Barrow. 

Vocea lui Maven bubuie din spatele meu, iar noi ne întoarcem 
pentru a-l vedea pe neghiobul în straie regești zgâindu-se la noi. Loja 
sa dă pe din afară de steaguri în nuanţe de negru și roșu, plină până la 
refuz de domni și doamne pe care îi recunosc. Cu toţii sunt îmbrăcați 
în negru, uitând de culorile caselor lor, în onoarea unui rege ucis. 
Sonya, Elane și toți ceilalți copii din Înaltele Case se uită la mine cu 
dezgust. Lordul Samos stă în stânga lui Maven, iar regina, în dreapta 
sa. Elara se ascunde după un voal de doliu, probabil pentru a-și masca 


zâmbetul drăcesc. Mă aştept ca Evangeline să dea târcoale pe acolo, 
mulțumită să se mărite cu următorul rege. La urma urmelor, ea n-a 
vrut decât coroana. Dar n-o văd pe nicăieri. Maven arată ca o fantomă 
întunecată, pielea lui palidă contrastând puternic cu luciul negru al 
armurii. Poartă chiar și sabia cu care l-au ucis pe rege, iar coroana 
tatălui său se odihneşte pe fruntea lui, strălucind în lumina soarelui. 

— A existat o vreme când credeam că erai Mareena Titanos, o altă 
supusă a regatului meu. Cu ajutorul frăţiei tale roșii, ne-ai indus în 
eroare cu trucuri tehnologice și şiretlicuri, infiltrându-te în familia 
mea. 

Trucuri tehnologice. Ecranele mă arată în Grădina Spiralată, în timp 
ce arunc raze de electricitate. În înregistrări totul pare nenatural. 

— Ţi-am oferit educaţie, statut, putere, forță -— ba chiar și iubirea 
noastră. Pentru asta, tu ne-ai răsplătit cu trădare, folosindu-te de 
înșelătoria ta pentru a-l întoarce pe fratele meu împotriva sângelui 
său. Acum știm că ești membră a înfrântei Gărzi Stacojii și că ești 
direct răspunzătoare pentru pierderea a nenumărate vieți. 

Imaginea pâlpâie, prezentând noaptea de la Atacul Soarelui, cu sala 
de bal plină de sânge și de morți. Steagul lui Farley, acea zdreanță 
roşie cu soarele rupt în două, iese în evidență pe fundalul haosului. 

— Împreună cu fratele meu, prințul Tiberias al VII-lea al Caselor 
Calore și Jacos, ești acuzată de multe delicte violente și infame 
împotriva coroanei, care includ înșelătorie, trădare, terorism și crimă. 

Mâinile tale nu sunt mai curate decât ale mele, Maven. 

— L-ai ucis pe rege, pe tatăl meu, vrăjindu-l pe fiul lui să comită 
fapta. Eşti o diavoliță roșie — își mută privirea spre Cal, acum aproape 
scăpărând de furie —, iar tu eşti un om slab. Un trădător față de 
coroana ta, de neamul tău și de drapelul tău. 

Moartea regelui este reluată pe monitoare, consolidând cuvintele lui 
Maven. 

— Vă declar pe amândoi vinovaţi de crimele voastre. Predați-vă 
execuţiei. 

Urletul mulțimii se propagă în arenă; seamănă cu guițatul unor 
porci însetați de sânge. 

Ecranele video ne prezintă din nou pe mine și pe Cal, așteptând ca 
noi să plângem sau să implorăm pentru vieţile noastre. Niciunul din 
noi nu dă înapoi. Nu vor avea parte de așa ceva. 

Maven priveşte lung peste marginea lojii sale, așteptând ca unul 
dintre noi să cedeze. 

În loc de asta, Cal salută cu două degete la frunte. Reacţia lui Maven 
îmi oferă mai multă satisfacție decât dacă i-ar fi tras un pumn în faţă. 
Dezamăgit, regele dă înapoi. Își ia privirea de la noi, uitându-se spre 
capătul îndepărtat al arenei. Când mă întorc, mă aștept să-i văd pe 
pistolarii care l-au omorât pe Lucas, însă mă întâmpină o altfel de 


priveliște. 

Nu știu de unde au apărut sau când, dar cinci siluete răsar din praf. 

— Nu-i chiar așa de rău, murmur eu, strângându-l de mână pe Cal. 

El e soldat, luptător. Cinci la unu ar putea fi echilibrat pentru el. 

Însă Cal se încruntă, fiind atent la călăii noştri. Aceștia se apropie și 
simt că mă cuprinde frica. Le cunosc numele și puterile. Cu toții 
emană o forță supraomenească, îmbrăcați în armurile și costumele lor 
de război. 

Un oțelit Rhambos care să mă sfâșie în bucăţi, fiul Haven, care va 
dispărea și mă va strangula aidoma unei fantome, și însuși lordul Osamos, 
care să stingă focul lui Cal. Și Arven, îmi amintesc eu, care stă la poartă, 
fără să-și ia ochii de pe mine. 

Nu-i uita pe ceilalți doi. Magnetronii. 

E aproape poetic, zău așa. În armură asortată, cu căutări mânioase 
pe măsură, Evangeline și Ptolemus ne privesc, având mâinile pline de 
cuțite cu lame lungi și neiertătoare. 

Undeva în mintea mea simt ticăitul unui ceas care numără invers. 
Nu ne-a mai rămas prea mult timp. 

Deasupra noastră, Maven poruncește: 

— Omorâţi-i! 


DOUĂZECI ŞI OPT 


Cu o bubuitură, deasupra noastră se creează o uriașă boltă purpurie 
din sticlă groasă, precum cea din Grădina Spiralată. Nu pentru a ne 
apăra, ci pentru a proteja mulțimea. Scântei electrice traversează 
tavanul monstruos, ca o sfidare. Fără Arven, fulgerul ar fi al meu și aş 
putea să lupt. Aș putea arăta lumii cine sunt. Dar asta nu e cu putinţă. 

Cal se transformă, întinzând brațul. Aerul tremură în jurul lui, 
distorsionat de undele de căldură care se rostogolesc din corpul său. 
Cal se întoarce spre ceilalți, protejându-mă. 

— Rămâi în spatele meu cât de mult poţi, îmi spune, lăsând căldura 
lui să mă împingă înapoi. 

Brățara scapără scântei şi focul pârâie între degetele lui, ridicându-i- 
se pe brațe. Cămașa lui are o țesătură specială, care o împiedică să 
ardă, astfel că materialul nu fumegă. 

— Când ei vor sparge zidul, va trebui să fugi. Evangeline este cea 
mai slabă, dar oțelitul este lent. Îl poţi întrece. Vor încerca să o 
lungească, pentru a face spectacol. 

Apoi adaugă încet: 

— Nu ne vor lăsa să murim repede. 

— Dar cu tine cum rămâne? Osanos va... 

Călăii înaintează cu pași siguri, asemenea lupilor care hăituiesc 
prada. Se împrăștie în centrul arenei, cu toţii gata să avanseze. 
Undeva, metalul hârșâie și o parte din arenă alunecă, lăsând să se 
vadă o baltă de apă care clipocește la picioarele lordului Osanos. 
Acesta zâmbește, trăgând apa spre el într-un scut amenințător. Îmi 
amintesc de fiica lui, Tirana, care s-a duelat cu Maven la antrenament. 
Ea l-a distrus. 

În jur, mulţimea ovaţionează. Ptolemus urlă alături de ei, lăsând ca 
firea sa vestită să preia controlul. Izbește în armura sa, făcând-o să 
sune ca un clopot. Alături de el, Evangeline își răsucește cuţitele, 
trecându-le peste încheieturile degetelor ei, zâmbind. 

— Asta n-o să fie ca altădată, fețișoară roșie, jubilează ea. Acum 
niciun truc nu te va mai putea salva. 

Trucuri. Evangeline îmi cunoaşte puterile mai bine decât oricine; ea 
ştie că nu erau trucuri. Dar ea crede. Ignoră adevărul pentru ceva mai 
lesne de înţeles. 

Băiatul Haven, Stralian, zâmbește ca pentru sine. Aidoma surorii lui, 
Elane, el e o umbră. Când dispare în lumina strălucitoare a soarelui, 
Cal se mișcă mai repede decât aş fi crezut că e cu putință, rotind 
braţul sub forma unui arc amplu, de parcă ar aplica o lovitură. 

Cu un vuiet puternic, din braţul lui ţâșnește un perete de foc, care 
arde nisipul și ne separă de ei. Însă focul este surprinzător de slab. 


Nisipul de-abia va arde. 

Nu mă pot abţine să nu-l privesc pe Maven, care continuă să se uite 
la mine cu acel zâmbet strâmb și nesuferit. Nu numai că mi-a luat 
puterile, dar îl limitează și pe Cal cât de mult poate. 

— Ticălosule! îl înjur eu în șoaptă. Nisipul... 

— Știu, zice Cal, fluturând din mâini pentru a aprinde și mai multe 
porțiuni de teren. 

Drept în față, linia de flăcări se separă preţ de o secundă, după care 
se aude un strigăt de durere. De cealaltă parte a focului își face 
apariția Stralian, care își stinge flăcările de pe braţe. Osanos îl udă cu 
un gest leneș, stingând focul cu un val de apă. Apoi își întoarce ochii 
albaștri şi înspăimântători spre noi, spre zidul lui Cal și, cu o singură 
mișcare, aruncă apă peste focul slab. Apa sâsâie și împroașcă, 
clocotind instantaneu sub forma unor nori de aburi. Prins în capcană 
de bolta de sticlă, aburul se împrăștie în arenă, înveșmântându-ne 
într-o ceață albă, fantomatică. Aceasta se rotește și se învârtejeşte, 
împresurându-ne într-o lume albă, în care toate umbrele ar putea 
reprezenta sfârșitul nostru. 

— Fii pregătită! strigă Cal, întinzând o mână după mine, dar 
Ptolemus ţâșnește dintre aburi într-un muget de carne și oțel. 

Îl lovește pe Cal din plin, doborându-l la pământ, dar Cal nu rămâne 
acolo suficient ca Ptolemus să-l înjunghie. Lamele cuţitelor lui pătrund 
în pământ la câteva secunde după ce Cal face o săritură și își pune 
mâinile pe armura lui Ptolemus. Oţelul se topește sub atingerea sa, 
atrăgând un țipăt din partea războinicului. Eu nu pot decât să o iau la 
fugă, în timp ce Cal încearcă să prăjească un om în propria-i armură. 

— Ptolemus, nu vreau să te omor! strigă Cal printre urletele de 
durere. 

Toate cuţitele, toate așchiile de metal pe care le ridică Ptolemus 
pentru a-l înjunghia se topesc din pricina căldurii intense. 

— Nu vreau să fac asta. 

Trei lame scânteietoare despică aburul. Prea iute pentru a le topi la 
înălțime. Acestea îl lovesc pe Cal în spate, înțepându-l prin cămașă, 
înainte de a se topi. El ţipă de durere, pierzându-și pentru o clipă 
concentrarea, în timp ce trei pete de sângeargintiu îi pătează cămașa. 
Cuţitele erau prea mici pentru a face tăieturi adânci, dar, chiar și-așa, 
îi reduc puterile. Ptolemus își încearcă norocul și, cât ai clipi din ochi, 
cuţitele sale se întrepătrund, devenind o spadă monstruoasă. 
Războinicul șfichiuiește cu spada, intenționând să-l despice pe Cal în 
două, dar acesta se ferește la timp, alegându-se cu o zgârietură peste 
abdomen. 

E încă în viaţă. Dar nu pentru mult timp. 

Evangeline apare prin aburi, rotind cuţitele cu o viteză ameţitoare, 
într-o demonstraţie scânteietoare. Cal se apleacă și le evită, aruncând 


rafale de foc pentru a o da la o parte. Se duelează cu amândoi, 
atacându-i într-un ritm nebunesc, care îi permite să-i țină la distanță 
pe cei doi magnetroni, în pofida rezistenţei și puterii lor. Însă, cu 
fiecare secundă care trece, sângele pătează veșmintele din pricina 
rănilor tot mai numeroase. Arma lui Ptolemus se schimbă din spadă în 
topor și apoi într-un bici din metal, subțire ca o lamă, în vreme ce 
stelele zimțate ale lui Evangeline continuă să-l muște. Îl sleiesc de 
puteri. Încet, dar sigur. 

Fulgerele mele, gândesc eu cu jale, uitându-mă înapoi spre Arven. El 
e încă acolo, o prezenţă întunecată care mă bântuie. La brâu îi atârnă 
o armă; nici măcar nu pot să încerc să lupt cu el. Nu pot face nimic. 

Când o bucată mare de beton zboară din aburi, îndreptându-se 
direct spre mine, de-abia am timp să mă feresc. Se zdrobeşte de 
nisipul unde stăteam cu câteva secunde în urmă, dar, înainte să am 
timp să gândesc, o altă bucată apare vâjâind prin aer. Din cer plouă cu 
beton peste mine. Aidoma lui Cal, îmi găsesc ritmul, fugind prin nisip 
ca un şobolan, până când sunt oprită brusc. 

O mână. O mână invizibilă. 

Stralian își întețeşte strânsoarea pe gâtul meu, sufocându-mă. Îi aud 
respirația în urechea mea, cu toate că nu-l văd. 

— Roşie şi moartă, mârâie el, strângând tot mai tare. 

Îmi balansez braţele, înfigând un cot în ceea ce presupun că ar fi 
coastele lui, dar el se ţine tare. Nu pot să respir și puncte negre îmi 
întunecă vederea, amenințând să se întindă, dar continui să lupt. Prin 
ceață văd un oțelit Rhambos dând târcoale, cu ochii fixați asupra mea. 
Mă va face fărâme. 

Cal continuă să lupte cu frații Samos, străduindu-se din răsputeri să 
nu fie înjunghiat. Nu pot să ţip după el nici dacă aș vrea, dar, cumva, 
el reuşeşte să arunce un glob de foc în direcția mea. Rhambos e nevoit 
să sară înapoi, poticnindu-se pe picioarele sale masive, dându-mi 
astfel câteva secunde în plus. Icnind, înecându-mă, îmi înfig unghiile 
îndărăt, în căutarea unui cap pe care nu-l pot vedea. E un miracol 
atunci când îi pipăi faţa şi apoi ochii. Cu un țipăt, îmi vâr degetele 
mari în găvanele ochilor lui, orbindu-l. Stralian rage, dându-mi 
drumul. Cade în genunchi și se arată din nou. Din ochi îi picură 
sângeargintiu, de parcă ar fi lacrimi de argint. 

— Tu trebuia să fii al meu! strigă o voce, şi mă întorc s-o văd pe 
Evangeline stând deasupra lui Cal, cu lama ridicată. 

Ptolemus l-a pus pe Cal la pământ într-o luptă corp la corp și se 
rostogolesc prin nisip, în timp ce Evangeline stă agăţată de ei şi înfige 
cuțite în pământul din jurul lui Cal. 

— Al meu! 

Să mă lansez cu capul înainte într-un magnetron s-ar putea să nu fie 
o idee prea bună, însă aflu asta când e prea târziu. Cădem împreună și 


îmi zgârii faţa de armura ei. Mă doare, mă ustură și sângerează; sânge 
roşu sub privirile tuturor. Cu toate că nu văd monitoarele, știu că 
imaginea sângelui meu este difuzată în toată ţara. 

Evangeline scoate un țipăt strident şi mă atacă, rotind lamele ca o 
maşinărie. În spatele nostru, Cal se luptă să se ridice în picioare, 
îndepărtându-l pe Ptolemus cu o rafală de foc. Magnetronul se 
ciocnește de sora lui, trântind-o cu câteva secunde înainte să fiu 
hăcuită de cuţitele ei. 

— Fereşte-te! strigă Cal, aruncându-mă în nisip, în timp ce încă o 
bucată de beton zboară deasupra noastră, zdrobindu-se de zid. 

Nu putem continua așa. 

— Am o idee. 

Cal scuipă în nisip și am impresia că văd câţiva dinți amestecați în 
sânge. 

— Bine, fiindcă eu le-am terminat acum cinci minute. 

Încă un bloc de beton sosește în zbor, iar noi sărim la țanc. 
Evangeline și Ptolemus se întorc dușmănoși, izolându-l pe Cal într-un 
dans haotic de cuțite și șrapnele. Puterile lor zguduie arena din jurul 
nostru, adunând și mai mult metal din adâncuri și forțându-l pe Cal să 
aibă grijă să nu-și piardă echilibrul. Fragmente de ţevi și de cabluri 
răsar din nisip, creând un șir de obstacole din metal. 

Unul îl străpunge pe Stralian, care stă în genunchi și continuă să 
plângă după ochii săi. Ţeava trece drept prin el, ieșindu-i prin gură și 
curmându-i pentru totdeauna ţipetele. Aud mulțimea din arenă ţipând 
și gemând la vederea acestei scene. În pofida violenței lor înnăscute, 
în pofida puterilor pe care le posedă, ei rămân niște lași. 

Calc apăsat pe nisip în timp ce îi dau târcoale lui Rhambos, 
provocându-l să mă atace. Cal are dreptate, sunt mai iute, şi cu toate că 
este un munte de mușchi, Rhambos se împiedică în propriile-i picioare 
în încercarea de a mă prinde. Smulge ţevile rupte din pământ, 
aruncându-le spre mine ca pe niște sulițe, însă e ușor să mă feresc, iar 
el urlă de frustrare. Sunt roșie, sunt un nimic și încă te pot face să cazi. 

Sunetul apei curgătoare mă aduce înapoi, făcându-mă să-mi 
amintesc de cel de-al cincilea călău. Acvaticul. 

Mă întorc la timp pentru a-l vedea pe lordul Osanos dând aburul 
deoparte ca pe o perdea, eliberând podeaua arenei. Iar la zece metri 
distanță, continuând să se dueleze cu tărie, se află Cal, care îi izbește 
pe magnetroni cu rafale de fum şi foc. Însă, pe măsură ce Osanos 
înaintează, târând apa în urma lui ca pe o mantie învârtejită, flăcările 
lui Cal dau îndărăt. Acesta este sfârșitul spectacolului. 

— Cal! strig eu. 

Dar nu pot face nimic pentru el. Nimic. 

O altă ţeavă trece pe lângă pieptul meu, atât de aproape, încât simt 
înțepătura rece, atât de aproape, încât mă face să mă răsucesc și să 


cad. Poarta e la doar câţiva metri de mine, cu Arven, care stă tot 
acolo, pe jumătate ascuns de întuneric. 

Cal trimite o pală de foc spre Osanos, dar el o înăbușă imediat. Din 
încleştarea focului cu apa se ridică aburi șuierători, dar apa câștigă. 

Rhambos înaintează, împingându-mă înapoi spre poartă. Sunt 
încolțită. L-am lăsat să mă încolțească. Bolovani și metal se sparg de 
zidul din spatele meu, destul cât să-mi zguduie oasele. Fulger, ţipă 
mintea mea. FULGER. 

Dar nu iese nimic. Mă simt doar sufocată de amorțeala întunecată a 
simțurilor. 

Peste tot în jurul nostru, oamenii intuiesc că sfârșitul se apropie și se 
ridică în picioare. Îl aud pe Maven deasupra mea, ovaţionând laolaltă 
cu ceilalți. 

— Terminaţi-i! strigă el. 

Încă mă surprinde să aud asemenea răutate în vocea lui. Dar, când 
îmi ridic ochii și ne încrucișăm privirile prin scut și prin aburi, nu 
există nimic altceva decât mânie, furie și răutate. 

Rhambos ochește, ţinând în mână o ţeavă lungă și zimțată. Moartea 
a sosit cu adevărat. 

Peste larmă aud un răcnet de triumf: Ptolemus. El și Evangeline se 
îndepărtează de lângă o sferă de apă învolburată și de silueta neclară 
din interiorul acesteia. Cal. Apa clocotește, iar trupul lui se opintește 
în încercarea de a se elibera, însă e inutil. O să se înece. 

În spatele meu, aproape de urechea mea, Arven râde ca pentru sine: 

— Cine este în avantaj? întreabă el pe un ton batjocoritor, repetând 
cuvintele de la antrenament. 

Mușşchii îmi sunt încordați și mă dor, implorând ca totul să se 
sfârșească. Nu vreau decât să zac, să recunosc înfrângerea, să mor. M- 
au făcut mincinoasă, trișoare și au avut dreptate. 

Mai am în mânecă încă un as. 

Rhambos ochește, înfigându-și tălpile în nisip, iar eu știu ce trebuie 
să fac. Aruncă sulița cu o asemenea forță, încât ai senzaţia că aceasta 
arde aerul. Mă arunc pe nisip. 

Un lipăit îngrețoșător îmi spune că planul meu a funcționat. Vuietul 
electricităţii care prinde iarăși viață îmi spune că s-ar putea să am 
sorți de izbândă. 

În spatele meu, Arven se prăbușește străpuns de țeavă. 

— Eu am avantajul, îi spun cadavrului său. 

Când mă ridic din nou în picioare, tunetul și fulgerul, și scânteile, și 
șocul, și tot ceea ce pot să controlez izbucnesc cu forță din trupul meu. 
Mulțimea urlă speriată, mai ales Maven. 

— Omorâţi-o! OMORAŢI-O! zbiară el, gesticulând spre mine. 
ÎMPUȘCAŢI-O! 

Gloanţele se înfig în boltă, scânteind și spulberându-se la contactul 


cu scutul electric, însă acesta rezistă. Trebuia să îi protejeze, dar este 
electric, este un fulger, este al meu, iar acum scutul mă protejează pe 
mine. 

Mulțimea icnește, nevenindu-i să creadă. Din răni îmi picură sânge 
roşu, iar fulgerul tremură în pielea mea, arătându-le tuturor ce sunt. 
Deasupra capetelor, monitoarele se întunecă. Dar am fost văzută. Nu 
au cum să împiedice ceea ce deja se întâmplă. 

Rhambos face un pas șovăielnic înapoi, ținându-și respirația. Nu-i 
dau șansa de a mai face încă unul. 

Argintie și roșie, mai puternică decât ambele. 

Fulgerul îl lovește din plin, clocotindu-i sângele, prăjindu-i nervii, 
până ce se prăbuşeşte ca un morman de carne spasmodică. 

Osanos cade următorul, în timp ce scânteile mele îl acoperă ca o 
ploaie. Sfera lichidă cade și se sparge, iar Cal se prăbușește pe nisip, 
scuipând apă și tușind fără încetare. 

În ciuda țepuşelor zimțate din metal care ies prin nisip și încearcă să 
mă străpungă, o iau la fugă, ferindu-mă și sărind peste toate 
obstacolele. M-au antrenat pentru asta. Vina nu-mi aparține. Și-au făcut-o 
cu mâna lor. 

Evangeline flutură din mână, trimițând o bârnă de oţel spre capul 
meu. Mă strecor pe sub ea, atingând ușor pământul cu genunchii, 
înainte de a mă apropia de ea, cu mănunchiuri de fulgere ca niște 
pumnale în mâini. 

Ea formează o spadă din metalul învârtejit, făurind un cuţit. 
Fulgerul meu se frânge de acesta, lovind fierul, însă ea continuă să se 
dueleze cu mine. Metalul se transformă și se împrăștie peste tot în jur, 
încercând să se lupte cu mine. Până și păianjenii ei se întorc pentru a 
mă sfâșia, dar nu sunt îndeajuns. Ea nu este îndeajuns. 

Încă o explozie de fulgere îi smulge armele din mâini și o pune la 
pământ; se târăște de-a bușilea, încercând să scape de mânia mea. 

— Nu-i un truc, gâfâie ea, luată prin surprindere. 

Îmi priveşte mâinile în timp ce dă înapoi, fragmente de metal 
plutind între noi ca un scut format în pripă. 

Simt gust de sânge roşu în gură, aspru și metalic și ciudat de 
minunat. Îl scuip ca să-l vadă toți. Deasupra, cerul albastru se 
întunecă. Se adună nori, grei și plini de ploaie. Vine furtuna. 

— Ai spus că, dacă îţi voi ieși în cale, mă vei omori. 

E foarte plăcut să-i arunc vorbele înapoi în față. 

— Acum ai ocazia. 

Pieptul i se ridică și coboară cu fiecare respirație. E obosită. E 
rănită. Și oţelul dindărătul ochilor aproape că a dispărut, făcând loc 
fricii. 

Evangeline se aruncă spre mine, însă degeaba mă grăbesc să-i parez 
atacul. În loc să mă lovească, fuge. Fuge de mine, sprintând spre cea 


mai apropiată poartă pe care o poate găsi. Tropăi și eu după ea, 
alergând pentru a o prinde, dar răcnetul de frustrare al lui Cal mă 
oprește din alergarea mea. 

Osanos e din nou în picioare, duelându-se cu o forță reînnoită, în 
timp ce Ptolemus țopăie în jurul lor, căutând o breșă. Cal nu e de 
niciun folos împotriva acvaticilor, nu cu focul lui. Îmi amintesc cât de 
ușor a fost Maven înfrânt la antrenament. 

Mâna mi se strânge în jurul încheieturii acvaticului, transmițându-i 
şocuri prin piele, forțându-l să-şi îndrepte furia asupra mea. Simt apa 
ca pe un ciocan care mă trântește în nisip. Lovește cu putere, iar și iar, 
împiedicându-mă să respir. Pentru prima dată de când am intrat în 
arenă, mâna rece a fricii se încleștează în jurul inimii mele. Acum, că 
avem o şansă să învingem, să trăim, mi-e tare frică să nu pierdem. 
Plămânii mei ţipă după aer și nu mă pot abține să nu casc gura, lăsând 
apa să mă înece. Ustură ca focul, ca moartea. 

Sunt străbătută de cea mai neînsemnată scânteie, dar e suficientă 
pentru a transmite șocul prin apă și prin Osanos. Acesta scâncește, 
sărind înapoi, suficient cât să-mi permită să mă eliberez și să alunec 
prin nisipul ud. Aerul îmi întăreşte plămânii, respir cu icnete, dar nu 
am timp să mă bucur. Osanos se aruncă din nou asupra mea; de data 
asta, mă strânge cu mâinile de gât, ţinându-mă sub piciorul învolburat 
al apei. 

Dar sunt pregătită pentru el. Neghiobul e îndeajuns de necugetat cât 
să mă atingă, să-şi lipească pielea de a mea. Când slobozesc fulgerul, 
transmițând unda de șoc prin carne și apă, el șuieră asemenea unui 
ceainic care dă în clocot și se prăbușește pe spate. În timp ce apa 
curge mai departe, infiltrându-se în nisip, știu că e mort de-a binelea. 

Când mă ridic, udă leoarcă, tremurând din pricina adrenalinei, a 
fricii, a forţei, privirea mi se îndreaptă către Cal. E învinețţit și plin de 
tăieturi, sângerează peste tot, dar braţele îi vuiesc cu un foc roșu 
strălucitor, iar Ptolemus se face mic la picioarele lui. Ridică mâinile 
învins, implorând milă. 

— Omoară-l, Cal! mârâi eu, așteptând să-l văd plin de sânge. 

Deasupra noastră, scutul de fulger pulsează iar, alimentat de furia 
mea. Ce bine era dacă ar fi fost Evangeline în locul lui! Ce bine era 
dacă aş fi putut s-o fac eu însămi! 

— A încercat să ne omoare. Ucide-l! 

Cal nu face nicio mișcare, respirând cu dificultate printre dinți. 
Arată atât de vlăguit, nerăbdător să se răzbune, mistuit de fiorul 
bătăliei, dar, în același timp, redevine bărbatul calm și gânditor care 
era cândva. Bărbatul care nu mai poate fi. 

Însă firea unui bărbat nu e atât de uşor de schimbat. Face un pas 
înapoi și flăcările îi pălesc. 

— Nu-l omor. 


Se aşterne tăcerea, o schimbare bine-venită după ovaţiile și urletele 
mulțimii care ne voia morți cu câteva clipe în urmă. Dar, când ridic 
ochii, îmi dau seama că oamenii nu ne privesc. Nu văd mila lui Cal 
sau puterea mea. Nici măcar nu mai sunt prezenți. Marea arenă a fost 
golită, înlăturând toți martorii victoriei noastre. Regele i-a trimis 
departe, pentru a ascunde adevărul a ceea ce noi am făcut, astfel încât 
el să-l poată înlocui cu minciunile sale. 

Din loja sa, Maven începe să aplaude. 

— Bravo, strigă el, ducându-se spre marginea arenei. 

Ne studiază prin scut, flancat de maică-sa. 

Sunetul doare mai mult decât orice cuţit, făcându-mă să mă trag 
înapoi de frică. Reverberează în structura goală, până ce e acoperit de 
bocancii care tropăie și se apropie în pas alergător. 

Agenţi de securitate, santinele și soldaţi, cu toţii năvălesc pe nisip, 
dând buzna din toate părțile. Sunt sute, mii, prea mulți oameni cu 
care să ne luptăm. Prea mulți oameni de care să fugim. Am câștigat 
bătălia, dar am pierdut războiul. 

Ptolemus se îndepărtează de noi, dispărând în mulțimea de soldați. 
Acum suntem singuri într-un cerc care se închide într-un ritm 
constant, în care nu a mai rămas nimeni și nimic. 

Nu este cinstit. Am câștigat. Le-am demonstrat. Nu este cinstit. Vreau să 
urlu, să transmit unde de şoc și furie și foc, dar mai întâi mă vor 
atinge gloanțele. Lacrimi fierbinți de mânie mi se adună în ochi, dar 
nu voi plânge. Nu în aceste ultime clipe. 

— Îmi pare rău că ţi-am făcut asta, îi șoptesc lui Cal. 

Indiferent de părerea pe care o am despre convingerile sale, el este 
cel care pierde cu adevărat aici. Eu cunoşteam riscurile, însă el era 
doar un pion, împărțit între atâţia alții care joacă un joc invizibil. 

Cal își încleștează maxilarele, răsucindu-se și întorcându-se, ca și 
cum ar căuta o ieşire din situația asta. Nu mă aştept să mă ierte și nici 
măcar nu o merit. Dar mâinile sale le cuprind pe ale mele, ţinându-se 
de ultima persoană care a rămas de partea sa. 

Încet, începe să fredoneze. Recunosc melodia ca fiind acel cântec 
trist în timpul căruia ne-am sărutat într-o încăpere scăldată în lumina 
lunii. 

Deasupra, în nori, bubuie tunetele, amenințând să izbucnească. 
Picăturile de ploaie bat ritmic în bolta de deasupra noastră, care se 
zguduie și face ca ploaia să sfârâie. Însă apa curge necontenit. Până și 
cerul plânge pentru pierderea noastră. 

La marginea lojii sale, Maven ne privește lung. Scutul strălucitor îi 
deformează chipul, făcându-l să arate ca monstrul care este de fapt. 
Apa îi şiroieşte pe nas, dar el nu bagă de seamă. Flara îi șopteşte ceva 
la ureche și el tresare, adus înapoi la realitate. 

— La revedere, fetițo cu fulgerele! 


Când Maven ridică mâna, am impresia că tremură. 

Ca o fetiță ce sunt, închid ochii strâns, așteptându-mă să simt 
durerea năucitoare a o sută de gloanțe care mă sfâșie. Gândurile mi se 
întorc la zilele de mult trecute. La Kilorn, la părinţii mei, la frații mei, 
la sora mea. Oare am să-i revăd curând? Inima îmi spune că da. Fi mă 
aşteaptă, undeva, cumva. Și, așa cum am procedat în acea zi în 
Grădina Spiralată, când am crezut că eu cad pradă morții, simt 
acceptarea rece. Voi muri. Simt cum viața mă părăsește, dar nu mă 
opun. 

Furtuna de deasupra noastră explodează cu un răpăit asurzitor de 
tunete, atât de puternice, încât clatină aerul. Pământul trepidează sub 
picioarele mele și, chiar și în dosul pleoapelor închise, văd o fulgerare 
orbitoare de lumină. Purpurie și albă, şi puternică, cel mai puternic 
lucru pe care l-am văzut vreodată. Mă întreb ce se va întâmpla dacă 
mă va lovi. Voi muri sau voi supraviețui? Mă va făuri sub forma unei 
săbii, pentru a mă transforma în ceva teribil, tăios şi nou? 

Nu aflu asta deocamdată. 

Cal mă înșfacă de umeri, ferindu-ne pe amândoi din calea unui 
fulger imens care despică cerul. Acesta sparge scutul, trimițând cioburi 
purpurii peste noi asemenea unei ninsori. Sfârâie din nou pe pielea 
mea; e o senzație încântătoare, un puls înviorător de putere ce mă 
aduce înapoi la viață. 

Pretutindeni în jurul nostru, oamenii înarmați se fac mici, se feresc 
sau o iau la goană, încercând să scape de furtuna strălucitoare. Cal 
încearcă să mă tragă, dar eu cu greu mai conștientizez prezenţa lui. În 
schimb, puterile mi se zbuciumă odată cu furtuna, simțind-o cum se 
agită deasupra mea. Furtuna e a mea. 

Un alt fulger se iscă, lovind nisipul, iar agenţii de securitate se 
împrăștie, fugind spre porţi. Însă santinelele și soldaţii nu sunt la fel 
de ușor de speriat și îşi vin imediat în fire. Deşi Cal mă trage înapoi, 
încercând să ne salveze pe amândoi, ei continuă să ne urmărească și 
nu există nicio scăpare. 

Deși furtuna îmi oferă o stare de bine, mă și secătuiește, luându-mi 
toată energia. Să controlez o furtună cu descărcări electrice este totuși 
prea mult. Mi se înmoaie genunchii și inima îmi bate ca o tobă, atât 
de iute, încât mă gândesc că s-ar putea să-mi sară din piept. Încă un 
fulger, încă unul. Am putea avea o șansă. 

Când mă poticnesc, ajungând cu călcâiele pe marginea prăpastiei 
goale care conținea arma de apă a lui Osanos, știu că s-a terminat. Nu 
mai avem unde fugi. 

Cal mă ţine strâns, trăgându-mă înapoi de pe margine, ca nu cumva 
să cad. Acolo, jos, nu e decât întunericul și ecoul apei care se zbate în 
adâncuri. Doar ţevi, instalații și un spaţiu obscur. Și, deasupra noastră, 
şirurile de soldați pregătiți și brutali. Ei ţintesc mecanic, ridicându-și 


armele la unison. 

Scutul este spart, furtuna trage să moară, iar noi am pierdut. Maven 
adulmecă înfrângerea mea și rânjeşte din lojă, cu buzele desfăcute 
într-un zâmbet groaznic. Chiar şi de la o asemenea distanță, văd 
punctele sclipitoare ale coroanei lui. Apa de ploaie îi curge în ochi, 
dar el nu clipeşte. Nu vrea să rateze moartea mea. 

Armele se ridică, iar de data asta soldaţii nu vor mai aștepta ordinul 
lui Maven. 

Împușşcăturile bubuie asemenea furtunii mele, răsunând în arena 
pustie. Dar nu simt nimic. Când prima linie de trăgători cade, cu 
piepturile străpunse de gloanţe, eu nu mai înțeleg nimic. 

Clipesc, privindu-mi picioarele, doar pentru a vedea o linie de arme 
bizare ițindu-se peste marginea prăpastiei. Fiecare ţeavă de armă 
fumegă și tresaltă, trăgând fără oprire, secerându-i pe toți soldații din 
fața noastră. 

Înainte să înţeleg ce se petrece, cineva mă apucă de cămașă şi mă 
trage în întunericul absolut. Aterizăm în adâncurile apei, însă brațele 
nu-mi dau drumul nicio clipă. 

Apa mă duce jos, acolo unde nu se mai vede nimic. 


EPILOG 


Abisul întunecat al somnului se retrage, făcând iarăși loc vieţii. 
Trupul meu se leagănă, iar eu detectez pe undeva un motor. Metalul 
scrâșnește pe metal, prinzând viteză într-un zgomot pe care îl 
recunosc vag. Trenul subteran. 

Scaunul de sub obrazul meu e ciudat de moale, dar și tare. 

Îmi dau seama că nu e piele, material textil sau beton, ci un trup 
cald, care se mișcă sub mine, așezându-se mai bine în timp ce eu mă 
foiesc şi deschid ochii. Ceea ce văd e suficient ca să mă facă să cred că 
încă visez. 

Cal stă așezat în cealaltă parte a trenului, țeapăn și încordat, cu 
pumnii strânși în poală. Priveşte lung înainte, la persoana care mă ţine 
în braţe, iar în ochii săi există văpaia aceea pe care o cunosc atât de 
bine. Trenul îl fascinează și văd cum mijește ochii din când în când, 
aruncând priviri scurte ferestrelor și liniilor. Își doreşte tare mult să 
studieze mijlocul de transport, dar persoana de lângă el îl împiedică să 
facă vreo mișcare. 

Farley. 

Revoluţionara, plină de cicatrice și nervi, stă în picioare, deasupra 
lui. A reușit să supraviețuiască măcelului de sub Scuar. Dau să 
zâmbesc, s-o strig, dar sunt sleită de puteri, aşa că rămân nemișcată. 
Îmi amintesc furtuna, bătălia din arenă și ororile care i-au precedat. 
Maven. Când mă gândesc la numele lui simt o strângere de inimă, un 
amestec de supărare și de rușine. Oricine poate trăda pe oricine. 

Farley are pistolul petrecut peste piept, pregătită să tragă în Cal. 
Mai sunt și alții asemenea ei, care îl păzesc încordați. Sunt frânţi, 
răniți și foarte puţini, dar arată la fel de amenințători. Nu-l scapă din 
ochi pe Cal, prințul căzut, urmărindu-l așa cum o pisică urmăreşte un 
şoarece. Și atunci văd că încheieturile mâinilor îi sunt legate, 
încătușate în fierul pe care l-ar putea topi cu ușurință. Dar n-o face. 
Stă pur și simplu așezat în tăcere, așteptând ceva. 

Când îmi simte privirea, își întoarce ochii spre mine. E din nou plin 
de viaţă. 

— Mare, murmură el, și o parte din furie i se risipește. 

O parte. 

Când încerc să mă ridic în șezut, capul mi se învârteşte, dar o mână 
mângâietoare mă împinge la loc. 

— Stai liniștită, mă îndeamnă o voce pe care o recunosc vag. 

— Kilorn, mormăi eu. 

— Sunt aici. 

Spre tulburarea mea, fostul pescar îşi face loc printre membrii 
Gărzii din spatele lui Farley. Acum are și el cicatrice și bandaje 


murdare pe braț, dar e mândru. Şi e în viață. Simplul fapt că îl văd îmi 
dă un oarecare sentiment de ușurare. 

Dar dacă Kilorn stă acolo, împreună cu restul Gărzii, atunci... 

Îmi răsucesc gatul, pentru a mă uita la persoana care se află 
deasupra mea. 

— Cine...? 

Chipul îmi este familiar, un chip pe care îl cunosc prea bine. Dacă n- 
aş fi fost deja întinsă, cu siguranţă aș fi căzut. Șocul e prea puternic 
pentru mine. 

— Sunt moartă? Noi doi am murit? 

A venit să mă ia. Am murit în arenă. Asta a fost o halucinație, un vis, o 
dorinţă, un ultim gând înainte de a muri. Suntem cu toţii morţi. 

Însă fratele meu clatină încet din cap, uitându-se lung la mine, cu 
ochii lui familiari de culoarea mierii. Shade a fost mereu cel chipeș, 
iar moartea n-a schimbat asta. 

— Mare, n-ai murit, spune el, cu glasul la fel de dulce cum mi-l 
amintesc. Și nici eu. 

— Cum? este tot ceea ce reușesc să întreb, ridicându-mă în capul 
oaselor pentru a-mi examina fratele pe de-a-ntregul. 

Arată la fel cum mi-l amintesc, fără obișnuitele cicatrice ale unui 
soldat. Chiar și părul lui șaten i-a crescut, dând uitării tunsoarea 
militară. Îmi trec degetele prin el, pentru a mă convinge că e adevărat. 

Dar el nu e același. Așa cum nici tu nu ești aceeași. 

— Mutaţia, îi spun, lăsându-mi palma să-i atingă ușor brațul. Te-au 
omorât pentru asta. 

Ochii lui par să danseze. 

— Au încercat. 

Nu clipesc, timpul stă în loc, dar el s-a mișcat cu o viteză 
ameţitoare, care o depășește și pe cea a unui agil. Acum stă vizavi de 
mine, lângă Cal, care e în continuare încătușat. E ca și cum s-ar 
deplasa prin spaţiu, sărind dintr-un loc în altul într-o clipită. 

— Şi n-au reușit, încheie el din noul loc în care se află. 

Zâmbește larg, plăcut amuzat de felul în care mă holbez la el, și 
rămân cu gura căscată. 

— Au spus că m-au omorât, i-au spus căpitanului că am murit și că 
trupul mi-a ars. 

Încă o fracțiune de secundă şi din nou e așezat lângă mine, apărând 
de nicăieri. Teleportându-se. 

— Însă n-au fost suficient de iuți. Niciunul nu e. 

Încerc să aprob din cap, încerc să-i înţeleg abilitatea, simpla lui 
existență, dar nu pot să pricep mai mult de cercul braţelor sale în jurul 
meu. Shade. În viaţă și la fel ca mine. 

— Ce se întâmplă cu ceilalți? Mama, tata... 

Dar Shade mă linişteşte cu un zâmbet. 


— Sunt teferi și aşteaptă, îmi răspunde el. 

Vocea i se frânge niţel, fiind copleșit de emoții. 

— Îi vom vedea curând. 

Numai gândul îmi face inima să crească de bucurie, însă, la fel ca 
fericirea mea, la fel ca toată bucuria și speranţa mea, nu ţine mult. 
Privirea îmi cade pe membrii Gărzii înarmaţi până-n dinți, pe 
cicatricele lui Kilorn, pe chipul încordat al lui Farley și pe mâinile 
încătușate ale lui Cal. Cal, care a suferit atât de mult, evadând dintr-o 
închisoare pentru a intra în alta. 

— Dă-i drumul! 

Îi datorez viața, mai mult decât propria-mi viață. Îmi doresc ca 
măcar aici să îi pot oferi puţină alinare. Dar nimeni nu se mișcă la 
auzul cuvintelor mele, nici măcar Cal. 

Spre surprinderea mea, el îmi răspunde înaintea lui Farley. 

— Nu o vor face. Și nici nu ar trebui s-o facă. De fapt, probabil că tu 
ar trebui să mă legi la ochi, dacă vrei să fii meticuloasă cu adevărat. 

Cu toate că este deprimat, alungat din propria lui viață, Cal nu 
poate schimba ceea ce este. Soldatul se află în continuare înlăuntrul 
său. 

— Cal, taci din gură! Nu mai ești un pericol pentru nimeni! 

Sfidător, Cal își înclină capul într-o parte, arătând spre trenul plin 
de rebeli înarmați. 

— Ei par să fie de altă părere. 

— Nu pentru noi, vreau să spun, adaug eu, făcându-mă mică în 
scaunul meu. El m-a salvat acolo, chiar și după ceea ce am făcut. Și 
după ceea ce ţi-a făcut Maven... 

— Nu-i rosti numele! 

Mârâitul lui este înspăimântător și îmi dă fiori pe șira spinării, iar 
Farley strânge mai bine pistolul. 

Cuvintele îi ies printre dinţii încleștați. 

— Indiferent de ceea ce a făcut pentru tine, prințul nu este de 
partea noastră. Și n-am să pun în primejdie vieţile celor care au mai 
rămas, doar de dragul micii tale idile. 

Idilă. Cuvântul ne face să tresărim. Între noi nu mai există așa ceva. 
Nu după ceea ce ne-am făcut unul altuia și după lucrurile prin care am 
trecut. Indiferent de cât de mult ne-am dori asta. 

— Vom continua să luptăm, Mare, dar argintiii ne-au mai trădat și 
altă dată. Nu vom mai avea încredere în ei. 

Vorbele lui Kilorn sunt mai blânde, un balsam care să mă ajute să 
înțeleg. Dar ochii îi scapără în direcţia lui Cal. Evident, își aminteşte 
tortura din celule și priveliștea îngrozitoare a sângelui înghețat. 

— S-ar putea să fie un prizonier valoros. 

Ei nu-l cunosc pe Cal așa cum îl cunosc eu. Ei nu știu că el i-ar putea 
distruge pe toți și că, dacă ar vrea cu adevărat, ar putea să scape într-o 


fracțiune de secundă. Așadar, de ce stă? Când îmi întâlnește privirea, 
cumva, fără să vorbească, îmi răspunde. Durerea pe care o emană este 
suficientă pentru a-mi frânge inima. E obosit. E terminat. Și nu mai vrea 
să lupte. 

Există o parte din mine care, la fel ca el, nu mai vrea. O parte din 
mine dorește să mă pot supune lanțurilor, captivităţii și liniștii. Dar 
am trăit deja această viață, în noroi, în întuneric, într-o celulă, într-o 
rochie de mătase. Nu mă voi mai supune niciodată. Nu voi înceta 
niciodată să lupt. 

Nici Kilorn. Şi nici Farley. Noi nu vom înceta niciodată. 

— Cei ca noi... 

Vocea îmi tremură, dar nu m-am simţit niciodată atât de puternică. 

— Cei ca mine și ca Shade. 

Farley încuviințează și bate cu palma peste buzunar. 

— Încă mai am lista. Cunosc numele. 

— La fel și Maven, îi răspund pe un ton neutru. 

Cal tresare la auzul numelui. 

— El o să folosească baza de sânge, ca să le ia urma și să-i prindă. 

Deși trenul se clatină și vibrează în timp ce cotește pe șinele 
întunecate, mă forțez să mă ridic în picioare. Shade încearcă să mă 
ajute să-mi mențin echilibrul, dar îi dau mâna la o parte. Trebuie să 
stau pe picioarele mele. 

— Nu trebuie să-i găsească înaintea noastră. 

Ridic bărbia și simt cum energia trenului mă electrizează. 

— Nu trebuie. 

Când Kilorn vine spre mine, cu chipul ferm și hotărât, vânătăile, 
cicatricele şi bandajele lui par să pălească. Cred că văd zorii în ochii 
lui. 

— N-o să-l lăsăm. 

Mă cuprinde o căldură bizară, o căldură ca a soarelui, cu toate că 
suntem în subteran. Căldura îmi este la fel de familiară ca fulgerele și 
încearcă să mă învăluie într-o îmbrăţișare de care nu ne putem 
bucura. Deşi l-au numit pe Cal dușmanul meu, deși se tem de el, îi 
permit căldurii lui să-mi mângâie pielea şi ochilor lui să-i pătrundă pe- 
ai mei. 

Revăd toate amintirile noastre, fiecare secundă pe care am petrecut- 
o împreună. Însă, acum, prietenia noastră a dispărut, înlocuită de 
singurul lucru pe care încă îl avem în comun. 

Ura noastră față de Maven. 

Nu e nevoie să fiu un șoptitor pentru a ști că împărtășim același 
gând. 

Am să-l ucid. 


MULȚUMIRI 


Voi face acest lucru în mod cronologic, pentru a încerca să includ pe 
toată lumea, întrucât datorez mulțumiri unui număr mare de oameni. 
În primul şi-n primul rând, părinţilor mei, care m-au susținut cu toată 
fiinţa lor şi care m-au încurajat să fac totul cum voiam. Ei rămân cei 
mai importanți dascăli ai mei și le sunt recunoscătoare pentru fiecare 
dar, în special pentru că m-au lăsat să urmăresc Jurassic Park la vârsta 
de trei ani. Fratelui meu, Andrew, care a fost alături de mine la toate 
jocurile și glumele și a făcut ca lumile mele fantastice să fie mult mai 
mari și mai luminoase. Bunicilor mei - George și Barbara, Mary și 
Frank -, care mi-au oferit și continuă să-mi ofere mai multă iubire și 
mai multe amintiri decât pot înțelege eu. Prea mulți unchi, mătuși și 
verișori pentru a fi numiţi, ca să nu mai vorbesc de prietenii și de 
vecinii care m-au tolerat când am alergat prin vieţile și curţile lor. 
Natalie, Lauren, Teressa, Kim, Katrina şi Sam, care au fost alături de 
mine în perioada dificililor ani ai adolescenţei și a discutabilelor 
alegeri vestimentare. Desigur, tuturor profesorilor de engleză și studii 
socio-umane pe care i-am avut vreodată, care mi-au spus în repetate 
rânduri să încetez să le mai scriu romane în loc de eseuri. Și trebuie să 
le mulțumesc și celor care m-au influențat dincolo de imaginaţie, chiar 
dacă ei nu mă cunosc. Steven Spielberg, George Lucas, Peter Jackson, 
J.R.R. Tolkien, J.K. Rowling, C.S. Lewis. Am copilărit într-un oraș mic, 
dar, datorită acestor oameni, nu am simţit niciodată asta. 

The University of Southern California și incomparabila lor School of 
Cinematic Arts mi-au permis cumva să mă furișez acolo și mi-au 
schimbat complet cursul vieţii. Profesorii mei de scenaristică, de la 
primul până la ultimul, m-au ajutat să devin scriitoarea care sunt 
acum și m-au învăţat fiecare truc pe care îl știu. Nu doar că am 
început să cred că această dorință nestăvilită de a povesti era o 
îndeletnicire viabilă, dar am și început să devin cine voiam să fiu. 
Însuși programul de scenaristică este motivul pentru care am primit 
şansa de a fi scriitoare profesionistă și nu le pot mulțumi îndeajuns. 
Am fost suficient de norocoasă să-mi fac niște prieteni minunați, unii 
care mi-au devenit de suflet, la SC — Nicole, Kathryn, Shayna, Jen L., 
Erin, Angelia, Bayan, Morgan, Jen R., Tori, băieţii Chez, Traddies etc. 
— care m-au făcut să fiu mai bună (şi, uneori, mai rea). 

După facultate, am avut de înfruntat înfiorătoarea perspectivă a 
unei cariere imposibile. Din fericire, am avut compania Benderspink în 
spate, în special pe primul meu manager, Christopher Cosmos, care m- 
a încurajat să scriu Regina roșie. Când am terminat prima schiță a 
romanului, el a trimis-o la New Leaf Literary şi m-a pus pe un drum 
care mi-a schimbat viața. M-am întâlnit cu cei mai buni oameni din 


domeniul editorial: Pouya Shahbazian, care continuă să ne 
călăuzească pe RR şi pe mine prin apele industriei de divertisment; 
Kathleen Ortiz, pașaportul meu către întreaga lume și motivul pentru 
care RR continuă să călătorească pe tot globul; Jo Volpe, căpitanul 
nostru neînfricat și o prietenă minunată; Danielle Barthel, Jaida 
Temperly, Jess Dallow și Jackie Lindert, care îmi tolerează cerințele 
bizare și sunt complet indispensabili, Dave Caccavo, un fan înfocat al 
lui George Washington și al fotbalului american, despre care mi s-a 
spus că se descurcă cu numerele; și îmi pare rău, oameni buni, dar am 
lăsat-o la sfârşit pe cea mai bună: Suzie Townsend continuă să fie 
steaua mea polară din domeniul literaturii. Regina roșie e acum o carte 
adevărată datorită multor oameni, dar în special datorită ei. Ea e 
împingerea, tragerea şi palma peste cap de care voi avea mereu 
nevoie. 

Când Suzie m-a sunat să-mi spună că aveam o ofertă pentru RR, i- 
am zis că eram la volan și că exista posibilitatea să intru într-un copac. 
Nu am suferit niciun accident, dar am acceptat preempţiunea lui Kari 
Sutherland și a editurii Harperteen. Fiind primul meu redactor, Kari 
m-a ţinut de mână pe durata călătoriei în imensa lume editorială și 
mi-a transformat manuscrisul într-un roman. Nu pot exprima în 
cuvinte recunoştinţa mea infinită față de ea, de Alice Jerman și de 
întreaga echipă Harper: liderul nostru neînfricat și redactorul-șef Kate 
Jackson; Jen Klonsky, o persoană iscusită în alegerea aperitivelor și un 
fantastic director editorial; editorii de producţie Alexandra Alexo și 
Melinda Weigel; tehnoredactorul Stephanie Evans, care îmi atacă 
virgulele ca nimeni altcineva; managerul de producţie Lillian Sun; 
vrăjitorii într-ale designului Sarah Kaufman, Alison Klapthor și Barb 
Fitzsimmons, împreună cu artistul copertei Michael Frost, au creat o 
carte cu adevărat frumoasă; echipa de marketing formată din 
Christina Colangelo și Elizabeth Ward, care a pus RR pe hartă; Emily 
Butler, Kara Brammer și Madison Killen, pentru că m-au făcut 
acceptabilă și liniștită în fața camerei de filmat și a aparatului foto; 
incomparabilelor Gina Rizzo şi Sandee Roston, echipa de publicitate, 
care a muncit din răsputeri pentru a răspândi vestea; Ashton Quinn, 
pentru vânzări şi sprijin; echipei Epic Reads, Margot și Aubry, care şi- 
a croit drum spre inima mea rece; Elizabeth Lynch (pin), una dintre 
cele mai muncitoare persoane pe care le știu; și vesela Kristen Pettit, 
care conduce cu neînfricare RR și restul seriei în călătoria lor. 

Nu voi spune că e nevoie de un întreg sat, deoarece aș exagera (dar, 
pe bune, e nevoie de un întreg sat). Restul mulțumirilor mele se 
îndreaptă către echipa mea de divertisment — tuturor combatanţilor de 
la Benderspink: cei doi Jake, JC, Daniel, contrariantul David și 
stagiarii, care sunt prea mulți pentru a le mulțumi. Avocatului meu, 
Steve Younger, cunoscut şi ca tatăl meu de pe Coasa de Vest. Sara 


Scott şi Gennifer Hutchison, prinţesele războinice care să sperăm că 
vor aduce RR pe marele ecran. Și apoi urmează oamenii pe care nu i- 
am întâlnit niciodată în viața reală, care mă contactează zilnic pe 
Twitter, e-mail sau Messenger. Lumea editorială și divertismentul sunt 
foarte active pe reţelele de socializare și am cunoscut mulți oameni 
care m-au inspirat, m-au încurajat și m-au primit cu braţele deschise 
în sufletele lor. Fiecare autor, blogger, scriitor și fan e valoros și vă 
mulţumesc tuturor pentru sprijinul şi cuvintele oferite. În special 
Emmei Theriault, geamăna, cititoarea, criticul şi prietena mea 
canadiană. 

Sunt scriitoare, ceea ce înseamnă că în cea mai mare parte a 
timpului muncesc singură, dar nu mă simt niciodată așa. Le 
mulțumesc din toată inima tuturor celor care sunt alături de mine și 
acceptă ciudăţenia mea - Culver, Morgan și în special Jen, telepaticul 
Bayan, misteriosul Erin și 7/Angela, care nu mă judecă niciodată (cu 
voce tare). Și pilonii stilului meu de viață, care mă fac să merg înainte 
— Jackson Market, barista căreia nu-i pasă niciodată de hainele mele 
de boschetară, Target, peisajele de toamnă, Pottery Barn, librăriile, 
pantalonii de yoga, tricourile largi, The National Park System, The 
Patriots (atât echipa de fotbal, cât și părinţii fondatori), George R.R. 
Martin și Wikipedia. De asemenea, trebuie să mulțumesc statului 
Montana, unde am scris al doilea capitol şi am luat decizia să continui 
această aventură. 

Vă cer scuze că sunt atât de exuberantă, însă mai am puţin și am 
terminat. Doresc să-i mulțumesc încă o dată lui Morgan, prietena mea 
cea mai bună și șutul în fund de care am nevoie şi pe care nu mi-l 
doresc niciodată. Am să continui să las lumina aprinsă pe hol. Și, din 
nou, părinților mei, Heather și Louis. Ei m-au lăsat să mă mut acasă și 
să îmi văd de scris, ceea ce e absurd. Ei m-au ajutat să merg la o 
universitate extraordinară, dar extrem de scumpă și de departe, ceea 
ce e absurd. Ei au transformat fata ciudată într-o chestie care seamănă 
cât de cât cu un om funcțional, ceea ce e absurd. Și ei continuă să mă 
susțină, să mă iubească, să facă sacrificii pentru mine și să-mi dea 
peste nas, de obicei în același timp. Ei m-au ajutat să ajung unde sunt 
şi au făcut posibilă această carte, acest viitor și această viaţă. Ceea ce 
e absurd. 


virtual-project.eu 


{1} Heron — bâtlan (n.tr.). 

